
Prieš didžiąją kelionę buvau pažadėjęs paskutinį kartą aplankyti 
Maksą Bėmą. 

Tą dieną virš romaniškosios Šveicarijos dalies rengėsi įsisiautėti 
audra. Dangus atvėrė juosvas ir melsvas gelmes, kurias apšviesda- 
vo akinantys žaibai. Iš visų pusių skriejo šilto vėjo šuorai. Važiavau 
Lemano ežero pakrante, vairuodamas išsinuomotą kabrioletą. Už 
posūkio pro įelektrinto oro šydą pasirodė Montrė. Ežeras banga- 
vo, o viešbučiai, nors buvo turistinis sezonas, atrodė pasmerkti 
bloga lemiančiai tylai. Priartėjęs prie centro sumažinau greitį ir 
nuvingiavau siauromis gatvelėmis link senamiesčio aukštumoje. 

Kai privažiavau Makso Bėmo namelį stačiašlaičiu stogu, buvo 
beveik sutemę. Žvilgtelėjau į laikrodį. Septyniolikta valanda. Pa- 
skambinau ir palaukiau. Jokio atsakymo. Priglaudžiau ausį prie 
durų. Viduje nė krepšt. Apėjau namą: nei šviesos, nei praverto 
lango. Keista. Kai lankiausi pirmąjį kartą, Bėmas man pasirodė 
esąs punktualus žmogus. Grįžau į automobilį ir toliau kantriai 
laukiau. Duslūs griausmai ritinėjosi dangumi. Uždengiau atvožia- 
mą kabrioleto stogą. Pusę šešių Bėmas vis dar nebuvo pasirodęs. 
Nusprendžiau apžiūrėti apylinkes. Gal ornitologas išėjo aplankyti 
savo augintinių? 

Į vokiškąją Šveicarijos dalį patekau per Bulės miestą. Lietus vis 
dar nesiryžo prapliupti, bet vėjas pūtė dvigubai stipriau, kelda- 
mas dulkių debesis po mašinos ratais. Dar po valandos pasiekiau 
Veisembacho apylinkes su atitvertais nuo kelio laukais. Išjungiau 
variklį ir nužingsniavau per kultūrines pievas link aptvarų. 

Už tvoros pamačiau gandrus. Oranžiniai snapai, baltos ir juodos 
plunksnos, karingi. Atrodo, nerimsta. Įnirtingai plakė sparnais ir 
kaleno snapais. Tai, be abejo, dėl audros, bet kartu ir dėl instinkto 
migruoti. Prisiminiau Bėmo žodžius: „Gandrai priklauso nuo 
migravimo instinkto. Jie išskrenda vadovaudamiesi ne klimato ar 
mitybos sąlygomis, bet dėl viduje esančio laikrodžio. Ateina diena, 
ir jie privalo skristi. Tik tiek.“ Artėjo rugpjūčio pabaiga, todėl 
gandrai tikriausiai juto šį paslaptingąjį signalą. Netoli ganyklose 
klaidžiojo kiti vėjo siūbuojami gandrai. Jie taip pat bandė skristi, 
bet Bėmas jiems buvo „pakirpęs sparnus“, tai yra nupešęs pirmąjį 
vieno sparno sąnarį, ir jie dėl sutrikdytos pusiausvyros nebegalėjo 
pakilti. Šis „gamtos mylėtojas“ gana keistai įsivaizdavo, kaip turėtų 
būti sutvarkytas pasaulis. 

Netikėtai gretimame lauke išdygo kaulėtas žmogus, palinkęs 
prieš vėją. Nupjautų žolių kvapas kaip audros gūsis įsisuko į 
šnerves, ir pajutau, kaip kartu su juo skverbiasi galvos skausmas. 
Tas giltinė iš tolo kažką sušuko vokiškai. Savo ruožtu suriaumo- 
jau kelias frazes prancūziškai. Jis iš karto atsakė ta pačia kalba: . 
„Bėmas šiandien nepasirodė. Nė vakar, tiesą sakant.“ Vyriškis 
buvo plikas, tik kelios ilgos sruogos plaikstėsi virš kaktos. Jis visą 
laiką bandė prilipinti jas ant pakaušio. Dar pridūrė: „Paprastai jis 
kasdien ateina pamaitinti tos savo kaimenės.“ 

Grįžau į mašiną ir nuskubėjau į Ekologijos muziejų. Tai muzie- 
jus po atviru dangumi netoli Montrė, jame iki smulkiausių detalių 
atkurtos natūralaus dydžio tradicinės šveicariškos stačiašlaitės 
trobelės. Ant kiekvieno kamino Makso Bėmo paliepimu buvo 
įkurdinta gandrų pora. 

Netrukus pasiekiau dirbtinį kaimelį. Pėsčias nuėjau ištuštėju- 
"siais skersgatviais. Gerokai paklaidžiojau tarp rudų ir baltų name- 
lių. Tame labirinte jaučiausi lyg apsuptas negimusių būtybių, kol 
pasiekiau varpinę - niūrų keturkampį daugiau kaip dvidešimties 
metrų aukščio bokštą. Jo viršūnę vainikavo gigantiškas lizdas, 
kurio buvo galima įžiūrėti vien apybrėžas. „Didžiausias lizdas 
Europoje“, - taip man sakė Maksas Bėmas. Gandrai įsikūrė ten 
aukštybėje, ant šakelių ir žemių karūnos. Jų snapų tarškesys sklido 
gatvelėse nelyginant išsiderinusios dirbtinės žiaunos kaukšėjimas. 
Bėmo niekur nesimatė. 

Sugrįžau atgal ir susiradau sargo būdelę. Panaktinis leido laiką 
prie televizoriaus. Jis žiaumojo sumuštinį, o šuo būdoje sotinosi 
mėsos kukuliais. 

- Bėmas? - prabilo sargas pilna burna. - Užvakar jis čia pasiro- 
dė, lipo į varpinę. Ištraukėme kopėčias. - Prisiminiau tą pragaro 
mašiną, kuria ornitologas naudodavosi lipdamas apžiūrėti lizdo: 
senovines, kinivarpų išgraužtas gaisrininkų kopėčias. - Bet nuo 
to laiko jo nemačiau. Net nesutvarkė stebėjimų medžiagos. 

Vyriškis patraukė pečiais. 

— Bėmas čia kaip namie. Tai ateina, tai išeina. 

Jis dar kartą atsikando sumuštinio, tuo parodydamas, kad po- 
kalbis baigtas. Mane nusmelkė neaiški nuojauta. 

— Ar galite vėl jas ištraukti? 

— Ką tokias? 

— Kopėčias. 

Išėjome į audrą, o šuo sekė iš paskos. Panaktinis tylėjo. Jam 
nepatiko mano naktinis sumanymas. Varpinės papėdėje jis ati- 
darė kluono, kuris buvo prisišliejęs prie bokšto, duris. Išvilkome 
kopėčias, įtaisytas ant dviejų vežimo ratų. Įrenginys man atrodė 
pavojingesnis negu bet kada. Vis dėlto su panaktinio pagalba at- 
mazgiau grandinių, skrysčių, lynų raizgalynę, ir pagaliau kopėčios 
išsitiesė visu ilgiu. Jų viršūnė lingavo pučiama vėjo. | 


Giliai įkvėpiau ir atsargiai ėmiau lipti aukštyn. Kuo aukščiau, 
tuo labiau vėjas tvilkė akis. Rankos mėšlungiškai kabinosi kopėčių 
skersinių. Jaučiau, kaip viduriuose atsiveria bedugnės. Dešimt 
metrų. Sutelkiau dėmesį į sieną ir ėmiau kopti aukštyn. Penkiolika 
metrų. Laiptelių medis drėgnas, ir padai slysta. Kopėčios vibruoja 
per visą ilgį, ir nuo to drebėjimo mano keliai taip pat virpa. Su- 
rizikavau pažvelgti į viršų. Lizdas buvo ranka pasiekiamas. Už- 
gniaužiau kvapą ir įveikiau paskutines pakopas, atsirėmęs į lizdo 
šakas. Gandrai pasibaidę išskrido. Trumpą akimirką temačiau 
plunksnų šuorą, o po to išvydau košmarą. 

Taip, ten buvo Bėmas - praverta burna išsitiesęs ant nugaros. 
Milžiniškame lizde jis susirado sau vietą. Pro prasegtus marški- 
nius bolavo pilvas, bjauriai išterliotas purvais. Iš akių likusios vien 
kruvinos akiduobės. Nežinau, ar gandrai atneša vaikus, bet žinau, 
kad mirusiaisiais pasirūpinti jie moka. 


Sterilus baltumas, metalo žvangesys, pamėkliški šešėliai. Trečią 
valandą ryto vis dar laukiau nedidelėje Montrė ligoninėje. Grei- 
tosios pagalbos skyriaus durys atsiverdavo ir užsiverdavo. Pro šalį - 
skubėjo seselės. Pasirodydavo kaukėti veidai, į mane nekreipiantys 
jokio dėmesio. | 

Šoko ištiktas panaktinis pasiliko dirbtiniame kaimelyje. Aš 
ir pats jaučiausi ne per geriausiai. Krėtė šiurpuliai, galvoje buvo 
tuščia. Niekada nebuvau matęs lavono. Ir še tau: iš pirmo karto 
pamačiau siaubo viršūnę - negyvą Bėmą. Gandrai jau buvo pra- 
dėję lesti jo liežuvį ir kažką dar giliau gerklėje. Ant pilvo ir šonų 
buvo daugybė žaizdų: brėžtinių, durtinių, pjautinių. Ilgainiui 
paukščiai būtų jį visai sudraskę. „Ar žinote, kad gandrai mėsė- 

džiai?“ - per pirmąjį susitikimą manęs paklausė Bėmas. Dabar 
jokiu būdu neužmiršiu. 

“Gaisrininkai nuleido kūną iš lizdo, aplink lėtai ir įtariai skrai- 
dant paukščiams. Ant žemės paskutinį kartą, prieš įkišant į šiugž- 
dantį plastikinį maišą, pamačiau kraujo pluta ir purvu apneštus 
Bėmo palaikus. Šį reginį mėnesienoje ir besisukančių greitosios 
pagalbos prožektorių šviesoje stebėjau netardamas nė žodžio, 
ir, atvirai sakant, visiškai bejausmis. Jaučiausi kažkaip nutolęs, 
baimingai nusišalinęs. 

Dabar laukiau. Ir mąsčiau apie pastaruosius savo gyvenimo 
mėnesius - du įkarščio kupinus mėnesius, užpildytus paukščių 
ir pasibaigusius laidotuvėmis. 

Tada buvau visais atžvilgiais padorus jaunikaitis. Trisdešimt 
dvejų metų gavau istorijos daktaro laipsnį. Už aštuonerių metų 
pastangų vaisių - disertaciją „Osvaldo Špenglerio kultūros kon- 
cepcija“. Kai tik užbaigiau šį tūkstančio puslapių kūrinį durims 
paremti, kad jos neužsitrenktų, neturintį jokios praktinės paskir- 
ties ir dar labiau žlugdantį dvasiškai, tenorėjau vieno: užmiršti 
mokslus. Buvau pervargęs nuo knygų, muziejų, meninių filmų ir 
esė. Buvau pervargęs nuo tos netikros egzistencijos, nuo meno 
chimerų, nuo humanitarinių mokslų aureolės. Norėjau imtis 
veiksmų, pasinerti į tikrąjį gyvenimą. 

Pažinojau kelis jaunus gydytojus, kurie iškeliavo į humanitari- 
nės pagalbos misijas, „kad išbrauktų iš gyvenimo vienus metus“, 
kaip jie sakydavo. Arba tik ką iškeptus advokatus, kurie prieš 
imdamiesi karjeros reikalų perlėkdavo Indiją, skonėdamiesi mis- 
nei pasinerti į mistiką, nei į kitų nelaimes. Tad dar kartą padė- 
jo mano patėviai. „Dar kartą“ - nes po to, kai prieš dvidešimt 
penkerius metus per nelaimingą atsitikimą žuvo mano brolis ir 
tėvai, ši pagyvenusių diplomatų pora nuolat teikė man viską, 
ko reikėjo: iš pradžių, vaikystėje, auklės priežiūrą, o paskui - 

nuolatinį patenkinamą išlaikymą, išvadavusį mane nuo bet kokių 
finansinių rūpesčių. 

Taigi Žoržas ir Nelė Bresleriai pasiūlė man susisiekti su Maksu 
Bėmu, jų draugu Šveicarijoje, kuris tyrinėjo kažką, kas man tiktų. 
„Kas man tiktų?“ - perklausiau, nors Bėmo adresą įsidėmėjau. Jie 
atsakė, kad tai truktų galbūt kelis mėnesius. Po to jie man suras 
nuolatinį darbą. Tik vėliau sužinojau, kaip buvo iš tikrųjų. 

Galiausiai reikalai pasisuko nenumatyta kryptimi. Ir pirmasis 
dviprasmiškas bei paslaptingas susitikimas su Maksu Bėmu am- 
žinai išliko mano atmintyje. 

Tą dieną, 1991 metų gegužės 17- ąją, ilgai klaidžiojus Montrė 
įkalnėse pavyko susirasti Ežero gatvės trečiuoju numeriu pažymė- 
tą namą. Pasukęs už aikštės, apstatytos viduramžiškais žibintais, 
aptikau namelį, ant kurio masyvių medinių durų buvo užrašyta: 
„Maksas Bėmas.“ Paskambinau. Praėjo nemaža laiko, kol kresnas 
apie šešiasdešimt metų vyras jas atvėrė plačiai šypsodamasis. „Ar 
jūs esate Luji Antiochas?“ - paklausė. Atsakiau, kad taip, ir užėjau 
pas poną Bėmą. 

Namelio vidus priminė klaidų kvartalą kaimynystėje. Siaurų 
kambarių labirintai pilni užkampių, užkaborių, apstatyti lenty- 
nomis ir apkabinėti užuolaidomis, kurios akivaizdžiai nedengė 
jokių langų. Pirmą aukštą gožė gausybė laiptelių ir pakylų. Bėmas 
atitraukė užuolaidą ir pakvietė mane į savo darbo kabinetą pusrū- 
syje. Įžengėme į kambarį baltai dažytomis sienomis. Jame tebuvo 
ąžuolinis stalas su rašomąja mašinėle ir daugybe dokumentų. Virš 
stalo kabojo Europos ir Afrikos žemėlapis bei daugybė paukščių 
graviūrų. Atsisėdau. Bėmas man pasiūlė arbatos. Sutikau su ma- 
lonumu (nes geriu vien tik arbatą). Keliais greitais mostais Bėmas 
ištraukė termosą, puodelius, cukrų ir citrinos griežinėlius. Kol 
tvarkėsi, įsižiūrėjau į jį geriau. 

Neaukšto ūgio, drūtas, o plaukai, pakirpti ežiuku, visiškai žili. 
Apskritą veidą kirto trumpi ūsai, taip pat visiškai žili. Dėl drūtumo 

jis atrodė susiraukęs, o judesiai apsunkę, tačiau veide atsispindėjo 
keistas draugiškumas. Atrodė, kad visad primerktos akys nuolat 
šypsosi. 

Bėmas iškilmingai serviravo arbatą. Jo rankos buvo storos, 
pirštai negrakštūs. „Miškažmogis“, - pagalvojau. Nuo jo taip pat 
dvelkė lyg ir kažkas kariško - kaip nuo žmogaus, kuris praeityje 
dalyvavo kare ar žiauriose grumtynėse. Pagaliau jis atsisėdo, su- 
nėrė rankas ir švelniai prabilo: 

- Taigi esate mano senų draugų Breslerių giminaitis? 

Atsikosėjau. 

— Esu jų įsūnis. 

— Visada maniau, kad jie neturi vaikų. 

— Ir neturi. Noriu pasakyti, tikrų. - Bėmas nieko nesakė, tad 
pridūriau: - Mano tikrieji tėvai buvo artimi Breslerių draugai. 
Kai man buvo septyneri, gaisre žuvo motina, tėvas ir brolis. Kitos 
šeimos neturėjau. Žoržas ir Nelė mane įsūnijo. 

— Nelė man pasakojo apie jūsų ypatingą intelektą. 

- Bijau, kad ji šiek tiek perdėjo. - Atvėriau savo portfeliuką. - 
Atvežiau jums savo curriculum vitae. 

Bėmas atstūmė popieriaus lapą. Jo delnas buvo didžiulis ir 
galingas. Plaštaka, kuri gali dviem pirštais lengvai sulaužyti riešą. 
Jis atsakė: 

- Visiškai pasitikiu Nele. Ar žinote, kokia bus jūsų „misija“? 
Ar ji įspėjo, kad ji bus šiuo bei tuo ypatinga? 

— Nelė man nieko nesakė. 

Bėmas nutilo ir atidžiai pažvelgė į mane. Atrodė, kad seka 
menkiausią mano reakciją. 

— Mano amžiuje iš dykinėjimo kyla visokios užgaidos. Mano 
prisirišimas prie tam tikrų būtybių labai sustiprėjo. 

— Apie ką jūs kalbate? - paklausiau. 

Bėmas nutilo. Viskas rodė, kad jam patinka palaikyti įtampą. 
Galiausiai sumurmėjo: 


— Kalbame apie gandrus. 

— Gandrus? 

— Matote, esu gamtos mylėtojas. Jau keturiasdešimt metų 
mane domina paukščiai. Kai buvau jaunas, ryte rijau knygas 
apie ornitologiją, valandų valandas praleisdavau miške priglu- 
dęs prie žiūrono, tyrinėdamas kiekvieną rūšį. Baltieji gandrai 
mano širdyje užėmė ypatingą vietą. Visų pirma pamilau juos 
dėl to, kad tai nuostabiausi migruojantys paukščiai, kasmet 
pajėgiantys nuskristi daugiau kaip po dvidešimt tūkstančių ki- 
lometrų. Vasarai besibaigiant ir kaskart gandrams išskrendant į 
Afriką visa širdimi dėdavausi prie jų ir kartu leisdavausi į kelią. 
O daug vėliau suradau užsiėmimą, kuris leido keliauti ir sekti 
tuos paukščius. Pone Antiochai, esu viešųjų darbų inžinierius, 
tiesa, jau pensijoje. Visą gyvenimą man pavykdavo rasti darbą 
didžiosiose statybose Viduriniuose Rytuose ir Afrikoje - neto- 
liese šių paukščių migracijos kelių. Dabar nebegaliu pasijudinti 
iš vietos, bet visą laiką seku jų kelionių maršrutus. Parašiau apie 
tai kelias knygas. 

— Apie gandrus nieko nežinau. Ko iš manęs tikitės? 

- Štai ir einame prie reikalo. - Bėmas gurkštelėjo arbatos. - Nuo 
to laiko, kai išėjęs pensijon įsikūriau čia, Montrė, gandrai elgiasi 
tiesiog pavyzdingai. Kiekvieną pavasarį poros sugrįžta ir neklys- 
damos atranda savąjį lizdą. Kaip muzikantai gaudosi partitūroje. 
Bet šį pavasarį Rytų Europos gandrai negrįžo. 

— Ką norite pasakyti? 

“ - Iš septynių šimtų migruojančių porų, pažymėtų Vokietijoje 
ir Lenkijoje, kovo ir balandžio mėnesiais pasirodė mažiau kaip 
penkios dešimtys. Laukiau kelias savaites. Net pats aplankiau tas 
vietas. Bet nieko negalėjau padaryti. Paukščiai negrįžo. 

Ornitologas man staiga pasirodė dar senesnis ir dar vienišesnis. 
Paklausiau: 

— Ar galite paaiškinti? 


- Gal įvyko ekologinė katastrofa. Arba paveikė koks naujas 
insekticidas. Viskas tik spėlionės - „galbūt“. Man reikia tikrumo. 

— Kaip galiu padėti? 

- Ateinantį rugpjūtį kaip kasmet tuzinai gandrų išskris jiems 
gerai žinomais migracijos keliais. Noriu, kad juos sektumėte. 
Kasdien. Noriu, kad visiškai tiksliai laikytumėtės jų tvarkaraščio. 
Noriu, kad nustatytumėte, su kokiais sunkumais jie susiduria, kad 
apklaustumėte gyventojus, policininkus, vietinius ornitologus. 
Noriu, kad sužinotumėte, kodėl mano gandrai pradingo. 

Makso Bėmo sumanymas mane apstulbino. 

— Ar jūs pats nebūtumėte tūkstantį kartų geriau pasirengęs 
negu aš... 

— Pasižadėjau niekada daugiau nekelti kojos į Afriką. Be to, 
man jau penkiasdešimt septyneri. Labai šlubuoja širdis. Negaliu 
iškylauti laukinėje gamtoje. 

— Ar neturite padėjėjo, jauno ornitologo, kuris galėtų atlikti 
šiuos tyrimus? 

— Nemėgstu specialistų. Noriu turėti žmogų be išankstinių įsi- 
tikinimų, ne žinovą, o atvirų pažiūrų Žmogų, pasiryžusį susidurti 
su nežinomybe. Sutinkate ar ne? 

- Sutinku, - atsakiau nedvejodamas. - Kada turėsiu išvykti? 

- Kartu su gandrais, rugpjūčio pabaigoje. Kelionė truks maž- 
daug du mėnesius. Spalio mėnesį paukščiai bus Sudane. Jei kas 
nors atsitiks, tai manau, kad atsitiks iki to laiko. Jei ne - sugrįšite 
ir paslaptis liks neatskleista. Mokėsiu jums penkiolika tūkstančių 
frankų už mėnesį, neskaitant išlaidų. Kelionę finansuos mūsų 
EGAA - Europos gandrų apsaugos asociacija. Nesame labai 
turtingi, bet numačiau pačias geriausias kelionės sąlygas: skry- 
džiai pirmąja klase, nuomojami automobiliai vietoje, patogūs 
viešbučiai. Pirmąjį atlygį gausite rugpjūčio viduryje, kartu su 
lėktuvų bilietais ir viešbučių užsakymais. Ar pasiūlymas atrodo 
tinkamas? 

— Visiškai. Bet iš pradžių paaiškinkite vieną dalyką. Kaip susi- 
pažinote su Bresleriais? 

— 1987 metais dalyvavau ornitologų kolokviume Mece. Pag- 
rindinė tema buvo „Gandrams Vakarų Europoje iškilo pavojus“. 
Žoržas perskaitė labai įdomų pranešimą apie pilkąsias gerves. 

Vėliau Maksas Bėmas mane pavežiojo po Šveicarijos vietoves, 
kuriose jis augino naminius gandrus. Jų palikuonys tapdavo mig- 
ruojančiais paukščiais - būtent juos aš ir turėjau sekti. Pakeliui 
ornitologas išaiškino mano kelionės ypatumus. Visų pirma, apy- 
tiksliai žinomi paukščių kelionių maršrutai. Toliau - gandrai per 
dieną nuskrenda apie šimtą kilometrų. Galiausiai - Bėmas atrado 
užtikrintą būdą atskirti Vakarų Europos gandrus: žiedavimą. 
Kiekvieną pavasarį jauniems gandriukams ant kojos jis uždėdavo 
žiedą, kuriame pažymėdavo jų gimimo datą ir identifikavimo 
numerį. Taigi apsiginklavus žiūronais galima kiekvieną vakarą 
atpažinti „savuosius“ paukščius. Prie visų argumentų reikėjo 
pridėti dar ir tai, kad Bėmas kiekvienoje šalyje susirašinėjo su 
ornitologais, kurie padės man ir atsakys į visus mano klausimus. 
Taigi Bėmas neabejojo, kad aš sužinosiu, kas atsitiko gandrų kelyje 
praeitą pavasarį. 


Po trijų mėnesių, 1991 metų rugpjūčio 17 dieną, Maksas man 
paskambino be galo susijaudinęs. Jis grįžo iš Vokietijos, kur pa- 
stebėjo neišvengiamos gandrų migracijos požymius. Bėmas man 
pervedė penkiasdešimt tūkštančių frankų į banko sąskaitą (avan- 
są už du mėnesius) ir pridėjo voką su pinigais, padengsiančiais 
pirmąsias išlaidas. Taip pat DHL kurjerių paštu atsiuntė lėktuvų 
bilietus, automobilių nuomos kvitus ir rezervuotų viešbučių 
sąrašą. Ornitologas dar pridėjo traukinio bilietą iš Paryžiaus 
į Lozaną. Jis norėjo mane pamatyti paskutinį kartą, kad kartu 
patikslintume projekto duomenis. 

Taigi rugpjūčio 19 dieną septintą valandą ryto išvykau į kelio- 

nę, apsiginklavęs visais įmanomais kelionių vadovais, vizomis ir 
| greitosios pagalbos vaistinėle. Griežtai apribojau bagažą pačiais 
reikalingiausiais daiktais. Visi jie, įskaitant kompiuterį, tilpo ne- 
dideliame lagamine ir kuprinėlėje. Viskas buvo tvarkinga. Kita 
vertus, mano širdyje viešpatavo neįtikėtinas chaosas: joje keistai 
pynėsi viltys, jauduliai ir nuojautos. 

Vis dėlto šiandien viskas baigėsi. Net niekam neprasidėjus. Mak- 
sas Bėmas niekada nesužinos, kodėl dingo jo gandrai. Aš - tuo 
labiau. Nes mano kelionė nutrūko su jo mirtimi. Rengiausi sugrą- 
žinti pinigus asociacijai ir grįžti prie savo knygų. Mano keliautojo 
karjera buvo neįtikėtinai trumpa. Šitokia nesėkminga pabaiga nė 
kiek manęs nenustebino. Juk galiausiai tebuvau ką tik mokslus 
baigęs dykinėjantis studentas. Nebuvo jokių priežasčių, velniai 
griebtų, šiandien arba rytoj tapti patyrusiu avantiūristu. 

Bet vis dar laukiau čia, ligoninėje. Laukiau federalinės policijos 
inspektoriaus ir skrodimo išvadų. Nes skrodimą privalu atlikti. 
Budintis gydytojas jį pradėjo iš karto, kai tik gavo policijos lei- 
dimą. Regis, Bėmas neturi jokių giminaičių. Kas nutiko senajam 
Maksui? Širdies priepuolis? Gandrai užpuolė? Klausimas vertas 
atsakymo, todėl ir skrodžiamas ornitologo kūnas. 

— Arjūs Luji Antiochas? 

Paskendęs mintyse nepastebėjau greta prisėdusio žmogaus. 
Švelnus balsas, švelnus ir veidas. Aukštas, elegantiškas, šiek tiek 
susijaudinęs. Žvelgė į mane svajingomis akimis, dar apgaubtomis 
miego šydu. Nesiskutęs - supratau, kad tai nepaprastas įvykis. 
Vilkėjo drobines kelnes, lengvas ir gerai sukirptas, melsvos le- 
vandų spalvos „Lacoste“ marškinėlius. Buvome beveik vienodai 

apsirengę, tik mano marškinėliai buvo visiškai juodi, o vietoje 
krokodilo puikavosi kaukolė. Atsakiau klausimu: „Ar jūs iš poli- 
cijos?“ Jis patvirtino ir sudėjo rankas lyg melsdamasis. 

- Inspektorius Diumazas. Šiąnakt budžiu. Bjaurus reikalas. Ar 
tai jūs jį radote? 

— Taip. 

— Koks jis jums pasirodė? 

- Miręs. 

Diumazas gūžtelėjo pečiais ir išsitraukė bloknotą. 

— Kokiomis aplinkybėmis jį aptikote? 

Papasakojau apie vakar dienos paieškas. Diumazas užsirašinėjo 
lėtai. Paskui paklausė: 

— Ar jūs prancūzas? 

— Taip. Gyvenu Paryžiuje. 

Inspektorius labai kruopščiai užsirašė mano adresą. 

— Ar seniai pažįstate Maksą Bėmą? 

- Ne. | 

— Koks buvo jūsų santykių pobūdis? 

Nusprendžiau sumeluoti. 

- Esu ornitologas mėgėjas. Mudu kartu sukūrėme šviečiamąją 
programą apie paukščius. 

— Kokius? 

- Visų pirma apie baltuosius gandrus. 

— Kokia jūsų profesija? 

— Ką tik baigiau studijas. 

- Kokias? Ornitologijos? 

- Ne. Istorijos, filosofijos. 

- Ir kiek jums metų? 

— Trisdešimt dveji. 

Inspektorius lengvai atsiduso. 

- Jums pasisekė, kad galėjote taip ilgai atsiduoti savo aistrai. Aš 
esu tokio pat amžiaus ir jau trylika metų dirbu policijoje. 

- Istorija manęs nedomina, - tvirtai atsakiau. 

Diumazas įsmeigė akis į sieną priešais. Paskui jo lūpose pasi- 
rodė ta pati svajinga šypsena. 

“ - Galiu užtikrinti, kad dabartinis darbas manęs lygiai taip pat 
nedomina. 

Jis iš naujo mane nužvelgė. 

- Kiek, jūsų nuomone, Maksas Bėmas išbuvo miręs? 

— Nuo užvakar. Nuo rugpjūčio septynioliktos dienos vakaro, 
kai panaktinis matė jį lipantį į lizdą, bet išlipančio nematė. 

— O nuo ko, jūsų manymu, jis mirė? 

— Nieko negaliu pasakyti. Gal nuo širdies smūgio. Gandrai jau 
buvo pradėję... juo maitintis. 

- Prieš skrodimą apžiūrėjau kūną. Ar turite ką pridurti? 

— Ne, 

- Turėsite pasirašyti savo parodymus komisariate miesto cen- 
tre. Viskas bus parengta priešpiet. Štai jums adresas. - Diumazas 
atsiduso. - Ši pražūtis sukels daug triukšmo. Bėmas buvo įžymybė. 
Turite žinoti, kad tai jis vėl įkurdino gandrus Šveicarijoje. O mes 
tokius dalykus labai vertiname. 

Jis nutilo, o paskui nusijuokė: 

— Vilkite keistus marškinėlius... Tinkamus aplinkybėms, ar ne? 

Panašios pastabos laukiau nuo pat pradžių. Bet pasirodė ruda- 
plaukė smulki kaulėta moteris ir atsakymo nebereikėjo. Jos balti 
marškiniai buvo nutaškyti krauju, o veidas dėmėtas ir išvagotas 
raukšlių. Iš mačiusiųjų šilto ir šalto padermės. Šioje vatos kara- 
lystėje atrodė keista, kad ji avi aukštakulnius batelius, kaukšinčius 
sulig kiekvienu žingsniu. Kai priėjo, iš burnos padvelkė tabako 
dūmų kvapas. 

- Arjūs čia dėl Bėmo? - paklausė ji kimiu balsu. 

Mudu atsistojome. Diumazas pristatė: 

- Tai Luji Antiochas, studentas, Makso Bėmo draugas. - Balse 
pajutau ironiją. - Tai jis šiąnakt rado lavoną. Aš esu inspektorius 
Diumazas iš federalinės policijos. | 

— Katerina Varel, širdies chirurgė. Skrodimas užtruko, - pasakė 
ji, šluostydamasi prakaituotą kaktą. - Reikalas pasirodė sudėtin- 
gesnis, nei atrodė iš pradžių. Visų pirma dėl sužalojimų. Kirčiai 
snapu, tiesiai į kūną. Atrodo, kad jis buvo rastas gandrų lizde. Ką 
jis, dėl Dievo meilės, ten veikė? 

— Maksas Bėmas buvo ornitologas, - atsakė Diumazas šaltai. - 
Stebiuosi, kad jūs to nežinote. Jis buvo labai garsus. Saugojo 
Šveicarijos gandrus. 

— Ak taip? - atsakė moteris, nelabai įtikinta. Ji išsitraukė rudų 
cigarečių pakelį ir užsirūkė. Pastebėjau draudžiančią rūkyti lentelę 
ir supratau, kad moteris ne šveicarė. Išpūtusi ilgą dūmą, ji tarė: - 
Grįžkime prie skrodimo. Nepaisant visų sužalojimų - dar šį rytą 
gausite skrodimo ataskaitą, - aišku, kad vyras mirė nuo širdies 
smūgio rugpjūčio septynioliktos vakare apie aštuonias. - Ji atsi- 
suko į mane. - Ir be jūsų dvokas būtų greitai patraukęs lankytojų 
dėmesį. Bet vienas dalykas stebina. Ar žinote, kad Bėmui buvo 
persodinta širdis? | 

— Kai brigada rado ilgą randą krūtinės srityje, pakvietė mane, 
kad vadovaučiau skrodimui. Dėl transplantuotos širdies abejonių 
nekyla. Visų pirma yra randas, būdingas krūtinės ląstos atvėrimo 
operacijai, be to, nenormalios sąaugos širdiplėvės ertmėje - anks- 
tesnės operacijos požymis. Taip pat radau nesirezorbuojančiais 
siūlais padarytas siūles prie aortos, plaučių arterijos, kairio ir 
dešinio prieširdžio. 

Daktarė Varel išpūtė dar vieną dūmų kamuolį. 

— Operacija atlikta prieš daug metų, - pasakė ji, - bet širdis 
buvo puikiai toleruojama - paprastai ant persodintos širdies 
randame daug balsvų surandėjimų, kurie žymi atmetimo vie- 
tas, kitaip sakant, randame nekrozavusių raumeninio audinio 
ląstelių. Taigi Bėmo širdies transplantacija yra labai įdomi. Kiek 
pastebėjau, operaciją darė žmogus, gerai išmanantis savo darbą. 

Tačiau, kaip jau sakiau, Bėmas nesilankė pas mūsų specialistus. 
Štai mažytė paslaptis, kurią reikia išsiaiškinti, ponai. Aš pati im- 
siuos tyrimo. O dėl mirties priežasties: nieko ypatinga. Banalus 
miokardo infarktas, ištikęs jį maždaug prieš penkiasdešimt va- 
landų. Nuo pastangų kopiant aukštyn. Jei tai jus gali paguosti, 
Bėmas nekentėjo. 

— Ką norite pasakyti? - paklausiau. 

Varel išleido dar vieną ilgą nikotino dūmą į sterilią aplinką. 

- Persodinta širdis nepriklauso nuo recipiento nervų sistemos. 
Taigi širdies smūgio metu jis nejaučia jokio ypatingo skausmo. 
Maksas Bėmas nė nepajuto, kad miršta. - Ji atsisuko į mane. - Ar 
jūs rūpinsitės laidotuvėmis? 

Akimirką dvejojau. 

— Deja, turiu išvykti į kelionę... - atsakiau. 

- Gerai, - nukirto ji. - Mes pasirūpinsime. Mirties liudijimas 
bus paruoštas iš ryto. - Ji kreipėsi į Diumazą: - Ar galiu su jumis 
trumpai šnektelėti? 

Inspektorius ir gydytoja su manim atsisveikino. Diumazas 
pridūrė: 

— Neužmirškite priešpiet ateiti pasirašyti parodymų. 

Paskui jie mane paliko koridoriuje - jis su savo labai švelnia 
išraiška, ji su taukšinčiais aukštakulniais. Bet ne taip garsiai, kad 
neišgirsčiau moters murmant: „Yra viena problema...“ 

Lauke jau švito aušra, mesdama metalinius šešėlius ir murzina 
šviesa apšviesdama įmigusias gatves. Pervažiavau visą Montrė 
nekreipdamas dėmesio į šviesoforų signalus.ir pasukau tiesiai prie 
Bėmo namo. Nežinau kodėl, bet tyrimo dėl ornitologo mirties 
perspektyva mane baugino. Norėjau sunaikinti visus su manimi 

susijusius dokumentus ir inkognito grąžinti pinigus EGAA, ne- 
painiodamas į šį reikalą policijos. Nėra pėdsakų - nėra rūpesčių. 

Saugodamasis sustojau už šimto metrų nuo namelio. Iš pra- 
džių patikrinau, ar durys neužsklęstos, paskui grįžau į mašiną ir 
iš krepšio išsitraukiau lankstaus plastiko skirtuką. Įkišau jį tarp 
durų ir staktos. Krutindamas spyną, bandžiau užkabinti liežuvėlį 
plastiko plokštele. Pagaliau, pastūmus petimi, durys be triukšmo 
atsidarė. Įsibroviau į velionio pono Bėmo namus. Prieblandoje 
trobelės vidus atrodė mažesnis ir prigrūstas kaip niekad. Tai jau 
buvo mirusiojo būstas. 

"Nusileidau į darbo kambarį, įrengtą pusrūsyje. Be vargo su- 
siradau atvirai ant stalo padėtą „Luji Antiocho“ bylą. Joje buvo 
banko kvitas, lėktuvo bilietų kopijos, nuomos sutartys. Taip pat 
perskaičiau Bėmo pastabas apie tai, ką jis sužinojo apie mane iš 
Nelės Bresler: 


Luji Antiochas. Trisdešimt dvejų metų. Breslerių įvaikintas de- 
šimties metų amžiaus. Protingas, žavingas, jautrus. Bet dykūnas 
ir nusivylęs. Elgtis atsargiai. Liko nelaimingo įvykio traumos 
pasekmių. Dalinė amnezija. 


Taigi Bresleriams ir po tiek metų aš buvau kritiškas atvejis - ne 
visai normalus žmogus. Perverčiau lapą, bet daugiau nieko nebu- 
vo. Nelė nepasakė jokių smulkmenų apie mano dramatišką kilmę. 
Tuo geriau. Pasiėmiau bylą ir ėmiau ieškoti toliau. Stalčiuose at- 
rausiau aplanką „Gandrai“, panašų į tą, kurį Maksas buvo paruošęs 
mūsų pirmajam susitikimui - apie žmones, su kuriais turėčiau 
susisiekti, ir visokiausia kita informacija. Jį taip pat pasiėmiau. 

Laikas pasišalinti. Tačiau vedamas neaiškaus smalsumo toliau 
rausiausi beveik ant nuomonės. Senoje žmogaus aukščio geleži- 
nėje spintoje radau tūkstančius kortelių apie paukščius. Kortelės 
glaudžiomis gretomis stovėjo vertikaliai, jų kraštai buvo nudažyti 

įvairiomis spalvomis. Bėmas man aiškino šių spalvų reikšmes. 
Kiekvienam įvykiui, kiekvienai informacijai buvo skirtos spalvos: 
raudona - patelė, mėlyna - patinas; žalia - migruojantis; rausva - 
nutrenktas elektros; geltona - sergantis; juoda - negyvas... Taigi 
vien pažvelgęs į kortelių kraštus Bėmas pagal savo paieškų temą 
galėjo išsirinkti jį dominančias. 

Man kilo mintis: peržvelgiau pradingusių gandrų sąrašą, o pas- 
kui suieškojau jų korteles šios spintos stalčiuose. Bėmas naudojosi 
nesuprantamais šifruotais ženklais. Nustačiau vien tai, kad visi 
pražuvėliai buvo suaugę, daugiau kaip septynerių metų amžiaus. 
Pasisavinau ir tas korteles. Pasijutau kaip kleptomanas. Vis dėlto 
neatsispyriau neaiškiam potraukiui ir nuodugniai išnaršiau visą 
stalą. Šį kartą ieškojau ligos istorijos. „Bėmą reikėtų demonstruo- 
ti studentams“, - pasakė daktarė Varel. Kur jam buvo padaryta 
operacija? Kas ją atliko? Nieko neradau. 

Iš nevilties pasukau į mažutį sandėliuką greta kabineto. Maksas 
Bėmas pats jame lituodavo žiedus ir saugojo ornitologo įrangą. 
Ant darbastalio buvo išrikiuoti žiūronai, keli fotoaparato filtrai 
ir begalė visokių dydžių ir iš visokių medžiagų pagamintų žie- 
dų, skirtų paukščiams žieduoti. Taip pat radau keletą chirurgo 
instrumentų, poodinių švirkštų, tvarsčių, įtvarų, dezinfekcijos 
priemonių. Kartais Maksas Bėmas turėdavo imtis veterinaro mė- 
gėjo pareigų. Kuo toliau, tuo labiau senio gyvenimas man rodėsi 
vienišesnis, vis labiau sutelktas į nepaaiškinamas manijas. Galiau- 
siai, viską padėjęs į vietą, grįžau į pirmąjį aukštą. 

Greitai perėjau didįjį kambarį, svetainę ir virtuvę. Ten nebuvo 
nieko, išskyrus šveicariškus niekniekius, bereikšmes korteles ir 
senus žurnalus. Užlipau į miegamuosius antrajame aukšte. Jų buvo 
trys. Vienas - kuriame miegojau per pirmąjį apsilankymą - buvo 
toks pat beveidis, su siaura lova ir aptriušusiais baldais. Bėmo 
miegamasis dvelkė drėgme ir liūdesiu. Spalvos išblukusios, o bal- 
dai sustatyti be jokios regimos tvarkos. Patikrinau viską: spintą, 

sekreterą, komodas. Visi baldai buvo beveik tušti. Pažvelgiau po 
lova, pakėliau kilimą. Atplėšiau tapetų kraštus. Niekur nieko. 
Išskyrus sudėvėtą kartoninę dėžę vienos komodos apačioje, ku- 
rioje buvo kelios seniai darytos moters nuotraukos. Apžiūrėjau 
šiuos atspaudus. Smulkių veido bruožų trapi moteris atogrąžų 
kraštovaizdžių fone. Be abejo, ponia Bėm. Vėlesnėse nuotrau- 
kose - sprendžiant iš spalvų, aštuntojo dešimtmečio - ji atrodė 
maždaug keturiasdešimties metų. Nuėjau į paskutinį kambarį. 
Jame neradau nieko daugiau, tik tą patį aptriušimą. Nusileidau 
siaurais laiptais, purtydamas dulkes nuo drabužių. 

Už langų kilo saulė. Auksinis spindulys glostė baldų nugarėles 
ir pakraščius pakylų, kurios dėl nežinomos priežasties stūksojo 
kiekviename didžiojo kambario kampe. Atsisėdau ant vienos. 
Šiuose namuose akivaizdžiai daug ko trūko: Makso Bėmo ligos 
istorijos (Žmogui su persodinta širdim privalu turėti krūvas re- 
ceptų, rentgeno nuotraukų, kardiogramų...), tradicinių keliautojo 
suvenyrų (afrikietiškų niekučių, rytietiškų kilimų, medžioklės 
trofėjų...) ir buvusios profesinės veiklos pėdsakų - aš net neradau 
jo pensijos bylos, juo labiau banko ataskaitų ar mokesčių kvitų. 
To nepaaiškinsi niekaip kitaip, o tik tuo, kad Bėmas nusprendė 
radikaliai užbraukti savo praeitį. Vis dėlto kažkur čia turėjo būti 
kokia nors slėptuvė. 

Pažvelgiau į laikrodį: penkiolika po septynių. Jei bus tyrimas, 
policininkai netrukus turėtų pasirodyti - bent jau tam, kad už- 
antspauduotų duris. Apgailestaudamas atsistojau ir pasukau link 
durų. Atidariau jas, bet staiga pagalvojau apie visus tuos laiptus. 
Man pasirodė, kad pakylos didžiajame kambaryje galėtų būti 
idealios slėptuvės. Grįžau atgal ir pabarbenau į jų šonus. Buvo 
tuščiavidurės. Nubėgau žemyn į pusrūsį, paėmiau kelis įrankius ir 
tuoj pat sugrįžau. Per dvidešimt minučių Makso Bėmo svetainėje 
kuo atsargiausiai išlaužiau septynis laiptelius. Rankose turėjau tris 
rudus, užantspauduotus, dulkinus vokus, nežinia ką slepiančius. 


28 


Grįžau į savo automobilį ir pasukau link kalvų, kurios supo 
Montrė, ieškodamas nuošalios vietos. Už dešimties kilometrų 
pasukęs į nuošalų keliuką sustojau vis dar drėgname nuo rasos 
miškelyje. Rankos drebėjo, kai atplėšiau pirmąjį voką. 

Jame buvo Irenos Bėm, mergautine pavarde Fogel, gimusios 
Ženevoje 1942 metais, ligos istorija. Mirė 1977 metų rugpjūčio 
mėnesį Lozanoje, Belviu ligoninėje, nuo vėžio metastazių. Byloje 
buvo vos kelios rentgeno nuotraukos, diagramos ir receptai, po 
to - mirties liudijimas, prie kurio buvo pridėtas daktaro Lyrbau- 
mo, gydžiusio Ireną, užuojautos laiškas. 1977 metų laiškas Maksui 
Bėmui buvo adresuotas taip: Centrinė Afrika, Bangis, Bokasos 
prospektas 66. Mano širdis suspurdėjo. Centrinė Afrika - pasku- 
tinė žinoma Bėmo buvimo Afrikoje vieta. Tai liūdnai pagarsėjusi 
šalis, kurią valdė beprotystėmis pasižymėjęs trumpalaikis tironas 
imperatorius Bokasa. Karštų ir drėgnų džiunglių sklypelis, pasi- 
slėpęs giliai Afrikos širdyje - ir dar giliau įsirėžęs mano praeityje. 

Pravėriau langą ir įkvėpiau gryno oro, o paskui ėmiau toliau 
vartyti bylą. Radau dar kelias trapiosios žmonos nuotraukas, o 
šalia ir kelias Makso Bėmo nuotraukas kartu su daugmaž trylikos 
metų berniuku, stulbinamai panašiu į ornitologą. Tokio paties 
kresno sudėjimo, šviesiais ežiuku kirptais plaukais, rudomis aki- 
mis ir raumeningu jaučio sprandu. Bet akyse glūdėjo kažkoks 
užsisvajojimas ir nerūpestingumas, visiškai nebūdingi valdinga- 
jam Bėmui. Matėsi, kad nuotraukos yra iš to paties laikotarpio - 
aštuntojo dešimtmečio. Čia buvo visa šeima: tėvas, motina, sūnus. 
Bet kodėl Bėmas slėpė šias banalias nuotraukas pakyloje? Ir kur 
dabar jo sūnus? 

Antrame voke tebuvo krūtinės ląstos rentgeno nuotrauka - be 
datos, be vardo, be komentarų. Viena buvo aišku: miglotame vaiz- 
de ryškėjo širdis. O jos centre matėsi mažytis ryškiai apibrėžtas 
šviesus lopelis; negalėjau pasakyti, ar jis atsirado dėl nuotraukos 
defekto, ar tai buvo krešuliukas širdies viduje. Pagalvojau apie 

persodintą Bėmo širdį. Čia, be abejo, buvo vienos iš dviejų šveica- 
ro širdžių atvaizdas. Kurios - pirmosios ar antrosios? Rūpestingai 
įdėjau dokumentą atgal. 

Galiausiai atplėšiau trečiąjį voką - ir suakmenėjau. Prieš mane 
buvo žiauresni, nei galėjau kada nors įsivaizduoti, vaizdai. Nespal- 
votos fotografijos iš kažkokios žmonių skerdyklos, kuriose vaikų 
kūnai pakabinti ant skerdienai skirtų kablių - mėsos marionetės 
su kraujuojančiomis skylėmis ten, kur turėtų būti ranka ar lytiniai 
organai; veidai su perplėštomis lūpomis ir tuščiomis akiduobėmis; 
rankos, kojos ir atskiri organai sukrauti į mėsinės kampą; galvos, 
parudusios nuo sukrešėjusio kraujo, išrikiuotos ant ilgų lentynų, 
žvelgiančios išdžiūvusiomis akimis. Visi lavonai, be abejonės, 
buvo juodosios rasės. 

Ši siaubinga vieta nebuvo paprastas kankinimų kambarys. Sie- 
nos išklijuotos baltomis plytelėmis kaip ligoninėje ar morge, šen 
bei ten blizgėjo chirurgo įrankiai. Greičiau būtų galima kalbėti 
apie pragarišką laboratoriją arba šlykščią kankinimų salę. Pabai- 
sos slėptuvę, kurioje jis atlikdavo siaubingus bandymus. Išlipau 
iš automobilio. Kūną kaustė pasibaisėjimas ir šleikštulys. Šitaip, 
ryto oro gaivoje, praleidau kelias ilgas minutes. Kartkartėmis vėl 
pažvelgdavau į nuotraukas. Bandžiau įsijausti į jų realybę, prisi- 
jaukinti jas taip, kad galėčiau susivokti, kas tai yra. Neįmanoma. 
Nuotraukų žiaurybės ir grūdėtas vaizdas šiai lavonų kariaunai 
suteikė haliucinacijos pobūdį. Kas būtų galėjęs taip žiauriai elgtis 
ir vardan ko? 

Grįžau prie automobilio, uždariau visus tris vokus ir prisiekiau 
artimiausiu metu jų neatverti. Apsisukau ir apsiašarojęs pasukau 
link Montrė. 

"Nuvažiavau į miesto centrą, paskui pasukau į gatvę, einančią palei 

ežerą. Sustojau šviesaus ir karališko „Terasos“ viešbučio stovėjimo 
aikštelėje. Saulė jau metė savo spindulius ant bespalvių Lemano 
ežero bangų. Atrodė, kad peizažas apgaubtas auksuotos aureolės. 
Įsitaisiau viešbučio sode, stebėdamas ežerą ir jį rėminančius miglų 
apgaubtus kalnus. 

Po kelių minučių pasirodė patarnautojas. Pasirinkau gerai at- 
šaldytą kinišką arbatą. Bandžiau mąstyti. Bėmo mirtis. Jo širdies 
paslaptis. Rytinės paieškos ir stulbinantys jų rezultatai. To jau per 
daug paprastam studentui, pasiryžusiam stebėti gandrus. 

- Paskutinis apsižvalgymas prieš išvykstant? 

Atsisukau. Prieš mane stovėjo pagaliau švariai nusiskutęs ins- 
pektorius Diumazas. Buvo apsivilkęs lengvu rudu medvilnės 
švarku ir šviesiomis lininėmis kelnėmis. 

- Kaip mane radote? 

- Joks mano nuopelnas. Visi jūs čia apsilankote. Manytum, kad 
visos Montrė gatvės veda prie ežero. 

— Kas tie „jūs“? 

— Atvykėliai. Turistai. - Smakru jis parodė pirmuosius rytmetį 
pakrante pasivaikščioti išėjusius atvykėlius. - Žinote, šis kampelis 
labai romantiškas. Kaip sakoma, jame sklando amžinybės dvasia. 
Jautiesi, lyg būtum Žano Žako Ruso Naujojoje Eloizoje. Galiu 
prisipažinti: visi šie nuvalkioti palyginimai mane verčia vemti. 
Manau, kad tą patį jaučia daugelis šveicarų. 

Išspaudžiau šypseną. 

- Staiga tapote ciniku. Ar išgersite ko nors? 

— Kavos. Labai stiprios. 

Pakviečiau padavėją ir užsakiau ekspreso kavos. Diumazas 
prisėdo greta. Užsidėjo saulės akinius ir laukė tylėdamas. Stebėjo 

gamtovaizdį labai susidomėjęs. Atneštą kavą prarijo vienu gurkš- 
niu, po to atsidusęs prabilo: 

- Nuo mūsų išsiskyrimo neturėjau atokvėpio. Visų pirma pakal- 
bėjau su daktare Varel. Atsimenate, ta tabaku prakvipusia mažyle 
krauju aptiškusiais marškiniais. Čia ji naujokė. Nemanau, kad to 
tikėjosi. - Diumazas santūriai nusijuokė. - Vos dvi savaitės, kai 
atvyko į Montrė, - ir štai jai pristato ornitologą, rastą gandrų lizde, 
pusiau sukapotą jo paties augintinių! Puiku. Išėjęs iš ligoninės grį- 
žau namo persirengti. Paskui nuėjau į komisariatą, išspausdinau 
jūsų parodymus. - Diumazas patapšnojo per švarko kišenę. - Jūsų 
parodymai čia. Galite tuoj pat juos pasirašyti. Tuomet nereikės 
jūsų tempti į komisariatą. Paskui užšokau į Makso Bėmo namus. 
Suradau kai ką, kas privertė dar kelis kartus skambinti telefonu. 
Po pusvalandžio turėjau atsakymus į visus klausimus. Ir štai aš čia! 

- Ir kokios išvados? 

— Tas ir yra. Jokių. 

- Nesuprantu. 

Diumazas sunėrė rankas ir atsirėmė į stalą, o paskui atsisuko: 

— Jau sakiau: Maksas Bėmas yra įžymybė. Todėl mums reikia 
suprantamos, paprastos jo mirties priežasties. Ko nors skaidraus 
ir aiškaus. 

— Bet to nėra? 

— Taip ir ne. Velionis, išskyrus radimo vietą, nekelia jokių 
problemų. Tai buvo infarktas. Be abejonės. Tačiau visos kitos 
aplinkybės sunkiai paaiškinamos. Nenorėčiau sutepti žymios 
asmenybės atminimo, suprantate? 

— Ar pasakysite man, kas jums neaišku? 

Diumazas nužvelgė mane pro užtamsintų akinių stiklus. 

— Manau, kad tai jūs galėtumėte man kai ką papasakoti. 

— Ką norite pasakyti? 

— Koks buvo tikrasis jūsų apsilankymo pas Bėmą tikslas? 

— Viską jau pasakiau šiąnakt. 

— Melavote. Patikrinau kai kurias detales. Turiu įrodymų, kad 
nesakėte tiesos. 

“Nieko neatsakiau. Diumazas vėl prakalbo: 

- Apieškodamas Bėmo namelį, pastebėjau, kad kažkas mane 
aplenkė. Galėčiau net teigti, kad tas kažkas mane aplenkė vos ke- 
liomis minutėmis. Iš karto susisiekiau su Ekologijos muziejumi, 
kur buvo antrasis Bėmo kabinetas. Toks žmogus turėjo kai kuriuos 
dokumentus saugoti dviem egzemplioriais. Jo sekretorė, aiškiai iš 
vyturių, sutiko užmesti akį ir išraususi stalčius rado neįtikėtiną 
pradingusių gandrų bylą. Iš karto faksu pasiuntė man esmines šio 
dokumento ištraukas. Ar man tęsti? 

Atėjo mano eilė stebeilytis į ežero vandenis. Mažutės jachtų 
burės bolavo liepsnojančiame horizonte. 

- Galiausiai yra ir bankas. Paskambinau Bėmo agentūrai. Or- 
nitologas ką tik buvo atlikęs nemažą pervedimą. Turiu gavėjo 
vardą, adresą ir sąskaitos numerį. 

Tyla tarp mūsų tapo dar tirštesnė. Krištolinė tyla - kaip anks- 
tyvo ryto oras, - kuri gali dužti įvairiausiomis kryptimis. Ėmiausi 
iniciatyvos: 

— Šį kartą turime išvadą. 

Diumazas nusišypsojo ir nusiėmė akinius. 

- Turiu prielaidą. Manau, kad jūs supanikavote. Bėmo mirtis 
nėra tokia paprasta. Bus tyrimas. Taigi turite iš jo banko čekį gana 
didelei sumai, kuri skirta konkrečiai misijai, ir staiga nepaaiškina- 
mai išsigąstate. Įsibrovėte į jo namus, kad išvogtumėte savo bylą 
ir panaikintumėte bet kokius jūsų ryšių pėdsakus. Jokiu būdu 
neįtariu, kad norėjote pasisavinti pinigus. Be abejo, bandysite 
juos grąžinti. Tačiau įsilaužimas į namą - sunkus nusikaltimas... 

Pagalvojau apie tris vokus. Ryžtingai atkirtau: 

- Inspektoriau, darbas, kurį Bėmas man pasiūlė, buvo susijęs 
vien su gandrais. Čia nematau nieko įtartino. Pinigus asociacijai 
grąžinsiu... 

— Nėra jokios asociacijos. 

— Atsiprašau? 

— Nėra jokios asociacijos, ar bent tokios, kokią įsivaizduojate. 
Bėmas dirbo vienas ir buvo vienintelis EGAA narys. Jis mokėjo 
atlyginimą keliems darbuotojams, tiekė medžiagą ir nuomojo 
kontoras. Bėmui nereikėjo kitų žmonių pinigų. Jis buvo neįtikė- 
tinai turtingas. 

Man užgniaužė kvapą. Diumazas dėstė toliau: 

— Jo einamojoje sąskaitoje per šimtą tūkstančių šveicariškų 
frankų. Be to, turėjo šifruotą sąskaitą viename mūsų bankų. Kaž- 
kada savo gyvenime ornitologas užsiėmė ypač pelninga veikla. 

— Ką žadate daryti? 

— Šiuo metu nieko. Jis mirė. Atrodo, šeimos neturi. Esu įsitiki- 
nęs, kad visą palikimą paveldės kokia nors tarptautinė aplinko- 
saugos organizacija - WWF ar „Greenpeace“. Taigi byla baigta. 
Vis dėlto norėčiau pasirausti giliau. Ir man reikia jūsų pagalbos. 

— Mano pagalbos? 

- Ar ką nors radote Bėmo namelyje šįryt? 

Trys vokai nelyginant liepsnojantys meteorai praskriejo mano 
mintyse. 

- Nieko, išskyrus savo bylą. 

Diumazas nepatikliai nusišypsojo. Jis atsistojo. 

— Gal pasivaikščiotume? 

Nusekiau jį ežero pakrante. 

- Tarkime, kad nieko neradote, - pasakė jis. - Juk galiausiai 
tas žmogus buvo paslaptingas. Jau šįryt kai ką patyrinėjau ir 
beveik nieko neaptikau. Nei apie praeitį, nei apie paslaptingąją 
operaciją. Atsimenate, širdies persodinimą. Dar viena paslaptis. 
Žinote, ką surado daktarė Varel? Naujoji Bėmo širdis buvo ypa- 
tinga. Joje buvo kai kas, ko neturėjo būti. Viršuje buvo prisiūta 
mažytė titano, metalo, naudojamo daryti kai kuriems prote- 
zams, plokštelė. Paprastai ten tvirtinami gnybtukai, padedantys 

lengviau atlikti biopsijas. Bet šis visiškai kitoks. Anot Varel, jis 
visiškai nereikalingas. 

Tylėjau. Mąsčiau apie baltą lopinėlį rentgeno nuotraukoje. 
Vadinasi, turėjau antrosios širdies nuotrauką. Tikėdamasis, kad 
galėsiu reikalą užbaigti, paklausiau: 

- Tai kuo galiu pagelbėti? 

- Bėmas jums užmokėjo už gandrų migravimo stebėjimą. Ar 
tai darysite? 

— Ne. Rengiuosi grąžinti pinigus. Koks mano reikalas, kur pa- 
sidėjo gandrai nusprendę palikti Šveicariją ar Vokietiją: gal juos 
įsiurbė koks nepaprastos galios taifūnas? Nieko negaliu padėti. 
Ir man nusispjaut. 

— Gaila. Kelionė galėtų būti labai naudinga. Aš jau pradėjau 
gana miglotai brėžti inžinieriaus Bėmo karjeros apybrėžas. Jūsų 
kelionė galėtų patikslinti jos pakopas Afrikoje ir Artimuosiuose 
Rytuose. 

— Ką turite galvoje? 

- Bendradarbiavimą. Aš lieku čia, o jūs keliaujate. Aš naršau 
jo pajamas ir veiklą. Kapstau, kur ir kuriuo laiku jis dirbo. O 
jūs atliekate lauko tyrimus, sekdamas gandrų migravimo kelius. 
Palaikysime glaudų ryšį. Ir po kelių savaičių sužinosime viską 
apie Makso Bėmo gyvenimą. Apie jo paslaptis, jo labdarybę, jo 
kontrabandą. 

— Kontrabandą? 

- Šitas žodis atsitiktinai šovė į galvą. 

— Kas man iš to? 

— Nuostabi kelionė. Ir garsusis šveicarų diskretiškumas. - Jis 
patapšnojo per švarko kišenę. - Pasirašysime jūsų parodymus. O 
paskui juos užmiršime. 

— O kas iš to jums? 

— Daug. Bent jau šis tas daugiau nei pavogtų kelionės čekių ir 
pasimetusių siuntinių bylos. Patikėkite, pone Antiochai, rugpjūčio 

kasdienybė Montrė nėra įspūdinga. Nepatikėjau jumis, kai šį rytą 
pasakojote apie savo studijas. Joks žmogus nepraleis dešimties 
metų mokydamasis to, kas jam ne prie širdies. Aš taip pat me- 
lavau. Man patinka mano darbas. Bet darau ne tai, ko tikėjausi. 
Eina dienos, nuobodulys auga. Noriu dirbti ką nors rimtesnio. 
Bėmo likimas teikia mums fantastiško tyrimo galimybę, kurią 
galime išnaudoti dirbdami kartu. Ši paslaptis turėtų suvilioti jūsų 
intelektą ir dvasią. Pagalvokite apie tai. 

— Grįžtu į Prancūziją. Paskambinsiu jums rytoj. Mano parody- 
mai gali palaukti vieną ar porą dienų, ar ne? 

Inspektorius linktelėjo ir nusišypsojo. Grįžo prie automobilio 
if ištiesė man ranką. Išvengiau jos paspaudimo įsirangydamas į 
kabrioletą. Diumazas nusišypsojo vėl, o paskui užtvėrė pusiau 
praviras duris. Sekundę patylėjęs paklausė: 

- Ar galiu užduoti asmeninį klausimą? 

Santūriai linktelėjau. 

- Kas nutiko jūsų plaštakoms? 

Klausimas mane suglumino. Apžiūrėjau pirštus, jau daugybę 
metų deformuotus - oda vien smulkių randų tinklas, ir trūkte- 
lėjau pečiais. 

- Nelaimingas vaikystės atsitikimas. Gyvenau pas auklę, kuri 
užsiėmė audinių dažymu. Vieną dieną ant mano rankų išsiliejo 
stiklainis su rūgštimi. Daugiau nieko nežinau. Nuo išgąsčio ir 
skausmo praradau atmintį. 

Diumazas spoksojo į mano rankas. Praeitą naktį jis neabejoti- 
nai pastebėjo šią mano kliaudą, todėl dabar smalsiai apžiūrinėjo 
senus nudegimus. Staigiu mostu užtrenkiau dureles. Diumazas 
įsistebeilijo į mane, paskui švelniu balsu paklausė: 

— Ar tie randai niekaip nesusiję su tragedija, ištikusia jūsų 
tėvus? 

- Iš kur žinote, kad mano tėvai tragiškai žuvo? 

— Bėmo byla labai išsami. 

Įjungiau variklį ir pasileidau ežero pakrante nežiūrėdamas 
į užpakalinio vaizdo veidrodėlį. Už kelių kilometrų jau buvau 
pamiršęs netaktiškas inspektoriaus kalbas. Tyloje važiavau link 
Lozanos. 

Galiausiai saulės nušviestame lauke pamačiau baltas ir juodas 
dėmeles. Sustabdžiau automobilį ir ėmiau atsargiai artintis. Iš- 
sitraukiau žiūronus. Ten buvo gandrai. Nurimę, snapus nuleidę 
link žemės, pusryčiavo. Priėjau dar arčiau. Auksinėje šviesoje jų 
plunksnos atrodė kaip aksominės. Blizgančios, sodrios, raibu- 
liuojančios šilku. Neturiu įgimto potraukio prie gyvūnų, bet šie 
paukščiai, dėbčiojantys nelyginant įsižeidusi kunigaikštienė, buvo 
tikrai ypatingi. 

Prisiminiau Bėmą Veisembacho laukuose. Jis atrodė laimingas 
galėdamas man aprodyti savo mažąjį pasaulį. Per pievas visu kres- 
nu kūnu jis tylomis ritosi prie aptvarų. Nors ir apkūnus, judėjo 
lengvai ir grakščiai. Su marškiniais trumpomis rankovėmis, dro- 
binėmis kelnėmis ir žiūronais ant kaklo atrodė lyg atsargos pul- 
kininkas kažkokiuose paties prasimanytuose manevruose. Užėjęs 
į aptvarą, Bėmas kalbino gandrus švelniu, nepaprastai maloniu 
balsu. Iš pradžių paukščiai atsitraukė, dėbčiodami iš padilbų. 

Paskui Bėmas priėjo prie lizdo kokio metro aukštyje. Tai buvo 
karūna iš šakų ir purvo, daugiau kaip metro skersmens, jo viršus 
buvo plokščias, tvarkingas ir švarus. Gandras nenoriai pasitraukė, 
ir Bėmas man parodė lizdo viduryje tupinčius gandriukus. „Tik 
pamanykite, net šešetas!“ Mažyčių paukščiukų plunksnos buvo 
pilkos su žaliu atspalviu. Jie pramerkė apskritas akis ir susispietė 
į krūvą. Scena buvo keistai jauki; tiesiog šeimyninės idilės įsikū- 
nijimas. Vakaro šviesa šiam vaizdui suteikė keisto paslaptingumo. 
Staiga Bėmas ištarė: „Sužavėjo, ar ne?“ EBU jam į akis ir 
tylomis linktelėjau. 

Kitą rytą, kai Bėmas man įteikė storą bylą su adresais, že- 
mėlapiais ir fotografijomis, mums kylant laiptais iš jo kabineto, 

šveicaras mane sustabdė ir šiurkščiai ištarė: „Tikiuosi, kad gerai 
mane supratote, Luji. Man tai ypač svarbus reikalas. Žūtbūt reikia 
rasti mano pražuvusius gandrus ir sužinoti, kodėl jie pradingo. 
Tai gyvybės ir mirties klausimas!“ Silpnoje paskutinių laiptelių 
šviesoje jo veide pamačiau išraišką, kuri išgąsdino ir mane. Balta 
kieta kaukė, kuri tuoj suskils. Be abejo, Bėmas buvo mirtinai 
išsigandęs. 

Tolumoje lėtai kilo paukščiai. Stebėjau, kaip jie pamažėle skro- 
džia ryto šviesą. Su šypsena lūpose palinkėjau jiems sėkmingos 
kelionės ir nuvažiavau tolyn. 

Į Lozanos stotį atvykau pusvalandis po vidurdienio. Po dvide- 
šimties minučių turėjo išvažiuoti ekspresas į Paryžių. Susiradau 
telefono būdelę ir, kaip buvau įpratęs, patikrinau savo atsakiklį. 
Radau žinią iš Ulricho Vagnerio, vokiečių ornitologo, su kuriuo 
susipažinau praeitą mėnesį ketindamas užsiimti ornitologija. 
Ulrichas su komanda rengėsi stebėti gandrų migraciją padedami 
Žemės palydovo. Dvidešimtį paukščių jie aprūpino miniatiūri- 
niais japoniškais siųstuvais ir ruošėsi kiekvieną dieną sekti juos 
kaip įmanoma tiksliau pagal „Argo“ sistemos pateikiamus duo- 
menis. Jie man pasiūlė naudotis iš palydovo gautais duomenimis. 
Tai man labai padėtų, nes nereikėtų žvalgytis mažyčių žiedų, 
kuriuos nelengva pastebėti. Jo pranešimas buvo toks: „Valio, Luji! 
Jie išskrenda! Sistema veikia puikiai. Atsiliepk. Perdavinėsiu tau 
gandrų numerius ir jų buvimo vietas. Sėkmės.“ 

Taigi paukščiai ir toliau mane persekiojo. Išėjau iš būdelės. Po 
stotį slampinėjo šeimynos su išraudusiais veidais ir didžiuliais 
krepšiais, kliūvančiais už kojų. Turistai žingsniavo įdėmiai ir ra- 
miai žvalgydamiesi aplink. Pažvelgiau į savo laikrodį ir sugrįžau 
prie taksi. Šį kartą pasukau į oro uostą. 

II 


Sotija, karo metas 

Spėjęs į lėktuvo reisą iš Lozanos į Vieną, oro uoste išsinuomojau 
mašiną ir baigiantis dienai pasiekiau Bratislavą. 

Maksas Bėmas buvo įspėjęs, kad tai bus mano pirmasis etapas. 
Gandrai iš Vokietijos ir Lenkijos kasmet skrenda pro ten. Iš Bratis- 
lavos galėsiu keliauti kur panorėjęs, remdamasis Vagnerio infor- 
macija. Be to, turėjau prancūziškai mokančio slovako ornitologo 
Žoro Grybinskio adresą. Taigi nebuvau visiškoje nežinomybėje. 

Bratislava - didelis, pilkas ir beveidis miestas, išvagotas ilgų 
tiesių gatvių, apstatytų stačiakampiais gyvenamaisiais namais; 
jomis važiavo maži rausvi ar melsvi automobiliai, kurie, regis, 
norėjo uždusinti miestą didžiuliais juosvų dūmų debesimis. Be 
to, ir taip tvankų orą dar labiau tirštino aplink tvyrantis didelis 
karštis. Vis dėlto godžiai dairiausi aplinkui. Bėmo mirtis, rytiniai 
rūpesčiai man jau atrodė nutolę per kelis šviesmečius. 

Pastabose Bėmas paaiškino, kad Žoras Grybinskis dirba tak- 
sistu prie Bratislavos geležinkelio stoties. Stotį radau be vargo. 
„Škodų“ ir „Trabantų“ vairuotojai pasakė, kad Žoras darbą baigia 
devynioliktą valandą, ir patarė jo palaukti kavinukėje priešais 
stotį. Nuėjau į terasą, kurioje grūdosi vokiečių turistai ir žavios 
sekretorės. Užsisakiau arbatos, paprašiau, kad patarnautojas 


4] 


įspėtų, kai pasirodys Žoras, ir stebėjau viską, kas dedasi aplink. 
Staiga supratau, kaip toli pasiliko mano įprastas pasaulis. Paryžiu- 
je gyvenau erdviame bute ketvirtame aukšte, buržuaziniame name 
Raspajo bulvare. Iš šešių kambarių tesinaudojau trimis: svetaine, 
miegamuoju ir kabinetu. Bet mėgau klaidžioti tose tuščiose nu- 
ščiuvusiose platybėse. Butas buvo mano įtėvių dovana. Dar viena 
jų dosnumo apraiška, lengvinanti mano būtį, bet nesulaukusi 
jokio dėkingumo. Tų dviejų senių aš nekenčiau. 

Mano akimis žiūrint, jie tebuvo pora anoniminių buržua, kurie 
jie parašė vos kelis laiškus ir matė mane keturis ar penkis kartus. 
Atrodė, kad jie laikosi kažkokio nežinomo pažado, duoto mano 
dingusiems tėvams, su didžiausiu atsargumu atsipirkdami dova- 
nomis ir pinigais. Jau seniai nebesitikėjau iš jų bent kokio švelnaus 
gesto. Išbraukiau juos iš atminties, bet ir toliau su užslėptu kartėliu 
naudojausi jų pinigais. 

Paskutinį kartą Breslerius sutikau 1982 metais - kai jie įteikė 
man buto raktus. Senoji pora atrodė nekaip. Nelei buvo pen- 
kiasdešimt metų. Maža ir sausa kaip druskos sauja, ji nesiliovė 
maukšlintis melsvo atspalvio perukų ir netikėtai nusikikendavo, 
lyg čirkštų žvirblis narvelyje. Būdavo įkaušusi nuo ryto ligi vaka- 
ro. Žoržas atrodė ne ką geriau. Buvęs Prancūzijos ambasadorius, 
Andrė Žido ir Valeri Larbo draugas dabar, regis, teikė pirmenybę 
pilkųjų gervių, o ne bendraamžių kompanijai. Iš tiesų, jis bendra- 
vo tik vienskiemeniais žodžiais ir galvos linktelėjimais. 

Mano paties gyvenimas buvo nepaprastai vienišas. Jokios mo- 
ters, keli draugai, jokių naktinių pasilinksminimų. Visa tai iš- 
mėginau iš karto būdamas dvidešimties metų. Manau, kad tada 
išsėmiau savo galimybes. Būdamas tokio amžiaus, kai paprastai 
metai deginami vakarėliuose ir šėlionėse, pasinėriau į vienatvę, 
askezę, mokslus. Daugiau kaip dešimtį metų naršiau bibliotekas, 
žymėjausi pastabas ir rašiau, subrandinau daugiau kaip tūkstantį 

puslapių apmąstymų. Pasinėriau į abstrakčios minties didybę ir 
kasdienę vienatvę prie mirgančio kompiuterio ekrano. 

Vienintelė mano ekstravagancija - tai pomėgis elegantiškai 
rengtis. Savo išvaizdą man pačiam sunku apibūdinti. Veidas - tik- 
ras mišinys. Viena vertus, nestokoja subtilumo: išvagotas ankstyvų 
raukšlelių, aukštais skruostikauliais, aukšta kakta. Antra vertus, 
žemi antakiai, sunkus smakras, boksininko nosis. Kūnas taip 
pat kelia prieštaringą įspūdį. Nepaisant aukšto ūgio ir tam tikrų 
grakštumo požymių, esu tvirtai sudėtas ir raumeningas. Būtent 
dėl to ypač rūpinausi savo drabužiais. Švarkai visada būdavo 
tobulai sukirpti, o kelnės išlygintos be priekaištų. Tuo pat metu 
nestokojau drąsos rinkdamasis spalvas, raštus ir kreipiau dėmesį į 
menkiausias detales. Buvau iš tų žmonių, kuriems dėvėti raudonus 
marškinius arba penkiomis sagomis užsegamą švarką yra tikras 
egzistencinis potyris. Dabar visa tai atrodė taip tolima! 

Virš Bratislavos leidosi saulė, o aš mėgavausi kiekviena pra- 
slinkusia minute, klausydamasis nežinomos kalbos nuotrupų ir 
uosdamas neįgalių automobilių skleidžiamą dvoką. 

Devynioliktą trisdešimt nedidukas žmogelis pasuko link manęs: 

- Luji Antiochas? 

Atsistojau pasisveikinti su juo, bet iškart susikišau rankas į 
kišenes. Žoras irgi neištiesė man savosios. 

- Žoras Grybinskis, tikiuosi? 

Jis linktelėjo galvą, niūriai nusiteikęs. Buvo panašus į audros 
debesį. Žilos sruogos gaubė kaktą. Akys žibėjo giliose akiduobė- 
se. Išdidžiai suspaustose lūpose slypėjo kartėlis. Žorui buvo apie 
penkiasdešimt metų. Vilkėjo pasibaisėtinus draiskalus, bet niekas 
negalėjo paslėpti kilnių veido bruožų ir judesių. 

Paaiškinau, ko atvykau į Bratislavą - kad noriu pasekti mig- 
ruojančius paukščius. Jo veidas nušvito. Iš karto paaiškino man, 
kad štai jau daugiau kaip dvidešimt metų stebi migruojančius 
baltuosius gandrus ir šiame regione atpažįsta menkiausią jų 

skiriamąją žymelę. Prancūziškai kalbėjo kapotais sakiniais, kurie 
skambėjo kaip galutiniai nuosprendžiai. Savo ruožtu papasako- 
jau apie palydovinę navigaciją, kuri labai tiksliai nurodo gandrų 
buvimo vietas. Atidžiai manęs išklausęs, jis šyptelėjo. 

— Nereikia jokių palydovų, kad rastum gandrus. Važiuojam. 

Sėdome į jo automobilį - kruopščiai išblizgintą „Škodą“. Iš- 
važiuodami iš Bratislavos, kirtome pramonės rajonus, kuriuose 
aukštyn kilo plytų kaminai - socialistinės didybės įsikūnijimas. 
Karštyje mus persekiojo kvapai: rūgštūs, vimdantys, įtartini. Pas- 
kui nusitęsė nepaprastai dideli žvyro karjerai, kuriuose buvo 
apsigyvenusios metalinės pabaisos. Galiausiai pasirodė kaimo 
vietovės, apleistos ir nykios. Pramonės atmatų smarvę pakeitė trą- 
šų dvokas. Atrodė, kad šie kraštovaizdžiai pasmerkti kraštutinei 
industrializacijai, kuri nualins žemę ligi pat šerdies. 

Vingiavome tarp rugių, rapsų ir kukurūzų laukų. Tolumoje 
galingi traktoriai kėlė dūmų ir dulkių debesis. Saulė darėsi skaid- 
resnė, oras prašviesėjo. Vairuodamas Žoras nenuleido akių nuo 
horizonto linijos, pastebėdamas tai, kas praslysdavo pro mano 
akis, ir retkarčiais sustodamas tokiose vietose, kurios, regis, vi- 
siškai nesiskyrė nuo kitų. 

Pagaliau įsuko į akmenuotą taką, kuriame vyravo tyla ir ramy- 
bė. Važiavome palei žalią sustingusį tvenkinį. Daugybė paukščių 
siuvo pirmyn ir atgal. Garniai, gervės, pesliai, geltonsnapės gervės 
skraidė virtinėmis. Bet nebuvo nė vieno juodo ir balto paukščio. 
Žoras susiraūkė. Atrodė, kad gandrų nebuvimas - ypatingas įvykis. 
Laukėme. Nejudrus kaip statula Žoras įsitvėrė žiūronų. Aš įsitai- 
siau greta jo ant išdegintos žemės. Pasinaudojęs proga paklausiau: 

- Ar jūs žieduojate gandrus? 

Žoras padėjo žiūronus į šalį. ) 

- O kam? Jie išskrenda, parskrenda. Kam juos numeruoti? 
Žinau, kur suka lizdus, - tai viskas, ko man reikia. Kasmet kiek- 
vienas gandras grįžta į savąjį lizdą. Tiksli matematika. 

— Ar tarp migruojančių gandrų pastebite žieduotų paukščių? 

- Žinoma. Netgi sudarinėju ataskaitas. 

— Ataskaitas? 

- Užsirašau pastebėtus numerius. Vietą, dieną, valandą. Už tai 
man moka. Vienas šveicaras. 

— Maksas Bėmas? 

- Taip, jis. 

Ornitologas man neminėjo, kad Žoras yra vienas iš jo „sargy- 
binių“. 

— Nuo kada jis jums moka? 

- Jau kokius dešimt metų. 

- Kodėl, jūsų manymu, jis tai daro? 

— Todėl, kad yra pamišėlis. 

Žoras pakartojo: „Jis pamišėlis“, ir pasukiojo smilių ties smil- 
kiniu. 

- Pavasariais grįžtant gandrams Bėmas skambina man kiekvie- 
ną dieną: „Ar matei praskrendant tokį ar tokį numerį? O šitą? 
O kitą?“ Tada jo balsas skamba kaip bepročio. Gegužės mėnesį, 
kai visi gandrai jau praskrenda, jis galiausiai atsitokėja ir nustoja 
skambinti. O šįmet buvo visiškas siaubas. Negrįžo beveik nė vie- 
nas. Maniau, kad jis pats pradės kalenti snapu. Ką padarysi - jis 
moka, o aš tarnauju. 

Žoras kėlė pasitikėjimą. Paaiškinau, kad aš, kaip ir jis, dirbu 
Maksui Bėmui, - tačiau kol kas neprasitariau, kad šveicaras mirė. 
Tai palengvino mūsų tarpusavio supratimą. Žoro akimis žiūrint, 
aš buvau prancūzas, taigi vakarietis - turtingas ir smerktinas. 
Sužinojęs, kad abu dirbame tam pačiam žmogui, jis atsikratė 
nevisavertiškumo komplekso ir netgi pradėjo mane tujinti. Išsi- 
traukiau gandrų nuotraukas ir pradėjau apklausą: 

- Ar tau kyla kokių nors minčių, kodėl dingsta gandrai? 

- Pradingo tik gandrai, turintys vieną požymį. 

— Kokį? 

— Negrįžo tik žieduotieji gandrai. Ir būtent tie, kurie turėjo du 
žiedus. 

Tai buvo nuostabi informacija. Žoras paėmė fotografijas. 

- Pažvelk, - tarė jis, rodydamas kelias nuotraukas. - Dauguma 
šių paukščių žieduoti dviem žiedais. Dviem žiedais, - pabrėžė. — 
Du žiedai ant dešinės kojos, virš sąnario. Tai reiškia, kad jie buvo 
pagauti ant žemės. 

— Ką nori pasakyti? 

- Europoje pirmasis žiedas gandriukams dedamas, kol jie dar 
nemoka skraidyti. O tam, kad uždėtum antrąjį žiedą, reikia, kad 
vienaip ar kitaip paukštis išbūtų nejudrus ilgesnį laiką - kad 
sirgtų ar būtų sužeistas. Būtent tuomet jam uždedamas antrasis 
žiedas. Su konkrečia data, kada jam prireikė pagalbos. Štai čia 
galima įžiūrėti. 

Žoras atkišo fotografiją. Ant žiedų iš tiesų buvo galima įžiūrėti 
dvi datas: 1984 metų balandžio ir 1987 metų liepos. Taigi praėjus 
trejiems metams nuo gimimo šį gandrą gydė Bėmas. 

- Dariau užrašus, - paaiškino Žoras. - Septyniasdešimt pro- 
centų dingusių gandrų turėjo po du žiedus. Visi raiši. 

- Ir ką pamanei? 

Žoras gūžtelėjo pečiais. 

— Gal Afrikoje, Izraelyje ar Turkijoje kilo kokia epidemija. Gal 
mūsų stebimi gandrai buvo mažiau atsparūs negu kiti. Gal žiedai 
kliudė jiems laisvai medžioti brūzgynuose. Nežinau. 

- Ar apie tai kalbėjai su Bėmu? 

Žoras nebegirdėjo manęs. Jis vėl pakėlė žiūronus ir patylomis 
sumurmėjo: 

— Va. Štai. Jie ten... 

Po kelių sekundžių pastebėjau į dar nušviestą dangų kylantį 
banguojantį būrį grakščių paukščių. Jie artėjo. Žoras nusikeikė 
slovakiškai. Todėl, kad suklydo: tai buvo ne gandrai. Vien pesliai, 
kurie nusklendė aukštyn tiesiai prieš mūsų akis. Vis dėlto Žoras 

vakaro tyloje stebėjau šiuos plėšrius paukščius. Staiga mane su- 
krėtė neįtikimas jų lengvumas, kurio niekada nepažins žmogus. 
Žvelgdamas į šiuos skrajūnus supratau, kad nėra nieko stebuklin- 
gesnio už paukščių pasaulį, už tą įgimtą grakštumą, pasiekiamą 
nežymiu sparno mostu. 

Galiausiai Žoras atsisėdo ant žemės greta manęs ir nuleido 
žiūronus. Pradėjo sukti cigaretę. Pažvelgiau į jo rankas ir supra- 
tau, kodėl neištiesė dešinės pasisveikinti. Jos buvo sudarkytos 
reumatizmo. Nuo pat pirmųjų sąnarių pirštai buvo užlenkti sta- 
čiais kampais. Kaip Žiulio Beri, kuris tuo nuostabiai pasinaudojo 
prieškariniuose filmuose. Kaip Džono Karadaino, siaubo filmų 
aktoriaus, kuris galiausiai negalėjo nė pajudinti šių suakmenėjusių 
kastanječių. O Žoras susisuko cigaretę per kelias sekundes. Prieš 
ją užsidegdamas paklausė: 

- Kiek tau metų? 

- Trisdešimt dveji. 

- Iš kurios tu Prancūzijos vietos? 

— Paryžiaus. 

— Ak, Paryžius, Paryžius... 

Banaliausia frazė kažkaip ypač prasmingai suskambėjo pagy- 
venusio žmogaus lūpose. Žvalgydamasis į horizontą, jis prisidegė 
cigaretę. 

— Bėmas tau sumokėjo, kad sektum gandrus? 

— Na, taip. 

— Tai bent storulis apuokas. Manai, išsiaiškinsi, kas jiems nu- 
tiko? 

- Tikiuosi. 

- Aš irgi tikiuosi. Dėl Bėmo. Kitaip jis nusprogs. 

Palaukęs kelias sekundes išklojau: 

- Žorai, Maksas Bėmas mirė. 

— Mirė? Manęs tai nestebina, mažyli. 

Paaiškinau, kokiomis aplinkybėmis žuvo Bėmas. Atrodė, kad 
Žoras nelabai nuliūdo. Nebent vien dėl to, kad neteko atlygio. 
Jaučiau, kad nei šveicaro, nei apskritai ornitologų jis nemėgo. 
Jis niekino žmones, kurie gandrus laiko savo nuosavybe, vos ne 
naminiais gyvūnėliais. Juk jie neturi nieko bendra su tais tūks- 
tančiais skrajūnų, kurie visiškai laisvai sklando Rytų Europos 
danguje. 

Vietoje epitafijos Žoras man papasakojo, kaip 1982 metais 
Bėmas atvyko į Bratislavą su pasiūlymu tapti jo patikėtiniu. Švei- 
caras pasiūlė kelis tūkstančius čekiškų kronų už tai, kad kasmet 
sektų gandrų skrydžius. Žoras palaikė jį pamišėliu, bet sutiko 
nedvejodamas. 

— Keista, - tarė jis užsitraukdamas cigaretę, - kad tu manęs 
teiraujiesi dėl tų paukščių. 

— Kodėl? 

— Todėl, kad tu ne pirmas. Balandžio mėnesį mane aplankė du 
žmonės ir uždavė tuos pačius klausimus. 

— Kas tokie? 

— Nežinau. Nepanašūs į tave, mažyli. Manau, kad bulgarai. 
Du gyvuliai, aukštas ir neūžauga, kuriems nepatikėčiau nė savo 
marškinių. Bulgarai visame pasaulyje garsėja kaip nenaudėliai. 

— Kodėl jie domėjosi gandrais? Ar jie buvo ornitologai? 

— Jie sakė, kad priklauso tarptautinei organizacijai „Vienas 
pasaulis“. Ir kad turi paruošę ekologinį klausimyną. Nepatikė- 
jau nė vienu žodžiu. Tie du niekšeliai greičiau buvo panašūs į 
šnipus. 

„Vienas pasaulis“. Kažką prisiminiau. Ši tarptautinė asociacija 
užsiima humanitarine pagalba visuose pasaulio kampeliuose, ypač 
tuose, kuriuos siaubia karai. 

— Ką tu jiems papasakojai? 

- Nieko, - atvirai nusišypsojo Žoras. - Jie išvyko. Tai ir viskas. 

— Ar jie minėjo Bėmą? 

— Ne. Atrodė, kad nieko neišmano apie ornitologiją. Kaip sa- 
kiau, šnipeliai. 

"Dvidešimt pirmą trisdešimt sutemo. Nepamatėme nė vie- 
no gandro, bet nemažai sužinojau. Vakaras baigėsi Sarovare, 
priemiestyje, kuriame gyveno Žoras, su čekišku „Budweiser“ 
alumi ir griausmingais pasakojimais slovakų kalba. Vyrai vilkėjo 
trikampes fetro kepuraites, o moterys ryšėjo ilgas prijuostes. 
Kiekvienas šaukė visa gerkle, o pirmasis - Žoras, atsikratęs 
savo įprasto flegmatiškumo. Naktis buvo šilta ir, nepaisant pri- 
svilusių taukų kvapo, mėgavausi valandomis, kurias praleidau 
tarp įsilinksminusių žmonių, priėmusių mane paprastai ir šiltai. 
Vėliau Žoras mane parlydėjo į Bratislavos „Hiltoną“, kur buvo 
Bėmo užsakytas numeris. Pasiūliau Žorui apmokėti už visas 
ateinančias dienas, kurias praleisime ieškodami gandrų. Slo- 
vakas šypsodamasis sutiko. Beliko tikėtis, kad po kelių dienų 
paukščiai atskris. 

Kiekvieną rytą penktą valandą Žoras atvykdavo manęs pasiimti, 
tada mudu išgerdavome arbatos mažoje Sarovaro aikštėje po 
švytinčiais naktyje žibintais. Paskui paskubomis išvykdavome. 
Iš pradžių per Bratislavą supančias kalvas, sulaikančias miestą 
gaubiančius rūgštingus dūmus. Vėliau pasinerdavome į sūkuriuo- 
jančią trąšų ir dulkių miglą. Gandrų pasitaikydavo retai. Kartais, 
klaidžiojus kokias vienuolika valandų, danguje pasirodydavo 
didelis būrys paukščių, bet taip aukštai, kad vos galėdavome juos 
įžiūrėti. Kokie penki šimtai juodų ir baltų skrajūnų sukdavo ratus 
dangaus mėlynėje vedami neklystamo instinkto. Jų pakilimas 
spirale stebino - maniau stebėsiąs tiesia linija skrendančius paukš- 
čius sulenktais sparnais ir į dangų ištiestais snapais. Bet atsiminiau 

Bėmo žodžius: „Migruodamas baltasis gandras neplasnoja, jis 
sklendžia naudodamasis kylančiomis šilto oro srovėmis, kurios jį 
ir neša. Tai nematomi srautai, kylantys iš apačios į viršų, kuriuos 
sukelia ypatinga atmosferos sandara...“ Taigi paukščiai sklendė 
tiesiai į pietus, nešami karšto oro srovių. 

Vakarais peržiūrėdavau kosminio palydovo duomenis. Gau- 
davau žinių apie kiekvieno gandro buvimo vietą, platumos ir 
ilgumos laipsnius, patikslintus iki minučių. Pasitelkęs migravimo 
trasų žemėlapius, be vargo galėjau sekti paukščių kelionę. Savo 
mikrokompiuteryje žymėjau jų buvimo vietas skaitmeniniame 
Europos ir Afrikos žemėlapyje. Su malonumu stebėdavau, kaip 
juda gandrai ekrane. 

Gandrus galima padalinti į du būrius. Vakarų Europos gandrai 
skrenda žiemoti į Šiaurės Afriką per Ispaniją ir Gibraltaro sąsiau- 
rį. Pakeliui prie jų prisideda tūkstančiai paukščių, kurie paskui 
pasklinda po Malį, Senegalą, Centrinės Afrikos Respubliką ir 
Kongą. Rytų Europos gandrai, kurių yra dešimt kartų daugiau, 
išskrenda iš Lenkijos, Rusijos ir Vokietijos. Jie kerta Bosforo 
sąsiaurį, pasiekia Artimuosius Rytus ir, perskridę Sueco kanalą, 
vėl susitinka Egipte. Iš ten skrenda į Sudaną, Keniją ir dar toliau 
į pietus - iki pat Pietų Afrikos Respublikos. Tokią kelionę gali 
sudaryti dvidešimt tūkstančių kilometrų. 

Iš dvidešimties siųstuvais ženklintų gandrų dvylika pasirinko 
rytinį maršrutą, o kiti - vakarinį. Gandrai iš Rytų Europos laikėsi 
savo krypties: iš Berlyno jie kirto Rytų Vokietiją virš Dresdeno, 
paskui Lenkijos pakraščiu skrido iki Čekoslovakijos ir susitiko 
Bratislavoje, kur aš jų lūkuriavau. Palydovinė sekimo sistema 
veikė puikiai. Ulrichas Vagneris džiūgavo. 

- Fantastika, - trečiąjį vakarą telefonu pareiškė jis. - Dešimčių 
metų prireikė, kol žieduodami nustatėme apytikslį jų migravimo 
kelią. O su palydoviniais siųstuvais per mėnesį sužinojome kuo 
tiksliausią gandrų kelionės maršrutą! 

Tomis dienoms šveicaras su savo paslaptimis manęs visai ne- 
domino. Tačiau rugpjūčio 23 dienos vakare viešbutyje gavau 
Ervė Diumazo faksą. Pranešiau jam apie savo išvykimą, visiškai 
sąžiningai įspėdamas, kad šiuo metu domiuosi vien gandrais, bet 
ne Makso Bėmo praeitimi. O federalinės policijos inspektorius, 
priešingai, ypač domėjosi senuoju šveicaru. Pirmasis faksas buvo 
kaip ištisas romanas, parašytas nervingu ir aštriu stiliumi, visiškai 
nesiderinančiu su jam būdingu svajingu švelnumu. Laiškas buvo 
parašytas draugiškai, o tai prieštaravo mūsų paskutinio susitikimo 
nuotaikai: 


Nuo: Ervė Diumazo 
Kam: Luji Antiochui 
„Hilton“ viešbutis, Bratislava 


Montrė, 1991 m. rugpjūčio 23 d., 20 val. 


Brangusis Luji, 

Kaip Jums sekasi kelionė? Aš jau gerokai pasistūmėjau į priekį. 
Pranešu, ką sužinojau per keturias tyrimo dienas. 

Maksas Bėmas gimė 1934 metais Montrė. Vienintelis sutuok- 
tinių antikvarų sūnus mokėsi Lozanoje ir būdamas dvidešimt 
šešerių gavo inžinieriaus diplomą. Po trejų metų, 1963-iaisiais, 
išvyko į Malį sudaręs sutartį su inžinerijos bendrove SOGEP Ten 
dalyvavo projektuojant užtvankas Nigerio upės deltoje. Dėl poli- 
tinių neramumų 1964 metais grįžo į Šveicariją. Po to, vėl SOGEP 
užsakymu, Bėmas vyko į Egiptą, į Asuano užtvankos statybos 
aikštelę. 1967-ųjų metų Šešiadienis karas jį vėl priverčia grįžti į 
tėvynę. Metus praleidęs Šveicarijoje, Bėmas 1969 metais vyksta 
į Pietų Afrikos Respubliką ir gyvena čia dvejus metus. Šį kartą 
dirba bendrovei „De Beers, pasaulinei deimantų imperijai, ir 

prižiūri kasyklų infrastruktūros statybas. Galiausiai 1972 metų 

rugpjūtį įsikuria CAR (Centrinės Afrikos Respublikoje). Šalį 
valdo prezidentas Žanas Bedelis Bokasa. 

Bėmas tampa prezidento techniniu patarėju. Jis vadovauja 
įvairioms sritims: statyboms, kavos plantacijoms, deimantų 
kasykloms. 1977-aisiais apytikriai metų laikotarpiui dingsta 
visi jo pėdsakai. Maksas Bėmas vėl atsiranda tik 1979 metų 
pradžioje Šveicarijoje, Montrė mieste. Per Afrikoje praleistus 
metus jis nusilpęs, palūžęs. Eidamas keturiasdešimt penktus 
metus Bėmas atsideda vien tik gandrams. Užmezgiau ryšį su 
senaisiais jo kolegomis, pažinojusiais jį darbe. Visi laikosi vie- 
ningos nuomonės: Bėmas buvo atkaklus, ryžtingas ir žiaurus 
žmogus. Ne kartą išgirdau kalbant apie jo aistrą paukščiams, 
virtusią manija. 

Tirdamas šeimynines aplinkybes aptikau keletą įdomių faktų. 
Žmoną Ireng Bėmas sutiko būdamas dvidešimt aštuonerių - 
1962 metais. Iš karto ją vedė. Po keleto mėnesių gimė sūnus 
Filipas. Inžinierius rodo ypatingą prisirišimą prie šeimos - ji 
lydi Bėmą visur, prisitaikydama prie klimato sąlygų ir kultūri- 
nių skirtumų. Vis dėlto Irenai aštuntojo dešimtmečio pradžioje 
ima trūkti jėgų. Dažnai grįžta į Šveicariją, vis labiau vengia 
kelionių į Afriką, bet reguliariai susirašinėja su vyru ir sūnumi. 
1976 metais galutinai grįžta į Montrė. Po metų miršta nuo vė- 
žio metastazių - Maksas dingsta maždaug tuo laiku. Nuo tada: 
nebeturiu jokių žinių apie jį ir apie jo sūnų Filipą, kuriam jau 
turėtų būti- penkiolika mety. Apie pastarąjį nieko negirdėti ligi 
pat šio laiko. Filipas Bėmas net neatvyko į tėvo laidotuves. Ar 
Filipas taip pat mirė? Ar gyvena užsienyje? Paslaptis. 

Dėl Makso Bėmo turtų: neradau nieko naujo. Asmeninės 
ir jo vadovaujamos asociacijos sąskaitų tyrimai rodo, kad in- 
žinierius turėjo beveik aštuonis šimtus tūkstančių Šveicarijos 
frankų. Kol kas nepavyko rasti šifruotos sąskaitos (nors tokia 
yra, esu įsitikinęs) pėdsakų. Kada ir kaip Bėmas sukaupė tokią 


sumą? Savo kelionių metais jis, be abejo, pasinaudojo kažkokio- 
mis kontrabandos galimybėmis. Galimybių buvo daugiau negu 
pakankamai. Aišku, linkstu prie sąmokslo su Bokasa - auksas, 
deimantai, dramblio kaulas... Dabar laukiu dviejų teismo pro- 
cesų prieš šį diktatorių ataskaitų. Gal kur nors bus paminėtas 
Maksas Bėmas. 

O tuo tarpu didžiausia paslaptis tebėra širdies persodini- 
mas. Daktarė Katerina Varel man pažadėjo ištirti Šveicarijos 
klinikas ir ligonines. Nieko nerado. Nei Prancūzijoje, nei visoje 
Europoje. Taigi, kur ir kada? Afrikoje? Nėra taip absurdiška, 
kaip atrodo: pirmąją žmogaus širdies persodinimo operaciją 
1967 metais atliko Kristianas Barnardas Keiptaune, Pietų Afri- 
koje. Antrąją sėkmingą širdies persodinimo operaciją Barnardas 
atliko 1968 metais. Į Pietų Afriką Bėmas atvyko 1969-aisiais. 
Ar jį operavo Barnardas? Patikrinau: ligoninės „Groote Schuur“ 
archyvuose šveicaro vardas neminimas. 

Dar viena keistenybė: Maksas Bėmas elgėsi tarsi burtinin- 
kas. Dar kartą išnaršiau jo trobelę, ieškodamas receptų, tyrimų 
duomenų, ligoninės kortelės. Nieko. Patikrinau jo banko išrašus, 
telefono išklotines: jokio čekio, jokių kontaktų, turinčių bent kokį 
ryšį su kokiu nors kardiologu ar klinika. Juk vis dėlto širdies 
persodinimas nėra įprasta operacija. Jis privalėjo nuolat konsul- 
tuotis su gydytoju, daryti kardiogramas, biopsijas ir visokiausius 
kitus tyrimus. Ar dėl šių tyrimų jis vykdavo į užsienį? Bėmas 
daug kartų keliavo po Europą, ir gandrai buvo puiki dingstis 
lankytis Belgijoje, Prancūzijoje, Vokietijoje ir t. t. Bet ten irgi 
aklavietė. 

Taigi tiek man pavyko sužinoti. Maksas Bėmas, kaip matote, 
buvo labai paslaptingas žmogus. Tikėkite manimi, Luji: Bėmo 
byla yra. Ji registruota čia, Montrė komisariate. Visi laikraščiai 
gedi dėl „gandrų žmogaus“ netekties. Kokia likimo ironija! Lai- 
dotuvės vyko Montrė kapinėse. Dalyvavo visi valdžios žmonės, 

miesto „išrinktieji , kurie varžėsi, kas daugiau pripilstys iš tuščio 
į kiaurą. 

Paskutinė naujiena: Bėmas testamentu visą turtą paliko hu- 
manitarinės pagalbos organizacijai, kurią Šveicarijoje visi žino, - 
tai „Vienas pasaulis“. Gal naujas pėdsakas? Tyrimus tęsiu. 

Praneškite savo naujienas. 

Ervė Diumazas 


Inspektorius nesiliovė manęs nemaloniai stebinti. Per kelias 
dienas surinko daug svarbios informacijos. Iš karto faksu pa- 
siunčiau atsakymą. Nieko nepranešiau apie Bėmo dokumentus. 
Jaučiausi truputį nepatogiai, bet kažkoks keistas doros jausmas 
buvo stipresnis. Intuicija man šnabždėjo, kad reikia susilaikyti 
nuo parodymų ir atsargiai elgtis su tokių akivaizdžių žiaurybių 
dokumentais. 

Buvo antra valanda ryto. Išjungiau šviesą ir likau stebėti šešė- 
lių, kurie ryškėjo prieblandoje. Kokia buvo tikroji Makso Bėmo 
paslaptis? Ir kaip į ją įsipynę gandrai, kuriais, atrodo, domisi dau- 
gybė žmonių? Ar jie neslepia kažko žiauraus, ką aš pražiopsojau? 
Labiau nei bet kada ryžausi juos sekti. Tol, kol įminsiu paslaptį. 

Kitą rytą atsikėliau vėlai, smarkiai skaudančia galva. Žoras laukė 
vestibiulyje. Iš karto išvykome. Visą dieną Žoras manęs klausi- 
nėjo apie gyvenimą Paryžiuje, praeitį, studijas. Abu sėdėjome 
kalvos papėdėje. Žemė traškėjo nuo karščio, o aplinkui kelios 
avys kramsnojo išdžiūvusius krūmokšnius. 

- O kaip su moterimis, Luji? Ar turi moterį Paryžiuje? 

— Turėjau. Kelias. Bet esu kažkoks vienišius. Ir neatrodo, kad 
merginoms tokie patiktų. 

- Ak taip? Maniau, kad su tais prašmatniais švarkais paryžie- 

tėms labai patinki. 

 - Glostymo reikalas, - pajuokavau rodydamas rankas - bai- 
singai sužalotas plaštakas suragėjusiais nagais, palikimą praeities, 
kurios neatmenu. 

rodydamas pusiau susižavėjimą, pusiau užuojautą. 

— Kaip tai nutiko, mažyli? - sumurmėjo jis. 

— Buvau dar visai mažas, kaime, - pamelavau. - Rankose sprogo 
žibalinė lempa. 

Žoras atsisėdo šalia manęs kartodamas: „Po galais.“ 

Buvau pratęs visaip meluoti apie savo nelaimę. Tai tapo įpročiu, 
būdu apsiginti nuo svetimų žmonių smalsumo ir nuslėpti savo 
paties drovumą. Tačiau Žoras visai rimtai pasakė: 

- Aš irgi turiu randų. 

Jis atvertė savo paralyžiuotas rankas. Delnus kirto siaubingi iš- 
kilūs randai. Sunkiai atsegė viršutines marškinių sagas. Tokiais pat 
randais buvo išmargintas visas liemuo - kaip kančios pėdsakais, 
vietomis paryškintais didesnių šviesiai rausvų dėmių. Žvilgsniu 
paklausiau slovako, kas atsitiko. Supratau, kad apsisprendė pa- 
pasakoti savo istoriją - sužaloto kūno paslaptį. Apie ją kalbėjo 
dusliu balsu, kuo taisyklingiausia prancūzų kalba, kurios, atrodė, 
išmoko tik tam, kad sugebėtų apsakyti savo likimą. 

— Kai 1968 metais Varšuvos sutarties šalių kariuomenės įsiveržė 
į mūsų šalį, man buvo trisdešimt dveji. Kaip tau dabar. Ta inva- 
zija man reiškė svajonės - socializmo žmogišku veidu - žlugimą. 
Gyvenau Prahoje su tėvais. Iki šiol prisimenu, kaip drebėjo žemė 
važiuojant tankams. Siaubingas žlegėjimas, nelyginant po žeme 
gilyn skverbtųsi geležinės šaknys. Prisimenu pirmuosius spro- 
gimus, susišaudymus, areštus. Negalėjau patikėti. Staiga mūsų 
miestas, mūsų gyvenimas, viskas neteko jokios prasmės. Žmonės 
slėpėsi namuose. Mirtis ir baimė klaidžiojo mūsų gatvėse, mūsų 

galvose. Pradėjome priešintis - visų pirma jaunimas. Bet tankai 
mūsų kūnus, mūsų sukilimą sumalė į tyrę. Todėl vieną vakarą 
visa šeima nusprendėme bėgti į Vakarus per Bratislavą. Tai mums 
atrodė įmanoma. Juk Austrija visai šalia! 

Dvi mano seserys buvo nušautos, vos įveikusios pasienio spyg- 
liuotų vielų užtvarą. Tėvas gavo kulką į galvą - ji nunešė pusę 
veido kartu su kepure. O motina įstrigo tarp spygliuotų vielų. 
Mėginau ją išlaisvinti. Niekaip nepavyko. Ji šaukė, blaškėsi kaip 
pamišėlė. Ir kuo labiau spurdėjo, tuo giliau spygliai smigo į jos 
paltą, jos kūną - o kulkos švilpė virš mūsų galvų. Kruvinas pli- 
komis rankomis tampiau tuos spygliuotus mazgus. Jos klyksmų 
nepamiršiu ligi mirties. 

Žoras užsirūkė cigaretę. Ilgą laiką tylėjo prieš tęsdamas žiaurią 
istoriją. 

— Mus sulaikė rusai. Motinos niekada nebemačiau. Ketverius 
metus praleidau sunkiųjų darbų kolonijoje Pjodvoje. Ketveri 
metai stimpant nuo šalčio purve, įsikibus kirtiklio. Nuolat pri- 
simindavau tarp spygliuotų vielų įsipainiojusią motiną. Vaikš- 
čiodavau palei kolonijos aptvarą pirštais liesdamas metalą, kuris 
nužudė mano motiną. Tai mano kaltė, galvodavau. Mano kaltė. 
Kumščiu suspausdavau dyglius, kol tarp pirštų imdavo sunktis 
kraujas. Iš spygliuotos vielos pasidariau ašutinę ir nešiojau ją 
po švarku. Sulig kiekvienu kirtiklio mostu, kiekvienu judesiu ji: 
draskė mano raumenis. Jaučiausi išperkąs kaltę. Po kelių mėne- 
sių viela apsivyniojau visą kūną. Nebegalėjau dirbti. Kiekvienas 
judesys žudė, žaizdos ėmė pūliuoti. Galiausiai netekau sąmonės. 
Iš manęs beliko viena žaizda, gangrenuojantis, kraujais ir pūliais 
srūvantis kūnas. 

Po kelių dienų atsipeikėjau ligoninėje. Visas kūnas siaubingai 
skaudėjo, buvau ištisa žaizda. Ir būtent tada juos pastebėjau. 
Būdamas beveik be sąmonės pro purvinus lango keturkampius 
pamačiau baltus paukščius. Pamaniau, kad tai angelai. Pagal- 

vojau: esu rojuje ir angelai atskrido manęs pasiimti. Bet ne, vis 
dar buvau tame pragare. Tiesiog atėjo pavasaris ir parskrido 
gandrai. Gydamas juos stebėjau. Kelios poros įsikūrė sargybos 
bokštų viršūnėse. Kaip tau paaiškinti? Tokie nuostabūs paukš- 
čiai virš viso to skurdo, visų tų žiaurumų. Tas vaizdas man 
įkvėpė stiprybės. Stebėjau jų elgesį: kaip paukščiai paeiliui peri 
kiaušinius, paskui - mažus juodus gandriukų snapelius, vėliau 
jų pirmuosius bandymus skristi, galiausiai, rugpjūtį, juos vi- 
sus išskrendančius... Ištisus ketverius metus kiekvieną pavasarį 
gandrai suteikdavo man jėgų gyventi. Košmarai visada buvo čia 
pat, įsisiurbę po oda, tačiau paukščiai, ryškiai apibrėžti dangaus 
žydrynėje, buvo tas ryšys, kurio laikiausi įsikabinęs. Bjaurus 
ryšys, patikėk. Bet sugebėjau įveikti skausmą. Dirbdamas kaip 
šuo, mindomas rusų, girdėdamas kankinamų žmonių klyksmus, 
maitindamasis mėšlu ir drebėdamas nuo šalčio. Būtent tada iš- 
mokau prancūziškai, iš karingo prancūzų komunisto, kuris ten 
nežinia kaip atsidūrė. Išėjęs į laisvę, įstojau į komunistų partiją 
ir nusipirkau žiūronus. 

Sutemo. Gandrai nepasirodė, nebent Žoro likimo sakmėje. 
Grįžome į automobilį netardami nė žodžio. Laukų pakraščiais 
spygliuotos vielos lingavo tarp išsiraizgiusių šakų ir pynėsi į fan- 
tastiškas arabeskas. 


*X4+xx* 

Rugpjūčio 25 dieną pirmieji gandrai su palydovinio ryšio 
„Argo“ palydovinius duomenis ir nusprendžiau, kad du gandrai 
jau nusileido už penkiolikos kilometrų į vakarus nuo Sarovaro. 
Žoras buvo nusiteikęs skeptiškai, tačiau sutiko išnagrinėti atsiųstą 
žemėlapį. Vietovė pažįstama: anot jo, tame slėnyje niekada nebuvo 
nusileidęs joks gandras. Apie devynioliktą valandą atvykome prie 
tvenkinio. Sukome ratus aplink, stebėdami dangų ir apylinkes. 

Neradome nė paukščio šešėli6. Žoras negalėjo nuslėpti šypse- 
nos. Jau dešimt dienų sekdami paukščius aptikome vos kelis 
būrelius, tokius tolimus ir neryškius, kad tikriausiai tai buvo 
pesliai ar kitokie plėšrieji paukščiai. Šį vakarą atrasti gandrus 
pagal mano kompiuterio duomenis Žorui Grybinskiui būtų buvęs 
tikras įžeidimas. 

Vis dėlto jis staiga sumurmėjo: „Jie čia.“ Pakėliau akis. Būrys 
sklandė purpurinio dangaus fone. Koks šimtas gandrų lėtai leidosi 
į plačiai nusidriekusius pelkių vandenis. Žoras padavė man savo 
žiūronus. Stebėjau sklendžiančius paukščius, tarytum besižval- 
gančius po dangaus žydrynę ištiestais snapais. Buvo nuostabu. 
Tada ėmiau suprasti, kokia ilga kelionė į Afriką jų dar laukia. 
Toje lengvasparnėje padrikoje rikiuotėje skrido ir du paukščiai 
su siųstuvais. Kūnu perbėgo džiaugsmo šiurpuliukai. Vis dėlto 
palydovinė sistema veikia. Iki paskutinės plunksnelės. 

Rugpjūčio 27 dieną gavau naują Ervė Diumazo faksą. Jis nepa- 
sistūmėjo į priekį. Privalėjo sugrįžti į inspektoriaus kasdienybę, 
tačiau nesiliovė ieškoti senų veteranų Prancūzijoje, kurie paži- 
nojo Maksą Bėmą Centrinėje Afrikoje. Diumazas užsispyrė tęsti 
tyrimus šia kryptimi, nes buvo įsitikinęs, kad Bėmas ten buvo 
įsipainiojęs į neaiškius kontrabandos reikalus. Galiausiai Puatjė 
mieste jis atkapstė inžinierių agronomą, kuris, atrodo, nuo 1973 
iki 1977 metų dirbo Centrinės Afrikos Respublikoje. Inspektorius 
tikėjosi nuvykti į Prancūziją ir susitikti su tuo žmogumi, kai tik 
šis grįš po atostogų. | 

Rugpjūčio 28-ąją man nuskambėjo išvykimo signalas. De- 
šimt gandrų jau praskrido Bratislavą, o greičiausieji, tie, kurie 
laikėsi šimto kilometrų per dieną grafiko, jau pasiekė Bulgariją. 
Dabar pagrindinis mano rūpestis buvo automobiliu tiksliai sekti 
jų klajones: jie kirto buvusią Jugoslaviją, kur prasidėjo pirmieji 
neramumai. Nusprendžiau apvažiuoti tą besiruošiančią sprogti 
parako statinę per Rumuniją - juk galiausiai turėjau šios šalies 

vizą. Paskui per Kalafato miestelį įvažiuosiu į Bulgariją ir keliausiu 
tiesiai į Sofiją. Reikėjo įveikti kokį tūkstantį kilometrų. Maniau, 
kad tą atstumą nuvažiuosiu per pusantros dienos, - atsižvelgda- 
mas į sienų kirtimą ir kelių būklę. 

Taigi iš ryto užsisakiau kambarį Sofijos „Sheraton viešbutyje 
kitos dienos vakarui, o paskui paskambinau tokiam Marseliui 
Minajusui, dar vienam žmogui iš Bėmo duotojo sąrašo. Mina- 
jusas buvo ne ornitologas, o kalbininkas: jis turėjo man padėti 
susikalbėti su gandrų specialistu bulgaru Radžku Nikoličiumi. 
Po kelių nevaisingų bandymų galiausiai prisiskambinau Sofijoje 
įsikūrusiam prancūzui. Jis mielai sutiko man padėti. Sutarėme su- 
sitikti „Sheraton“ viešbučio vestibiulyje rytoj apie dvidešimt antrą 
valandą. Padėjau ragelį, faksu pasiunčiau Diumazui savo naująsias 
koordinates ir susikroviau krepšį. Kiek užtrukau apmokėdamas 
viešbučio sąskaitą ir nuvažiavau link Sarovaro paskutinį kartą 
pasimatyti su Žoru Grybinskiu. Karštų apsikabinimų nebuvo. 
Apsikeitėme adresais. Pažadėjau atsiųsti iškvietimą, be kurio jis 
niekaip negalėtų atvažiuoti į Prancūziją. 

Po kelių valandų jau artėjau prie Budapešto Vengrijoje. Vi- 
durdienį sustojau prie degalinės ir pietų šalia benzino kolonėlės 
užvalgiau bjaurių salotų. Greta kelios blondinės, lieknos kaip 
prinokusių kviečių varpos, išdidžiai paraudusios stebėjo mane. 
Tankių antakių, iškilių skruostikaulių baltapūkės paauglės man 
priminė stereotipą, kurį susidariau apie Rytų Europos gražuoles. 
Tas sutapimas mane išmušė iš vėžių. Visada buvau griežtas įsikaltų 
idėjų ir apibendrinimų priešininkas. Tuomet dar nesupratau, kad 
pasaulis daug aiškesnis, negu manoma, o jo tiesos, kad ir kokios 
banalios, vis tiek yra ryškios ir gyvybingos. Keista, bet pajutau 
drebulį ir gilų džiaugsmą. Tryliktą valandą pajudėjau tolyn. 

Po dviejų dienų vakare pliaupiant lietui pasiekiau Sofiją. Seni 
purvini plytų pastatai rikiavosi palei prastai grįstas gatves. Jomis 
slydinėjo ir šokčiojo „Lados“, atsargiai vengdamos pro šalį dun- 
dančių tramvajų. Tie tramvajai - tikrieji Sofijos gatvių didvyriai. 
Jie atsiranda iš niekur, kurtinamai skambindami, švytėdami mė- 
lynais žibintais po besiliejančiais iš dangaus vandens srautais. 
Pro siaurus langus matėsi, kaip iš viršaus krentanti šviesa virpa 
ir gęsta ant abejingų keleivių veidų. Tie keisti langai rėmino pa- 
slaptingą teatro sceną - blyškią ir niūrią nukraujavusių bejėgių 
jūros kiaulyčių egzekuciją elektros kėdėse. 

"Pasukau vedamas nuojautos, nė nežinodamas, kur važiuoju. 
Visi užrašai buvo slaviški. Dešine ranka išsitraukiau kelionių 
vadovą, įsigytą Paryžiuje. Kol varčiau vadovą, atsitiktinai atsidū- 
riau Lenino aikštėje. Pakėliau akis. Architektūra priminė audros 
metais sukurtą himną. Iš visų pusių kilo griežti, galingi pastatai 
siaurais langais. Greta - kvadratiniai bokštai su siaurėjančiomis 
smailėmis ir ambrazūromis. Per daug ryškios jų spalvos artėjant 
nakčiai kėlė nerimą. Dešinėje pajuodavusi bažnyčia buvo atsukusi 
savo apvalią nugarą. Kairėje „Sheraton Sofia Hotel Balkan“ kilo 
visu aukščiu tarytum pergalingo kapitalizmo avanpostas. Būtent 
jame apsistodavo verslininkai iš Amerikos, Europos ir Japonijos,. 
slėpdamiesi nuo socialistinio liūdesio raupsų. 

Marselis Minajusas manęs laukė vestibiulio viduryje po milži- 
niškais sietynais. Pažinau iš karto. Jis buvo save apibūdinęs taip: 
„Esu barzdotas ir kiaušingalvis.“ Tačiau Marselis nebuvo vien 
toks. Jis buvo gyvas paveikslas. Nepaprastai aukštas ir stuome- 
ningas stovėjo kaip lokys, palinkusia nugara, šleivomis kojomis 
ir maskatuojančiomis letenomis. Tikras kalnas, kurį vainikavo 
stačiatikių patriarcho galva su ilga barzda ir karališka nosimi. 
Jau vien akys buvo ištisa poema: žalios, lengvos, apsuptos šešėlių, 

kuriuose tarytum slypėjo senovinė Balkanų išmintis. Galiausiai 
kaip mitra stūksojo pakaušis: visiškai plikas ir nelyginant malda 
nukreiptas į dangų. 

— Kaip kelionė? 

— Kaip čia pasakius, - atsakiau vengdamas paspausti jam ran- 
ką. - Lyti pradėjo vos kirtus sieną. Reikėjo laikytis vidutinio grei- 
čio, bet kalnų perėjose ir duobėtuose keliuose teko lėtinti, taigi... 

— Žinokite, aš važinėju tik autobusais. 

Atidaviau bagažą priimamajame ir kartu su pašnekovu nuėjau 
į pagrindinį viešbučio restoraną. Marselis jau buvo pavakarienia- 
vęs, bet iš draugiškumo atsisėdo prie stalo. 

Prancūzijos pasą turintis keturiasdešimtmetis Marselis Mi- 
najusas priklausė intelektualiųjų klajoklių padermei. Jis buvo 
poliglotas, laisvai kalbantis lenkų, bulgarų, vengrų, čekų, serbų, 
kroatų, makedoniečių, albanų, graikų... ir, be abejo, romų, čigonų, 
kalba. Romų kalba buvo jo specialybė. Šia tema jis parašė kelias 
knygas ir sudarė vadovėlį, skirtą vaikams, kuriuo labai didžiavosi. 
Begalės draugijų - nuo Suomijos ligi Turkijos - narys keliavo iš 
seminaro į seminarą ir gyveno, visur vaišinamas, nuo Varšuvos 
iki Bukarešto. 

Valgyti baigėme apie pusę dvylikos. Apie gandrus beveik ne- 
kalbėjome. Minajusas tik pasiteiravo, koks palydovinio paukš- 
čių sekimo tikslumas. Tuo klausimu nenutuokė nieko, bet rytoj 
pažadėjo pristatyti mane Radžkui Nikoličiui, kaip jis tvirtino, 
„geriausiam ornitologui Balkanuose“. 

Išmušė vidurnaktį. Susitarėme su Marseliu susitikti kitą die- 
ną septintą valandą viešbučio vestibiulyje. Tada išsinuomosime 
automobilį ir vyksime į Sliveną, kur gyvena Radžkas Nikoličius. 
Atrodė, kad Minajusas buvo labai patenkintas šia išvyka. Pakilau 
į savo kambarį. Po durimis pakištas manęs laukė laiškas. Tai buvo 
Diumazo faksas. 

Nuo: Ervė Diumazo 
Kam: Luji Antiochui 
„Sheraton“ viešbutis, Sofija 


Montrė, 1991 m. rugpjūčio 29 d., 22 val. 


Brangusis Luji, 

Prancūzijoje praleidau bjaurų savaitgalį, bet kelionė buvo 
verta pastangų. Galiausiai sutikau žmogų, kurio ieškojau. Mi- 
šelis Gijaras, žemės ūkio agronomas, penkiasdešimt šešerių metų 
amžiaus. Ketverius metus praleido Centrinėje Afrikoje. Ketveri 


"metai drėgnose džiunglėse, kavos plantacijose ir su... Maksu 

Bėmu! Gijarą suradau jo namuose Puatjė, kai su šeima grįžo iš 
atostogų. Jo padedamas, nuosekliai atkūriau Bėmo gyvenimą 
Afrikoje. Pateikiu faktus: 

1972 metų rugpjūtis. Maksas Bėmas atvyksta į Bangį, Cen- 
trinės Afrikos Respublikos sostinę, kartu su žmona ir sūnumi. 
Atrodo, kad politinė šalies situacija, kai po perversmo Bokasa 
pasiskelbė „prezidentu ligi gyvos galvos', jam nerūpi. Bėmas jau 
matė tokių situacijų. Jis grįžo iš deimantų kasyklų Pietų Afrikoje, 
kurių darbininkai pluša nuogi ir išeinant peršviečiami rentgeno 
spinduliais - tikrinama, ar neprarijo deimantų. Maksas Bėmas 
įsikūrė vienoje kolonistų gyvenvietėje ir pradėjo dirbti. Iš pradžių 
šveicaras vadovavo didžiulio pastatų kvartalo „Ramusis 2“, kurį 
sumanė Bokasa, statybai. Jo darbu sužavėtas Bokasa siūlo dirbti 
kitus darbus. Bėmas sutinka. 

1973 metai. Per kelis mėnesius jis suorganizuoja apsaugos 
tarnybos padalinį, kuris prižiūri kavos plantacijas Lobajės pro- 
vincijoje - tai pietinis šalies pakraštys, apsuptas miškų. Atrodo, 
pagrindinė bėda buvo tai, kad prieš pat nurenkant derlių vietos 
kaimiečiai vogdavo kavos pupeles. Tuo metu Gijaras ir susitiko su 
Bėmu, nes dirbo to regiono žemės ūkio plėtros programoje. Prisi- 


mena Bėmą kaip žiaurų kariškų manierų žmogų, tačiau dorą ir 
nuoširdų. Vėliau Bėmas dirbo tarpininku tarp CAR ir Pietų Af- 
rikos Respublikos vyriausybės (su kuria buvo gerai pažįstamas), 
kad gautų paskolą dviem šimtams vilų pastatyti. Paskolą jis gavo. 
Bokasa šveicarui pateikia naują užduotį, susijusią su deimantų 
kasyklomis. Deimantai - diktatoriaus aistra. Iš brangakmenių 
jis susikrovė didžiąją dalį turto (be abejo, žinote anekdotus 
apie garsųjį „uogienės puodą", kurį jis prikraudavo brangenybių 
norėdamas nustebinti svečius; apie fantastišką mango formos 
deimantą „Katerina Bokasa“ ir skandalą dėl „dovanų“ Prancū- 
zijos prezidentui Valeri Žiskarui d'Estenui...). Trumpai tariant, 
Bokasa siūlo Bėmui prižiūrėti deimantų gavybą ir žvalgybą šalies 
šiaurėje, pusdykumės savanoje, ir pietuose, miškų glūdumoje. Jis 
tikisi, kad inžinierius sumaniai organizuos darbą ir sustabdys 
neteisėtus kasinėjimus. 

Bėmas iššniukštinėja visas kasyklas - tiek šiaurės pusdykumė- 
se, tiek pietų džiunglėse. Kalnakasius jis baugina žiaurumu ir 
pagarsėja savo paties sumanyta bausme. Pietų Afrikoje vagims 
už bausmę būdavo sulaužomi blauzdikauliai, bet jie turėdavo 
toliau dirbti. Bėmas sugalvojo kitą būdą: vielos replėmis perkirsti 
plėšikų Achilo sausgysles. Greita ir efektyvu, bet džiunglėse len- 
gva pasigauti infekciją. Gijaras matė nuo to mirštančius kelis 
Žmones. 
mines, SCAD, „Diadėme et Sicamine", kitaip sakant, tų oficialių 
įmonių, kurios dangstė tokią pat oficialią Bokasos kontraban- 
dą. Maksas Bėmas, būdamas diktatoriaus patikėtiniu, niekada 
nesikišo į sukčiavimą. Pasak Gijaro, inžinierius ypač atsiribojo 
nuo tironą supančių niekšų ir padlaižių. Niekada nebuvo įsipai- 
niojęs į Bokasos sukurtų organizacijų veiklą. Būtent todėl, kaip 
patikrinau, jo vardas nė karto neminimas dviejuose diktatoriaus 
teismo procesuose. 

1974 metai. Bėmas laikosi greta Bokasos, kuris plečia nelegalią 
prekybą, reketą ir tiesiogines vagystes iš valstybės iždo. Viena 
machinacijų tiesiogiai siejasi su Maksu Bėmu. Bokasa, gavęs 
paskolą iš Pietų Afrikos Respublikos, pradėjo statyti vilas. Pa- 
statęs mažiau nei pusę, Bokasa dar susitaria įrengti jas, o paskui 
pareikalauja užmokesčio už du šimtus visiškai įrengtų namų. 
Bėmas, kuris buvo įtrauktas į šią aferą, tiesiai šviesiai pareiškia 
pasipiktinimą. Jis iškart įkišamas į kalėjimą, bet paskui palei- 
džiamas. Bokasai jo reikia: Bėmui pradėjus prižiūrėti deimantų 
kasyklas, pajamos gerokai padidėjo. 

Vėliau šveicaras dar kartą sukyla prieš Bokasą dėl nepaprastai 
išaugusios dramblio kaulo kontrabandos ir dėl to, kad tironas 
skatina dramblių žudynes. Visiškai netikėtai jis laimi. Diktato- 
rius savo verslą tęsia, bet įkuria Bajangos draustinį greta Nolos, 
pietiniame CAR pakraštyje. Jame ir dabar galima pamatyti 
paskutinius išlikusius Centrinės Afrikos miškų dramblius. 

Anot Gijaro, Bėmas buvo prieštaringa asmenybė. Jis nepapras- 
tai žiaurus afrikiečiams (savo rankomis nužudė kelis nelegalius 
deimantų ieškotojus), bet gyvena tik kartu su jais. Nekenčia 
Bangyje įsikūrusios europiečių bendruomenės, diplomatinių pri- 
ėmimų, vakarėlių klubuose. Bėmas - mizantropas, kuris gerai 
jaučiasi tik miškuose tarp gyvūnų ir, žinoma, tarp gandrų. 

1974 metų spalį rytinėse šalies savanose Gijaras aptinka Mak-- 
są Bėmą laukymėje įrengtoje stovykloje kartu su vietiniu padė- 
jėju. Šveicaras stebi gandrus nepaleisdamas iš rankų žiūronų. 
Tada jis jaunajam inžinieriui papasakoja, kaip gelbėjo gandrus 
Šveicarijoje ir kaip kasmet vyksta į gimtąjį kraštą pasigėrėti jų 
grįžimu namo. „Ką jie jums duoda?“ - paklausė Gijaras. „Ra- 
mybę', - paprastai atsakė Bėmas. 

Apie Bėmo šeimą Gijaras neką težino. 1974 metais Irena Bėm 
jau nebegyvena Afrikoje. Gijaras prisimena mažą bespalvę mote- 
rėlę kančios iškreiptu veidu, gyvenančią vienišai savo kolonijinio 


stiliaus name. Antra vertus, inžinierius daug geriau pažinojo 
Filipą, sūnų, kuris kartais lydėdavo tėvą per ekspedicijas. At- 
rodo, kad tėvo ir sūnaus panašumas buvo stulbinantis: toks pat 
kūno sudėjimas, toks pat apskritas veidas, net taip pat ežiuku 
kirpti plaukai. Vis dėlto Filipas paveldėjo motinos būdą: buvo 
nepasitikintis savimi, apatiškas, svajingas. Gyveno spaudžiamas 
tėvo autoriteto ir neprieštaraudamas kentė jo žiaurų auklėjimą. 
Bėmas ketino iš jo padaryti „vyrą“. Imdavo jį į keliones po maiš- 
tingus regionus, mokė naudotis ginklais, duodavo užduočių, kad 
jis užsigrūdintų. 

1977 metai. Rugpjūčio mėnesį Bėmas išvyksta žvalgyti džiun- 
glių greta Mbaikio miesto, didelei SCAD bendrovei priklausan- 
čios lentpjūvės valdų. Čia prasideda pigmėjų teritorija. Stovyklą 
inžinierius įkuria miške. Jį lydi belgas inžinierius, vardu Nilsas 
van Dėtenas, du palydovai (vienas - „didysis juodaodis“, o ki- 
tas - pigmėjas) bei nešikai. Vieną rytą Bėmas gauna telegramą, 
kurią pristatė pasiuntinys pigmėjas. Joje pranešama apie žmonos 
mirtį. Tačiau Bėmas nė neįtarė, kad jo žmona serga vėžiu. Jis be 
sąmonės susmunka baloje. 

Maksą Bėmą ištiko širdies priepuolis. Van Dėtenas bando jį 
gelbėti visomis įmanomomis priemonėmis - daro širdies masažą, 
dirbtinį kvėpavimą, duoda vaistų iš pirmosios pagalbos vaistinė- 
lės ir t. t. Jis iš karto liepia gabenti Bėmą į Mbaikio ligoninę, iki 
kurios kelios dienos kelio. Bet Bėmas atsigauna. Jis išlemena, kad 
žino arčiau esančią misiją pietuose, už Kongo sienos (tose vietose 
sienos miškų glūdumoje visiškai nepažymėtos). Jis nori būti nu- 
gabentas ten, kur juo pasirūpins. Van Dėtenas abejoja. Bėmas 
nenusileidžia ir įsako geologui grįžti į Bangį ir iškviesti pagalbą. 
„Viskas bus gerai", - užtikrina jis. Apstulbintas van Dėtenas grįžta 
atgal ir pasiekia sostinę po šešių dienų. Prancūzų kariuomenė tuoj 
pat skiria sraigtasparnį, tas išskrenda su geologu, rodančiu kelią. 
Bet, atvykę į vietą, jie neranda jokių nei ekspedicijos, nei paties 

Bėmo pėdsakų. Visiškai nieko. Lyg jo nė nebūtų buvę. Ornitologas 
paskelbiamas dingusiu, o belgas Bangyje irgi neužtrunka. 

Praeina vieni metai, ir Maksas Bėmas gyvut gyvutėlis pasirodo 
Bangyje. Jis aiškina, kad Kongo miškų bendrovės sraigtasparnis 
nugabeno jį į Brazavilį, o paskui, per stebuklą išgelbėtas, lėktuvu 
grįžo į Šveicariją. Ten vienoje Ženevos klinikoje jį rūpestingai 
slaugė, ir tai jį išgelbėjo. Bet iš jo liko vien ankstesnio žmogaus 
šešėlis. Jis daug kalba apie žmoną. Tai jau 1978 metų spalis. 
Maksas Bėmas netrukus išvyksta. Į CAR nebegrįš niekada. Nuo 
to laiko vietoje šveicaro kasykloms vadovauja čekas, buvęs sam- 
domas kareivis, vardu Otas Kyferis. 

Tai viskas, Luji. Ši apžvalga kai ką paaiškina. Kartu parodo 
kai kurias neaiškias detales. Pavyzdžiui, po Irenos Bėm mirties 
dingsta visi sūnaus pėdsakai. Širdies persodinimo operacijos 
paslaptis išlieka, tik paaiškėja, kuriuo metu ji buvo atlikta. Be 
abejo, persodinimas padarytas 1977 metų rudenį. Tačiau Bėmo 
gydymas Ženevoje - melas: per paskutinius dvidešimt metų 
Bėmas Šveicarijoje nėra niekur registruotas. 

Dar lieka deimantų pėdsakas. Esu įsitikinęs, kad Bėmas su- 
sikrovė turtus iš brangakmenių. Todėl labai gailiuosi, kad jūsų 
maršrute nėra CAR, kur būtų galima atskleisti visas paslaptis. 
Gal ką nors rasite Egipte arba Sudane? Aš pats išeinu savaitės 
atostogų nuo rugsėjo 7 dienos. Manau nuvykti į Antverpeną ir 
apsilankyti deimantų biržoje. Esu įsitikinęs, kad ten aptiksiu 
Makso Bėmo pėdsakų. Perduosiu jums visą informaciją karštu- 
tėlę. Apmąstykime visa tai ir susisiekime kuo greičiau. 

Laukiu žinių, Ervė 


Skaitant mano mintys krypo visur. Bandžiau į tą dėlionę įtalpin- 
ti savo surinktas detales: Irenos ir Filipo Bėmų nuotraukas, Bėmo 
širdies rentgenogramą, bet visų pirma - siaubingas išdarkytų 
juodaodžių kūnų fotografijas. 

Diumazas nežinojo dar vieno dalyko - man puikiai pažįstama 
"Centrinės Afrikos Respublikos istorija, nes turiu priežasčių ja 
domėtis. Todėl Oto Kyferio, Bokasos padėjėjo, vardas man buvo 
žinomas. Šis nepaprastai žiaurus pabėgėlis iš Čekijos garsėjo 
savais bauginimo metodais. Tardomiesiems į burną jis įkišdavo 
granatą ir susprogdindavo, jei jie atsisakydavo kalbėti. Dėl tos 
priežasties įgijo groteskišką pravardę Tėtušis Granata. Taigi Bė- 
mas ir Kyferis buvo du žiaurumo atvaizdai: nukirstos sausgyslės 
ir granatos burnoje. 

Užgesinau šviesą. Nors buvau nuvargęs, negalėjau užmigti. 
Galiausiai nedegdamas šviesos susijungiau su „Argo“ palydovo 
sistema. Šiuo vėlyvu metu nedaug naudojamos Sofijos komunika- 
cijos linijos veikė puikiai. Tamsiame kambaryje dar kartą pasirodė 
gandrų maršrutai - juodi ir balti - skaitmeniniame Rytų Europos 
žemėlapyje. Ten buvo vienintelė įdomi naujiena: vienas gandras 
atskrido į Bulgariją. Jis nusileido didelėje lygumoje netoli Sliveno, 
miesto, kuriame gyvena Radžkas Nikoličius. 

- Sofijoje viskas pasikeitė. Atėjo „didžiosios amerikietiškosios 
svajonės“ metas. Kadangi Europos ateitis nėra užtikrinta, bulgarai 
pasisuko Jungtinių Valstijų pusėn. Nuo to laiko, jei kalbi angliš- 
kai, tau atvertos visos durys. Net kalbama, kad amerikiečiai jau 
nemoka už vizą. Neįtikėtina! Juk dar prieš dvejus metus Bulgarija 
buvo vadinama šešioliktąja Sovietų Sąjungos respublika. 

Marselis Minajusas kalbėjo griežtai, svyruodamas tarp susier- 
zinimo ir ironijos. Buvo dešimta valanda ryto. Spiginant saulei 
vingiavome palei Balkanų kalnų atšlaites. Laukai švytėjo neįtikė- 
tinomis spalvomis: akinančiu geltoniu, pristopinta mėlyne, švel- 
nia žaluma, mirgančiomis meilingoje šviesoje. Pakeliui mačiau 
kaimelius su lengvomis kreida baltintomis trobelėmis. 

Laikiausi Marselio nurodymų. Su savimi jis pasiėmė Jetą, savo 
„sužadėtinę“, keistą čigonę, apsirengusią netikrais pagal „Chanel“ 
sukirptais prancūziškais šilkais. Nedidukė ir apskritutė, ji neat- 
rodė pirmos jaunystės, bet puikavosi didžiule pražilusių plaukų 
kupeta, iš po kurios žibėjo juodos akys ir kyšojo smaila nosytė. 
Stulbinamai panaši į ežį. Kalbėjo tik romų kalba, labai tyliai lai- 
kėsi nuošalyje. 

Dabar Marselis pasakojo apie Radžko Nikoličiaus privalumus. 

— Negalėtum geriau pasirinkti, - kartojo familiariai mane tu- 
jindamas. - Radžkas yra labai jaunas, bet nepaprastai talentingas. 
Jis jau pradėjo dalyvauti tarptautiniuose simpoziumuose. Bulgarai 
sprogsta iš pykčio. Radžkas atsisakė jiems atstovauti. 

- Tai ką, Radžkas Nikoličius nėra bulgaras? - nusistebėjau. 

Marselis dusliai nusijuokė. 

— Ne, Luji. Jis romas - čigonas. Ir ne koks paprastas. Priklauso 
rankiotojų bendruomenei. Pavasarį romai išeina iš Sliveno geto 
ir pasklinda po aplinkinius miškus, supančius lygumas. Jie renka 
liepų žiedus, ramunėles, raugerškius, vyšnių kotelius... 

Aš išpūčiau akis. Marselis nustebo: 

- Ką, negi nežinai, kad vyšnių koteliai - labiausiai pripažintas 
diuretikas? Vien tik romai, „žmonės“, kaip jie save vadina, žino, 
kur dera šie laukiniai augalai. Jie palaiko visą Bulgarijos farmacijos 
pramonę, visų svarbiausią Rytų Europos šalyse. Pamatysi, kad 
jie nuostabūs. Maitinasi bet kokia bjaurastimi: ežiais, ūdromis, 
varlėmis, laukiniais paukščiais... Viskuo, ką teikia gamta. Ir tuo, 
kas pasiekiama ranka. - Marselis nusijuokė. - Jau daugiau nei šeši 
mėnesiai, kai nesimačiau su Radžku! 

Mano pašnekovas dar ketvirtį valandos juokavo apie albanus, 
kurie Rytų Europoje atitiktų Vakarų Europos belgus: pasakojo 
apie jų naivumą, nežinojimą, ko imtis ir kaip imtis. Minajusas 
tuos anekdotus aistringai mėgo. 

— Ar šitą Žinai? Vieną rytą Pravdoje pasirodo pranešimas: „Per 
"karines jūrų pratybas buvo sunaikinta pusė albanų laivyno. Lūžo 
kairysis irklas.“ - Marselis sukikeno į barzdą. - Ir dar vienas. 
Albanai nusprendė dalyvauti kartu su rusais kosminėje progra- 
moje - paleisti palydovą su gyvūnu. Siunčia sovietams telegramą: 
„Šunį turime. Atsiųskite raketą.“ 

Ėmiau juoktis. Marselis pridūrė: 

- Žinoma, laikui bėgant anekdotai netenka aštrumo. Bet apie 
albanus man patinka labiausiai. 

Kalbininkas galiausiai įsileido girti čigonų virtuvės patiekalus 
(jis puoselėjo projektą atidaryti specialų restoraną Paryžiuje). 
Visa jos gastronominė gudrybė - ežiai. Juos reikia gaudyti vaka- 
rais, mušant lazda, ir pripūsti oro, kad būtų galima geriau nuskusti 
spyglius. Pagamintas su ypatingais miltais ir paskui padalintas 
į šešias vienodas dalis, tas gyvūnas, anot Marselio, yra tikras 
delikatesas. 

- Vis dėlto pakeliui galėtume jų pasidairyti. 

— Nėra reikalo, - pamokomu tonu atsakė Marselis. - Joks ežys 
nevaikštinėja dieną. 

Staiga lyg norėdamas paprieštarauti pakelėje pasirodė spygliuo- 
tas gyvūnas. Marselis rūgščiai susiraukė. 

— Be abejo, sergantis ežys. Arba dieninga patelė. 

Vėl prapliupau juoktis. Kur pradingo šaltos Rytų šalys, tironų 
režimai, pilkuma ir liūdesys? Atrodė, kad Marselis apdovano- 
tas ypatingais magiškais sugebėjimais, paverčiančiais Balkanus 
idealia vieta, fantazijos ir malonumo erdve, sušildyta humoro ir 
žmogiškumo. 

Bet mes jau pasiekėme Sliveno apylinkes. Kelias vis siaurėjo ir 
vis labiau vingiavo. Mus supo tamsūs miškai. Dabar atsidūrėme 
„rojaus pievose“ - klajojančių čigonų taboro viduryje. Iš suklypu- 
sių vežimaičių mus stebėjo ištisos juodaakių šeimos. Tamsiavej- 
džiai, pasišiaušę, skarmaluoti. Šie čigonai buvo visiškai nepanašūs 

į Jetą. Čia pasirodė tikrieji čigonai - klajokliai, galintys beregint 
tave apvogti su panieka ir gailesčiu. 

Netrukus Marselis man parodė keliuką dešinėje. Negrįstas 
takas leidosi žemyn, link upelio. Tarp brūzgynų radome pros- 
kyną. Už medžių išdygo stovykla: keturios akį rėžiančių spalvų 
palapinės, keli arkliai ir moterys, susėdusios žolėje, dėliojančios 
baltų gėlių puokštes. 

Marselis išlipo iš mašinos ir kažką šūktelėjo romams savo 
nuostabiai dainingu balsu. Moterys jį nužvelgė lediniu žvilgsniu. 
Marselis atsigręžė. 

— Kažkas atsitiko. Lauk manęs čia. 

Mačiau, kaip jo pakaušis dingsta lapijoje, paskui visa aukštybe 
pasirodo greta moterų. Viena atsistojo ir ėmė kažką karštai aiškin- 
ti. Ji vilkėjo saulėgrąžos spalvos megztinį, glaudžiai aptempusį nu- 
karusias krūtis. Veidas tamsus ir griežtų bruožų, lyg išskaptuotas 
medžio žievėje. Apsigaubusios ryškiaspalve skara moters amžiaus 
nebuvo įmanoma nuspėti: matėsi vien rūstis ir įsišaknijęs pyktis. 
Greta jos pritardama lingavo galvą mažesnio ūgio romė. Ji taip pat 
atsistojo. Kumpa nosis nukrypusi į šoną, lyg po muštynių. Ausyse 
kabojo sunkūs sidabriniai auskarai. Turkio spalvos megztinis buvo 
prakiuręs ties alkūnėmis. Trečioji liko sėdėti apsikabinusi kūdikį. 
Jai buvo kokie penkiolika ar šešiolika metų. Iš po blizgančių juodų 
plaukų į mane smigo jos akys. 

Priėjau arčiau. Moteris saulėgrąža klykė, rodydama tai į miško 
tankmę aplink, tai į jaunąją motiną, sėdinčią žolėje. Buvau už kelių 
žingsnių. Romė nutilo ir nužvelgė mane. Marselis buvo išbalęs. 

— Nieko nesuprantu, Luji... nieko nesuprantu. Radžkas mirė. 
Pavasarį. Jis... jis buvo nužudytas. Reikia eiti į mišką pakalbėti su 
Mariniu, jų vadu. 

Sutikau, jausdamas, kaip krūtinėje daužosi širdis. Moterys rodė 
kelią. Sekėme paskui jas tarp medžių. 

Miške buvo vėsiau. Balteglių šakos lingavo, krūmai kliudė eiti. 
Laukymėse švelniai krito saulės spinduliai. Nuo milijonų dul- 
kelių jie atrodė kaip persiko odelės pūkai. Ėjome takeliu, kuris 
buvo neseniai pramintas. Romės žengė nedvejodamos. Staiga 
iš smaragdinio kupolo aukštumos atsklido balsai. Balsai iš tolo 
susišaukiančių vyrų. Moteris saulėgrąža atsisuko ir kažką pasakė 
Marseliui, tas nesustodamas linktelėjo. 

Pirmą sutikome jauną romą žydru medvilniniu apdaru - ar 
greičiau skiautėmis, susiūtomis storu siūlu. Jis buvo sukišęs rankas 
į krūmo raizgynę, iš kurios traukė mažytę šakelę, vainikuotą blyš- 
kiu žiedeliu. Pakalbėjo su Marseliu, tada pažvelgė į mane. „Kos- 
ta“, - prisistatė jis. Tamsus veidas buvo jaunas, bet nuo menkiausio 
šyptelėjimo jame atsirasdavo graži dviprasmiška kaip peilio aš- 
menys išraiška. Kosta mus palydėjo. Greitai atsivėrė laukymė. Joje 
buvo būrelis vyrų. Užsimaukšlinę skrybėles vieni miegojo arba 
apsimetė miegą. Kiti lošė kortomis. Vienas sėdėjo ant kelmo. Odos 
spalvos veidai, sidabru žvilgantys diržai ir kepurės - galia, pasi- 
rengusi prasiveržti kilus menkiausiai grėsmei. Medžių paunksnėje 
gulėjo medžiaginiai krepšiai su ką tik surinktais augalais. 

Marselis kreipėsi į sėdintį ant kelmo vyrą. Atrodė, kad jie seniai 
pažįstami. Po ilgų postringavimų Minajusas mane pristatė, paskui 
prancūziškai paaiškino: 

- Tai Marinis, Mari Anos, tos, kuri su vaiku, tėvas. Ji buvo 
Radžko žmona. 

Jaunoji moteris atokiau slėpėsi tarp krūmų. Marinis nužvelgė 
mane. Tamsi jo oda buvo nusėta nelyginant dygliais išbadytų 
skylučių. Akys siauros, plaukai garbanoti. Veidą puošė ploni ūsai. 
Po suplėšytu švarku matėsi nešvarūs marškinėliai. 

Pasveikinau jį, o paskui pažvelgiau į kitus vyrus. Kai kurie 
atsakė žvilgsniais. Marinis kreipėsi į mane romų kalba. Marselis 
išvertė: „Jis klausia, ko tu nori.“ 

- Paaiškink jam, kad seku gandrus. Noriu išsiaiškinti, kodėl 
praėjusiais metais jie dingo. Pasakyk, kad tikėjausi Radžko pagal- 
bos. Jo mirties aplinkybės man nerūpi. Bet su paukščių dingimu 
siejasi kitos paslaptys. Galbūt Radžkas apie jas žinojo. Galbūt 
Radžkas pažinojo žmonių iš Vakarų Europos, nusimanančių apie 
gandrus. Manau, kad jis palaikė ryšį su tokiu Maksu Bėmu. 

Kol kalbėjau, Marselis nepatikliai žvelgė į mane. Jis visiškai 
nesuprato, apie ką kalbu. Tačiau jis išvertė, o Marinis lengvai 
palenkė galvą, nenustodamas dėbčioti į mane išverstomis akimis. 
Stojo tyla. Ilgą laiką Marinis vis dar stebeilijo į mane. Paskui 
prabilo. Kalbėjo ilgai. Ramiai. Balsu nuvargusio žmogaus, kurio 
nebenustebinsi kitų padarytais žiaurumais. 

- Radžkas buvo visiškas mėšlas, - atsakė Marinis. - Bet jis man 
buvo kaip sūnus. Jis nedirbo, bet tai nėra taip jau blogai. Nesirū- 
pino šeima - o tai jau daug blogiau. Bet aš nepriekaištavau. Tokia 
jo prigimtis. Jam rūpėjo viskas. 

Marinis ištraukė iš krepšio gėlę. 

— Matai šią gėlę? Mums ji - tik būdas uždirbti kelis levus. O 
jam tai - paslaptis, nežinomybė. Todėl mokėsi, skaitė, stebėjo. 
Radžkas buvo tikras mokslininkas. Žinojo visų augalų ir visų 
medžių pavadinimus, visas jų gydomąsias savybes. Tas pat ir su 
paukščiais. Ypač tais, kurie keliauja rudenį ir pavasarį. Tokiais, 
kaip gandrai. Jis sudarinėjo sąrašus. Susirašinėjo su kažkokiais : 
kitataučiais Europoje. Beveik esu įsitikinęs, kad tarp jų buvo ir 
tavo paminėtasis Bėmas. 

Taigi Radžkas buvo dar vienas Bėmo stebėtojas. Apie tai šveica- 
ras nieko nepasakojo. Paleidau šūvį tamsoje. Marinis dėstė toliau: 

— Tam ir pasakoju šią istoriją. Tu esi kaip Radžkas - svajoklis. — 
Pro šakas stebėjau Mari Aną. Ji laikėsi kuo atokiau nuo savo 
tėvo. - Bet vaikino mirtis niekaip nėra susijusi su tavo paukščiais. 
Tai rasistinis nusikaltimas visai iš kito pasaulio. Iš to, kuriame 
tarpsta neapykanta romams. 

Tai įvyko pavasarį, balandžio pabaigoje, kai leidžiamės į kelią. 
atvykdavo čia, į lygumos pakraštį, stebėti gandrų. Gyvendavo vie- 
nas miškuose. Maitindavosi šaknelėmis, miegodavo lauke. Paskui 
laukdavo mūsų atvykstant. Bet šiais metais niekas mūsų nepasitiko. 
Apieškojome lygumas, išnaršėme miškus, kol vienas mūsiškis at- 
rado Radžką miško tankynėje. Kūnas buvo atšalęs. Plėšrūs vabalai 
jau buvo jį apspitę. Niekad nebuvau matęs nieko panašaus. Radžkas 
gulėjo nuogas. Krūtinė perskrosta, kūnas visas sužalotas, o viena 
ranka ir lyties organai beveik nukirsti - žodžiu, skerdynės. 

Mari Ana, pasislėpusi krūmų šešėlyje, persižegnojo. 

- Žmogau, kad suprastum tokį žiaurumą, teks grįžti į tolimą 
praeitį. Galėčiau tau daug pasakoti. Teigiama, kad mes atke- 
liavome iš Indijos, kad esame kilę iš šokėjų ar panašios kastos. 
Visiška nesąmonė. Galiu tau pasakyti, iš kur esame: iš Bavarijos 
žmonių medžioklių, iš Rumunijos vergų prekyviečių, iš Lenkijos 
koncentracijos lagerių, kuriuose naciai mus pjaustinėjo kaip jūrų 
kiaulytes. Pasakysiu tau, žmogau. Pažįstu seną romę, kuri karo 
metu daug iškentėjo. Naciai ją sterilizavo. Moteris liko gyva. 
Prieš keletą metų ji sužinojo, kad Vokietijos vyriausybė moka 
kompensacijas mirties stovyklų kaliniams. Kad gautum išmoką, 
tereikėtų pereiti medicinos apžiūrą - kad įrodytum, jog buvo 
padaryta kokia nors žala. Moteris nuėjo į artimiausią ligoninę, 
kad ją apžiūrėtų ir išduotų pažymą. Ten atsivėrė durys, ir ką ji 
išvydo? Tą patį gydytoją, kuris ją operavo lageryje. Žmogau, tai 
tikra istorija. Ji prieš ketverius metus atsitiko Leipcige. Ta moteris 
buvo mano motina. Praėjus kiek laiko ji mirė negavusi nė grašio. 

— O koks viso to ryšys su Radžko mirtimi? - paklausiau. 

Marselis išvertė. Marinis atsakė: 

- Ryšys? - Marinis mane gręžė mirtinai įpykusiomis akimis. - 
Ryšys toks, kad blogis grįžo, žmogau. - Jis bedė pirštu žemyn. - Į 
šią Žemę sugrįžo blogis. 

Marinis kreipėsi į Marselį, daužydamas sau į krūtinę. Marselis 
prieš versdamas dvejojo. Paprašė, kad Marinis pakartotų, ką sakė. 
Balsai garsėjo. Marselis pasakė, kad nesupranta paskutinių žodžių. 
Galiausiai atsisuko į mane ir ašarų pilnomis akimis sušnabždėjo: 

- Luji, žudikai... Žudikai pavogė Radžko širdį. 

Grįždami į Sliveną tylėjome. Marinis mums papasakojo daugiau: 
po to, kai rado lavoną, čigonai kreipėsi į daktarą Džiuričių, gydy- 
toją čigoną, kuris tuo metu vizitavo Sliveno apylinkėse. Milanas 
Džiuričius paprašė vietos ligoninės, kad skirtų patalpą, kurioje 
galėtų atlikti skrodimą. Jam buvo atsakyta. Čigonui vietos nėra. 
Net ir mirusiam. Vežimas pasuko į dispanserį. Nepriėmė ir ten. 
Galiausiai vilkstinė nuvažiavo į romams skirtą nušiurusią gim- 
naziją. Tik joje, sporto salėje po krepšinio lentomis, persisunku- 
sioje aštriu prakaito kvapu, Džiuričius atliko skrodimą. Ten ir 
aptiko, kad pavogta širdis. Jis parašė išsamią ataskaitą policijai, 
kur byla buvo įregistruota. Romai nė kiek nesijaudino dėl tokio 
abejingumo. Čigonai įpratę. Senajam romui rūpėjo ne tai, o kas 
nužudė jo gentainį. Tą dieną, kai jis sužinos žudikų vardus, ant 
peilių ašmenų sušvytės saulė. 

Prieš išvykstant atsitiko kai kas keista. Prie manęs priėjo Mari 
Ana ir slapčia įbruko į rankas apsilamdžiusį sąsiuvinį. Nepasakė 
nė žodžio, bet tereikėjo mesti žvilgsnį, kad suprasčiau: tai asme- 
niniai Radžko stebėjimų užrašai. Puslapiai, kuriuose žymėjo pa- 
stebėtus gandrus, savo prielaidas apie jų elgesį. Iš karto paslėpiau 
sąsiuvinį automobilio dėtuvėje. 

Vidurdienį jau buvome Slivene. Tai pramoninis miestas, niekuo 
neišsiskiriantis iš kitų. Vidutinio dydžio, vidutinio aukščio, vidu- 
tinio liūdesio. Atrodė, kad ši vidutinybė sklando gatvėmis kaip 

smiltelės, dengdama namų fasadus ir žmonių veidus. Marselis 
turėjo susitikti su Marku Lazarevičium, žymiu žmogumi čigonų 
bendruomenėje. Turėjome su juo pietauti ir, nepaisant to, kas 
įvyko, pasimatymą atšaukti buvo per vėlu. 

Valgėme be jokio apetito, ir visai nesinorėjo likti pasėdėti prie 
stalo. Markas Lazarevičius buvo kokio metro devyniasdešimties 
ūgio puošeiva, labai tamsaus gymio, su prašmatnia rankine ir 
auksine grandine ant kaklo. Tobulas romo, kuris prasimušė vers- 
damasis kontrabanda ir milijoninėmis levų plovimo operacijomis, 
pavyzdys. Apgavikas kaip reta, bet lyg pamuštas dvigubu pamu- 
šalu: suktybės ir aksominio elgesio. 

- Supraskite, - aiškino jis angliškai, rūkydamas ilgą cigaretę 
paauksuotu filtru, - aš buvau labai nuliūdęs dėl Radžko mirties. 
Bet mes niekaip iš to neišbrisime. Vien prievarta, vien žiaurios 
istorijos. 

- Tai, anot jūsų, - paklausiau, - taip čigonai aiškinosi tarpu- 
savio santykius? 

- Nesakiau to. Galėjo būti ir bulgarai. Bet tarp romų visuomet 
galioja kraujo keršto įstatymas, seni konfliktai. Visada atsiras 
namas, kurį galima padegti, būdas, kaip sutepti reputaciją. Kalbu 
atvirai, nes pats esu romas. 

- Dėl Dievo meilės, kaip gali taip kalbėti? - įsiterpė Marselis. - 
Ar žinai, kaip žuvo Radžkas? 

— Tas ir yra, Marseli. - Jis nupurtė trumpą pilką cigaretės pe- 
leną. - Valkata bulgaras būtų atrastas su įsmeigtu į pilvą peiliu 
kokiame nors akligatvyje. Ir viskas būtų buvę aišku. Bet su romu 
kitaip. Reikėjo, kad jį rastų miške, išpjauta širdimi. Mūsų kraš- 
tuose, vis dar apimtuose prietarų ir tikėjimo raganavimais, toks 
nužudymo būdas visus kraupiai sukrėtė. 

— Radžkas nebuvo valkata, - atkirto Marselis. 

Buvo patiektos bulgariškos salotos - žalios daržovės, gau- 
siai apibertos tarkuotu sūriu. Niekas jų nė neragavo. Sėdėjome 

tuščioje salėje, dekoruotoje rudais kilimais, apsupti baltomis 
staltiesėmis dengtų stalų, be jokių įrankių ar papuošimų. Netikro 
krištolo sietynai liūdnai atspindėjo dulsvus besileidžiančios saulės 
atšvaitus. Atrodė, viskas paruošta šventei, kuri niekada neįvyks. 
Markas dar pasakė: 

- Prie kūno nerasta jokių pėdsakų, jokių įkalčių. Patvirtintas 
tik organo vagystės faktas. Vietinius laikraščius istorija sužavėjo. 
Pliauškė bet ką. Pasakojo apie magiją, burtus. Dar blogiau. - Mar- 
ką noriu pasakyti. 

Šios užuominos nesuvokiau. Marselis įsiterpė prancūziškai, 
aiškindamas, kad jau nuo seniausių laikų romai laikomi kani- 
balais. 

- Tai tiktai senovinis prietaras, - pasakė Marselis. - Pasakos 
apie čigonus žmogėdras, vaikų žudikus gyvuoja iki šiol. Bet pasa- 
kojimai apie Radžko širdies dingimą sukrėtė visas lūšnas. 

Pažvelgiau į Marką. Galiūnas nė nekrustelėjo. Prisidegė kitą 
cigaretę. 

- Jau daugelį metų, - vėl prakalbo jis, - kovoju, kad pagerinčiau 
mūsų įvaizdį. Ir štai - grįžome į viduramžius! Visi iš dalies yra 
kalti. Supraskite mane, pone Antiochai. Nesu cinikas. Paprasčiau- 
siai galvoju apie ateitį. - Kreivus grobuonies pirštus jis padėjo 
ant baltutėlės staltiesės. - Kovoju už geresnes mūsų gyvenimo 
sąlygas, už teisę į darbą. 

Sliveno regione Markas Lazarevičius garsėjo kaip politikas. Jis 
buvo romų kandidatas - o tai jam teikė nemažos svarbos. Marselis 
man pasakojo, kaip Lazarevičius Sliveno getuose žingsniuoja atlo- 
šęs pečius su savo languotu kostiumu, lydimas gaujos suskretusių 
tamsiaodžių, kurie baisiai džiaugdamiesi graibsto jo švarko skver- 
nus. Įsivaizdavau, kaip susiraukęs jis prisistato savo nešvariems ir 
dvokiantiems rinkėjams. Vis dėlto, nepaisydamas pasibjaurėjimo, 
Markas turėjo meilintis romams. Tokią kainą mokėjo už savo kaip 

politiko populiarumą - o Radžko žūtis buvo rimta kliūtis šiame 
kelyje. Lazarevičius savotiškai paaiškino situaciją: 

- Per šią žūtį daugybė mūsų pastangų socialinėje srityje nuėjo 
perniek. Getuose, padedamas humanitarinės organizacijos, įkū- 
riau rūpybos centrus. 

— Kokios organizacijos? - neramiai paklausiau. 

— „Vienas pasaulis“. - Markas pasakė pavadinimą prancūziškai, 
bet pakartojo ir angliškai: - „Only World“. 

„Vienas pasaulis“. Jau trečią kartą per kelias dienas šimtų kilo- 
metrų atstumu girdėjau šį pavadinimą. Markas pasakojo: 

- Paskui tie jauni gydytojai išvyko. Jie aiškino, kad turi skubią 
užduotį. Bet nenustebčiau sužinojęs, kad jiems nusibodo nuo- 
latiniai mūsų kivirčai, atsisakymas įsilieti į visuomenę, panieka 
kitataučiams. Mano nuomone, Radžko mirtis juos atbaidė. 

— Ar gydytojai išvyko tuoj pat po Radžko mirties? 

— Ne visai. Jie paliko Bulgariją praeitų metų liepą. 

- O kąjjie veikė? 

- Slaugė ligonius, skiepijo vaikus, dalino vaistus. Turėjo labora- 
toriją, kurioje atlikdavo tyrimus, ir priemonių mažoms chirurgi- 
nėms operacijoms. - Markas kaip žinovas patrynė pirštus - nykštį 
ir smilių. - Už „Vieno pasaulio“ slypi dideli pinigai. Labai dideli. 

Markas apmokėjo sąskaitą, paskui ėmė aptarinėti nepavykusį 
valstybės perversmą Maskvoje prieš dešimt dienų. Jo nuomone, 
visa tai - plataus ir dar neregėto politinio plano dalis, kuriame 
kiekviena detalė turi savo paskirtį. Jo nuomone, ir romų nelaimės, 
ir Radžko žūtis, ir socializmo pralaimėjimas jungiasi į logišką 
įvykių grandinę, kurios pabaigoje, be abejo, būtent jis turėtų būti 
išrinktas deputatu. 

Jau išėjus iš restorano, jis pačiupinėjo mano švarko atlapą ir pa- 
klausė, kiek doleriais kainuoja „Volkswagenas“. Pasakiau kažkokią 
astronominę sumą vien tam, kad pirmą kartą pamatyčiau jį sutri- 
kusį. Nervingai sumirksėjo. Aš užtrenkiau dureles. Jis paskutinį 

kartą atsisveikino su mumis, pasilenkdamas prie mano lango visu 
milžinišku kūnu. Paklausė: „Vis tiek nesuprantu. Kodėl atsibeldėte 
į Bulgariją būtent šiuo metu?" Užvesdamas mašiną, trumpai pa- 
aiškinau gandrų bylą. „Ak, iš tikrųjų?“ - labai nuolaidžiai atsakė 
jis amerikietiška tarsena. Staigiai pajudėjau iš vietos. 

Aštuonioliktą valandą grįžome į Sofiją. Tuoj pat paskambinau 
daktarui Milanui Džiuričiui. Jis vizitavo Podlivo apylinkėse ligi 
rytojaus popietės. Žmona galėjo šiaip taip susišnekėti angliškai. 
Prisistačiau ir įspėjau, kad rytoj vakarop apsilankysiu. Pridū- 
riau, kad su Milanu Džiuričiumi susitikti man labai svarbu. Kiek 
paabejojusi žmona man pasakė adresą ir paaiškino, kaip pas 
juos atvykti. Baigiau kalbėti ir iš karto susidomėjau kitu kelionės 
tikslu - Stambulu. 

Makso Bėmo voke buvo traukinio iš Sofijos į Stambulą bi- 
lietas su tvarkaraščiu. Į Turkiją kiekvieną vakarą apie vienuo- 
liktą valandą išvyksta traukinys. Šveicaras apie viską pagalvojo. 
Kelias minutes mąsčiau. Pažinojau žmogų, kuris galėjo apie jį 
papasakoti: tai Nelė Bresler. Juk tai ji, galų gale, pasiūlė mane 
Bėmui. Pakėliau telefono ragelį ir surinkau įmotės numerį 
Prancūzijoje. 

Po dešimties bandymų pagaliau susijungiau. Išgirdau tolimus 
signalus, o paskui - rūgštų Nelės balsą, dar labiau nutolusį. 

— Alio? 

— Čia Luji, - atsakiau šaltai. 

— Luji? Mielasis Luji, kur dabar esate? 

Iš karto atpažinau medumi teptą, apgaulingai draugišką balsą 
ir pajutau, kaip po oda įsitempia gyslos. 

— Bulgarijoje. 

— Bulgarijoje! Ir ką ten veikiate? 

- Dirbu Makso Bėmo užsakymu. 

— Vargšelis Maksas. Ką tik sužinojau. Nė nemaniau, kad jau 
išvykote... 

— Už kelionę Bėmas užmokėjo. O aš darau tai, kas buvo pavesta. 
Vykdau priešmirtinį pažadą. 

- Galėjote mus įspėti. 

— Tai tu, Nele, galėjai mane įspėti. - Tujinau Nelę, nors ji stengė- 
si sakyti man „jūs“. - Kas toks buvo Maksas Bėmas? Ką tu žinojai 
apie užduotį, kurią jis rengėsi man skirti? 

- Mielasis Luji, jūsų balsas mane gąsdina. Maksas Bėmas buvo 
ornitologas. Sutikome jį ornitologų simpoziume, ir tiek. Puikiai 
žinote, kad Žoržas tuo domisi. Maksas atrodė labai malonus. Be 
to, daug keliavęs. Buvome lankęsi tose pačiose šalyse ir... 

— Kaip antai Centrinėje Afrikoje? - pertraukiau. 

Nelė patylėjo ir kiek žemesniu balsu atsakė: 

- Ir Centrinėje Afrikoje, taip... 

- O ką žinai apie man skirtą užduotį? 

— Nieko arba beveik nieko. Pernai gegužę Maksas mums pa- 
rašė, kad ieško studento, kuris galėtų trumpam išvykti į užsienį. 
Žinoma, kad pagalvojome apie jus. 

— Ar žinojai, kad ta išvyka susijusi su gandrais? 

— Kažką prisimenu. 

- Ar žinojai, kad tai rizikinga misija? 

— Rizikinga? Dieve mano, ne... 

Pakeičiau temą: 

— Ką žinai apie Maksą Bėmą, jo šeimą, praeitį? 

— Nieko. Tik tiek, kad Maksas buvo labai vienišas. 

- Arjis tau pasakojo apie savo žmoną? 

Ragelyje pasigirdo traškesiai. 

- Labai nedaug, - atsakė Nelė dusliu balsu. 

— Ar kada nors minėjo sūnų? 

- Sūnų? Nė nežinojau, kad turi sūnų. Nesuprantu, ką norite 
sužinoti, Luji... 

Vėl pasigirdo trikdžių garsai. Aš garsiai surėkiau: 

— Paskutinis klausimas, Nele: ar žiriojai, kad Maksui Bėmui 
buvo persodinta širdis? 

— Ne! - Nelės balsas virpėjo. - Tik žinojau, kad jo silpna širdis. 
Jis mirė nuo infarkto, ar ne? Luji, jūsų kelionė nebeturi prasmės. 
Viskas baigta... 

— Ne, Nele. Priešingai, viskas tik prasideda. Paskambinsiu tau 
vėliau. 

— Luji, mielasis Luji, kada grįšite? 

Vėl plūstelėjo traškesiai. 

— Nežinau, Nele. Perduok linkėjimų Žoržui. Žiūrėk savęs. 

Padėjau ragelį. Buvau sukrėstas kaip po kiekvieno pokalbio su 
įmote. Nelė nieko nežinojo. O Bresleriai per daug turtingi, kad 
būtų nesąžiningi. 

Buvo dvidešimta valanda. Greitai surašiau faksą Ervė Diuma- 
zui - papasakojau jame apie siaubingus atradimus kelionės metu. 
Baigiau tuo, kad esu pasiryžęs pats ištirti Makso Bėmo praeitį. 

Tą vakarą Marselis nusprendė mudu su Jeta nusivesti į resto- 
raną. Keista mintis po tų kelių valandų, kurias praleidome kartu. 
Bet Minajusas mėgo kontrastus. Be to, manė, kad mums reikia 
prasiblaškyti. 

Restoranas buvo Rusų bulvare. Marselis išvengė metrdotelių ir 
paklausė administratoriaus, apsivilkusio baltu nešvariu smokin- 
gu, ar galėtume paieškoti vietos terasoje. Vyriškis leido ir parodė 
laiptus. Terasa buvo antrame aukšte. 

Labai ilga terasa atvertais langais stūksojo virš plataus bulvaro. 
Pakeliui mane pasiekė nerimą keliantys kvapai: pridegintos mė- 
sos, dešrų, prisvilintų taukų... Atsisėdome. Apžiūrėjau interjerą: 
medžio plokščių imitacija, rudas kilimas, oda aptraukti švies- 
tuvai. Šeimos patyliukais šnekučiavosi. Tik iš vieno patamsyje 

skendinčio kampo sklido šioks toks triukšmas - grupė bulgarų 
gėrė archi, vietinę degtinę*. Aš paėmiau meniu, išverstą į anglų 
kalbą. Marselis užsakinėjo patiekalus Jetai žinovo tonu. Stebėjau 
juos akies krašteliu. Jis - ilga barzda ir iškiliu kiaušu. Ji - sėdinti 
labai tiesiai, baugiai besižvalganti. Iš po žilstelėjusios šukuosenos 
aplinką stebėjo nepatiklaus žvėrelio žvilgsniu. Niekaip nesupra- 
tau, kokie ryšiai sieja šiuos du paukštelius. Nuo pat pavakarės 
romė neištarė nė žodžio. 

Prisistatė padavėjas. Iš karto prasidėjo nesusipratimai. Pasiro- 
do, kad nebelikę daržovių salotų. Nė baklažanų ikrų. Net turšijos 
(daržovių patiekalo) nėra. Tuo labiau žuvies patiekalų. Išvestas iš 
kantrybės paklausiau padavėjo, ko apskritai liko virtuvėje. „Vien 
mėsos patiekalai, - atsakė jis bulgariškai su nemalonia šypse- 
nėle lūpose. Taigi aš apsistojau prie bifštekso garnyro - žaliosios 
ankštinės pupelės ir bulvės - ir paaiškinau, kad mėsos nereikia. 
Marselis sukritikavo mano apetito trūkumą ir pateikė kelis labai 
konkrečius fiziologijos mokslo argumentus. 

Po pusvalandžio pasirodė mano daržovės. Greta jų drybsojo 
vos apkeptas gabalas mėsos su krauju. Gerklėje sukilo gumulas. 
Pagriebiau padavėją už skverno ir pareikalavau, kad tučtuojau 
išneštų lėkštę. Jis pasipriešino. Skraidė staltiesės, dužo taurės. 
Padavėjas mane įžeidė ir savo ruožtu kibo man į atlapus. Jau bu- 
vome pasiruošę muštis stovėdami, bet Marseliui pavyko mus iš- 
skirti. Padavėjas pasiėmė savo lėkštę, bambėdamas įžeidimus, bet 
girtaujantieji už gretimo stalo pakėlė stiklus pagerbdami mane. 
Buvau kaip išprotėjęs, drebėjau nuo galvos ligi kojų. Pasitvarkiau 
marškinius ir išėjau į balkoną nusiraminti. 


* Autorius suklydo. Archi (pieno degtinė) gaminama Mongolijoje. Bulgarijos vietinės degtinės - 
rakija ir mastika. (Čia ir toliau - vert. past.) 

Vakaro vėsa jau gaubė Sofiją. Iš terasos matėsi Tautos susirin- 
kimo aikštė, kurioje buvo galima įžiūrėti Parlamento rūmus. Ga- 
lėjau grožėtis ramioje šviesoje skendinčia didžiąja miesto dalimi. 

Sofija įsikūrusi slėnyje. Vakarėjant kalnai aplinkui įgauna švel- 
nų mėlyną švytėjimą. O kontrastuojančios raudonos ir rudos 
miesto spalvos tarytum uždaro jį savyje ir atskiria nuo aplinkos. 
Pakylėtas, išpuoštas, fantastiškas miestas kraujo spalvos pastatais 
ir kalkėmis baltintomis sienomis man atrodė kaip Balkanų širdis, 
kaip jų pasididžiavimas. Nustebau pamatęs, koks jis gyvybingas 
ir įvairus, visai nesiderinantis su pesimistiniais Rytų Europos 
miestų stereotipais. Be abejo, miestą gožė papilkėję namai, troš- 
kios degalinės, tuščios parduotuvės - bet kartu jis buvo šviesus ir 
erdvus, pilnas švelnumo ir šėlsmo. Netikėtas reljefas, oranžiniai 
tramvajai, išmargintos krautuvėlės priminė keistą lunaparką, ku- 
rio atrakcionai balansuoja tarp juoko ir nerimo. 

Marselis atėjo pas mane į terasą. 

— Ar geriau? - paklausė, tapšnodamas per petį. 

— Geriau. 

Jis nervingai nusijuokė: 

— Na, su tavimi nesiryžčiau eiti į savąjį čigonų restoraną. 

- Deja, Marseli, - atsakiau. - Turėjau tave įspėti. Nuo bet kokio 
mėsos kepsnio mane verčia vemti. 

— Esi vegetaras? 

— Galima sakyti, taip. 

- Nieko tokio. - Jis nužvelgė šviesose skendintį miestą ir pa- 
kartojo: - Nieko tokio. Ir aš nesijaučiau išalkęs. Restoranas buvo 
kvaila mintis. 

Jis trumpam nutilo. 

— Radžkas buvo mano draugas, Luji. Tyras ir švelnus draugas, 
nuostabus jaunikaitis, kuris kaip niekas kitas pažinojo mišką ir 
tinkamai vertino kiekvieną augalą. Jis buvo Nikoličių šeimos 
smegenys. Vadovavo visoms augalų rinkimo ekspedicijoms. 

— Kodėl tu neaplankei Radžko šešis mėnesius? Kodėl niekas 
tau nepranešė, kad jis dingo? 

— Praėjusį pavasarį buvau Albanijoje. Ten gali kilti baisus ba- 
das. Bandžiau išjudinti Prancūzijos vyriausybę. Kodėl Marinis ir 
kiti nieko man nepranešė? Jie buvo išsigandę. Be to, aš jiems tik 
svetimtautis. 

— Ar turi minčių dėl Radžko mirties? 

Marselis gūžtelėjo pečiais. Kiek patylėjo, lyg norėdamas susi- 
kaupti. 

— Negaliu paaiškinti. Romų pasaulis yra žiaurus. Visų pirma 
tarp jų pačių. Peilis lengvai ištraukiamas, o smogti kumščiu dar 
lengviau. Jie mąsto kaip paaugliai. Bet visų baisiausia prievarta 
ateina iš išorės. Iš kitataučių. Nuolatinė, nesustabdoma. Prievarta, 
kuri juos lydi visur, persekioja amžiais. Jau kiek aš esu aplankęs 
lūšnynų Bulgarijos, Jugoslavijos, Turkijos didžiųjų miestų už- 
kampiuose. Purve susikimšę barakai, kuriuose gyvena ištisos 
šeimynos be pragyvenimo šaltinio, be ateities, nuolat kovojančios 
su rasizmu. Kartais tai būna tiesmuki nuožmūs užpuolimai. Ki- 
tais kartais sistema veikia rafinuočiau. Kalbama apie įstatymus ir 
teisines priemones. Bet rezultatas tas pats: „Romai, lauk!“ Kiek 
kartų kišausi gindamas juos nuo iškeldinimo, nuo policijos ant- 
puolių, nuo buldozerių, gaisrų... Ir mačiau mirštančius vaikus, 
Luji, barakų griuvėsiuose ar liepsnojančiuose klajoklių taboro 
vežimuose. Romai - maras, mirtinas užkratas. Taigi, kas atsitiko 
Radžkui? Tiesą sakant, nežinau. Gal tai buvo rasistų išpuolis. 
Arba ženklas, kad apylinkės romai privalo išsinešdinti. O gal 
sumanymas juos diskredituoti. Bet kuriuo atveju Radžkas tapo 
nekalta bjaurių užmačių auka. 

Įsidėmėjau jo informaciją. Juk galiausiai „bjaurios užmačios“ 
galėjo būti niekaip nesusijusios su Maksu Bėmu ir jo paslaptimis. 
Pakeičiau pokalbio temą: 

— O ką manai apie „Vieną pasaulį ? 

- Getų daktarėlius? Jie nuostabūs. Supratingi ir atsidavę. Tai 
„pirmas kartas, kai kažkas atvyko padėti Bulgarijos romams. 

Marselis atsisuko į mane. 

- O tu, Luji, kaip esi įsivėlęs į šią istoriją? Ar iš tiesų esi orni- 
tologas? Kokia ta sunki užduotis, apie kurią kalbėjai Mariniui? 
Ir kuo čia dėti gandrai? 

— Nė pats nežinau. Nuslėpiau nuo tavęs vieną dalyką, Marseli: 
tai Maksas Bėmas man užmokėjo už gandrų paieškas. Paskui 
žmogus numirė, bet po jo mirties atsiranda vis daugiau mįslių. 
Nieko daugiau negaliu tau pasakyti, išskyrus tai, kad ornitologas 
nebuvo teisuolis. 

— Tai kodėl apsiėmei? 

- Dešimt metų įnirtingai studijavau, ir tai atbaidė mane nuo 
bet kokios intelektualios veiklos. Dešimt metų nieko nemačiau, 
negyvenau. Norėjau baigti šią dvasinę masturbaciją, kuri palieka 
vidinę tuštumą ir tokį tikros būties poreikį, kad norisi daužyti 
kakta į sieną. Mane apsėdo nenumaldomi troškimai, Marseli. 
Ištrūkti iš vienatvės, pažinti tai, kas nepažinta. Kai senis Maksas 
pasiūlė keliauti po Europą, Artimuosius Rytus ir Afriką sekant 
paskui gandrus, neabejojau nė akimirkos. 

Prie mūsų prisidėjo Jeta. Ji pyko. Padavėjas atsisakė ją aptar- 
nauti. Galiausiai atsitiko taip, kad nė vienas iš mūsų nepavakarie- 
niavo. Ateinant tamsai dangaus gilumoje sukosi tamsūs vilnoniai 
debesys. 

— Grįžkime, - pasakė Marselis. - Artėja audra. 

Mano kambarys beveidis, šviesa anemiška. Lauke dundėjo 
griaustinis, bet lietus nesiteikė prapliupti. Karštis dusino, o kon- 
dicionierių nebuvo. Tokia temperatūra stebino: Rytų Europos šalis 
visada įsivaizdavau kaip spiginančio šalčio karalystes, kuriose 
trūksta šildymo ir „šapkų“. 

Dvidešimt antrą trisdešimt patikrinau „Argo“ duomenis. Du 
pirmieji gandrai iš Sliveno jau skrido Bosforo link. Stebėjimai 
"rodė, kad tą pat vakarą aštuonioliktą trisdešimt jie nusileido Svi- 
lengrade, prie pat Turkijos sienos. Dar vienas gandras šį vakarą 
atskrido į Sliveną. Kiti be kliūčių sekė iš paskos. Stebėjau ir kitą, 
Vakarų kelią: aštuoni gandrai iš Ispanijos skrenda į Maroką... 
Dauguma jau kirto Gibraltaro sąsiaurį ir skrido Sacharos dyku- 
mos link. 

Griaustinis griaudė be paliovos. Išsitiesiau ant lovos, išjungiau 
šviesą ir įjungiau naktinę lempelę. Tik tada atverčiau Radžko 
sąsiuvinį. 

Tai buvo įstabus himnas gandrams. Radžkas žymėdavo viską: 
kiek gandrų praskrido, kiek lizdų sukrauta, kiek mažylių išsirito, 
kokios nelaimės įvyko... Jis rašėsi visas smulkmenas, stengėsi 
sisteminti savo stebėjimus. Dienoraštis buvo nusėtas stulpeliais, 
šifruotais hieroglifais, kurie Bėmui būtų patikę. Paraštėse jis rašė 
komentarus netaisyklinga anglų kalba. Pastabos buvo ir rimtos, ir 
draugiškos, ir juokingos. Radžkas davė vardus Sliveno apylinkėse 
lizdus susukusioms poroms ir juos paaiškino. Tarp tų porų radau 
Sidabrinius Pelenus, įsikūrusius ant samanų kilimo; Gražiuosius 
Snapus, nes patino snapas buvo kreivas; Pavasario Purpurą, su- 
krovusį lizdą rausvose sutemose. 

Radžkas stebėjimus papildė techniniais brėžiniais, anato- 
miniais piešiniais. Kituose eskizuose buvo pavaizduoti įvairūs 
žiedai gandrams: prancūziški, vokiški, olandiški ir, be abejo, 
Bėmo. Greta kiekvieno piešinio Radžkas pažymėjo datą ir vietą, 
kurioje stebėjo paukščius. Mane nustebino viena smulkmena: 
žieduotų du kartus gandrų žiedai buvo skirtingi. Žymintys gi- 
mimo datą buvo ploni ir vientisi. Tie, kuriais vėliau juos žiedavo 
Bėmas, buvo platesni ir, atrodo, užspaudžiami ir atidaromi kaip 
žnyplės. Ėmiau ieškoti fotografijų, kuriose matėsi paukščių ko- 
jos. Radžkas buvo teisus. Žiedai nebuvo vienodi. Apmąsčiau šią 


85 


detalę. Kita vertus, metų įrašai buvo tokie pat: tik vieta ir data, 
nieko daugiau. 

Už lango pagaliau prapliupo lietus. Atvėriau langus ir įsileidau 
gaivos gūsius. Sofijos toliai spindėjo šviesomis kaip kokia sidabro 
audroje pasiklydusi galaktika. Ėmiau skaityti toliau. 

Paskutinieji puslapiai buvo skirti 1991 metais stebėtiems 
gandrams. Tai buvo paskutinis Radžko pavasaris. Per vasarį 
ir kovą Radžkas, kaip ir Žoras, pastebėjo, kad Bėmo gandrai 
negrįžta. Kaip ir Žoras, jis manė, kad paukščiai susižeidė ar 
susirgo. Iš Radžko užrašų nieko daugiau nesužinojau. Skaičiau 
dienoraštyje paskutinius įrašus. Balandžio 22 dienos puslapis 
buvo tuščias. 

- Čigonų klajonės per visą istoriją atrodo greičiau kaip nuola- 
tinio kitataučių rasistų persekiojimo pasekmė. 

Šeštą valandą ryto man vairuojant per Bulgarijos kaimus, van- 
gioje aušros šviesoje, Marselis jau postringavo: 

— Likę klajokliais čigonai yra visų neturtingiausi, labiausiai 
nuskriausti. Kiekvieną pavasarį jie leidžiasi į kelią, svajodami apie 
erdvius ir šiltus namus. Bet klajonės paradoksaliai įsišaknijo čigo- 
nų kultūroje. Net ir sėslūs romai visada tam tikru metu leidžiasi 
į klajones. Taip vyrai susiranda sau žmonas, susitinka šeimos. 
Tradicija - ne vien fizinės vietos pakeitimas. Tai dvasios būsena, 
gyvenimo būdas. Romo būstas visuomet įrengtas kaip palapinė: 
didžiulis kambarys, visų pirma skirtas bendravimui, jo įranga, 
papuošimai, daiktai primena vežimo vidų. 

Užpakalinėje sėdynėje miegojo Jeta. Buvo rugpjūčio 31 die- 
na. Bulgarijoje dar teks praleisti daugiau kaip šešiolika valandų. 
Norėjau grįžti į Sliveną, iš naujo apklausti Marinį ir peržiūrėti 

1991 metų balandžio 23 ir 24 dienų vietos spaudą. Jei policija bylą 
tirti atsisakė, gal žurnalistai vietoje bus aptikę kokių nors detalių. 
"Nesitikėjau, kad tokiais smeigtuko baksnojimais daug pasieksiu, 
bet bent turėsiu ką veikti iki pavakario susitikimo su daktaru 
Džiuričiumi. Be to, norėjau pažiūrėti, kaip plačioje lygumoje 
atsibunda gandrai. 

Apsilankymas laikraščių redakcijose nieko nedavė. Straips- 
niuose, skirtuose Radžko žūčiai, tebuvo rasistinių prielaidų 
srautas. Markas Lazarevičius buvo teisus: Radžko mirtis sukėlė 
aistras. 

Laikraštis Atkitno palaikė nuomonę, kad tai buvo romų savi- 
tarpio santykių aiškinimasis. Anot jo, dvi čigonų žolių rinkėjų 
grupuotės nepasidalino plotų. Straipsnis baigėsi kaltinimais ro- 
mams, kurie ir anksčiau buvo Sliveno bendruomenę sujaudinusių 
skandalų centre. Taigi nusikaltimas prieš Radžką buvo vien tų 
įvykių viršūnė. Negalima leisti, kad miškų plotai taptų karo veiks- 
mų vieta, kur pavojinga rodytis bulgarų valstiečiams, o ypač - jų 
vaikučiams, kurie ten eina pasivaikščioti. Marselis įsiuto kaip 
bulius versdamas šį straipsnį. 

Kutba, pagrindinis opozicinės partijos Demokratinių jėgų są- 
junga laikraštis, labiau pabrėžė prietarų įtaką. Straipsnyje buvo 
primygtinai teigiama, kad nėra jokių įkalčių. Ir beriami įtarimai 
dėl magijos bei raganavimo. Taigi Radžkas, be abejo, padarė 
„klaidą“. Už bausmę jo širdis buvo išplėšta ir paaukota kažkokiam 
plėšrūnui. Straipsnis baigėsi perspėjimu visiems Sliveno gyven- 
tojams saugotis čigonų, tikrų šėtono išperų. 

O žurnalas Medžiotojų sąjunga neilgame straipsnyje pasitenki- 
no istoriniais čigonų žiaurumo įrodymais. Apie padegtus namus, 
nusikaltimus, vagystes, muštynes ir visokius plėšimus buvo papa- 
sakota gana nešališkai, kol buvo prieita prie čigonų kanibalizmo. 
Tam faktui pagrįsti redaktorius nepatingėjo išknisti atvejų, kai 
XIX amžiuje Vengrijos čigonai buvo apkaltinti žmogėdryste. | 

- Bet čia nesakoma, - sugriaudėjo Marselis, - kad romai buvo 
pripažinti nekaltais. Deja, per vėlai, nes daugiau kaip šimtas či- 
gonų buvo nužudyti be teismo dėl šių šmeižtų. 

To jau buvo per daug. Marselis ėmė siautėti senoje spaustuvėje. 
Jis iš visos širdies keikė vyriausiąjį redaktorių, iššvaistė popieriaus 
krūvas, išvartė dažus, išgąsdindamas senuką, kuris mums leido 
raustis archyvuose. Man pavyko sutramdyti Marselį. Išvykome. 
Jeta tipeno paskui mus, nieko nesuprasdama. 

Netoli Sliveno stoties pastebėjau kavinukę, kurioje greitai patie- 
kiama kava, ir pasiūliau išgerti po puodelį turkiškos. Visą pusva- 
landį Marselis dar murmėjo romų kalba, bet pagaliau apsiramino. 
Už mūsų nerimastingoje tyloje keli čigonai graužė migdolus. 
Minajusas negalėjo atsispirti. Jis kreipėsi į juos puikiausia romų 
kalba. Romai ėmė šypsotis, paskui jam atsakė. Greitai Marselis 
ėmė juoktis. Jis vėl tryško gera nuotaika. Buvo dešimta valanda. 
Pasiūliau savo bendrakeleiviui pakeisti kryptį ir naršyti apylinkes 
ieškant gandrų. Marselis džiugiai sutiko. Pradėjau geriau suprasti 
jo prigimtį: Minajusas ir pats buvo klajoklis, tiek erdvėje, tiek ir 
laike. Jis gyveno vien dabartimi. Kiekvieną akimirką jo nuotaika 
galėjo iš esmės, iš pašaknų pasikeisti. 

Iš pradžių važiavome pro vynuogynus. Daugybė čigonių skynė 
uogas, pasilenkusios prie išsiraizgiusių vynuogienojų. Sunkus 
vynuogių kvapas tvyrojo ore. Važiuojant pro šalį, moterys atsi- 
stodavo ir sveikindavo mus. Visų veidai tamsūs, matiniai. Visos 
panašiai apsitaisiusios akį rėžiančiais įvairiaspalviais skudurais. 
Kai kurių nagai dažyti ryškiai raudona spalva. Paskūi patekome į 
plačią dyką lygumą, kurioje tik kur ne kur augo žiedais nubertas 
medis. Bet dažniausiai matėme vien juodus spindinčius pelkėtus 
plotus, supamus ryškių žolynų. 

Staiga išvydome virš žemės styrančią ilgą balsvą keterą. „Štai 
kur jie“, - sumurmėjau. Marselis paėmė mano žiūronus ir nužvel- 
gė būrį. Iš karto paliepė: „Suk šiuo keliu“, nurodydamas keliuką 

dešinėje. Vargau važiuodamas klampiomis provėžomis. Lėtai 
artėjome prie gandrų. Ten jų buvo keli šimtai. Tylūs, sustingę ant 
vienos kojos. „Išjunk variklį“, - sušnabždėjo Marselis. Išlipome, 
priėjome arčiau. Keli paukščiai sukruto, suplakė sparnais ir paki- 
lo į orą. Sustojome. Trisdešimt sekundžių. Minutė. Paukščiai vėl 
ėmė ritmiškai darbuotis, snapais baksnodami žemę, žengdami 
elegantiškais žingsneliais. Paėjome dar kelis žingsnius. Buvome 
už trisdešimties metrų nuo jų. Marselis pasakė: „Sustokime. Ge- 
riau nebus.“ Paėmiau žiūronus ir įsižiūrėjau: nė vieno žieduoto 
gandro. 

Rytą baigėme Marinio proskynoje. Romai buvo draugiškesni. 
Sužinojau moterų vardus: Sultana - milžinė Marinio žmona su 
saulėgrąžų spalvos megztiniu; Zainepa kreiva nosimi - Mermeto 
žmona; rudaplaukė Katija, rankomis įsirėmusi į šonus, - Kostos 
žmona. Mari Ana, Radžko našlė, globstė Denkę, trijų mėnesių 
sūnų. Saulė jau buvo aukštai pakilusi. Nuo surinktų žolių kilo 
gardūs kvapai, lydimi vabzdžių dūzgesio. 

— Noriu pasikalbėti su žmogumi, kuris atrado kūną, - galiausiai 
ištariau. 

Marselis susiraukė. Vis dėlto mano prašymą išvertė. Marinis 
savo ruožtu pažvelgė smerkiamu žvilgsniu, bet pakvietė Mermetą. 
Tai buvo gigantas rudu aštrių bruožų veidu, kyšančiu iš po bliz- 
gančios ševeliūros. Romas nerodė jokio noro plepėti. Jis nusiskynė 
žolės stiebelį ir ėmė jį kramsnoti, kartais iškošdamas kelis žodžius. 

— Nėra ką pasakyti, - išvertė Marselis. - Radžką Mermetas rado 
miške. Visa šeimyna jo ieškojo po apylinkes. Mermetas drįso nu- 
eiti į vietą, kurioje niekas nesilanko. Pasakojama, kad ten veisiasi 
meškos. Ir rado lavoną. 

- Kokioje vietoje? Tankmėje? Ar laukymėje? 

Marselis išvertė klausimą. Mermetas atsakė. Vėl prabilo Mi- 
najusas: 

- Laukymėje. Žolės buvo labai neaukštos, lyg išmindžiotos. 

- Ar žolėje nebuvo jokių pėdsakų? 

- Jokių. 

- Ir jokių žymių apylinkėse? Pėdų? Padangų? 

- Ne. Laukymė gana toli miške. Joks-automobilis neprivažiuos. 

— O kūnas? - klausinėjau toliau. - Kaip atrodė kūnas? Ar atrodė, 
kad Radžkas priešinosi? 

- Sunku pasakyti, - tarė Marselis, išgirdęs Mermeto atsakymą. — 
Radžkas gulėjo ant nugaros, rankos priglaustos prie liemens. Oda 
visa randuota. Viduriai virto iš rusvos žaizdos, prasidedančios 
nuo čia (Mermetas parodė į savo širdį). Bet veidas atrodė keistai. 
Tarytum padalintas pusiau. Akys plačiai atmerktos. Vien baltymai. 
Mirtinai išsigandusios. Bet burna rami, užverta, lūpos ramios. 

“ - Ar tai viskas? Daugiau nieko stebinančio? 

- Nieko. 

Mermetas patylėjo kelias akimirkas, vis dar žiaumodamas žolės 
stiebelį, ir pridūrė: 

- Dieną prieš tai ten turėjo siausti šventoji audra. Nes toje 
vietoje visi medžiai buvo palinkę, o aplinkui - gyvas velnias 
nuplėštų lapų. 

- Paskutinis klausimas: ar Radžkas tau nieko nesakė apie kokį 
nors atradimą? Ar jis neatrodė susirūpinęs? 

Mermetas Marselio balsu užbaigė pokalbį: 

— Du mėnesius niekas jo nematė. 

Užsirašiau šias detales į savo užrašų knygelę, o paskui pa- 
dėkojau Mermetui. Jis lengvai linktelėjo galvą. Buvo panašus į 
vilką, kuriam siūloma lėkštelė pieno. Grįžome į stovyklavietę. 
Vaikai išsireikalavo per automobilio grotuvą paleisti kai kurias 
iš savo kasečių. Laukymėje „Volkswagenas“ atvertomis durimis 
virto čigonų orkestru, grojančiu jaudinančią melodiją. Jį sudarė 
klarnetas, akordeonas ir mušamieji. Buvau labai nustebintas. Kaip 
ir dauguma, visada maniau, kad čigonų muzika - tai smuikai ir 

ilgesingos melodijos. Šioje muzikoje greičiau girdėjau užkrečiantį 
dervišų šokį. 

“ Sultana mums pasiūlė turkiškos kavos: sklidinus puodelius 
kartaus skystimo ant tirščių. Gėrimo paragavau vos lūpų krašteliu. 
Marselis gurkšnojo po truputį, kaip žinovas, gyvai šnekučiuo- 
damasis su moterimi saulėgrąža. Man atrodė, kad jis kalba apie 
kavą, jos virimo receptus ir būdus. Paskui apvertė savo puodelį ir 
palaukė kelias minutes. Galiausiai nužvelgė lėkštelės dugną žinovo 
žvilgsniu ir pradėjo aptarinėti kartu su Sultana. Supratau, kad jie 
šnekėjo apie geriausią būdą burti iš kavos tirščių. 

O aš kiek galėdamas stengiausi šypsotis bet kam, nors buvau 
susijaudinęs. Mariniui ir kitiems Radžko mirtis jau buvo praeitis. 
(Marselis man paaiškino, kad po metų mirusiojo vardas išvaduo- 
jamas ir jį galima suteikti naujagimiui, surengti vaišes ir miegoti 
ramiai, nes tada mirusiojo vėlė nurimsta ir sapnuose nebekamuoja 
savo giminiečių.) O man, priešingai, ši netektis griovė visą dabartį. 
Ir dar labiau, be abejo, visą ateitį. 

Keturioliktą valandą dangų vėl ėmė kloti debesys. Buvo laikas 
vykti į Sofiją pas Milaną Džiuričių, su kuriuo tarėmės pasimatyti 
pavakare. Atsisveikinome su kumpania ir išvykome, lydimi šyp- 
senų ir apsikabinimų. 

Pakeliui kirtome Sliveno priemiesčius. Dulkėti lūšnynai, išrai-- 
žyti purvinų takų su šen bei ten paliktais automobilių griaučiais. 
Pristabdžiau. Marselis pasakė: 

— Čia turiu nemažai draugų. Bet verčiau gelbėsiu tavo kailį. 
Varyk. 

Kelkraščiuose vaikai mus lydėjo klyksmais: „Netikėliai, neti- 
kėliai, netikėliai!“ Jie lakstė basi. Veidai buvo murzini ir apkritę 
susivėlusių plaukų kuokštais. Padidinau greitį. Po minutės per- 
traukiau tylą: 

- Marseli, atsakyk: kodėl romų vaikai tokie nešvarūs? 


91 


— Tai ne dėl rūpesčio stokos, Luji. Tai sena tradicija. Romai 
tiki, kad vaikas yra toks gražus, jog gali kelti pavydą suaugusiems, 
ir tie jį gali nužiūrėti. Todėl jų niekada neprausia. Tai tam tikra 
maskuotė. Siekiant paslėpti jų grožį ir tyrumą nuo prašalaičių. 

Grįžtant Marselis man pasakojo apie Milaną Džiuričių. 

- Jis keistuolis, - pasakė. - Čigonas vienišius. Niekas tiksliai 
nežino, iš kur yra kilęs. Puikiai kalba prancūziškai. Girdėjau, kad 
baigė medicinos mokslus Prancūzijoje. Aštuntajame dešimtme- 
tyje pasirodė Balkanų šalyse. Nuo to laiko Džiuričius klajoja po 
Bulgariją, Jugoslaviją, Rumuniją ir Albaniją, nemokamai konsul- 
tuodamas. Jis gelbsti romus visomis po ranka pasitaikiusiomis 
priemonėmis. Derina šiuolaikinės medicinos ir čigonų botanikos 
žinias. Taip išgelbėjo daugelį moterų nuo sunkių nukraujavimų. 
Jos buvo sterilizuotos Vengrijoje ir Čekoslovakijoje. Vis dėlto 
Džiuričius buvo apkaltintas, kad daro neteisėtus abortus. Netgi, 
mano manymu, du kartus sėdėjo kalėjime. Grynos melagystės. 
Vos išėjęs iš kalėjimo, Džiuričius tęsdavo savo klajones. Romų 
pasaulyje Džiuričius - įžymybė, kone mitas. Jam priskiriamos 
magiškos galios. Patarčiau tau eiti pas jį vienam. Gal jis sutiks 
kalbėtis su vienu netikėliu svetimtaučiu. Dviejų būtų per daug. 

Dar po valandos, apie aštuonioliktą, pasiekėme Sofijos prie- 
miesčius. Iš pradžių važiavome per apleistus rajonus, apjuostus 
gilių griovių, o paskui palei dykvietes, kuriose įkūrė stovyklas ir 
kabinosi į gyvenimą čigonai. Atrodė, kad jų lietaus išblukintos 
palapinės tuoj paskęs sąnašose. Liūdnas vaizdas: romų mergytės, 
mūvinčias pūstomis rytietiškomis kelnėmis, šiame lietaus ir purvo 
košmare kabinėjo skalbinius. Slaptingi žvilgsniai. Mane dar kartą 
ligi širdies gelmių sužavėjo romų grožis ir išdidumas. 

Pasukau į Lenino bulvarą ir išleidau Marselį su Jeta Tautos 
susirinkimo aikštėje. Dviejų kambarių butas, kuriame jie gyveno, 
buvo netoliese. Marselis bandė man išaiškinti, kur gyvena Džiu- 
ričius. Išsitraukęs seną užrašų knygutę, ėmė braižyti schemas, 
lydimas įrašų kirilica. „Negali paklysti“, - burbėjo jis, aiškindamas 
apie gatves, posūkius ir kitas visai nereikalingas smulkmenas. 
Galiausiai lotyniškais rašmenimis užrašė tikslų Džiuričiaus adre- 
są. Marselis ir Jeta pasiryžo mane palydėti į traukinį. Turėjome 
pasimatyti apie aštuntą toje pat vietoje. 

Taigi grįžau į „Sheraton“ viešbutį, susipakavau krepšį ir apmo- 
kėjau sąskaitą, priedo palikdamas kelis storokus pluoštus levų. 
Patikrinau, ar yra naujų pranešimų. Aštuonioliktą trisdešimt vėl 
išvykau į švelniosios Sofijos gatves. 

Dar kartą išvairavau į Rusų bulvarą, po to pasukau į kairę, link 
Generolo Vladimiro Zaimovo gatvės. Šviečiančios reklamos atsi- 
spindėjo balose. Pasiekiau kalvos viršūnę. Priešais driekėsi tikras 
miškas. „Pervažiuosi parką“, - aiškino Marselis. Sukoriau keletą 
kilometrų sunkiai įveikiamomis miško tankynėmis. Išvažiavau 
prie kelių liūdnų kvartalų palei papilkėjusį bulvarą. Pagaliau radau 
reikalingą gatvę. Dvejodamas sukau ratais per duobėtą asfaltą, 
paskui leidausi gatve pro nepažymėtus namus. Gydytojas gyveno 
name 3C. Niekur tokio numerio neradau. Parodžiau savo užrašų 
knygelę čigoniukams, žaidžiantiems lietui lyjant. Jie juokdamiesi 
parodė namą tiesiai priešais. 

Namo viduje buvo dvigubai karščiau. Tvyrojo kepsnių, pri- 
deginto aliejaus, kopūstų ir šiukšlių dvokas. Du vyriškiai sėdėjo 
atsirėmę į liftą. Išprakaitavę milžinai ryškioje elektros lemputės 
šviesoje blizgančiais raumenimis. 

- Daktaras Džiuričius? - paklausiau. 

Jie man parodė skaičių 2. Užlipau laiptais ir pamačiau lentelę 
su gydytojo pavarde. Už durų sklido pragariški garsai. Paskambi- 
nau. Kelis kartus. Pagaliau atsivėrė durys. Muzika negailestingai 

kurtino. Mane pasitiko apvalutė rudutė moteris. Kelis kartus pa- 
kartojau, kas esu ir kad atvykau pas Džiuričių. Galiausiai ji mane 
įleido ir paliko ilgame koridoriuje, sklidiname česnako kvapo ir 
apkrautame batais. Nusiaviau savo „Dockside“ batus ir laukiau 
prakaituotu veidu. 

Trinksėjo durys, garsai tai artėjo, tai tilo. Po kelių sekundžių 
tarp balsų gaudesio atpažinau muziką, kurią Marinio gentainiai 
grojo mano automobilyje: tie patys virpesiai, tos pačios pašėlusios 
klarneto ir akordeono variacijos. Bet čia į kovą įsitraukė ir balsas. 
Moters balsas - aštrus ir kiaurai veriantis. 

— Nuostabus balsas, ar ne? 

Nukreipiau akis į šešėlį. Koridoriaus gale nejudėdamas stovėjo 
vyriškis - daktaras Milanas Džiuričius. Kaip paprastai užsisvajojęs 
Marselis nepasakė man paties svarbiausio dalyko: Milanas Džiu- 
ričius buvo nykštukas. Ne visai (ūgio gal kokio metro penkiasde- 
šimties), bet turėjo būdingus neūžaugai bruožus. Galva didžiulė, 
kūnas kresnas, kreivos kojos stirksojo tamsoje kaip replės. Jo veido 
nemačiau. Džiuričius prakalbo nepriekaištinga prancūzų kalba: 

- Dainuoja Esma. Romų diva. Albanijoje nuo jos koncertų 
prasidėjo pirmieji neramumai. Kas esate, pone? 

- Luji Antiochas, - atsakiau. - Prancūzas. Atvykau Marselio 
Minajuso patartas. Ar galite skirti man porą minučių? 

- Eikite paskui mane. 

Daktaras apsisuko ir išnyko dešinėje koridoriaus pusėje. Nu- 
sekiau jį. Perėjome svetainę, kurioje griaudėjo televizorius. Jo 
ekrane šėlo aukštaūgė rudaplaukė moteris: sukdamasi kaip baltas 
ir raudonas vilkelis pašėlusiai dainavo, o armonika akompanavo 
pagyvenęs vyras mužiko kostiumu. Vaizdas greičiau šokiravo, 
bet muzika buvo puiki. Kambaryje romai triukšmavo dar labiau. 
Gėrė, valgė, mostagavo rankomis ir kvatojo. Tamsūs moterų aus- 
karai blizgėjo po ilgomis labai juodomis sruogomis. Vyrai buvo 
pasidabinę mažomis fetro skrybėlėmis. 


94 


Įėjome į Džiuričiaus kabinetą. Jis uždarė duris ir nuleido sun- 
kią užuolaidą, prislopindamas trankią muziką. Vienu žvilgsniu 
Kampe stovėjo lova su geležiniais strypais ir odinių diržų guo- 
liu. Greta ant stiklo lentynų gulėjo aprūdiję chirurgo įrankiai. 
Trumpą akimirką maniau, kad patekau pas pogrindinių abortų 
specialistą ar kokį šundaktarį. Iš karto susigėdau šios minties. 
Juk Džiuričius kelis kartus sėdėjo kalėjime dėl tokių prietarų. 
Milanas Džiuričius buvo paprasčiausias gydytojas romas, kuris 
gydė kitus romus. 

— Prašau sėstis, - tarė jis. 

Pasirinkau raudoną fotelį suskeldėjusiomis rankenomis. Džiu- 
ričius kelias sekundes liko stovėti priešais mane. Galėjau ramiai 
jį apžiūrėti. Veidas buvo stebinantis. Puikių taisyklingų ir švelnių 
bruožų, nelyginant išraižytų medžio žievėje. Žalios akys spindėjo 
po ragu aptaisytais akiniais. Džiuričius buvo kokių keturiasdešim- 
ties metų, be laiko susenęs. Tamsioje odoje buvo matyti ryškiai 
įsirėžusios raukšlės, o labai tankūs plaukai pilkavo sidabru. Vis 
dėlto kai kurios detalės išdavė jėgą, netikėtą dinamiškumą. Rau- 
meningos rankos pūpsojo po marškinių rankovėmis, o geriau 
įsižiūrėjęs pamačiau, kad viršutinė kūno dalis yra visiškai nor- 
mali. Milanas Džiuričius nuėjo ir atsisėdo prie savo darbo stalo. 
Lauke lietus prapliupo dvigubai smarkiau. Pagyriau gydytoją už 
taisyklingą prancūzų kalbą. 

— Mokiausi Paryžiuje, Šventųjų Tėvų gatvėje esančiame fakul- 
tėte. 

Jis nutilo, bet tuoj pat ištarė: 

- Pakaks mandagybių, pone Antiochai. Ko jums reikia? 

- Atėjau pakalbėti apie Radžką Nikoličių, čigoną, kurį nužudė 
praeitą balandį Sliveno miškuose. Žinau, kad skrodimą darėte jūs. 
Noriu kai ko paklausti. 

- Arjūs iš prancūzų policijos? 

- Ne. Bet ši žūtis gali būti susijusi su tyrimu, kurio ėmiausi 
dabar. Niekaip negaliu jūsų priversti kalbėti. Bet leiskite papa- 
sakoti apie save. Pats nuspręsite, ar mano prašymas vertas kokio 
nors dėmesio. 

— Klausau jūsų. 

Papasakojau viską, kas man nutiko: iš pradžių apie misiją, kurią 
man patikėjo Maksas Bėmas, apie ornitologo mirtį, apie paslap- 
tis, gaubiančias jo praeitį, apie keistenybes, kurios lydėjo mane 
kelionėje: du bulgarai, taip pat besidomintys gandrais, nuolat 
išdygstanti „Vieno pasaulio“ organizacija... 

Per visą mano kalbą nykštukas nė nemirktelėjo. Galiausiai 

paklausė: 
“ - Kaip visa tai siejasi su Radžko mirtimi? 

- Radžkas buvo ornitologas. Jis sekė gandrų skrydžius. Esu įsiti- 
kinęs, kad su šiais paukščiais susijusi kažkokia paslaptis. Paslaptis, 
kurią Radžkas per savo stebėjimus galėjo atskleisti. Paslaptis, kuri 
jam kainavo gyvybę. Neabejoju, daktare Džiuričiau, kad mano 
spėliojimai jums gali pasirodyti tušti. Bet skrodimą atlikote jūs. 
Jūs galite man suteikti naujų žinių. Per dešimt dienų nuvažiavau 
tris tūkstančius kilometrų. Belieka dar kokia dešimtis tūkstančių. 
Šį vakarą vienuoliktą valandą būsiu traukinyje, važiuojančiame į 
Stambulą. Jūs vienintelis Sofijoje dar galite man pranešti ką nors 
naujo. 

Džiuričius atidžiai žiūrėjo į mane kelias minutes, paskui išsi- 
traukė cigarečių pakelį. Pasiūlė man užsirūkyti (atsisakiau), pri- 
sidegė cigaretę didžiuliu chromuotu žiebtuvėliu, nuo kurio sklido 
stiprus benzino kvapas. Kelias akimirkas mudu skyrė mėlynų 
dūmų debesis, paskui jis manęs paprastai, abejingu tonu paklausė: 

— Ar tai ir viskas? 

Jaučiau, kaip gerklėje kyla pykčio gumulas. 

- Ne, daktare Džiuričiau. Šioje byloje yra dar vienas sutapimas, 
prastai derantis su paukščiais, bet ne mažiau neraminantis: Mak- 

sui Bėmui buvo persodinta širdis. Persodinimas, neįregistruotas 
nei ligos istorijoje, nei medicinos archyvuose. 

“ - Tai štai kas, - atsakė Džiuričius, nuberdamas ilgą peleną į 
didžiulę peleninę. - Be abejo, jums papasakojo, kad Radžko širdis 
buvo pavogta, ir padarėte išvadą, kad tai buvo organų kontraban- 
da ar nežinia kas. 

- Na... 

- Blėniai. Paklausykite manęs, pone Antiochai. Nesiruošiu 
jums padėti. Niekada nepadėčiau svetimtaučiui. Bet galiu keliais 
žodžiais paaiškinti, kad palengvinčiau savo sąžinę. - Džiuričius 
atidarė stalčių ir padėjo ant stalo kelis susegtus lapus. - Štai skro- 
dimo ataskaita, kurią parengiau 1991 metų balandžio 23 dieną 
Sliveno gimnazijoje. Keturias valandas dirbau prie Radžko Niko- 
ličiaus kūno. Mano amžiuje tokie prisiminimai įgauna dvigubą 
vertę. Buvau priverstas rašyti bulgarų kalba, bet lygiai taip pat 
sėkmingai galėjau rašyti romų. Arba esperanto. Niekas jos neskai- 
tė. Nesuprantate bulgariškai, ar ne? Todėl trumpai reziumuosiu. 

Pakėlė lapus ir nusiėmė akinius. Stebuklingu būdu akys perpus 
sumažėjo. 

- Pirmiausia nusakykime aplinkybes. Balandžio 23 dieną atli- 
kau įprastinę vizitaciją Sliveno gete. Kosta ir Mermetas Nikoličiai, 
gerai pažįstami žolių rinkėjai, atėjo pas mane. Jie aptiko Radžko 
kūną ir buvo įsitikinę, kad jų pusbrolį užpuolė lokys. Vos pamatęs 
laukymėje Radžko kūną, supratau, kad nieko panašaus nebuvo. 
Siaubingos žaizdos ant Radžko kūno buvo dviejų skirtingų rūšių. 
Iš tiesų būta gyvūnų įkandimų, bet jie atsirado vėliau, po to, kai 
buvo atlikti pjūviai chirurginiais instrumentais. Taip pat aplink 
buvo per mažai kraujo. O sprendžiant iš žaizdų pobūdžio Radžkas 
turėjo maudytis hemoglobino baloje. Bet jo nesimatė. Pagaliau, 
kūnas buvo nuogas. Aš abejoju, ar laukinis žvėris pasirūpina 
nurengti savo auką. Paprašiau abiejų Nikoličių pervežti kūną į 
Sliveną, kad atlikčiau skrodimą. Kreipėmės į ligoninę. Visiškai 

veltui. Galiausiai suradome gimnaziją, kur galėjau imtis darbo 
ir bendrais bruožais nustatyti, kaip Radžkas praleido paskutines 
savo gyvenimo valandas. Taigi pasiklausykite: 

„Ištraukos iš 1991 04 23 skrodimo ataskaitos: 

Objektas: Radžkas Nikoličius, vyriškos lyties. Nuogas. Gimęs apie 
1963 metus Iskenderune, Turkijoje. Greičiausiai mirė 1991 04 22, 
vadinamajame Skaidriųjų Vandenų miške, netoli Sliveno, Bulga- 
rijoje, tarp dvidešimtos ir dvidešimt trečios valandos nuo gilios 
žaizdos širdies srityje.“ 

Džiuričius pakėlė akis ir paaiškino: 

— Toliau praleisiu bendrąją dalį. Paklausykite žaizdų aprašymo: 

„Viršutinė kūno dalis. Veidas nepažeistas, išskyrus kamšalo, 
užkimšusio burną, žymes aplink lūpas. Liežuvis perkirstas (matyt, 
auka jį persikando kiaurai). Pakaušyje matomų mėlynių nėra. 
Krūtinės priekinėje dalyje tiesus vertikalus pjūvis nuo raktikau- 
lio iki bambos. Puikiai aštriu kaip chirurgo instrumentu atliktas 
pjūvis - gal elektriniu lancetu, nes žaizdos pakraščiai tik truputį 
kraujuoti. Taip pat pastebėjome daugybę pjūvių, padarytų kitu 
aštriu instrumentu kaklo, krūtinės ir rankų srityse. Beveik visiš- 
kai nupjauta dešinioji ranka nuo peties. Daug įbrėžimų aplink 
krūtinę ir pilvo žaizdų. Gali būti padaryti lokių arba lūšių. Daug 
įkandimų į liemenį, pečius, šonus ir rankas. Suskaičiavome apie 
dvidešimt penkis ovalius įkandimus su dantų žymėmis aplink, bet 
oda per daug sužalota, kad būtų galima nuimti atspaudus. Nugara 
nepaliesta. .Virvių žymės ant pečių ir riešų.“ | 

"Džiuričius stabtelėjo, užsitraukė dūmą ir skaitė toliau: 
nėra širdies. Arterijos ir venos atskirtos labai atsargiai - kiek 
įmanoma toliau nuo organo. Tai klasikinis būdas išvengti šir- 
dies traumos. Kiti organai - plaučiai, kepenys, skrandis, tulžies 
pūslė - sužaloti. Jie pusiau apgraužti, matyt, laukinių žvėrių. 
Kūno viduje ir aplink likusios sudžiūvusios organinės skaidulos 

neleidžia padaryti jokių atspaudų. Jokių kraujavimo požymių 
krūtinės ląstoje. 

Apatinė kūno dalis. Gilios žaizdos dešinėje pilvo pusėje ligi 
pat klubo arterijos. Daug žaizdų ant lytinių organų ir viršutinėje 
šlaunų dalyje. Aštriu instrumentu ten buvo naudotasi daugybę 
kartų. Penis laikosi vos ant kelių raumenų skaidulų. Ant šlaunų 
daug įbrėžimų. Žvėrių įkandimų žymės ant abiejų kojų. Dešinės 
šlaunies vidinė dalis pragraužta kiaurai. Surišimų žymės ant šlau- 
nų, kelių, blauzdų.“ 

Džiuričius pakėlė akis ir pasakė: 

— Tai tiek iš pomirtinio tyrimo, pone Antiochai. Atlikau kelis 
toksikologinius testus ir tinkamai sutvarkęs grąžinau kūną šeimai. 
Pakankamai sužinojau apie romo mirtį, dėl kurios nebus pradėtas 
joks tyrimas. 

Visas mano kūnas atšalo, sunkiai kvėpavau. Džiuričius vėl už- 
sidėjo akinius ir prisidegė kitą cigaretę. Jo aštrūs veido bruožai 
raibuliavo tarp dūmų. 

- Štai, mano nuomone, kas atsitiko: balandžio 22 dienos vakare 
miško viduryje Radžkas buvo užpultas. Jį surišo ir užkimšo bur- 
ną. Paskui atliko ilgą pjūvį krūtinės srityje. Širdį puikiai išpjovė 
patyręs chirurgas. Sakyčiau, kad tai buvo pirmasis žudynių eta- 
pas. Jo metu Radžkas mirė - dėl to nekyla jokių abejonių. Šiame 
etape viskas vyko sklandžiai. Profesionaliai. Žudikas pašalino 
organą kruopščiai ir puikiai. Paskui kažkas atsitiko. Žudikas (ar 
kažkas kitas, pasiėmęs chirurgo instrumentą), pagautas žiaurumo 
priepuolio, puolė pjaustyti lavoną, ypač taikydamas į lytinius or- 
ganus ir mėgindamas nupjauti penį. Tai buvo antrasis žiaurybių 
etapas. Galiausiai darbą užbaigė miško žvėrys. Šiuo požiūriu, 
atsižvelgiant į naktį, praleistą tarp plėšrūnų, lavonas stebėtinai 
gerai išsilaikė. Manau, dėl to, kad žudikas (dr žudikai) prieš.ope- 
raciją krūtinės ląstą ištepė antiseptiku. Kvapas, be abejo, kelioms 
valandoms atbaidė gyvūnus. 

Tai štai kokie trumpai išdėstyti faktai, pone Antiochai. Dėl to, 
kur įvykdytas nusikaltimas, tai manyčiau, ten pat, kur rastas kū- 
nas, ant brezentinio patiesalo ar ko nors panašaus. Pėdsakų aplink 
laukymę nebuvimas šią prielaidą patvirtina. Nėra reikalo jums 
sakyti, kad tai buvo pati Žiauriausia mano matyta žmogžudystė. 
Nikoličiams pasakiau visą tiesą. Jie privalėjo žinoti. Ši žiaurybė 
kaip kraujo upelis vėliau pasklido po visą regioną, kuo jūs, be abe- 
jo, įsitikinote iš gandų, paskleistų vietinėje spaudoje. Pats nieko 
nekomentuoju. Noriu užmiršti tą košmarą, ir tiek. 

Atveriamų durų garsas. Vėl čigonų balsai, garsų gausmas, čes- 
nako tvaikas. Įžengė moteris turkio spalvos drabužiais su padėklu, 
ant kurio stovėjo butelis degtinės ir gazuoti gėrimai. Auskarai 
garsiai skambėjo, kai statė padėklą ant apskrito stalelio greta 
mano krėslo. Alkoholio atsisakiau. Ji man pasiūlė gelsvo, šlapimo 
spalvos gėrimo. Džiuričius įsipylė taurelę degtinės. Mano gerklė 
buvo perdžiūvusi. Gurkštelėjau gazuoto gėrimo. Palaukiau, kol 
moteris uždarė duris, ir pasakiau: 

— Ar sutinkate, kad, nepaisant nusikaltimo žiaurumo, galima 
manyti, jog jis įvykdytas norint išpjauti Radžko širdį persodinimo 
operacijai? 

— Taip ir ne. Taip, nes sąlyginai buvo laikomasi operacijos 
reikalavimų ir imtasi antiseptikos priemonių. Ne, nes kai kurios 
detalės nesutampa. Viskas vyko miške. Kaip žinia, išimant širdį 
reikia laikytis ypatingų sterilumo reikalavimų. Tai neįmanoma 
atviroje vietoje. O svarbiausia tai, kad „pacientas“ būtų anestezijos 
būklės. Bet Radžko turėjo sąmonę. | 

— Ką norite pasakyti? 

— Paėmiau kraujo mėginį. Jokių anestezuojančių medžiagų 
pėdsakų. Krūtinės ląstos operacija buvo atlikta sąmonės nepra- 
radusiam žmogui. Radžkas mirė nuo skausmo. 

Pajutau, kaip išprakaitavo nugara. Išsprogintos Džiuričiaus 
akys stebėjo mane pro akinius. Atrodė, kad jis mėgaujasi savo 
paskutinių žodžių padarytu įspūdžiu. 

— Daktare, prašau jūsų. Paaiškinkite. 

— Be to, kad kraujo mėginyje nebuvo rasta anestezuojančių 
medžiagų, kiti požymiai irgi sutampa. Sakiau: rasta žymių, kad 
buvo surišti pečiai, riešai, šlaunys ir blauzdos. Tai buvo guminiai 
raiščiai ar diržai. Suveržti taip smarkiai, kad įsirėžė į kančiose 
besiraitančio kūno raumenis. Burna irgi užkimšta neįprastai. Už- 
klijuota labai stipriais klijais. Tuo metu, kai atlikau skrodimą, pra- 
ėjus daugmaž aštuoniolikai valandų po Radžko mirties, jo barzda 
jau buvo ataugusi (plaukai auga dar apie tris dienas po mirties). 
Tik aplink lūpas nebuvo plaukų. Kodėl? Todėl kad nuplėšdami 
klijus žudikai žiauriai depiliavo šią veido vietą. Taigi kūnas buvo 
visiškai surakintas ir nebylus. Lyg žudikai būtų norėję pasimė- 
gauti kančiomis, plikomis rankomis laisvai raustis po dar gyvą 
kūną. Pagaliau galėčiau papasakoti apie Radžko burną. Romas iš 
skausmo kiaurai persikando liežuvį. Jis buvo uždusintas į gerklę 
patekusio liežuvio gabalo ir trykštančio kraujo. Tokia tiesa, pone 
Antiochai. Ši operacija - iškrypimas, baisybė, kuri galėjo būti 
sumanyta tik karščiuojančiose smegenyse, apimtose beprotybės 
arba rasinės neapykantos. 

Aš nenusileidau: 

- Ar dėl to, kad donoras turėjo sąmonę, širdis netampa bevertė? 
Noriu pasakyti: ar skausmo spazmai negalėjo sustabdyti organo 
veiklos? 

- Esate atkaklus, Antiochai. Paradoksalu, bet ne. Net ir bai- 
siausias skausmas nepažeidžia širdies. Tokiu atveju ji ima plakti 
labai stipriai, susijaudina ir nebegali tinkamai tiekti kraujo. Bet 
lieka geros būklės. Todėl, be veiksmų sadizmo, lieka kitas nepa- 
aiškinamas dalykas. Kam reikėjo operuoti virpantį, krūpčiojantį 
kūną, jei anestezija leidžia pasiekti reikiamą nebudrumo būklę? 

Pakeičiau temą: 

- Ar manote, kad tokį nusikaltimą būtų galėjęs padaryti bul- 
garas? 


— Jokiu būdu. 

— O kaip dėl prielaidos, kad sąskaitas suvedinėjo romai, kaip 
skaičiau laikraščiuose? 

Džiuričius trūktelėjo pečiais. Aplink mus sklaidėsi dūmų de- 
besis. 

- Juokinga. Romams tai per daug rafinuotas būdas. Visoje Bul- 
garijoje esu jų vienintelis daktaras. Be to, nebuvo jokio motyvo. 
Pažinojau Radžką. Jis gyveno tyrai. 

— Tyraiė 

— Gyveno kaip romas. Būtent taip, kaip privalo gyventi romas. 
Mūsų kultūroje kasdienį gyvenimą tvarko taisyklių visuma, elg- 
senos kodeksas labai griežtas. Tarp visų šių taisyklių ir draudimų 
svarbiausia sąvoka yra tyrumas. Radžkas gyveno pagal mūsų 
įstatymus. 

— Tad nebuvo jokios priežasties nužudyti Radžką? 

- Jokios. 

- O galjis atskleidė kokią pavojingą paslaptį? 

- Ką jis galėjo atskleisti? Radžkas domėjosi vien augalais ir 
paukščiais. 

— Tas ir yra. 

— Galvojate apie savo gandrus? Blėniai. Jokioje šalyje niekas 
nežudomas dėl kelių paukščių. Juolab ne tokiu būdu. 

Džiuričius buvo teisus. Toks ypatingas smurto protrūkis nie- 
kaip nesiderino su gandrais. Viskas greičiau siejosi su Makso 
Bėmo fotografijomis arba su jo persodintos širdies paslaptimi. 
Neūžauga delnu persibraukė viršugalvį. Pasidabruotos garbanos 
buvo panašios į sintetinius lėlės plaukus. Ant smilkinių blizgėjo 
prakaitas. Jis ištuštino savo taurelę, paskui trenkė ją ant stalo, 
rodydamas, kad pokalbis baigtas. Uždaviau paskutinį klausimą: 

— Ar tose vietose balandžio mėnesį buvo pasirodžiusi „Vieno 
pasaulio“ misija? 

— Manau, kad taip. 

— Jie turėjo visą tą įrangą, kurią minėjote. 
 - Einate klaidingu keliu, Antiochai. „Vieno pasaulio“ žmonės 
yra šaunuoliai. Nieko nežino apie romus, bet yra atsidavę. Neklai- 
džiokite įtarinėdami visus. Nieko iš to neišeis. 

— O ką manote jūs? 

— Radžko žmogžudystė - visiška paslaptis. Jokio liudininko, 
jokių pėdsakų, jokių motyvų. Išskyrus tobulą atlikimą. Po skro- 
dimo mąsčiau apie blogiausią variantą. Maniau, kad tai rasistų 
užmačia, nukreipta būtent prieš čigonus. Galvojau: sugrįžo nacių 
laikai. Bus ir kitų nusikaltimų. Bet ne. Nuo balandžio mėnesio 
nieko neatsitiko. Nei čia, nei kitur Balkanuose. Man palengvėjo. 
Ir nusprendžiau šią žmogžudystę nurašyti kaip nuostolį mūsų 
išlaidų ir pajamų balanse. Gal atrodau ciniškas. Bet jūs neturite 
jokio supratimo apie romų kasdienybę. Ir mūsų praeitis, ir da- 
bartis, ir ateitis - vien persekiojimai, priešiškumas ir neigimas. 
Daug keliavau, Antiochai. Visur mačiau tą patį priešiškumą, tą 
pačią klajoklių baimę. Kovoju su tuo. Kiek galėdamas lengvinu 
savo tautos kančias. Paradoksalu, bet būdamas neįgalus įgavau 
neįtikėtinos jėgos. Jūsų pasaulyje neūžauga tėra pabaisa, nešan- 
tis savo atskirtumo naštą. O aš visų pirma buvau romas. Mano 
kilmė buvo kaip malonė, antrasis šansas, suprantate? Kova prieš 
atskirtumą mane sustiprino, suteikė naują tikslą, daug didesnį ir 
kilnesnį. Tai - mano tautos likimas. Todėl leiskite man eiti savo 
keliu. Jei kokie sadistai ėmėsi skersti žmones - tegu imasi visų 
pirma svetimtaučių, - man nusispjaut. 

Pakilau. Džiuričius išsirangė iš savo krėslo ir atsistojo. Ly- 
dėjo mane šleivodamas priekyje. Koridoriuje, kuriame vis dar 
griaudėjo muzika, be žodžių apsiaviau savo „Dockside“ batus. 
Atsisveikindamas troškioje prieblandoje Džiuričius stebeilijosi į 
mane kelias sekundes. 

- Keista. Jūsų veidas man kažką primena. Gal būdamas Pran- 
cūzijoje pažinojau kokį jūsų giminaitį? 

- Nemanau. Mano šeima niekada negyveno sostinėje. Be to, 
mano tėvai dingo, kai man buvo šešeri. Jokių kitų giminaičių 
nepažįstu. 

Mano atsakymo Džiuričius neklausė. Jo išsprogusios akys kaip 
švyturio spindulys tyrinėjo mano veidą. Pagaliau jis sumurmėjo, 
palenkęs galvą ir krapštydamas pakaušį: 

- Keista, kodėl man taip pasirodė. 

Atidariau duris, norėdamas išvengti jo rankos paspaudimo. 
Džiuričius atsisveikino: 

- Sėkmės, Antiochai. Bet toliau tyrinėkite gandrus. Žmonės 
neverti jūsų dėmesio. Ar jie būtų romai, ar kitataučiai. 

Dvidešimt pirmą trisdešimt kartu su Marseliu ir Jeta įėjome į 
Sofijos geležinkelio stotį. Joje tvyrojo kažkoks paauksuotas, vir- 
pantis, fantastiškas rūkas. Metalinis spiralės pavidalo laikrodis 
kybojo aukštai virš milžiniškos salės. Jo rodyklės pasisukdavo 
staiga, rodydamos traukinių išvykimą ir atvykimą. Po juo šur- 
muliavo minia. Turistai grupėmis paniškai vilko lagaminus. 
Išsipurvinę arba išsitepalavę darbininkai žvelgė tuščiais žvilgs- 
niais. Motinos, apsigaubusios spalvingomis skaromis, tempė 
nuskarusias šortais apmautas ir sandalais apautas savo atžalas. 
Svyrinėjo ir kvatojo chaki spalvos uniformomis apsivilkę girti 
kaip dūmas kareiviai. Bet visur buvo matyti romai. Miegantys 
ant suolų. Būriais susitelkę peronuose. Ant bėgių, valgantys 
dešreles arba geriantys degtinę. Visur moterys auksu siuvinėto- 
mis skaromis, ąžuolo spalvos veidų vyrai ir pusnuogiai vaikai, 
abejingi tvarkaraščiams, traukiniams ir visiems tiems, kurie 
skuba pro juos laikydamiesi savo maršruto, vydamiesi kasdie- 
nius darbus ir svajones. 

Atidžiau įsižiūrėjęs galėjau pamatyti daugiau. Ryškios spalvos, 
fetrinės kepurės, ausį rėžianti muzika iš radijo imtuvų, žemės 
riešutai, pardavinėjami tiesiog peronuose. Sofijos stotis - tai jau 
Rytai. Čia prasideda sodrusis Bizantijos pasaulis. Su turkiškomis 
pirtimis, auksiniais kupolais, kalinėtu metalu ir ornamentais. Čia 
prasideda smilkalų kvapai ir lankstūs šokėjų pilvai. Čia praside- 
da islamas su aukštais minaretais ir nepavargstančių muedzinų 
šauksmais. Iš Venecijos ir Belgrado kelias į Turkiją vedė per Sofiją. 
Čia buvo pagrindinis posūkis Rytų ekspreso kelyje. 

— Antiochas... Antiochas... keista pavardė prancūzų šeimoje. 
Tai senovinio miesto Turkijoje pavadinimas, - šūktelėjo Marselis, 
skubriu žingsniu sekdamas mane. 

Atsakiau, nelabai klausydamas: 

— Mano kilmė neaiški. 

— Antiochija... Kadangi vyksti į Turkiją, aplankyk ją, tai greta 
sienos su Sirija. Dabar miestas vadinasi Antakija. Antikos laikais 
tai buvo milžiniškas miestas, trečias Romos imperijoje pagal dydį 
po Romos ir Aleksandrijos! Miestas neteko prašmatnumo, bet 
jame yra labai įdomių, vertų dėmesio dalykų... 

Neatsakiau. Marselis pasidarė įkyrus. Ieškojau aštuoniolikto 
kelio, Stambulo krypties. Jis buvo stoties gilumoje, už pagrindinės 
salės. 

— Atiduosiu tau raktelius, - pasakiau Marseliui. - Grąžink 
mašiną. 

— Jokių problemų, pasinaudosiu proga pavėžinti Jetą po Sofia 
by night! 

Aštuonioliktame kelyje buvo tuščia. Mano traukinys dar ne- 
buvo atvykęs. Turėjome laukti daugiau kaip valandą. Iš visų 
pusių vaizdą užtvėrė gretimuose keliuose sustoję seni traukiniai. 
Bet dešinėje, už dulkėtų vagonų, pastebėjau du vyrus. Atrodė, 
kad jie eina į mūsų pusę, bet nesineša jokio bagažo. Marselis 
pasakė: 

- Būtinai pasimatysime Paryžiuje spalio mėnesį, kai lankysiuosi 
Prancūzijoje. 

Paskui jis persimetė keliais žodžiais su rome, kuri vieniša su 
kūdikiu stovėjo perone. Pasidėjau krepšį. Smegenyse kirbėjo 
Džiuričiaus žodžiai, todėl norėjau kuo greičiau sėsti į traukinį, 
kad vienumoje apmąstyčiau tai, ką iš jo sužinojau. 

Už tamsių vagonų dar kartą pamačiau du vyriškius. Aukštesny- 
sis vilkėjo tamsiai mėlyną treningą iš akrilo. Jo pasišiaušę plaukai 
atrodė kaip stiklo šukės. Antrasis buvo mažaūgis blyškiu kaip 
kaukė veidu, apaugusiu trijų dienų senumo barzda. Du suskretę 
valkatos, kokių sutiksi visose stotyse. Marselis toliau kalbėjo su 
rome. Galiausiai jis atsisuko į mane ir paaiškino: 

— Ji norėtų keliauti kupė kartu su tavim. Pirmą kartą važiuoja 
traukiniu. Vyksta į Stambulą pas savo šeimą... 

Pažvelgiau į du vyriškius pro tarpą tarp vagonų, jie jau buvo 
mažiau negu už penkiasdešimties metrų. Mažesnysis nusisuko. 
Atrodė, kad jis kažko ieško neperšlampamo lietpalčio kišenėje. 
Ant lietpalčio nugaros tamsėjo ilgas prakaito dryžis. Aukštasis 
karštligiškai stebėjo mus. Juokaudamas Marselis kalbėjo toliau: 

— Bet atsimink, kad negali jos paliesti, kol nekirsi Bulgarijos 
sienos! Juk pažįsti romus! 

Mažesnysis atsisuko. Aš pasakiau: 

— Nešdinkimės iš čia. 

Pasilenkiau pasiimti savo krepšio. Kai sugniaužiau rankeną, 
nuaidėjo prislopintas garsas. Po akimirkos atsidūriau ant žemės 
ir -pasukau galvą šaukdamas: „Marseli!“ Per vėlai. Jo galva jau 
tiško į gabalus. 

Trykštant kraujui pasigirdo dar vienas pliaukštelėjimas. Nuai- 
dėjo šaižus Jetos klyksmas - pirmą kartą išgirdau jos balsą. Vienas, 
du, trys, keturi prislopinti šūviai. Pamačiau, kaip krenta Jetos 
kūnas. Mažytė raudona granato spalvos dėmelė lakstė į visas pu- 
ses. Pagalvojau: „Lazerinis taikiklis“, ir nusiritau į kraujo balą ant 

asfalto. Pažvelgiau į dešinę - romė kruvinomis rankomis glaudė 
kūdikį. Žvilgsnis į kairę: žudikai susilenkę bėgo link manęs per 
plieninius bėgius. Vyras su lietpalčiu rankoje laikė desantininko 
automatą su duslintuvu. Nusiritau į griovį priešingoje pusėje. 
Užkliuvau už Jetos kūno - tarp jos švarko klosčių pulsavo raudoni 
ir rausvi vidaus organai - ir susilenkęs leidausi bėgti, daužydamas 
kelius į bėgius. 

Pasiekiau bėgių pabaigą, visą laiką slėpdamasis griovyje. Ap- 
žvelgiau salę. Minia buvo abejinga. Aukštai laikrodis rodė 21.55. 
Įdėmiai nužvelgęs aplinkinių veidus, atsistojau ir ėmiau alkūnėmis 
skintis kelią per minią, ištiesęs prieš save iškruvintą krepšį. Paga- 
liau pasiekiau išėjimą. Žudikų niekur nebuvo matyti. 

Nubėgau prie stovėjimo aikštelės ir nėriau į savo mašiną. Lai- 
mei, vis dar turėjau raktelius. Paskubomis pajudėjau, ratams sli- 
dinėjant ant šlapio asfalto. Nenumaniau, kur važiuoti, tad tiesiog 
nuspaudžiau greičio pedalą ir dūmiau pirmyn. Mano mintyse 
pliūpsniais kilo vaizdai: Marselio veidas, plėšomas į gabalus, ant 
bėgių krentantis Jetos kūnas, romė, glaudžianti kūdikį. Viskas 
raudona, raudona, raudona. 

Važiavau penkias minutes, ir staiga nugara nuėjo pagaugais. 
Iš paskos važiavo automobilis, tamsus sedanas. Padidinau greitį, 
pasukau į kairę, paskui į dešinę. Sedanas vis dar sekė iš pas- 
kos. Važiavo užgesintais žibintais, neįtikėtinu greičiu. Žibintas 
akimirką nušvietė mašinos vidų. Pamačiau žudikus. Aukštasis 
vairavo, o neūžauga nebeslėpė ginklo - didelio kalibro automato 
trumpu vamzdžiu. Ant galvos buvo užsidėję naktinio matymo 
prietaisus. 

Pasukau kairėn į ilgą ir ištuštėjusį prospektą ir padidinau greitį. 
Sedanas artėjo. Įsikibęs vairo bandžiau sukaupti mintis. Greičio 
man nepakako. Tiesiame ruože persekiotojai netruko prisigretinti 
sparnas į sparną. Mašinų korpusai susilietė, pasigirdo drėgnas 
šnypščiantis garsas. Stabdydamas pasukau į dešinę taip staigiai, 

kad sedanas nuvažiavo tolyn. Mano greitis jau siekė du šimtus 
kilometrų per valandą. Audroje virš prospekto ribuliavo natrio 
žibintai. Netikėtai atsidūriau dviejų lygių sankryžoje, automobilio 
važiuoklė užkliudė asfaltą su metaliniu girgždesiu. Iš dviejų eismo 
juostų liko tik viena, ir ta skirta vienos krypties eismui. 

Žibintai nušvietė dar vieną sankryžą, bet joje aptikau juoduo- 
jant kelią užtvėrusią kliūtį - sedaną. Išgirdau, kaip į mašinos 
gaubtą pasipila pirmosios kulkos. Lietus buvo man į naudą. Pir- 
moje pasitaikiusioje gatvių sankirtoje pasukau į kairę - dar spėjau 
pamatyti, kaip sedanas pravažiuoja posūkį, - paskui nėriau tiesiai 
pakalnėn. Mažindamas greitį panirau į labirintą kreivų gatvelių, 
apstatytų apleistais namais, neapšviestais barakais ir greta ant 
atsarginių bėgių stovinčiais traukiniais. Šį kartą patekau į tamsų 
sandėlių rajoną. Išjungiau šviesas ir, išsukęs iš gatvės, pasileidau 
stačiais Žvyro šlaitais aukštyn. Kratydamasis ir slysdamas vingia- 
vau tarp vagonų, kol sustojau šalia geležinkelio bėgių. Išlipau iš 
automobilio. Lietus liovėsi. Už trijų šimtų metrų šešėlyje dunk- 
sojo neveikiantis sandėlis. Su lūšies atsargumu prisiartinau prie 
pastato. 

Žiojėjo langų skylės, sienos buvo išdaužytos, iš visur styrojo 
sumazgyti laidai - joks žmogus čia seniai nesilankė. Grindys 
burkavo, visos nuklotos gyvu plunksnų ir paukščių išmatų gėlynu. 
Tūkstančiai balandžių nusprendė čia apsigyventi. Surizikavau 
žengti kelis žingsnius. Atrodė, kad sudužo naktis - pakilo nesu- 
skaičiuojama daugybė paukščių, kurie plakė sparnais, leisdami 
kurtinančius garsus. Aplink mane sūkuriavo plunksnos, pasklido 
aštrus dvokas. Smukau į koridorių. Drėgname ore tvyrojo benzi- 
no ir mašininės alyvos kvapas. Mano akys priprato prie tamsos. 
Dešinėje driekėsi. virtinė kabinetų išdaužytais stiklais. Grindys 
buvo nusėtos stiklo šukėmis. Ėjau koridoriumi lipdamas per 
sulaužytas kėdes, apverstas spintas, šipuliais virtusius telefonus. 
Pamačiau laiptus. 

Lipau laipteliais po balsva nuo paukščių išmatų arka. Atrodė, 
lyg lįsčiau į milžiniško balandžio užpakalį. Antrame aukšte radau 
didžiulę salę. Keturi šimtai kvadratinių metrų visiškai tuščios 
erdvės, atviros visiems vėjams. Ją kirto tik vienodais atstumais 
sumūrytų stačiakampių stulpų eilė. Ant žemės - vėl begalės stiklo 
šukių, spindinčių nakties šviesose. Įsiklausiau. Nei triukšmo, nei 
šnaresio. Lėtai žengiau per salę, kol priėjau prie metalinių durų, 
saugomų storos grandinių užtvaros. Buvau užspeistas, bet niekas 
neateitų čia manęs ieškoti. Nusprendžiau čia palaukti ryto. Už pas- 
kutinio stulpo nustūmiau į šalį šukes ir įsitaisiau. Kūnas maudė, 
bet jokios baimės nejutau. Taigi susirangiau stulpo papėdėje ir 
netrukus užmigau. 

Pažadino stiklo trekštelėjimas. Atsimerkiau ir pažvelgiau į 
laikrodį: 2.45. Niekšams prireikė daugiau kaip keturių valandų, 
kol mane surado. Išgirdau už savęs girgždant jų batus. Be abejo, 
jie aptiko automobilį ir dabar ieškojo mano pėdsakų - tokie du 
plėšrūnai, išsirengę į medžioklę. Kartais pasigirsdavo plasnojan- 
čių sparnų aidas. Aukštai, labai aukštai išgirdau vėl prasidėjusio 
lietaus barbenimą. Surizikavau žvilgtelėti. Nieko nepamačiau. 
Žudikai neturėjo nei žibintuvėlių, nei jokių kitų šviesos šaltinių - 
tik naktinio matymo prietaisus. Staiga krūptelėjau: juk šiuose 
prietaisuose kartais įtaisomi šilumos detektoriai. Jei taip, tai iš už 
stulpo mano kūnas skleidžia gražią rausvą aureolę. Prieš mane 
buvo grandinėmis surakintos durys. Kitus kelius žudikai atkirto. 

Girgždesys ritmingai artėjo. Iš pradžių keli Žingsniai, paskui 
pauzė nuo dešimties ligi penkiolikos sekundžių - po to vėl rit- 
mingi žingsniai. Mano persekiotojai kartu ėjo nuo stulpo prie 
stulpo. Jie neįtarė manęs čia esant - artėjo tyliais žingsniais, bet 
nesiėmė ypatingų atsargumo priemonių. Neišvengiamai atras 
mane už paskutinės kolonos. Kiek stulpų dar skiria mane nuo 
jų? Dešimt? Dvylika? Žudikai ėjo palei kolonas iš kairės pusės. 
Nusibraukiau prakaitą, varvantį į akis. Lėtai nusiaviau batus ir 

surišęs raišteliais pasikabinau ant kaklo. Dar lėčiau nusivilkau 
marškinius, centimetras po centimetro suplėšiau juos dantimis 
ir skudurais apsivyniojau kojas. Žingsniai vis artėjo. 

Pusnuogis, išsikamavęs prakaitavau iš baimės. Žvilgtelėjau iš 
už stulpo, paskui šoktelėjau į dešinę ir užsiglaudžiau už gretimo 
stulpo. Vos vieną kartą slystelėjau koją ant žemės. Stiklo traškėji- 
mą slopino mano medvilniniai autai. Jokio garso, jokio šlamesio. 
Priekyje vėl išgirdau trekšinčias stiklo šukes. Tuoj pat smukau 
prie kito stulpo. Mus skyrė dar penki ar šeši stulpai. Vis dar juos 
girdėjau. Mečiausi į priekį už dar vienos kolonos. Planas buvo 
paprastas. Po kelių sekundžių aš ir žudikai atsidursime prie tos 
"pačios kolonos iš skirtingų pusių. Tada man reikės slinkti į dešinę, 
kol jie eis iš kairės. Beprotiškas, kone vaikiškas sumanymas. Bet 
tai buvo paskutinė galimybė. Lėtai pasilenkiau ir dviem pirštais 
pakėliau gabalą tinko su įstrigusia stiklo nuolauža. Perbėgdamas 
sėkmingai įveikiau dar tris stulpus. Sustingau kaip stabo ištiktas, 
nes išgirdau kvėpuojant. Jie buvo čia, iš kitos pusės. Suskaičiavau 
dešimt sekundžių, paskui, vos išgirdęs girgždesį, mečiausi į dešinę 
ir karšta nugara prisiglaudžiau prie sienos. 

Širdis suspurdėjo iš nuostabos. Priešais mane stovėjo galiūnas 
su treningųu, jo rankose blizgėjo metalas. Dešimtadalį sekundės jis 
nesuprato, kas atsitiko. To dešimtadalio užteko - stiklo briauna 
įsmigo jam į gerklę. Ant mano suspaustų pirštų gurguliuodama 
ištryško kraujo srovė. Numečiau ginklą ir ištiesęs rankas apglėbiau 
kūną, kuris sunkiai smuko ant žemės. Susilenkiau ir užsimečiau 
milžiną ant nugaros. Tą žiaurų veiksmą palengvino kraujas, kuris 
kaip alyva upeliu sruvo mano nugara. Atsiklaupiau, rankomis 
atsiremdamas į žemę. Nudegusiems nejautriems delnams ant 
stiklo šukių visiškai neskaudėjo - pirmas atvejis, kai tas trūkumas 
išgelbėjo mano gyvybę. Iš kūno vis dar plūdo kraujas. Išsprogu- 
siomis akimis, nebyliam riksmui praverta burna išgirdau, kaip 
nieko neįtardamas artėja antrasis žudikas. Leidau nejudančiam 

lavonui be garso nuslysti mano nugara, paskui sprukau, nešamas 
baimės sparnų. Tik skuosdamas laiptais į pirmąjį aukštą supratau, 
kokį ginklą turėjo žudikas: tai buvo aukštais dažniais virpantis 
skalpelis, maitinamas pritvirtintos prie diržo baterijos. 

Pribėgau prie mašinos, iš karto šoviau į priekį ir nuvingiavau 
tarp šlapių krūmynų, kol pasiekiau asfaltuotą kelią. Po pusvalan- 
džio sukiojimosi vienos krypties gatvėmis ir tamsiais skersgatviais 
jau skriejau autostrada, vedančia į Stambulą. Ilgai važiavau dau- 
giau kaip dviejų šimtų trisdešimties kilometrų per valandą greičiu, 
skrosdamas tamsą visais įjungtais žibintais. 

Pagaliau priartėjo siena. Supratau, kad mano veidas išterliotas 
raudonai, o pirštai lipnūs nuo kraujo. Sustojau. Užpakalinio vaizdo 
veidrodyje pamačiau krešulius ant vokų, sulipusius plaukus - tai 
buvo to vyro kraujas. Pradėjo drebėti pirštai. Nervinio drebulio 
spazmai apėmė rankas, ėmiau kalenti dantimis. Išlipau iš automo- 
bilio. Lietus stiprėjo. Nusirengiau ir stovėjau visiškai nuogas po 
liūtimi, jausdamas, kaip gaivinantis purvas semia mano kojas. Taip 
išbuvau penkias, dešimt, dvidešimt minučių - kol lietaus lašai plovė 
mano nusikaltimo pėdsakus. Tada prisiglaudžiau mašinoje, suradau 
sausus drabužius ir persirengiau. Mano žaizdos buvo tik įdrėskimai. 
Vaistinėlėje radau tvarsčių ir, išdezinfekavęs delnus, apsitvarsčiau. 

Sieną kirtau be kliūčių, nors vėlavau ir jau buvo praėjusios 
leistinos keturiasdešimt aštuonios valandos. Paskui vėl važiavau. 
Aušo diena. Kelio rodyklė pranešė: Stambulas, 80 kilometrų. 
Sumažinau greitį. Po keturiasdešimt penkių minučių pasiekiau 
priemiesčius, nestabdydamas ieškojau savo popieriuose reikiamos 
vietos. Žemėlapis buvo aiškus. Paryžiuje skambindamas telefonu 
ir klausinėdamas sugebėjau nustatyti šią „strateginę“ vietovę. Pa- 
galiau po kelių apvažiavimų pasiekiau Biujiuk Kiučiuk Čanlyčos 
kalvų viršūnes, žvelgiančias į Bosforą. 

Nuo šių kalvų sąsiauris atrodė kaip nejudrus ir lipnus pelenų 
gigantas. Tolumoje iš rūko kilo Stambulas su ištįsusiais minaretais 

ir mieguistais kupolais. Sustojau. Buvo šešios trisdešimt. Tyla 
buvo erdvi, gryna, sklidina smulkmenų, kurias mėgstu: paukš- 
čių klyksmų, tolimo bliovimo, vėjo šiurenamos žolės kuždesio. 
Pamažu saulės auksu nušvito vilnys. Stovėjau ten, žvalgydamas 
dangų pro žiūronus. Nė vieno paukščio. Nė vieno šešėlio. Praėjo 
dar viena valanda, ir staiga labai aukštai pasirodė knibždantis, 
banguojantis debesis. Tai juodas, tai baltas. Ten buvo jie. Tūkstan- 
čio gandrų pulkas rengėsi skristi per sąsiaurį. Niekada nemačiau 
tokio reginio. Prabangus sparnuotas baletas, ištiestais snapais, 
vedamas vienos galios, vieno užsispyrimo. Plati lengvutė vilnis, 
kurios puta - plunksnos, o vienintelė jėga - gaivus vėjas... 

Mano akyse gandrai pakilo dar aukščiau į tyrą dangų ir tapo 
visai mažyčiai. Paskui staiga perskrido sąsiaurį. Mąsčiau apie tuos 
jaunus gandrus, kurie išskrido iš Vokietijos vien tik instinkto 
vedami. Pirmą kartą savo gyvenime jie nugalėjo jūrą. Staiga ati- 
traukiau žiūronus ir įsispoksojau į Bosforo vandenis. 

Pirmą kartą gyvenime nužudžiau žmogų. 


III 
Gandrų kibucas 

Iš Stambulo leidausi į Izmirą Turkijos pietvakariuose. Ten grąži- 
nau „Volkswageną“ vietiniam agentūros skyriui. Agentūros dar- 
buotojai kiek pasiraukė išvydę automobilio būklę, bet, kaip ir buvo 
žadėta reklaminėse brošiūrose, pasirodė sukalbami. Po to sėdau į 
taksi, kad nuvežtų ligi Kusadasio, mažyčio uosto, iš kurio plaukė 
keltai į Rodo salą. Buvo rugsėjo pirmoji. Į keltą sėdau devynioliktą 
trisdešimt, prieš tai nusiprausęs po dušu ir persirengęs viešbučio 
kambaryje. Šį kartą nusprendžiau neišsiskirti iš minios - marški- 
nėliai, medvilninės kelnės ir smėlio spalvos safario striukė, - be 
to, pasilikau savo „Goretex“ audinio kepurę ir akinius nuo saulės, 
kaip dar dvi anonimiškumo garantijas. Krepšys liko nenukentė- 
jęs, nešiojamasis kompiuteris taip pat. Žaizdos delnuose jau gijo. 
Išmušus lygiai dvidešimtą valandą palikau Turkijos krantą. Kitą 
rytą auštant Rodo tvirtovės papėdėje persėdau į laivą, plaukiantį 
į Izraelį, Haifos uostą. Kelionė per Viduržemio jūrą truko apie 
dvidešimt keturias valandas. Šio priverstinio plaukiojimo metu 
tenkinausi juodąja arbata. , 
Marselio veidas, ištaškytas pirmosios kulkos, Jetos kūnas, iš- 
varpytas daugybėje vietų, mažasis čigoniukas, neabejotinai žuvęs 
nuo man skirto šūvio, - tie vaizdai nuolat kilo mano atmintyje. 

Per mane žuvo trys nekalti žmonės. O aš vis dar gyvas. Toks 
neteisingumas nedavė ramybės. Mane apėmė keršto troškimas. 
Keistoka, kad pagal šią logiką mano paties nusikaltimas - žmo- 
gaus nužudymas - nebeatrodė svarbus. Buvau „žmogus taikinys“, 
kuris artėjo link nežinomybės, vienodai pasiruošęs nužudyti kitą 
arba pats žūti. 

Pasiryžau sekti gandrus ligi galo. Paukščių migracija galėjo 
atrodyti nereikšminga, palyginti su tuo, kas ką tik įvyko. Bet, galų 
gale, būtent per paukščius aš atsidūriau šiame smurto kelyje. Kaip 
niekada buvau įsitikinęs, kad paukščiams šioje istorijoje tenka 
pagrindinis vaidmuo. Ar tie du vyrai, kurie mėgino mane nužu- 
dyti, nebuvo tie patys, kuriuos minėjo Žoras? O ar mano aukos 
ginklas - aukšto dažnio virpesių lancetas - neįrodo tiesioginio 
ryšio su Radžko mirtimi? 

Prieš išvykdamas iš viešbučio susisiekiau su „Argo“ palydovų 
centru. Gandrai tęsė skrydį - pirmasis būrys atskrido į Diortjolį 
Iskenderuno įlankoje, prie Turkijos ir Sirijos sienos. Vidutinis jų 
skrydžio greitis paneigė ankstesnius ornitologų vertinimus - šie 
gandrai lengvai įveikia du šimtus kilometrų per dieną. Nuvargę jie 
neabejotinai turės pailsėti Damasko apylinkėse prieš išskrisdami 
privalomuoju keliu per Beit Šeano pelkes Galilėjoje, kur maitinasi 
žuvimis iš žuvivaisos tvenkinių. Ten aš ir vykau. 

Keliantis per jūrą kilo kitų klausimų. Ką tokio sužinojau, kad 
nusipelniau mirties? Ir kas mane nurodė žudikams? Milanas 
Džiuričius? Markas Lazarevičius? Sliveno čigonai? Ar buvau se- 
kamas nuo pat išvykimo? Ir kaip su tuo susijusi „Vieno pasaulio“ 
organizacija? Kadangi šie ratu besisukantys klausimai šiek tiek 
nuramino mane ir leido atsikvėpti, pamėginau numigti. Teliūš- 
kuojančių bangų užliūliuotas šiek tiek snūstelėjau denyje, bet 
beveik iš karto pabudau ir vėl ėmė kamuoti klausimai. 

Rugsėjo 3 dieną devintą valandą ryto dulkėto oro sūkuriuose 
pasirodė Haifa. Uostas įsikūręs tarp dviejų pagrindinių rajonų: 


116 


pramoninio ir gyvenamojo; pastarasis - aukštutinis miestas — 
užima abi Karmelio kalno prieškalnes, švyti ir dvelkia ramybe. 
"Karštame tarsi krosnis prieplaukų rajone, kuriame minia šūka- 
lojo ir stumdėsi alkūnėmis, pajutau iki baltumo įkaitusį, nenu- 
stygstantį ir kvapnų šurmulį, primenantį rytietiškas prekyvietes, 
pažįstamas iš nuotykių romanų. Bet realybė pasirodė visai ne 
tokia romantiška. 

Izraelis kariavo. Sekinantį pogrindinį ištvermės ir pasalų karą. 
Karą be paliaubų, su pykčio ir smurto protrūkiais. Vos išlipusį, 
mane ši įtampa pasitiko tiesiogiai. Visų pirma buvau apieškotas. 
Smulkmeniškai patikrino mano bagažą. Paskui reikėjo pereiti pri- 
valomą apklausą mažytėje patalpoje, atitvertoje balta užuolaida. 
Uniformuota moteris anglų kalba apibėrė klausimų kruša. Visą 
laiką tų pačių. Iš pradžių klausinėjo viena tvarka. Paskui - kita. 
„Kodėl atvykote į Izraelį?“, „Su kuo rengiatės susitikti? „Ką čia 
ruošiatės veikti?“, „Ar čia kada nors jau lankėtės?“, „Ką atsivežė- 
te?“, „Ar turite pažįstamų tarp izraeliečių?“... Mano reikalas buvo 
sudėtingas. Moteris nepatikėjo pasakojimais apie gandrus. Ji neži- 
nojo, kad šie paukščiai migruoja per Izraelį. Dar blogiau tai, kad 
turėjau bilietą tik į vieną pusę. „Kodėl atvykote per Turkiją? - vis 
nervingiau klausinėjo ji. „Kaip išvyksite?“ - stovėdama pridūrė į 
pagalbą atėjusi antra moteris. 

Po trijų valandų kruopščios kratos ir besikartojančių klausimų 
galėjau pereiti muitinę ir įžengti į Izraelio teritoriją. Išsikeičiau 
500 dolerių į šekelius ir išsinuomojau automobilį. Mažesnio mo- 
delio „Land Rover“. Dar kartą pasinaudojau Bėmo užsakymo 
kvitais. Vadybininkė man tiksliai išaiškino, kaip patekti į Beit 
Šeaną ir griežtai patarė nenukrypti nuo maršruto. „Žinokite, 
kad okupuotose teritorijose pavojinga keliauti mašina su Izraelio 
registracijos numeriais. Palestiniečių vaikai iškart jus apmėtys 
akmenimis ir užpuls.“ Padėkojau moteriai už rūpestį ir pažadėjau 
vengti bet kokių nukrypimų nuo nurodyto kelio. | 

Čia, kur nesiekė vėjas nuo jūros, dusino karštis. Automobilių 
aikštelę buvo užlieję deginantys saulės spinduliai. Ryto šviesoje 
atrodė, kad viskas suakmenėjo. Ginkluoti kareiviai su masyviais 
šalmais ir maskuojančiomis karinėmis uniformomis patrulia- 
vo žingsniuodami šaligatviais, apsikrovę ryšio priemonėmis ir 
šovinių atsargomis. Parodžiau jiems nuomos sutartį, perėjau 
stovėjimo aikštelę ir radau savo automobilį. Vairas ir sėdynės 
svilino odą. Uždariau langus ir įjungiau kondicionierių. Pagal 
prancūzišką kelionių vadovą pasitikslinau maršrutą. Haifa buvo 
vakarų pusėje, o Beit Šeanas - rytuose, prie Jordanijos sienos. 
Taigi turėjau pervažiuoti per visą Galilėjos teritoriją, apie šimtą 
kilometrų. Galilėja... Kitomis aplinkybėmis šis pavadinimas būtų 
mane panardinęs į gilius apmąstymus. Ligi dugno būčiau išskana- 
vęs šios legendinės vietovės, mitinės žemės, Biblijos lopšio žavesį. 
Bet užvedžiau mašiną ir pasukau į rytus. 

Turėjau du adresus, kuriais galėjau kreiptis: Idas Gaboras, jau- 
nas ornitologas, slaugantis sužeistus paukščius Neve Eitano kibuce 
netoli Beit Šeano, ir Josė Lenfeldas, Gamtos apsaugos draugijos, 
didžiulės laboratorijos, įsikūrusios greta Ben Gurijono oro uosto, 
vadovas. 

Kraštovaizdžiai mainėsi nuo sausros nukamuotos dykumos ligi 
dirbtinio ką tik pastatytų miestų svetingumo. Kartais pastebėda- 
vau piemenį tarp ganomų kupranugarių. Akinančioje šviesoje 
rudas apsiaustas susiliedavo su bandos spalvomis. Kitais kartais 
pravažiuodavau šiuolaikinius šviesius miestus, kurių baltumas 
skaudino akis. Kol kas kraštovaizdis man nelabai patiko. Tačiau 
labiausiai stebino šviesa. Visa apimanti, tyra ir virpanti, ji užpildė 
kraštovaizdį tarytum viską ryjantis ugnies pliūpsnis, sujungda- 
ma jo dalis į vieną-nepaprastai keistą, akinančią ir nerimastingą 
visumą. 

Apie pusiaudienį sustojau pakelės kavinėje. Pavėsyje išgėriau 
arbatos, pakramčiau persaldintų sausainių ir kelis kartus paban- 

džiau susisiekti su Gaboru. Niekas neatsakė. Pusę dviejų nuspren- 
džiau važiuoti toliau ir bandyti laimę vietoje. 

Po valandos pasiekiau Beit Šeano kibucų bendruomenę. Trys 
tobulai įrengti kaimai supo plačius dirbamos žemės laukus. Mano 
kelionių vadovas plačiai pasakojo apie kibucų sąjūdį, aiškino, kad 
kibucai yra „bendruomenės, grindžiamos kolektyvine gamybos 
priemonių nuosavybe ir bendru naudojimu, o svarbiausia, kad 
atlygis nėra tiesiogiai susijęs su atliktu darbu“. Skyriaus pabaiga 
buvo tokia: „Dėl efektyvumo kibucų žemdirbystės metodus stu- 
dijuoja ir jais žavisi visas pasaulis.“ Ant nuomonės klajojau po 
šias žaliuojančias platybes. 

Galiausiai suradau Neve Eitano kibucą. Atpažinau jį iš Žuvi- 
vaisos tvenkinių, nuo kurių sūraus paviršiaus atsispindėdami 
blykčiojo saulės spinduliai. Buvo trečia valanda, ir karštis dar 
neslūgo. Įvažiavau į kaimą, apstatytą tvarkingai surikiuotomis 
baltų namelių eilėmis. Gatves puošė kvadratiniai gėlynai. Už kelių 
gyvatvorių švysčiojo mėlyni baseinų lopinėliai. Bet atrodė, kad 
viskas apleista. Nė gyvos dvasios. Nė šuns, einančio per gatvę. 

Nusprendžiau apsidairyti prie žuvų tvenkinių. Keliuku nuva- 
žiavau palei siaurą slėnį. Jo gilumoje matėsi tamsūs tvenkinių 
vandenys. Vyrai ir moterys dirbo saulės atokaitoje. Nusileidau 
pėsčiomis. Pribloškė kartus, uoslę kutenantis žuvų kvapas, sumi- 
šęs su peleniniu išdžiūvusių medžių aromatu. Į dangų kilo duslus 
variklio gausmas. Du vyrai į traktorių kėlė žuvų pilnas dėžes. 

- Šalom, - šūktelėjau šypsodamasis. 

Jie nužvelgė mane šviesiomis akimis, bet nepasakė nė žodžio. 
Vienas jų prie diržo buvo prisisegęs dėklą, iš kurio stirksojo 
revolverio rankena. Prisistačiau angliškai ir paklausiau, ar jie 
pažįsta Idą Gaborą. Veidai tapo dar rūstesni, vyriškis ranka siekė 
revolverio. Vis dar netarė nė žodžio. Pakėlęs balsą, kad perrėk- 
čiau traktoriaus gausmą, paaiškinau, dėl ko čia atsidūriau. Mane 
domina gandrai, sukoriau beveik tris tūkstančius mylių, kad 

galėčiau juos čia stebėti, ir noriu, kad Idas parodytų man vietas, 
kur jie dažniausiai nutupia. Abu vyrai vis dar tylėdami susižvalgė. 
Galiausiai neginkluotasis pirštu parodė į moterį, dirbančią ant 
tvenkinio kranto už kokių dviejų šimtų metrų. Padėkojau ir nu- 
ėjau pasikalbėti su ja. Jaučiau jų žvilgsnius, nelyginant automatų 
taikiklius įsmeigtus man į nugarą. 

Priėjęs pakartojau: „Šalom.“ Moteris atsistojo. Ji buvo gana 
jauna, atrodė maždaug trisdešimties metų, kokių šimtas septy- 
niasdešimt penkių centimetrų ūgio. Kūnas pasausęs ir sukietėjęs 
nelyginant saulėje išdžiūvusi oda. Ilgi šviesūs plaukai plevėsavo 
aplink tamsų aštrių bruožų veidą. Ji įbedė į mane akis. Žvilgsnis 
pilnas neapykantos ir baimės. Negalėjau nusakyti akių spalvos, 
bet jos mirguliavo iš po dailaus antakių linkio, tarytum nuo au- 
dringų bangų keterų atsispindėtų saulė ar kibirkščiuotų skaidrus 
vanduo, besiliejantis iš ąsočio ant suskeldėjusios žemės pavakario 
tvankumoje. Ji avėjo guminiais botais ir vilkėjo dumblu išteptą 
marškutę. 

- Ko norite? - paklausė angliškai. 

Pakartojau savo pasakojimą apie gandrus, kelionę ir Ido paieš- 
kas. Neatsakiusi ji nemandagiai nusisuko ir grįžo prie darbo. Į 
tamsų tvenkinį įmetė sunkų tinklą. Jos judesiai buvo staigūs - 
laikysena buvo tokia paukštiška, kad sudrebėjau nuo galvos ligi 
kojų. Palaukęs kelias akimirkas paklausiau: 

— Kas atsitiko? 

Ji dar kartą atsistojo, paskui atsakė prancūziškai: 

„-Idas mirė. 

Gandrų migracijos kelią žymėjo kraujo pėdsakai. Plakančia 
širdimi išlemenau: 

— Mirė? Kada tai atsitiko? 

— Maždaug prieš keturis mėnesius. Kai sugrįžo gandrai. 

— Kaip jis mirė? 

- Jį nužudė. Nenoriu to pasakoti. 

— Apgailestauju. Ar esate jo žmona? 

- Sesuo. 

Ji dar kartą pasilenkė tinklu speisdama žuvis. Tuojau po Radž- 
ko buvo nužudytas Idas Gaboras. Dar vienas lavonas. Dar viena 
paslaptis. Bet aiškėja, kad gandrų klajonės yra tiesus kelias į 
pragarą. Nužvelgiau izraelietę: vėjas blaškė jos plaukus. Šį kartą 
ji stabtelėjo pati ir paklausė: 

— Norite pamatyti gandrus? 

— Na... - Mano prašymas atrodė groteskiškai po visų tų žudy- 
nių. - Taip, norėčiau... 

- Idas jais rūpinosi. 

- Žinau. Todėl ir esu čia. 

- Jie atskrenda vakarais. Į kitą kalvų pusę. 

Ji nužvelgė horizontą ir sumurmėjo: 

— Laukite manęs kibuce šeštą valandą. Nuvesiu jus ten. 

— Nepažįstu kibuco. 

— Netoli skverelio su fontanu. Ten apsigyvena paukščių ste- 
bėtojai. 

— Dėkoju, hmm... 

- Sara. 

— Dėkoju, Sara. Mano vardas Luji. Luji Antiochas. 

- Šalom, Luji. 

Grįžau atgal lydimas priešiško dviejų vyrų žvilgsnio. Slinkau 
kaip lunatikas, apakintas saulės, sukrėstas žinios apie dar vieną 
mirtį. Bet tą akimirką galvoje sukosi tik vienas vaizdas: saulės 
riubalinti Saros plaukai. Šis prisiminimas kaitino kraują. 


*4+X* 

Mane pažadino ginklo saugiklio spragtelėjimas - atsimerkiau 
ir pašokau ant kojų. Buvau užmigęs automobilyje mažame ki- 
buco skvere. Aplink susirinkę vyrai civiliniais drabužiais laikė 
nutaikę į mane visą ginklų arsenalą. Tai buvo galiūnai - stambūs, 

rudomis barzdomis, šviesiaplaukiai ir raudonskruosčiai. Kalbėjo 
rytietiška kalba, kurioje nėra gomurinių garsų, - hebrajiškai, ir 
dauguma dėvėjo šlikes. Tiriamai apžiūrinėdami mašinos vidų, 
ėmė šaukti angliškai: „Kas tu toks? Ką čia veiki?“ Vienas gigantas 
trenkė kumščiu į langą ir sušuko: „Atidaryk langą! Pasą!“ Tarsi 
patvirtindamas reikalavimą įstūmė šovinį į šautuvo spyną. Lėtai 
nuleidau langą ir padaviau pasą. Vis dar taikydamas į mane, 
jis perdavė jį bendražygiui. Tada dokumentas ėmė keliauti iš 
rankų į rankas. Staiga įsikišo dar vienas balsas, moters balsas, 
aštrus ir lūžtantis. Grupė prasiskyrė. Pasirodė Sara, alkūnėmis 
skindamasi kelią tarp žaliūkų. Ji šaukė ir stumdė juos, daužė per 
ginklus klykaudama, įžeidinėdama ir urgzdama. Pagriebė pasą 
ir iškart atidavė man, vis dar rėkdama ant užpuolikų. Galiausiai 
vyrai burbėdami pamažu nusivilko šalin. Sara atsisuko į mane 
ir prabilo prancūziškai: 

- Čia visi šiek tiek nervingi. Prieš savaitę arabai karinėje bazėje 
netoli kibuco nužudė tris mūsų vyrus. Persmeigė miegančius 
šakėmis. Ar galiu įlipti? 

Važiavome dešimt minučių. Pakeliui mačiau dar daugiau tven- 
kinių, paslėptų už ryžių sodinukų žalumo aukštų žolių. Tada 
privažiavome kitą slėnį ir turėjau pasitrinti akis, kad patikėčiau 
tuo, ką išvydau. 

Kiek užmatė akys, tęsėsi pelkė, ištisai nusėta gandrų. Visur 
baltavo plunksnos, darbavosi aštrūs snapai, plakė ir mosavo spar- 
nai. Jų buvo dešimtys tūkstančių. Nuo jų svorio linko medžiai. 
Vandens nebuvo matyti pro šlapius kūnus, nunertus kaklus ir 
nuolatinį šurmulį, kol visi paukščiai godžiai maitinosi. Tai skrie- 
dami, tai brisdami, jie vikriai ir taikliai gaudė žuvis išgaląstais 
snapais. Gandrai buvo ne tokie, kaip Elzase. Sulysę, pajuodę. 
Nebuvo nė užuominos į plunksnų kedenimą arba kruopštų lizdo 
apskritimo formavimą. Dabar vienintelis tikslas - pasiekti Afriką 
skirtu laiku. Mokslo požiūriu padariau tikrą atradimą, nes Euro- 

pos ornitologai man visada tvirtino, kad gandrai negaudo žuvų 
ir Minta vien mėsa. 
* Mašina ėmė klimpti provėžose. Išlipome. Sara paprastai pasakė: 

— Tai gandrų kibucas. Kiekvieną dieną čia jų atskrenda tūks- 
tančiai. Kaupia jėgas prieš skrisdami per Negevo dykumą. 

Pro žiūronus ilgai stebėjau paukščius. Neįmanoma įžiūrėti, ar 
kuris jų žieduotas. Virš galvos girdėjau nepaliaujamą svaiginantį 
šlamesį. Pakėliau akis. Ištisi būriai be pertraukos skriejo pažeme. 
Kiekvienas gandras, lyg apgaubtas mėlynos aureolės, skrido savo 
keliu sklęsdamas kylančio šilto oro srovėse. Mes buvome gandrų 
karalystės širdyje. Atsisėdome įduboje ant išdžiūvusios žolės. 
Sara apkabino sulenktas kojas ir nuleido smakrą ant kelių. Ji 
nebuvo tokia graži, kaip maniau. Veido bruožai šiurkštoki, tarsi 
saulės išdžiovinti. Skruostikauliai išsišovę kaip akmenukai. Bet jos 
žvilgsnis buvo kaip paukščio, kuris spurda ir kedena plunksneles 
tiesiog mano širdyje. 

— Kiekvieną vakarą, - vėl prakalbo Sara, - Idas ateidavo čia. 
Pėsčias klampodavo per pelkes. Rinkdavo sužeistus arba išseku- 
sius gandrus ir arba slaugydavo vietoje, arba parsinešdavo namo. 
Garaže įrengė tartum gandrų ligoninę. 

— Ar visi gandrai skrenda pro šią vietą? 

- Visi be išimties. Jie pasuka iš kelio, kad pasimaitintų žuvų 
tvenkiniuose. 

— Ar Idas minėjo, kad praeitą pavasarį dalis gandrų dingo? 

Sara staiga šiurkščiai kreipėsi į mane „tu': 

- Ką nori pasakyti? 

- Šįmet grįžusių iš Afrikos buvo mažiau negu paprastai. Idas 
turėjo pastebėti. 

— Man jis nieko nesakė. 

Pagalvojau, gal Idas, kaip ir Radžkas, rašė dienoraštį. O gal jis 
taip pat dirbo Maksui Bėmui. 

— Puikiai kalbi prancūziškai. 

— Mano seneliai gimė tavo šalyje. Po karo nepanoro grįžti į 
Prancūziją. Jie buvo Beit Šeano kibucų steigėjai. 

— Nuostabi vietovė. 

— Kaip pasakius. Visą laiką gyvenau čia, išskyrus studijų Tel 
Avive metus. Kalbu hebrajų, prancūzų ir anglų kalbomis. Baigiau 
fizikos magistrantūrą 1987 metais. Ir viskas baigėsi tuo, kad tupiu 
ant šitos mėšlo krūvos, keliuosi trečią ryto ir murkdausi dvokian- 
čiame vandenyje šešias dienas per savaitę. 

— Norėtum išvykti? 

— Už kokius pinigus? Mūsų sistema bendruomeninė. Visi gauna 
po lygiai. O tai reiškia - nieko. 

Sara pažvelgė į paukščius, skrendančius raudoname danguje, 
ranka prisidengdama akis nuo paskutinių saulės spindulių. Šešė- 
lyje jos akys blizgėjo lyg vanduo šulinio dugne. 

- Gandrai - sena mūsų tradicijų dalis. Biblijoje Jeremijas ragina 
Izraelio tautą iškeliauti tokiais žodžiais: 


Visi puola į priekį savo neklusniuoju keliu 
tarsi ristūnai, besiveržiantys į mūšį. 

Net gandras padangėse 

žino, kada keliauti, 

burkuolis, kregždė ir gervė nujaučia laiką, 
kada sugrįžti...* 


— Ką tai reiškia? 


Vis dar stebėdama paukščius, Sara gūžtelėjo pečiais. 
— Tai reiškia, kad ir aš laukiu savo valandos. 


* Jeremijo 8, 6-7, A. Rubšio vertimas. 

Puikiai pavakarieniavome. Sara pakvietė praleisti vakarą su ja. 
Nieko nebemąsčiau, užliūliuotas šių nelauktų švelnumo akimirkų. 

Valgėme jos namo sode, stebėdami raudonus ir rožinius saulė- 
lydžio kaspinus. Ji mane vis vaišino pitomis, plokščiais paplotė- 
liais, įdarytais nuostabiais gardumynais. Neatsisakinėjau, kimšau 
pilna burna. Rijau kaip žmogėdra. Izraeliečių valgiaraštyje buvo 
visa, kas mane viliojo. Mėsa čia labai brangi, todėl nori nenori jie 
tenkinasi pieno ir daržovių patiekalais. Galiausiai Sara pavaišino 
mane gryna aromatizuota kiniška arbata. 

Sarai buvo dvidešimt aštuoneri, ji pasižymėjo niršia mąstysena 
ir stebuklingu būdu. Pasakojo man apie Izraelį. Švelnus balsas 
buvo priešingybė jos pasišlykštėjimui. Išsvajotoji Pažadėtoji žemė 
Sarai nieko nereiškė. Ji kritikavo perdėtus žydų siekius, troškimą 
įsigyti kuo daugiau žemių remiantis įstatymais, kurių išdava buvo 
vis daugiau neteisybių ir smurto išdraskytoje šalyje. Pasakojo 
apie abiejų pusių žiaurumus. Sutriuškintos arabų blauzdos, Iz- 
raelio vaikų žudynės, susidūrimai su intifada. Taip ji piešė keistą 
Izraelio vaizdą. Anot jos, žydų valstybė tebuvo karinė laborato- 
rija, laikanti savo pareiga pirmauti šnipinėjimo, technologijų ir 
prievartos srityse. 

Ji pasakojo apie gyvenimą kibucuose, sunkų darbą, bendras 
valgyklas, sekmadienio susirinkimus, kuriuose buvo priimami 
„visiems svarbūs sprendimai. Visą tą kolektyvinę būtį, kurioje 
kiekviena diena buvo panaši į vakarykštę ir užvakarykštę dieną. 
Minėjo bendruomenės gyvenime klestintį pavydą, nuobodulį ir 
įsišaknijusį veidmainiavimą. Sara kentėjo nuo vienišumo. 

Tačiau vis viena tvirtino, kad kibucų žemdirbystė labai efek- 
tyvi; minėjo savo senelius, sefardų kilmės pirmeivius, kurie po 
Antrojo pasaulinio karo įkūrė pirmąsias bendruomenes. Pasakojo 
apie savo tėvų drąsą ir apie tai, su kokiu žūtbūtiniu pasiryžimu 

jie triūsė ligi pat mirties. Tais protarpiais Sara kalbėjo taip, lyg 
viduje tūnanti žydė kovotų su ten pat esančia moterimi: idealai 
prieš asmenybę. Vakaro ore pašėlusiai mosavo ilgomis rankomis, 
dėstydama neduodančias ramybės mintis. 

Vėliau klausinėjo, ką veikiu, apie praeitį, apie gyvenimą Pary- 
žiuje. Trumpai papasakojau apie studijų metus, paskui paaiškinau, 
kad ketinu atsidėti ornitologijai. Apsakiau savo kelionę ir dar 
kartą patvirtinau, kad noriu stebėti gandrus, keliaujančius virš 
Izraelio. Tokia manija jai neatrodė keista. Beit Šeano kibucas su- 
laukdavo daugybės aistringų paukščių stebėtojų iš visos Europos 
ir Jungtinių Valstijų. Jie atvykdavo migracijos laiku ir ištisas dienas 
„stebėdavo tuos nepasiekiamus skrydžius pro žiūronus, teleskopus 
ir teleobjektyvus. 

Išmušė vienuoliktą. Pagaliau išdrįsau užsiminti apie Ido mirtį. 
Sara šaltai nužvelgė mane, po to bejausmiu balsu pasakė: 

- Idą nužudė prieš keturis mėnesius. Žuvo išėjęs į pelkes slaugy- 
ti gandrų. Jį užpuolė arabai. Pririšo prie medžio ir kankino. Daužė 
veidą akmenimis, kol sulaužė žandikaulius. Gerklė buvo pilna 
kaulų ir dantų nuolaužų. Taip pat sutrupino pirštus ir kulkšnis. 
Jį išrengė ir nulupo odą avių kirpimo žirklėmis. Kai rado kūną, 
oda buvo likusi tik ant veido - kaip blogai uždėta kaukė. Viduriai 
buvo išvirtę po kojomis. Paukščiai jau buvo pradėję ryti kūną. 

Naktis buvo visiškai rami. 

— Sakei, tai padarė arabai. Ar juos sugavo? 

- Manoma, kad tai buvo tie patys keturi arabai, apie kuriuos 
pasakojau. Tie, kurie nužudė kareivius. 

- Ar juos suėmė? 

- Jie negyvi. Savo žemėse patys suvedame sąskaitas. 

- Ar arabai dažnai puola civilius? 

— Ne mūsų apylinkėse. Nebent jie būtų aktyvūs kovotojai, kaip 
tie, kuriuos sutikai šį vakarą. 

— Ar Idas buvo aktyvistas? 

- Visiškai ne. Vis dėlto paskutiniu metu jis pasikeitė. Įsigijo 
ginklų: automatų, pistoletų ir, kas keisčiausia, duslintuvų. Išeida- 
vo ginkluotas ir klajodavo dienų dienas. Nebėjo prie tvenkinių. 
Tapo šiurkštus ir irzlus. Kartais būdavo pakilios nuotaikos, o po 
akimirkos užsičiaupdavo kelioms valandoms. 

- Ar Idui patiko gyvenimas kibuce? 

Sara karčiai nusijuokė. 

- Idas nebuvo toks, kaip aš, Luji. Jis mylėjo žuvis ir tvenkinius. 
Jis mylėjo pelkes ir gandrus. Jam patiko grįžti sutemus, išsipurvi- 
nusiam, ir užsidaryti savo ligoninėje kartu su nuplikusiais paukš- 
čiais. - Sara vėl nedžiugiai nusijuokė. - Bet labiausiai jis mylėjo 
mane. Ir ieškojo būdų, kaip mus ištraukti iš šios sumautos skylės. 

Sara nutilo, trūktelėjo pečiais ir pradėjo rinkti nuo stalo lėkštes 
ir stalo įrankius. 

- Tiesą pasakius, - vėl prakalbo ji, - nemanau, kad Idas būtų 
kada nors išvykęs. Čia jis buvo iš tiesų laimingas. Dangus, gandrai 
ir, galų gale, aš. Jo manymu, kibuce visų geriausia buvo tai, kad 
aš po ranka. 

— Ką nori pasakyti? 

— Tai, ką pasakiau. Buvau jam po ranka. 

Apsikrovusi Sara nuėjo į namus. Padėjau jai nukraustyti stalą. 
Kol ji tvarkėsi virtuvėje, nuėjau į svetainę. Saros namas - nedidelis, 
baltas. Kiek pastebėjau, už šito didžiojo kambario buvo koridorius 
su durimis į du miegamuosius - vienas Saros, kitas Ido. Ant stalo 
buvo plačiapečio vaikino nuotrauka. Gyvas veidas patamsėjęs nuo 
saulės, iš jo sklido sveikata ir ramybė. Idas buvo panašus į Sarą: 
tokios pačios antakių linijos, tokie patys skruostai, bet aštriuose 
sesers bruožuose buvo juntama įtampa, o jo veidas spinduliavo 
gyvybingumu. Šioje nuotraukoje Idas atrodė jaunesnis už Sarą, 
gal kokių dvidešimt dvejų ar dvidešimt trejų'metų. 

Iš virtuvės pasirodė Sara. Grįžome į terasą. Ji atidarė atsineštą 
geležinę dėžutę. 

— Rūkai? 

— Cigaretes? 

— Ne, žolę. 

- Niekada. 

- Nenustebinai. Esi keistuolis, Luji. 

— Bet nesivaržyk, jei nori... 

— Neverta, jei nėra kompanijos, - paskelbė Sara, užtrenkdama 
dėžutę. 

Ji nutilo, po to pažvelgė į mane. 

— Dabar, Luji, tu man paaiškinsi, ko iš tiesų čia atvykai. Nesi 
panašus į paukščių stebėtoją. Pažįstu juos. Pakvaišę dėl paukščių 
kalba vien apie juos, skrajodami padebesiais. O tu nieko, išskyrus 
gandrus, nežinai. Atrodai kaip vaikinas, kuris ir pats seka, ir yra 
sekamas. Kas tu toks, Luji? Faras? Žurnalistas? Mes čia nepasitiki- 
me gojais. - Ji ėmė kalbėti tyliau. - Bet esu pasiryžusi tau padėti. 
Pasakyk, ko ieškai. 

Kelias akimirkas pamąsčiau, o paskui nedvejodamas išklojau 
viską. O ką galėjau prarasti? Atverti širdį buvo paguoda. Papasa- 
kojau apie keistą misiją, kurią Maksas Bėmas man patikėjo prieš 
mirtį. Kalbėjau apie gandrus ir tą visiškai tyrą kelionę, pilną vėjų 
ir dangaus Žydrynės, kuri staiga virto košmaru. Papasakojau apie 
keturiasdešimt aštuonias valandas, neseniai praleistas Bulgarijoje. 
Pasakiau, kaip pradingo Radžkas Nikoličius. Kaip buvo nužudyti 
Marselis, Jeta ir, be abejo, kūdikis. Kaip paskui stiklo šuke sandėly- 
je perrėžiau gerklę nepažįstamajam. Pareiškiau, kad esu pasiryžęs 
surasti antrąjį niekšą ir tuos, kurie stovi už jo. Galiausiai papasa- 
kojau apie „Vieną pasaulį“, Diumazą, Džiuričių, Žorą. Apie elek- 
trinį vibruojantį lancetą, Radžko širdies vagystę, mįslingą Makso 
Bėmo širdies transplantaciją - mano galvoje viskas buvo susipynę. 

- Gal ir keista, - užbaigiau, - bet esu įsitikinęs, kad gandrai 
leis man įminti visos šios istorijos paslaptis. Nuo pat pradžių 
jutau, kad Bėmas norėjo savo gandrus atrasti dėl kitų priežasčių. 

O dabar žmogžudystės driekiasi palei visą jų kelią, kilometras 
po kilometro. 

— Ar mano brolio mirtis kaip nors su tuo susijusi? 

- Gali būti. Turiu sužinoti daugiau. 

- Bylą turi Saugumo tarnyba. Nieku gyvu negalėsi jos pamatyti. 

— O kaip žmonės, kurie rado kūną? 

- Jie tau nieko nepasakos. 

— Atsiprašau, Sara, ar tu matei kūną? 

— Ne. 

— Nežinai... - akimirką dvejojau, - nežinai, ar trūko kokių nors 
organų? 

— Kaip? 

— Ar krūtinės ląsta liko nepaliesta? 

Saros veidas apsiniaukė. 

— Didžiąją vidurių dalį jau buvo suriję paukščiai. Tai viskas, 
ką žinau. Kūną rado auštant. Jei nori žinoti tiksliai - gegužės 
16 dieną. 

Atsistojau ir nužingsniavau per sodą. Ido mirtis, be abejonės, 
buvo dar viena įvykių grandis, dar vienas siaubas - bet aš labiau 
negu bet kada klaidžiojau tamsybėse. Absoliučioje tamsoje. 

- Iš tavo pasakojimo nesupratau nieko, Luji, bet turiu tau kai 
ką pasakyti. 

Vėl atsisėdau ir iš prisegamos kišenės išsitraukiau nedidelį 
bloknotą. 

- Visų pirma Idas kažką atrado. Nežinau ką, bet kelis kartus 
tvirtino, kad būsime turtingi ir išvyksime į Europą. Iš pradžių į jo 
klejones nekreipiau dėmesio. Maniau, Idas viską išsigalvoja tam, 
kad mane pradžiugintų. 

— Kada tai prasidėjo? 

— Manyčiau, kovo pradžioje. Vieną vakarą'jis grįžo nepaprastai 
susijaudinęs. Apglėbė mane ir pasakė, kad galiu pradėti krautis 
daiktus. Spjoviau jam į veidą. Nemėgstu, kai iš manęs šaiposi. 

- Iš kur jis grįžo? 

Sara trūktelėjo pečiais. 

- Kaip visada, iš pelkių. 

— Ar Idas paliko kokius popierius ar užrašus? 

— Viskas jo sandėlyje, sodo gale. Dar štai kas: „Vienas pasau- 
lis“ čia gerai žinomas. Kartu su Jungtinėmis Tautomis jie dirba 
palestiniečių stovyklose. 

— O kąjie ten veikia? 

- Slaugo palestiniečių vaikus, dalina maistą ir vaistus. Izraelyje 
labai gerai atsiliepiama apie šią organizaciją. Ji viena iš nedaugelio, 
palaikoma visų. 

Žymėjausi kiekvieną smulkmeną. Pakreipusi galvą Sara vėl 
pažvelgė į mane. 

— Luji, kodėl tuo užsiėmei? Kodėl nepraneši policijai? 

- Kokiai policijai? Kokios šalies? Dėl kokio nusikaltimo? Netu- 
riu jokių įrodymų. Beje, vienas faras tyrime jau dalyvauja: tai Ervė 
Diumazas. Keistas faras, kurio tikrųjų motyvų nelabai suprantu. 
Bet žvalgyboje esu aš vienas. Vienas ir kupinas ryžto. 

Staiga Sara, man nespėjus išvengti prisilietimo, suėmė mano 
delnus. Nieko nepajutau. Nei pasišlykštėjimo, nei baimės. Lygiai 
kaip nejutau jos pirštų švelnumo ant surambėjusių plaštakų. Ji 
nuvyniojo tvarsčius ir pirštais paglostė ilgus randus. Keistai nusi- 
šypsojo labai ištvirkusios moters šypsena, paskui įsmeigė į mane 
įdėmų žvilgsnį, lyg slystantį giliau negu mūsų mintys, ir tai reiškė, 
kad žodžiams laiko neliko. | 

Mus gaubė sutemos, bet staiga viskas nušvito kaip saulės atokai- 
toje. Viskas buvo šiurkštu, brutalu, atkaklu. Mūsų kūnai ritm 1gai 
trūkčiojo. Bučiniai pasidarė ilgi, skaudūs ir aistringi. Saros kūnas 

buvo panašus į berniuko. Be krūtų, vos apčiuopiamomis šlauni- 
mis. Ilgi, tvirti kaip virvė raumenys. Abiejų burnos buvo bežadės, 
tik susikaupę šnopavome. Mano liežuvis išnaršė kiekvieną jos 
kūno kertelę; rankomis nesinaudojau, nes jos buvo apmirusios 
kaip niekada. Slydau žemyn, sukausi, spirale artėjau prie centro - 
liepsnojančio kaip krateris. Tą akimirką pakilau ir įsiveržiau į jos 
kūną. Sara suvirpėjo kaip liepsnelė. Ji tyliai suurzgė ir įsitvėrė 
mano pečių. Likau lyg geležinis, tiesus it styga. Sara daužė mano 
liemenį mūsų šlaunų judesių ritmu. Nebuvo nė žymės švelnumo 
ar prieraišumo. Buvome du žvėrys, susilieję mirties bučinyje. 
Smūgiai. Jauduliai. Užmarštys. Į prarajos kraštą įsikabinę pirštai. 
Vienas kitą žudantys bučiniai. Tarp dviejų mirksnių pastebėjau jos 
prakaitu permirkusias šviesias garbanas, skutus nagais sudraskyto 
audinio, pulsuojančias pritvinkusias venas po oda. Staiga Sara 
kažką sumurmėjo hebrajiškai. Jos gerklėje kilo gargesys, ir iš mano 
papilvės išsiveržė ledinis vulkanas. Taip ir likome sustingę. Lyg ap- 
stulbinti nakties, nustebę dėl įniršio, su kuriuo tai darėme. Nebuvo 
nei malonumo, nei abipusio džiaugsmo. Tik pavienis, gyvuliškas 
ir savanaudiškas pasitenkinimas. Dvi būtybės, besigrumiančios su 
savo pačių kūnais. Dėl tokios tuštumos nesisielojau. Be abejonės, 
mūsų juslių karas taps ramesnis ir nuosaikesnis, kol galiausiai 
pasieks dermę - „du viename“. Bet tam reikia laiko. Šios nakties. 
Tikriausiai dar vienos nakties. Kai meilė suteiks malonumą. 

Praėjo valanda. Pasirodė pirmieji aušros problyškiai. Sara vėl 
ištarė: 

- Sakyk, Luji, kas nutiko tavo rankoms? 

Argi būčiau galėjęs meluoti Sarai po to, kas ką tik nutiko? Mūsų 
veidai vis dar skendėjo šešėlyje. Pirmą kartą pasiryžau atpasakoti 
savo tragediją be baimės ar gėdos. 

— Gimiau Afrikoje. Nigeryje ar Malyje. Tiksliai nežinau. Tėvai 
atvy .o į juodąją Afriką daugmaž šeštajame dešimtmetyje. Tėvas. 
buvo gydytojas. Gydė vietos gyventojus. 1963 metais Polis ir 

Marta Antiochai įsikūrė Centrinės Afrikos Respublikoje, vienoje 
iš atokiausių žemyno šalių. Ten jie ryžtingai tęsė savo darbą. Aš ir 
mano vyresnysis brolis augome leisdami laiką tai kondicionuoja- 
mose klasėse, tai brūzgynų karštyje. 

Tuo metu Centrinės Afrikos Respublikai vadovavo Davidas 
Dakas, kurį visiems džiūgaujant inauguravo pats Andrė Malro. 
Padėtis nebuvo labai gera, bet ir ne katastrofiška. Gyventojai tikrai 
nenorėjo permainų vyriausybėje. Tačiau 1965 metais pulkininkas 
Žanas Bedelis Bokasa nusprendė, kad viskas turi būti kitaip. 

Jis buvo vienas iš daugelio nežymių kareivėlių, tačiau vienintelis 
Centrinės Afrikos Respublikos karininkas, prezidento šeimy- 
nykštis ir mbakų gentainis. Dėl to suprantama, kad buvo skirtas 
armijos, kurią sudarė vienas nedidukas pėstininkų batalionas, 
vadu. Po to, kai buvo paskirtas šalies karinių pajėgų vadu, Bokasa 
pradėjo įgyti vis daugiau galių. Per oficialius paradus verždavosi į 
priekį, stumdavo Daką į šalį ir puikuodavosi savo medaliais prieš 
ministrus. Viešai kalbėjo, kad valdžia priklauso jam ir kad esąs 
gimęs anksčiau už prezidentą. Į tai niekas nekreipė dėmesio, ne 
visi įvertino jo protą. Manė, kad yra tiesiog kerštingas ir nevykęs 
girtuoklis. Tačiau 1965 metams einant į pabaigą, padedamas 
leitenanto Banzos - tapusiu jo kraujo broliu, kad sutvirtintų 
draugystę, - Bokasa nusprendė veikti. Jeigu kalbėsime tiksliau, 
prieš pat Naujuosius metus. 

Gruodžio trisdešimt pirmąją, penkioliktą valandą, jis susikvietė 
kelis šimtus savo karių, kurie buvo batalione, ir pasakė, kad būtent 
šiam vakarui suplanuotos pratybos. Vyrai nustebo. Juk, galų gale, 
rengti pratybas Naujųjų metų išvakarėse gana keista. Bokasa jų 
protestus atmetė. Devynioliktą valandą išsirikiavo kariai iš Kasajo 
kareivinių. Kai kurie pastebėjo, kad ginklai užtaisyti ne tuščiais, 
o koviniais šoviniais, ir paprašė paaiškinti. Banza jiems į smilki- 
nį įrėmė revolverį ir liepė užsičiaupti. Jie išsiruošė. Į Bangį, kur 
turėjo prasidėti šventė. 

Įsivaizduok, kaip viskas atrodė, Sara. Menkai apšviestas mies- 
tas, pilnas vaiduokliškų pastatų ant išdžiūvusios raudonos žemės, 
kuriame pasilieja muzikos garsai ir alkoholis. Nieko nenutuo- 
kiantys prezidento šalininkai žandarmerijos pastate šoka, geria, 
linksminasi. Dvidešimtą trisdešimt Bokasa ir Banza jų brigados 
vadą Anri Izamą įvilioja į spąstus. Pats vienas jis ateina į Rū sto- 
vyklą, dar vieną strateginį punktą. Bokasa jį karštai pasveikina ir 
paaiškina savo perversmo planą. Jis virpa iš entuziazmo. Izamas 
nesupranta, apie ką tas kalba, ir netikėtai pradeda juoktis. Banza 
iš karto trenkia jam kardu per pakaušį. Tada du sąmokslininkai 
jį suriša ir nutempia į rūsį. Įtampa auga. Dabar jie turi surasti 
Davidą Daką. 

Pajuda keturiasdešimties maskuotų sunkvežimių kolona, ku- 
rioje esantys žmonės tik dabar ima suprasti, kas vyksta. Šios 
šiurpios rikiuotės priekyje puikuojasi Bokasa ir Banza baltame 
„Peugeot 404“ automobilyje. Tą vakarą ant raudono dirvožemio 
krenta lietus. Nesmarki sezoninė liūtis, žinoma kaip „mangų 
lietus“, nes tos šalies gyventojai mano, kad po tokio lietaus šie 
medžiai, vedantys saldžius vaisius, auga geriau. Pakeliui sunkveži- 
miai sutinka pulkininką Saną, dar vieną Dako sąjungininką, kuris 
lydi savo tėvus namo. Sana suakmenėja. „Šį kartą tai valstybės 
perversmas, - sumurma jis. Atvykę į Atgimimo rūmus, kareiviai 
veltui ieško prezidento. Dako niekur neranda. Bokasa ima jaudin- 
tis. Susinervinęs laksto, šūkauja, įsako savo žmonėms apžiūrėti, 
ar nėra rūsių arba slaptaviečių. Tada jie leidžiasi toliau. Šį kartą 
kariai išsiskirsto įvairiomis kryptimis: Bangio radijas, kalėjimas, 
ministrų rezidencijos... 

Mieste visiška sumaištis. Maloniai apsvaigę vyrai ir moterys 
išgirsta pirmuosius šūvius. Puola į paniką. Kiekvienas ieško, kur 
pasislėpti. Pagrindinės gatvės užkardytos. Krenta pirmosios au- 
kos. Bokasa visai pasiunta, daužo belaisvius ir ragina likusius Rū 
stovykloje savo vyrus mikliau judintis. Jis mirtinai išsigandęs. 

Visas planas gali žlugti. Jis nesugavo nei Dako, nei svarbiausiųjų 
jo patarėjų. 

O tuo metu prezidentas nė nenutuokia, kas vyksta. Grįžda- 
mas į Bangį pirmą valandą nakties, už-septyniolikos kilometrų 
nuo miesto sutinka pirmąsias išsigandusių žmonių grupes ir 
iš jų išgirsta apie valstybinį perversmą ir savo paties mirtį. Po 
pusvalandžio jis areštuojamas. Vos pamatęs, Bokasa jį apkabina, 
pabučiuoja ir sako: „Aš gi tave įspėjau. Viską reikia baigti.“ 

Iš karto po to batalionas pajuda - šį kartą Ngarabgos kalėjimo 
link. Bokasa pažadina kalėjimo viršininką, o tas, manydamas, 
jog užpuolė kongiečiai, jį pasitinka laikydamas rankose granatas. 
Bokasa jam liepia atverti kalėjimo vartus ir išleisti visus kalinius. 
Kalėjimo viršininkas atsisako. Tuomet Banza nutaiko į jį ginklą, 
ir kalėjimo viršininkas pamato, kad užpakalinėje automobilio 
sėdynėje sėdi Dakas su įremtu į pakaušį šautuvu. „Tai valstybinis 
perversmas, - sumurma Bokasa. - Man reikia juos išlaisvinti, kad 
tapčiau populiarus. Supranti?“ Kalėjimo viršininkas paklūsta. 
Vagys, sukčiai ir žudikai pasuka link miesto, šūkalodami: „Te- 
gyvuoja Bokasa!“ Tarp jų buvo ir ypač pavojingų žudikų gauja. 
Karų genties žmonės, kurie po kelių dienų turėjo būti nubausti 
mirties bausme. Kraujo ištroškę žmogžudžiai. Būtent jie ir pasi- 
beldė į mūsų namų Prancūzijos prospekte duris apie antrą valandą 
nakties. 
durų. Bet tie pamišėliai jas jau buvo išlaužę. Jie užpuola ir nu- 
ginkluoja Mohamedą. Tada karai jį išrengia ir prispaudžia prie 
grindų. Mušdami lazdomis ir daužydami pistoletu sulaužo nosį, 
žandikaulius ir šonkaulius. Atbėga Mohamedo žmona Azora ir 
pamato, kas vyksta. Pasirodo ir jų vaikai. Ji stumia juos šalin. 
Mohamedo kūnas guli kraujo klane, o vyrų įniršis tampa karštli- 
giškas. Jie kapoja jį lazdomis ir kirviais. Mohamedas nė sykio ne- 
surinka. Nė karto nemaldauja pasigailėti. Naudodamasi jų įniršio 

priepuoliu, Azora su vaikais bando bėgti. Šeima slepiasi pusiau 
užtvindytame kanalizacijos vamzdyje. Vyras, kuris nusičiupo 
Mohamedo revolverį, lekia jiems iš paskos. Vandens puspilniame 
vamzdyje gaudžiai aidi šūviai. Kai žudikas pasirodo, jo paklai- 
kusiu veidu teka lietaus ir kraujo srovelės. Po kelių sekundžių iš 
tamsaus vandens išnyra vaikų kūneliai ir plačiaskraistė Azoros 
suknelė - tuo metu ji buvo nėščia. 

Kiek laiko mano tėvas visa tai stebi? Jis puola į namą ir užtaiso 
ginklą, stambaus kalibro mauzerį. Įsitaiso už lango ir laukia, kol 
pasirodys užpuolikai. Motina atsibunda ir vis dar apsvaigusi nuo 
naujametinio šampano lipa laiptais į mūsų miegamuosius. Bet 
namas jau dega. Vyrai įsiveržė pro užpakalines duris, nusiaubė 
visus kambarius ir, vartydami lempas bei žibintus, sukėlė gaisrą 
savo beprotyste. 

Dėl mano šeimos išžudymo oficialių versijų nėra. Manyta, kad 
mano tėvas buvo nušautas jo paties ginklu iš arti. Motina turbūt 
buvo užpulta laiptinės viršuje. Ji turėjo būti užkapota kirviais vos 
per kelis metrus nuo mūsų miegamųjų. Apanglėjusios galūnės 
buvo rastos tarp pelenų. O dvejais metais vyresnis mano brolis 
žuvo liepsnose, įsipainiojęs užsidegusiame tinklelyje nuo moskitų. 
Dauguma užpuolikų irgi žuvo, užklupti jų pačių sukelto gaisro. 

Nežinau, kokiu stebuklingu būdu man pavyko išsigelbėti. Ran- 
kos degė, o aš klykdamas ir klupdamas bėgau per lietų. Galiausiai 
praradau sąmonę prie Prancūzijos ambasados, kurioje gyveno 
tėvų draugai Nelė ir Žoržas Bresleriai. Vos mane radę, jie suvokė 
visą genocido žiaurumą ir supratę, kad Bokasa užgrobė valdžią, 
nuvyko į Bangio oro uostą ir išskrido Prancūzijos karinėms oro 
pajėgoms priklausančiu biplanu. Pakilome per audrą, palikdami 
Centrinės Afrikos Respubliką vieno išprotėjusio žmogaus valiai. 

Kelias dienas apie šį „incidentą“ buvo kalbama nedaug. Pran- 
cūzijos vyriausybė sutriko susidūrusi su nauja padėtimi. Būdama 
visiškai jai nepasiruošusi, ji galiausiai pripažino naująjį režimą. 

Buvo pranešta apie naujametinės nakties aukas. Mažajam Luji 
Antiochui valstybė skyrė solidžią kompensaciją. O Bresleriai iš 
visų jėgų stengėsi, kad teisingumas būtų įvykdytas. Bet kokio 
teisingumo buvo galima tikėtis? Žudikai jau buvo mirę, o pagrin- 
dinis kaltininkas tapęs Centrinės Afrikos Respublikos vadovu. 

Mano žodžiai pakibo priešaušrio tyloje. 

— Užjaučiu, - sumurmėjo Sara. 

— Nereikia, Sara. Man tebuvo šešeri. Nieko neatsimenu. Tai 
tuščias mano gyvenimo puslapis. Be to, ką žmogus gali prisiminti 
apie pirmuosius penkerius gyvenimo metus? Viską sužinojau iš 
Breslerių pasakojimų. 

Mūsų kūnai dar kartą susipynė. Rausvi, raudoni ir violetiniai 
"aušros atspindžiai sušvelnino mūsų įniršį ir aršumą. Bet malo- 
numo vis dar nejutome. Nieko nekalbėjome. Kūnams žodžiais 
nepadėsi. 

Paskui nuostabiai graži nuoga Sara atsisėdo priešais ir suėmė 
mano rankas. Ji tyrinėjo mažiausius sužeidimų pėdsakus, pirštu 
braukė per dar rausvus randus nuo stiklo šukių sandėlyje. 

— Ar skauda? 

— Nė trupučio. Jos visiškai nejautrios. 

Ji ir vėl paglostė mano rankas. 

— Tu esi mano pirmas gojus, Luji. 

- Galiu pereiti į tavo tikėjimą. 

Vis dar čiupinėdama mano delnus, Sara trūktelėjo pečiais. 

— Ne, negali. 

- Keli įkirpimai žirklėmis reikiamoje vietoje ir... 

- Niekada negalėsi būti Izraelio pilietis. 

— Kodėl gi ne? 

Sara susiraukusi paleido mano rankas ir pažvelgė pro langą. 

- Tu esi niekas, Luji. Tu neturi pirštų atspaudų. 

kambarį su baltomis saulės nušviestomis sienomis, nedidele me- 
dine komoda, ant sienos priklijuotais liežuvį iškišusio Einšteino ir 
vežimėlyje sėdinčio Stiveno Hokingo portretais. Ant grindų mėtė- 
si krūva knygų plonais viršeliais. Vienišos merginos miegamasis. 

Pažvelgiau į laikrodį. Buvo vienuolika dvidešimt, rugsėjo ket- 
virta. Sara jau buvo išėjusi prie tvenkinių. Atsikėliau ir nusiprau- 
siau po dušu. Veidrodyje virš kriauklės ilgai tyrinėjau savo veidą. 
Bruožai paaštrėjo. Kakta blausiai spindėjo, o po apsunkusiais 
vokais akys tebebuvo tokios pat žaismingai šviesios. Gal tik pasi- 
vaideno, bet sau atrodžiau pasenęs, o išraiškoje atsirado žiaurumo. 
Po kelių minučių nusiskutau ir apsirengiau. Virtuvėje radau Saros 
raštelį, pakištą po arbatos skardine. 


Luji, 
žuvys laukti negali. 
Grįšiu pavakare. Jauskis kaip namie: 
gerk arbatą, skambink telefonu, skalbk. 
Ilsėkis ir lauk manęs. 
Geros dienos, mielasis gojau. 

Sara 


Išsiviriau arbatos, paskui gurkšnojau ją stebėdamas pro langą 
Pažadėtąją žemę. Prieš mane nusidriekęs kraštovaizdis buvo keis- 
tas sausros ir derlingumo, išdžiūvusių plotų ir žaliuojančių laukų 
derinys. Šioje spindinčioje šviesoje blyksintys tvenkiniai atrodė 
kaip raukšlės žemės paviršiuje. 

Pasiėmiau arbatinuką ir išėjau į lauką pasėdėti pavėsinėje. 
Prisitraukiau telefoną ir patikrinau savo atsakiklį. Linija veikė 
blogai, bet pranešimus išklausiau. Diumazas laukė žinių iš manęs. * 

Vagneris nekantriai reikalavo, kad jam paskambinčiau. Trečiasis 
skambutis nustebino labiausiai. Tai buvo Nelė Bresler. Ji dėl ma- 
nęs nerimavo. „Mielasis Luji, čia Nelė. Po jūsų skambučio labai 
susirūpinau. Ką veikiate? Paskambinkite man.“ 

Surinkau Ervė Diumazo numerį Montrė policijos komisariate. 
Tenykščiu laiku buvo devinta valanda ryto. Po kelių nesėkmingų 
bandymų galiausiai išgirdau inspektoriaus balsą. 

- Diumazai? Čia Antiochas. 

- Pagaliau. Kur esate? Stambule? 

- Negalėjau užtrukti Turkijoje. Esu Izraelyje. Ar galime kalbėti? 

- Žinoma. 

„- Noriu pasakyti, ar niekas nesiklauso mūsų pokalbio? 

Diumazas linksmai sukikeno. 

— Kas vyksta? 

— Kažkas bandė mane nužudyti. 

Pajutau, kaip subjuro Diumazo nuotaika. 

— Kas? 

- Du vyriškiai. Prieš keturias dienas Sofijos geležinkelio stotyje. 
Jie turėjo automatus ir naktinio matymo prietaisus. 

- Kaip pavyko pabėgti? 

— Per stebuklą. Bet jie nužudė tris nekaltus žmones. 

Diumazas tylėjo, todėl pridūriau: 

— Viena užpuoliką aš nužudžiau, Ervė. Tada nuvažiavau į Stam-' 
bulą, o iš ten keltu atplaukiau į Izraelį. 

- Ir ką išsiaiškinote? | 

— Nieko nesuprantu. Bet akivaizdu, kad gandrai yra visų šių 
įvykių centre. Visų pirma Radžkas Nikoličius, žiauriai nužudytas 
ornitologas. Paskui bandė nužudyti mane, nors aš tik stebėjau 
gandrus. O čia yra trečioji auka. Ką tik sužinojau, kad žydas or- 
nitologas buvo nužudytas prieš keturis mėnesius. Tai tos pačios 
grandinės dalis. Esu tuo tikras. Kaip ir Radžkas, Idas kažką aptiko. 

— Kas buvo tiedu užpuolikai? 

— Greičiausiai tie patys bulgarai, kurie balandžio mėnesį klau- 
sinėjo Žorą Grybinskį. 

— Ką ruošiatės daryti? 

— Tęsti. 

Diumazas išsigando. 

— Ką reiškia „tęsti“? Turite pranešti Izraelio policijai ir Inter- 
polui! 

- Jokiu būdu. Čia Ido nužudymo byla užraukta. Sofijoje Radžko 
mirtis nieko nedomina. Daugiau triukšmo gali kilti dėl Marselio, 
nes jis prancūzas. Bet ten viskas baisiai chaotiška. Įrodymų nėra, 
tik atskiri faktai. Per anksti kreiptis į bet kokią tarptautinę orga- 
nizaciją. Vienintelė galimybė - man vienam tęsti tyrimą. 

Inspektorius atsiduso. 

- Ar turite ginklą? 

— Ne. Bet Izraelyje jį lengva gauti. 

Diumazas neatsakė. Girdėjau jį šnopuojant. 

— O kąjūs? Turite naujienų? 

- Nieko konkretaus. Vis dar kapstausi po Bėmo praeitį. Šiuo 
metu matau vienintelę sąsają - deimantų kasyklas. Iš pradžių Pietų 
Afrikoje, paskui - Centrinės Afrikos Respublikoje. Taigi ieškosiu 
toliau. Visi kiti keliai nedavė jokių įdomių rezultatų. 

— Ką sužinojote apie „Vieną pasaulį ? 

- Nieko. „Vienam pasauliui“ nieko neprikiši. Valdymas skaid- 
rus, veikla efektyvi ir visuotinai giriama. 

— Kada organizacija buvo įkurta? 

— „Vieną pasaulį“ aštuntojo dešimtmečio pabaigoje įkūrė pran- 
cūzų gydytojas Pjeras Duano. Jis gyveno Indijos šiaurėje, Kalkutos 
mieste. Gydė skurdžius, mažus vaikus ir raupsuotuosius. Nu- 
sprendė plėsti veiklą. Pradėjo steigti atviras ambulatorijas tiesiog 
gatvėje, jos pasirodė labai naudingos. Apie Duano imta kalbėti. 
Garsas pasklido už šalies ribų. Pas jį ėmė važiuoti kiti Vakarų šalių 
gydytojai, atsirado lėšų, buvo išgydyti tūkstančiai vyrų ir moterų. 

— O paskui? 

- Paskui jis įkūrė „Vieną pasaulį , o po to - „Klubą 1001“, 
kuriam priklauso apie tūkstantį narių - bendrovės, įžymybės 
ar panašiai, - kurių kiekvienas paaukoja po dešimt tūkstančių 
dolerių. Visi pinigai - daugiau kaip dešimt milijonų dolerių - 
investuojami, todėl kasmet duoda didelį pelną. 

— Kaip naudojamos palūkanos? 

- Pelno užtenka „Vieno pasaulio“ administracinėms išlaidoms 
padengti. Taigi organizacija savo aukotojams garantuoja, kad jų 
pinigai bus panaudoti tiesiogiai nelaimėliams, o ne prabangiems 
biurams. Toks skaidrumas daug prisidėjo prie VP sėkmės. Dabar 
organizacija turi sveikatos priežiūros centrus visame pasaulyje. 
„Vienas pasaulis“ vadovauja ištisai humanitarinei armijai. Jis — 
autoritetas savo srityje. 

Ragelyje pasigirdo traškesys. 

- Ar galite man gauti jų centrų pasaulyje sąrašą? 

- Taip, bet nesuprantu... 

- Ir klubo narių sąrašą? 

- Einate klaidingu keliu, Luji. Pjeras Duano - įžymybė. Pernai 
jis vos negavo Nobelio taikos premijos ir... 

— Tai ar galite gauti? 

— Pamėginsiu. 

Vėl traškesių banga. 

- Pasitikiu jumis, Ervė. Susisieksime rytoj arba poryt. 

- Kur man jus rasti? 

— Aš jums paskambinsiu. 

Diumazas atrodė apstulbęs. Padėjau ragelį ir paskambinau 
daktarui Vagneriui. Vokietis apsidžiaugė išgirdęs mano balsą. 

- Kur jūs esate? - sušuko jis. 

- Izraelyje. 

- Puiku. Ar matėte mūsų gandrus? 

- Laukiu jų čia. Esu migracijos kelių kryžkelėje prie Beit Šeano. 

- Prie žuvų tvenkinių? 

— Taip. 

- Ar matėte juos Bulgarijoje ir prie Bosforo? 

— Nesu tikras, ar tuos. Tikrai mačiau kelis būrius skrendant 
virš sąsiaurio. Nuostabus vaizdas. Ulrichai, negaliu ilgai kalbėti. 
Ar turite paskutinius duomenis? 

— Kaip tik po ranka. 

- Sakykite. 

- Priešaky visų svarbiausia grupė. Jie vakar praskrido Damaską 
ir lekia Beit Šeano link. Manau, kad rytoj juos pamatysite. 

Ulrichas perskaitė duomenis. Pasižymėjau juos žemėlapyje. 

- O kaip Vakarų kelias? 

- Vakarų? Palaukite... Greičiausieji dabar skrenda per Sacharą. 
Greitai bus Malyje, Nigerio deltoje. 

Šią informaciją taip pat pasižymėjau. 

— Labai gerai, - pasakiau. - Vėl paskambinsiu po dviejų dienų. 

- Kur tiksliai esate, Luji? Galėtume pasiųsti faksą. Pradėjome 
doroti statistinius duomenis ir... 

- Gaila, Ulrichai. Čia nėra fakso aparato. 

- Jūsų balsas kažkoks keistas. Ar viskas gerai? 

- Viskas puiku, Ulrichai. Malonu buvo su jumis pasikalbėti. 

Galiausiai paskambinau Josei Lenfeldui, Gamtos apsaugos drau- 
gijos vadovui. Josė kalbėjo angliškai su ryškiu gomuriniu akcentu 
ir taip garsiai šaukė, kad ragelis virpėjo mano rankoje. Nujaučiau, 
kad šis ornitologas pasirodys esąs dar vienas keistuolis. Sutarėme 
susitikti poryt iš ryto aštuntą trisdešimt Ben Gurijono oro uoste. 

Atsistojau ir sukramsnojau kelias pitas virtuvėje, paskui nuėjau 
ištyrinėti Ido gūžtos sode. Jis nepaliko nei užrašų, nei statistikos, 
nei jokios kitos informacijos. Tik tvarsčius ir instrumentus, kokius 
mačiau Bėmo kabinete. 

Antra vertus, pasisekė - radau skalbimo mašiną. Kol visas 
mano garderobas sukosi jos būgne, tęsiau paieškas. Be kelių senų 

tvarsčių, apkibusių plunksnomis, neradau nieko. Dieną praleidau 
tikrai neproduktyviai. Tačiau dabar visų pirma norėjau pamatyti 
Sarą. 

Po valandos saulėkaitoje kabinėjau savo skalbinius, kai tarp 
dvejų marškinių išniro ji. 

— Baigei darbą? 

Užuot atsakiusi, Sara mirktelėjo ir įsikibo man į parankę. 

Už lango lėtai leidosi saulė. Sara pasitraukė nuo manęs. Jos kūnas 
blizgėjo nuo prakaito. Ji stebeilijo į ventiliatorių, kuris dūgzdamas 
sukosi palubėje virš mūsų galvų. Ilgas ir stiprus kūnas, tamsi, 
įdegusi ir pasaususi oda. Sulig kiekvienu judesiu jos raumenys 
virpėjo kaip užspeisti, bet pasiruošę pulti žvėreliai. 

- Nori arbatos? 

- Mielai, - atsakiau. 

Sara atsikėlė ir nuėjo užplikyti gėrimo. Jos kojos buvo truputį 
kreivos. Man vėl sukilo geismas. Jis atrodė neišsemiamas. Dviejų 
valandų pasimylėjimas manęs nė kiek neapramino. Esmė buvo ne 
malonumai ar orgazmai, o kūnų alchemija, troškimas ir jaudulys, 
lyg būtume sukurti liepsnoti vienas kitame. Amžinai. 

Sara grįžo nešina nedideliu variniu padėklu, ant kurio buvo me- 
talinis arbatinukas, du maži puodeliai ir keli sausainiai. Atsisėdo 
ant lovos krašto ir išpilstė arbatą taip, kaip tai daroma Rytuose - 
keldama arbatinuką aukštai virš puodelių. 

— Luji, - tarė ji. - Aš daug mąsčiau. Manau, kad eini klaidingu 
keliu. 

- Ką nori pasakyti? 

- Paukščiai, migravimas, ornitologai. O čia - žmogžudystė. 
Niekas nežudo dėl kelių paukščių. 

Tai jau buvau girdėjęs. Atsakiau: 
 - Visoje šioje byloje yra tik vienas viską siejantis dalykas, Sara. 
Gandrai. Nežinau, kur jie mane nuves. Net nenutuokiu, kodėl jų 
kelias nusėtas lavonais. Bet šitose tarptautinėse žiaurybėse turi 
būti kažkokia logika. 

— Už visko slypi pinigai. Neteisėtas tarptautinis verslas visose 
šiose šalyse. 

— Be abejonės, - atsakiau. - Maksas Bėmas buvo įsipainiojęs į 
kažkokią nelegalią veiklą. 

- Kokią? 

- Neturiu supratimo. Gal deimantai? Gal dramblio kaulas? 
Auksas? Bet kokiu atveju Afrikos turtai. Diumazas, šveicarų ins- 
pektorius, tiriantis šią bylą, įsitikinęs, kad tai susiję su brangak- 
meniais. Manau, jis teisus. Dramblio kaulo kontrabanda Bėmas 
verstis negalėjo. Jis griežtai stojo prieš dramblių žudynes Cent- 
rinės Afrikos Respublikoje. Aukso gandrų migracijos kelyje ne 
taip jau daug. Belieka deimantai - Centrinės Afrikos Respublikoje 
ir Pietų Afrikoje. Maksas Bėmas buvo inžinierius ir dirbo šioje 
srityje. Bet viskas labai mįslinga. Jis atsistatydino 1977 metais. 
Niekada nebegrįžo į Afriką. Visa jo veikla tebuvo gandrų globa. 
Niekaip to nesuprantu, Sara. 

Sara prisidegė cigaretę ir gūžtelėjo pečiais. 

— Esu tikra, kad turi minčių. 

Nusišypsojau. 

— Tu teisi. Manau, kad kontrabanda tebevyksta, o gandrais nau- 
dojamasi kaip kurjeriais. Arba pasiuntiniais - kaip tau labiau pa- 
tinka. Nelyginant pašto balandžiais. Žinią jie neša savo žieduose. 

— Kokiuose žieduose? 

— Europos ornitologai ant paukščių kojų mauna žiedus, ku- 
riuose nurodo paukščio gimimo vietą ir datą arba, jei tai laukinis 
paukštis, - kur ir kada buvo sugautas. Manau, kad Bėmo paukščių 
žiedai turėtų pasakoti kitokias istorijas. 

- Kokias? 

- Kažką, dėl ko verta žudyti. Radžkas atsakymą rado. Tavo 
brolis taip pat. Manau, kad Idas tikriausiai taip pat iššifravo pra- 
nešimus. Tai paaiškina, kodėl jis taip susijaudino ir manė, kad 
bus turtingas. 

Saros akyse įsižiebė ugnelės. Ji vėl išpūtė dūmus, bet nepasakė 
nė žodžio. Kurį laiką maniau, kad mane visiškai pamiršo. Paskui 
ji atsistojo. 

- Šiuo metu, Luji, tavo problemos ne danguje. Todėl nusileisk 
ant žemės. Jei taip ir laikysi galvą padebesiuose, gyvenimą baigsi 
nušautas kaip šakalas. 

Ji užsitempė džinsus ir marškinėlius. 

- Eime. 

Lauke leidosi saulė. Tolumoje švelniame ore mirguliavo kalvos. 
Sara perėjo sodą ir sustojo pusiaukelėje tarp namo ir pašiūrės. 
Pastūmė alyvmedžio šakas ir nušlavė dulkes. Pasirodė brezentinis 
tentas. Griebė už jo ir liepė man padėti. Nutraukėme apdangalą, ir 
pamačiau slaptą liuką. Šiandien pro jį praėjau turbūt kokį tuziną 
kartų. Sara jį pakėlė. Viduje buvo tikras arsenalas - automatai, 
šautuvai ir dėžės šovinių. 

— Gaborų šeimos atsargos, - paaiškino Sara. - Visada turėjome 
ginklų, bet Idas įsigijo naujų. Automatų su duslintuvais. 

Ji atsiklaupė ir ištraukė seną apdulkėjusį golfo lazdų krepšį: 
Nuvalė ir prikimšo ginklų ir šaudmenų. 

— Eime, - tarė ji. 

Sėdome į mano automobilį ir pravažiavome tvenkinius. Po 
pusvalandžio pasiekėme dykumą su stirksančiomis juodomis 
uolomis ir skurdžia augmenija. Žengėme per šiukšlių ir atliekų 
krūvas; vėjas nešė puvėsių dvoką. Tai buvo kibucų sąvartynas. 
Išgirdęs trekštelėjimą atsigręžiau. Sara klūpėjo ir apžiūrinėjo prieš 
ją gulinčius ginklus. 

Nusišypsojo ir pradėjo aiškinti: 


144 


— Šie du automatai - Izraelio gamybos. „Uzi“ pistoletas-kulko- 
svaidis ir „Galil“ modelis. Gryna klasika. Pasaulyje nerasi geresnių 
ginklų. Visa galva viršesni už kalašnikovus ir kitus „M16“. - Sara 
ištraukė amunicijos dėžę ir parodė man ilgus smailius šovinius. - 
Jie šaudo dvidešimt antro kalibro kulkomis, kaip ir įprastiniai 
ilgavamzdžiai medžiokliniai šautuvai. Bet šoviniuose daugiau 
parako ir kulkos padengtos plienu. 

Ji įstatė lenktą apkabą į „Galil“ automatą ir atsuko parodyti 
man iš šono. 

— Matai, yra dvi padėtys. Įprasta arba automatinė. Automato 
režimu per kelias sekundes gali iššauti penkiasdešimt šovinių. - 
Sara pavaizdavo, kaip kulkomis perlieja viską aplinkui, ir padėjo 
„Galil“ į šalį. - Dabar apžiūrėkime pistoletus. Du pabaisos, kuriuos 
matai, - tai didžiausio kalibro automatiniai ginklai pasaulyje: 
„357 Magnum“ ir „44 Magnum. - Ji ištraukė sidabrinį pistoletą 
ir įstūmė apkabą į dramblio kaulu aptaisytą rankeną. Ginklas 
buvo kone jos dilbio ilgio. - 44-ojo apkaboje šešiolika „Magnum“ 
šovinių. Tai pats galingiausias pistoletas pasaulyje. Juo gali sustab- 
dyti šimtą kilometrų per valandą važiuojantį automobilį. - Sara 
lengvai ištiesė ranką ir be jokių pastangų nusitaikė į kažkokį 
įsivaizduojamą taikinį. Mane nustebino jos jėga. - Bėda ta, kad 
visą laiką užsikerta. 

O čia matai ginklus, kuriais daug lengviau naudotis. Devinto 
kalibro „Beretta“ - mėgstamiausias Amerikos policininkų auto- 
matinis pistoletas. - Ji ištraukė apkabą iš juodo tobulų proporcijų 
ginklo, kuris, atrodė, susiliejo su jos plaštaka. - Ten šis itališkas 
daikčiukas pakeitė seną gerą trisdešimt aštunto kalibro „Smith 
8 Wesson“. Jis patikimas. Taiklus, lengvas ir greitas. Trisdešimt 
aštuntasis iššaudavo šešis, o „Beretta“ - šešiolika šovinių. - Ji 
pabučiavo rankeną. - Tai tikras draugas tarp-ginklų. Bet čia ma- 
tai-dar geresnius austrų gamybos - „Glock 17“ ir „Glock 21“. Tai 
ateities ginklai, visai tikėtina, kad jie pakeis „Berettą“. - Ji pakėlė 

pistoletą, kuris atrodė panašus į nebaigtą ir prasto dizaino „Be- 
rettą .- Septyniasdešimt procentų sudaro polimerai. Neįtikėtinai 
lengvas. 

Padavė man pakilnoti. Atrodė, kad pistoletas sveria tiek, kiek 
sauja plunksnų. 

— Raudonai švytintis taikiklis šaudymui tamsoje, absoliučiai 
saugus gaidukas ir šešiolikos šovinių apkaba. Estetai kritikuoja, 
kad negražus. Bet, mano nuomone, tai pats geriausias šiuo metu 
pardavinėjamas „žaisliukas“. „Glock 17“ parabelis šaudo devinto 
kalibro šoviniais, o dvidešimt pirmasis - keturiasdešimt penkto 
kalibro. Dvidešimt pirmasis ne toks taiklus, bet su tokio kalibro 
šoviniais sustabdysi bet kurį taikinį, kad ir kur pataikytum. 

"Sara įteikė man saują sunkių, plokščių, grėsmingų šovinių. 

- Šie du „Glockai“ priklauso man, - pasakė ji. - Tau duodu 
dvidešimt pirmąjį. Bet būk atsargus. Gaidukas specialiai pritai- 
kytas mano smiliui. Tau jis gali būti per lengvai nuspaudžiamas. 

Nepatikliai pažvelgiau į ginklą ir pakėliau akis į izraelietę. 

— Iš kur visa tai žinai, Sara? 

Dar viena šypsena. 

— Mes kariaujame, Luji. Niekada nepamiršk to. Jei prie tvenki- 
nių kiltų pavojus, visi mes per dvidešimt minučių privalome susi- 
rinkti tam skirtoje slaptoje vietoje. Kiekvienas dirbantis kibuce yra 
potencialus kareivis. Visi buvome apmokyti, visi treniruojamės 
ir esame pasiruošę kovai. Dar šių metų pradžioje „Scud“ raketos 
švilpė mums virš galvų. - Ji pasiėmė devinto kalibro šovinį, sulen- 
kė ranką ties ausimi ir įstūmė šovinį į apkabą. - Bet nereikia taip 
žiopsoti į mane. Esu įsitikinusi, kad būtent dabar tau yra iškilęs 
didesnis pavojus negu visam Izraeliui kartu sudėjus. 

Sukandau dantis, sugriebiau „Glocką“ ir paklausiau: 

- Šauliai, mane užpuolę Sofijoje, turėjo gana modernius gink- 
lus. Automatai, lazeriniai taikikliai ir matymo tamsoje įranga. Ką 
manai apie tai? 

— Nieko. Ne taip jau modernu. Visos pramoninių šalių kariuo- 
menės apsiginklavusios panašiai. 

— Nori pasakyti, kad tie du užpuolikai galėjo būti civiliškai 
persirengę kareiviai? 

— Kareiviai arba samdiniai. 

Sara paėjo tolyn dulkėtu taku ir sudėliojo taikinius. Plastiko 
gabalai, iškarstyti ant krūmokšnių, ant kelmų - skardinės. Link- 
dama prieš vėją grįžo mokyti mane šaudymo pradmenų. 

- Stipriai įsiremk kojomis, - tarė ji. - Įtempk ranką, smilių 
laikyk šalia vamzdžio. Žvelgi pro taikiklio plyšį. Kiekvieno šūvio 
atatranką priimi riešu, judindamas jį pirmyn ir atgal. Svarbiau- 
sia - ne iškeltu delnu, kaip atrodytų natūraliausia. Nes jei taip 
padarysi, vamzdis atsitrenks į riešą ir galų gale ginklas užsikirs. 
Ar supratai, mielasis gojau? | 

Linktelėjau ir atsistojau, kaip parodė Sara. 

— Gerai, Sara, aš pasiruošęs. 

Ji ištiesė rankas, sugniaužusi ginklą, atleido saugiklį, palaukė 
kelias sekundes ir šūktelėjo: „Ugnis!“ 

Pasigirdo kautynių triukšmas. Sara šaudė neįtikimai gerai. 
Net aš pataikiau į kelis taikinius. Paskui vėl stojo tyla, užpildyta 
bedūmio parako kvapo. Trisdešimt du šūviai perskrodė pava- 
karės orą. 

— Užtaisyt! - sušuko Sara. Kartu išmetėme tuščias apkabas ir 
pratęsėme šaudymą. Dar viena salvė. Apvirto dar kelios skardinės. 

— Užtaisyt! - pakartojo Sara. 

Dabar viskas vyko greičiau. Kulkos skriejo link apkabos spy- 
ruoklės, taikiklis trakštelėdavo vos užtaisius, jo plyšys visą laiką 
nutaikytas į taikinį. Taip iššaudėme vieną, dvi, tris, keturias apka- 
bas. Šovinių tūtos skraidė prieš mūsų akis. Nieko negirdėjau. Mano 
„Glockas“ smilko, ir supratau, kad jis įkaitęs iki raudonumo, bet 
nejautrūs delnai be Kliūčių leido šaudyti toliau nebijant karščio. . 

— Užtaisyt! - sušuko Sara. 

Visi pojūčiai tapo kurtinančiu malonumu. Ginklas spardėsi, šo- 
kinėjo ir spurdėjo mano rankose. Griausmingas garsas, trumpas, 
visa apimantis ir kurtinantis. Tanki melsva šūvio ugnis, susiliejanti 
su aitriais dūmais. Ir bauginantis neįsivaizduojamas niokojimas, 
mūsų šaudymo išdava, toliau nei už šimto metrų. 

— Užtaisyt! — Sara visa drebėjo. Šoviniai krito jai iš rankų. 
Akys tematė nusiaubtą mūšio lauką. Staiga mane apėmė baugus 
švelnumo tai jaunai moteriai jausmas. Nuleidau ginklą ir prisiar- 
tinau. Atrodė, kad ji vienišesnė negu bet kada, apsvaiginta įtūžio, 
paklydusi dūmuose tarp iššaudytų šovinių tūtų. 

Staiga pamatėme tris virš mūsų skrendančius gandrus. Vakaro 
žaroje jie švytėjo ir buvo nuostabūs. Pamačiau Sarą apsisukančią, 
spindinčiomis akimis, vėjyje plevėsuojančiais plaukais. Ir supra- 
tau. Ji akimirksniu užtaisė savo „Glocką“ nauja apkaba ir nusitaikė 
į dangų. Nuaidėjo trys šūviai, po to stojo visiška tyla. Mačiau, 
kaip sudraskyti paukščių kūnai, lyg sulėtintoje kino juostoje, 
plūduriavo danguje ir krito žemyn tolumoje; pasigirdo liūdnas 
tylus šlumštelėjimas. Pažvelgiau į Sarą, bet negalėjau nieko ištarti. 
Ji atrėmė mano žvilgsnį, paskui atsilošė ir ėmė kvatotis. Juokas 
buvo per daug garsus, šaižus ir bauginantis. 

- Žiedai! - sušukau ir pasileidau link negyvų paukščių. Už 
šimto metrų radau jų kūnus. Kraujas jau buvo susigėręs į smėlį. 
Apžiūrėjau kojas. Žiedų nebuvo. Tai buvo keli niekuo neišsiski-- 
riantys paukščiai. Lėtai žengdamas atgal pamačiau Sarą. Dabar ji 
buvo sulinkusi, verkė ir dejavo kaip raudų akmuo šiuose dykuose 
smėlynuose. 

Tą naktį mudu vėl mylėjomės. Rankos dvelkė paraku, ir mes 
glamonėjomės su liūdnu įniršiu. Paskui nakties tamsoje su 
džiaugsmu išsiliejome. Sukrėtimas mus iškėlė tarsi ant akinančios 
bangų keteros, kuri užliejo ir nugramzdino visus jausmus. 

"Kitą dieną atsibudome trečią valandą ryto. Netardami nė žodžio 
išgėrėme arbatos. Lauke jau buvo girdėti sunkūs kibucininkų 
žingsniai. Sara neleido man eiti kartu su ja prie tvenkinių. Jaunai 
žydei nedera rodytis viešumoje kartu su gojumi. Pabučiavau ją 
ir nuvažiavau priešinga kryptimi. Link Ben Gurijono oro uosto. 

Turėjau sukarti apie tris šimtus kilometrų. Dienai švintant 
važiavau greitai. Artėdamas prie Nabluso susidūriau su kitokia 
Izraelio kasdienybe. Kariškių pakelės postas sustabdė mane. Pa- 
sas. Tardymas. Įremti automatai. Dar kartą teko aiškinti kelionės 
tikslą. „Gandrai? Kas per paistalai?“ Teko atsakinėti į tolesnius 
klausimus blausiai apšviestoje trobelėje. Mieguisti kareiviai su 
šalmais ir neperšaunamomis liemenėmis nepatikliai dirsčiojo į 
mane. Galiausiai išsitraukiau Bėmo darytas nuotraukas ir paro- 
džiau juodus ir baltus paukščius. Kareiviai prapliupo juoktis. Aš — 
kartu su jais. Jie pavaišino mane arbata, išgėriau ją paskubomis. 
Tada išvykau. Per nugarą bėgo šalto prakaito srovelės. 

Aštuntą valandą ryto privažiavau milžiniškus Ben Gurijono oro 
uosto angarus, tarp kurių buvo įsikūrusios Josės Lenfeldo labo- 
ratorijos. Lenfeldas manęs jau laukė, nekantriai žingsniuodamas 
pirmyn ir atgal priešais gofruotos skardos duris. 

Šis ornitologas, Gamtos apsaugos draugijos vadovas, buvo 
grynas keistuolis. Dar vienas. Bet net jei Josė Lenfeldas šaukė visu 
balsu (matyt, stengdamasis perrėkti virš galvų skraidančius lėktu- 
vus), neįtikėtinu greičiu kalbėjo angliškai kapotais skiemenimis, 
šlikę buvo užsimaukšlinęs kreivai, o akis slėpė mafioziški „Ray- 
Ban“ firmos saulės akiniai, tai vis tiek jis man nepadarė įspūdžio. 
Man jau niekas nedarė įspūdžio. Dabar aš dėjausi žurnalistu ir 
išsikėliau užduotį apklausti šį žilaplaukį žmogų, kaip žonglierius 
į mėtomus daiktus sukaupusį dėmesį į savo mintis, ir išpešti rei- 
kiamus atsakymus. Taškas. | 

Josė pradėjo aiškinti Izraelio ornitologų problemas. Kiekvienais 
metais penkiolika milijonų migruojančių paukščių, priklausančių 
dviem šimtams aštuoniasdešimčiai skirtingų rūšių, skrisdami virš 
šalies, užkemša jos oro erdvę. Pastaraisiais metais dėl jų pasitaikė 
nemažai avarijų, kuriose nukentėjo civiliniai ir kariniai lėktuvai. 
Keli pilotai žuvo, daug lėktuvų visiškai sunaikinta. Kiekvienos 
avarijos nuostoliai - apie penki šimtai tūkstančių dolerių. Izraelio 
karinės oro pajėgos nusprendė imtis priemonių ir 1986 metais 
kreipėsi į jį pagalbos. Dabar Josė turėjo neribotas lėšas „prieš- 
paukštinio štabo“ steigimui, kad eismas ore vyktų įprastais tem- 
pais ir be pavojų. 

Iš pradžių apsilankiau stebėjimo padalinyje, įsikūrusiame civi- 
linio oro uosto skrydžių kontrolės bokšte. Dvi moterys kareivių 
uniformomis, be įprastinių radarų, stebėjo dar vieną, skirtą mig- 
ruojantiems paukščiams sekti. Jo ekrane nuolat pasirodydavo 
ilgos jų virtinės. 

- Taip mes išvengiame blogiausių pasekmių, - paaiškino Josė. - 
Jei vyksta nenumatytas, netikėtas skrydis, tai padeda mums už- 
kirsti kelią katastrofai. Kartais šie paukščių pulkai būna neįtikimai 
dideli. 

Lenfeldas pasilenkė prie savo kompiuterio, pamaigė klavišus 
ir parodė Izraelio žemėlapį, kurio visą plotą dengė didžiuliai 
paukščių būriai. 

— Kokie tai paukščiai? - paklausiau. 

- Gandrai, - atsakė Lenfeldas. - Nuo Beit Šeano ligi Negevo 
Izraelį jie gali perskristi per mažiau kaip šešias valandas. Visi ligi 
vieno oro uostų pakilimo takai yra aprūpinti garsiakalbiais, iš 
kurių sklinda įvairių plėšriųjų paukščių balsai, kad išvengtume 
žymesnių gandrų sankaupų apylinkėse. Bet jei nutiktų blogiausia, 
turime dresuotus plėšrius paukščius - mūsų „desantą“, - kuriuos 
galime paleisti kraštutiniu atveju. 

Tebepostringaudamas Lenfeldas vedė mane tolyn. Kirtome 
pakilimo takus lydimi reaktyvinių variklių po milžiniškais spar- 
"nais burzgimo. Josė žėrė įvairiausius paaiškinimus tai apie oro 
avarijų baimę, tai apie Izraelio nacionalinį pasididžiavimą, kad 
„esame antroji po Panamos šalis pagal migruojančių paukščių 
skaičių“. 

Priėjome laboratorijas. Magnetine kortele Josė atidarė me- 
talines duris. Patekome į kažkokį stiklo narvą su kompiuterio 
konsole, pakibusia virš didžiulės aeronautikos dirbtuvės. 

— Čia mes detaliai atkuriame avarijų sąlygas, - paaiškino Len- 
feldas. - Į modelius nukreipiame paukščių kūnus daugiau kaip 
tūkstančio kilometrų per valandą greičiu. Tada tiriame susidūri- 
mo vietas, jų atsparumą ir padarytą žalą. 

— Kokių paukščių kūnus? 

Lenfeldas nelinksmai sukrizeno. 

— Vištų, pone Antiochai. Tokių, kaip prekybos centruose. 

Kitas kambarys buvo pilnas kompiuterių, kurių ekranuose mir- 
gėjo skaičių stulpeliai, kvadratais suskirstyti žemėlapiai, grafikai 
ir diagramos. 

- Tai mūsų tyrimų skyrius, - pasakė ornitologas. - Čia nusta- 
tome kiekvienos paukščių rūšies maršrutus. Renkame tūkstančių 
paukščių stebėtojų užrašus ir liudijimus. Mainais už informaciją 
suteikiame jiems tam tikrų lengvatų - pavyzdžiui, apgyvendina- 
me, leidžiame stebėti tam tikrose strategiškai svarbiose zonose 
ir panašiai. 

Tai mane sudomino. 

- Vadinasi, jūs tiksliai žinote, kur virš Izraelio skrenda gandrai? 

Josė šyptelėjo ir nuvedė mane prie vieno iš laisvų kompiute- 
rių. Jame pasirodė Izraelio žemėlapis su maršrutus žyminčiomis 
punktyrinėmis linijomis. Jos buvo gana artį viena kitos, ir visos 
kryžiavosi virš Beit Šeano. 


151 


- Kaupiame visų rūšių paukščių maršrutus ir kasmetinės mig- 
racijos datas. Mūsų lėktuvai kiek įmanydami vengia šitų juostų. 
Šiame žemėlapyje raudonai pažymėti pagrindiniai gandrų keliai. 
Kaip matote, visi be išimties veda per Beit Šeaną. Tai yra... 

— Žinau Beit Šeaną. O jūs esate tikras, kad tas maršrutas niekad 
nesikeičia? 

— Visiškai tikras, - atsakė Lenfeldas, toliau plyšaudamas visa 
gerkle. - Čia jūs matote apibendrintą šimtų stebėjimų, atliktų per 
pastaruosius penkerius metus, vaizdą. 

— O ar turite skaičius, statistinius duomenis, kiek paukščių 
praskrenda? 

- Žinoma. Virš Izraelio praskrenda keturi šimtai penkiasdešimt 
tūkstančių gandrų - pavasarį, o paskui rudenį. Žinome jų atvy- 
kimo grafiką. Gerai ištyrinėjome visus jų įpročius. Turime datas, 
duomenis apie susibūrimų trukmę, vidurkius... viską. Gandrai 
yra tikslūs kaip laikrodžiai. 

— Ar domitės iš Europos atskrendančiais žieduotais gandrais? 

— Nelabai, kodėl turėtume? 

- Atrodo, kad žieduoti gandrai šį pavasarį nepasirodė. 

Josė Lenfeldas tiriamai pažvelgė į mane pro „Ray-Ban“ saulės 
akinius. Net pro užtamsintus stiklus mačiau jo nepatiklų žvilgsnį. 
Jis atsakė paprastai: 

- To nežinojau. Bet dėl skaičių... Nekaip atrodote, seni. Eime. . 
Kuo nors atsigaivinsime. 

Sekiau jį koridorių labirintais. Kondicionieriai skleidė ledinį 
šaltį. Priėjome gėrimų automatą. Pasirinkau gazuotą mineralinį 
vandenį, nuo jo gaivinančių burbulų pasijutau geriau. Tada tęsėme 
ekskursiją. 

Patekome į šiaudiniais dembliais išklotą biologijos laboratoriją 
su daugybe mėgintuvėlių ir mikroskopų. Čia mokslininkai vilkėjo 
baltais chalatais ir atrodė kaip bakteriologinio mūšio kariai. Josė 
paaiškino: 

— Tai visos programos smegenų centras. Čia mes tiriame smul- 
kiausias susidūrimų su paukščiais detales ir jų pasekmes mūsų ka- 
rinei įrangai. Į laboratoriją atgabenamos nuolaužos ir tyrinėjamos 
mikroskopais iki menkiausios plunksnelės, iki mažiausios kraujo 
dėmelės. Taip nustatomas susidūrimo greitis ir smūgio stiprumas. 
Čia įvertiname pavojus ir ieškome realių apsaugos priemonių. 
Nepatikėsite, bet ši laboratorija yra nepriklausomas mūsų karinių 
oro pajėgų padalinys. Tam tikra prasme migruojantys paukščiai 
yra Izraelio siekių priešai. 

- Taigi po akmenų karo turite paukščių karą? 

Josė Lenfeldas sukikeno. 

— Kaip pirštu į akį! Galiu jums parodyti tik dalį to, ką tiriame. 
Visa kita įslaptinta. Bet turiu šį bei tą, kas jus sudomins. 

Patekome į nedidelę vaizdo įrašų studiją, pilną kokybiškiausių 
vaizdajuosčių grotuvų su raiškiaisiais ekranais. Lenfeldas paleido 
kasetę. Ekrane pasirodė Izraelio karinių oro pajėgų pilotas su 
šalmu ir kauke. Tiesą sakant, matėsi vien jo burna. Jis kalbėjo 
angliškai: | 

- Išgirdau sprogimą, kažkas nepaprastai stipriai trenkė man į 
petį, kelioms sekundėms praradau sąmonę, paskui atsipeikėjau. 
Bet nieko negalėjau įžiūrėti. Šalmą ištisai dengė kraujas ir mės- 
galiai... 

Lenfeldas paaiškino: 

— Tai vienas iš mūsų pilotų. Prieš dvejus metus jo lėktuvas visu 
greičiu rėžėsi į gandrą. Tai atsitiko kovo mėnesį, kai paukščiai 
grįžta į Europą. Jam neįtikėtinai pasisekė. Paukštis rėžėsi tiesiai 
į priekinį stiklą, ir šis sudužo. Bet pilotas sugebėjo nutupdyti 
lėktuvą. Ištisas valandas gydytojai iš jo veido traukiojo stiklo 
skeveldras ir plunksnas. 

- Kodėl jis su šalmu? . 

- Todėl, kad Izraelio karo pilotų tapatybė - griežta paslaptis. 

- Taigi negalėsiu su juo pasimatyti? 

— Ne, - atsakė Josė. - Bet turiu kai ką žymiai geresnio. 

Išėjome iš studijos. Lenfeldas pakėlė ant sienos kabančio tele- 
fono ragelį, surinko numerį ir prabilo hebrajiškai. Po akimirkos 
pasirodė nedidukas žmogelis varlės veidu. Jo vokai buvo sunkūs 
ir tankiai mirksėjo ant išsprogusių akių. 

— Šalomas Vilmas, - pristatydamas jį tarė Josė. - Vilmas vado- 
vauja šios laboratorijos analitikų grupei. Jis asmeniškai tyrinėjo 
tą avariją, apie kurią ką tik kalbėjome. 

Anglų kalba Lenfeldas paaiškino Vilmui mano apsilankymo 
tikslą. Šis nusišypsojo man ir pakvietė į savo kabinetą. Gana keista, 
kad paprašė Josę palikti mus vienus. 

Nusekiau paskui jį dar keliais koridoriais su durimis sienose. 
Galiausiai patekome į mažą kaip seifas patalpėlę, į kurią galėjai 
įeiti tik surinkęs kodą. 

- Ar tai jūsų kabinetas? - paklausiau nustebęs. 

- Aš melavau Josei. Noriu jums kai ką parodyti. 

Vilmas uždarė duris ir įjungė šviesą. Tada kurį laiką rimtai 
stebeilijo į mane. 

— Neįsivaizdavau, kad atrodysite šitaip. 

— Atsiprašau“ 

— Laukiau, kol pasirodysite nuo pat 1989 metų avarijos. 

— Laukėte? 

- Jūsų ar ko nors kito. Tikėjausi lankytojo, ypač besidominčio 
į Europą parskrendančiais gandrais. 

Tyla. Kraujas pulsavo mano smilkiniuose. Tyliai paklausiau: 

— Ką tuo norite pasakyti? 

Vilmas rausėsi sandėliuke, tikroje metalo, sintetinio pluošto 
atraižų ir kitokių daiktų maišalynėje. Atkapstė dureles galvos 
aukštyje ir surinko kodą. 

- Tirdamas įvairias sudaužyto lėktuvo dalis, atradau keistą 
daiktą. Supratau, kad tas radinys nėra atsitiktinis, kad jis susijęs 
su kita, ilgesne istorija, kurios viena grandis tikriausiai esate ir jūs. 

Šalomas atidarė dureles, įkišo galvą į sieninį seifą ir kalbėjo 
toliau - balsas aidėjo kaip iš urvo gelmių: 
 - Intuicija man sako, kad galiu jumis pasitikėti. 

Vilmas išlindo iš seifo. Rankoje laikė du mažus permatomus 
maišelius. 

— Be to, baisiai trokštu išsivaduoti nuo tos naštos, - pridūrė. 

Buvau beprarandąs kantrybę. 

- Nieko nesuprantu. Apie ką jūs kalbate? 

- Kai naršėme sužaloto lėktuvo kabiną, piloto kombinezoną 
ir ypač šalmą, surinkome įvairių medžiagų pavyzdžių. Tarkim, 
stiklo duženų. 

Šalomas padėjo vieną maišelį su užrašu hebrajų kalba ant stalo. 
Jame buvo tamsinto stiklo šukelės. 

- Taip pat surinkome antveidžio skeveldras. 

Jis padėjo kitą maišelį su šviesesnėmis šukelėmis. 

- Lakūnui nepaprastai pasisekė, kad liko gyvas. 

Vilmo delnas liko sugniaužtas. 

- Tačiau ištyręs šiuos fragmentus mikroskopu aptikau dar šį 
tą. - Pirštus jis vis dar laikė sugniaužtus. - Kai ką, ko ten tikrai 
negalėjo būti. 

Plūstelėjo adrenalinas, nes staiga supratau, ką. ruošiasi pasakyti 
Vilmas. Vis dėlto surikau: 

- Ką, dėl Dievo meilės? 

Jis lėtai atgniaužė delną ir ištarė: 

- Deimantą. 

Lenfeldo laboratorijų kompleksą palikau visiškai nusistekenęs. 
Taigi Šalomo Vilmo atskleista paslaptis nuvedė mane tiesiai ten, 
kur vaizduotė ligi šiol nedrįso brautis. 

Maksas Bėmas buvo deimantų kontrabandininkas, o jo kurje- 
riais buvo gandrai. 

Jo strategija buvo ypatinga, stulbinanti ir akiplėšiška. Dabar 
žinojau pakankamai, kad galėčiau viską iki smulkmenų įsivaiz- 
duoti. Anot Diumazo, Maksas du kartus dirbo deimantų gavybos 
pramonėje: nuo 1969 ligi 1972 metų Pietų Afrikos Respublikoje, 
o nuo 1972-ųjų ligi 1977-ųjų - Centrinės Afrikos Respublikoje. 
Tuo pat metu jis nuolat stebėjo gandrų migraciją ir sekė tiesio- 
ginį jų oro ryšį su Europa. Kada jam kilo mintis panaudoti šiuos 
paukščius kaip nešikus? Gal ir neįtikėtina, bet visas tinklas buvo 
galutinai sukurtas dar prieš jam išvykstant iš Afrikos 1977 me- 
tais - bent jau Vakarų pusėje. Jam tereikėjo kelių bendrininkų, 
kurie be deimantų kasyklų vadovų žinios atrinktų pačius gra- 
žiausius akmenis ir žiemai baigiantis paslėptų juos gandrų kojų 
žieduose. Taip brangakmeniai „išskrisdavo“ ir kirsdavo daugybės 
valstybių sienas. 

O po to susigrąžinti deimantus Bėmui buvo vieni juokai. Jis 
buvo užsirašęs žiedų numerius ir žinojo, kur Šveicarijoje, Belgijo- 
je, Olandijoje, Lenkijoje ir Vokietijoje yra kiekvieno gandro lizdas. 
Tada jis vykdavo į medžioklę, prisidengęs jauniklių žiedavimu 
anestezuodavo suaugusius gandrus ir surinkdavo brangakmenius. 

Sistema turėjo ir silpnųjų grandžių. Nuostolių pasitaikyda- 
vo, jei gandras būdavo sužalojamas, tačiau turint galvoje, kad. 
kasmet būdavo naudojama po kelis šimtus paukščių, pelnas vis 
tiek buvo milžiniškas, o rizika būti demaskuotam - beveik lygi 
nuliui. Ornitologijos pomėgis tapo tobula priedanga. Negana to, 
galima manyti, kad metams bėgant Bėmas sutelkė savo gandrų 
būrius, kuriuos sudarė stipriausi ir labiausiai patyrę paukščiai. 
Papildoma priemonė - migracijos kelyje samdomi sargybiniai, 
kurie užtikrindavo, kad migracija vyktų kaip numatyta. Tuo būdu 
daugiau kaip dešimt metų nelegaliai be jokių sunkumų deimantai 
buvo gabenami ir į Rytus, ir į Vakarus. 

Mano galvoje pradėjo kilti ir kitų minčių. Jei gandrai skraidino 
milijonų Šveicarijos frankų vertės deimantus kiekvienos pavasario 
migracijos laiku, tai nenuostabu, kad Bėmas sunerimo, kai Rytų 
kryptimi skrendantys gandrai praeitą pavasarį negrįžo. Tada jis 
pasiuntė du bulgarus ieškoti gandrų. Jie apklausė Žorą Grybinskį 
ir suprato, kad jis nekaltas. Tada pasekė Idą ir, pamanę, kad pas- 
tarasis labiau įtartinas, nužudė ir įmurdė kūną į pelkes. 

Iš to, ką man sakė Sara, buvo akivaizdu, kad jaunasis ornitologas 
perprato šį nusikalstamą verslą. Kurį nors vakarą, slaugydamas 
vieną Bėmo žieduotų gandrų, jis turėjo atrasti paslėptą deimantą. 
Tuoj suvokė visą sistemą ir pradėjo svajoti apie turtus. O tada 
įsigijo automatą ir kas vakarą šaudydavo pelkėse nusileidžiančius 
žieduotus gandrus, kad pasiimtų deimantus. Taigi 1991 metų 
pavasarį Idas galėjo pasiglemžti didžiąją dalį jų pernešamo kro- 
vinio. Tada galimos dvi baigtys: arba bulgarų kankinamas Idas 
prakalbo ir šie atgavo deimantus, arba jis mirė anksčiau ir lobis 
liko kažkur paslėptas. Antrasis variantas labiau tikėtinas. Jei ne, 
tai kodėl Bėmas būtų mane siuntęs sekti gandrų? 

Tačiau šis gandrų paslapties atskleidimas negalėjo visko pa- 
aiškinti. Kiek laiko truko kontrabanda? Kas buvo Makso Bėmo 
bendrininkai Afrikoje? Koks „Vieno pasaulio“ vaidmuo šioje 
mįslingoje istorijoje? O svarbiausia, koks ryšys tarp deimantų 
kontrabandos ir pasibaisėtinos Radžko širdies vagystės? Ar tie 
du bulgarai nužudė ir Radžką? Ar jie chirurgai virtuozai, kuriuos 
minėjo Milanas Džiuričius? Pagaliau virš visko tvyrojo esminis 
klausimas: kodėl šiam tyrimui Maksas Bėmas pasirinko mane? 
Kodėl kaip tik mane? Nežinojau nieko apie gandrus, nepriklausiau 
jo tinklui ir blogiausiu atveju galėjau atskleisti visą tą nusikals- 
tamą veiklą. | 

Visu greičiu lėkiau atgal link Beit Šeano. Okupuotų teritori- 
jų dykumas pervažiavau apie devynioliktą valandą. Tolumoje 
mačiau karines stovyklas, kurių žiburiai švietė kalvų viršūnėse. 

Nabluso prieigose, patikros poste, mane dar kartą sustabdė kariš- 
kiai. Deimantas, kurį man atidavė Vilmas, suvyniotas į popieriu- 
ką, buvo paslėptas giliai kišenėje. „Glock 21“ tūnojo po sėdyne. 
Dar kartą pradėjau tiradas apie paukščius. Jie galų gale leido man 
pravažiuoti. 

Apie dešimtą vakaro pasirodė Beit Šeanas. Pajutau prieblan- 
dos kvapą, jis sukėlė keistą gailesčio jausmą, atnešamą sutemų 
tuštumos po saulės laidos. Pastačiau mašiną ir nuėjau į Saros 
namus. Šviesa niekur nedegė. Pabeldus durys atsilapojo pačios. 
Išsitraukiau „Glocką“ ir nuleidęs saugiklį - šaulio įgūdžiai greitai 
įgyjami - žengiau į svetainę. Ten nieko nebuvo. Išskubėjau į sodą 
ir pakėliau plastikinį slėptuvės dangtį. „Galil“ automato ir „Gloc- 
ko 17“ nebuvo. Sara išvyko. Kaip jai būdinga. Apsiginklavusi tarsi 
į mūšį einantis kareivis. Lengva it nakties paukštis. 

Kaip ir vakar, atsibudau trečią valandą ryto. Buvo rugsėjo šeštoji. 
Susirangiau ant Saros lovos ir užmigau nenusirengęs. Kibucas 
budo. Purpurinėje prieblandoje įsimaišiau tarp vyrų ir moterų, 
traukiančių link tvenkinių, ir bandžiau išklausinėti apie Sarą. 
Atsakas buvo arba priešiški žvilgsniai, arba išsisukinėjimai. 

Nuėjau pakalbėti su paukščių stebėtojais. Jie irgi keliasi labai 
anksti, kad galėtų stebėti vos pabudusius paukščius. Jau ketvirtą 
valandą jie tikrino savo įrangą, užtaisinėjo aparatūrą ir pakavo 
priešpiečius. Verandose pabandžiau paklausinėti angliškai. Po 
kelių nesėkmingų bandymų jaunas olandas atpažino Sarą pagal 
mano apibūdinimą, Jis patvirtino, kad matė tą jauną moterį vakar 
apie aštuntą valandą ryto Neve Eitano gatvėje. Ji lipo į 133 marš- 
ruto autobusą, važiuojantį į vakarus Netanijos link. Jaunuolį ypač 
nustebino tai, kad mergina nešėsi golfo krepšį. 

Po kelių akimirkų dūmiau į vakarus, nuspaudęs akceleratoriaus 
pedalą iki galo. Penktą valandą aušros šviesa jau tvindė Galilėjos 
slėnius. Sustojau degalinėje netoli Cezarėjos pasipildyti degalų. 
Gerdamas juodąją arbatą varčiau kelionių vadovą, ieškodamas 
informacijos apie Netaniją, Saros tikslą. Nuo to, ką perskaičiau, 
vos neišmečiau karšto puodelio iš rankų: „Netanija. Gyventojų: 
107 200. Pajūrio kurortas, garsėjantis nuostabiais smėlėtais paplū- 
dimiais ir ramybe, dar žinomas kaip didelis deimantų apdorojimo 
pramonės centras. Herclio gatvės rajone galima pamatyti, kaip 
dirba deimantų šlifuotojai ir svidintojai.“ 

Šokau iš vietos, net padangos sužviegė. Sara perprato visą sis- 
temą. O dabar, be abejo, turėjo ir deimantų. 

Devintą ryto tolumoje pasirodė Netanija. Didelis šviesus mies- 
tas, prigludęs prie jūros. Važiuodamas pakrantės keliu, apstatytu 
viešbučiais ir sanatorijomis, supratau tikrąją Netanijos paskirtį. 
Nors atrodė kaip pajūrio kurortas, iš tiesų šis miestas buvo prie- 
globstis pagyvenusiems turtuoliams, dykinėjantiems saulėkaitoje. 
Šlepsintys žingsniai, sudžiūvę veidai, drebančios rankos. Apie ką 
galvojo visi šie seniai? Apie jaunystę, apie visus Jom Kipurus, ku- 
riais buvo skaičiuojami jų tremties metai? Karus, koncentracijos 
stovyklas, nenuilstamą kovą dėl savo žemių atgavimo? Netanija 
Izraelyje buvo paskutinė gyvųjų stotelė. Prisiminimų kapinės. 

Netrukus kelias dešinėje atsivėrė į Nepriklausomybės aikštę, 
nuo kurios prasideda Herclio gatvė, deimantų apdirbėjų valdos. 
Pastačiau automobilį ir leidausi pėsčiomis. Po kokių šimto metrų 
patekau į dar tirščiau gyvenamą rajoną, kuriame kaip rytietiška- 
me turguje vyravo kepsnių, minios ir kvepalų tvaikas. Į tamsias 
gatveles retkarčiais kur ne kur įspįstantys saulės spinduliai slydo 
pardavėjų padėklais ir užsklęstomis namų langinėmis. Visur skli- 
do sumišę vaisių, prakaito ir prieskonių kvapai. Nenutrūkstamai 
alkūnėmis daužėsi pirmyn ir atgal skubantys žmonės. Virš minios, 
kaip judančių juodų žvaigždžių galaktika, šokčiojo šlikės. 

Nors prakaitas žliaugė upeliais, negalėjau nusivilkti švarko, 
nes po juo pūpsojo manasis „Glock 21“ dėkle su lipukais, kurį 
man davė Sara. Galvojau apie tą jauną žydaitę, kuri prieš kelias 
valandas ėjo tomis pačiomis gatvėmis, nešina deimantais ir pačia 
moderniausia ginkluote. Smilanskio gatvės gale radau, ko ieško- 
jau. Deimantų šlifuotojų kvartalą. 

Dirbtuvėlės glaudėsi viena šalia kitos dulkių pilname ore. Aidė- 
jo šaižūs besisukančių šlifavimo diskų garsai. Čia vis dar tebekles- 
tėjo amatininkystė. Prie kiekvienų durų sėdėjo ramiai ir kantriai į 
darbą paniręs žmogus. Prie pačių pirmųjų durų ėmiau klausinėti: 

- Ar nematėte aukštos jaunos blondinės? Ar ji nesiūlė jums 
aukščiausios kokybės neapdorotų deimantų? Ar neprašė įkainoti 
arba nupirkti iš jos tų brangakmenių? 

Kaskart gaudavau tokius pačius neigiamus atsakymus ir iš po 
bifokalinių akinių arba monoklių mane palydėdavo tokie patys 
nepatiklūs žvilgsniai. Visas kvartalas darėsi juntamai priešiškes- 
nis. Deimantų šlifuotojai nemėgsta klausimų ir pasakų. Jie dirba 
su brangakmenio spindesiu. Nesvarbu, kas su jų darbo objektu 
atsitiko anksčiau ar kas su juo susiję. Apie pusę pirmos jau buvau 
apėjęs beveik visą kvartalą ir ničnieko nesužinojau. Dar kelios 
dirbtuvėlės, ir mano paieškos bus baigtos. Paskutinį kartą užda- 
viau klausimus senukui, kuris puikiai kalbėjo prancūziškai. Jis 
sustabdė savo šlifavimo diską ir paklausė: 

— Ar ta mergina turėjo golfo krepšį? 

Taigi Sara lankėsi čia vakar vakare. Ji tėškė deimantą ant prekys- 
talio ir paklausė: „Kiek?“ Izaokas Kniklevičius apžiūrėjo akmenį 
šviesoje, stebėdamas atspindžius ant popieriaus, o paskui - per 
didinamąjį stiklą. Palygino su kitais deimantais ir nustatė, kad 
pagal spalvą ir skaidrumą deimantą reiktų skirti prie šedevrų. 
Senukas pasakė kainą, o Sara su ja iškart sutiko. Izaokas ištuštino 
savo seifą, tačiau pripažino, kad sudarė naudingą sandorį. Tačiau 
Izaokas nebuvo kvailys. Jis suprato, kad šis susitikimas - tik pati 

nuotykio pradžia. Jo manymu, parduoti brangakmenį be serti- 
fikato - labai pavojinga. Jis suprato, kad anksčiau ar vėliau į jo 
duris pasibels į mane panašus žmogus, o gal ir koks pareigūnas. 
Taip pat suprato, kad gali tekti grąžinti akmenį, nebent jau būtų 
jį supjaustęs. 

Izaokas buvo senis aštriais paukščio bruožais ir trumpai kirp- 
tais plaukais. Dėl stačiakampės galvos ir plačių pečių panėšėjo 
į kubistinį portretą. Galiausiai atsistojo, bet liko sulinkęs - nes 
lubos kybojo taip žemai, kad ir aš nuo pat pokalbio pradžios 
buvau susilenkęs dvilinkas, - ir pasiūlė papietauti. Matėsi, kad 
Izaokas turi man kažką daugiau papasakoti. O Sara jau seniai buvo 
toli. Nusišluosčiau veidą ir nusekiau paskui deimantų šlifuotoją 
skersgatvių raizgalyne. 

Netrukus priėjome skverelį, dengiamą storo tento. Po šiuo vėsiu 
stogu stovėjo restorano staliukai. Aplinkui knibždėte knibždėjo 
turgus. Vyriškiai plyšojo už savo prekystalių. Praeiviai stumdė 
vienas kitą. Šviesiai žalių drėbtinių sienų šešėlyje skendinčiose 
nišose šurmuliavo kitos krautuvėlės, supdamos tą verslo bruzdesį 
centre dar gyvybingesniu žiedu. Izaokas prasiskynė kelią pro minią 
ir užėmė stalelį. Dešinėje pajutau pykinantį kraujo kvapą. Apsuptas 
dvokiančių narvų, skendėdamas plunksnų debesyje, vyras ritmin- 
gai kapojo galvas šimtams vištų. Kraujas tekėjo upeliais. Greta 
skerdiko stovėjo juodai apsivilkęs stambus rabinas, laikantis ran- 
koje Torą. Jis nuolat lankstėsi ir kažką murmėjo. Izaokas šyptelėjo. 

- Matyt, esate nelabai susipažinęs su žydų papročiais, jaunuoli. 
Nesate girdėjęs apie košerinį maistą? Šitaip laiminama viskas, ką 
valgome. Dabar pasakokite apie save. 

Sulošiau beatodairiškai. 

- Nieko negaliu pasakyti, Izaokai. Moteriai, kurią matėte vakar, 
gresia pavojus. Man taip pat. Nuolatinis pavojus kyla bet kam, 
kas tik ką nors sužino apie šią istoriją. Patikėkite. Tik atsakykite 
į klausimus ir laikykitės kuo nuošaliau. 

— Ar mylite ją? 

— Nebūčiau pradėjęs nuo to, Izaokai. Bet taip, turiu pripažinti, 
kad myliu ją. Beprotiškai. Todėl tarkime, kad visa tai - meilės 
istorija, kupina sumaišties, aistros ir žiaurumo. Ar jums tiks? 

Izaokas vėl nusišypsojo ir užsisakė dienos patiekalą. Skerdžia- 
mų vištų kvapas man atmušė bet kokį apetitą, todėl aš užsisakiau 
tik arbatos. 

Tada deimantų šlifuotojas paklausė: 

— Kuo galiu būti jums naudingas? 

— Apsakykite man deimantą, kurį ji atnešė. 

- Tai nuostabus akmuo. Nedidelis - vos keli karatai - bet ypač 
baltas ir skaidrus. Deimantas vertinamas pagal keturis nekintan- 
čius kriterijus: svoris, skaidrumas, spalva ir forma. Tavo mergi- 
nos atneštas deimantas visiškai bespalvis ir tobulai skaidrus. Nė 
mažiausio intarpo. Tikras stebuklas. 

- Jei turėjote įtarimų dėl kilmės, kodėl jį pirkote? 

Izaoko veidas nušvito. 

— Todėl, kad toks mano darbas. Aš šlifuoju deimantus. Jau 
daugiau kaip keturiasdešimt metų pjaustau, skaldau ir svidinu 
brangakmenius. Tas, apie kurį kalbame, - tikra profesionalo, 
tokio, kaip aš, svajonė. Deimanto grožis labiausiai priklauso 
nuo šlifuotojo. Vienas netikslus judesys, ir baigta - turtas pra- 
rastas amžinai. Antra vertus, talentingai nušlifuotas akmuo gali 
atrodyti didesnis, tauresnis ir iškilesnis. Pamatęs šį deimantą 
supratau, kad dangus atsiuntė man vieną vienintelę galimybę 
sukurti šedevrą. 

— O kiek prieš supjaustant kainuotų tokios kokybės akmuo? 

Izaokas nervingai mirktelėjo. 

— Svarbu ne pinigai. 

- Atsakykite. Man reikia numanyti, kiek jis kainuoja. 

- Sunku atsakyti. Gal kokius penkis ar dešimt tūkstančių do- 
lerių. 

Mintyse praskriejo Bėmo gandrai, sklendžiantys danguje su 
savo brangiais nešuliais. Kiekvienais metais jie grįždavo į Europą, 
ten tūpdavo į savo lizdus Vokietijoje, Belgijoje arba Šveicarijoje. 
Kiekvieną pavasarį - milijonai dolerių. 

— Ar nutuokiate, iš kur galėjo atsirasti toks deimantas? 

— Deimantų biržose patys gražiausi neapdoroti akmenys kiau- 
rus metus eina iš rankų į rankas vokeliuose. Niekas negali žinoti 
jų kilmės. Net pasakyti, ar jie iškasti iš žemės, ar rasti vandenyje. 
Deimantai visiškai neatpažįstami. 

- Tokios kokybės deimantai - retenybė. Tikriausiai žinoma, iš 
kokių kasyklų jie galėtų būti? 

— Tai tiesa. Bet šiais laikais šaltinių atsiranda vis daugiau. Pietų 
Afrika ir Centrinės Afrikos Respublika, žinoma, vis dar išlieka 
tarp jų. Bet Angoloje ir Rusijoje renkamas vis gausesnis derlius. 

- Ar tokius iškastus neapdorotus akmenis, kaip šis, galima kur 
nors parduoti? 

— Yra vienintelė vieta pasaulyje. Antverpenas. Visa, kas par- 
duodama vengiant „De Beers“ bendrovės, - o tai maždaug dvi- 
dešimt ar trisdešimt procentų rinkos, - parduodama Antverpeno 
deimantų biržose. 

— Ar tai paaiškinote merginai? 

- Žinoma. 

Taigi mano Alisa iš Stebuklų šalies keliauja į Antverpeną. Pa- 
davėjas atnešė dienos patiekalą: gruzdinti pupų kukuliai su avin- 
žirnių tyre ir aliejumi. Izaokas, ramus, nepaisant nieko, puolė 
valgyti savo pitų. 

Akimirką jį stebėjau. Atrodė, kad nori išpasakoti visa, ką žino, 
bet nieko nenori sužinoti iš manęs. Prisimerkusių akių žvilgsnis 
rodė vien kantrybę ir susikaupimą. Supratau, kad niekas gyvenime 
jo jau nenustebins. Deimantų šlifuotojo patirtis - tarsi bedugnė 
danaidžių statinė. Jis buvo sutikęs begalę karštakošių, vilties ne-. 
tekusių žmonių ir lunatikų - tokių, kaip aš. 

— O kaip viskas vyksta Antverpene? 

— Labai įspūdingai. Biržos saugomos kaip Pentagonas. Tiesiog 
jauti, kaip nematomos kameros filmuoja tave iš visų pusių. Ten 
nieko nereiškia nei politika, nei nesutarimai. Vienintelis svarbus 
dalykas - brangakmenių kokybė. 

— O kas sunkiausia bandant parduoti tokius deimantus? Ar 
galima įsivaizduoti kontrabandą, nelegalų tinklą? 

Izaokas ironiškai šyptelėjo. 

- Tinklą? Jų, be abejo, yra. Bet, pone Antiochai, nešlifuoti 
deimantai yra visai kitas pasaulis. Tai labiausiai saugoma tvirtovė 
pasaulyje. Pasiūlą ir paklausą griežtai kontroliuoja „De Beers“. 
Įkurtos deimantų pirkimo, rūšiavimo ir sandėliavimo įmonės, 
įdiegta vieninga prekybos sistema, apimanti didžiąją dalį pasau- 
lio deimantų. Jos esmė - reguliariai patiekti iš anksto nustatytą 
brangakmenių kiekį. Kitaip tariant, reguliuoti deimantų prekybos 
srautą pasaulyje, kad būtų išvengta, taip sakant, nekontroliuojamų 
svyravimų. 

- Tai norite pasakyti, kad neapdirbtų deimantų kontrabanda 
neįmanoma? Kad „De Beers“ valdo visą deimantų platinimo 
tinklą? 

- Antverpene deimantų vis dar galima nusipirkti ir parduoti. 
Bet žodis „nelegalus tinklas“ verčia mane šyptelėti. Jei į rinką 
nuolat patektų aukštos kokybės egzemplioriai, ji taptų nestabili 
ir tai iškart būtų pastebėta. 

Ištraukiau paketėlį ir padėjau ant delno Vilmo duotą deimantą. 

— Tokie, kaip šis? | 
tą patyrusiu žvilgsniu. Aplink garsiai šurmuliavo turgus. 

- Taip, būtent tokie, kaip šis. - Izaokas linktelėjo ir nepatikliai 
pažvelgė į mane. - Jeigu pasirodytų keletas tokių, rinka reaguotų 
ir kainos imtų svyruoti. - Susiraukęs jis vėl ėmė įdėmiai apžiūri- 
nėti akmenį. - Neįtikėtina. Per visą savo gyvenimą mačiau viso 

labo penkis tokios kokybės akmenis. O štai per dvi dienas matau 
dar du, lyg jie būtų tokie paplitę, kaip vaikų kamuoliukai. Ar jį 
parduodate? 

- Ne. Dar vienas klausimas: jei gerai supratau, didžiausias 
kontrabandininko priešas yra „De Beers? 

— Iš tikrųjų. Tačiau nenuvertinkite muitinių. Ten yra puikių 
ekspertų. O ir viso pasaulio policijos pajėgos žvalgosi šitų mažų 
akmenukų, kuriuos taip lengva paslėpti. 

— O koks deimantų kontrabandininko interesas? 

— Kaip ir bet kurio kontrabandininko. Išvengti mokesčių ir 
apeiti įstatymus tų šalių, kurios gamina ir platina prekes. 

Maksas Bėmas apėjo šias kliūtis sukūręs sistemą, kurios niekas 
nė įsivaizduoti negalėjo. Man reikėjo patvirtinti dar du dalykus. 
Padėjau į šalį brangakmenį ir iš krepšio ištraukiau vieną Makso 
Bėmo katalogo kortelę. Vieną iš tų skaičiais ir raidėmis išmar- 
gintų kortelių, kurių nesugebėjau iššifruoti, tačiau jos prasmę jau 
pradėjau nutuokti. 

— Ar pažvelgęs į šiuos skaičius galėtumėte pasakyti, ką jie jums 
primena? 

Izaokas dar kartą nuleido akinius ir tylėdamas įsiskaitė. 

— Taip, viskas aišku, - atsakė jis. - Tai išsamūs deimanto apibū- 
dinimai. Jau minėjau keturis kriterijus - svoris, spalva, skaidru- 
mas ir forma. Anglų kalba jie apibūdinami kaip keturi „C“ - Carat, 
Colour, Clarity, Cut... Čia kiekviena eilutė atitinka vieną iš krite- 
rijų. Pavyzdžiui, šis apibūdinimas. Visų pirma data: „13/4/87“, po 
to „LLMI“: tai reiškia „Labai labai maži intarpai . Kitaip sakant, 
tai ypač skaidrus akmuo, kurio nešvarumų negalima įžiūrėti pro 
dešimt kartų didinantį stiklą. Toliau matome „10 C“, tai reiškia 
svorį - dešimt karatų (o vienas karatas - tai 0,2 gramo). Po to raidė 
„D', kuri reiškia „ypač baltas +, o tai nuostabiausia spalva. Tai 
unikalaus brangakmenio aprašas. Peržvelgęs visus įrašus galiu pa- 
sakyti, kad šių lobių savininkas yra nepadoriai turtingas žmogus. 

Mano burna išdžiūvo kaip dykumoje. Lobis, apie kurį kalbėjo 
Izaokas, buvo aprašytas kortelėje, kuri apėmė tik vieno gandro 
daugelio metų keliones. Man susvaigo galva pagalvojus, kokią 
daugybę tokių pat kortelių nešiojuosi krepšyje, o ir jos - tik 
nedaugelis pristatytų Bėmui siuntų aprašų. Gandras po gandro. 
Metai po metų. Kad galutinai įsitikinčiau, paklausiau: 

— Dar vienas dalykas, Izaokai. Ar pasakytumėte, kas tai yra? 

Padaviau jam Europos ir Afrikos žemėlapį su punktyru pa- 
žymėtomis linijomis. Jis pasilenkė prie jo ir po kelių sekundžių 
atsakė: 

- Tai galėtų būti keliai, kuriais deimantai keliauja iš Afrikos 
šalių, kur jie kasami, į tas Europos šalis, kuriose jie perkami arba 
šlifuojami. Kas tai? - pridūrė Kniklevičius su pašaipa. - Tavo 
kontrabandos tinklas? 

- Tam tikra prasme taip, - atsakiau. 

Viso labo jam ką tik parodžiau gandrų migracijos kelius. Kopiją 
žemėlapio iš vaikiškos knygos. Ją gavau iš Bėmo. Atsistojau. Vištų 
žudikas vis dar skendėjo kraujo jūroje. 

Izaokas taip pat atsistojo ir dar kartą išmėgino laimę. 

— Ką darysite su brangakmeniu? 

— Negaliu jums jo parduoti, Izaokai. Man jo reikia. 

- Gaila. Beje, turėti tokį akmenį labai pavojinga. 

Apmokėjau sąskaitą ir atsakiau: 

- Izaokai, tik du žmonės žino, kad turite aną deimantą. Aš ir ta 
mergina. Taigi galima sakyti, kad tai įslaptintas reikalas. 

- Pamatysime, pone Antiočhai. Tačiau, kad ir kas nutiktų, šie 
akmenys suteikė man jaunystės polėkio, netikėtai nušvietė mano 
senatvę. 

Izaokas lengvu judesiu atsisveikino su manimi. 

- Šalom, Luji. 

Įsimaišiau į minią. Ėjau siauromis gatvelėmis pro krautuvėlių 
vitrinas ir mėginau susigaudyti, kur esu. Galvoje ūžė ir buvo 

sunku susikaupti. Be to, trukdė ir kitas jausmas. Tikriau pasakius, 
pojūtis - vos išėjęs iš restorano į gatvės minią pajutau, kad mane 
kažkas seka. 

Galiausiai grįžau į Herclio gatvę ir Nepriklausomybės aikštę. 
Buvau šalia savo automobilio, bet nusprendžiau šiek tiek luktelėti 
minios spūsties priedangoje. Pasukau link paplūdimio. Nuo jūros 
pūtė ilgi sūraus vėjo gūsiai. 

Atsigręžiau apžiūrėti praeivių ir ištirti jų veidų. Nieko įtartino 
nepamačiau. Pro šalį baltoje saulėkaitoje pravažiavo keli auto- 
mobiliai. Aplinkui kilo skaidrūs kaip veidrodžiai aukšti namų 
fasadai. Kitoje gatvės pusėje, paplūdimyje, šezlonguose drebėjo 
senoliai. Žiūrėjau į išlinkusių, įsitempusių nugarų eiles ir gūž- 
čiojau pečiais - absurdiška, kad jie buvo apsivilkę visokiausiais 
storais ir sunkiais drabužiais, nors jau turėjo būti daugiau kaip 
trisdešimt penki laipsniai karščio. Megztiniai, švarkai, lietpaltis, 
nertiniai. Lietpaltis! Įbedžiau akis į jo savininką, žirgliojantį kran- 
tine. Vyriškis ėjo pakėlęs apykaklę, o ant nugaros matėsi didelė 
prakaito dėmė. Man ėmė suktis galva. Ką tik atpažinau vieną iš 
Sofijos smogikų. 

Perėjau gatvę greitu žingsniu ir pasukau link jo. 

Vyriškis atsisuko. Prasižiojo, o po to nuskuodė tolyn, vingu- 
riuodamas tarp sėdinčių senolių. Visu greičiu puoliau pirmyn, 
pakeliui stumdydamas senukus ir jų šezlongus. Keliais šuoliais 
prisivijau žudiką. Jis bandė kišti ranką į lietpaltį. Sugriebiau už 
apykaklės ir kumščiu trenkiau į pilvą. Netekęs žado neišleido nė 
garso. Ant žemės iškrito „Uzi“ pistoletas-kulkosvaidis. Nuspyriau 
ginklą šalin ir abiem rankom įsikibau jam į gerklę. Keliu tren- 
kiau į veidą. Aiškiai girdėjau, kaip trekštelėjo nosis. Už nugaros 

girdėjau, kaip kepurnėdamiesi tarp išvartytų šezlongų vaitoja 
išsigandę senoliai. 

— Kas esi? - suriaumojau angliškai ir trenkiau kakta jam į tar- 
puakį. - Kas tu toks? 

Vyriškis nugriuvo atbulas. Pokštelėjo į betoną atsitrenkdama 
kaukolė. Iš karto vėl sugriebiau jį. Iš šnervių plūdo kraujas ir 
gleivės. 

— Kas esi, dėl Dievo? - nesustodamas daužiau jo veidą. Apmi- 
rusiais pirštais kirtau ligi pat kaulų. Daužiau ir daužiau, maldamas 
jo lūpas. 

— Kas tau moka, niekše? - suurzgiau, dešine ranka prispaudęs 
prie žemės, o kaire naršydamas kišenes. Radau piniginę. Tarp kitų 
popierių buvo ir pasas. Metalo mėlynumo, švytintis saulėje. Išsi- 
žiojau atpažinęs įspaustą Jungtinių Tautų Organizacijos ženklą. 
Žudikas turėjo Jungtinių Tautų pasą. 

Ši nustebimo akimirka brangiai kainavo. 

Bulgaras spyrė keliu man į tarpukojį ir pašoko lyg pastūmėtas 
spyruoklės. Susilenkiau sunkiai švokšdamas. Jis atstūmė mane ir 
kastetu smogė į žandą. Vos spėjau išsisukti, bet lūpa buvo pra- 
kirsta. Saulės spinduliuose tvykstelėjo kraujo srovelė. Rankomis 
susiėmiau veidą ir suspaudžiau prakirstą odą kaire ranka, deši- 
niąja nevikriai bandydamas išsitraukti pistoletą. Žudikas jau visu 
greičiu skuodė tolyn. 

Bet kuriame kitame mieste būčiau turėjęs kelias minutes ir 
spėjęs dingti. Bet Izraelyje policija ar kariuomenė pasirodo vos 
per kelias sekundes. Pamosavau ginklu, kad senoliai dūotų kelią. 
Tada dejuodamas ir svyruodamas pasileidau prie savo automo- 
bilio Nepriklausomybės aikštėje. 

Kišant raktelį į spyną ranka drebėjo. Smarkiai kraujavau. 
Akyse tvinko ašaros ir baisiai skaudėjo tarpukojį. Atidariau 
dureles ir sudribau ant sėdynės. Iš karto apėmė svaigulys, rodėsi, 
galva tuoj skils pusiau. „Užvesk variklį, - įsakiau sau. - Užvesk, 

kol nepraradai sąmonės.“ Besukant raktelį mintyse iškilo Saros 
veidas. Niekad jos man taip nereikėjo, kaip dabar. Niekad nesi- 
jaučiau toks vienišas. Išvažiuojant ant asfalto sucypė automobilio 
padangos. 

Nuvažiavau apie trisdešimt kilometrų. Netekau daug kraujo ir 
akys ėmė blaustis. Jaučiausi, lyg galvoje grotų cimbolais. Dantys 
kaukšėjo. Namai praretėjo ir greitai vėl atsidūriau dykumoje. 
Supratau, kad anksčiau ar vėliau būsiu sustabdytas prie policijos 
arba armijos kontrolės posto. Pamačiau aukštą uolą ir sustojau 
jos pavėsyje. Atsukau užpakalinio vaizdo veidrodėlį į veidą. Pusė 
veido - kruvina masė, pro kurią nesimatė bruožų. Ilgas mėsos 
gabalas nukaręs po smakru. Tai mano apatinė lūpa. Tramdydamas 
dar vieną svaigulio priepuolį išsitraukiau kelioninę vaistinėlę. 
Išgėriau nuskausminamųjų, dezinfekavau ir pleistru užklijavau 
Kaip Nematomas žmogus. 

Akimirką užsimerkiau ir pabandžiau sutramdyti minčių srautą. 
Vadinasi, mane sekė nuo pat Bulgarijos. Arba žinojo, kuriuo keliu 
važiuosiu, todėl paprasčiausiai patykojo manęs Izraelyje. Nieko 
nuostabaus. Juk jie tiesiog galėjo sekti gandrų keliais, kad atrastų 
mane. Tačiau mane nustebino Jungtinių Tautų pasas. Ištraukiau jį 
iš kišenės ir atsiverčiau. Vyras vardu Miklošas Sikovas. Gimimo 
vieta: Bulgarija. Amžius: 38 metai. Profesija: palydovas. Jei smogi- 
kas iš tiesų dirbo „Vienam pasauliui“, jis lydėdavo humanitarinės 
pagalbos - vaistų, maisto ir įrangos — siuntas. Bet šis žodis galėjo 
turėti ir kitą prasmę. Sikovas buvo vienas iš Bėmo agentų. Iš tų, 
kurie sekdavo gandrų migravimo kelius, juos stebėdavo ir gel- 
bėdavo, o Afrikoje trukdydavo jų medžioklę. Žiūrėjau į išduotas 
vizas. Bulgarija, Turkija, Izraelis, Egiptas, Malis, Centrinės Afri- 
kos Respublika, Pietų Afrikos Respublika. Antspaudai patvirtino 
mano hipotezę. Pastaruosius penkerius metus šitas Jungtinių 
Tautų darbuotojas nuolat keliavo gandrų maršrutais, ir Rytų, ir | 

Vakarų. Įkišau Sikovo pasą į praplėštą odinio aplanko apmušalą, 
o paskui visu greičiu pajudėjau link Jeruzalės. 

Visą pusvalandį važiavau uolėtomis vietovėmis. Skausmas at- 
slūgo. Maloniai gaivino oro kondicionierius. Visa, ko norėjau, - tai 
ištrūkti iš šios liepsnojančios šalies ir atsidurti lėktuve. 

Apimtas panikos pražiopsojau tiesiausią kelią ir dabar, regis, 
važiavau ilgu aplinkkeliu per okupuotas teritorijas. Šešioliktą va- 
landą pasiekiau Nabluso apylinkes. Supratau, kad bandyti įveikti 
armijos užtvaras taip atrodant nėra geras sumanymas. Ligi Jeru- 
zalės dar liko per šimtą kilometrų. Pastebėjau juodą automobilį; 
jis jau kurį laiką važiavo paskui mane. Pamačiau jį užpakalinio 
vaizdo veidrodėlyje. Atrodė, lyg plauktų įkaitusiu oru. Sulėtinau 
greitį, ir jis ėmė artėti. Tai buvo „Renault 25“ su Izraelio registraci- 
jos numeriais. Dar sulėtinau greitį. Mane nukrėtė tarsi tūkstančio 
voltų iškrova. Veidrodėlyje pamačiau Sikovą krauju aptaškytu 
raudonu veidu - nelyginant raudoną pabaisą, pasilenkusią prie 
vairo. Perjungiau pavarą į trečią ir nuspaudžiau akceleratorių ligi 
galo. Po kelių sekundžių jau skriejau daugiau kaip dviejų šimtų 
kilometrų greičiu. Automobilis lipo man ant kulnų. 

Taip važiavome kokias dešimt minučių. Sikovas stengėsi mane 
aplenkti. Visą laiką bijojau, kad į užpakalinį stiklą pasipils šūviai. 
„Glocką“ buvau padėjęs ant keleivio sėdynės. Staiga horizonte 
pamačiau pasirodant Nablusą, pilką ir virpantį karštyje. Kur kas 
arčiau, dešinėje, išdygo palestiniečių stovykla su dideliu užrašu 
„Balatakampas“. Pagalvojau apie savo izraelietiškus automobilio 
numerius. Pasukau iš autostrados link stovyklos. Iš po mano 
padangų kilo dulkių debesys. Vėl padidinau greitį. Jau buvau per 
kelis metrus nuo stovyklos, bet Sikovas neatsiliko. Ant stogo pa- 
stebėjau izraeliečių sargybinį su žiūronais. Kitose terasose susijau- 
dinusios palestinietės moterys pirštais rodė į mane. Vaikai būriais 
pasklido į šalis prisirinkti akmenų. Mano planas turėjo išdegti. 

Įvažiavau tiesiai į pragaro vartus. 

Pirmieji akmenys pataikė vos įnėrus į pagrindinę gatvę. Su- 
byrėjo priekinis stiklas. Sikovas vis dar bandė iš kairės įsiterpti 
tarp manęs ir aklinos sienos, ištepliotos užrašais. Pirmasis susi- 
dūrimas. Mudviejų automobiliai atšoko nuo mus supančių sienų. 
Tiesiai prieš mus vaikai toliau mėtė akmenis. „Renault“ vėl puolė. 
Aptekęs kraujais Sikovas kiaurai vėrė mane nuodingais žvilgsniais. 
Iš visų pusių ant stogų tarp plazdenančių skalbinių šaukė moterys. 
Pasirodė kovai pasiruošę Izraelio kareiviai, užtaisinėdami ašarinių 
dujų šautuvus ir rikiuodamiesi palei terasų kraštus. 

Netikėtai atsivėrė nedidukė aikštė. Staiga pasukau į ją ir slys- 
damas apsisukau aplink, važiuoklė bruožė žemę, o iš visų pusių 
automobilį daužė akmenys. Mašinos langai išdužo. Sikovas prisi- 
vijo mane ir užtvėrė kelią. Pamačiau, kaip smogikas taikosi į mane, 
ir kritau ant keleivio sėdynės, tada išgirdau duslų šūvio peršautų 
durelių garsą. Tuo pačiu metu virš mūsų galvų prašvilpė ašarinių 
dujų užtaisai. Pakėliau akis. Žvelgiau tiesiai į bulgaro ginklo vamz- 
dį. Bandžiau apčiuopti savo „Glocką“, kuris man krentant nusi- 
rito nuo sėdynės. Per vėlu. Bet Sikovui nebeliko laiko nuspausti 
gaiduką. Kol jis taikėsi į mane, akmuo smogė jam į sprandą. Jis 
išsirietė, suriko ir pradingo. Ašarinės dujos jau sklido, akys ėmė 
perštėti, netekau kvapo. Mus supo kurtinantis triukšmas. 

Pavažiavau atbulas ir ėmiau raustis dulkėse. Apgraibomis su- 
siradau savo „Glocką“. Šnypštė ašarinių dujų balionai, klykė mo- 
terys, bėgo vyrai. Iš visų aikštės kampų intifados kovotojai mėtė 
akmenis. Bet dabar jie nebesitaikė į mūsų automobilius. Taikėsi 
tik į kareivius, kurių staiga pasirodė daugybė. Džipai stojo dulkių 
debesyse. Iš jų virto vyrai žaliomis uniformomis su dujokaukėmis. 
Vieni toliau šaudė baltaisiais nuodais, kiti - guminėmis kulkomis, 
o treti - tikromis kulkomis į tikrus vaikus. Aikštė tapo panaši į 
išsiveržusį ugnikalnį. Mano akys peršėjo, o gerklė liepsnojo. Žemė 
drebėjo nuo šaudymo ir lakstymo. Staiga iš žemės gelmių tarytum 
banga pakilo kitas garsas, didingas ir galingas kaip griaustinis. Į 

vieną visumą susiliejo šimtai balsų. Pamačiau ant sienų sustoju- 
sius palestiniečių paauglius, giedančius maišto giesmę, iškėlusius 
rankas ir pirštais rodančius pergalės ženklą V. 

Tuo metu plienu kaustyti Sikovo batai prakaukšėjo pro mane 
tirštame dūmų debesyje. Atsistojau ir nubėgau iš paskos. Mažomis 
gatvelėmis vijausi niekšą sekdamas paliktu pėdsaku. Jis plūdo 
krauju, kurį bemat sugerdavo smėlis. Po kelių sekundžių paste- 
bėjau Sikovą. Nusiplėšiau tvarsčius ir atleidau „Glocko“ saugiklį. 
Mes toliau bėgome tarp kalkėmis baltintų sienų. Nei jis, nei aš 
negalėjome spartinti žingsnio dėl prasismelkusių į plaučius dujų. 
Sikovo lietpaltis jau plaikstėsi už kelių žingsnių. Ruošiausi sugrieb- 
ti, bet instinktas jį įspėjo. Staiga atsisukęs nutaikė į mane „Magnum 
44“. Saulės atšvaitai nuo ginklo apakino mane. Pabandžiau jam 
įspirti. Sikovas atsirėmė į sieną ir vėl pakėlė pistoletą. Išgirdau pir- 
mąjį šūvį. Užsimerkiau ir ištuštinau visą šešiolikos šūvių „Glocko“ 
apkabą tiesiai prieš save. Praėjo kelios įtampos kupinos amžinybės 
sekundės. Kai atsimerkiau, Sikovo galva buvo vien kruvina masė. 
Iš pajuodusių raumenų čiurkšlėmis tryško kraujas. Sienoje, ap- 
taškytoje smegenimis ir kaulais, žiojėjo metro skersmens skylė. 
Instinktyviai paslėpiau ginklą. Tolumoje girdėjau vis dar dainuo- 
jančius palestiniečių vaikus, nebijančius izraeliečių ginklų. 

Nedideliame skvere mane atrado du izraeliečių kareiviai. Veidu 
plūdo kraujas, o dvasia buvo visiškai palūžusi. Nebesuvokiau, kur 
esu ir ką veikiu. Sanitarai nusinešė mane. „Glockas“ vis dar tebe- 
buvo paslėptas po švarku. Po kelių minučių gulėjau ant metalinės 
lovos, ir man perpylinėjo kraują po svilinančiu palapinės tentu. 

minėjo siūles, nuskausminamuosius vaistus ir operaciją. Jie manė, 


172 


kad esu nekaltas turistas, intifados kovotojų užpuolimo auka. 
Supratau, kad patekau į „Vieno pasaulio“ ligoninę, įsikūrusią už 
kokių penkių šimtų metrų nuo Balatakampo stovyklos. Jei mano 
lūpos nebūtų buvusios ištisa kruvina masė, būčiau nusišypsojęs. 
Atsargiai pakišau savo pistoletą po čiužiniu ir užsimerkiau. Aki- 
mirksniu mane apgaubė naktis. 

Kai atsibudau, buvo tylu ir tamsu. Negalėjau net suprasti, kokio 
dydžio yra palapinė. Apsipylęs prakaitu drebėjau nuo šalčio. Vėl 
užsimerkiau ir panirau į košmarus. Sapnavau vyrą ilgomis, gys- 
lotomis rankomis, ramiai ir metodiškai pjaustantį vaiko kūnelį. 
Kartkartėmis jis panardindavo savo pajuodusias lūpas į pulsuo- 
jančius vidurius. Negalėjau matyti veido, nes jį gožė ant mėsos 
kablių sukabinėtų galūnių ir kūnų miškas. Jų ochros spalva buvo 
kaip karamelizuotų mėsos patiekalų kinų restoranuose. 

Sapnavau, kaip išsipūtusioje palapinėje sprogsta kūnas. Sapna- 
vau Radžko veidą agonijos metu, su perpjautu pilvu ir virpančio- 
mis žarnomis. Idą nulupta oda, su išvirtusiais viduriais, kaip kokį 
kraupų Prometėją, draskomą gandrų. 

Pakilo saulė. Erdvi palapinė buvo pilna lovų ir kamparo kvapo. 
Aplink gulėjo jauni sužeisti palestiniečiai. Tolumoje girdėjosi ge- 
neratoriaus gausmas. Tą dieną man tris kartus nuėmė tvarsčius, 
kad galėčiau pavalgyti kažkokio baklažanų troškinio, užsigerda- 
mas ypač stipria juodąja arbata. Burna buvo lyg betono luitas, 
o kūnas sustingęs kaip žarsteklis. Visą laiką laukiau, kad įsiverš 
Jungtinių Tautų arba Izraelio kareiviai, sučiups mane ir išsives. 
Bet niekas neatėjo ir, nors atidžiai klausiausi, niekas neminėjo 
Sikovo žūties. 

Palengva perpratau mane supančią tikrovę. Intifada - vaikų 
karas, ir čia buvo vaikų ligoninė. Gretimose lovose išdidžiai tylė- 
dami kentėjo ir merdėjo dar visai vaikai. Virš lovų buvo iškabintos 
rentgeno nuotraukos, kuriose mačiau jų sužalojimus: sutraiškytas 
galūnes, suvarpytus kūnus, ligos apimtus plaučius. Buvo ir daug 

įprastomis ligomis sergančių vaikų. Dėl higienos stokos pabėgėlių 
stovyklose kyla įvairiausių ligų protrūkiai. 

Pavakare prasidėjo puolimas. Tolumoje aidėjo šūviai, švil- 
pė ašarinių dujų granatos, aidėjo laukiniai balsai: nuo pykčio 
apduję vaikai bėgo slėptis Balatakampo gatvėmis. Netrukus 
pasirodė sužeistųjų virtinės. Isteriškos apsiašarojusios moterys 
su šydais, velkančios pamėlynavusius, kosinčius ir dūstančius 
savo vaikus. Sužeisti vaikai tuščiomis akimis, sukruvintais dra- 
bužiais susirangę ant neštuvų. Aimanuojantys tėvai, glostantys 
operacijos laukiančių sūnų rankas arba lauke, dulkėse, grasi- 
nantys atkeršyti. 

Trečią dieną manęs atvažiavo Izraelio greitosios pagalbos au- 
tomobilis. Jie norėjo patogiai įkurdinti mane Jeruzalėje, kol galės 
išsiųsti atgal į Prancūziją. Atsisakiau. Po valandos prisistatė tu- 
rizmo valdybos atstovai ir pasiūlė geresnį maitinimą, patogesnį 
čiužinį bei kitų privilegijų. Dar kartą atsisakiau. Ne reikšdamas 
tuo solidarumą su arabais, bet todėl, kad palapinė buvo vienintelė 
mano slėptuvė. Užtaisytas „Glockas“ vis dar gulėjo po čiužiniu. 
Izraeliečiai davė man pasirašyti dokumentą, kad visa atsakomybė 
už tai, kas jau įvyko, ir už tai, kas dar gali man nutikti Vakarų 
Krante, tenka išimtinai man. Pasirašiau. Mainais paprašiau, kad 
išnuomotų man kitą automobilį. 

Kai jie išėjo, nusiprausiau ir apskretusiame veidrodyje apžiūrė- 
jau save. Oda dar labiau patamsėjo, netekau daug svorio. Po oda 
stirksojo išsišovę skruostikauliai. 

Atsargiai nuėmiau burną dengiančius tvarsčius. Palei pat apa- 
tinę lūpą kaip antra šypsena rangėsi ilgas randas, tarsi suregztas 
iš spygliuotos vielos. Patyrinėjau savo naująjį veidą. Paskui pa- 
galvojau, kaip nuolat viduje keičiuosi pats. Pajutau keistą karštli- 
gišką, kone savižudišką optimizmo antplūdį. Išvykimas rugpjū- 
čio 19 dieną atrodė kaip nedidelė privati apokalipsė. Per kelias 
savaites tapau anoniminiu keliauninku - netekusiu šaknų, nuolat 

siaubingai rizikuojančiu, bet žinančiu, kad už tai bus kasdien 
atlyginta naujais atradimais. Iš tikrųjų taip man sakė ir Sara. 
Buvau „niekas“. Mano pirštai be atspaudų tapo šios naujai įgytos 
laisvės simboliu. 

Tą vakarą mąsčiau apie „Vieną pasaulį“. Mano įtarinėjimai 
dabar atrodė absurdiški. Kelios ligoninėje praleistos dienos leido 
įvertinti šią organizaciją. Nebuvo jokių suktybės, įtartinų opera- 
cijų ar organų kontrabandos požymių. „Viename pasaulyje“ sava- 
noriai daktarai dirbo profesionaliai, buvo uolūs ir rūpestingi. Net 
jei ta organizacija nuolat išdygdavo mano kelyje, net jei Sikovas 
tariamai jai dirbo, net jei Maksas Bėmas dėl kažkokių paslaptin- 
gų priežasčių paliko jai visą savo turtą, mano įsitikinimas, kad 
ji įsivėlusi į prekybą žmonių organais, atvedė į aklavietę. Tačiau 
ryšys buvo. Dėl to neabejojau. 

Rugsėjo 10 dieną Kristianas Lodembergas, „Vieno pasaulio“ gydy- 
tojas šveicaras, su kuriuo susipažinau stovykloje, išėmė siūles. Iš 
karto pasakiau kelis žodžius. Buvo netikėta, kad iš perdžiūvusios 
gerklės pasigirdę garsai skamba raiškiai ir suprantamai. Vėl galė- 
jau kalbėti. Tą vakarą papasakojau Kristianui, kad esu ornitologas 
ir keliauju paskui gandrus. Atrodė, kad jis nelabai patikėjo. 

— Ar šiose apylinkėse yra gandrų? - paklausiau. 

— Gandrų? 

— Tai tokie juodi ir balti paukščiai. 

- Aha... - Žvelgdamas savo žydromis akimis, Kristianas, atrodo, 
ieškojo mano žodžiuose paslėptos prasmės. - Ne, Nabluse jų nėra, 
Teks važiuoti į Beit Šeaną Jordano upės slėnyje. 

Papasakojau jam apie savo keliones ir palydovais stebimus 
gandrus Europoje ir Afrikoje. 

— Ar pažįstate tokį Miklošą Sikovą? - paklausiau. - Jungtinių 
Tautų darbuotoją. 

— Nesu girdėjęs šio vardo. 

Parodžiau Kristianui smogiko pasą. - 

- Taip, tą vyruką aš pažįstu, - tarė jis, pažvelgęs į nuotrauką. - 
Kaip jums pateko jo dokumentai? 

— Ką Žinote apie jį? 

- Nedaug. Sukiojosi čia aplinkui. Gana suktas tipas. - Kristia- 
nas nutilo ir pažiūrėjo į mane. - Jis buvo nužudytas tą pačią dieną, 
kai jums atsitiko nelaimė. 

Atidavė man metalu blizganti pasą. 

— Veidas buvo ištaškytas. Suvaryta šešiolika keturiasdešimt 
penkto kalibro šovinių iš visai arti. Niekad nebuvau matęs tokio 
vaizdo. Keturiasdešimt penkto kalibro ginklų čia niekas nenaudo- 
ja. Tiesą sakant, vienintelis, kurį žinau, paslėptas po jūsų čiužiniu. 

— Kaip sužinojote? 

— Mažas privatus tyrimas. 

- O kaip dėl Sikovo? - klausinėjau. - Kada jį rado? 

- Tuoj po jūsų. Už kelių gatvių. Per visą tą sumaištį niekas 
nesusiejo tų dviejų įvykių. Iš pradžių manėme, kad palestinie- 
čiai suvedinėja sąskaitas. Bet atpažinome jo drabužius ir ginklą. 
Pirštų atspaudai patvirtino bulgaro tapatybę. „Viename pasau- 
lyje“ visiems vedamos asmens bylos. Buvo atliktas skrodimas ir. 
kaukolėje rastos kelios įstrigusios kulkos. Skaičiau ataskaitą, tai 
konfidencialus dokumentas be pavadinimo ir be numerio. Iš karto 
supratau, kad kažkas ne taip. Pirma, mįslingos žūties aplinkybės. 
Antra, nužudytas bulgaras, kurio vaidmuo buvo labai miglotas. 
Taigi pasakėme Saugumo tarnybai, kad įvykis atsitiktinis, kad 
žuvo mūsų organizacijos darbuotojas ir Izraelio policijai nėra 
reikalo kištis. Mus gina Jungtinės Tautos. Izraeliečiai užsičiaupė. 
Taigi niekas nebekalba apie žmogžudystę ir keturiasdešimt penktą 
kalibrą. Byla baigta. 

— Kas buvo tas Sikovas? 

— Nežinau. Kažkoks samdinys, kurį atsiuntė iš Ženevos, kad 
saugotų mus nuo plėšikų. Sikovas buvo keistas vyrukas. Pernai 
pasirodė vos kelis kartus, tam tikromis dienomis. 

— Kada? 

— Neprisimenu. Manau, rugsėjį ir vasarį. 

Būtent tuo laiku gandrai skrenda virš Izraelio. Dar vienas įro- 
dymas, kad Sikovas buvo vienas iš Bėmo „pėstininkų“. 

— O ką padarėte su kūnu? 

Kristianas gūžtelėjo pečiais. 

- Paprasčiausiai palaidojome. Sikovas buvo ne iš tų, kurio šeima 
prašytų atiduoti palaikus. 

- Ir niekam nekilo klausimas, kas jį nušovė? 

— Ne. Sikovas buvo neaiškus tipas, jo niekas negailėjo. Ar tai 
jūs jį nužudėte? 

— Taip, - sušnabždėjau aš. - Bet nieko daugiau negaliu pasakyti. 
Jau minėjau, kad seku paskui gandrus. Manau, kad ir Sikovas tuo 
užsiėmė. Sofijoje jis ir dar vienas bulgaras bandė mane nužudyti. 
Jie nušovė kelis nekaltus žmones. Per susidūrimą man pasisekė 
nudėti jo bendrininką ir pasprukti. Tada Sikovas surado mane 
čia. Iš tiesų jis žinojo, kur vykstu. 

— Iš kur? 

- Iš gandrų maršruto. Tai jūs tikrai nežinote, ką Sikovas veikė 
stovykloje? 

— Šiaip ar taip, neturėjo nieko bendra su medicina. Šįmet pa- 
sirodė maždaug prieš penkiolika dienų ir iš karto išvyko. Po to 
matėme jį tik mirusį. 

Taigi Sikovas Izraelyje laukė gandrų, o paskui „jie“ iškvietė jį į 
Bulgariją su vienintele užduotimi - nužudyti mane. 

- Sikovas turėjo labai modernius ginklus. Kaip tai paaiškin- 
tumėte? 

- Atsakymas jūsų rankose. - Vis dar laikiau blizgantį pasą. - 
Sikovas buvo Jungtinių Tautų saugumo agentas, todėl galėjo nau- 
dotis mėlynųjų šalmų arsenalu. 

— Kodėl jam išdavė Jungtinių Tautų pasą? 

— Tai labai pravartus dokumentas. Nereikia vizų kertant sienas 
ir išvengiama įprastinių tikrinimų. Jungtinės Tautos kartais su- 
teikia tokią malonę dažnai keliaujantiems mūsų bendradarbiams. 
Tai savotiška privilegija. 

— Tai „Vienas pasaulis“ glaudžiai susijęs su šia tarptautine or- 
ganizacija? 

— Net labai. Bet išliekame nepriklausomi. 

- Ar Makso Bėmo vardas jums nieko nesako? 

- Jis vokietis? 

- Ne, šveicarų ornitologas, pagarsėjęs jūsų krašte. O apie Idą 
Gaborą girdėjote? 

- Ne. 

Kristianui nieko nesakė ir Milano Džiuričiaus ar Marko Laza- 
revičiaus pavardės. Klausinėjau toliau: 

- Arjūsų brigados gali atlikti sudėtingas operacijas, pavyzdžiui, 
organų transplantaciją? 

Kristianas trūktelėjo pečiais. 

— Neturime tokios sudėtingos įrangos. 

— Net nedarote tyrimų dėl organų suderinamumo? 

— Turite galvoje ŽLA testą? - Užrašų knygelėje pasižymėjau 
šį terminą. - Ne, tikrai ne. Gal iš principo galėtume, nežinau. 
Atliekame daug tyrimų savo pacientams. Tačiau kam reikalinga 
audinio tipo analizė? Vis viena neturime persodinimui būtinų 
priemonių. 

Pateikiau paskutinį klausimą: 

- Ar, be Sikovo mirties, čia pasitaikė išskirtinio žiaurumo atve- 
jų? Tokio smurto, kuris nesuderinamas su intifada? 

Kristianas papurtė galvą. 

— Tik to mums ir betrūko. 

Jis įsistebeilijo į mane, lyg matytų pirmą kartą. Tada nervingai 
nusijuokęs pasakė: 

- Jūsų akys mane keistai gąsdina. Dievaži, man labiau patiko, 
kai negalėjote kalbėti. 

Po dviejų dienų išvykau į Jeruzalę. Pakeliui subrandinau naują 
planą. Labiau negu bet kada buvau pasiryžęs sekti paskui gand- 
rus, bet dabar nusprendžiau pakeisti kryptį. Sikovo atsiradimas 
Izraelyje rodė, jog priešai žino, kad keliauju paukščių maršrutu. 
Todėl nusprendžiau sumėtyti pėdas prisidėdamas prie gandrų, 
skrendančių Vakarų keliu. Toks pakeitimas turėjo du privalumus: 
pirma, bent jau laikinai atsikratysiu persekiotojų ir, antra, gandrai 
vakariečiai, kurie jau artėja prie Centrinės Afrikos Respublikos, 
nuves mane tiesiai pas kontrabandininkus. 

Apie ketvirtą popiet atvykau į visiškai ištuštėjusį Ben Gurijono 
oro uostą. Į Paryžių lėktuvas skrido vėlyvą popietę. Išsikeičiau 
smulkiųjų ir susiradau telefono būdelę. 

Visų pirma išklausiau savo atsakiklį. Diumazas skambino kelis 
kartus. Dabar jis buvo susirūpinęs ir kalbėjo, kad skelbs tarp- 
tautinę dingusio asmens paiešką. Suprantama, kodėl buvo susi- 
jaudinęs. Prieš savaitę žadėjau paskambinti jam kitą dieną. Iš jo 
pranešimų žinojau, kiek pasistūmėjo tyrimas. Diumazas buvo 
nuvykęs į Antverpeną ir pasakojo, kad aptiko „nepaprastai svar- 
bių“ dalykų. Matyt, rado Makso Bėmo pėdsakų deimantų biržose. 

Vagneris taip pat nerimavo dėl mano tylėjimo ir paliko man 
kelias žinutes. Jis atidžiai stebėjo gandrų maršrutą ir sakė at- 
siuntęs man faksu duomenų santrauką. Buvo ir Nelės Bresler 
skambutis. Surinkau Diumazo tiesioginės linijos numerį. Po 

aštuonių signalų inspektorius atsiliepė ir net pašoko išgirdęs 
mano balsą. 

— Luji! Kur jūs? Maniau, kad jūs negyvas. 

- Beveik. Buvau prisiglaudęs palestiniečių stovykloje. 

— Palestiniečių stovykloje? 

— Papasakosiu vėliau, Paryžiuje. Grįžtu šį vakarą. 

— Tai baigiate tyrimą? 

— Anaiptol. Tęsiu dar rimčiau. 

— Ką aptikote? 

— Daugybę dalykų. 

— Pavyzdžiui? 

— Negaliu pasakoti telefonu. Laukite mano skambučio šįvakar 
ir atsiųskite faksą. Gerai? 

— Gerai, aš... 

- Iki vakaro. 

Padėjau ragelį ir paskambinau Vagneriui. Mokslininkas patvir- 
tino, kad gandrai iš Rytų Europos skrenda link Sudano. Dauguma 
jau sėkmingai kirto Sueco kanalą. Tada paklausiau, kaip einasi 
vakariečiams, ir paaiškinau, kad dabar norėčiau pasukti jų mig- 
racijos keliu. Sukurpiau kelias naujas priežastis: kad nekantrauju 
išvysti juos Afrikos savanoje, stebėti jų elgesį bei mitybos ypatu- 
mus. Ulrichas pažvelgė į kompiuterį ir perdavė man informaciją. 
Gandrai šiuo metu skrido virš Sacharos. Kai kurie jau suko link . 
Malio ir Nigerio deltos, bet kiti traukė link Nigerijos, Senegalo ir 
Centrinės Afrikos Respublikos. Paprašiau Vagnerio faksu atsiųsti 
palydovinį žemėlapį su pažymėtomis tiksliomis gandrų buvimo 
vietomis. 

Išgirdau skelbiant apie bagažo registraciją. Atsargiai išardžiau 
savo „Glocką“ ir dvi metalines dalis - vamzdį ir uoksą - supakavau 
atskirai dviejose tepaluotose įrankių dėžutėse, kurias man davė 
Kristianas. Tačiau atsikračiau visų šovinių apkabų. Prie regist- 
racijos posto manęs laukė Izraelio turizmo valdybos atstovas. 

Buvo draugiškas ir atvirai prisipažino, kad lydėjo mane nuo pat 
Balatakampo. Paprašė sekti paskui jį, ir buvau maloniai nustebin- 
tas - perėjau kontrolę ir muitinės patikrinimą su bagažu rankoje 
be menkiausios apžiūros ar apklausos. 

— Norime, kad jūs išvengtumėte įprastinių Izraelio taisyklių 
naštos, - paaiškino mano palydovas. - Jis dar kartą atsiprašė už 
tą šiurpią „nelaimę“ Balatakampe ir palinkėjo sėkmingo skrydžio. 
Laukimo salėje patylomis keikiau save, kad nepasiėmiau keturias- 
dešimt penkto kalibro šovinių. 

Pakilome devynioliktą trisdešimt. Lėktuve atsiverčiau Kristiano 
man įduotą knygą Vilties takai, kurioje Pjeras Duano pasakojo 
savo gyvenimo istoriją. Perverčiau šešių šimtų puslapių leidinį. 
Knyga buvo gana gerai parašyta, iš jos sunkėsi užuojauta. Pa- 
vyzdžiui: „Ligoniai buvo nepaprastai išblyškę. Iš jų spinduliavo 
švelni, liūdna aitriai melancholiška šviesa. Tą rytą supratau, kad 
visi vaikai - tai gėlės, sergančios gėlės, ir mano pareiga - sugrą- 
žinti jiems sveikatą.“ 

Dar: „Musonas artėjo. O su juo neišvengiami užkratai ir li- 
gos. Miestas paraudonuos ir prisišauks į gatves mirtį. Nesvarbu, 
kokiame rajone. Nesvarbu, kokiu pavidalu. Žmogiškųjų kančių 
vaizdai išplis ir suklestės ant permirkusių šaligatvių. Čia, kur 
kūno tamsa pasiduoda nakties aklybei, išgaruoja karščiuojantys 
žmogiškumo likučiai.“ 

Arba dar: „Chalilio veidas išraudęs. Jis kandžioja antklodę ir 
stengiasi sulaikyti ašaras. Nenorėjo verkti man matant. Netgi, 
sukaupęs visą išdidumą, berniukas mėgino man nusišypsoti. 
Staiga atsikosėjo kruvinais skrepliais. Ir aš supratau, kad tai rausva 
migla, kuri kartais pranašauja begalinę tamsą ir žymi perėjimą į 
geresnį pasaulį.“ 

Stilius dviprasmiškas. Atpasakojami vaizdai ir sakinių struk- 
tūra keistai kerėjo. Duano kažkaip ypatingai perkūrė Kalkutos 
kančias ir suteikė joms nerimastingo žavesio. Vis dėlto supratau, 

kad knygos sėkmę greičiau lėmė vienišo prancūzo daktaro pasi- 
rinktas gyvenimo kelias, kuriame jis stojo prieš nesibaigiančias 
indų tautos nelaimes. Duano nedangstė nieko: nei lūšnynų siaubo, 
kur milijonai ligonių gyvena purve kaip žiurkės, nei apgailėtinos 
lemties tų, kurie, kad išgyventų, parduoda savo kraują ar akį arba 
tempia rikšų vežimėlius. 

Vilties takai - tai manicheizmu dvelkianti knyga. Iš vienos 
pusės - nenusakomos kasdienės daugelio žmonių kančios. Iš 
ir gelbstintis kenčiančius 

kitos - vienišas Žmogus, sušukęs „ne! 
žmones. Anot autoriaus, bengalai mokėjo išsaugoti tikrą savi- 
garbą skausmo akivaizdoje. Žmonėms patinka tokios „paniekos 
kančiai“ istorijos. Užverčiau knygą. Nieko iš jos nesužinojau. 
Nebent tai, kad „Vienam pasauliui“ ir jo įkūrėjui ničnieko ne- 
prikiši. 

Daugmaž apie vidurnaktį lėktuvas nusileido. Perėjau Ruasi- 
Šarlio de Golio oro uosto muitinę ir giedrą naktį sėdau į taksi. 
Parvykau namo. 

Apie pirmą valandą nakties grįžau į savo butą. Suklupau ties laiškų 
įsitikinčiau, jog į juos niekas neįsilaužė, kol manęs nebuvo. Nuėjau 
į kabinetą ir paskambinau Diumazui. Inspektorius nedelsdamas 
atsiuntė ataskaitą faksu - penkių puslapių dokumentą. 

Iškart nė neatsisėsdamas jį perskaičiau. Visų pirma Diumazas 
rado įrodymų, kad Bėmas lankydavosi Antverpene. Jis parodė 
ornitologo nuotraukas deimantų biržose. Keli žmonės atpažino 
senąjį Maksą ir puikiai prisiminė jo reguliarius apsilankymus. 
Nuo 1979-ųjų šveicaras ten vykdavo parduoti savo deimantų vi- 
sada tuo pačiu metu: tarp kovo ir balandžio. Kai kurie makleriai 

net pašaipiai klausinėjo, ar jis neturįs „deimantų medžio , kuris 
derąs pavasarį. 

Antroji fakso dalis buvo dar įdomesnė. Prieš vykdamas į Belgiją 
Diumazas paprašė informacijos iš Centrinės pirkimų organizaci- 
jos (CPO), didžiausios neapdorotus deimantus superkančios or- 
ganizacijos, įsikūrusios Londone: ji valdo apie 80 ar 85 procentus 
viso pasaulio deimantų gavybos. Iš jos Diumazas gavo sąrašą visų 
vadovų, inžinierių ir geologų, kurie dirbo Rytų ir Vakarų Afrikoje 
nuo 1969 metų ligi šių dienų. Grįžęs kruopščiai išnagrinėjo tą 
ilgą sąrašą ir, be Makso Bėmo, rado dar dvi pažįstamas pavardes. 

Pirmasis buvo Otas Kyferis. Anot CPO, Tėtušis.Granata vis dar 
buvo atsakingas už kelias deimantų kasyklas Centrinės Afrikos 
Respublikoje, tarp jų ir Sikamino regione. Dabar Diumazas įsiti- 
kino, kad šis čekas atlieka gyvybiškai svarbų vaidmenį deimantų 
kontrabandos grandinėje. Antrasis vardas buvo visiškai netikėtas. 
Pietų Afrikos sąraše, kurį nagrinėjo, Diumazas pastebėjo pavar- 
dę, kuri jam kai ką priminė, - Nilsas van Dėtenas, kuris kartu su 
Maksu Bėmu dirbo nuo 1969 ligi 1972 metų; dabar jis - vienas 
svarbiausių Kimberlio kasyklų valdytojų. Nilsas van Dėtenas buvo 
minimas ir kaip belgų geologas, kartu su Bėmu vykęs klajoti po 
CAR džiungles 1977 metų rugpjūtį. Diumazo apklaustas prancū- 
zas inžinierius Gijaras spėjo, kad van Dėtenas gali būti flamandų 
kilmės. Jį suklaidino pavardė ir tarsena. Van Dėtenas nebuvo nei 
olandas, nei flamandas. Jis buvo būras, afrikaneris iš Pietų Afrikos. 

Šis esminis atradimas rodė, kad Bėmas palaikė glaudžius ryšius 
su deimantų specialistu iš Pietų Afrikos nuo pat aštuntojo dešimt- 
mečio pradžios. Negana to, dėl kažkokių mįslingų priežasčių 
van Dėtenas kartu su Bėmu vyko į Centrinės Afrikos Respubliką 
1977 metų rugpjūtį. Po Bėmo „prisikėlimo“ 1978 metais jiedu vėl 
turėjo užmegzti ryšį. Van Dėtenas buvo Rytų kelio kontrabandi- 
ninkas, kuris „aprūpindavo“ deimantais Pietų Afrikos gandrus 
apvogdamas savo valdomas kasyklas, o Kyferis - Vakarų kelio. | 

Prieš pat Diumazo faksą atėjo kitas — iš Vagnerio. Išsiųstas 
tą pačią popietę. Tai buvo palydovinis Europos, Artimųjų Rytų 
ir Afrikos žemėlapis su aiškiai pažymėtais gandrų nuskristais 
maršrutais ir numanomais būsimais keliais. Žemėlapio viršuje, 
ties Europa, užrašiau „Maksas Bėmas, visos sistemos kūrėjo var- 
dą. Per vidurį, Afrikos centre, parašiau „Otas Kyferis“, o pačioje 
apačioje Afrikos pietuose - „Nilsas van Dėtenas“. Palydoviniame 
žemėlapyje gandrų maršrutų linijos ėjo tarp vardų, sujungdamos 
visus tris taškus. Sistema buvo tobula. Nesutrikdoma. 

Paskambinau Diumazui. 

— Na? - paklausė jis, vos išgirdęs mano balsą. 

— Nuostabu, - atsakiau. - Jūsų informacija patvirtina mano 
atradimus. 

- Dabar jūsų eilė pasakoti, ką atradote. 

Trumpai papasakojau apie tai, kam naudojami gandrai, apie 
deimantus, Sikovą ir jo bendrininką, apie paslapties gaubiamą 
„Vieno pasaulio“ įsipainiojimą. Galiausiai pranešiau Diumazui, 
kad ketinu vykti į Centrinės Afrikos Respubliką. Inspektorius 
neteko žado. Maždaug po minutės išspaudė: 

— O kur deimantai? 

— Kurie? 

— Tie iš Rytų, dingę kartu su gandrais. 

Klausimas mane sutrikdė. Nebuvau paminėjęs nei Ido, nei 
Saros. Diumazas labai domėjosi tais pradingusiais lobiais. Nu- 
sprendžiau pameluoti. 

— Nežinau, - trumpai atsakiau jam. 

Diumazas atsiduso. 

— Byla įgavo svarbos, viršijančios mūsų įgaliojimus. 

- Ką tuo norite pasakyti? 

— Visada maniau, kad Maksas Bėmas prekiavo kažkokia kont- 
rabanda iš Afrikos. Bet tikėjausi, kaip mėgėjas. Sistemos mastai 
gniaužia kvapą. 

- Tai kas? 

— Kalbėjau su CPO darbuotojais. Daugelį metų jie įtarė, kad 
vyksta deimantų kontrabanda, kuriai vadovauja Maksas Bėmas. 
Bet niekaip negalėjo nustatyti jo bendrininkų ir gabenimo būdų - 
to jūsų atrasto gandrų kelionių tinklo. Padarėte milžinišką darbą, 
Luji. Bet dabar laikas perduoti bylą specialistams. Pasitelkime CPO. 

— Ne, susitarkime kitaip. Duokite man dešimt dienų - per tą 
laiką nuvyksiu į Centrinės Afrikos Respubliką ir grįšiu. Tada visą 
bylą perduosime CPO ir Interpolui. O ligi tol - niekam nė žodžio. 

Diumazas padvejojo, paskui pasakė: 

- Gerai, dešimt dienų. 

— Paklausykite, - tariau aš. - Turiu jums dar vieną užduotį. Į 
reikalą įsivėlė dar vienas žmogus. Moteris. Vardu Sara Gabor. Ji 
įsipainiojo visiškai atsitiktinai, bet dabar turi deimantų ir bandys 
juos parduoti Antverpene. Tikriausiai galėsite ją surasti? 

- Arji viena Makso Bėmo bendrininkių? 

- Ne. Ji tik bando parduoti deimantus. 

- Ar daug? 

- Kelis. 

Nepaaiškinamas nepatiklumas vėl mane privertė sumeluoti 
Diumazui. 

— Kaip ji atrodo? 

— Labai aukšta ir liekna. Jai dvidešimt aštuoneri, bet atrodo 
vyresnė. Blondinė, plaukai iki pečių, oda įrudusi ir nepaprastai 
gražios akys. Veido bruožai kampuoti, nebanalūs. Patikėkite, Ervė, 
kartą pamatę Žmonės jos neužmirš. 

— Tikiuosi, kad akmenys neapdoroti. 

— Teisybė. Jie iš Bėmo tinklo. 

- Kiek laiko ji bando juos parduoti? 

— Tikriausiai pradėjo prieš keturias ar penkias dienas. Sara - 
izraelietė. Taigi mėgins susisiekti su pirkliais žydais. Dar kartą 
nueikite pas tuos, kuriuos jau esate apklausęs. 

— O kaip elgtis, kai ją surasiu? 

— Atsargiai pabandykite susitikti su ja ir pasakykite, kad mudu 
dirbame kartu. Deimantų neminėkite. Tik įkalbėkite, kad nelįstų 
viešumon, kol aš negrįšiu. Gerai? 

- Gerai. 

Atrodė, kad Diumazas kelias sekundes mąsto, o paskui jis 
pasakė: 

— Tarkime, kad atrasiu tą Sarą. Kaip ją įtikinsiu, kad mudu iš 
tikrųjų dirbame kartu? 

— Pasakykite, kad prie širdies nešioju jos „Glocką“. 

- Ką tokį? 

— Jos „Glocką“. Gė, el, o, ka. Ji supras. Ir paskutinis dalykas, — 
pridūriau. - Neapsigaukite dėl Saros išvaizdos. Ji liekna ir graži, 
bet kartu ir pavojinga. Ji izraelietė, suprantate? Apmokyta kovo- 
toja, puikiai valdanti ginklus. Stebėkite kiekvieną jos judesį. 

— Supratau, - atsainiai atsiliepė Diumazas. - Tai viskas? 

- Prašiau informacijos apie „Vieną pasaulį“. Fakse apie jį nieko 
neradau. 

- Iškilo rimtų kliūčių. 

— Ką tai reiškia? 

- „Vienas pasaulis“ pateikė išsamų centrų, išsibarsčiusių po visą 
pasaulį, žemėlapį. Bet atsisakė duoti „Klubo 1001“ narių sąrašą. 

- Kaip policininkas būtumėte galėjęs... 

— Neturiu nei įgaliojimų, nei oficialaus įsakymo. Beje, „Vienas 
pasaulis“ čia, Šveicarijoje, turi didžiulį autoritetą. Jie neleis, kad 
kažkoks nereikšmingas policininkas trukdytų juos dėl kažkokios 
bylos, kurioje nėra jokių įrodymų. Atvirai pasakius, esu bejėgis. 

Diumazas mane erzino. Kažkur dingo visas jo užsidegimas. 

— Ar bent žemėlapį galite atsiųsti faksu? 

— Tą pačią akimirką, kai padėsite ragelį. 

- Ervė, kiek įmanoma greičiau vykstu į Afriką. Rytoj arba poryt. 
Nepalaikysiu ryšio su jumis. Per daug sudėtinga. Daugmaž po 

dešimties dienų prisistatysiu su paskutiniais įrodymais, atsklei- 
džiančiais šią paslaptį. 

“ Atsisveikinau su Diumazu ir padėjau ragelį. Po kelių sekundžių 
ėmė burgzti fakso aparatas. Jis atspausdino VP centrų žemėlapį. 
Jų visame pasaulyje šiuo metu buvo apie šešiasdešimt, trečdalis - 
stacionarūs. Kitos stovyklos kilnojamos, kur prireikia. Cent- 
rai įsikūrę Azijoje, Afrikoje, Pietų Amerikoje ir Rytų Europoje, 
sutelkti karo, bado arba vargo alinamuose regionuose. Pavyz- 
džiui, daugiau kaip dvidešimt įsteigta Afrikos rage, Bangladeše, 
Afganistane; Brazilijoje ir Peru taip pat apie dvidešimt. Bet iš 
įvairių vietų išskyriau du aiškius takus. „Rytinis“ maršrutas kirto 
Balkanus, Turkiją, Izraelį, Sudaną - ligi pat Pietų Afrikos. Daug 
trumpesnė „vakarinė“ trasa vedė į Maroko pietus (POLISARIO 
fronto valdas), paskui - per Malį, Nigerį, Nigeriją ir Centrinės Af- 
rikos Respubliką. Sulyginau šį žemėlapį su Vagnerio atsiųstuoju. 
Stovyklos atitiko gandrų migracijos kelius ir galėjo būti paukščių 
sergėtojų - tokių, kaip Sikovas - bazėmis. 

Tą naktį miegojau nedaug. Telefonu pasiteiravau apie skry- 
džius į Bangį. „Air Afrigue“ lėktuvas skrido rytoj pusę dvyliktos 
vakare. Užsisakiau pirmosios klasės bilietą - kaip visada Makso 
Bėmo sąskaita. 

Likimas tvenkėsi virš manęs. Vėl likau vienas. Artėjau prie 
degančio paslapties branduolio - ir vis dar smilkstančių mano 
praeities pelenų. 

IV 


Miško glūduma 

Rugsėjo 13 dienos vakare, atsivėrus stiklinėms Ruasi-Šarlio de 
Golio oro uosto durims ir pasirodžius „Air Afrigue“ emble- 
mai, supratau, kad jau esu pakeliui į juodąją Afriką. Lanksčiai 
siūbuojančios aukštaūgės moterys ryškiais afrikietiškais palai- 
diniais, diplomatų kostiumais apsivilkę rimti juodaodžiai vyrai, 
prižiūrintys savo kartoninius lagaminus, milžinai su turbanais ir 
šviesiomis dželabomis, atsirėmę į medines lazdas, - visi kantriai 
laukė stebėdami išvykimo švieslentes. Dauguma skrydžių į Afriką 
vyksta naktį. O šį vakarą registracijos laukė didelė minia. 
Užregistravau bagažą, paskui eskalatoriumi pakilau į įsodi- 
nimo salę. Tą dieną papildžiau savo inventorių: įsigijau nedide- 
lę vandens nepraleidžiančią kuprinę, neperšlampamą lietpaltį 
(Centrinėje Afrikoje buvo pats liūčių sezono vidurys), plonos 
medvilnės patalynę, greitai išdžiūstančius sportbačius iš sinteti- 
nės medžiagos ir įspūdingai atrodantį medžioklinį peilį dantytais 
ašmenimis. Taip pat nusipirkau lengvą palapinę vienam ar dviem 
žmonėms tam atvejui, jei tektų nakvoti lauke, ir praturtinau pir- 
mosios pagalbos vaistinėlę preparatais nuo maliarijos, vaistais nuo 
viduriavimo, moskitus atbaidančiu purškalu. Vežiausi ir maisto 
ypatingiems atvejams: marcipanų batonėlių, kruopų, pašildomo. 

valgio skardinių, kad išvengčiau patiekalų iš keptų beždžionių ar 
antilopių. Galiausiai pasiėmiau diktofoną ir kelias 120 minučių 
trukmės kasetes, kad turėčiau kur įrašyti per apklausas gautus 
parodymus. 

Apie vienuoliktą vakaro įlipome į lėktuvą. Salonas buvo pus- 
tuštis, keleiviai - vieni vyrai. Pastebėjau, kad esu vienintelis 
baltaodis. Neatrodė, kad Centrinės Afrikos Respublika būtų 
turistų traukos centras. Juodaodžiai patogiai įsitaisė ir pradėjo 
kalbėtis man nežinoma kalba, kurioje vyravo šiurkštūs garsai 
ir šaižios intonacijos. Spėjau, kad jie šneka šalies valstybine 
sango kalba. Retkarčiais pereidavo prie prancūzų kalbos, pilnos 
nutylėjimų ir užsikirtimų, reikšmingų „tikrrrai... tikrrriausiai“ 
bei vibruojančių „rrrr“ priebalsių. Iš karto pamilau tą netikėtą 
kalbą. Pirmą kartą išgirdau, kaip kalbama ne vien žodžiais, bet 
ir pačiais sąskambiais. 

Vidurnaktį „DC 10“ lėktuvas pakilo. Kaimynai atidarė savo 
diplomatus ir ištraukė iš jų viskio bei džino butelius. Pasiūlė 
stikliuką ir man. Atsisakiau. Už iliuminatoriaus švytėjo naktis ir 
tarsi supo mus kažkokia nenusakoma pašvaiste. Kaimynų šnekos 
švelniai liūliavo mane. Greitai užsnūdau. 

Antrą valandą nakties nutūpėme Čado sostinės Ndžamenos oro 
uoste. Pro iliuminatorių temačiau prastai apšviestą pastatą nusi- 
leidimo tako gale. Pro atviras dureles kaip išalkęs žvėris skverbėsi | 
aitrus karštis. Lauke tamsumoje šmėžavo šviesūs siluetai. Staiga 
viskas išnyko. Vėl pakilome. Ndžamena praskriejo pro šalį kaip 
sapnas. 

Penktą valandą ryto staiga pabudau. Nuo debesų atsispindėjo 
saulėtekis. Mirguliuojanti pilkšva šviesa, tarytum spindintis gele- 
žies kalnas raibuliuotų gyvsidabrio atšvaitais. Aštuoniasdešimties 
laipsnių kampu lėktuvas nėrė į debesis. Skrodėme juodus, mėlynus 
ir pilkus jų sluoksnius, skandinančius mus į visišką tamsą. 

Staiga pasirodė Afrika. 

Prieš mūsų akis nusidriekė begalinis miškas. Smaragdo jūra, 
neaprėpiama ir banguojanti. Lėktuvui leidžiantis vis labiau ryš- 
kėjo miško apybrėžos. Pamažu ištisinė tamsiai žalia masė virto 
daugybės atspalvių palete. Pamačiau jos išsidraikiusias garba- 
nas: purias viršūnes, miškų lapijos vešlumą. Geltonavo upės, 
tarsi kraujas raudonavo žemė, o miškai lingavo gaivindami viską 
aplink. Spalvos virpėjo; buvo giedra ir šviesu. Vešlioje žalumo- 
je kartais išnirdavo tamsesnės poilsio salelės, lyg sustingusios 
vandens lelijos ar ramios ganyklos. Džiunglėse pasimatė mažy- 
tės lūšnelės. Įsivaizdavau, kaip kunkuliuojančios gamtos apsupti 
jose gyvena žmonės. Įsivaizdavau drėgme persunktą egzistenciją, 
metalinio atspalvio rytmečius, ausis veriančius gyvūnų riksmus, 
liulančią žemę po kojomis, paliekančiomis lėto irimo pėdsakus. 
Kol leidomės, visą laiką spoksojau, išsižiojęs iš nuostabos. 

Tiksliai nežinojau, kur yra Vėžio atogrąža, bet išlipęs iš lėktuvo 
supratau, jog ją tikrai kirtau ir esu netoli pusiaujo. Vėjo šuoras 
nudegino veidą. Dangus atrodė visiškai ir vienodai žydras, lyg jį 
būtų nuplovusios ką tik praūžusios rytmečio liūtys. Bet labiau už 
viską mane pribloškė kvapai. Lėti, sunkūs, pamažu įsiskverbiantys 
į mane, jie sudarė keistą mišinį, kuriame buvo juntami gaivališki 
gyvybės ir mirties, išsiskleidimo ir puvimo motyvai. 

Atvykimo salė buvo paprasčiausias betono luitas - be puoš- 
menų ir neužbaigta. Jos viduryje stūksojo dvi medinės užtvaros, 
prie kurių kariškiai tikrino pasus ir skiepijimų pažymas. Tada 
perėjome muitinę: ilgas takelis turėjo judėti pats, bet neveikė. 
Čia turėjome atidaryti visą bagažą (mano „Glockas“ tebebuvo 
supakuotas dalimis dviejuose krepšiuose). Kareivis drėgna kreida 
brūkštelėjo kryžių ant mano bagažo ir mostelėjo, leisdamas eiti 
toliau. Lauke patekau į šnekią minią, laukiančią savo brolių ar kitų 
giminaičių. Drėgmė dar padidėjo, ir įsivaizdavau, kad skverbiuosi 
per be galo nutįsusią kempinę. 

— Kur važiuoji, šefe? 

Aukštas juodaodis su nenykstančia šypsena užtvėrė man kelią. 
Jis siūlė savo paslaugas. Nesusimąstydamas ir spjaudamas į viską, 
atsakiau: 

— Į Sikaminą. Nuvežk mane į tą patį viešbutį kaip visada. 

Blefavau, bet kasyklos pavadinimas veikė kaip „Sezamai, at- 
siverk“. Vyriškis švilptelėjo dviem pirštais, sukviesdamas minią 
berniūkščių, ir tie bemat surinko mano daiktus. Jis vis kartojo 
jiems „Sikaminas, Sikaminas“, kad suktųsi vikriau. Po minutės jau 
riedėjau link Bangio dulkiname geltoname taksi, kurio važiuoklė 
daužėsi į kelią. 

Bangis visiškai nepanašus į miestą. Greičiau didelis kaimas, 
sukurptas iš įvairiausių atsitiktinių detalių. Iš molio drėbtus na- 
mus dengė surūdijusio gofruoto metalo lakštai. Raudono molio 
keliu pėsčiomis žygiavo nesuskaičiuojama daugybė žmonių. Po 
švelnia padange gėrėjausi Afrikos spalvų kontrastais. Juoda ir rau- 
dona. Kūnai ir žemė. Rytinė liūtis išplovė žemę, ir kelyje telkšojo 
blizgančios balos. Vyrai trumparankoviais marškinėliais, apsiavę 
sandalais, atrodė elegantiškai. Jie žingsniavo nerūpestingai, nebi- 
jodami vis didėjančio karščio. Bet visų pirma pamačiau moteris. 
Aukštos, tiesios kaip stygos, nuostabios kaip deivės, jos nešėsi ant 
galvų ryšulius tarsi siūbuojančios gėlės vainiklapius. Jų grakštūs 
kaklai atrodė lyg prilaikomi standžių apykaklių, iš veidų spindu- 
liavo meilumas ir tvirtybė, o ilgos nuogos pėdos, viršuje juodos, 
apačioje šviesios, kėlė iš proto varantį jaudulį. Po apokaliptiniu 
dangumi tos. puikios laukinės figūros buvo pats nuostabiausias 
vaizdas, kokį man kada nors teko matyti. 

- Sikaminas, krūvos pinigų! - pajuokavo mano palydovas, sė- 
dintis greta vairuotojo. Jis patrynė smilių ir nykštį. Nusišypsojau 
ir linktelėjau. Mes atvykome į „Novotel“ viešbutį. Pastatas pilkšvu 
tinkuotu fasadu su mediniais balkonais kelių įspūdingų medžių 
pavėsyje. Sumokėjau jaunajam juodaodžiui prancūziškais frankais 
ir įėjau į viešbutį. Iš anksto užmokėjau už vieną naktį ir išsikeičiau 

penkis tūkstančius prancūziškų frankų į CFA* frankus - pakan- 
kamai, kad galėčiau organizuoti ekspediciją į džiungles. Buvau 
palydėtas į numerį pirmame aukšte, greta didžiulio vidinio kie- 
melio su baseinu, apsuptu egzotiškos augmenijos. Pasipurčiau. 
Buvo liūčių sezonas, ir tas turkio spalvos vandens keturkampis 
dabar buvo panašus į kaimo kūdrą. 

Kambarys man patiko - buvo erdvus ir šviesus. Interjeras neiš- 
raiškingas, bet spalvos - ruda, ochros ir balta - nežinia kodėl man 
pasirodė būdingos Afrikai. Dūzgė oro kondicionierius. Nusimau- 
džiau po dušu ir persirengiau. Nusprendęs pradėti tyrinėjimus iš 
karto, pasirausiau stalčiuose ir radau šalies telefonų knygą, kokių 
trisdešimties puslapių tomelį. Paskambinau į Sikamino kasyklų 
valdybą. 

Kalbėjau su vykdomuoju direktoriumi, prisistačiusiu kaip Ža- 
nas Klodas Bonafė. Pasakiau, kad esu žurnalistas ir noriu parašyti 
straipsnį apie pigmėjus. Mano dėmesį patraukė tai, kad kai kurios 
šachtos yra pigmėjų akų genties valdose. Ar jis negalėtų man 
padėti ten apsilankyti? Afrikoje galima tikėtis baltųjų žmonių 
solidarumo. Bonafė iš karto pasisiūlė paskolinti man automobilį 
iki miško pakraščio ir duoti patikimą palydovą tolesnei kelionei. 
Bet taip pat įspėjo, kad šiukštu neperžengčiau Sikamino valdų 
ribų. Generalinis direktorius Otas Kyferis gyveno tose vietose 
ir buvo „bjaurus žmogus“. Galiausiai jis konfidencialiai pridūrė: 
„Beje, jei Kyferis sužinotų, kad jums pagelbėjau, turėčiau didžiulių 
nemalonumų.“ 

Po to Bonafė pakvietė mane ateiti į jo kontorą rytoj iš ryto, kad 
parengtume ekspedicijos planą. Sutikau ir padėjau ragelį. Dar kelis 
kartus skambinau Bangio prancūzų bendruomenės nariams. Buvo 
šeštadienis, bet atrodė, kad visi dirba. Kalbėjau su šachtų valdyto- 
jais, lentpjūvių vadovais ir Prancūzijos ambasados darbuotojais. 


* Centrinės Afrikos ir Vakarų Afrikos valiutos pavadinimas. 

Visi šie čia šaknis įleidę prancūzai, nualinti ir išsunkti atogrąžų, 
mielai su manimi šnekučiavosi. Atsargiai klausinėdamas susida- 
riau bendrą vaizdą, o ypač - įspūdį apie Oto Kyferio asmenybę. 

Čekas valdė keturias kasyklas, išsimėčiusias tolimuose šalies 
pietuose, ten, kur prasideda didysis ekvatorinių miškų masyvas, 
besitęsiantis per Kongą, Zairą ir Gaboną. Dabar jis dirbo Centri- 
nės Afrikos Respublikai. Deja, visi sutartinai sakė, kad ištekliai 
baigiami išsemti. Šalyje nebelikę aukštos kokybės deimantų, bet 
vis viena kasama toliau. Žinoma, mano nuomonė apie išsekusias 
vertingų brangakmenių atsargas buvo kitokia. 

Visi iki vieno su manimi kalbėję žmonės patvirtino, kad Kyfe- 
ris - ūmus ir žiaurus žmogus. Dabar susenęs, apie šešiasdešimties 
metų, tačiau pavojingesnis negu bet kada. Įsikūrė džiunglių glū- 
dumoje, kad galėtų griežčiau prižiūrėti savo darbininkus. Niekas 
neįtarė, kad Kyferis yra svarbiausias deimantų kontrabandos va- 
dovas. Tikroji priežastis, kodėl jis liko miškų tamsumoje, - kad 
galėtų lengvai pasisavinti nešlifuotus deimantus ir gandrų pade- 
damas siųsti juos savo draugužiui Bėmui. 

Nusprendžiau surasti Kyferį džiunglėse ir stoti prieš jį akis į 
akį. Arba, nelygu kaip pasisuks reikalai, sekti jį, kol išlįs ieškoti 
gandrų. Nors Bėmas ir buvo miręs, neabejojau, kad čekas savo 
kurjerių sistemos neapleis. Centrinės Afrikos Respublikos gandrai 
dar nepasiekė. Taigi turėjau aštuonias dienas užspeisti Kyferiui 
kasyklų širdyje. Buvo vienuolikta valanda. Apsivilkau medvilninį 
švarką ir išėjau susitikti su Bonafė. | 

Sikamino kasyklų vadovybės būstinė buvo pietiniame miesto 
rajone. Jam pasiekti prireikė penkiolikos minučių. Taksi riedė- 
jo raudonomis gatvėmis po milžiniškų medžių šešėliais. Net ir 

pačiame Bangio centre buvo galima atrasti tikro miško salelių, 
išvagotų giliomis rausvomis provėžomis, arba augmenijos ap- 
kėtotų namų griuvėsių, atrodančių taip, lyg juos būtų sutrypusi 
dramblių banda. 

Kabinetai buvo įsikūrę savotiškoje medinėje rančoje, prieš 
kurią stovėjo keli visureigiai, aptaškyti lateritu - afrikietišku dir- 
vožemiu. Priėmimo skyriuje prisistačiau. Tuomet plačiapetė mo- 
teris nusprendė palydėti mane ilgu koridoriumi, išklotu prastai 
sudėtomis plytelėmis. Sekiau jos grakščią linguojančią eiseną. 

Žanas Klodas Bonafė buvo nedidukas praplikęs kokių pen- 
kiasdešimties metų apvalainas baltasis. Vilkėjo dangaus žydrumo 
marškinius ir nebalintos drobės kelnes. Iš pirmo žvilgsnio atrodė 
kaip bet kuris kitas prancūzas įmonės vadovas. Išskyrus žvilgsnį, 
kuriame atsispindėjo visiška beprotybė. Atrodė, tarsi jį rytų kažkas 
iš vidaus, tarsi jo sielą naikintų kančia, čia prapliupdama juoku, čia 
sukeldama skausmingų minčių pliūpsnį. Akys blizgėjo kaip stiklo 
lėkštės, o įžambiai nusklembti ilgi dantys kyšojo virš apatinės 
lūpos niekad nepradingstančioje šypsenoje. Jis vis dar negalėjo 
susitaikyti su tuo, kad pralaimėjo atogrąžoms. Su griaunamuoju 
atogrąžų poveikiu kovojo rūpindamasis savimi ligi smulkmenų, 
negailėdamas prabangių niekučių ir paryžietiškų kvepalų. 
jūsų projektą ir iš karto suradau tinkamą palydovą. Jis - vieno iš 
mano darbuotojų pusbrolis, kilęs iš Lobajės. 

Bonafė atsisėdo prie stalo, kuris tebuvo nepoliruotas rąstgalis, 
nustatytas afrikietiškomis skulptūromis, ir manikiūruota ranka 
parodė Centrinės Afrikos Respublikos žemėlapį, pakabintą ant 
sienos už jo. 

- Tiesą pasakius, - energingai kalbėjo jis, - geriausiai ištyrinėta 
yra respublikos pietinė dalis, nes čia įsikūrusi sostinė Bangis ir 
prasideda tankūs miškai, visų gėrybių šaltinis. Kartu tai yra ir 
mbakų, tikrųjų šalies šeimininkų, genties teritorija. Tai genčiai 

priklausė Bokasa. O regionas, kurį norite aplankyti, yra pačiuose 
pietuose už mbakų valdų. 

Bonafė žemėlapyje parodė didelį žaliai nuspalvintą plotą. Jame 
nebuvo pažymėti jokie keliai, takai ar kaimai. Visiškai nieko, tik 
žaluma. Ištisinis miškas. 

- Štai čia, - parodė jis, - yra mūsų kasykla. Šiek tiek į šiaurę 
nuo Kongo. Tai pigmėjų akų valdos. „Didieji juodaodžiai“ jose 
niekada nesilanko. Ta vietovė juos mirtinai baugina. 

Man kilo mintis, kad toji vieta Kyferį, tamsybių kunigaikštį, 
saugo geriau negu didžiulė armija. Medžiai, gyvūnai ir legendos 
buvo jo asmens sargybiniai. Nusivilkau švarką. Su juo buvo žvė- 
riškai karšta. Oro kondicionierius neveikė. Nužvelgiau Bonafė. 
Jo marškiniai buvo kiaurai permirkę prakaitu. Jis dėstė toliau: 

— Aš žaviuosi pigmėjais. Tai ypatinga tauta, linksma ir paslap- 
tinga. Bet miškas dar ypatingesnis. - Jo akys sužibo džiaugsmu, 
lūpos palaimingai išsišiepė, atskleisdamos dantis, panašius į bu- 
telių duženas. - Ar žinote, kaip funkcionuoja jų pasaulis, pone 
Antiochai? Žaliosios džiunglės energiją gauna iš saulės šviesos. Ta 
šviesa lašas po lašo sunkiasi pro lapiją. - Bonafė sudėjo savo trum- 
pus pirštus stogeliu, o paskui ėmė kalbėti tyliau, lyg patikėdamas 
paslaptį. - Bet jei medis nugriūva - bumpt! Šviesa nevaržomai 
skverbiasi į proskyną. Augalai gaudo saulės spindulius, prade- 
da sparčiai augti ir bematant užpildo atsiradusią tuštumą. Tai 
fantastiška. Ant Žemės nuvirtęs medis tręšia ją, duodamas peno 
naujoms augalų kartoms. Ir taip toliau, ir taip be galo. Šis miškas 
yra nuostabus, pone Antiochai. Veržlus, gyvybingas, grobuoniškas 
pasaulis. Nepriklausoma visata su savo nepakartojamais ritmais, 
taisyklėmis ir gyventojais. Joje gyvena tūkstančiai augalų, bestu- 
burių ir stuburinių gyvūnų rūšių! 

Pažvelgiau į groteskišką vaškinį Bonafė veidą ant nuolaidžių 
pečių. Jis kovojo bergždžiai ir pralaimėjęs nugrimzdo į atogrąžų 
stingulį. 

— O miškas... ar jis pavojingas? 

Bonafė suprunkštė. 

— O taip, iš tiesų, - atsakė jis. - Labai pavojingas. Ypač vabzdžiai. 
Dauguma jų - ligų nešiotojai. Uodai platina endemines maliarijos 
formas, ypač atsparias chininui, ir dengės karštligę, sukeliančią 
kaulus laužančią temperatūrą. Nuo mažulyčių muselių įkandi- 
mo užpuola nepakenčiamas niežulys, o klajojančios skruzdėlės 
naikina viską savo kelyje. Kirmėlės filarijos tarsi plonytės gijos 
gali visiškai užkimšti arterijas. Kiti mažieji siaubai - erkės, grau- 
žiančios kojų pirštus, arba musės vampyrės, siurbiančios kraują. 
Yra net tokios kirmėlės, kurios veisiasi organizme. Savo galvoje 
turėjau kelias tokias ir jaučiau, kaip jos rausiasi, krebžda ir juda 
po skalpu. Neretai gali jas pamatyti plika akimi, besirangančias po 
pašnekovo voku. - Bonafė nusijuokė. Atrodė, kad jis pats stebisi 
savo pasakojimais. - Taip, miške pavojinga. Tačiau visi pavojai - 
tik išimtys ir atsitiktinumai. Taigi, pone Antiochai, nesirūpinkite. 
Džiunglių tankmė nuostabi, tiesiog nuostabi... 

Jis pakėlė telefono ragelį, pasakė kažką sango kalba, paskui 
paklausė manęs: 

— Kada ketinate išvykti? 

— Kaip įmanoma greičiau. 

— Ar turite leidimą? 

— Kokį leidimą? 

Bonafė išpūtė akis, tada dar kartą sukikeno. Suplojęs delnais, 
jis pakartojo: 

- Kokį leidimą? Kokį leidimą? - Jo veidu žliaugė prakaitas. Vis 
dar tyliai kikendamas, išsitraukė šilkinę nosinę ir paaiškino: - Ne- 
galite išvykti neturėdamas ministerijos leidimo. Kiekvieną takelį, 
kiekvieną kaimelį saugo policijos postai. O ko jūs tikėjotės? Čia 
juk Afrika, ir vis dar valdo karinis režimas. Be to, neseniai buvo 
kilę neramumai. Streikai. Turėsite gauti Komunikacijos ir infor- 
macijos ministerijos leidimą. 

— Kiek tai užtruks? 

— Deja, mažiausiai tris dienas. Ypač dėl to, kad galėsite pateikti 
prašymą tik pirmadienį. Aš asmeniškai pasikalbėsiu su ministru. 
Jis mulatas ir mano draugas. - Bonafė pasakė tą sakinį taip, lyg 
tie du dalykai būtų neatsiejamai susiję. - Tada procedūra pa- 
greitės. Bet man reikės jūsų fotografijų ir paso. Kai tik gausite 
dokumentą... 

Nenoromis padaviau tai, ko jis prašė, be kita ko, dvi fotografijas, 
kurios buvo skirtos dabar jau bevertei vizai į Sudaną. 

Kažkas pabeldė į duris. Įėjo stambus juodaodis. Jo veidas buvo 
apskritas, nosis priplota, akys išsprogusios. Oda juoda kaip naktis. 
Buvo apie trisdešimties metų ir vilkėjo mėlyną dželabą. 

- Gabrieli, - pasakė Bonafė, - pristatau tau Luji Antiochą, 
prancūzų žurnalistą. Jis nori vykti į miško tankmę rašyti straips- 
nio apie pigmėjus. Manau, kad galėsi jam padėti. 

Gabrielis įdėmiai pažvelgė į mane. Tada Bonafė pasakė: 

- Gabrielis kilęs iš Lobajės. Visa jo šeima gyvena džiunglių 
pakrašty. 

Juodaodis toliau spoksojo į mane. Jo išsprogusios akys sušvito 
šypsena. Bonafė kalbėjo: 

- Gabrielis nuneš jūsų popierius į ministeriją. Ten dirba jo 
pusbrolis. Kai tik leidimas bus išduotas, parūpinsiu jums visureigį. 

— Labai ačiū. 

— Nedėkokite. Iš automobilio bus maža naudos. Miškas prasi- 
deda už trisdešimties kilometrų nuo Mbaikio. Ten nebėra kelių. 

— Taigi? 

- Taigi reikės iki mūsų kasyklų kapanotis pėstiems. Apie ke- 
turias dienas. 

- Tai jūs nenutiesėte kelių iki savo kasyklų? 

Bonafė suprunkštė. 

- Kelių! - pasisuko į juodaodį. - Kelių, Gabrieli. - Tada vėl 
atsisuko į mane. - Nieko sau, pone Antiochai. Lendate į džiungles 

nieko apie jas nežinodamas. Vos per kelias savaites augmenija 
nepaliks nė pėdsako iš bet kokių provėžų. Seniai liovėmės bandę 
tiesti kelius per tą vijoklių raizgalynę. Be to, juk žinote, kad dei- 
mantai nėra ypač sunkus krovinys. Nereikia sunkvežimių ir spe- 
cialios įrangos. Tam turime sraigtasparnį, kuris palaiko nuolatinį 
ryšį su kasykla. Bet negalime jo iškviesti vien dėl jūsų. 

Jo lūpomis nuvinguriavo šypsena, nelyginant ungurys nertų į 
drumzliną vandenį. 

— Beje, pasiekęs džiunglių glūdumą, negalėsite tikėtis mūsų 
vyrų pagalbos. Kasėjai sunkiai dirba. O Klemanas, mūsų briga- 
dininkas, jau senas. Dėl Kyferio jau įspėjau. Laikykitės nuo jo kuo 
toliau. Taigi aplenkite kasyklą ir eikite tiesiai į misiją. 

— Misiją? 

— Dar toliau miške vienuolė iš Elzaso yra įsteigusi misiją, ku- 
rioje slaugo ir moko pigmėjus. 

— Ji ten gyvena viena? 

- Taip. Atvyksta į Bangį kartą per mėnesį patikrinti, kaip krau- 
namos atsargos misijai. Leidžiame jai naudotis mūsų sraigta- 
sparniu. Tada su savo nešėjais vėl mėnesiui dingsta. Jei ieškote 
ramybės, geriau nerasite. Neįmanoma įsivaizduoti labiau izoliuo- 
tos vietos. Sesuo Paskalė nurodys jums įdomesnes pigmėjų akų 
stovyklas: Na kaip, ar tinka? 

Vešlios džiunglės, saugoma pigmėjų vienuolė, patamsių val- 
dovas Kyferis - mane jau buvo beapsėdanti Afrikos beprotybė. 

- Turiu dar paskutinį prašymą. 

- Klokit. 

- Ar galėtumėte parūpinti keturiasdešimt penkto kalibro kulkų 
automatiniam pistoletui? 

Jis dėbtelėjo į mane, lyg norėdamas įvertinti tikruosius mano 
ketinimus. Tada pažvelgė į Gabrielį. 

— Nesunku. 

Bonafė abiem delnais pliaukštelėjo į stalą, paskui atsisuko į 
juodaodį. 

- Ar supratai, Gabrieli? Palydėsi poną Antiochą iki miško 
pakraščio. Tada paprašysi savo pusbrolį, kad nuvestų jį į misiją. 

Juodaodis linktelėjo. Jo akys vis dar buvo įsmeigtos į mane. 
Bonafė kalbėjo su juo lyg mokytojas su pradinuku. Bet man Gab- 
rielis pasirodė pakankamai nuovokus, kad galėtų mus abu apvy- 
nioti apie pirštą. Jo protingos akys šmirinėjo karštoje tvankoje 
lyg gudrūs vabzdžiai. Padėkojau Bonafė, tada grįžau prie Kyferio: 

- Vis dėlto keista, kad jūsų direktorius įsitaisė pačiame viduryje 
tokios nykumos. 

Bonafė dar kartą išsišiepė. 

— Tai priklauso nuo požiūrio. Deimantų kasyba reikalauja itin 
griežtos priežiūros. Galit būti tikras, kad Kyferis žino ir kontro- 
liuoja viską. 

Surizikavau užduoti dar vieną klausimą: 

- Ar pažinojote Maksą Bėmą? 

- Tą vyruką iš Šveicarijos? Ne, asmeniškai nepažinojau. Čia at- 
vykau 1980 metais, kai jis jau buvo palikęs šalį. Jis buvo Sikamino 
kasyklų vadovas iki Kyferio. Ar pažįstate jį? Atleiskite, bet čia visi 
mano, kad Bėmas buvo dar blogesnis už mūsiškį čeką. O tai jau 
šį tą reiškia. - Jis gūžtelėjo pečiais. - Bet ko gi norėti. Afrikoje 
žmonės tampa žiaurūs. 

— Kodėl Bėmas paliko Afriką? | 

— Neturiu supratimo. Manau, dėl sveikatos problemų. Arba 
dėl problemų su Bokasa. Ar ir dėl to, ir dėl to. Iš tiesų nežinau. 

— Ar manote, kad ponas Kytferis vis dar palaiko su juo ryšį? 

Šio klausimo nereikėjo. Bonafė skvarbiai nužvelgė mane, at- 
rodė, kad jo akys siekia atkasti, kokie tikrieji mano ketinimai. 
Jis nieko neatsakė. Nutaisiau šypseną ir atsistojau. Prie slenksčio 
Bonafė paplekšnojo man per nugarą ir pakartojo: 

- Nepamirškite, seni, apie visa tai Kyferiui - nė žodžio. 

Nusprendžiau grįžti pėsčias aukštų medžių paunksnėje. Saulė 
buvo aukštai pakilusi. Vietomis purvas jau buvo išdžiūvęs ir 
pleišėjo kaip purpuriniai dažai. Švelnūs vėjo atodūsiai supo ap- 
sunkusias medžių viršūnes. 

Staiga pajutau ranką ant savo peties. Atsisukau ir pamačiau 
plačiai besišypsantį Gabrielį. Jis iš karto tvirtai pasakė: 

- Bose, tu tiek pat domiesi pigmėjais, kiek aš - kaktusais. Taigi 
pažįstu Žmogų, kuris gali tau papasakoti apie Maksą Bėmą ir Otą 
Kyferį. 

Širdis net stabtelėjo. 

— Kas jis toks? 

— Mano tėvas. - Gabrielis prakalbo tyliau. - Mano tėvas buvo 
Makso Bėmo palydovas. 

— Kada galėčiau jį pamatyti? 

— Jis bus Bangyje rytoj rytą. 

— Paprašyk, kad ateitų į „Novotelį“. Lauksiu jo. 

Papietavau viešbučio terasos pavėsyje. Stalai buvo sustatyti aplink 
baseiną; atogrąžų augalų paunksnėje man patiekė šviežios žuvies 
iš upės. „Novotelis“ atrodė kaip iššluotas. Jo vieninteliai svečiai, 
keli verslininkai iš Europos, pietaudami skubėjo tvarkyti reikalus 
ir galvojo tik apie viena - apie atgalinį reisą. Bet viešbutis man 
patiko. Plati terasa, aptaisyta šviesiu akmeniu ir apsodinta atogrą- 
žų augalais, dvelkė melancholišku grožiu, kaip apleistos kolonistų 
sodybos, kur augmenija išsilieja vijoklių upėmis ir aukštos žolės 
ežerais. 

Mėgaudamasis savo siūlapeleke žuvimi, stebėjau, kaip viešbučio 
administratorius bara sodininką. Jaunas prancūzas žalsvo atspal- 
vio veidu atrodė visiškai išsekęs. Bandė ištiesinti rožių krūmą, kurį 

netyčia numynė juodaodis. Negirdint dialogo, scena buvo labai 
juokinga. Baltasis susierzinęs maskatuoja rankomis, o juodasis 
atgailaujamai nulenkęs galvą žvelgia išsiblaškiusiu žvilgsniu. Pa- 
našu į komišką sceną iš nebyliojo kino filmo. 

Tuoj po to administratorius priėjo prie manęs, norėdamas 
pasveikinti atvykus į viešbutį ir kartu pamėginti sužinoti mano 
mįslingo apsilankymo Centrinės Afrikos Respublikoje tikslą. 
Pastebėjau, kaip krūptelėjo pastebėjęs randą ant mano lūpos. 
Papasakojau apie planus rašyti straipsnį. O jis papasakojo savo 
gyvenimo istoriją. Jis savanoriškai pasisiūlė vadovauti Bangio 
„Novoteliui“. Pasak jo, tai būtinas karjeros etapas. Jam atrodė 
savaime suprantama: jei sugebės vadovauti čia, tai nieko dau- 
giau nebijos. Tada leidosi į ilgus postringavimus apie afrikiečių 
nekompetentingumą, aplaidumą ir kitas nesuskaičiuojamas ydas. 

— Esu priverstas viską rakinti, - paaiškino purtydamas prie 
diržo pririštą didžiulį raktų ryšulį. - Ir neapsigaukite dėl jų tvar- 
kingos išvaizdos. Tai ilgos kovos rezultatas. 

Administratoriaus „kovos“ rezultatas - rožiniai marškiniai 
trumpomis rankovėmis, vainikuoti varlyte, kuriuos dėvėjo visas 
viešbučio personalas, - kėlė neišpasakytą komišką efektą. 

- Vos išėję iš viešbučio, - pridūrė jis, - jie basi šlepsi į savo 
lūšnas ir miega ant grindų! 

Administratoriaus veido išraiška buvo tokia pati, kaip Bonafė.: 
Jie abu buvo išsekę, keistai susidėvėję, tarsi nualinti kažkokios 
šaknies, išdygusios jų kūne ir siurbiančios kraują. 

— Beje, - baigdamas paklausė jis, - ar jūsų numeryje daug 
driežų? 

Atsakiau, kad jų nėra, ir ilgam nutildamas nutraukiau tolesnį 
pokalbį. 

Po pietų nusprendžiau peržiūrėti iš Paryžiaus atsivežtus doku- 
mentus apie deimantus ir širdies chirurgiją. Greitai perverčiau 
informaciją apie deimantus: kasybos metodus, klasifikaciją, kara- 

tus ir taip toliau. Dabar jau pakankamai žinojau apie pagrindines 
Bėmo sukurto tinklo grandis. Techniniai duomenys ir specialistų 
komentarai ne ką daugiau tegalėjo pridurti. 

Taigi atsiverčiau širdies chirurgijos bylą su ištraukomis iš me- 
dicinos enciklopedijų. Ši istorija - tikra epopėja, kurią kūrė nu- 
trūktgalviai pirmeiviai. Pradėjau nuo pradžių: 


.. Tikroji širdies chirurgijos istorijos pradžia sietina su Filadelfija 
ir Čarlzu Beiliu. Pirmąją dviburio vožtuvo operaciją jis padarė 
1947 metų pabaigoje. Ji buvo nesėkminga. Pacientas mirtinai 
nukraujavo. Vis dėlto Beilis buvo įsitikinęs, kad-eina geru keliu. 
Tačiau kolegos užsipuolė jį, vadindami bepročiu arba mėsininku. 
Beilis laukė ir mąstė. 1948 metų kovo mėnesį jis atliko, atrodė, 
sėkmingą valvulotomiją Vilmingtono Memorialinėje ligoninėje. 
Bet po trijų dienų ligonis mirė dėl intensyviosios terapijos metu 
padarytos klaidos. 

Kad įgyvendintų savo planą, Beilis tapo klajojančiu chi- 
rurgu ir operavo tik tose ligoninėse, kurioms jo darbas buvo 
priimtinas. 1948 metų birželio 10 dieną Čarlzas Beilis turėjo 
atlikti dvi susiaurėjusių vožtuvų operacijas. Pirmasis pacientas 
mirė - širdis sustojo dar nesibaigus operacijai. Čarlzas Beilis, 
išsigandęs, kad antroji operacija nebūtų uždrausta, nuskubėjo 
į kitą ligoninę, kol jos nepasiekė žinia apie nesėkmę. Ir įvyko 
stebuklas: antroji operacija buvo sėkminga. Pagaliau išaušo 
dviburio vožtuvo operacijos era... 


Skaičiau toliau, ypatingą dėmesį skirdamas pirmosioms širdies 
persodinimo operacijoms. 


„Priešingai įsigaliojusiai nuomonei, pirmąją širdies persodinimo 


operaciją žmogui atliko ne Pietų Afrikos Respublikos chirurgas 
Kristianas Nytlingas Barnardas 1967 metų gruodžio 3 dieną. Dar 

anksčiau, 1960 metų sausio mėnesį, prancūzų chirurgas Pjeras 
Senisjė persodino šimpanzės širdį šešiasdešimt aštuonerių metų 
pacientui, kuris turėjo neišgydomą paskutinės stadijos širdies 
nepakankamumą. Operacija buvo sėkminga. Bet nauja širdis 
plakė tik kelias valandas... 


Verčiau puslapius toliau. 


„Viena svarbiausių gairių širdies chirurgijos istorijoje išlieka 
širdies persodinimas, kurį 1967 metais Keiptaune atliko profeso- 
rius Kristianas Barnardas. Pagal jo metodiką netrukus operacijos 

"buvo pakartotos Jungtinėse Valstijose, Didžiojoje Britanijoje ir 
Prancūzijoje; ją patobulino amerikietis profesorius Šumvėjus, jo 
garbei tas būdas pavadintas Šumvėjaus metodu... 

„Pacientas Luisas Vaškanskis buvo penkiasdešimt penke- 
rių metų. Per septynerius metus jį tris kartus ištiko miokardo 
infarktas, o paskutinysis sukėlė širdies nepakankamumą, kuris 
galėjo baigtis tik mirtimi. Visą 1967 metų lapkritį trisdešimties 
chirurgų, anesteziologų, gydytojų ir technikų brigada nuolat 
buvo Keiptauno ligoninės „Groote Schuur“ žinioje, laukdama 
operacijos datos ir laiko, kurį turėjo paskirti profesorius Kristia- 
nas Barnardas. Sprendimas buvo priimtas naktį tarp gruodžio 
3 ir 4 dienos. Jauna 25 metų moteris ką tik buvo žuvusi auto- 
mobilių avarijoje. Jos širdis pakeitė sergančią Luiso Vaškanskio 
širdį. Jis išgyveno tris savaites, bet numirė nuo plaučių uždegimo. 
Daugybė imunitetą slopinančių vaistų, kuriuos jis vartojo, kad 
susilpnintų persodinto organo atmetimo reakciją, taip susilpni- 
no organizmo gynybinę sistemą, kad jis nebejstengė kovoti su 
infekcija... 


Nuo visų tų pasakojimų apie pjaustomus kūnus ir manipu- 
liavimus organais pasijutau blogai. Vis dėlto jutau, kad Maksas 

Bėmas vienaip ar kitaip yra įsipainiojęs į šią istoriją. Pietų Afri- 
koje jis dirbo nuo 1969 iki 1972 metų. Įsivaizdavau fantastinius 
jo širdies persodinimo variantus. Gal jis susipažino su Kristianu 
Barnardu arba su kuo nors iš jo brigados Keiptaune. Gali būti, 
kad po širdies smūgio sugrįžo ten 1977 metais, kad jam atliktų 
ypatingą persodinimą. O gal dėl kokios nors man nesuprantamos 
priežasties jis žinojo, kad 1977 metais Konge gyvena gydytojas, 
galintis atlikti širdies persodinimą. Tačiau visos versijos buvo 
pernelyg neįtikimos. Be to, jos negalėjo paaiškinti „stebuklingo“ 
Makso Bėmo organizmo fizinio suderinamumo su transplantatu. 
Tuomet aptikau ištrauką, kaip tik aptariančią suderinamumo 
problemas: 


„Širdies persodinimo chirurginės problemos jau sėkmingai iš- 
spręstos, tačiau liko neįveikti imunologiniai sunkumai. Išskyrus 
identiškų dvynių atvejus, donoro organas, netgi gautas iš artimo 
giminaičio, recipiento organizme bus atpažintas kaip svetimkū- 
nis, ir prasidės atmetimo reakcija. Todėl recipientą reikia nuolat 
gydyti imunosupresantais, kad būtų sumažinta atmetimo gali- 
mybė. Įprastiniai vaistai (azatioprinas, kortizonas) yra bendro 
veikimo, todėl sukelia riziką, ypač infekcijų. Vėliau, devinta- 
jame dešimtmetyje, atsirado naujas vaistas - ciklosporinas. 
Ši medžiaga, gaunama iš Japonijoje randamų grybų, pašalina 
daugumą atmetimo reiškinių. Taigi pacientams prognozuojama 
ilgesnė gyvenimo trukmė ir organų transplantacija daug labiau 
paplito. 

Be abejo, kitas būdas riboti atmetimo reakciją yra rasti kuo 
tinkamiausią donorą. Geriausias sprendimas - palikuonis arba 
artimas giminaitis, kuris, nors ir ne dvynys, turi keturis histolo- 
ginio audinių suderinamumo ŽLA* antigenus, sutampančius su 


* Žmogaus leukocitų antigenai. 

recipiento (identiško ŽLA donoras). Čia kalbama ne apie gyvy- 
biškai svarbius, pakeičiamus organus, pavyzdžiui, inkstus. Kitais 
atvejais organas imamas iš mirusio žmogaus kūno ir tolimuoju 
ryšiu keičiantis duomenimis bandoma nustatyti labiausiai sude- 
rinamą kombinaciją. Tačiau skirtingų ŽLA grupių yra daugiau 
kaip dvidešimt tūkstančių... 


Užverčiau bylą. Buvo šešta valanda vakaro. Už lango jau kaupėsi 
sutemos. Atsistojau ir atidariau erkerio langą. Iš karto ėmė dusinti 
karščio banga. Pirmą kartą susidūriau su atogrąžų karščiu. Šis 
klimatas nebuvo šalutinė detalė ar viena iš daugelio aplinkybių. 
Jis įnirtingai plakė odą, visu svoriu užgulė širdį ir visą esybę, lenkė 
prie žemės ir nešė į bauginančias gelmes, kurias sunku apsaky- 
ti, - ten, kur išsisklaido būtis, kur visas kūnas ir vidaus organai, 
atrodo, išsilydo ir lėtai tirpsta savo paties sultyse. 

Pasiryžau vakariniam pasivaikščiojimui. 

Ilgos Bangio gatvės jau buvo ištuštėjusios, ir keli negrabiai 
sukonstruoti, purvu aptaškyti pastatai atrodė dar nuogesni negu 
dienos šviesoje. Pasukau upės link. Ubangio pakrantėse tvyrojo 
tyla. Ministerijos ir ambasados miegojo neramiu miegu. Jas sau- 
pasišiaušusias medžių viršūnes. Kartais žemai apačioje buvo gir- 
dėti vandens pliuškenimas. Įsivaizdavau kažkokį didelį gyvūną, 
pusiau Žvėrį, pusiau Žuvį, vinguriuojantį tarp šlapios žolės, suvi- 
liotą miesto kvapų ir garsų. 

Ėjau toliau. Nuo pat atvykimo į Bangį mane kankino viena 
mintis. Ši laukinė šalis vaikystėje buvo „mano“ šalis. Džiunglių 
sala, kurioje augau, žaidžiau, mokiausi skaityti ir rašyti. Kodėl 
mano tėvai nuklydo į tamsiausią Afrikos pakraštį? Kodėl paaukojo 
viską - turtą, patogumus ir ramybę - dėl šio miškingo užkampio? 

Niekada negalvodavau nei apie savo praeitį, nei apie žuvusius 
tėvus, nei apie tamsią savo gyvenimo istoriją. Šeima manęs ne- 

domino. Nei tėvo pašaukimas, nei motinos, kuri viską metė, kad 
sektų paskui tėvą, pasiaukojimas, nei dvejais metais už mane 
vyresnis brolis, sudegęs gyvas. Be abejonės, tas abejingumas tapo 
priebėga. Dažnai jį lygindavau su savo plaštakų nejautra. Abiejų 
rankų oda reaguoja normaliai, bet žemiau, prasidėjus plaštakai, 
nieko nebejaučiu. Lyg nematoma medinė užtvara būtų atskyrusi 
mano rankas nuo apčiuopiamo pasaulio. Tuo pačiu būdu buvo 
paveikta ir mano atmintis. Atsimenu savo praeitį ligi šešerių metų. 
Po to - nieko, tuštuma, mirtis. Apdegė mano rankos. Siela - taip 
pat. Bet kūnas ir dvasia surandėjo labai panašiai - užgijo pade- 
dami užmaršties ir nejautros. 

Staiga stabtelėjau. Pasukęs nuo upės kranto, ėjau plačia menkai 
apšviesta gatve. Pakėliau akis ir perskaičiau gatvės pavadinimą, 
pakabintą ant stulpo. Sudrebėjau nuo galvos ligi kojų. Prancūzijos 
prospektas. Man nesuvokiant kojos pačios atvedė į tragedijos vie- 
tą. Į vietą, kurioje 1965-ųjų pabaigoje, Naujųjų metų išvakarėse, 
išprotėjusių žmogžudžių gauja nužudė mano tėvus. 

Kitą rytą, pusryčiaudamas skėčio pavėsyje, išgirdau balsą: 

— Ar tai jūs ponas Antiochas? 

Pakėliau akis. Prieš mane stovėjo maždaug penkiasdešimties 
metų vyriškis. Neaukštas, kresnas, vilkėjo chaki spalvos marški- 
nius ir kelnes. Iš jo spinduliavo abejonių nekeliantis valdingumas. 
Tvirtu sudėjimu ir aprangos stiliumi man priminė Maksą Bėmą. 
Abu vyrai buvo panašūs. Išskyrus tai, kad dabar su manimi kal- 
bantis vyras buvo juodas kaip anglų džentelmeno skėtis. 

- Taip, tai aš. O kas jūs toks? 

- Žozefas Mkonta iš Sikamino. Gabrielio tėvas. 

Iš karto atsistojau ir pasiūliau jam kėdę. 

— Na taip, žinoma. Prašom sėstis. 

Žozefas Mkonta atsisėdo ir susidėjo rankas ant pilvo. Įtraukęs 
galvą į pečius smalsiai apsidairė aplink. Buvo plokščio veido, 
plačių šnervių ir ašarojančių akių, kuriose šmėžavo švelnumas. 
Bet lūpos buvo kietai suspaustos iš pasidygėjimo. 

— Ko galėčiau pasiūlyti atsigerti? Arbatos? Kavos? 

— Prašyčiau kavos. 

Mkonta taip pat vertino mane, žvelgdamas akies kampučiu. 
Padavėjas atnešė kavą. Po kelių mandagių frazių apie šalį, karštį 
ir mano skrydį Žozefas staiga perėjo tiesiai prie reikalo. 

— Norite gauti informacijos apie Maksą Bėmą? 

- Taip, iš tikrųjų. 

— Kodėl jis jus domina? 

— Maksas buvo mano draugas. Prieš mirtį susitikau su juo 
Šveicarijoje. 

— Tai Maksas Bėmas mirė? 

- Prieš mėnesį. Nuo širdies smūgio. 

Neatrodė, kad naujiena jį stebintų. 

— Taigi laikrodėlis sustojo. 

Jis nutilo, pamąstė ir galiausiai paklausė: 

— Ką norite sužinoti? 

— Viską, ką jis veikė Centrinės Afrikos Respublikoje. Apie jo 
kasdienybę ir išvykimo priežastis. 

- Ar atliekate tyrimą? 

- Ir taip, ir ne. Tiesiog noriu po jo mirties kuo daugiau sužinoti 
apie jį. Tai ir viskas. 

Mkonta įtariai paklausė: 

— Ar jūs policininkas? 

- Anaiptol. Viskas, ką pasakysite, liks vien tarp mūsų. Pažadu. 

- Ar galėsite atsidėkoti? 

Klausiamai pažvelgiau į jį. Mkonta papūtė lūpas. 

— Turiu omeny kelis banknotus... 

- Priklausys nuo to, ką turite papasakoti, - atsakiau. 

— Senąjį Maksą pažinojau gerai... 

Po kelių minučių derybų sutarėme dėl priimtinos kainos. Nuo 
tada jis kreipėsi į mane „tu“. Kalbėjo greitakalbe. Žodžiai riedėjo 
kaip žvilgantys kamuoliukai. 

— Maksas Bėmas buvo keistas žmogus, bose... Niekas jo čia 
nevadino Bėmu. Jį vadino Ngakola... baltosios magijos tėvu. 

— Kodėl jį taip vadino? 

- Bėmas turėjo galių... Slypinčių plaukuose... Jo plaukai buvo 
visiškai balti... Jie kilo tiesiai į dangų... Kaip kokoso palmės lapai, 
suprantate?.. Dėl to jis ir buvo toks galingas... Jis įžvelgdavo kiek- 
vieno žmogaus sielą... Atpažindavo deimantų vagis... Visada... 
Niekas negalėjo jam atsispirti... Niekas... Jis buvo stiprus žmogus... 
Iš tiesų stiprus... Bet jis buvo sutemų pusėje. 

- Ką tuo nori pasakyti? 

- Gyveno šešėliuose... Jo dvasia... Jo dvasia gyveno šešėlyje. 

Mkonda gurkštelėjo kavos. 

- Kaip susipažinai su Maksu? 

— 1973 metais... Prieš prasidedant sausajam sezonui... Maksas 
Bėmas atvyko į Bagandu, mano kaimą miško pakrašty... Jį siuntė 
Bokasa... Atvyko prižiūrėti plantacijų... Tais laikais plėšikai vog- 
davo derlių... Bėmui prireikė vos kelių savaičių, kad juos nuo to 
atgrasytų. 

— Kaip jam tai pavyko? 

- Pagavo vieną vagį, sumušė jį, po to nutempė į kaimo aikštę... 
Tada paėmė įrankį, kurį naudojame sodindami sėklas... Ir pra- 
mušė abu jo ausų būgnelius. 

- O tada? - pralemenau aš. 

- O tada... kavos pupelių vagystės Bagandu apylinkėse liovėsi. 

- Ar su juo buvo dar kas nors? 

- Ne, jis buvo vienas... Maksas Bėmas nebijojo nieko. 

Pats vienas kankino mbakų genties žmogų miško kaimelio 
aikštėje. Tas Bėmas turėjo būti visiškai bebaimis. Žozefas pasa- 
kojo toliau: 

- Kitais metais Bėmas sugrįžo... Šį kartą tikrino deimantų 
kasyklas... Taip pat Bokasos nurodymu... Gyslos tęsėsi gero- 
kai toliau už SCAD, didelę lentpjūvę miško pakraštyje... Ar 
žinai, kas yra džiunglių glūduma, bose? Ne? Patikėk, ji tikrai 
tanki... - Žozefas sunėrė didelių rankų pirštus vaizduodamas 
susipynusią lapiją. Jo tariama „r“ griaudėjo kaip per kavalerijos 
ataką. - Bet Bėmas nebijojo... Bėmas niekada nebijodavo... Jis 
norėjo keliauti į pietus ir ieškojo palydovo... Aš gerai pažino- 
jau mišką, pigmėjus taip pat... Net mokėjau akų kalbą... Todėl 
Bėmas pasirinko mane. 

- Ar tuomet kasyklose dirbo kitų baltaodžių? 

- Tik vienas... Vardu Klemanas... Visiškai išprotėjęs ir vedęs 
akų genties moteriškę... Neturėjo jokio autoriteto... Viešpatavo 
visiška sumaištis. 

- Bet kasyklose buvo randama vertingų brangakmenių? 

- Nuostabiausių pasaulyje deimantų, bose... Tereikėjo pasilenk- 
ti ir dirstelėti į upokšnius... Tam Bokasa ir atsiuntė Bėmą... - Jis 
skardžiai nusijuokė. - Bokasa mėgo brangiuosius akmenis! 

Žozefas dar kartą gurkštelėjo kavos, tada nužvelgė mano rage- 
lius. Padaviau jam lėkštę. Jis tęsė pasakojimą pilna burna: 

— Tais metais Bėmas pasiliko keturiems mėnesiams... Iš pra- 
džių jis smaginosi mušdamas negrus... Paskui pertvarkė kasyklą 
ir pakeitė gavybos techniką... Patikėk, nuo to laiko viskas vyko 
sklandžiai... Prasidėjus liūčių sezonui jis išvyko į Bangį... Vėliau 
sugrįždavo kasmet tuo pačiu metu... „Žvalgomajam žygiui“, kaip 
pats sakė. 

— Tai tada ir naudojo vielos reples? 

- Vadinasi, žinai apie tai, bose?.. Iš tiesų viskas labai perdėta... 
Mačiau jį tai darant vieną kartą, Sikamino stovykloje... Ir baudė 

jis ne kontrabandininką, o prievartautoją... Niekšą, kuris užpuolė 
mergaitę ir paliko ją mirti džiunglėse. 
“ - Kaip tai įvyko? 

Mkonto pasišlykštėjimo grimasa dar paryškėjo. Jis paėmė dar 
vieną ragelį. 

— Buvo siaubinga. Iš tiesų siaubinga. Du vyrai laikė žudiką 
pilvu prispaustą prie žemės, iškėlę jo kojas aukštyn. Jis žiūrėjo į 
mus kaip užspeistas žvėris... Kikeno, lyg nesuprastų, kas dedasi... 
Tuomet prisiartino Ngakola su didžiulėmis plokščiareplėmis... 
Pražiodė jas ir vienu taukštelėjimu suspaudė ties prievartautojo 
kulkšnimi... Jis suriko... Dar vienas taukštelėjimas, ir viskas buvo 
baigta... Jo sausgyslės buvo perkirstos... Mačiau jo pėdas, bose... 
Negalėjau patikėti... Kabojo nuo kulkšnių... Styrojo kaulai... Viskas 
iškruvinta... Spiečiai musių... Ir nustėręs kaimas... Maksas Bėmas 
stovėjo... Nesakė nė žodžio... Marškiniai kruvini... Prakaituotas 
išbalęs veidas... Niekada to nepamiršiu, bose... Tada netardamas 
nė žodžio koja apvertė prievartautoją ant nugaros, praskėtė reples 
ir suspaudė jomis prievartautojo tarpkojį. 

Mano kakle ėmė pulsuoti kraujagyslė. 

— Tai Bėmas buvo toks žiaurus? 

- Taip, jis buvo negailestingas... Bet šitaip vykdė teisingumą... 
Nebuvo linkęs į sadizmą ar rasizmą. 

- Vadinasi, Bėmas nebuvo rasistas? Nejautė neapykantos juo- 
daodžiams? 

— Anaiptol. Bėmas buvo šunsnukis, bet ne rasistas. Ngakola 
gyveno kartu su mumis ir mus gerbė. Kalbėjo sango kalba ir 
mylėjo mišką. O ką jau kalbėti apie šagatą. 

— Apie ką? 

- Apie šagatą. Dulkinimąsi. Bėmas dievino juodaodes. 

Žozefas pamosavo ranka aukštyn žemyn, lyg vien mintis apie 
tai būtų jį uždegusi. 

Klausinėjau toliau: 

- Ar Bėmas vogė deimantus? 

- Vogė deimantus?.. Nieku gyvu nebūtų to daręs. Jau sakiau, 
Maksas buvo teisingas žmogus. 

- Tačiau jis tvarkė Bokasos kontrabandos reikalus, ar ne? 

- Jis visai kitaip viską suprato... Buvo apsėstas tvarkos ir discip- 
linos manijos... Norėjo, kad kasyklos veiktų nepriekaištingai... Jam 
visiškai nerūpėjo, kam po to atiteks deimantai arba pinigai už juos... 
Tai jo paprasčiausiai nedomino. Lyg tai būtų kokia negrų virtuvė... 

Ar Maksas Bėmas taip sėkmingai slėpė, kas jam iš tikrųjų rūpi, 
ar užsiiminėti kontrabanda pradėjo vėliau? 

- Žozefai, ar žinai, kodėl Maksas Bėmas taip domėjosi orni- 
tologija? 

*- Turi omeny, paukščiais? Be abejo, žinau, bose. - Jozefas nusi- 
juokė, ir jo veide kaip kardo ašmenys blykstelėjo dantys. - Eidavau 
su juo stebėti gandrų. 

— Kurė 

- Bajangoje, į vakarus nuo Sikamino. Ten susirenka tūkstančiai 
gandrų. Jie maitinasi žiogais ir kitais mažais gyvūnais. - Žozefas 
vėl nusijuokė. - Bet Bajangos gyventojai valgė juos! Bėmas nega- 
lėjo to pakęsti. Todėl įkalbėjo Bokasą įsteigti nacionalinį parką. Ir 
staiga keli tūkstančiai džiunglių ir savanų hektarų buvo paskelbti 
neliečiamais. Niekaip negalėjau šito suprasti. Juk miškas priklauso 
visiems! Tačiau tuomet drambliai, gorilos, antilopės ir gazelės 
aplink Bajangą buvo pradėti saugoti. Gandrai taip pat. 

Vadinasi, šveicaras pasiekė, kad gandrai būtų saugomi. Ar jau 
tuomet planavo panaudoti juos kaip kurjerius? Bent jau mainai 
buvo suprantami. Bokasai - deimantai, Bėmui - gandrai. 

— Ar pažinojai Makso Bėmo šeimą? 

— Ir taip, ir ne... Niekada nematydavome jo žmonos... Visą 
laiką sirgdavo... - Žozefas nusišypsojo plačia šypsena. - Tikra 
baltaodė moteris!.. Bėmo sūnus buvo kitoks... Kartais vykdavo su 
mumis... Nieko nekalbėdavo... Buvo svajotojas... Klaidžiodavo po 

aplinkinius miškus... Ngakola bandė jį muštruoti... Mokė vairuoti 
visureigį, medžioti, prižiūrėti kasyklų darbininkus... Norėjo iš 
jo padaryti tikrą vyrą... Bet tas išgąsdintas ir išsiblaškęs baltasis 
vaikis norėjo tik vieno - kad jį paliktų ramybėje... Naudos iš jo 
nebuvo... Vis dėlto išvaizda jiedu buvo stebėtinai panašūs... Fili- 
pas Bėmas buvo visiškai toks, kaip jo tėvas, bose... Toks pat kūno 
sudėjimas, ežiuku kirpti plaukai, meliono formos galva... Maksas 
Bėmas nekentė savo sūnaus... 

— Kodėl? 

— Vaikas buvo baikštus. Bėmas to negalėjo pakęsti. 

- Ką nori pasakyti? 

Žozefas suabejojo, bet paskui pasilenkė ir sušnabždėjo: 

- Sūnus jam buvo kaip veidrodis, suprantate? Jo paties baimių 
atspindys. 

— Ką tik sakėte, kad Bėmas nieko nebijojo. 

— Nieko, išskyrus save patį. 

Pažvelgiau į drėgnas Mkontos akis. 

- Širdis, bose. Jis baiminosi dėl savo širdies. - Žozefas padėjo 
ranką ant krūtinės. - Jis bijojo, kad ji nenustotų plakusi... Nuolat 
tikrindavo pulsą... Bangyje visą amžinybę praleisdavo klinikoje... 

— Ar Bangyje yra klinika? 

- Ligoninė, skirta vien baltiesiems. Prancūzijos klinika. 

— Ar ji dar veikia? 

- Ir taip, ir ne. Dabar ji atvira juodaodžiams, ir joje dirba mūsų 
vietiniai gydytojai. 

Perėjau prie pagrindinio klausimo. 

- Ar dalyvavai paskutinėje Bėmo ekspedicijoje? 

- Ne. Persikėliau gyventi į Bagandu. Nebeidavau į miško glū- 
dumą. 

— Ar žinai ką nors apie ją? 

- Tik iš nuogirdų. Mbaikyje apie tą kelionę sekamos legendos. 
Ji vis dar vadinama koduotu vardu, „PR 154“, pagal plotą, kurį 
žvalgytojai turėjo ištyrinėti. | 

— Kur jie nuvyko? 

— Toli už Zoko... Prie pat Kongo sienos. 

— Na, irė 

— Pakeliui Ngakola gavo telegramą, ją pristatė pigmėjas... Jo 
žmona ką tik mirė... Žinia Bėmą sukrėtė... Sušlubavo širdis... Jis 
neteko sąmonės. 

— Kas toliau? 

Žozefas išsišiepė taip, kad užsirietė lūpos. 

— Kas toliau, Žozefai? 

Dar akimirką padvejojęs, jis prakalbo: 

— Dėl to, kad buvo sudaręs paslaptingą sutartį su džiunglėmis, 
Ngakola atsigavo... Magija ir Leopardas, kuris vagia mūsų vaikus, 
jam padėjo... 

Prisiminiau, ką Gijaras sakė Diumazui. Mkontos pasakojimas 
sutapo su inžinieriaus versija. Bet kam to pakaktų, kad bepro- 
tiškai išsigąstų. Kelionė į tamsos gelmes, siaubinga paslaptis per 
patį liūties siautulį ir tas šėtoniškas herojus, žilaplaukis vyriškis, 
prisikeliantis iš numirusių. 

— Vykstu į mišką sekti Bėmo pėdomis. 

— Bloga mintis. Pats liūčių sezono smarkumas. Deimantų 
žudys. Turėsi nueiti didžiulius atstumus ir beprasmiškai rizikuoti. 
Viskas bus veltui. Ką ten rengiesi nuveikti? 

— Noriu sužinoti, kas iš tiesų įvyko 1977 metų rugpjūtį. Kaip 
Maksas Bėmas išliko gyvas po širdies smūgio. Dvasių pasaulis - 
ne pernelyg įtikinantis paaiškinimas. 

- Klysti. Kaip tą žadi padaryti? 

— Ketinu aplenkti kasyklas ir apsistoti pas seserį Paskalę. 

— Seserį Paskalę? Ji beveik tokia pati, kaip Kyferis. 

— Girdėjau apie pigmėjų stovyklą, vadinamą Zoku. Manau 
ten įsikurti ir trumpais žygiais aplankyti kasyklas. Asmeniškai 
apklausiu žmones, kurie 1977 metais jau dirbo prie upokšnių. 

Žozefas papurtė galvą ir įsipylė dar kavos. Pažvelgiau į laikrodį. 
Buvo po vienuoliktos valandos. Sekmadienis, o aš nežinojau, ką 
darysiu visą dieną. 

- Žozefai, - paklausiau, - ar pažįsti ką nors Prancūzijos kli- 
nikoje? 

— Turiu ten pusbrolį. 

— Ar dabar galėtume jį aplankyti? 

— Dabar? - Mkonta mėgavosi kava. - Dar turiu aplankyti gi- 
minaičius penktajame kilometre, 0 po to... 

- Kiek? 

— Dar dešimt tūkstančių. 

Šypsodamasis patyliukais nusikeikiau ir įkišau pinigus į jo 
marškinių kišenę. Mkonta mirktelėjo ir padėjo puodelį. 

— Eime, bose. 

Prancūzijos klinika stovėjo Ubangio pakrantėje. Upė tekėjo van- 
giai akinančioje saulės šviesoje. Ją galėjau matyti tarp krūmų - 
tamsią, plačią ir ramią, Atrodė kaip tirštas sirupas, kuriame įklim- 
po keli žvejai su savo pirogomis. 

Žingsniavome pakrante tomis pačiomis vietomis, kur aš vaikš- 
čiojau išvakarėse. Kelią žymėjo pastelinių spalvų medžiai. De- 
šinėje stūksojo didžiuliai ochros, raudonos ir rožinės spalvos 
ministerijų pastatai. Kairėje pusėje, paupyje tarp žolių, slėpėsi 
medinės lūšnelės, šiuo metu paliktos darban išėjusių nuolatinių 
vaisių, manijokų ir užkandžių prekeivių. Visur tylu. Net dulkės 
nebekilo saulėkaitoje. Buvo sekmadienis, todėl, kaip ir visame 
pasaulyje, Bangiui tai buvo prakeikta diena. . 

Galiausiai priėjome ligoninę - stačiakampį aptriušusį trijų 
aukštų pastatą. Kad pastatas kolonijinės architektūros, matėsi iš 

balkšva spalva nutinkuotų akmeninių balkonų su ornamentais. 
Namą ardė lateritas ir vijokliai. Miško augmenijos salos ir raudoni 
kojų pėdsakai vedė ligi pat pastato sienų. Akmenys atrodė išpam- 
pę, lyg permerkti drėgmės. 

Įėjome į sodą. Balti chirurgų chalatai džiūvo ant medžių šakų. 
Jie buvo sutepti tamsiomis raudonomis dėmėmis. Žozefas paste- 
bėjo mano veido išraišką. Ėmė juoktis. 

- Tai ne kraujas, bose. Žemės. Lateritas. Jo niekaip nenuplausi. 

Jis pasitraukė praleisdamas mane į priekį. Vestibiulis su betono 
sienomis ir nutrinto linoleumo grindimis buvo visiškai tuščias. 
Žozefas pabeldė į stalą. Praėjo kelios ilgos minutės. Galiausiai pa- 
sirodė aukštas vyriškis baltu chalatu, ištepliotu raudonais dryžiais. 
Suglaudė delnus, nusilenkė ir saldžiu balsu paklausė: 

— Kuo galiu būti jums naudingas? 

- Ar Alfonsas Mkonta dirba? 

- Sekmadieniais niekas nedirba. 

- Otuesi niekas? 

- Esu Jėzus Bomongas. 

Jis dar žemiau nusilenkė ir dar saldesniu balsu pranešė: 

- Jūsų paslaugoms. 

— Tai mano draugas, jis norėtų pažiūrėti ligos istorijas iš tų 
laikų, kai čia buvo gydomi vien baltieji. Ar tai įmanoma? 

— Na, tai atitrauktų mane nuo tiesioginių pareigų... 

Žozefas reikšmingai man mirktelėjo. Pasiderėjau dėl akių ir 
sumokėjau dar dešimt tūkstančių CFA frankų. Žozefas atsisveiki- 
no. Nusekiau paskui savo riaująjį palydovą patamsyje skendinčiu 
betono koridoriumi. Užlipome laiptais. 

- Ar esate gydytojas? - paklausiau. 

— Tik slaugytojas. Bet pas mus tai beveik tas pats. 

Užlipę į trečią aukštą vėl atsidūrėme koridoriuje, pro ažūrinę 
sieną nušviestame saulės. Ore sklido aitrus eterio kvapas. Kam- 
bariuose, pro kuriuos ėjome, ligonių nebuvo - tik visokiausių 

daiktų chaosas: vežimėliai, ilgi metaliniai strypai, rausvos pa- 
klodės ir išardytų lovų dalys, atremtos į sienas. Buvome klinikos 
palėpėje. Jėzus išsitraukė raktų ryšulį ir atrakino girgždančias 
kreivas duris. 

Jis liko stovėti tarpduryje. 

— Bylos čia sukrautos kaip pakliuvo, - paaiškino jis. - Po to, 
kai buvo nuverstas Bokasa, savininkai pabėgo. Dvejus metus li- 
goninė buvo uždaryta, paskui ją vėl atidarėme gydyti vietiniams 
žmonėms. Dabar turime ir savus daktarus. Ligos istorijų nedaug 
rasite. Ne tiek jau daug baltųjų gydėsi Bangyje. Nebent ypatingais 
atvejais, kai nebuvo įmanoma jų pergabenti. Arba dėl menkų ne- 
galavimų. - Jėzus trūktelėjo pečiais. - Afrikoje medicina - tikras 
vargas. Visi tai žino. Tenka kreiptis į kerėtojus. 

Tai pasakęs, jis apsisuko ir dingo. Likau vienas. 

Archyvo kambaryje buvo tik keli stalai ir kelios suklypusios 
kėdės. Sienas margino ilgi, tamsūs drėgmės ruožai. Iš tolo sklido 
riksmai. Man reikalingas ligos istorijas radau metalinėje spintoje. 
Keturios lentynos buvo prigrūstos nuo drėgmės susiraukšlėjusių 
pageltusių bylų. Perverčiau kelias ir įsitikinau, kad jos sudėtos bet 
kaip. Sustūmiau kelis stalus greta ir išdėsčiau ant jų ligos istorijas 
atskiromis krūvomis. Krūvų buvo penkiolika, kiekvienoje po kelis 
šimtus bylų. Nusišluosčiau veidu varvantį prakaitą ir pradėjau 
jas skaityti. 

Pasilenkiau virš stalo ir ėmiau žiūrėti kiekvieną bylą nuo pir- 
mojo lapo. Jame buvo nurodomas kiekvieno paciento vardas, 
amžius ir tautybė. Toliau buvo aprašoma ligos diagnozė ir skirtas 
gydymas. Be perstojo kartojosi prancūzų, vokiečių, ispanų, čekų, 
jugoslavų, rusų ir netgi kinų pavardės, kaip kartojosi ir ligos, 
kurios šiuos neatsparius užsieniečius pavertė karščiuojančiais 
sukriošėliais. Maliarinis viduriavimas, alergija, saulės smūgis, 
venerinės ligos ir taip toliau. Po to - paskirti vaistai, visada tie 
patys. Retkarčiais pasitaikydavo prie bylos prisegtų prašymų 

ambasadoms dėl repatrijavimo. Slinko valandos. Krūvos tirpo. 
Septintą valandą paiešką baigiau. Nė karto neužtikau nei Bėmo, 
nei Kyferio pavardės. Net ir čia senasis Maksas ištrynė visus savo 
praeities pėdsakus. 

Už nugaros nuaidėjo žingsniai. Tai Jėzus atėjo pažiūrėti, kaip 
man sekasi. 

— Na kaip? - paklausė tiesdamas kaklą. 

— Nieko neradau. Jokios žymės žmogaus, kurio ieškau. Bet 
žinau, kad ligoninėje jis lankydavosi reguliariai. 

- Kokia pavardė? 

— Bėmas. Maksas Bėmas. 

- Tokios negirdėjau. 

- Jis gyveno Bangyje aštuntajame dešimtmetyje. 

— Bėmas. Vokiška pavardė, ar ne? 

— Šveicariška. 

— Šveicariška? Ieškote šveicaro? - Jėzus nusijuokė ir suplojo 
delnais. - Šveicaras. Reikėjo pasakyti iš pat pradžių. Čia nebuvo 
ko ieškoti. Šveicarų ligos istorijos laikomos kitur. 

- Kur? - nekantriai paklausiau. 

Jėzus nutaisė įsižeidusio žmogaus miną. Kelias sekundes paty- 
lėjęs, pamosavo aukštyn iškeltu ilgu smiliumi. 

— Šveicarai - kruopštūs žmonės, bose. Nereikėtų to pamiršti. 
Kai 1979 metais klinika buvo uždaryta, jie vieninteliai pasirūpino 
savo tautiečių ligos istorijomis. Visų pirma jiems rūpėjo, kad grįž- 
tantieji į šalį neparvežtų kokio nors afrikietiško užkrato. - Jėzus 
pažvelgė į lubas vaizduodamas siaubą. - Todėl jie norėjo išsivežti 
visas jų bylas. Centrinės Afrikos Respublikos vyriausybė atsisakė 
jas atiduoti. Supranti, ligoniai gali būti šveicarai, bet ligos - afri- 
kietiškos. Pagaliau, tų istorijų buvo nemažai... 

- Na ir ką? - nutraukiau jį, apimtas nevilties. 

- Tai konfidencialu, bose. Ant kortos pastatyta visų medikų 
paslaptys... 

Įspraudžiau jam į delną dar vieną dešimties tūkstančių CFA 
frankų banknotą. Jis plačiai nusišypsojo ir kaipmat pasakė: 
* - Bylos laikomos Italijos ambasadoje. 

Buvo vienas šansas iš šimto, kad apie tą perkėlimą Bėmas ne- 
žinojo. Jėzus pridūrė: 

- Ambasados valytojas - mano draugas. Jo vardas Hasanas. 
Italijos ambasada yra kitame miesto gale ir... 

Visu greičiu pervažiavau Bangio miestą išklerusiu taksi. Po 
dešimties minučių sustojome prie laiptų, vedančių į Italijos 
ambasadą. Šį kartą negaišau laiko meilikavimams. Susiradau 
Hasaną - nediduką žmogelį smulkiai garbanotais plaukais, su 
tamsiais ratilais po akimis, - įkišau penkių tūkstančių frankų 
banknotą į kišenę ir per jėgą nusitempiau į rūsį. Netrukus sė- 
dėjau erdviame posėdžių kambaryje ir žiūrėjau į priešais padė- 
tus keturis metalinius stalčius - ligos istorijas visų Šveicarijos 
piliečių, buvusių Centrinės Afrikos Respublikoje tarp 1962 ir 
1979 metų. 

Bylos buvo tvarkingai sudėliotos pagal abėcėlę. Prie „B“ rai- 
dės radau visos Bėmų šeimos istorijas. Pirmoji - Makso. Itin 
stora, pilna receptų, tyrimų išvadų ir elektrokardiogramų. Jau 
1972 metų rugsėjo 16 dieną, vos atvykęs į šalį, Maksas Bėmas 
apsilankė Prancūzijos klinikoje ir perėjo išsamius sveikatos ty- 
rimus. Vyriausiasis gydytojas Ivas Karlas iš karto paskyrė vaistų, 
kurie buvo atvežti tiesiai iš Šveicarijos, patarė nesijaudinti ir vengti 
didelio fizinio krūvio. Pats sau daktaras Karlas pasvirusia rašysena 
rašikliu pasižymėjo: „Miokardo nepakankamumas. Atidžiai ste- 
bėti.“ Antrasis sakinys pabrauktas. Taigi kas trys mėnesiai senasis 
Maksas pasirodydavo atsiimti savo receptų. Bėgant metams dozės 
didėjo. Maksas Bėmas buvo pasmerktas žmogus. Paskutinis įrašas 
darytas 1977 metų liepą, buvo paskirti nauji vaistai arkliškomis 
dozėmis. Po mėnesio, Bėmui išvykstant į džiungles, iš jo širdies 
buvo likęs tik šešėlis. 

Irenos Bėm ligos istorija prasidėjo 1973 metų gegužės mėnesį. 
Pradžioje įdėti kelių tyrimų, darytų Šveicarijoje, rezultatai. Dak- 
taras Karlas paprasčiausiai stebėjo pacientę, kuri gydėsi kiaušin- 
takių uždegimą. Gydymas truko aštuonis mėnesius. Ponia Bėm 
pagijo, bet ligos istorijoje atsirado įrašas: „Nevaisingumas.“ Tuo- 
met jai buvo trisdešimt ketveri. Po dvejų metų daktaras Karlas 
atrado kitą Bėmo žmonos bėdą. Ligos istorijoje įdėta ilgo laiško 
Lozanoje praktikuojančiam daktarui kopija, kur sakoma, kad 
skubiai reikia atlikti papildomus tyrimus. Karlas pasakė tiesiai 
šviesiai: „Galimas gimdos vėžys.“ Po to ėjo tulžinga pastraipa 
apie Afrikos ligoninių aprūpinimą. Baigdamas Karlas prašė savo 
kolegą, kad įkalbėtų Ireną Bėm kuo rečiau lankytis Centrinės 
Afrikos Respublikoje. Tai paskutinis ligos istorijos dokumentas, 
datuotas 1976 metais. Kas buvo toliau, aš žinojau. Lozanoje buvo 
nustatyta, kad auglys piktybinis. Tuomet moteris nusprendė 
pasilikti Šveicarijoje, mėginti išsigydyti ir nuslėpti ligą nuo vyro 
ir sūnaus. Po metų mirė. 

Košmaras ėmė aiškėti, kai atverčiau Filipo Bėmo ligos istoriją: 
pirmą kartą radau žinių apie ornitologo sūnų. Per pirmuosius 
mėnesius Afrikoje jį ne kartą ištiko karštinės priepuoliai. Tuomet 
jam buvo dešimt metų. Kitais metais jį gydė nuo chroniško vidu- 
riavimo. Tada susirgo amebiaze. Dizenteriją pavyko užgniaužti 
pačioje pradžioje, bet Filipui atsirado pūlinys kepenyse. Peržiū- 
rėjau skirtus vaistus. Tarp 1976 ir 1979 metų jo sveikata pagerėjo. 
Apsilankymų ligoninėje retėjo, o tyrimų rezultatai teikė vilčių. 
Paaugliui buvo jau penkiolika metų. Vis dėlto byla baigėsi mirties 
pažymėjimu, datuotu 1977 metų rugpjūčio 28 diena. Prie jo buvo 
prisegta pomirtinės apžiūros ataskaita. Ištraukiau sulamdytą po- 
pieriaus lapą, kruopščiai užpildytą ranka. Pasirašytą: „Daktaras 
Ipolitas Mdiajė, Paryžiaus universiteto Medicinos fakulteto ab- 
solventas.“ Perskaitęs supratau, kad iki šiol tebuvau tik košmaro 


prieangyje. 

Pomirtinės apžiūros ataskaita: 

Mbaikio ligoninė, Lobajė 

1977 m. rugpjūčio 27 d. 

Objektas: Bėmas, Filipas 

Lytis: Vyriška 

Baltasis, Kaukazo tipas 

1,68 m ūgio, 78 kg svorio 

Nuogas 

Gimęs 1962 09 08 Montrė, Šveicarijoje 

Mirė apie 1977 08 24 džiunglių gilumoje, už 50 kilometrų 
nuo Lobajės prefektūrai priklausančios Mbaikio subprefektūros, 
Centrinės Afrikos Respublika. 

Veidas, be kelių įbrėžimų ant skruostų ir smilkinių, nesu- 
žalotas. Burnos ertmėje keli dantys išlūžę, kiti suskilę, matyt, 
dėl stipraus žandikaulių spazmo (išorinių nubrozdinimų nėra). 
Kaklas lūžęs. 

Krūtinėje gili ir visiškai tiesi žaizda nuo kairiojo raktikaulio 
ligi bambos. Krūtinkaulis perrėžtas iš viršaus į apačią ir matosi 
atvira krūtinės ertmė. Taip pat ant viso juosmens pastebėta daug 
įbrėžimų, ypač aplink pagrindinę žaizdą. Abi viršutinės galūnės 
nupjautos. Kairiosios rankos pirštai sulaužyti, dešiniosios rankos 
smilius ir bevardis pirštas nuplėšti. 

Krūtinės ląstoje širdies nerasta. Pilvo ertmėje kai kurie or- 
ganai - žarnos, skrandis ir kasa - sužaloti arba dingę. Greta 
kūno rasta organinės medžiagos fragmentų su žvėries įkandimų 
"žymėmis. Krūtinės ertmėje kraujavimo požymių nėra. 

Ypač plati (septynių centimetrų) žaizda dešinėje pilvo pusėje 
siekia šlaunikaulį. Varpa, sėklidės ir aplinkiniai šlaunų audiniai 
išplėšti. Aplink šlaunis daug subraižymų. Kairės ir dešinės šlaunų 
priekinės dalys suplėšytos. Daugybiniai abiejų kulkšnių lūžiai. 

Išvada: Filipą Bėmą, jauną Šveicarijos pilietį, per ekspediciją 
„PR 154', kurioje jis lydėjo savo tėvą Maksą Bėmą, netoli Kongo 

sienos užpuolė gorila. Įbrėžimų pobūdis nepalieka abejonių. 
Kai kurie kiti kūno sužalojimai taip pat būdingi šiam gyvūnui. 
Gorilos paprastai išplėšia šlaunų viršutinės dalies audinius ir 
sulaužo kulkšnis, kad auka negalėtų pabėgti. Atrodo, kad bež- 
džionę, klajojusią toje apylinkėje kelias savaites, vėliau nušovė 
aky genties pigmėjai. 

NB: Kūnas bus nugabentas į Prancūzijos kliniką Bangyje 
šiandien po pietų. Savo ataskaitos kopiją ir mirties liudijimą 
siunčiu daktarui Ivui Karlui. 

1977 m. rugpjūčio 28 d., 10 val. 15 min. 


Tą akimirką laikas sustojo. Pakėliau akis ir įsistebeilijau į 
didžiulę tuščią salę. Nors veidu žliaugė prakaitas, jaučiau sting- 
dantį šaltį. Filipo Bėmo pomirtinės apžiūros ataskaita buvo vi- 
siškai tokia pat, kaip Radžko Nikoličiaus. Trylikos metų intervalu 
du žmonės buvo nužudyti, jų širdys pagrobtos, o nusikaltimas 
paaiškintas kaip gyvūno užpuolimas. Tačiau šalia viso kito aš 
atskleidžiau Makso Bėmo paslaptį - tai, kas atsitiko džiunglėse 
per ekspediciją „PR 154“. Į jo krūtinę buvo persodinta tikro 
sūnaus širdis. 

Ne visada miegas padeda nusiraminti. Kitą dieną, rugsėjo 16-ąją, 
pirmadienį, atsibudau tarsi paklaikęs. Kiaurą naktį baisiuose 
sapnuose mane persekiojo jaunojo Filipo Bėmo kančios. Stingau 
iš siaubo pagalvojęs apie Makso Bėmo likimą - jis paaukojo savo 
sūnų, kad pats gyventų. Dabar labiau negu bet kada anksčiau 
buvau įsitikinęs, jog mano klajonės deimantų pėdsakais sutampa 
su nepaprastų žudikų, nuo seno surištų su Maksu Bėmu kruvina 
sutartimi, persekiojimu. 

Išgėriau arbatą miegamojo balkone. Pusę devynių suskambėjo 

telefonas. Skambino Bonafė. 
“ - Antiochai? Padariau jums nemenką paslaugą, seni. Ši są- 
vaitgalį susisiekiau su ministru, ir jūsų leidimas šįryt jau guli ant 
ministerijos sekretoriaus stalo. Tuoj pat eikite jo atsiimti. Popiet 
antrą valandą jums skirsiu vieną iš mūsų automobilių. Vairuos 
Gabrielis. Jis pasakys, ką reikia vežtis: kokio maisto, dovanų, 
įrangos ir taip toliau. Paskutinis dalykas: jis perduos dėžę su šimtu 
šovinių, tačiau niekam neprasitarkite apie juos. Linkiu sėkmės. 

Jis padėjo ragelį. Taigi atėjo metas. Miškas laukė manęs. 

Po kelių valandų aš jau sėdėjau penkių durų „Peugeot 404“, 
kuriuo buvo pakeistas anksčiau man skirtas visureigis. Automobilį 
vairavo Gabrielis, apsivilkęs marškinėliais su užrašu: „AIDS. Aš 
saugausi. Naudoju prezervatyvus.“ Ant nugaros buvo nupiešti 
CAR žemėlapio kontūrai, apmauti prezervatyvu. 

Vos palikus Bangį kelią užtvėrė kariuomenės postas. Keli ne- 
maloniai besišypsantys nevalyvi kareiviai su apdulkėjusiais auto- 
matais liepė sustoti. Jie paaiškino, kad ruošiasi „patikrinti asmens 
dokumentus ir oficialiai apieškoti mašiną . Gabrielis iš karto pa- 
suko į lūšną, kurioje buvo kontrolės postas, pasiėmęs mano pasą 
ir leidimą. Po poros minučių sugrįžo. Kareiviai pakėlė užtvarą. 
Nežinomi Afrikos biurokratijos keliai. 

Nuo tos akimirkos kraštovaizdis aplinkui sutvisko ryškiomis 
spalvomis. Asfaltuotą kelią, kiek akis užmato, supo medžiai ir 
lianos. 

— Tai vienintelis asfaltuotas kelias visoje Centrinės Afrikos Res- 
publikoje, - paaiškino Gabrielis. - Jis veda į Berengą, senuosius 
Bokasos rūmus. 

Temperatūra nukrito ir greitai važiuojant sukeltas vėjelis nešė 
saldžius, švelnius kvapus. Pravažiavome kelis išdidžius keliauto- 
jus, kurie ėjo šalia asfaltuoto kelio taip grakščiai, kaip moka vien. 
juodaodžiai. Dar kartą man užgniaužė kvapą nuo moterų grožio. 

Tiek puikių pavienių gėlių, išlakių ir lanksčių, lengvai žingsniuo- 
jančių per aukštą žolę... 

Už penkiasdešimties kilometrų privažiavome dar vieną užkar- 
dą. Jau buvome prie Lobajės prefektūros. Gabrielis vėl išsiderėjo, 
kad mus praleistų. Išlipau iš mašinos. Dangus apniuko. Juo slinko 
didžiuliai violetiniai debesys. Medžiuose paukščių pulkai nera- 
miai čirpsėjo, lyg nujausdami artėjančią audrą. Aplinkui vyravo 
minios šurmulys. Greta sustojusių sunkvežimių, susispietę prie 
greitosiomis sukurpto baro, kažką gurkšnojo vyrai, o moterys 
prekiavo ant žemės išdėstytais įvairiais maisto produktais. 

Dauguma jų siūlė ryškiaspalvius plaukuotus vikšrus, kurie 
rangėsi didžiulių dubenų dugne. Sutūpusios prie savo derliaus, jos 
stengėsi pagyvinti prekybą šūkčiodamos: „Vikšrų sezonas, bose. 
Gyvybės sezonas, vitaminų sezonas...“ 

Staiga prasidėjo audra. Gabrielis pasiūlė išgerti arbatos brolių 
musulmonų užeigoje. Susėdome verandoje ir išgėriau pirmą puo- 
delį tikrai geros arbatos, apsuptas vyrų su baltomis dželabomis ir 
būdingomis kepuraitėmis. Kelias minutes žiūrėjau, klausiausi ir 
gėrėjausi lietumi. Šis bendravimas, netikėtai jaukus, sukėlė man 
malonius draugiškumo ir susižavėjimo jausmus. 

— Gabrieli? Ar Mbaikyje pažįsti daktarą, vardu Mdiajė? 

- Žinoma, kad taip, - atsakė Gabrielis. - Jis - prefektūros pre- 
zidentas. Turėsime padaryti mandagumo vizitą. Be to, Mdiajė turi 
pasirašyti tavo leidimą. 

Po pusvalandžio nustojo lyti. Keliavome toliau. Buvo ketvir- 
ta valanda. Iš automobilio dėtuvės Gabrielis ištraukė plastikinį 
maišelį, pilną tamsių apskritų šovinių. Nedelsdamas šešiolika 
šovinių užtaisiau apkabą ir įkišau ją į „Glocko“ uoksą. Gabrielis 
nieko nepasakė, tik stebėjo mane akies krašteliu. Nieko nuosta- 
baus, kad džiunglėse vaikštai su užtaisytu automatiniu pistoletu. 
Antra vertus, jis pirmą kartą matė tokį lengvą, taip sklandžiai ir 
tyliai susidedantį ginklą. 

Pasirodė Mbaikis. Namai - drėbtinės trobelės, dengtos gof- 
ruota skarda, netvarkingai išsidėsčiusios nedideliais kvartalais 
ant kalvos šlaito. Viršūnėje stovėjo didžiulė išblukusios mėlynos 
spalvos rezidencija. 

— Daktaro Mdiajės namas, - sumurmėjo Gabrielis. 

Privažiavome prie vartų. 

Patekome į netvarkingą sodą su daugybe besirangančių vijok- 
lių ir plačialapių medžių. Iškart pasirodė keli vaikai. Jie šypsoda- 
miesi stebėjo mus iš už kamienų. Namas atrodė kaip kolonijinės 
praeities priminimas. Jis buvo labai didelis, uždengtas aukštu 
aprūdijusios skardos stogu, ir būtų atrodęs didingai, jeigu ne 
įspūdis, kad pamažu merdi po nuolatinėmis liūtimis ir svili- 
nančia saule. Vietoje durų ir langų buvo pakabintos suplyšusios 
užuolaidos. 

Mdiajė paraudusiomis akimis laukė ant laiptų. 

Po įprastinių pasisveikinimų Gabrielis leidosi į ilgą prakalbą, 
vis įterpdamas „pone prezidente“ ir painiai aiškindamas mūsų 
kelionės tikslą. Mdiajė išsiblaškęs klausėsi. Jis buvo mažo ūgio, 
nuolaidžių pečių, ant galvos kėpsojo sudrėkusi plokščia šiaudinė 
skrybėlė. Jo veidas buvo apsiblausęs, o žvilgsnis - dar labiau. Mes 
susidūrėme su pavyzdiniu nepataisomo girtuoklio afrikiečio, jau 
dabar gerokai išmetusio, egzemplioriumi. Galiausiai jis pakvietė 
mus vidun. 

Didelis kambarys skendėjo prietemoje. Sienomis prieblandoje 
tyliai čiurlendamos tekėjo vandens srovelės. Mdiajė paėmė iš 
stalčiaus rašiklį, kad pasirašytų mano leidimą. Pro užuolaidą 
vietoje kitų durų mačiau užpakalinį kiemą, kur apkūni juodaodė 
su pailgomis krūtimis ruošė knibždančių vikšrų masę. Ji movė 
juos ant nusmailintų pagaliukų ir dėjo ant karštų anglių. Aplink 
ją lakstė ir vartėsi vaikai. Mdiajė vis dar nebuvo pasirašęs. Jis 
kalbėjo su Gabrieliu: 

- Šiuo metų laiku miške pavojinga. 


— Taip, prezidente. 

— Yra plėšrių žvėrių. Takai prasti. 

— Taip, prezidente. 

— Nežinau, ar galėčiau leisti... 

— Taip, prezidente. 

— Kaip galėsiu padėti, jeigu kas nors nutiks? 

— Nežinau, prezidente. 

Stojo tyla. Gabrielis nutaisė uolaus mokinuko išraišką. Mdiajė 
perėjo prie pagrindinio dalyko. 

— Man reikės šiek tiek pinigų. Depozito, už kurį galėčiau suteikti 
pagalbą, jei jums kas nors atsitiktų. 

Komedija pernelyg užsitęsė. 

— Klausykite, Mdiaje, - tariau. - Turiu jums pasakyti kai ką 
svarbaus. 

Daktaras atsigręžė į mane. Atrodė, lyg būtų tik dabar mane 
pastebėjęs. 

— Kai ką svarbaus? - Jo žvilgsnis klajojo po kambarį. - Tada 
eikime išgerti. 

— Kurė 

- Į kavinę. Čia pat, už namo. 

Lauke švelniai ir neįkyriai lynojo. Mdiajė nuvedė mus į smuklę 
su plūktos žemės asla ir stalais iš apverstų alaus dėžių. Jis užsisakė 
alaus. Gabrielis ir aš - gaivinamųjų gėrimų. Daktaras įsmeigė į 
mane pavargusias akis. 

— Klausau jūsų, - tarė jis. 

„ Ėjau tiesiai prie reikalo. 

— Ar atsimenate Maksą Bėmą? 

— Ką tokį? 

- Baltąjį, kuris prieš penkiolika metų valdė deimantų kasyklas. 

— Nesuprantu. 

- Stambus vyriškis, kietas ir žiaurus, jis terorizavo darbininkus 
ir gyveno vidury miško. 

— Ne, tai man nieko nesako. 
į mane. 

— Tada jūs buvote jaunas, Mdiaje. Ką tik baigęs medicinos 
mokslus. Jūs pasirašėte Makso sūnaus Filipo Bėmo pomirtinės 
apžiūros ataskaitą. Negalite būti užmiršęs. Vaikinukas buvo iš- 
mėsinėtas, kūnas apdraskytas, o širdis pradingusi. Visa tai žinau 
iš jūsų paties pasirašytos ataskaitos, Mdiaje. Turiu ją su savimi. 
Ant jos jūsų parašas. 

Daktaras neatsakė. Spoksojo į mane paraudusiomis akimis. 
Sugraibė stiklinę nenuleisdamas žvilgsnio. Pakėlė ją prie lūpų ir 
ėmė lėtai siurbti alų. Praskleidžiau švarką, kad parodyčiau pisto- 
leto rankeną. Kiti lankytojai išgužėjo į lauką. 

- Rašėte, kad jį užpuolė gorila. Žinau, kad melavote. 1977 metų 
rugpjūčio 28 dieną jūs pridengėte žmogžudystę, greičiausiai už 
pinigus. Atsakyk man, pigus šundaktari! 

Mdiajė nusisuko, pro atviras duris apžvelgė dangų ir vėl pakėlė 
stiklą prie lūpų. Išsitraukiau „Glocką“ ir trenkiau juo girtuokliui 
per veidą. Jis nusvyravo atatupstas ir atsimušė į gofruotos skardos 
sieną. Skrybėlė nulėkė. Į veidą buvo įsmigusios stiklo skeveldros. 
Pro perkirstą žandą matėsi rausvos dantenos. Gabrielis bandė 
mane sulaikyti, bet atstūmiau jį. Sugriebiau Mdiaję ir pakišau po 
nosimi pistoleto vamzdį. 

— Niekše, - sušukau. - Tu savo melais užglaistei žmogžudystę. 
Tu pridengei vaiko žudikus ir... 

Mdiajė silpnai pamojavo ranka. 
sakė: - Palik mus. 

Mano juodaodis palydovas išskubėjo laukan. Mdiajė atsirėmė 
į gofruotą skardą. 

- Kas rado kūną? - iškošiau aš. 

- Keli... keli žmonės. 

— Kas? 

Girtuoklis neatsakė. Sugniaužiau jį stipriau. 

— Keli baltieji... keliomis dienomis anksčiau... 

Kiek atleidau gniaužtus, bet „Glockas“ liko jam po nosimi. 

- Ekspedicija... Jie ieškojo deimantingų klodų miške. 

- Žinau. Ekspedicija kodiniu pavadinimu „PR 154“. Man reikia 
žinoti, kas jie. 

- Ten buvo Maksas Bėmas, jo sūnus Filipas ir dar vienas bal- 
tasis, būras. Nežinau, kuo jis vardu. 

— Ar jau visi? 

- Ne, dar buvo Otas Kyferis, Bokasos dešinioji ranka. 

- Otas Kyferis dalyvavo ekspedicijoje? 

— T... taip... 

Staiga supratau užčiuopęs dar vieną grandį. Maksą Bėmą su 
Otu Kyferiu siejo ne tik deimantų kontrabanda, bet ir beprotiški 
tos nakties įvykiai. Daktaras nusišluostė lūpas. Kraujas tiško ant 
jo marškinių. Jis pasakojo toliau: 

— Pro Mbaikį baltieji ėjo link SCAD lentpjūvių. 

— O paskui? 

— Nežinau. Po savaitės aukštesnis baltaodis, pietų afrikietis, 
grįžo pats vienas. 

- Kaip jis tai paaiškino? 

— Neaiškino nieko. Jis grįžo į Bangį. Niekad daugiau jo nema- 
tėme. Niekada. 

— O kaip kiti? 

— Po dviejų dienų pasirodė Otas Kyteris. Jis atėjo pas mane į 
ligoninę ir pasakė: „Turiu jums pacientą sunkvežimyje.“ Dieve 
mano, tai buvo lavonas, sudarkytas baltaodžio lavonas perskros- 
ta krūtine. Iš visur lindo viduriai. Tik po kurio laiko atpažinau, 
jog tai Makso Bėmo sūnus. Kyferis pasakė: „Tai gorilos darbas. 
Turi atlikti skrodimą.“ Mane ėmė krėsti drebulys nuo galvos ligi 
kojų. Kyferis užriko ant manęs. Jis šaukė: „Po velnių, tik ap- 

žiūrėk jį ir nepamiršk - tai gorilos darbas.“ Pradėjau darbuotis 
operacinėje. 

— Na, ir? 

— Po valandos Kyteris sugrįžo. Buvau mirtinai išsigandęs. Priėjo 
prie manęs ir paklausė: „Ar jau baigei?“ Pasakiau jam, kad ne 
gorila nužudė Filipą Bėmą. Jis liepė man užsičiaupti ir išsitraukė 
iš kišenės pluoštą banknotų - šlamančių naujutėlių penkių šimtų 
prancūziškų frankų banknotų. Ėmė kimšti juos į žiojinčią lavono 
krūtinę. Dieve mano, niekada nepamiršiu tų tarp vidurių plaukio- 
jančių pinigų. Tebekimšdamas pinigus čekas pasakė: „Neprašau 
pasakoti nebūtų dalykų, tik patvirtink, kad jį užpuolė sumauta 
gorila.“ Norėjau kažką pasakyti, bet jis jau buvo išėjęs. Jis paliko 
du milijonus Prancūzijos frankų toje atviroje žaizdoje. Surinkau 
pinigus ir nuvaliau juos. Tada parašiau būtent tokią ataskaitą, 
kokią jis liepė. 

Kraujas virė mano gyslose. Mdiajė vis dar žvelgė į mane miglo- 
tomis akimis. Vėl nutaikiau ginklą į jį ir sušnypščiau: 

- Papasakok apie kūną. 

— Žaizdos buvo... pernelyg lygios. Įdrėskimų, kokius aprašiau 
ataskaitoje, nebuvo. Tie pjūviai buvo padaryti lancetu. Dėl to ne- 
pastebėjau, kad arterijos ir venos perpjautos. Labai profesionalus 
darbas. Supratau, kad jaunojo baltaodžio širdis pavogta. 

— Toliau, - paraginau drebančiu balsu. 

— Užsiuvau kūną ir parašiau ataskaitą. „Gorilos užpuolimas.“ 
Ir byla buvo baigta. 

- Kodėl nesumanei ko nors paprastesnio? Pavyzdžiui, malia- 
rijos? 

- Neįmanoma. Kūną Bangyje turėjo apžiūrėti daktaras Karlas. 

- Kur tas Karlas dabar? 

- Miręs. Mirė nuo šiltinės prieš dvejus metus. 

— Kaip baigėsi Filipo Bėmo byla? 


— Nežinau. 

- Kas, tavo nuomone, galėjo atlikti tą žmogžudišką operaciją? 

- Neturiu supratimo. Be abejonės, ją darė chirurgas. 

- Ar dar buvai susitikęs su Maksu Bėmu? 

— Ne, niekada. 

— Ar girdėjai apie kokią nors kliniką džiunglėse, už sienos su 
Kongu? 

— Ne. - Mdiajė išspjovė kraujus, tada rankove nusišluostė bur- 
ną. - Nekišame nosies į tą pusę. Ten pilna leopardų, gorilų, dva- 
sių... Tai tamsos karalystė. 

Atleidau gniaužtus. Mdiajė susmuko ant grindų. Pripuolė keli 
vyrai ir moterys. Nedrįsdami eiti į vidų, jie būriavosi prie langų. 
Minioje Gabrielis sumurmėjo: 

— Reikia nuvežti jį į ligoninę, Luji. Arba iškviesti gydytoją. 

Mdiajė pasirėmė alkūne. 

- Kokį gydytoją? - nusišaipė jis. - Gydytojas esu aš. 

Su panieka žvelgiau į jį, besispjaudantį kruvinomis seilėmis. 
Pasakiau sceną stebintiems juodaodžiams: 

- Pasirūpinkite juo, gerai? 

Tada įsikišo Mdiajė. 

— O kaip dėl dyzelino? - sugargaliavo jis. 

— Kokio dyzelino? 

— Kas mokės už kurą ir elektrą ligoninei? 

Sviedžiau jam į veidą gniužulą CFA frankų ir nusisukau. 

Kelias valandas važiavome duobėtu purvinu keliu. Diena geso. Į 
priekinį stiklą barbeno savotiškas sausas dulkių lietutis. Galiausiai 
Gabrielis paklausė: 

- Iš kur sužinojai to baltaodžio istoriją? 


232 


— Istorija sena, Gabrieli. Nenorėčiau apie ją kalbėti. Kad ir ką 
manytum, aš atvykau čia rašyti straipsnio apie pigmėjus. Tai mano 
vienintelis uždavinys. 

Prieš mus atsivėrė platus takas, iš šonų apstatytas lūšnomis. 
Toliau prieš akis išniro SCAD bendrovės pastatai. Tolumoje deši- 
nėje dunksojo lentpjūvė. Gabrielis sumažino greitį. Pravažiavome 
minią vyrų ir moterų raudonomis dulkėmis padengtais drabu- 
žiais, kurie su sausu šiugždesiu braukė per automobilio šonus. 
Rėksmingos spalvos ir aštrūs pojūčiai ėmė mane varginti. 

Kaimelio gale pamatėme kelis netinkuotus betoninius pastatus. 
Gabrielis paaiškino: 

— Tai buvusi sesers Paskalės ligoninė. Čia šiąnakt galėsi per- 
miegoti, o iš ryto keliausime į džiungles. 

Nedideliuose barakuose stovėjo sulankstomosios lovos, už- 
dengtos plastiko plėvele ir apsuptos tinkleliais nuo uodų - pakan- 
kamai patogios nakvynei. Toliau tęsėsi raudonas takas, aprėmintas 
miško tankmės, kuri tolumoje susiliejo į ištisinę sieną. Matėsi tik 
vingiuotas takelis, dingstantis tamsioje tankmėje. 
tyrinėjau apylinkių žemėlapį, kurį parūpino Bonafė. Veltui. Ta 
kryptimi, kuria norėjau keliauti, nevedė nė vienas takas. SCAD 
buvo paskutinis įrašytas punktas prie pat tankaus miško, besitę- 
siančio daugiau kaip penkis šimtus kilometrų į pietus. Atrodė, 
kad lentpjūvės kaimelis įsikūręs ties bekraštės lianų ir kitokių 
augalų karalijos riba. 

Staiga pakėlęs akis, pamačiau, kad mus apsupo kažkokie keisti 
žmonės. Jie buvo ne didesnio ūgio kaip metras penkiasdešimt 
centimetrų. Apsivilkę skarmalais, nešvariais marškinėliais ir su- 
plyšusiais marškiniais. Jų oda buvo lengvai skrudintos karame- 
lės spalvos, o mums skirtos šypsenos - labai švelnios. Gabrielis 
nedelsdamas pavaišino juos cigaretėmis. Jie sukikeno dėkodami. 
Didysis juodaodis juos pristatė: 


233 


- Tai akai, bose. Pigmėjai. Gyvena netoliese, Zumijos kaimo 
trobelėse. 

Pasirodė kelios moterys. Nuogomis krūtimis, apvaliais pilvais, 
apsijuosusios sijonėliais iš lapų arba medžiagos skiaučių. Nešėsi 
vaikus ant nugaros ir kvatojo garsiau už vyrus. Jos irgi gavo ciga- 
rečių ir pasimėgaudamos užsitraukė. Visų moterų plaukai buvo 
labai trumpi. Kai kurių šukuosenos įmantriai išpuoštos. Vienos 
sprandas buvo išdekoruotas pjūklo dantų motyvais. Kitos smilki- 
nius puošė smulkios vagelės, o antakiai buvo išpešioti punktyru. 
Visų kūnai buvo išmarginti reljefinių randų, vingiuojančių arabes- 
komis ir kitokiais dailiais ornamentais. Nuo vienos detalės kraujas 
sustingo mano gyslose - visų pigmėjų dantys buvo nusmailinti 
kaip strėlės antgaliai. 

Gabrielis pristatė man savo pusbrolį Bekesą, kuris lydės mane 
ligi pat Zoko. Tai buvo aukštas lieknas juodaodis, apsivilkęs „Adi- 
das“ sportine apranga ir niekad nenusiimantis saulės akinių. Iš jo 
sklido nuginkluojanti ramybė. Šypsodamasis jis pasiūlė man susi- 
tikti rytoj toje pačioje vietoje septintą ryto - tuo viskas ir baigėsi. 

Gabrielis nuėjo su juo „šeimyninės vakarienės“ SCAD kai- 
melyje. Paprašiau jo grįžti į ligoninę po savaitės. Jis linktelėjo, 
mirktelėjo ir palinkėjo man sėkmės. Išgirdęs, kaip jis išvažiuoja 
savuoju „Peugeot“, pajutau skrandžio spazmą. 

Netrukus sutemo. Moteris paruošė vakarienę. Suvalgiau patie-. 
kalą iš manijokų - kažkokią pilką klijingą išmatomis dvokiančią 
košę - ir nusprendžiau miegoti ant ligoninės stogo. Susirangiau 
medvilniniuose pataluose po žvaigždėtu dangumi. Tada atviromis 
akimis pradėjau laukti, kol apims miegas. Po kelių valandų suži- 
nosiu, kokia toji miško tankmė. Žaliosios džiunglės. Pirmą kartą 
nuo savo nuotykių pradžios turėjau prisipažinti, kad bijau. Baimė 
buvo tokia įkyri, kaip duslus nežinomų gyvūnų dantų griežimas - 
taip jie iš džiunglių glūdumos sveikino mane atvykusį pas juos. 

Kitą dieną septintą valandą ryto atsirado Bekesas. Kartu išgėrėme 
arbatos. Prancūziškai jis kalbėjo prastai, dažnai ilgam nutildamas 
ir nuolat mąsliai kartodamas „gerai“. Užtat kaip penkis pirš- 
tus pažinojo pietines džiungles. Anot jo, prieš mus nusidriekusį 
taką išarė lentpjūvės buldozeriai ir jis tęsėsi vos kilometrą. Po to 
reikės keliauti siaurais takeliais. Tais takais per tris žygio dienas 
pasieksime Zoko stovyklą. Sutikau neturėdamas nė menkiausio 
supratimo, ką toks maratonas galėtų reikšti. 

Mūsų vilkstinė išsirikiavo. Bekesas nusamdė penkis pigmėjus 
mūsų mantai nešti. Atrodė, kad penki skarmaluoti žmogučiai, 
rūkydami ir šypsodamiesi, noriai lydės mus į sutemų gelmes. Be- 
kesas taip pat nusamdė virėją, vardu Tina, labai patrauklią jauną 
merginą iš mbakų genties. Ji išdidžiai žengė įsisupusi į afrikie- 
tišką palaidinį su didžiuliu katilu ant galvos. Į jį susidėjo įvairius 
virtuvės rakandus ir asmeninius daiktus. Jaunoji moteris nuolat 
prapliupdavo juokais. Mūsų ekspedicija jai atrodė kaip pramoga. 

Išdalinau cigaretes ir paaiškinau kelionės tikslus. Bekesas vertė 
į sango kalbą. Kalbėjau tik apie tą ekspedicijos dalį, per kurią tu- 
rėtume pasiekti Zoką, ir neužsiminiau apie tolesnius savo planus. 
Tikėjausi nuo pigmėjų kaimo nusigauti ligi Oto Kyferio kasyklų, 
kurios buvo vos už kelių kilometrų į pietryčius. Pakartojau, kad 
visa kelionė turėtų užtrukti apie savaitę, tada įdėmiai nužvelgiau 
rausvos spalvos taką. Atrodė, kad žemės juostelė tarp medžių ir 
lianų tankumyno tęsiasi į begalinius tolius. Būrys pradėjo žygį. 

Džiunglės buvo kaip tikros kapinės - karštligiškai virpančios 
būties ir galutinės pražūties samplaika. Visur kirmgraužų išvarpy- 
ti kamienai, medžių išvartos ir sklindantis puvėsių kvapas liudijo 
paskutinį kunkuliuojančios gyvybės protrūkį. Žengti tuo mišku 
buvo tas pat, kaip manevruoti tarp nuolatinės agonijos, melan- 
choliškų kvapų, piktai išvešėjusių samanų ir upokšnių. Kartais 

įspįsdavo saulė. Ji krisdavo į svaiginančią lapų ir lianų tirštumą, ir 
ta, atrodė, atsibusdavo ir pradėdavo rangytis aplink ją, nelyginant 
ištroškę kūnai, pripuolę prie netikėtos šviesos versmės. Miškas 
tose vietose tapdavo fantasmagorišku gyvybingumo baseinu, 
tokio skubaus ir galingo augimo centru, kad beveik galėjau justi 
jį virpant po kojomis. 

Vis dėlto nejaučiau jokių klaustrofobijos požymių. Miškas kartu 
buvo ir milžiniška bekraštė vandenyno platybė. Su aukštai virš 
galvos susipynusiais vijokliais, kabančiais sodais, lapų begalybe tas 
didžiulis nėrinys, kažkuo primenantis ir Europos miškus, žadino 
nepaprastą laisvės jausmą. Nepaisant gyvūnų klyksmų ir suaugu- 
sių medžių, džiunglės atrodė kaip didžiulė atvira erdvė. Žinoma, 
tos erdvės vienišumas tebuvo tariamas. Kiekvienas milimetras 
buvo apgyventas. Gyvybė kunkuliavo ir veržėsi visur. 

Anot Bekeso, kiekvienas gyvūnas turėjo savo apibrėžtą teritori- 
ją. Ploteliuose, kurie atsiranda nukritus medžiui, įsikuria dyglia- 
triušiai. Neįžengiamuose pažemės brūzgynuose, apaugusiuose 
lianomis, apsigyvena antilopės. O atvirose laukymėse paukščiai 
suka lizdus ir gieda visą dieną nepaisydami lietaus. 

Kartais pasigirsdavo garsesnis už kitus gergždžiantis šūksnis 
arba šnypštimas. Paklausiau Bekeso: 

— Kas čia per garsas? 

Kiek pagalvojęs jis atsakė: 

— Tai Skruzdėlė. 

— Skruzdėlė? 

-'Ji turi sparnus, snapą ir vaikšto vandens paviršiumi, - jis 
patraukė pečiais. - Tai Skruzdėlė. 

Bekeso požiūris į pusiaujo miškus buvo neįprastas. Kaip ir visi 
mbakai, jis tikėjo, kad džiunglėse gyvena dvasios, galingos nema- 
tomos esybės, sudariusios slaptas sąjungas su laukiniais gyvūnais. 
Tiesą sakant, Centrinės Afrikos gyventojai apie gyvūnus kalba ne 
taip, kaip europiečiai. Jų manymu, tai ne žemesnės už žmones, o 

tikriausiai aukštesnės būtybės, kurias reikia gerbti ir kurių reikia 
bijoti, nes manoma, kad jos turi slaptų pojūčių ir atitinkamų ga- 
lių. Todėl Bekesas visada kalbėdavo apie Gorilą šnabždėdamas, 
kad ji neįsižeistų, ir pasakojo, kad vakarais Leopardas vien savo 
žvilgsniu gali sudaužyti lempą. 

Pačią pirmąją dieną prasidėjo lietūs. Be perstojo pliaupė liūtis, 
tapusi neatskiriama kelionės dalimi, kaip ir medžiai, paukščių 
klyksmai ar mūsų pačių karščiavimas. Tie vandens srautai nė 
kiek negaivino, tik lėtino kelionės tempą. Žemė smego po kojo- 
mis ir take likdavo gilios pėdos. Bet visi kartu keliavome toliau, 
nekreipdami dėmesio į dangaus rūstybę. 

Per šitą tvaną sutikome kelis mbakų genties medžiotojus, siau- 
ruose krepšiuose ant galvų nešančius sumedžiotą grobį: gazeles 
ochros kailiais, beždžiones, susirietusias kaip maži vaikai, sidab- 
rinius skujuočius atsiknojusiais žvynais. Šitie didieji juodaodžiai 
su mumis apsikeitė šypsenomis ir cigaretėmis, bet jų veiduose 
aiškiai matėsi susirūpinimas. Jie skubėjo į šiaurę, kad pasiektų 
pamiškę prieš sutemstant. Tik pigmėjai akai turi drąsos ir dvasios 
stiprybės likti miško naktyje ir neišeiti iš proto. O mūsų grupė ėjo 
į pietus - tikra vaikščiojanti šventvagystė. 

Kiekvieną vakarą įsirengdavome stovyklą, kad pasislėptume 
nuo lietaus. Šeštą vakaro staiga atslinkdavo tamsa ir įsižiebę jon- 
vabalių švyturėliai be perstojo sūkuriuodavo aplink medžius. 
Vakarieniaudavome vėliau, susiglaudę aplink laužą ir garsiai čiau- 
modami nelyginant alkani laukiniai žvėrys. 

Būdavau nekalbus, galvodamas apie slaptąjį savo kelionės tiks- 
lą. Paskui eidavau į savo palapinę ir sėdėdavau jos prieglobstyje, 
klausydamasis, kaip į dvisluoksnį brezentinį stogą barbena lietaus 
lašai. Tomis tylos akimirkomis susikaupdavau ir mąstydavau, kaip 
tragiškai pakrypo mano ekspedicija. Galvodavau apie gandrus, 
apie šalis, kurias perskriejau kaip meteoras, apie mano pėdomis 
besiritančią smurto bangą. Jaučiausi lyg plaukiąs kraujo upe, 

kurios ištakas privalėjau surasti - prieiti tą vietą, kurioje Bėmas 
išvogė savo sūnaus širdį, kur trys vyrai, Bėmas, Kyferis ir van Dė- 
tenas sudarė pragarišką sutartį dėl gandrų ir deimantų. Galvojau 
apie Sarą, tačiau be liūdesio ir gailesčio. Jei viskas būtų susiklostę 
kitaip, būtume galėję kartu pradėti naują gyvenimą. 

Tačiau turiu prisipažinti, kad mintyse sukosi ir mūsų virėja 
Tina. Kuo toliau, tuo labiau negalėjau slapčiomis į ją nesižvalgyti. 
Karališkas profilis, grakštus kaklas, pereinantis į trumpą smakrą, 
kuris švelniai išsilenkia į plačių žandikaulių linijas, o virš šių - 
storos, papūstos geidulingos lūpos. Po iškilia kakta švytėjo akys. 
Trumpai kirpti plaukai, supinti plonomis kaselėmis, buvo panašūs 
į antilopės ragučius. Kelis kartus ji pastebėjo, kad ją apžiūrinėju. 
Tuomet pradėdavo juoktis, o jos lūpos pražysdavo kaip krištolo 
gėlė ir ji sušnabždėdavo: 

— Nebijok, Luji. 

- Aš ir nebijau, - tvirtai atsakydavau ir sukaupdavau dėmesį 
į duobėtą kelią. 

Trečią dieną vis dar neužtikome jokių pigmėjų stovyklos ženk- 
lų. Dangus liko tik tolimas prisiminimas, o kojų raumenys iš 
nuovargio stingo kaip švininiai. Labiau nei bet kada man atrodė, 
kad leidžiamės giliu šuliniu į žemės gelmes, susiliejame ir pasi- 
laidojame augmenijoje be jokios vilties sugrįžti atgal. 

Vis dėlto rugsėjo 18 dienos popietę priėjome liepsnojantį medį. 
Raudoną žaizdrą augalų okeane. Tai buvo pirmasis žmogaus eg- 
zistencijos ženklas nuo pat mūsų išvykimo. Buvo matyti, kad 
kąžkokie žmonės nusprendė sudeginti šį milžinišką medį, kol jis 
neišgriuvo prislėgtas liūčių. Per smarkų lietų Bekesas atsisuko ir 
šypsodamasis tarė man: 

— Atvykome. 

Zoko stovykla buvo išsidėsčiusi vidury didžiulės, taisyklingai ap- 
skritos proskynos. Lapais dengtos lūšnelės ir iš molžemio drėbtos 
trobelės supo pagrindinę aikštę, kuri buvo plyna kaip dykuma. 
Buvo gana keista, kad ir žemė, ir sienos, ir lapais dengti stogai 
buvo ne įprastų žalių ir raudonų spalvų kaip miške, o ryškios och- 
ros, tarsi juos kas būtų nutrynęs ligi pat džiunglių šerdies. Zokas 
buvo pačiame augmenijos raizgalyne išskaptuota sala. 

Atvykome didžio sujudimo metu. Moterys grįžo iš rankiojimo, 
nešdamos sunkius megztus krepšius su vaisiais, sėklomis ir šakne- 
lėmis. Iš kitų pusių rinkosi vyrai, persimetę per petį ilgus tinklus, 
suraišiotas beždžiones ir gazeles. Aplink lūšneles sūkuriuojantys 
tiršti melsvų dūmų kamuoliai plaukė į aikštės vidurį ir kilo į viršų. 
Lietus buvo ką tik pasibaigęs, ir pro miglas mačiau, kaip šeimos, 
susirinkusios priešais savo trobeles, kursto aitrių dūmų laužus. 

- Tai pigmėjų būdas, - sušnabždėjo Bekesas, - atbaidyti vabz- 
džius. 

Dainos vis garsėjo. Ilgos, skardžios, beveik tirolietiškos trelės, 
kuriose žmogaus balsas pavirsta nepaprastai jautria styga - jos 
pasitiko mus jau tada, kai atradome degantį medį. Akai šitaip 
susisiekia per atstumą arba paprasčiausiai išlieja džiaugsmą. 

Prie mūsų priėjo didysis juodaodis. Tai buvo pradinės mokyk- 
los mokytojas Alfonsas, Zoko stovyklos pigmėjų „savininkas“. Jis 
primygtinai mums siūlė prieš nusileidžiant saulei įsikurti gretimo- 
je laukymėje, kuri buvo mažesnė. Ją dengė kokių dešimties metrų 
ilgio tentas. Ten jau buvo apsistojusi jo šeima. Pasistačiau savo 
palapinę netoliese, o tuo tarpu mano palydovai iš palmių gaminosi 
čiužinius. Pirmą kartą po dviejų dienų atsidūrėme sausoje vietoje. 

Alfonsas šnekėjo be perstojo, vis pasakodamas apie „savo“ 
valdas ir iš tolo rodydamas kiekvieną pigmėjų stovyklos kertelę. 

— O kaip sesuo Paskalė? - paklausiau. | 

Alfonsas kilstelėjo antakius. 

— Turite galvoje jos kliniką? Ji kitame stovyklos gale, užstota 
medžių. Nepatarčiau eiti pas ją šį vakarą. Vienuolė prastos nuo- 
taikos. 

— Prastos nuotaikos? 

Alfonsas apsisuko ant kulno ir ramiai pakartojo: 

— Ypač prastos nuotaikos. 

Nešėjai įkūrė ugnį. Nuėjau pas juos ir atsisėdau ant nedidu- 
kės dubens pavidalo sėdynės. Traškėjo liepsnos, nuo jų sklido 
stiprus drėgnos žolės kvapas. Atrodė, kad ugnies įkalinti augalai 
nenori degti. Staiga užėjo naktis. Ją užpildė laukymės drėgmė, 
vėsūs vėjeliai ir paukščių klegesys. Savo esybės gelmėse pajutau 
"kažkokį kvietimą, šnabždesį, lyg atsivertų mano širdis. Pažvelgiau 
aukštyn ir supratau, iš kur kilo tas naujas jausmas. Dangų virš 
mūsų užtvindė žvaigždės. Giedro dangaus nebuvau matęs jau 
keturias dienas. 

Tuomet ėmė grumėti būgnai. 

Neištvėriau nenusišypsojęs. Buvo labai nerealu, bet kartu taip 
lengvai nuspėjama. Džiunglių gilumoje išgirdome plakant pasau- 
lio širdį. Bekesas atsistojo ir suniurnėjo: 

— Luji, prasideda šventė. Reikia tenai nueiti. 

Jam už nugaros Tina sukikeno ir trūktelėjo pečiais. Po minutės 
jau stovėjome aikštės pakraštyje. 

Prieblandoje stebėjau, kaip akų vaikučiai laksto į visas puses. 
Mažos mergaitės susirinko priešais žemines apsijuosusios rafijos 
sijonėliais. Kai kurie berniukai, nusitvėrę trumpas ietis, bandė 
padaryti kelis šokio žingsnius, bet vis sustodavo ir imdavo kva- 
totis. Moterys rinkosi iš aplinkinių giraičių, apsivyniojusios klu- 
bus lapais ir šakelėmis. O vyrai susidomėję stebėjo subruzdimą, 
rūkydami Bekeso išdalintas cigaretes. Visą laiką dundėjo būgnas, 
keldamas įtampą. 

Pribėgo Alfonsas su žibaliniu žibintu. 

— Ar norite pamatyti, kaip šoka pigmėjai, bose? - sušnabždėjo 

jis. - Eikite paskui mane. 
* Nusekiau įkandin jo. Jis atsisėdo ant žemo suolelio šalia tro- 
belių, o proskynos viduryje padėjo žibintą. Šis ryškiai apšvietė 
mažųjų vaiduoklių kūnelius. Ugnies ir džiaugsmo šokis praplėšė 
tamsą. 

Pigmėjai akai šoko dviem atskirais puslankiais. Viename vyrai, 
kitame moterys. Iš to rato sklido dusli giesmė: 

- Arja mama, arja mama... 

Darnią, garsią žemo tono giesmę kartais perskrosdavo vaikų 
balsų pliūpsnis, pakylantis virš gaudesio: 

- Arja mama, arja mama... 

Lempos šviesoje pirmąsias pamačiau šokančias moteris apva- 
liais pilvais. Jų miklias kojas. Jų lapų puokštes. Tuoj po jų pasirodė 
vyrai. Žibinto šviesos nutvieksti karameliniai jų kūnai keitė spalvą 
į raudoną, bronzinę, paskui į peleninę. Rafijos sijonai kaip šydas 
virpėjo aplink jų šlaunis, šnarėdami būgno ritmu. 

- Arja mama, arja mama... 

Būgno ritmas pagreitėjo. Palinkęs prie instrumento, būgni- 
ninkas laikė dantyse cigaretę. Kaip erelis ištiesęs kaklą, jis daužė 
iš visų jėgų. Nuslopinau virpulį. Visiškai baltos jo akys švytėjo 
tamsoje. Alfonsas nusijuokė: 

- Jis aklas. Aklieji - geriausi muzikantai. 

Tada įsitraukė kiti būgnininkai. Ritmas dar pagreitėjo, tapo 
sudėtingesnis ir aidus, susipynė į svaiginančią ir užburiančią že- 
mės giesmę. Į ją įsimaišę kiti balsai susiliejo į vientisą skambesį: 

- Arja mama, arja mama... 

Magiški garsai tarytum švytėjo po žvaigždėtu dangum. 

Dar kartą lempos šviesoje pražygiavo moterys - vorele, kiek- 
viena įsikibusi į priešais einančiosios klubus, pagal būgnų ritmą. 
Atrodė, kad jos meilinasi ritmui, pasinerdamos į jį ir išnirdamos. | 
Jų kūnai priklausė nuo būgnų grumenimo, kaip aidas priklauso 

nuo jį sukėlusio riksmo. Jos tapo grynu rezonansu, kūno virpė- 
jimu. Vėl grįžo vyrai - pritūpę, rankomis įsirėmę į žemę, linguo- 
dami pirmyn ir atgal kaip sūpuoklės, jie staiga tapo gyvūnais, 
dvasiomis, elfais... 

— Tai ką jie švenčia? - sušukau pro būgnų tratėjimą. 

Alfonsas pažvelgė į mane akies kampučiu. Jo veidą dengė še- 
šėlis. 

- Švenčia? Galima sakyti, kad tai šermenys. Viena iš pietinių 
šeimynų prarado dukterį. Dabar jie šoka kartu su savo broliais iš 
Zoko stovyklos. Toks paprotys. 

— Nuo ko ji mirė? 

Alfonsas papurtė galvą ir sušuko man į ausį: 

— Tai siaubinga, bose. Iš tiesų siaubinga. Gomunę užpuolė 
Gorila. 

Rausvas valktis užkrito ant mano akių. 

— Ką žmonės kalba apie nelaimę? 

- Nedaug. Kūną rado Boma, stovyklos vyresnysis. Tą vakarą 
Gomunė negrįžo namo. Todėl pigmėjai organizavo paieškas. Jie 
bijojo, kad jai atkeršijo miškas. 

— Atkeršijo? 

— Gomunė nesilaikė tradicijų. Atsisakė tekėti. Norėjo tęsti 
mokslus pas seserį Paskalę Zoko stovykloje. Dvasios nemėgsta, 
kad jas taip kvailintų. Todėl Gorila ir užpuolė ją. Visi tai žino. 
Miškas atkeršijo. 

— Kiek metų buvo Gomunei? 

- Manau, penkiolika. 

- O kurji iš tikrųjų gyveno? 

- Stovykloje greta Kyferio kasyklų, į pietryčius. 

Būgnų odų griausmas veržėsi į mano sąmonę. Aklasis muzi- 
kantas pašėlo, jo pieno baltumo akys žibėjo tamsoje. Sušukau: 

— Ar tai viskas, ką gali man pasakyti? Nieko daugiau nežinai? 

Alfonsas išsišiepė. Balti dantys blizgėjo rausvoje burnoje. Jis 
numojo ranka į mano atkaklius klausimus. 

— Pamiršk, bose. Tai negeri dalykai. Labai negeri. 

Mokytojas sujudėjo, bandydamas atsistoti. Sugriebiau jį už 
rankos. Prakaitas tekėjo mano veidu. 

— Gerai pagalvok, Alfonsai. 

Juodaodis pratrūko: 

— Ko nori, bose? Kad Gorila sugrįžtų? Ji nutraukė Gomunei 
rankas ir kojas. Šlavė viską savo kelyje. Medžius, vijoklius, žemes. 
Nori, kad tave išgirstų? Kad sutraiškytų ir mus visus? 

Jis pašoko ir įpykęs nuėjo, kartu nusinešdamas ir lempą. 

Pigmėjai šoko toliau, dabar jie imitavo milžinišką vikšrą. Aklo- 
jo būgno ritmas dar pagreitėjo. Kaip ir mano širdies dūžiai. Visa 
žmogžudysčių virtinė su vardais ir datomis praplaukė mano at- 
mintyje, palikdama kančios žymes. 1977 metų rugpjūtis: Filipas 
Bėmas. 1991 metų balandis: Radžkas Nikoličius. 1991 metų rug- 
sėjis: Gomunė. Buvau tikras, kad merginos širdis buvo išpjauta. 
Prisiminiau Alfonso žodžius: „Ji šlavė viską savo kelyje. Medžius, 
vijoklius, žemes.“ O prieš dvidešimt dienų miške netoli Sliveno 
čigonas, radęs Radžko kūną, sakė: „Dieną prieš tai ten turėjo 
siausti šventoji audra. Nes toje vietoje visi medžiai buvo palinkę, 
o aplinkui - gyvas velnias nuplėštų lapų.“ 

Kaip man tai anksčiau neatėjo į galvą? Žudikai atskrido sraig- 
tasparniu. 

Penktą valandą ryto ėmė aušti. Miškas aidėjo nuo prislopintų 
klyksmų. Visą naktį nesudėjau nė bluosto. Pigmėjai baigė cere- 
moniją apie antrą valandą nakties. Po to tyloje ir šešėlyje gulėjau 
palmių prieglobstyje, stebėdamas, kaip paskutinės žarijos tam- 
soje meta rausvus atspindžius. Nė kiek nebebijojau. Jaučiausi tik 
nepaprastai pavargęs ir keistai ramus, beveik saugus. Nelyginant 

būčiau prisiartinęs prie aštuonkojo taip arti, kad jo čiuptuvai 
nebegalėjo manęs sugriebti. 

Nukrito pirmieji tos dienos lietaus lašai. Pasigirdo lengvas tekš- 
nojimas, paskui - tankesnis, ritmingėsnis barbenimas. Atsikėliau 
ir nuėjau į Zoko stovyklą. 

Priešais lūšneles jau žioravo laužai. Pamačiau kelias moteris, 
taisančias tinklą, tikriausiai skirtą šios dienos medžioklei. Perėjau 
pagrindinę aikštę ir už lūšnelių pastebėjau didelį betoninį pastatą 
su baltu kryžiumi ant smailės. Jį ištisai supo gėlynai ir daržai. 
Pasukau pravirų durų link. Aukštas juodaodis užtvėrė man kelią, 
jo akys spindėjo priešiškumu. 

— Ar sesuo Paskalė jau atsikėlė? - paklausiau. 

Vyriškiui nespėjus praverti burnos, iš vidaus pasigirdo balsas: 

- Užeikite. Nebijokite. 

Balsas buvo valdingas, neleidžiantis prieštarauti. Paklusau jam. 

Sesuo Paskalė buvo be gobtuvo. Tiesiog apsirengusi juodai - 
su megztiniu ir sijonu. Šiurkštūs žili plaukai trumpai pakirpti. 
Nepaisant daugybės raukšlių, veidas buvo panašus į laikui ne- 
paklūstančias uolas ir upes. Ledinės mėlynos akys tviskėjo kaip 
plieno ašmenys tarp priešistorinių sąnašų. Platūs pečiai, stambios 
rankos. Pakako vien pažvelgti, kad patikėtum, jog ji pajėgia at- 
remti džiunglių pavojus, siaubingas ligas ir laukinių medžiotojų 
užpuolimus. 

— Ko norite? - paklausė nežiūrėdama į mane. 

Ji sėdėjo ir ramiai tepė sviestą ant duonos, pasistačiusi didelį 
puodelį kavos. 

Kambarys buvo beveik tuščias. Prie galinės sienos buvo vien 
praustuvas ir šaldytuvas. Medinis Nukryžiuotasis ant sienos žvelgė 
su kančios išraiška. 

— Vadinuosi Luji Antiochas, - tariau. - Esu prancūzas. Nukelia- 
vau tūkstančius kilometrų, kad rasčiau atsakymus į man rūpimus 
klausimus. Manau, galėsite man pagelbėti. 

Sesuo Paskalė toliau tepė sviestą. Riekės buvo sutižusios, drėg- 
nos, nes nebuvo kaip tinkamai saugoti duoną. Pažvelgiau į jos 
akinamai baltą veidą, kuris čia, džiunglių glūdumoje, atrodė kaip 
neįkainojama vertybė. Ji pastebėjo mano nustebusį žvilgsnį. 

— Atsiprašau, vis užmirštu savo priedermes. Prašom sėstis. 
Papusryčiaukime kartu. 

Pasiėmiau kėdę. Ji nužvelgė mane visiškai abejingomis akimis. 

- Tai ko norite paklausti? 

— Norėčiau sužinoti, kaip mirė jaunoji Gomunė. 

Matėsi, kad ji nė kiek nenustebo. Pakėlusi įkaitusį kavinuką 
paklausė: 

— Kavos? O gal norėtumėte arbatos? 

— Prašyčiau arbatos. 

Ji mostelėjo tarnui, stovinčiam šešėlyje, ir kažką pasakė sango 
kalba. Po kelių akimirkų jau uodžiau kažkokios nežinomos rūšies 
Dardžilingo arbatos kvapą. Sesuo Paskalė grįžo prie reikalo: 

— Taigi jūs domitės akais? 

— Ne, - atsakiau pūsdamas į puodelį. - Domiuosi smurtinėmis 
mirtimis. 

— Kodėl? 

- Jau keli žmonės šiame miške žuvo vienodomis aplinkybėmis. 
Kitur - taip pat. 

- Ar tyrinėjate laukinius gyvūnus? 

— Greičiau laukinius padarus. Tam tikra prasme. 

Virš mūsų galvų vis dar barbeno lietus. Sesuo Paskalė pamir- 
kė duonos riekę kavoje. Minkštimas dar labiau sutižo. Vienu 
krimstelėjimu vienuolė atkando beveik krentantį duonos kampą. 
Atrodė, kad ji visai nenustebo dėl to, ką pasakiau. Bet žodžiai 
buvo tariami su keista ironija. Nusprendžiau baigti šias nutylė- 
jimų slėpynes. 

— Kalbėkime tiesiai, seserie. Nė trupučio netikiu pasakojimu 
apie gorilą. Nesu džiunglių žinovas, bet esu tikras, kad gorilos 

šiuose kraštuose labai retos. Manau, kad Gomunės mirtis - viena 
iš virtinės ypatingų žmogžudysčių, kurias tiriu. 

— Visiškai nesuprantu, apie ką kalbate, jaunuoli. Gal pradėkime 
nuo to, kas esate ir ko čia atvykote. Esame už šimto penkiasdešim- 
ties kilometrų nuo Bangio. Ėjote keturias dienas, kad pasiektu- 
mėte šį Dievo užmirštą užkampį. Nuojauta man sako, kad nesate 
nei prancūzų armijos karys, nei kasyklų inžinierius, nei vienišas 
deimantų ieškotojas. Jei norite, kad padėčiau, paaiškinkite visas 
aplinkybes. 

Trumpai išdėsčiau savo paieškų istoriją. Papasakojau apie gand- 
rus ir įvairius „nelaimingus atsitikimus“ savo kelyje. Apie lokio 
suplėšyto Radžko mirtį. Paminėjau, kaip gorila užpuolė ir nužudė 
Filipą Bėmą. Apsakiau šių mirčių aplinkybes, lygindamas su tuo, 
kas nutiko Gomunei. Neminėjau nei pavogtų širdžių, nei dei- 
mantų kontrabandos sistemos. Tenorėjau atkreipti sesers dėmesį 
į visus sutapimus. 

Dabar ji su nepasitikėjimu žvelgė į mane žydromis akimis. 
Lietus tebebarbeno į gofruotos skardos stogą. 

- Jūsų pasakojimo galai nesusieina. Bet tiek to. Ką norite su- 
žinoti? 

— Ką jūs žinote apie Gomunės mirties aplinkybes? Ar matėte 
kūną? 

- Ne. Ji palaidota už kelių kilometrų nuo čia. Gomunė priklausė 
šeimai, klajojančiai įpiečiau. 

- Arjie pasakojo, kaip atrodė kūnas? 

—.Ar būtina kalbėti apie tai? 

- Tai labai svarbu. 

— Buvo nuplėšta viena koja ir viena ranka. Kūnas nusėtas žaizdų 
ir įdrėskimų. Krūtinė perplėšta, o krūtinės ląsta visiškai sutriuš- 
kinta. Laukiniai žvėrys jau buvo pradėję graužti jos vidurius. 

— Kokie žvėrys? 

- Greičiausiai karpočiai ir laukinės katės. Akai pasakojo apie 
įdrėskimus ant kaklo, krūtų ir rankų. Ką gali žinoti? Pigmėjai 
palaidojo vargšę mergaitę savo stovykloje, o paskui laikydamiesi 
papročių išsikraustė iš ten visam laikui. 

- Ar ant kūno buvo kitų sužalojimų? 

Sesuo Paskalė vis dar laikė sugniaužusi puodelį. Sudvejojo, 
paskui atitraukė pirštus nuo fajansinio puodelio. Pastebėjau, kad 
jos rankos truputį virpa. Prakalbo tyliau: 

- Taip, buvo... Makštis plačiai atverta. 

— Norite pasakyti, kad ji buvo išprievartauta? 

— Ne. Kalbu apie žaizdą. Atrodo, kad makšties kraštai buvo 
praskėsti nagais. Lytinės lūpos žiauriai sudraskytos. 

- Ar vidaus organai buvo nepaliesti? Noriu pasakyti, ar nebuvo 
pradingę? 

- Jau sakiau. Kai kurie organai buvo pusiau suėsti. Tai viskas, 
ką žinau. Vargšei mergaitei ėjo penkiolikti metai. Tepasigaili jos 
Dievas. 

Vienuolė nutilo. Klausinėjau toliau: 

- O koks buvo Gomunės būdas? 

- Nepaprastai darbšti. Atidžiai klausėsi mano pamokų. Mer- 
gaitė nusigręžė nuo akų genties tradicijų. Norėjo tęsti mokslus, 
važiuoti į miestą ir dirbti kartu su didžiaisiais juodaodžiais. Ne- 
seniai netgi atsisakė ištekėti. Todėl pigmėjai mano, kad jai atker- 
šijo miško dvasios. Dėl to jie taip ilgai ir šoko šią naktį. Norėjo 
susitaikyti su mišku. O aš jau nebegalėsiu čia pasilikti. Grįžtu į 
SCAD kaimelį. Žmonės kalba, kad Gomunė mirė dėl mano kaltės. 

— Neatrodo, kad būtumėte sukrėsta, seserie. 

- Jūs nepažįstate miško. Čia mes gyvename šalia mirties. Ji 
smogia be paliovos ir aklai. Prieš penkerius metus mokytojavau 
Bagu, kitoje stovykloje netoliese. Per du mėnesius mirė šešias- 
dešimt iš šimto stovyklos gyventojų. Tuberkuliozės protrūkis. 

Ligą užnešė didieji juodaodžiai. Kadaise pigmėjus nuo mikrobų 
saugojo augmenijos, miško tankmės gaubtas. Dabar juos žudo iš 
išorės užnešamos ligos. Jiems reikia tokių, kaip aš. Jiems reikia 
sveikatos priežiūros ir vaistų. Aš tik dirbu savo darbą ir stengiuosi 
nieko per daug negalvoti. 

- Ar Gomunė dažnai vaikščiodavo po mišką viena? Ar nutol- 
davo nuo stovyklos? 

- Ji buvo vienišė. Mėgdavo klajoti džiunglių takeliais pasiėmusi 
savo knygas. Gomunė garbino mišką, jo kvapus, garsus, gyvūnus. 
Šia prasme ji buvo tikra akų duktė. 

- Ar prisiartindavo prie deimantų kasyklų? 

— Neturiu supratimo. Kodėl klausiate? Vis dar laikotės absurdiš- 
kos žmogžudystės hipotezės! Juokinga. Kas galėtų griežti dantį ant 
akų genties paauglės, kuri nebuvo nė nosies iškišusi iš džiunglių? 

- Seserie, atėjo laikas jums papasakoti dar kai ką. Minėjau 
Radžko nužudymą Bulgarijoje. Taip pat minėjau, kad čia pat 
1977 metais buvo nužudytas Filipas Bėmas. Tarp šių dviejų žmog- 
žudysčių yra šis tas bendra. 

— Ir kas gi? 

— Abiem atvejais žudikai išėmė aukos širdį, naudodami įpras- 
tinius chirurgijos būdus. 

- Visiška nesąmonė. Tokių operacijų neįmanoma atlikti lauko 
sąlygomis. 

Sesuo Paskalė išliko šaltakraujė. Jos mėlynos akys vis dar šaltai 
žvilgėjo, bet vokai pradėjo tankiau mirksėti. 

- Vis dėlto būtent taip ir buvo. Bulgarijoje susitikau su daktaru, 
kuris atliko to čigono skrodimą. Nekyla jokių abejonių, kad buvo 
padaryta operacija. Žudikai neįtikėtinai puikiai apsirūpinę ir bet 
kur gali operuoti puikiomis sąlygomis. 

— Ar žinote, kokios tai priemonės? 

— Taip, sraigtasparniai, elektros generatoriai, hermetiškos pala- 
pinės ir, be abejo, visa kita įranga... Jiems nėra neįveikiamų kliūčių. 

- Ir ką? - paklausė misionierė. - Jūs manote, kad mažoji Go- 
munė... 

- Beveik esu tikras. 

Ji papurtė galvą, nepataikydama į lietaus lašų ritmą ant stogo. 
Nusukau žvilgsnį ir pro praviras duris įsižiūrėjau į augmeniją. 
Miškas atrodė apgirtęs nuo lietaus. 

— Dar nebaigiau, seserie. Jau minėjau 1977 metų „nelaimingą 
atsitikimą“ Centrinės Afrikos Respublikoje. Ar tuo metu jūs jau 
čia buvote? 

- Ne, buvau Kamerūne. 

- Tų metų rugpjūtį Filipas Bėmas buvo rastas negyvas džiun- 
glėse, kiek piečiau, prie Kongo. Jo smurtinė mirtis buvo tokia pat 
žiauri, ir jo širdis taip pat pradingo. 

— Kas jis buvo? Prancūzas? 

— Jis buvo Makso Bėmo, šveicaro, kuris dirbo netoliese esančio- 
se deimantų kasyklose, sūnus. Tikrai girdėjote apie jį. Berniuko 
kūną nugabeno ligi Mbaikio, ten ligoninėje buvo atliktas skrodi- 
mas. Buvo nuspręsta, kad jį „užpuolė gorila“. Bet gavau duome- 
nų, kad mirties liudijimas-buvo suklastotas, o kai kurie esminiai 
įrodymai, kad tai buvo žmogaus atlikta operacija, nuslėpti. 

— Kaip galite būti toks tikras? 

- Suradau gydytoją, kuris atliko skrodimą. Tai vietos gydytojas, 
vardu Mdiajė. 

Vienuolė nusijuokė. 

— Bet Mdiajė girtuoklis! 

— Tais laikais jis toks nebuvo. 

'- Kokios išvados? Ką Mdiajė pasakė jums apie operaciją? Kaip 
galėjo atpažinti, kad ją atliko žmonės? 

Pasilenkiau prie jos ir sušnabždėjau: 

- Sternotomija. Pjūvio lancetu žymės. Tobulai atskirtos arte- 
rijos. 

Nutilau ir pažvelgiau į seserį Paskalę. Papilkavusi veido oda 
trūkčiojo. Ji susiėmė smilkinius delnais. 

— Dieve mano... kodėl taip siaubingai? 

— Kad būtų išgelbėta žmogaus gyvybė, seserie. Filipo Bėmo 
širdis buvo persodinta į jo tėvo krūtinę. Prieš kelias dienas Maksą 
Bėmą buvo ištikęs stiprus širdies smūgis... 

— Bet tai juk pabaisiška... neįtikėtina... 

- Patikėkite manim, seserie. Prieš keturias dienas priverčiau 
Mdiaję papasakoti tiesą. Jo versija sutampa su tuo, ką išgirdau 
Sofijoje apie Radžką. Abiem atvejais kalbame apie tokią pat be- 
protišką žmogžudystę, tokį pat sadistišką žiaurumą. Bet sadizmas 
keistas, nes atrodo, kad kartu gelbstimos kitų žmonių gyvybės. 
Gomunė tapo dar viena šių žudikų auka. 

Prisidėjusi ranką prie kaktos, sesuo Paskalė purtė galvą. 

- Jūs beprotis, visiškas beprotis... Dėl Gomunės neturite jokių 
įrodymų. 

- Tas tiesa, seserie. Todėl jūs man ir reikalinga. 

Misionierė pažvelgė į mane laukiniu žvilgsniu. Nedelsdamas 
paklausiau: 

— Ar nusimanote apie chirurgiją? 

- Dirbau karo ligoninėse, Vietname ir Kambodžoje. Ką turite 
galvoje? 

- Noriu ekshumuoti kūną ir jį apžiūrėti. 

- Išprotėjote. 

- Klausykite, seserie, turiu patikrinti savo prielaidas. Jūs vie- 
nintelė galite man padėti. Tik jūs galite pasakyti, ar kurie nors Go- 
munės organai buvo išimti chirurginiu būdu, ar ją užpuolė žvėris. 

Misionierė vėl sugniaužė kumščius. Akys sublizgo metaliniu 
spindesiu - plieniniai akių obuoliai po gyvais plastančiais vokais. 

— Gomunės stovykla pernelyg toli, nepasiekiama. 

- Paimsime palydovą. 

— Niekas mūsų ten nelydės. Ir niekas neleis išniekinti jos kapo. 

— Tada veiksime dviese, seserie. Tik jūs ir aš. 

- Nėra prasmės. Džiunglėse kūnas yra nepaprastai greitai. 
Gomunė buvo palaidota maždaug prieš tris paras. Dabar, kai 
kalbame, iš jos kūno bus telikęs šiurpus besirangančių kirmėlių 
gniužulas. 

— Net ir tokios būklės kūne turėtų matytis tikslių chirurginių 
pjūvių žymės. Tereikės užmesti žvilgsnį. Mes abu tikrai galime 
laimėti lenktynes su laiku, seserie. Šiurpi tiesa nugalės beprasmius 
prietarus. 

— Neužmirškite, su kuo kalbate, mano sūnau. 

— Neužmiršau, seserie. Negyvo kūno irimas tėra niekis, paly- 
ginti su tiesos didybe. Argi Dievo vaikai nemyli šviesos? 

— Nepiktžodžiaukite! 

Sesuo Paskalė atsistojo, šaižiai sugirgždindama kėdę. Iš papilka- 
vusios susiraukšlėjusios odos tarsi pro plyšelius žvelgė susiaurėję 
vyzdžiai. Dusliu balsu tarė: 

- Išvykstam. Tuoj pat. 

Ji staigiai apsisuko ir kažką sango kalba įsakė juodaodžiui. Tas 
iš karto pribėgo ir ėmė bruzdėti aplink. Vienuolė iš po megztinio 
išsitraukė sidabrinį kryželį ant metalinės grandinėlės, pabučiavo 
jį ir sumurmėjo kelis žodžius. Krucifiksas vėl prisiglaudė prie 
jos krūtinės. Pastebėjau, kad kryžiaus skersinis išlinkęs žemyn, 
sakytum kančios svoris būtų sulenkęs patį kankinimo įrankį. Aš 
taip pat atsistojau ir susverdėjau. Nuo užvakar dienos nebuvau 
nei valgęs, nei miegojęs. Ant stalo stovėjo vis dar sklidinas mano 
arbatos puodelis. Susiverčiau jį į burną. Dardžilingo arbata buvo 
drungna ir tąsi. Ji turėjo kraujo prieskonį. 

Ėjome kelias valandas. Sesers Paskalės tarnas Viktoras žygiavo 
priekyje, skindamas kelią mačete. Paskui jį tiesi kaip styga sekė 

misionierė, susisupusi į chaki spalvos pončą. Aš, ryžtingai nusi- 
teikęs ir susikaupęs, ėjau paskutinis. Greitai ir tyliai judėjome į 
pietus. Ėjome vingiais, slydinėjome ir ropštėmės. Kelyje pasitaikė 
senų medžių išvartų ir susipynusių šaknų, aptrupėjusių akmenų 
ir kibių šakų, vandens permerktų kupstų ir aštrių kaip peilio 
ašmenys lapų. Lietus nesiliovė. Ėjome tarp jo spindinčių iečių, 
kaip kad kareiviai bauginančių durtuvų apsuptyje žygiuoja į 
priešakinę liniją. Upokšnių vis daugėjo. Iki juosmens grimzdo- 
me į tamsius vandenis ir jautėmės taip, tarsi tuoj prasmegsime 
negrįžtamai. 

Per pusdienio žygį nieko nei išgirdome, nei pamatėme. Miško 
žvėrys slapstėsi, visiškai neįžiūrimi po lapais ar savo olose. Tik 
susidūrėme su trimis pigmėjais. Vienas vilkėjo dievažin iš kur iš- 
trauktus maskuojamuosius marškinius su juodos ir ochros spalvų 
dryžiais. Ant viršugalvio nelyginant mohikanui stirksojo siaura 
susivėlusių plaukų skiauterė. Priekyje einantysis po marškiniais 
buvo pasikišęs smilkstantį dūlį ir iš lapų supintą uždarą cilindro 
formos krepšį. 

Sesuo Paskalė prakalbino juos. Pirmą kartą išgirdau, kaip ji 
šneka akų kalba. Jos žemas balsas aidėjo nuo būdingų „hmm- 
hmm“ ir ilgų staigiai nutrūkstančių balsių. Pigmėjas atidarė savo 
krepšį ir padavė jį misionierei. Jie dar persimetė keliais žodžiais. 
Stovėjome merkiami lietaus, kuris talžė nelyginant būtume taiki- 
niai. Medžių šakos linko po smarkiais lašais, o tamsiais kamienais 
tekėjo vandens kriokliai. | 

 Nežiūrėdama į mane misionierė sumurmėjo: 

— Medus, Luji. 

Pasilenkiau virš krepšio ir pamačiau švytintį korį, aplipusį 
bitėmis, vis dar saugančiomis jau pagrobtas jų atsargas. Pasižiū- 
rėjau į vyriškį. Jis nusišypsojo parodydamas užaštrintus dantis. 
Jo pečiai buvo sugelti. Akimirką įsivaizdavau, kaip jis ropščiasi 
medžio kamienu per dūzgesio gausmą, paskui praskleidžia lapus, 

pasitikdamas spiečiaus įniršį. Įsivaizdavau, kaip panardina ranką 
į drevę, kad jos gilumoje sužvejotų kelis saldžius korio gabalus. 

| Lyg atspėjęs mano mintis, akas atkišo man korio gabalą, nuo 
kurio lašėjo medus. Atsilaužiau kraštelį ir įsidėjau į burną. Ji 
bemat prisipildė sunkaus, aštraus aromato. Liežuviu išspaudžiau 
stebuklingą gardumyną iš vaškinių šešiakampių akučių. Jis buvo 
toks švelnus ir saldus, kad iš karto pajutau kažkokį svaigulį, kylantį 
iš pilvo gilumos, lyg būtų apgirtę viduriai. 

Po pusvalandžio priėjome Gomunės stovyklą. Augmenija pa- 
sikeitė. Nebebuvo nepereinamų brūzgynų, kuriais žengėme ligi 
tol. Čia miškas atrodė erdvus ir tvarkingas. Kiek akis užmato 
kone visiškai taisyklingomis rikiuotėmis driekėsi liauni medžiai 
juodais kamienais. Įėjome į paliktą stovyklą. Joje buvo vos kelios 
trobelės, stovinčios medžių papėdėje be jokios įžiūrimos tvarkos. 
Aplink tvyrojo stiprus apleistumo jausmas. Keista, kad visiškai 
tuščia ir visiškai sustingusi stovykla man priminė Bėmo namus, 
kuriuose rausiausi dieną prieš išvykdamas. Dar viena vieta, ku- 
rioje įsikūrė mirtis. 

Sesuo Paskalė sustojo priešais mažą trobelę. Pasakė kelis žo- 
džius Viktorui, ir tas iš senų skarmalų išvyniojo du kastuvus. 
Misionierė parodė į neseniai sukastų žemių kauburėlį už trobelės. 

— Tai čia, - tarė ji. 

Per lietaus teškenimą balsas buvo vos girdimas. Nusimečiau 
kuprinę ir paėmiau kastuvą. Nustėręs ir drebantis Viktoras ste- 
bėjo mane. Trūktelėjau pečiais ir pradėjau kasti raudoną žemę. 
Jaučiausi, lyg smeigčiau kastuvu žmogui į šoną. 

Įsitraukiau į darbą. Sesuo Paskalė vėl kažką pasakė Viktorui. 
Matyt, ji nebuvo jo įspėjusi, koks ekspedicijos tikslas. Kasiau 
toliau. Biri žemė nesipriešino. Per kelias minutes pasiekiau ko- 
kių penkiasdešimt centimetrų gylį. Kojos kimpo dirvožemyje, 
pilname vabzdžių ir šaknų. 

- Viktorai! - sušuko vienuolė. 

Pakėliau galvą. Mbakas nejudėjo, akys virto jam ant kaktos. 
Žvilgčiojo tai į mane, tai į ją. Paskui apsisuko ir nuskuodė kiek 
kojos neša. 

Stojo tyla. Dirbau toliau. Išgirdau, kaip ji paėmė antrąjį kastuvą. 
Nepakeldamas akių sumurmėjau: 

- Prašau leisti tai padaryti man, seserie. 

Dabar duobė buvo man ligi juosmens. Aplink knibždėjo kirmė- 
lės, šimtakojai, vabalai ir vorai. Kai kurie išsigando mano staigių 
judesių ir pabėgo. Kiti kibo man į kelnes, tarsi norėdami sustab- 
dyti tolesnį niokojimą. Žemės kvapas skverbėsi į šnerves. Mano 
kastuvas žlagsėjo purvo baloje. Kasiau vis gilyn negalvodamas, ko 
ieškau. Ir tuomet kastuvas atsitrenkė į kažką kieta, grąžindamas 
mane tikrovėn. Išgirdau silpną bendrakeleivės balsą: 

— Tai medžio žievė, Luji. Prisikasėte. 

Akimirką sudvejojau, paskui kastuvo kraštu nubraukiau že- 
mes. Pasirodė medžio gabalas. Raudonas sutrūkinėjęs paviršius 
buvo išbrinkęs. Išmečiau kastuvą iš duobės ir pamėginau pakylėti 
žievės dangtį plikomis rankomis. Pirmą kartą rankos nuslydo ir 
suklupau purve. Nuo duobės krašto sesuo Paskalė ištiesė ranką. 

- Susitvarkysiu vienas! - sušukau. 

Pamėginau dar sykį. Šį kartą pajutau, kaip žievė kyla. Lie- 
taus vanduo sruvo į prasivėrusį plyšį ir ėmė semti vidų. Staiga 
medinis skydas pasidavė. Tempiau taip stipriai, kad neišsilaikęs 
vėl kritau į purvą aukštielninkas, o kai karsto dangtis, apsisukęs 
visais 360 laipsnių, trinktelėjo man į kaktą, pajutau keistą švelnų 
prisilietimą. Akimirką mėgavausi tuo netikėtu pojūčiu, paskui 
staiga suklykiau iš visų jėgų. Supratau, kad liečiu Gomunės odą, 
jos vaikišką kūnelį. 

Atsistojau ir prisiverčiau nusiraminti. Priešais mane gulėjo 
mergaitės lavonas. Vargšelė buvo apvilkta trumpa nutriušusia 
gėlėta suknele ir kiaurai nuzulinta striukele. Gėlė širdį nuo tokio 
skurdo. Bet mane nustebino jos tyras vaikiškas grožis. Šeima 

prieš palaidodama kruopščiai sutvarkė žaizdas. Tik keli randai 
matėsi ant rankų ir apnuogintų blauzdų. Veidas nebuvo sužalotas. 
Užmerktas akis juosė rusvi ratilai. Apstulbau supratęs, kaip jai 
tinka nuvalkiota tiesa: mirtis ir miegas panašūs - kaip du to paties 
rusvo rašalo lašai. Šaltis kojose sugrąžino į tikrovę ir priminė, kad 
reikia skubiai veikti. 

— Dabar jūsų eilė, seserie! - sušukau. - Leiskitės čia. Lietus 
tvindo duobę. 

Sesuo Paskalė nusimetė pončą ir stovėjo ties duobės kraštu, 
spausdama rankomis kryželį. Jos metalo spalvos plaukai ir pilkš- 
vas veidas spindėjo po lietumi. Visa ji panėšėjo į geležinę statulą. 
Jos akys atidžiai stebėjo lavoną. Sušukau vėl: 

- Greičiau, seserie! Turime mažai laiko. 

Vienuolė nesujudėjo. Jos kūnas trūkčiojo.nelyginant krečiamas 
elektros srovės. 

- Seserie! 

Vienuolė parodė į kapo duobę ir tarsi automatas pralemeno: 

— Dieve mano, ji... ji tuoj išplauks... 

Pažvelgiau sau po kojų ir loštelėjau atsiremdamas į purvo sieną. 
Po mergaitės suknele čiurleno lietaus srovės. viena jos koja jau 
plūduriavo virš vandens per metrą nuo kūno. Dešinioji ranka 
ėmė tolti nuo liemens, kartu tempdama švarkelio apykaklę ir 
atskleisdama baltuojantį kaulą. 

- Jėzau Kristau, - sumurmėjau. 

Nubridau raudona potvynio srove ir išsiropščiau į paviršių. 
Tada atsiguliau ant duobės krašto ir pakišau rankas po mergaitės 
pažastimis. Ranka, kurios ji neteko, plakėsi į medžio žievę. Mano 
pirštai slydo suknelės audiniu. Įsiutęs surikau: 

— Padėkite man, seserie! Dėl Dievo, padėkite! 

Moteris nė nekrustelėjo. Pažvelgiau aukštyn. Atrodė, kad jos 
kūną krečia elektros srovės. Lūpos drebėjo. Netikėtai išgirdau 
jos balsą. 

— Viešpatie Jėzau, Tu, kurs verkei prie savo draugo Lozoriaus 
kapo, nušluostyk mūsų ašaras, meldžiame Tave... 

Dar kartą panardinau rankas į purvą ir stipriau trūktelėjau 
vaiko kūnelį. Nuo spaudimo burna prasivėrė ir iš jos pasklido 
kirmėlių srautas. Mažoji pigmėjė dabar tebuvo odos maišas, mili- 
jonų maita mintančių gyvių prieglobstis. Išsivėmiau tulžies srove, 
bet nepaleidau jos iš savo glėbio. 

— ...Tu, kuris prikeldavai iš mirusiųjų, suteik amžinąjį gyvenimą 
mūsų seseriai, meldžiame Tave... 

Trūktelėjau vėl ir ištraukiau mergaitės kūną į paviršių. Gomunė 
buvo netekusi vienos kojos ir dešinės rankos. Permirkusi laterito 
purve suknelė plakėsi aplink vienišą šlaunį. Nusižiūrėjau artimiau- 
sią lūšnelę, sugriebiau kūną už liemens ir nunešiau po lapų pastoge. 

- „„Pašventinai mūsų seserį krikšto vandeniu, tad suteik jai 
Dievo vaikų amžinojo gyvenimo pilnatvę, meldžiame Tave... 

Tamsoje paguldžiau mažą kūnelį ant sausos žemės. Lubos buvo 
tokios žemos, kad turėjau ropoti keturpėsčias. Iššokau laukan, pa- 
griebiau sesers Paskalės krepšį ir grįžau po stogu. Tada ištraukiau 
jos reikmenis: chirurginius instrumentus, gumines pirštines, po- 
pierines prijuostes, žibalinę lempą ir, nežinia kodėl, automobilio 
domkratą. Taip pat radau kelias žalias popierines burnos kaukes 
ir keletą butelių vandens. Nė vienas daiktas nebuvo panaudotas. 
Stengdamasis nežiūrėti į Gomunę, kuriai iš burnos, šnervių ir 
akių lindo vabzdžiai, visa tai išdėsčiau ant plastikinio patiesalo. 
Permirkusi suknelė garankščiavosi ant jos pilvo. Po ja knibždėjo 
tūkstančiai bjaurasčių. Dvokas buvo nepakenčiamas. Dar kelios 
minutės, ir viskas bus baigta. 

— ..Davei jai savo kūno, tad priimk ją prie vaišių stalo savo 
karalystėje, meldžiame Tave... 

Vėl išėjau laukan. Sesuo Paskalė vis dar stovėdama giedojo 
savo maldą. Sugriebiau ją už abiejų rankų ir stipriai papurčiau, 
siekdamas priversti atsipeikėti iš mistinio sąstingio. 

— Seserie! - sušukau. - Vardan Kristaus, prabuskite! 

Ji krūptelėjo taip smarkiai, kad ištrūko man iš rankų. Po kokios 
minutės žvilgsniu parodė, kad atsitokėjo. Apkabinęs nuvedžiau 
ją į trobelę. 

Įžiebiau žibalinę lempą ir pakabinau tarp supintų šakų. Balta 
it pienas šviesa mus apakino. Uždėjau kaukę vienuolei ant veido, 
apjuosiau popierine prijuoste, ant plaštakų užmoviau gumines 
pirštines. Jos rankos nustojo drebėti. Bespalvėmis akimis žvelgė 
į mergaitę. Iškvepiant orą popierinė kaukė išsipūtė. Lengvu mos- 
tu ji paliepė man paduoti chirurginius instrumentus. Įvykdžiau 
kas liepta. Aš taip pat prisijuosiau popierinę prijuostę, užsirišau 
kaukę ir užsimoviau pirštines. Sesuo Paskalė pasičiupo žirkles ir 
perkirpo Gomunės suknelę, apnuogindama liemenį. 

Dar kartą mane užliejo šleikštulio banga. 

Mažosios akos krūtinė atsivėrė kaip didžiulė, įvairiaspalvė, 
neįtikima žaizda. Viena maža krūtis buvo kone visai nuplėšta. 
Visas dešinysis šonas nuo pažasties ligi pat papilvės buvo ištisai 
išraižytas žaizdų patamsėjusiais kraštais, tarsi siaubingos suke- 
pusios lūpos. Truputį aukščiau iš peties sąnario kyšojo kaulo 
smaigalys. Bet visų baisiausia buvo per krūtinės vidurį Žiojinti 
ilga pagrindinė žaizda, kiaurai skrodžianti visą krūtinės ląstą. 
Kaip košmare matėsi vos pulsuojanti oda iš abiejų žaizdos pusių, 
lyg krūtinę būtų užvaldžiusi kažkokia kita, šliaužianti, bauginanti, 
galinga gyvybės jėga. 

Bet visa tai buvo dar niekis, palyginti su tuo, ką pamačiau 
pažvelgęs į mergaitės genitalijas. Žiojintis pjūvis ligi pat bambos 
atvėrė beveik pliką makštį; jos gilumoje skleidėsi rusvos raukšlės, 
kuriose knibždėte knibždėjo kirminai ir vabzdžiai blizgančiais 
antsparniais. Vos neapalpau, bet tada prisiminiau dar vieną siaubo 
detalę. Prieš akis mačiau tikslią vienos Bėmo-fotografijos kopiją. 
Ryšys. Dar vienas ryšys, siejantis negyvą kūną su tamsa. 

— Ką veikiate, Luji? Paduokit domkratą! 

Jos balsas iš po kaukės skambėjo dusliai. 

— Do... domkratą? - sumikčiojau. 

Vienuolė linktelėjo. Padaviau įrankį. Pasidėjusi jį greta, tarė: 

— Padėkit man. 

Ji sugriebė kairiąją pagrindinio pjūvio pusę abiem rankomis 
ir stipriai suspaudė krūtinkaulį. Nustėręs padariau tą patį iš de- 
šinės pusės ir kartu ėmėme traukti kiekvienas į save. Kai žaizda 
prasivėrė, vienuolė įkišo domkratą į vidų ir abu galus kruopščiai 
įrėmė į kaulus. Nedelsdama ėmė kilnoti rankeną, o aš stebėjau, 
kaip veriasi mažo kūnelio gelmės. 

— Vandens! - šūktelėjo ji. 

Padaviau vieną butelį. Ji išpylė visą litrą. Išplaukė visas srautas 
"smulkių gyvių. Nė kiek nedvejodama sesuo Paskalė panardino 
rankas į kūną ir apčiupinėjo tai, kas liko iš mergaitės vidaus orga- 
nų. Nusukau akis. Ji supylė dar beveik pusę litro švaraus vandens, 
tada liepė nukreipti žibinto šviesą į žaizdą. Po to iki pat riešo 
įkišo ranką į mirusios mergaitės krūtinės ląstą. Pasilenkė, veidu 
kone liesdamasi prie žaizdos. Dar kelias akimirkas čiuopė viduje, 
paskui staiga atsitiesė ir ištraukė domkratą. Abi ląstos pusės tuoj 
pat susiskleidė kaip vabzdžio sparnai. 

Vienuolė atsilošė purtoma drebulio. Nusitraukė kaukę. Oda 
buvo sausa kaip gyvatės žvynai. Pažvelgė į mane pilkomis akimis 
ir pasakė: 

— Buvote teisus, Luji. Mergaitei padaryta operacija. Išimta šir- 
dis. 

Į Zoko stovyklos laukymę grįžome apie devynioliktą valandą. 
Saulė jau leidosi. Kai nusivilkome lietpalčius ir nusiavėme pur- 
vinus batus, sesuo Paskalė be žodžių išvirė arbatos ir kavos. Man 

paprašius sutiko išrašyti mirties liudijimą. Nedelsdamas jį paslė- 
piau. Jis neturėjo didelės vertės - sesuo Paskalė nebuvo gydytoja. 
"Bet vis dėlto tai buvo rašytinis liudijimas su priesaika. 

— Ar neprieštarausite, jei užduosiu jums dar kelis klausimus, 
seserie“ 

— Klausau jūsų. 

Sesuo Paskalė jau buvo nusiraminusi. Iškart pradėjau apklausą. 

— Kiek sraigtasparnių, kurie galėtų nusileisti čia, džiunglių 
glūdumoje, yra Centrinės Afrikos Respublikoje? 

- Vienintelis. Oto Kyferio. Žmogaus, kuris valdo Sikamino 
kasyklas. 

- Ar manote, kad ten dirbantys žmonės sugebėtų padaryti 
tokią operaciją? 

— Ne. Gomunę operavo profesionalai. O Sikamine - tik netašyti 
barbarai. 

- Ar manote, kad gerai užmokėjus juos būtų galima nusamdyti, 
kad padėtų įvykdyti tokią piktadarystę? 

— Taip, gali būti. Jų sąžinė negraužtų. Kyferį jau seniai reikėjo 
uždaryti į kalėjimą. Bet koks tikslas? Kodėl reikėjo užpulti mažą 
pigmėjų mergaitę džiunglių tankmėje? Kodėl tokiu būdu? Kam 
taip išniekinti kūną? 

- Čia jau bus kitas klausimas, seserie. Ar yra būdų sužinoti 
Zoko stovyklos čiabuvių ŽLA testo grupes? 

Sesuo Paskalė pažvelgė man tiesiai į akis. 

- Turite galvoje audinių suderinamumo grupes? 

- Taip. 

Sesuo sudvejojo, persibraukė kaktą ranka ir sušnabždėjo: 

— O, Dieve... 

- Atsakykite, seserie. Ar yra tokių būdų? 

— Taip, yra. 

Vienuolė atsistojo. 

— Eikite paskui mane. 

Ji paėmė elektrinį žibintuvėlį ir pasuko durų link. Sekiau iš pas- 
kos. Lauke jau buvo visiškai sutemę, bet lietus nesiliovė. Tolumoje 
girdėjosi generatoriaus gaudimas. Sesuo Paskalė išsitraukė raktus 
ir atrakino ligoninės priestato duris. Įėjome. 

Ne didesnėje kaip keturių metrų pločio ir dešimties metrų 
ilgio patalpoje jautėsi stiprus antiseptikų kvapas. Patamsiuose 
pastebėjau kairėje pusėje stovinčias dvi lovas. Viduryje kambario 
pamačiau medicinos tyrimų įrangą: rentgeno aparatą, echoskopą, 
mikroskopą. Po dešinei laidų rezginyje ir tarp kitų pilkšvų prie- 
taisų stovėjo kompiuteris ant savadarbio staliuko. Žibintuvėlio 
spindulys nušvietė šią sudėtingą kompiuterinę įrangą ir daugybę 
kompaktinių plokštelių. Negalėjau patikėti savo akimis. Vienuolė 
turėjo galimybę sukaupti begalę duomenų. Taip pat pastebėjau 
skenerį, kuriuo galima išsaugoti skaitmenines fotografijas ir pas- 
kui įvesti jas į kompiuterio atmintį. Bet labiausiai stebino prie 
kompiuterio prijungtas mobilusis telefonas. Iš šitos lūšnos sesuo 
Paskalė galėjo susisiekti su visu pasauliu. Praraja, skirianti netin- 
kuoto betono statinį džiunglių glūdumoje nuo jame saugomos 
šiuolaikiškiausios įrangos, stulbino. 

— Dar nežinote daugelio dalykų, Luji. Pirma, tai nėra kažkokia 
Dievo pamiršta vargana ir skurstanti misija Afrikoje. Priešingai. 
Klinika Zoko stovykloje yra bandomasis projektas. Padedami hu- 
manitarinės organizacijos, dabar bandome įvairiausias galimybes. 

- Kokios organizacijos? - išmikčiojau. 

- „Vienas pasaulis“. 

Netekau žado. Širdis kelis kartus šoktelėjo. 

- Prieš trejus metus mūsų kongregacija pasirašė sutartį su 
„Vienu pasauliu“. Ta asociacija rengėsi plėsti savo veiklą Afrikoje 
ir norėjo pasinaudoti mūsų patirtimi šiame žemyne. Jie siūlė 
moderniausią įrangą, medicinos kursus mūsų vienuolėms ir bet 
kokius vaistus, kurių prireiks. Visa, ko norėjo iš mūsų, tai kad 
palaikytume ryšį su jų būstine Ženevoje, siųstume jiems tyrimų 

rezultatus ir retkarčiais priimtume jų atsiųstus gydytojus. Mūsų 
motinėlė pritarė šiai vienašališkai sutarčiai. Tai atsitiko 1988-aisiais. 
Po to viskas vyko labai greitai. Mums skyrė lėšų, aprūpino technika 
Zoko misiją. Atvyko keli žmonės iš „Vieno pasaulio , kad išmokytų 
mane visu tuo naudotis. 

— Kokie žmonės? 

- Jie netiki Dievo, bet lygiai taip pat, kaip ir mes, tiki žmogiš- 
kumu. 

— O kas sudaro tą jūsų įrangą? 

- Didžioji dalis - tai medicininės diagnostikos aparatai rent- 
geno nuotraukoms ir kitokiems tyrimams. 

- Kokiems tyrimams? 

Sesuo Paskalė karčiai šyptelėjo. Lyg rašiklis būtų brūkštelėjęs 
per jos metalinį veidą. 

- Iš tiesų pati nežinau, Luji, - sumurmėjo ji. - Mano darbas - 
imti kraują ir daryti biopsijas. 

— O kas analizuoja? 

Misionierė sudvejojo, paskui nuleidusi akis atsiduso: 

- Jis. 

Ji parodė į kompiuterį. 

— Mėginius dedu į užprogramuotą skenerį, kuris atlieka įvairius 
testus. Rezultatai automatiškai įvedami į kompiuterį, ir kompiu- 
teris sudaro kiekvieno paciento analizių schemą. 

— Iš ko imami šie mėginiai? 

— Iš visų. Juk tai jų labui, suprantate? 

Vangiai linktelėjau, o po to paklausiau: 

— Kas peržiūri rezultatus? 

- Ženevos centras. Per mobilųjį telefoną ir modemą ten regu- 
liariai peržiūrimos kompiuterio rinkmenos ir apdorojami Zoko 
stovyklos pigmėjų sveikatos duomenys. Taip galima nustatyti 
epidemijų pavojų, parazitų evoliuciją ir panašius dalykus. Tai 

daugiausia prevencinis metodas. Bet iškilus skubiam reikalui jie 
gali pristatyti reikalingus vaistus nepaprastai greitai. 

Iškrypėliška sistema man kėlė šiurpą. Sesuo Paskalė darė vi- 
sokius fiziologinius mėginius nieko nenutuokdama. Po to kom- 
piuteris atlikdavo reikalingus testus pagal nustatytą programą. 
Be visų kitų duomenų, programa nustatydavo kiekvieno pigmėjo 
ŽLA grupę. Galiausiai tyrimus patikrindavo vyriausioji būstinė 
Ženevoje. Zoko stovyklos gyventojai tapo idealia žmonių banda, 
kurios audinių parametrai buvo žinomi kuo tiksliausiai. Nekyla 
abejonių, kad tokiu pat būdu buvo gaunama informacija apie 
„bandomuosius objektus“ Slivene ir Balatakampe. Ir, matyt, visose 
„Vieno pasaulio“ stovyklose, taigi organizacija turėjo bauginančią 
organų suderinamumo duomenų bazę. 

— Kokie jūsų asmeniniai ryšiai su „Vienu pasauliu“? 

- Jokie. Siunčiu vaistų užsakymus kompiuteriu. Taip pat siunčiu 
žinias apie savo skirtus skiepus ir gydymą. Be to, retkarčiais susi- 
siekiu su techniku, kuris per modemą rūpinasi įrangos priežiūra. 

— Niekada nekalbėjote su VP vadovais? 

— Niekada. 

Misionierė kelias sekundes patylėjo, o po to vėl prakalbo: 

— Ar manote, kad Gomunės mirtis kažkaip siejasi su tais ty- 
rimais? 

Dvejojau prieš imdamas aiškinti. 

— Negaliu būti tikras, seserie. Sistema, kurią įsivaizduoju, ne- 
įtikima... Ar.turite Gomunės ligos istoriją? | 

Sesuo Paskalė pasirausė metaliniame stalčiuje, stovinčiame 
ant stalo. Po poros sekundžių ji padavė man kartoninę kortelę. 
Perskaičiau ją žibintuvėlio šviesoje. Ten buvo nurodytas Gomunės 
vardas, amžius, gimtasis kaimas, ūgis ir svoris. Po to ėjo stulpeliai 
skaičių. Kairėje pusėje datos. Dešinėje - vaikui skirtas gydymas. 
Žiūrėdamas į šių menkų įvykių, žyminčių miške gyvenančios mer- 
gaitės kasdienybę, aprašą pajutau širdyje kylantį begalinį liūdesį. 

Galiausiai kortelės apačioje radau tai, ko tikėjausi: smulkiu šriftu 
buvo pažymėta Gomunės ŽLA tipas: Aw19,3 - B37,5. Nugara 
perbėgo šiurpuliukai. Nekilo jokių abejonių, kad šios raidės ir 
skaičiai kainavo jaunajai akai gyvybę. 

- Atsakykite, Luji. Ar tuos testų rezultatus galime sieti su mer- 
gaitės mirtimi? 

— Dar per anksti atsakyti, seserie. Gerokai per anksti... 

Sesers Paskalės akys sužvilgo lyg smeigtukų galvutės. Iš veido 
išraiškos supratau, kad ji perprato visą sistemos žiaurybę. Jos 
lūpos vėl nervingai sutrūkčiojo. 

— Bet tai neįmanoma... neįmanoma... 

- Nusiraminkite, seserie. Dar nieko tikrai negalime... 

— Ne, užsičiaupkite... Tai neįmanoma. 

Atsitraukiau atbulas, paskui apsisukęs ėmiau per lietų bėgti link 
stovyklos. Mano kelionės draugai vakarieniavo prie laužo. Po la- 
pija sklido manijokų kvapas. Jie pakvietė mane prisėsti. Pasakiau, 
kad išvykstame. Tuojau pat. Toks įsakymas buvo negirdėta erezija. 
Didieji juodaodžiai bijo tamsos. Tačiau ir mano balsas, ir išvaizda 
rodė, kad nepakęsiu jokių ginčų. Bekesas ir kiti murmėdami ėmė 
vykdyti kas liepta. Vedlys išlemeno: 

— Kur... kur keliausime, bose? 

- Pas Kyferį. Į Sikaminą. Noriu tą čeką užklupti dar ligi aušros. 

Ėjome visą naktį. Ketvirtą ryto beveik pasiekėme Kyferio kasyklas. 
Nusprendžiau palaukti, kol patekės saulė. Visi buvome išsekę ir 
kiaurai permirkę. Nebeieškodami prieglobsčio susėdome pa- 
kelėje. Sulinkę, nuleidę galvas užsnūdome. Jaučiau, kaip mane 
užvaldė toks miegas, kokio anksčiau nebuvo tekę patirti. Užliejo 
sukrečiantis tamsos pliūpsnis, paskui atlėgo - jaučiausi lyg pa- 
laidotas pelenuose. | 

Penktą ryto atsibudau. Kiti dar miegojo. Pats vienas iš karto 
patraukiau kasyklų link. Man tereikėjo eiti seniai kalnakasių 
išmintu taku. Medžiai, lianos ir krūmokšniai vijosi virš tako jį 
švelniai nuspalvindami, iš lapų kurdami chimeras ir freskas. Pa- 
galiau takas paplatėjo. Iš dėklo išsitraukiau „Glocką“, patikrinau 
apkabą, o tada vėl įsikišau jį už diržo. 

Keli vyriškiai, panirę ilgame upokšnyje, plikomis rankomis 
rausė jo vagą, o paskui sijojo žemes per didelį sietą. Darbas rei- 
kalavo kantrybės, buvo dvokus ir drėgnas. Kalnakasiai pradėjo 
darbą vos išaušus, akys buvo pilnos nuovargio, o judesiai lėti. 
Aptemę žvilgsniai rodė vien išsekimą ir atbukimą. Kai kurie ko- 
sėjo ir spjaudė skreplius į tamsų vandenį. Kiti nuolat drebėjo ir 
be perstojo garsiai pliuškeno vandenį. Aukštai aplink lapija buvo 
susiliejusi į skliautą, po kuriuo klegėjo ir plazdeno sparnuočiai. 
Man bežiūrint stiprėjanti auksinė šviesa pakilo aukščiau ir nu- 
spalvino kiekvieno lapo galiuką, žioruodama pro menkiausius 
plyšius tarp lapų ir vijoklių. 

Aukščiau prieš srovę galėjau matyti lūšnelių stovyklą. Iš skardos 
židinių kilo tiršti dūmai. Prisiartinau prie Oto Kyferio irštvos. 

Čia buvo dar viena raudono purvo proskyna, apsupta pašiūrių 
ir brezento palapinių. Proskynos viduryje ant kryžmų medinių 
atramų buvo padėta ilga lenta. Aplink ją sėdėjo koks trisdešimt 
darbininkų, geriančių kavą ir valgančių manijokus. Kai kurie buvo 
palinkę prie radijo imtuvų, bandydami, nepaisant generatorių 
gausmo, išgirsti „Radio France Internationale“ ar Bangio radijo 
stotį. Ties jų veidais suko musių spiečiai. 

Įėjimus į palapines buvo užtvėrę laužai. Liepsnose kepė bež- 
džionės. Jų kailiai spragsėjo ir skleidė šlykštų svylančios odos ir 
mėsos dvoką. Visi aplinkiniai vyrai drebėjo krečiami karštligės. 
Kai kurie buvo apsimuturiavę keliais sluoksniais švarkų, megz- 
tinių, celofano atplaišų - ištisai skylėtų ir susigarankščiavusių į 
vientisą masę. Jie avėjo įvairiausius nudėvėtus sandalus, batus ir 

mokasinus, kurie šiepėsi kaip krokodilo nasrai. Kiti, priešingai, 
buvo pusnuogiai. Pastebėjau vieną liekną vyriškį, kuris buvo įsisu- 
pęs į turkio spalvos afrikietišką palaidinį, o ant galvos užsimaukš- 
linęs kažką panašaus į kinišką pintą kūgio pavidalo skrybėlę. Jis 
ką tik buvo perrėžęs gerklę skruzdėdai ir dabar atsargiai varvino 
gyvūno kraują į indą. 

Stovykloje tvyrojo prieštaringa atmosfera: vilties ir nevilties, 
nekantrumo ir nerūpestingumo, išsekimo ir jaudulio samplaika. 
Visi šie Žmonės gyveno viena pradingusia svajone. Įsikibę savo 
troškimų, leido gyvenimą aklai grabinėdami po raudoną purvą. 
Dar kartą nužvelgiau stovyklą. Nė ženklo jokių automobilių. Tie 
vyrai buvo miško įkaitai. 

Žengiau prie stalo. Keleto žmonių akys lėtai pakilo. Vienas 
paklausė: 

— Ko tau reikia, bose? 

- Oto Kyferio. 

Vyriškis nukreipė akis į gofruotos skardos lūšną, virš kurios 
kabėjo užrašas „Valdyba“. Durys buvo atlapotos. Pasibeldžiau ir 
įėjau vidun. Buvau visiškai ramus, delne spausdamas „Glocko“ 
rankeną. 

Nepamačiau nieko bauginančio atsivėrusiame vaizde. Aukštas 
vyriškis numirėliškai blyškiu veidu taisė vaizdo grotuvą, padėtą 
ant seno televizoriaus, pagaminto dar iš medžio ir metalo. Atrodė 
maždaug šešiasdešimties. Jo kepurė buvo tokia pati, kaip mano, - 
chaki spalvos, su metalo žiedeliais apkraštuotomis skylutėmis 
vėdinimui. Vilkėjo pilką megztinį. Dėkle prie diržo pistoleto ne- 
buvo. Kaulėtas veidas buvo pailgas ir nusėtas rauplių, tiesi nosis 
akys žvelgė tuščiu žvilgsniu. 

— Sveiki. Ko norite? 

— Ar jūs Otas Kyferis? 

— Aš - Klemanas. Ar ką nutuokiat apie vaizdo grotuvus? 

- Nelabai. Kur Otas Kyferis? 

Žmogus neatsakė. Vėl palinko prie savo grotuvo ir sumurmėjo: 

— Gal man reik atsuktuvo. 

Pakartojau: 

- Ar žinote, kur yra Otas Kyferis? 

Klemanas žaidė su valdymo mygtukais ir tikrino įsižiebiančias 
buvo nusmailinti. 

— Ko jum reik iš Kyferio? - paklausė nežiūrėdamas į mane. 

— Noriu tik šio to paklausinėti. 

Senis sumurmėjo: 

— Be abejo, reik atsuktuvo. Manau, čia turiu tokį, kokio reik. 

Jis apsuko aplink mane, priėjo prie metalinio stalo, apkrauto 
drėgnais popieriais ir tuščiais buteliais. Atidarė viršutinį stalčių. 
Nedelsdamas šokau ant jo ir stalčiumi privėriau pirštus. Tada 
visa jėga užguliau ištiestą jo ranką. Išgirdau, kaip sausai trakš- 
telėjo riešas. Klemanas nė nekrūptelėjo. Atplėšiau ir stūmiau tą 
beprotį taip, kad jis atsitrenkė į drėgną medį. Jo sulaužyta ranka 
laikė suspaustą trisdešimt aštunto kalibro „Smith R Wesson“ 
pistoletą. Ištraukiau jį. Klemanas pasinaudojo proga užaštrin- 
tais dantimis grybštelėti man į delną. Nepajutau nė mažiausio 
skausmo. Trenkiau jam pistoleto rankena į veidą, sugriebiau už 
megztinio ir kilstelėjau ligi kabančio kalendoriaus su mergina 
nuogomis krūtimis. Klemanas dar kartą prasišiepė. Tarp dantų 
matėsi išplėštos mano odos skiautelės. Prikišau jo pistoletą prie 
šnervių. Tai jau tapo įpročiu. 

- Kur Kyferis, šunsnuki? 

Vyras pro kruvinas lūpas sušnabždėjo: 

— Nieko tau nesakysiu, atsiknisk. 

Ginklu trenkiau jam per burną. Į visas puses išlakstė dantys. 
Sugniaužiau gerklę. Iš jo lūpų ant mano sugniaužtų delnų tekėjo 
kraujas. 

— Kalbėk, Klemanai, ir po dviejų minučių manęs čia nebebus. 
Paliksiu tave gyventi baltojo pigmėjo gyvenimą kasykloje. Sakyk, 
kur Kytferis. 

Klemanas nusišluostė lūpas sveikąja ranka ir sumurmėjo: 

— Čia jo nėr. 

Sugniaužiau stipriau. 

- Kur jis? 

— Nežinau. 

Trenkiau jo galvą į medinę pertvarą. Prisegtame plakate suvir- 
pėjo merginos krūtys. 

— Kalbėk, Klemanai. 

— Jis... Jis Bajangoj. Į vakarus nuo čia. Apie dvidešimt kilo- 
metrų... 

Bajanga. Mano galvoje spragtelėjo. Taip vadinamos lygumos, 
kurias minėjo Mkonta. Kiekvieną rudenį į jas suplūsta migruo- 
jantys paukščiai. Taigi gandrai jau turėjo būti sugrįžę. Aš surikau: 

- Jis išvyko pas paukščius? 

- Paukščius? Ko... kokius paukščius? 

Vampyras neveidmainiavo. Jis iš tiesų nieko nežinojo apie 
sistemą. Paklausiau: 

— Kada jis išvyko? 

— Prieš du mėnesius. 

— Prieš du mėnesius? Esi tikras? 

— Aha. 

— Sraigtasparniu? 

- Žinoma. 

Vis dar laikiau sugriebęs senąjį roplį už gerklės. Jo susiraukš- 
lėjusi oda išpampo, graibydama deguonį. Jaučiausi sutrikęs. Gau- 
tos žinios neatitiko to, ko tikėjausi. 

— Ir nuo to laiko nieko apie jį negirdėjai? 

— Ne... Nieko. 

— Tai jis vis dar Bajangoje? 

— Nežinau... 

— O kaip sraigtasparnis? Jis sugrįžo prieš savaitę, ar ne? 

— Aha. 

— Kas juo atskrido? 

— Nežinau. Nieko nemačiau. 

Trenkiau jo galvą į sieną. Kalendorius su mergina nukrito 
ant grindų. Klemanas nusikosėjo ir išspjovė kruvinus skreplius. 
Pakartojo: 

- Prisiekiu. Nieko nemačiau. Mes... mes tik išgirdom ūžiant 
sraigtasparnį. Tai ir viskas. Jis nenusileido kasyklose. Prisiekiu! 

Klemanas nieko nežinojo. Jis nedalyvavo nei deimantų kontra- 
"bandoje, nei širdžių vagystėse. Kyferio nuomone, jis buvo vertas 
ne daugiau nei prie užpakalio prilipęs purvas. Bet aš klausinėjau 
toliau. 

— O Kyferis? Su kuo jis iškeliavo? 

Senasis aukso ieškotojas nusijuokė, parodydamas virtinę nu- 
smailintų dantų. Sucypė: 

- Kyferis jau negali su niekuo keliauti. 

— Kodėl? 

- Jis serga. 

— Serga* Dėl Dievo, ką kalbi? 

Drebėdamas visu senu kūnu, roplys pakartojo: 

— Serga. Kyferis serga. La... labai serga. 

Klemanas juokėsi springdamas krauju. Atleidau gniaužtus ir 
leidau jam susmukti ant grindų. 

„ - Tai kas jam yra, senas kvaily? Sakyk. 
Jis, kaip visi bepročiai, žvairai dirstelėjo į mane ir vėl nusišiepė: 
- AIDS. Kytferis serga AIDS. 

Tekinas parskuodžiau mišku atgal pas Bekesą, Tiną ir kitus. Ap- 
sitvarsčiau ranką, paskui daviau nurodymą vėl keliauti. Šį kartą 
į Bajangą. Patraukėme tiesiai į vakarus platesniu taku. Kelionėje 
užtrukome dešimt valandų. Dešimt valandų tylaus, dusinančio, 
beprotiško ėjimo. Sustojome tik kartą, kad pribaigtume šaltus 
manijokų likučius. Vėl pradėjo lyti. Nebekreipėme jokio dėmesio 
į nenuilstančias vandens čiurkšles. Permirkę drabužiai lipo prie 
kūno ir trukdė eiti. Vis dėlto tempo nelėtinome ir aštuntą valandą 
vakaro prieš akis išvydome Bajangą. 

Tematėme mirksinčius tolimus ir retus žiburius. Ore tvyrojo 
manijokų ir žibalo kvapas. Kojos manęs beveik nelaikė. Širdį 
varstė nerimas, kaip atsibudus po slogučio. 

— Apsistosime vilose, kurios priklausė uždarytai miškų ūkio 
bendrovei „Kosica“, - pasakė Bekesas. 

Perėjome pamėklišką miestelį, paskui kirtome nendrėmis ap- 
augusią lygumą. Takas be perstojo vinguriavo. Staiga jis paplatėjo 
ir įžengėme į plačią savaną. Galėjai tik jausti begalinę erdvę, besi- 
driekiančią naktyje. Pasiekėme vakarinį miško pakraštį. 

Priėjome kelias vilas. Jos stovėjo atstu viena nuo kitos, lyg 
rodydamos, kad neturi nieko bendra tarpusavy. Staiga kelią už- 
tvėrė juodaodis su elektriniu žibintu. Jis kažką pasakė Bekesui 
sango kalba, o paskui nuvedė mus į erdvią rezidenciją su trumpa 
veranda. Už trijų šimtų metrų stovėjo kitas namas, keli jo langai 
švietė. Vyras su žibintu tyliai pasakė: 

— Saugokitės tos vilos. Joje gyvena siaubūnas. 

— Koks siaubūnas? 

- Čekas, vardu Otas Kyferis. Baisus žmogus. 

— Jis serga, ar ne? 

Juodaodis nukreipė žibinto spindulį man į veidą. 

- Taip. Labai serga. AIDS. Ar jį pažįstate? 

- Girdėjau apie jį. 

- Tas baltasis gadina mums gyvenimą, bose. Jis pernelyg igai 
nenumiršta. 

- Arjo būklė beviltiška? 

- Žinoma, - atšovė vyriškis. - Bet jis vis viena valdo šias vietas. 
Jis - pavojingas žvėris. Klaikiai pavojingas. Visi aplinkui jį pažįsta. 
Nugalabijo dievai žino kiek juodaodžių. Ir dabar jis laiko po ranka 
granatas ir automatus. Nori mus visus susprogdinti. Bet mes to 
neleisime! Pavyzdžiui, aš pats turiu šautuvą ir... 

Juodaodis sudvejojo, ar verta kalbėti toliau. Jis buvo vienų 
nervų kamuolys. 

- i tas 5 gyvena sn 
odis sustojo, vėl nušvietė mano veidą ir salausė - Atėjote su 
juo susitikti, bose? 

Naktis buvo sunki ir tiršta lyg pašildytas sirupas. 

— Ir taip, ir ne. Noriu tik jį aplankyti. Tai ir viskas. Vienas 
draugas prašė. 

Juodaodis nuleido žibintą ir atsiduso. 

- Keisti jūsų draugai, bose. Dabar čia niekas nebenori parduoti 
mums mėsos. Kalbama, kad kai Kyferis mirs, viskas bus sudeginta. 

Bekesas sunešė mantą į namą. Tina pradingo tamsoje. Sumo- 
kėjau juodaodžiui ir dar paklausiau: 

- O kaip gandrai, tie juodi ir balti paukščiai? Ar jie toli nuo čia? 

Juodaodis išskėtė rankas ir parodė lygumos pusėn. 

 - Gandrai? Kaip tik čia jie ir nusileidžia. Esame pačioje jų teri- 
torijos širdyje. Po kelių dienų jų bus tūkstančiai. Lygumoje, prie 
upės, šalia namų. Visur. Kiekviename žingsnyje! 

Mano klajonės baigėsi. Čia galutinis gandrų, Luji Antiocho ir 
Oto Kyferio kelionės tikslas, paskutinė grandis deimantų gran- 
dinėje. Palinkėjau vyriškiui labos nakties, pasiėmiau savo krepšį 
ir įėjau į namą. Jis buvo gana didelis, apstatytas žemais staliukais 

ir mediniais krėslais. Bekesas parodė mano miegamąjį, dešinėje 
pusėje koridoriaus gale. Įėjau į savo poilsio vietą. Virš lovos aukš- 
tyn kilo kabantis platus tinklas nuo moskitų. Jo tiulinės klostės 
paklausė: 

— Ar ateini, Luji? 

Buvo visai tamsu, bet pažinau Tinos balsą. 

— Ką čia veiki? - paklausiau netekęs žado. 

— Laukiu tavęs. 

Ji prapliupo juoktis, švytinčiais dantimis praplėšdama nakties 
skraistę. Nusišypsojau jai ir įsirangiau po tinklu nuo moskitų su- 
prasdamas, kad lemtis suteikė man paskutinę atokvėpio valandėlę. 

Keliais staigiais judesiais nuvilkau jos afrikietišką palaidinį. Su- 
stangrėję speneliai atsikišo lyg mažos juodos torpedos. Įsisiur- 
biau burna į jos minkštą aitrią lytį. Nežinau, ką norėjau atrasti. 
Gal užmarštį, švelnumą, o gal kokį nešvankų gailestį. Jos oda 
virpėjo. Švelnios šlaunys prasiskėtė, atverdamos mano žemiems 
instinktams visą karalystę. Balsas virš manęs kreipėsi sango kal- 
ba; paskui laibos rankos pakylėjo mane, apglėbė mano šlaunis ir 
nukreipė tiesiai į šešėlio šerdį. Tada lėtai, labai lėtai įsiskverbiau 
tarp Tinos šlaunų. 

Jos aistringas kūnas buvo stamantrus, sudėtas iš raumenų ir 
glamonių. Atrodė, kad jis mėgaujasi savo švelnumu ir jėga be 
jokių pastangų, tarsi beorėje erdvėje. Tina suprato, kuo mane 
jaudrina. Staigiais ir stipriais judesiais, kurių anksčiau nė nebuvau 
patyręs, ji žadino mano aistrą. Rankomis čiuopė slėpiningiausius 
mano kūno kampelius, glamonėdama pačias jautriausias vietas. 
Plaukiau prakaite ir aistros ugnyje, visa esybe jausdamas tik ją. 
Lūpomis lytėjau tamsias pažastis, burną, pilną laukinių dantų, 

stangrias virpančias krūtis. Staiga pernelyg greitai manyje sukilo 
netikėta banga ir džiaugsmingas sprogimas sukėlė skausmą. Tą 
akimirką nelyginant plėšydami sielą prieš mano akis praskriejo 
vaizdai. Regėjau vabzdžių sklidiną Gomunės kūną, suvarpytą 
Sikovo gerklę, krauju užlietą Marselio veidą ir liepsnose traškantį 
mano vaikystės tinklą nuo moskitų. Po kelių sekundžių viskas 
pradingo. Mano gyslas vėl užplūdo palaima, kartu nešdama ka- 
pinyno prieskonį. 

Tina dar nebuvo pasiekusi pasitenkinimo viršūnės. Ji trūkčiojo 
mano slaptus plaukelius, laižė, čiulpė, kandžiojo mano pažastis 
ir lytį, švelniu šviesiu liežuviu braukė mano odą, kol jos kūnas 
išsirietė gyvuliško įniršio lanku. Aš jau negalėjau jos patenkinti. 
Dejuodama Tina nuplėšė tvarsčius nuo sužeistos mano rankos 
ir susikišo mano pirštus į savo lytį, tokią rausvą ir virpančią, 
kad atrodė, jog šviečia tamsoje. Ritmingai spūsčiodama pasiekė 
orgazmą, kol kraujas iš mano atviros žaizdos lėtai sruveno jos 
šlaunimis. Sprogimas paskleidė kvapus, nuostabų aštrų dvelksmą, 
tarytum patį merginos patirtos palaimos aromatą. Tina atsilošė 
atgal ir nukrito ant paklodžių tarsi kokia malonumų gėlė, pražu- 
dyta savo pačios nektaro. 

Tą naktį nemiegojau. Per Tinos suteiktas atokvėpio pertraukėles 
nenustojau mąstęs. Galvojau apie slaptingą savo lemties logiką, 
nuolatinius jausmų ir nuostabos antplūdžius, man suteiktų po- 
tyrių didybę, kuri darė mano gyvenimą vis smurtingesnį ir pavo- 
jingesnį. Toje lemtyje slypėjo keista simetrija: audringi dangūs, 
Marselio draugystė, Saros ir Tinos glamonės atliepė geležinkelio 
stoties siaubui, žiaurumams okupuotose teritorijose ir išniekin- 
tam Gomunės kūnui. Visi šie įvykiai buvo dvi šalikelės to paties 
kelio, kuris vedė mane, noriu to ar nenoriu, link mano būties 
pabaigos. Ten, kur žmogus nustoja priešintis, kur jis priima mirtį, 
nes visa esybe supranta, kad sužinojo užtektinai. Taip, tą naktį po 
tinklu nuo moskitų susitaikiau su mintimi, kad ir aš galiu numirti. 

Staiga išgirdau garsus. Kelias sekundes kartojosi tas pats len- 
gvas įkyrus aidas, lyg begalė atspindžių ryto ore. Gerai pažinojau 
tą kleketavimą ir šnarėjimą. Pažvelgiau į laikrodį. Buvo šešta va- 
landa ryto. Pro žaliuzes skverbėsi aušros spinduliai. Tina miegojo. 
Nuėjau prie lango, atidariau jį ir pažvelgiau į lauką. 

Jie buvo čia. Minkšti ir pilkšvi stovėjo ant savo laibų kojų. 
Nusileidę vienu metu, dabar jie pasklido po visą lygumą, apsupo 
namelius, būriavosi prie upės krantų ar klaidžiojo tarp smailių 
nendrių. Supratau, kad atėjo metas. 

- Išeini? - sušnabždėjo Tina. 

Vietoj atsakymo sugrįžau po tinklu ir pabučiavau jos veidą. 
Kietai supintos kaselės driekėsi ant pagalvės, o akys blizgėjo kaip 
jonvabaliai prieblandoje. Kūnas skendėjo šešėliuose. Atrodė, kad 
pati aistra apsigyveno tos tamsos gelmėse. Nežinoma, paslaptinga, 
tačiau svaiginanti tą, kuris sugebės ją išvilioti. Niekad man nebuvo 
taip gaila, kad braukdamas delnais per tą geismingą liauną kūną 
negaliu jausti odos virpesių ir daugybės slaptingų spąstų saldybės, 
kerinčių vingių ir formų. 

Atsikėliau, apsirengiau ir patikrinęs diktofoną įsikišau jį į ki- 
šenę. Kol juosiausi dėklą, Tina priėjo ir apkabino mane savo 
ilgomis rankomis. Supratau, kad dalyvaujame tūkstančius kartų 
visose platumose ir visomis kalbomis vaidintoje amžinoje kario 
išvykimo scenoje. 

- Grįžk po tinklu nuo moskitų, - sumurmėjau. - Ten dar tvyro 
mudviejų kvapai. Rask juos vėl, mano mažoji gazele, ir surink. 
Išsaugok juos širdyje amžiams. 

Tina ne iš karto suprato, ką noriu pasakyti. Paskui jos veidas 
nušvito ir ji atsisveikino su manimi sango kalba. 

Lauke dangų buvo nušvietusi drėgna aušra. Aukšta žolė bliz- 
gėjo, o oras man atrodė toks tyras, kaip niekada anksčiau. Kiek 
akis užmato, visur stypčiojo tūkstančiai gandrų. Balti juodi. Juodi . 
balti. Buvo sulysę, išsekę, išpešiotomis plunksnomis, bet atrodė 

laimingi. Nuskridę dešimt tūkstančių kilometrų pasiekė tikslą. Aš 
buvau vienas. Iki savo tikslo man reikėjo žengti paskutinį žingsnį 
vienam - akis į akį susitikti su Kyferiu, gyvu numirėliu, žinančiu 
visas košmaro detales. Dar kartą patikrinau „Glocko“ apkabą ir 
patraukiau pirmyn. Čeko namas ryškėjo upės vandenų fone. 

Be garso užlipau verandos laiptais. Svetainėje radau mbačių gen- 
ties moterį, kuri knarkė susirietusi ant medinio gulto. Jos rūstus 
veidas skendėjo palaimos nenešančiame miege. Išilgai skruostų 
ankstyvo ryto šviesoje švytėjo ilgi randai. Aplink ją ant žemės 
miegojo keli vaikai, susisupę į skylėtas antklodes. 

Kairėje pusėje matėsi koridorius. Nustebau, kad namas labai 
panašus į tą, iš kurio ką tik išėjau. Mudu su Kyferiu apsigyvenome 
vienoduose namuose. Žengiau atsargiai. Šimtai driežiukų šmiri- 
nėjo sienomis, žvelgdami į mane sausomis akimis. Čia tvyrojo 
neapsakoma smarvė. Oras buvo prisigėręs upės dvoko. Ėjau tolyn. 
Nuojauta man sakė, kad čekas miega tokiame pat kambaryje, kaip 
ir aš, - koridoriaus gale į dešinę. Durys buvo atviros. Pažvelgiau į 
vidų. Kambarys skendėjo tamsoje. Po aukštu tinklu nuo moskitų 
stovėjo plati aukšta lova. Atrodė tuščia. Ant kavos staliuko stovėjo 
keli skaidrūs buteliukai ir mėtėsi du švirkštai. Žengiau dar kelis 
žingsnius į to mauzoliejaus vidų. 

— Ką čia veiki, žmogau? 

"Krūptelėjau ir sustingau. Balsas pasigirdo iš už tinklo nuo 
moskitų. Bet vargu ar jį buvo galima pavadinti balsu. Greičiau 
šnabždesys, seilėtas gūdus šnypštimas. Tariamus žodžius vos buvo 
įmanoma suprasti. Suvokiau, kad prisiminsiu tą balsą ligi grabo 
lentos. Paskui jis pridūrė: 

— Negali pakenkti jau mirusiam žmogui. 

Prisiartinau. Kaip išsigandęs vaikas virpančia ranka spaudžiau 
pistoletą. Pagaliau įžiūrėjau pavidalą, gulintį po tiulio klostėmis. 
Negalėjau suvaldyti pasibjaurėjimo, kylančio iš sielos gelmių. Li- 
gos subjaurotą Kyferį buvo galima aprašyti medicinos vadovėlyje. 
Iš kūno belikę vieni kaulai, aptraukti sudribusia oda. Nuplikęs, be 
antakių, be jokių kitų plaukų ant kūno. Juodais spuogais ir sausais 
šašais nusėta kakta, kaklas ir rankos. Jis vilkėjo baltus marškinius, 
ištepliotus tamsiais dryžiais, ir sėdėjo lovoje kaip žmogus, jau 
išgyvenęs savo paties mirtį. 

Negalėjau įžiūrėti veido bruožų. Spėjau, kur yra akiduobės, nes 
iš dviejų skylių žibėjo sieros spalvos žiburėliai. Vienintelis ryškus 
bruožas - tai pajuodusios lūpos glotnioje odoje. Už jų matėsi dar 
labiau pajuodusios dantenos, iš kurių kyšojo nelygūs ir pageltę 
blizgantys keli dantys. Taip atrodė į mane prabilusi pabaisa. 

— Turi užrūkyti? 

— Ne. 

- Šunsnukis. Kokių velnių čia atėjai? 

— Aš... aš noriu kai ko paklausti. 

Kyferis ėmė seilėdamasis kikenti. Rudos seilės tiško ant marš- 
kinių. Jis nekreipė dėmesio. Sunkiai prakalbo vėl: 

- Taip, žinau, kas esi. Esi tas mažas šūdžius, kuris kniso mūsų 
verslą pastaruosius du mėnesius. Manėme, kad keliausi kitur. Į 
Sudaną. 

— Teko keisti planus. Tapau labai jau nuspėjamas. 

- Ir atėjai čia, kad ištrauktum iš irštvos senąjį Kyferį, ar ne? 

Neatsakiau. Nemačiomis įjungiau diktofoną. Kyferis kvėpavo 
gargaliuodamas ir šnopuodamas, seilės tekėjo raukšlėmis. Buvo 
panašu į pelkėje įklimpusio vabzdžio dūzgimą. Laikas slinko. 
Kyferis paklausė: 

— Ką nori sužinoti, sūneli? 

— Viską, - atsakiau. 

— Ir kodėl gi turėčiau tau pasakoti? 

Bejausmiu balsu atsakiau: 

— Nes esi kietas, Kyferi. Ir kaip visi kietuoliai laikaisi tam tikrų 
taisyklių, kaip antai kovos ir nugalėtojo. Sofijoje nužudžiau bulga- 
rą, kuris dirbo Bėmui. Izraelyje nužudžiau Miklošą Sikovą, kitą jo 
parankinį. Mbaikyje truputį papurčiau Mdiaję, ir jis man pasakė, 
ką prieš penkiolika metų liepei jam parašyti. Išdaužiau dantis 
Klemanui ir atsekiau tave ligi šios vietos, Kyferi. Taigi atrodo, 
kad visais atžvilgiais nugalėjau. Žinau, kaip naudojatės gandrais 
kontrabanda gabendami deimantus. Taip pat žinau, kad ieškojote 
praeitą balandį dingusių akmenų. Žinau, kaip buvo organizuotas 
jūsų tinklas. Taip pat žinau, kad Izraelyje nužudėte Idą Gaborą 
už tai, kad jis perprato jūsų sistemą. Žinau daugybę dalykų, Ky- 
feri. O šį rytą aptikau tave. Tavo deimantų kontrabandos dienos 
baigėsi. Maksas Bėmas mirė, o ir tu šiame pasaulyje neužsibūsi. 
Aš laimėjau, Kyferi, ir būtent dėl to tu prabilsi. 

Šniokštimas nesiliovė. Tamsoje atrodė, kad Kyferis knarkia. 
Arba kad jis - bauginanti gyvatė, kuri šnypščia aptikusi grobį. 
Pagaliau jis sušnabždėjo: 

- Gerai, vaiki. Sudarykime sandėrį tarp mūsų dviejų. 

Suniokotas ligos ir su nutaikytu į jį pistoleto vamzdžiu, Kyferis 
vis dar vaidino kietuolį. Čekas kėlė sąlygas. Tulžinguose žodžiuose 
išgirdau vos juntamą slavišką akcentą. 

- Jei jau taip daug iššniukštinėjai, tai turi žinoti, kad čia mane 
vadina Tėtušiu Granata. Greta savęs lovoje turiu šiltutėlę granatą, 
pasirengusią sprogti bet kuriuo momentu. Taigi renkamės vieną 
iš dviejų. Arba aš šį rytą išpasakoju viską, o tu atsidėkodamas už 
tai mane nušauni. Arba tau neužtenka ryžto tai padaryti, ir aš 
susprogdinsiu mus abu. Dabar. Suteikei man puikią progą viską 
užbaigti, vaiki. Pačiam vienam pernelyg sunku. 

Nurijau seilę. Pragariška Kyferio logika gadino nervus. Juk ir 
taip po kelių dienų jis mirs, tad kam reikia savižudybės ir mano 
„Glocko'? Atsakiau: 

- Sutinku, Kyferi. Kai baigsi pasakoti, mano ranka nesudrebės. 

Mirštantis žmogus pašaipiai sušnarpštė. Nuo lūpų nutekėjo 
juodi pūliai. 

— Gerai. Taigi atidžiai klausykis. Nes nedaug išgirsi tokių is- 
torijų, kaip šioji. Viskas prasidėjo aštuntajame dešimtmetyje. Aš 
buvau Bokasos patikėtinis. Tuo metu reikėjo daug ką nuveikti. 
Visi siekė pralobti - nuo vagišių ligi ministrų. Aš dirbau purvinus 
darbus ir gaudavau savo dalį. Gyvenimas buvo puikus. Bet Bokasa 
visai išsikraustė iš proto. Buvo dviejų Martinų istorija, buvo kapo- 
jamos ausys, augo valdžios godulys, žodžiu, reikalai ėjo blogyn... 

1977 metų pavasarį Bokasa pasiūlė man kitą darbą. Reikėjo ly- 
dėti Maksą Bėmą. Šveicarą šiek tiek pažinojau. Dirbo gerai, bet vis 
stengdavosi ištaisyti neteisybes. Norėjo likti švariomis rankomis, 
nors iki kaklo murdėsi nešvariuose kavos ir deimantų sandėriuo- 
se. Tais metais Bėmas atrado deimantų klodą netoli Mbaikio. 

Nestebęs perklausiau: 

- Klodą? 

- Aha. Miške. Bėmas sutiko kelis kaimiečius, kurie upelių vago- 
se rasdavo nuostabių deimantų. Jis pasikvietė pažįstamą geologą, 
būrą, kad ištirtų radinį ir padėtų įsteigti kasyklas. Bėmas buvo 
švarus, bet Bokasa juo nepasitikėjo. Jis įsikalė sau į galvą, kad 
šveicaras ketina sukčiauti. Todėl paskyrė mane Bėmo ir geologo 
ekspedicijos vadovu. Būras buvo vardu van Dėtenas. 

- Ekspedicija „PR 154“. 

- Tikrai taip. 

— O paskui? 

- Viskas vyko kaip numatyta. Nuo SCAD keliavome tiesiai į 
pietus. Pėsti, žliaugiant lietui, lydimi tuzino nešikų. Pasiekėme 
klodą. Bėmas ir pedikas darė savo tyrimus. 

— Pedikas? 

- Van Dėtenas buvo homoseksualus. Didelis būras pederastas, 
pamėgęs juodukų subines ir mažamečius darbininkus. Ar reikia 
aprašinėt, vaiki? | 

- Varyk toliau, Kyteri. 

- Jiedu kartu dirbo keletą dienų. Žvalgė, kasė, darė analizes. 
Pradinės Bėmo prielaidos pasitvirtino. Klodas buvo kimšte pri- 
kimštas deimantų. Be to, išskirtinės kokybės. Nedideli, bet visiškai 
skaidrūs. Van Dėtenas netgi manė, kad būtų galima gauti milžiniš- 
ką pelną. Tą vakarą išgėrėme už kasyklos klestėjimą ir mūsų atlygį. 
Tada iš niekur išniro pigmėjas su pranešimu Maksui Bėmui. Taip 
jau yra miške. Akai - mūsų laiškanešiai. Šveicaras perskaitė laišką 
ir čia pat susmuko purve. Jo oda išsipūtė nelyginant padanga. Jį 
ištiko širdies smūgis. Pribėgo van Dėtenas. Jis nutraukė Bėmui 
marškinius ir ėmė masažuoti krūtinę. Tuo metu aš pakėliau raštelį. 
Jame buvo pranešama apie ponios Bėm mirtį. Nė nežinojau, kad 
„jis turi žmoną. Bet sūnus iš karto viską suprato. Jis puolė į isteriją 
ir ėmė verkšlenti kaip kūdikis - toks jis ir buvo. Ne vieta jam ten, 
kur spiečiai moskitų ir upeliuose knibžda siurbėlės. 

Visi puolėme į paniką. Atmink, kur mes buvome, vaiki. Už 
trijų dienų žygio nuo SCAD ir keturių nuo Mbaikio. Todėl niekas 
niekaip negalėjo ten Bėmo išgelbėti. Jis buvo pasmerktas. Žinojau 
tai ir norėjau tik vieno - išsigauti iš ten ir pamatyti gabalėlį dan- 
gaus. Nešėjai padirbo neštuvus. Mes surinkome kelionės mantą. 
Bet Bėmas atgavo sąmonę. Jo požiūris buvo kitoks negu mūsų. 
Norėjo keliauti tolyn į pietus. Sakė, kad žino ligoninę tuoj už 
Kongo sienos. Ten esąs gydytojas. Vienintelis žemėje gydytojas, 
kuris galėtų jį išgelbėti. Jis šaukė ir klykė, kad nenori mirti. Sūnus 
jį palaikė, o van Dėtenas atrodė labai nusiminęs. Jėzau Kristau! 
Norėjau visus ten ir palikti, bet nešikai buvo greitesni už mane. 
Jie pabėgo nė neatsiėmę viso atlyginimo. 

Taigi neturėjau iš ko rinktis. Reikėjo tempti neštuvus ir rūpintis 
vaikiščiu, kuris visą laiką raudojo savo motinos. Suleidome jo tė- 
vui vaistų, o paskui keturiese išvykome - aš, van Dėtenas ir abudu 
Bėmai. Paskutinės vilties kelionė. Bet visų keisčiausia buvo tai, kad 
po kokių septynių ar aštuonių valandų žygio priėjome ligoninę. 

Neįtikėtina! Didžiulis pastatas, nutėkštas džiunglių viduryje. O 
šalia jo laboratorija, ir visur lakstantys negrai baltais chalatais! Iš 
karto pajutau, kad čia kažkas ne taip. Viskas atrodė labai keistai. 
Tada pasirodė jis. Aukštas, kokių keturiasdešimt metų vyriškis, 
gražus. Pasiust galima! Džiunglių glūdumoje pasirodo šis tipas, 
išsipustęs kaip naftos magnatas, ir ramiu balsu klausia: „Kas čia 
darosi?“ 

Mano smilkiniai ėmė tvinkčioti. Ausyse gaudė nuo augančios 
nervų įtampos. Pirmą kartą išgirdau apie tą daktarą. Paklausiau: 

— Kas jis toks? 

— Nežinau. Taip ir nesužinojau. Bet iš karto supratau, kad su 
Bėmu jie seniai pažįstami ir kad šveicaras ne kartą buvo jį sutikęs 
džiunglėse. Be abejo, per ankstesnes ekspedicijas. 

Ant iš lapų supintų neštuvų gulintis Bėmas klykė. Maldavo 
gydytojo padaryti ką nors, bet ką, nes jis nenorįs mirti. Pasmirdo. 
Bėmui paleido vidurius. Niekada negalėjau pakęsti Bėmo, pati- 
kėk manimi, vaiki. Bet matyti jį tokios būsenos buvo per daug. 
Šlykštynė! Mes buvome kietuoliai baltieji Afrikoje, berniuk. Su- 
šikti baltieji Afrikoje! Bet miškas jau buvo pagraužęs mus. Taigi 
gydytojas pasilenkė ir sušnabždėjo: „Ar esi pasirengęs, Maksai? 
Pasirengęs viskam?“ Balsas buvo švelnus. Jis atrodė nužengęs 
tiesiai iš aukštuomenės žurnalo puslapių. Bėmas sugriebė jį už 
apykaklės ir saumurmėjo dusliu balsu: „Išgelbėk mane, daktare. Ži- 
nai mano bėdą ir kokie sraigteliai ten nesisuka. Tai išgelbėk mane. 
Tai tavo šansas parodyti, ko esi vertas. Mes turime deimantų. Tai 
ištisas lobis. Ten šiauriau, džiunglėse!“ Tai buvo beprotybė! Jiedu 
kalbėjosi kaip vos vakar išsiskyrę seni bičiuliai. Bet keisčiausia 
tai, kad Bėmas kalbėjo su juo kaip su širdies ligų specialistu. O 
ką širdies ligų specialistui veikti džiunglėse? 

Kyferis nutilo. Dienos šviesa lėtai skverbėsi į kambarį. Čeko 
veide atsispindėjo visos jo baimės. Pajuodusios dantenos blizgėjo 
šešėlyje. Skruostikauliai buvo išsišovę, lyg kėsindamiesi prakirsti 

juos gaubiančią odą. Staiga pajutau nepaprastą gailestį šiam žudi- 
kui su paslėpta granata. Niekas šioje žemėje nėra nusipelnęs taip 
siaubingai pūti. Kyferis tęsė pasakojimą: 

— Tuomet gydytojas užkalbino mane. Jis pasakė: „Aš operuo- 
siu.“ - „Ką, čia? - paklausiau. - Ar išprotėjote?“ - „Neturime kitų 
galimybių, pone Kyferi, - atsakė jis. - Padėkite man jį pernešti.“ 
Staiga suvokiau, kad jis kreipiasi į mane vardu. Kad pažįsta mus 
visus tris, net ir van Dėteną. Pernešėme senąjį Maksą į namą, į 
didelį fajanso plytelėmis išklijuotą kambarį. Burzgė kažkoks oro 
kondicionierius. Viskas buvo panašu į operacinę. Sterilu ir visa 
kita. Bet iš kažkur labai toli sklido kraujo kvapas, nuo kurio pyko 
širdis. 

Kyferis pasakojo apie skerdyklą, kurią pažinojau iš pas Bėmą 
rastų fotografijų. Galvosūkio detalės viena po kitos gulė į savo 
vietas. Nuo sukrėtimo pasipurčiau. Apgraibomis prisitraukiau 
krėslą ir lėtai atsisėdau į jį. Kyferis nusišaipė: 

- Blogai jautiesi, sūneli? Laikykis: visas smagumas dar prieš 
akis. Pirmajame steriliame kambaryje reikėjo išsimaudyti po 
dušu ir persirengti. Tada nuėjome į kitą kambarį, kuriame ir 
buvo pati operacinė, stiklinės užtvaros perskirta į dvi dalis. Joje 
buvo du nikeliuoti operaciniai stalai. Ant vieno paguldėme Bėmą. 
Gydytojas veikė ramiai ir draugiškai, tad senis Maksas, atrodė, 
aprimo. Po to grįžome į pirmąjį kambarį, kuriame mūsų laukė 
sūnus. Chirurgas švelniai tarė jam: „Man reikės tavo pagalbos, 
drauguži. Kad padėčiau tėveliui, turiu paimti truputį tavo kraujo. 
Tai nepavojinga. Nieko nė nepajusi. - Tada jis atsisuko į mane ir 
pareiškė: - Palikite mus, Kyferi. Operacija sudėtinga, ir dabar aš 
turiu jai parengti pacientus.“ Taigi palikau juos, vaiki. Galvoje ūžė 
ir kunkuliavo. Nebežinojau, kur esąs. Lauke vėl lijo kaip iš kibiro. 
Susiradau van Dėteną. Jis drebėjo kaip epušė. Aš irgi nekaip jau- 
čiausi. Slinko valandos. Pagaliau antrą valandą nakties pasirodė 
gydytojas. Visas apsitaškęs kraujais. Veidas nuvargęs ir išbalęs kaip 

popierius. Iššokusios venos tvinkčiojo. Vos tai pamatęs, pamaniau 
sau: „Bėmas mirė.“ Bet tada jis išsišiepė bjauria šypsena. Akys 
švytėjo žibalinių lempų šviesoje. Tarė: „Maksui Bėmui pavojus 
negresia. - Po to pridūrė: - Bet jo sūnaus išgelbėti negalėjau.“ 
Atsistojau, o van Dėtenas susiėmęs galvą sumurmėjo: „Dieve 
mano...“ Aš sušukau: „Kas sūnui? Kokį šūdą sumalei? Ką padarei 
vaikui, šunsnuki mėsininke?“ Puoliau į kliniką jam dar nieko ne- 
spėjus atsakyti. Tai buvo tikras labirintas, ištisai išklotas baltomis 
glazūruotomis plytelėmis. Galiausiai vėl atradau operacinę. Duris 
saugojo arabas, ginkluotas kalašnikovo automatu „AK-47“, bet 
pro stiklą galėjau matyti skerdynių žymes. 

Plytelės buvo nutaškytos raudonai. Sienomis tekėjo kraujas. 
Du stalai buvo užlieti raudoniu. Niekada nebūčiau patikėjęs, 
kad žmogaus kūne gali būti tiek kraujo. Ore sklandė sumautas 
dvėsenos kvapas. Suakmenėjau vietoje. 

Kambario gilumoje tamsoje įžiūrėjau senąjį Maksą, ramiai 
miegantį po balta antklode. Bet arčiau pertvaros pamačiau jaunąjį 
Bėmą. Atrodė kaip po sprogimo, visas vien kraujai ir išdarkyti 
viduriai. Žinai apie mane, vaiki. Nebijau mirties, ir man visa- 
da patikdavo kankinti žmones, ypač negrus. Be tai, ką išvydau, 
pranoko mano vaizduotę. Visas kūnas buvo vien žaizdos. Net 
negalėčiau smulkiai apsakyti, kokių žaizdų mačiau. Vaikiuko 
krūtinė buvo perskrosta, nuo gerklės ligi bambos. Viduriai išvirtę 
ir kybojo ant pilvo. 

Nereikėjo Einšteino proto, kad suvoktum, ką padarė chirurgas. 
Jis išplėšė sūnaus širdį ir persodino ją į tėvo kūną. Turi būti geni- 
jus, kad atliktum tai džiunglių glūdumoje. Bet tai, ką pamačiau, 
nebuvo genijaus šedevras. Tai buvo bepročio, suknisto nacio ar 
dar nežinia kieno žiaurybė. Negalėjau tverti, žmogau. Visus pen- 
kiolika metų po to kiekvieną naktį prisimindavau tą išniekintą 
kūną. Pasilenkiau arčiau, prispaudžiau veidą prie stiklo. Norėjau 
išvysti jaunojo Bėmo veidą. Galva buvo pakreipta neįtikimu šimto 

aštuoniasdešimties laipsnių kampu. Pamačiau, kad akys išsiplė- 
tusios iš siaubo. Vaikio burna buvo užkimšta. Supratau, kad tas 
niekšas viską darė jam esant sąmoningam ir nenaudojo jokių 
anestezuojančių priemonių. Išsitraukiau ginklą ir išėjau į lauką. 
Gydytojas laukė manęs su keturiais apsimuturiavusiais, ligi dantų 
ginkluotais vyrais. 

Jie nukreipė į mane žibalinius žibintus. Buvau apakintas. Nieko 
negalėjau matyti. Tik girdėjau saldų kaip sirupas gydytojo balsą: 
„Būk protingas, Kyferi. Žengsi žingsnį, ir aš nudėsiu tave kaip 
šunį. Dabar tapai vaiko nužudymo bendrininku. O tai reiškia 
mirties nuosprendį tiek Konge, tiek Centrinės Afrikos Respub- 
likoje. Bet jei laikysiesi mano nurodymų, niekas nepatirs jokios 
žalos, ir visi netgi galime pasidaryti nepaprastai turtingi...“ Tada 
gydytojas pasakė, ką turiu padaryti. Turėjau pristatyti vaiko kūną į 
Mbaikį ir sukurpti oficialią mirties versiją susitaręs su juodaodžiu 
daktaru. Vien iš to jau pelnyčiau kelis tūkstančius. Tam kartui. 
O ateityje šviestųsi dar pelningesni verslai. Pasirinkimo neturė- 
jau. Pritvirtinau Filipo Bėmo kūną prie neštuvų ir dviejų nešikų 
lydimas patraukiau link SCAD, senį Bėmą palikęs su pamišėliu. 
Van Dėtenas tuo laiku jau buvo išnešęs kudašių. Susiradau savo 
sunkvežimį, sėdau į jį ir nuvažiavau į Mbaikį su vaiko kūnu. Viskas 
buvo taip klaiku. Tačiau tikėjausi, kad džiunglių rūstybė užgrius 
gydytoją ir išsklaidys tą košmarą. 

Taigi tą siaubingą naktį Bėmas, Kyferis ir van Dėtenas, patys 
to nenorėdami, pardavė sielą velniui. Man nė į galvą neatėjo, kad 
kažkas kitas duoda nurodymus tai trijulei. Nuo tos 1977 metų 
rugpjūčio nakties trijulė tapo visiškai priklausoma. Pasidarė aiš- 
ki titano plokštelės Bėmo širdyje paskirtis: tai buvo daiktinis 
įrodymas - daktaro „parašas“, liudijantis įvykdytą žmogžudystę 
ir leidžiantis chirurgui kontroliuoti Bėmą ir netiesiogiai kitus du 
jo bendrus. 

- Žinau, kas nutiko paskui, Kyferi, - pasakiau. - Apklausiau 
Mdiaję. Padiktavai jam pomirtinės apžiūros ataskaitą ir su kūnu 
nuvykai į Bangį. Kas toliau? 

— Kažko pripaisčiau Bokasai. Sakiau, kad mus užpuolė gorila, 
kad jaunasis Bėmas žuvo, o senasis Maksas sugrįžo į Šveicariją per 
Brazavilį. Viskas baltais siūlais siūta, bet Bokasai niekas nerūpėjo. 
Jis labiausiai norėjo sužinoti, ar mes radome deimantų. Po trijų 
mėnesių jis bus karūnuotas imperatoriumi. Tad visur ieškojo 
brangakmenių savo „karūnai“. Į džiungles visiškai slaptai buvo 
išsiųsta grupė žvalgytojų. Darbui vadovavau aš. Iki spalio buvo 
iškasta nepaprastai gražių deimantų. Juos iš karto supakavo ir 
nuskraidino į Antverpeną apdoroti. 

— Kada vėl sutikai Bėmą? 

— Po pusantrų metų, 1979-ųjų sausio mėnesį Bangyje. Nega- 
lėjau patikėti savo akimis. Senis Maksas buvo baisiai sublogęs. 
Judėjo lėtai ir atsargiai. Trumpai kirpti plaukai dar labiau pabalo. 
Radome ramią vietelę pokalbiui prie Ubangio upės. Mieste ėmė 
darytis neramu. Prasidėjo studentų manifestacijos. 

— Ką Bėmas tau pasakė? 

- Pasiūlė dalyvauti keisčiausiame plane, kokį kada nors buvau 
girdėjęs. Jis pasakė maždaug taip: „Bokasos valdymas baigiasi, 
Kyteri. Po kelių savaičių jis bus nuverstas nuo sosto. Niekas, be 
mudviejų, nežino tikrųjų Sikamino kasyklų pajėgumų. O tu joms 
vadovauji. Juk tu kontroliuoji kasėjus ir tvarkai išgautus deimantus, 
ar ne? Visi žinom, kaip vyksta darbai miške. Kas tau neleistų pasi- 
laikyti geriausius akmenis sau? Niekas niekada neatvyks patikrinti, 
kiek tiksliai išgaunama iš upokšnių.“ Bėmas, Afrikos svieto lygin- 
tojas, įkalbinėjo mane tapti deimantų vagimi. Neliko abejonių, kad 
po „operacijos“ jis tapo kitu žmogumi. „Man, - pridūrė jis, - su 
Afrika baigta. Negaliu čia grįžti. Niekad. Bet galiu priiminėti tavo 
deimantus Europoje ir pardavinėti juos Antverpene. Ką manai?“ 

Susimąsčiau. Kai dirbi tokį darbą, kaip mano, deimantų kontra- 
banda yra pati didžiausia pagunda. Kiauras dienas tupi iki kaklo 
mėšle ir stebi, kaip nesuskaičiuojami lobiai slysta pro tavo pirštus. 
Bet kartu žinojau, kaip tai rizikinga. Taigi paklausiau: „O kas bus 
kurjeriai, Bėmai? Kas perveš deimantus?“ Tada Bėmas atsakė: „Tas 
ir yra, Kyferi. Kurjerius aš turiu. Tokius kurjerius, kurių niekas 
niekad neaptiks ir nesuims. Kurjerius, kurie neskrenda lėktuvu, 
neplaukia laivu, nekeliauja jokia kita transporto priemone, kurių 
nestabdo ir netikrina jokia muitinė.“ Žiūrėjau į jį netardamas nė 
žodžio, nė nešyptelėdamas. Tada jis man pasiūlė vykti į vakarus, 
į Bajangą, kad galėtų man pristatyti savo „kurjerius“. 

Lygumoje mačiau vien tūkstančius gandrų, kurie ruošėsi iš- 
skristi į Europą. Bėmas padavė man savo žiūronus ir parodė į 
gandrą su žiedu ant kojos. Jis pasakė: „Aš rūpinuosi gandrais jau 
dvidešimt metų. Kai kovo mėnesį jie grįžta į Europą, pasitinku 
juos, maitinu ir žieduoju jauniklius. Per tuos dvidešimt metų ste- 
bėjau jų migravimo kelius, gyvenimo ciklą ir visus kitus dalykus, 
kurie mane žavėjo nuo pat jaunystės. Dabar tie mano tyrinėjimai 
pasitarnaus mums netikėtu būdu. Pažvelk į tą paukštį.“ 

Jis parodė vieną žieduotą gandrą. „Akimirką įsivaizduok, kad 
vieną ar kelis neapdorotus deimantus įkišu į žiedo vidų. Kas 
atsitiks? Po dviejų mėnesių deimantai atsiras Europoje, tiksliai 
žinomame lizde. Tarytum viskas būtų matematiškai apskaičiuota. 
Gandrai kasmet grįžta į tą patį lizdą. Jei tą patį būdą pritaikytume 
visiems žieduotiems gandrams, galėtume pristatyti tūkstančius 
brangakmenių be menkiausios rizikos. Pavasarį aš aplankau lizdus 
ir surenku deimantus. O tada man belieka nuvažiuoti į Antver- 
peną ir juos parduoti.“ 

Staiga šveicaro planas man pasirodė visai įmanomas. Paklau- 
siau: „O ką reikės veikti man*“ Jis atsakė: „Kasyklose sezono metu 
atrinksi ir pasiliksi sau pačius geriausius akmenis. Tada vyksi čia, 
į Bajangą, ir sukaišiosi juos į gandrų žiedus. Duosiu tau šautuvą ir 

šovinių su migdomaisiais. Juk tu geras šaulys, Kyferi. Toks darbas 
užimtų ne daugiau kaip porą savaičių. O už jį gautum dešimt 
tūkstančių dolerių kasmet.“ Tai buvo smulkmena, palyginti su 
pelnu, kurį būtų galima gauti iš tokio projekto. Bet mūsų draugas 
šveicaras paaiškino, kad šiame versle dalyvaus ne vien jis. Tada 
aš supratau, kas vyksta. 

Mintis buvo ne jo. Planą sumanė tas chirurgas, gydytojas iš 
džiunglių. Mes buvome įklimpę iki kaklo, ir jis galėjo mus pri- 
versti tą planą vykdyti. Tokia pat sistema veiktų ir rytų pusėje, 
kur mano vaidmenį Pietų Afrikoje vaidintų van Dėtenas. Buvome 
pėstininkai kažkieno kito žaidime, bet vis viena galėjome tapti ne- 
paprastai turtingi. Tariau „sutinku“. Visa kita jau žinai. Deimantų 
grobimo planas veikė puikiai. Kiekvieną pavasarį gandrų žiedus 
užtaisydavau daugiau kaip tūkstančiu nedidelių deimantų. Į mano 
šifruotą sąskaitą Šveicarijoje buvo pervedama mano pelno dalis. 
Viskas buvo puiku ir Vakaruose, ir Rytuose, bet praeitą balandį... 

Kyferis nutilo. Garsiai lūpomis įsiurbė oro, paskui visu kūnu 
išsirietė, lyg jį kankintų nepakeliamo skausmo spazmai. Tada vėl 
atvirto atgal ir pažvelgė į mane iš tuščių juodų akiduobių. 

- Atleisk, vaiki. Metas pasistiprinti. 

Nuo staliuko Kyferis sugriebė švirkštą ir iš buteliuko įsiurbė 
morfijaus dozę. Pasiruošė injekcijai keliais greitais judesiais. Čeko 
rankos nedrebėjo. Paėmė rudos gumos atraižą, ištiesė kairę ranką 
ir atsiraitojo rankovę. Ranka buvo nusėta juodų dėmių nelyginant 
sukrešėjusio kraujo šašų, kurie atrodė kaip keisti atolai pieno jū- 
roje. Patyrusiais judesiais jis užveržė ranką, laikydamas švirkštą 
tarp dantų. Venos iš karto išpampo. Adatos galiuku Kyferis jas 
tyrinėjo, ieškodamas tinkamiausios vietos dūriui. Staiga smeigė. 
Vis dar susikaupęs, susirietė pajutęs vaisto veikimą. Pliką galvą 
nušvietė saulė, ir ji sužvilgo baltai, kaip spindintis akmuo. Po oda 
suvirpėjo kaulėti sąnariai. Po kiek laiko Kyferis atsipalaidavo., 
Nusijuokė pats sau ir atsilošė, vėl panardindamas galvą į šešėlį. 

Mąsčiau apie paskutinius čeko žodžius. Taip, visa kita aš žino- 
jau. Balandį Rytų Europos gandrai negrįžo. Bėmas supanikavo 
ir pasiuntė savo parankinius. Du iš jų sekė gandrų maršrutu, bet 
nieko nerado. Jie sugebėjo tik nužudyti Idą, vienintelį žmogų, 
kuris galėjo pasakyti, kas nutiko. Tada Maksui Bėmui kilo mintis 
mane pasiųsti tuo pačiu keliu. Jis liepė abiem bulgarams sekti 
mane, įsakęs nužudyti, jei pasidarysiu per daug „smalsus“. Taigi 
jis pasmerkė mane myriop tikėdamasis, kad man pavyks bent 
šį tą sužinoti apie gandrus. Liko neatsakytas klausimas: kodėl 
mane? Gal Kyferis galėtų padėti rasti atsakymą į šį klausimą? Lyg 
perskaitęs mano mintis, jis paklausė: 

— Vieno nesuprantu, vaiki, kodėl tu sekei tuos paukščius. 

— Pagal Bėmo nurodymus. 

- Bėmo nurodymus! 

Kyferis juokėsi ilgai ir kažkaip lipniai - baisus, trūksmingas 
šnypštimas - ir dar kelios juodos gijos nudryko ant marškinių. 
Jis kartojo: 

- Pagal Bėmo nurodymus! Bėmo nurodymus! 

Perrėkiau jo gargaliavimą: 

- Nežinau, kodėl jis pasirinko mane. Nieko neišmanau apie 
ornitologiją ir nebuvau įtrauktas į jūsų sistemą. Taigi, matyt, Bė- 
mas išsiuntė mane tam tikra prasme prieš jus, kaip kokį pėdsekį 
šunį mirtiname žaidime. 

Kyferis atsiduso. | 

- Dabar tai jau nieko nebereiškia. Šiaip ar taip, likome išdurti. 

— Ką nori tuo pasakyti? 

- Bėmas miręs, vaikine. O be jo subyra visa sistema. Tik jis 
vienas žinojo, kur yra lizdai ir kokie gandrų numeriai. Tas žinias 
nusinešė į kapą. Kartu su mumis, nes mes nebereikalingi, o be 
to, per daug žinome. 

— Kas tokie? 

— Aš, van Dėtenas ir du bulgarai. 

— Dėl to slepiesi Bajangoje? 
 - Taigi. Sprukau. Bet vos čia atvažiavęs susirgau. Likimo ironija, 
sūnau. AIDS šešiasdešimtmečiui - belieka tik juoktis. 

— O kaip van Dėtenas? 

— Nežinau, kur jis. Eina velniop! 

— Kas tave persekioja, Kyferi? 

- Visa sistema ar tik gydytojas, nežinau. Priklausėm platesniam, 
kažkokiam tarptautiniam tinklui, supranti? Bet aš buvau įstrigęs 
šitoj skylėj pastaruosius dešimt metų. Nieko negaliu pasakyti 
apie tai. Bėmas buvo vienintelis žmogus, su kuriuo palaikiau ryšį. 

— Ar pavadinimas „Vienas pasaulis“ tau ką nors sako? 

- Nedaug. Žinau, kad jie įkūrė misiją netoli Sikamino. Kažkokia 
vienuolė, kuri slaugo pigmėjus. Ne visai mano sritis. 

Operacijos be nuskausminamųjų ir širdžių vagystės tikrai ne- 
buvo Kyferio sritis. Bet toliau atkakliai klausinėjau: 

- Sikovas turėjo Jungtinių Tautų pasą. Ar įmanoma, kad, jums 
nežinant, jis dirbo „Vienam pasauliui? 

— Taip, įmanoma. 

— Ar ką nors žinai apie čigono, vardu Radžkas Nikoličius, 
nužudymą praėjusią gegužę Bulgarijoje, netoli Sliveno miesto? 

— Ne. 

— O apie Gomunės, jaunutės pigmėjės iš Zoko stovyklos, nu- 
žudymą netoli Sikamino prieš dešimt dienų? 

Kyferis atsisėdo. 

— Netoli Sikamino? 

— Nevaidink nekalto, Kyferi. Juk, po velnių, gerai žinai, kad 
gydytojas sugrįžo į Centrinės Afrikos Respubliką. Jis netgi nau- 
dojosi tavo sraigtasparniu. 

Kyferis sudribo atgal ir saumurmėjo: 

— Esi tikrai gerai informuotas, mažyli. Prieš dešimt dienų Bo- 
nafė atsiuntė man pranešimą. Daktaras grįžo į Bangį. Manau, kad . 
ieškojo deimantų. 

— Deimantų? 

- Šių metų derliaus. Vienu ar kitu keliu deimantai turėjo iš- 
skristi. - Jis nusišaipė. - Bet daktaras manęs nesurado. 

Nutariau blefuoti. 

- Jis tavęs nerado todėl, kad neieškojo. 

Čekas vėl atsisėdo. 

— Ką čia paistai? 

- Čionai jis atvyko ne deimantų, Kyferi. Jam pinigai tėra prie- 
monė tikslui pasiekti. Antraeilis dalykas. 

- Tai ko jam prireikė šiame negrų knibždėlyne? 

— Jis atvyko dėl Gomunės, kad išpjautų jos širdį. 

Jis nusispjovė. 

— Kvailystė! Netikiu! 

— Mačiau mergaitės kūną, Kytferi. 

Čekas susimąstė. 

— Vadinasi, ne dėl manęs... Na ir velniai jo nematė. Dabar ga- 
lėsiu mirti ramus. 

— Dar nemirei, Kytferi. Ar niekada daugiau nematei to gydytojo? 

— Ne, niekada. 

— Nežinai, kuo jis vardu? 

— Ne, jau sakiau tau. 

— Ar jis prancūzas? 

- Žinau tik, kad kalba prancūziškai. 

— Be akcento? 

— Be akcento. 

- Kaip jis atrodo? 

- Aukštas, siauro veido, pradėjęs plikti, žili plaukai. Veidas 
kaip akmeninis. 

— Ir viskas? 

- Palik jį ramybėj, vaiki. 

- Kur daktaras slapstosi, Kyferi? 

- Kažkuriame pasaulio kampe. 

- Ar Bėmas žinojo, kur yra gydytojas? 

— Manau, kad taip. 

Mano balsas sudrebėjo: 

- Kur? 

— Nežinau. 

Atsistojau ir atstūmiau kėdę. Kambarį užplūdo toks karštis, 
kad, rodėsi, galėtų išlydyti geležį. Kyferis sušvogždė: 

— Mes susitarėme, šunsnuki tu. 

Įdėmiai pažvelgiau jam į akis. 

— Nepamiršau. 

Ištiesiau ranką ir nuleidau „Glocko“ saugiklį. Kyferis sušnypštė: 

- Šauk, kuily. 

Dar akimirką dvejojau. Staiga po antklode pastebėjau grana- 
tos, kurios žiedą laikė čekas, kontūrą. Sugriebiau pistoletą abiem 
rankomis ir iššoviau vieną kartą. Suplazdėjo tinklas nuo moskitų. 
Kyferio galva ištiško su dusliu garsu, aptaškydama tinklą kraujo ir 
smegenų koše. Išgirdau, kaip už lango sunerimę pakilo gandrai. 

Po kelių sekundžių atitraukiau tiulio klostes. Iš Kyferio buvo 
telikęs sunykęs kūnas, o pagalvė - ištisa kraujo, smegenų ir kaulų 
skeveldrų maišalynė. Nepaliesta granata buvo priklijuota prie 
raukšlėtos paklodės. Pastebėjau kelis smulkius deimantus ir ge- 
ležinius žiedus, išmėtytus šalia žmogaus palaikų. Metų derlius. 
Turtus palikau, bet pasiėmiau vieną metalo žiedą. 

Išėjau į koridorių. Staiga išbudinta mbačių genties moteris 
mosikuodama rankomis bėgo link manęs, jai po kojomis painio- 
josi vaikigaliai. Ji juokėsi pro ašaras: siaubūnas buvo nebegyvas. 
Atstūmiau juos alkūnėmis. Ant sienų tebešmižinėjo driežiukai, 
kaip kažkoks atgrasus žalias glitėsis. Iššokau laukan. Sustojau 
apakintas saulės. Netvirtais žingsniais nusvyravau laiptais, paskui 
numečiau pistoletą ant ryškiai raudonos žemės. 

Viskas baigėsi - ir viskas prasideda. 

Iš tolo per aukštą žolę manęs pasitikti bėgo Tina. 

V 


Ruduo pragare 

Po keturių dienų, auštant, vėl buvau Paryžiuje. Buvo rugsėjo 
trisdešimta diena. Erdvus butas Raspajo bulvare man pasirodė 
mažas ir troškus. Buvau atpratęs nuo uždarų erdvių. Surinkau 
per dvi savaites susikaupusią korespondenciją ir nuėjau į kabi- 
netą išklausyti atsakiklio. Pažinau draugų ir pažįstamų balsus, 
sutrikusius dėl mano dingimo kelis mėnesius. Iš Diumazo žinių 
nebuvo. Jo tylėjimas mane nustebino. Kita keistenybė - tai nauja 
žinutė iš Nelės Bresler. Per dvidešimt penkerius nuotolinio au- 
klėjimo metus ji niekada taip dažnai neieškodavo manęs. Iš kur 
toks netikėtas rūpestis? 

Buvo šešta valanda ryto. Kažkoks apsvaigęs slampinėjau po 
savo buto kambarius. Atrodė neįtikėtina, kad sugrįžau gyvas 
į šią jaukią aplinką po viso to, ką patyriau. Paskutiniųjų dienų 
Afrikoje vaizdai praskriejo mintyse. Prisiminiau, kaip mudu su 
Bekesu lygumoje užkasame Oto Kyferio lavoną, susuptą į skylėto 
tinklo nuo moskitų tiulį kartu su visais jo deimantais. Keblumus 
Bajangos žandarmerijoje, kur aiškinau, kad Otas Kyferis nusižudė 
automatiniu pistoletu, kurį laikė po pagalve. Atsisveikinimą su 
Tina, kurią paskutinį kartą apglėbiau upės pakrantėje. 

Kelionė į Afriką ir nušvietė, ir aptemdė mano tyrimą. Oto 
Kyferio išpažintis paaiškino visą deimantų kontrabandos verslą. 

Du pagrindiniai veikėjai nebegyvi, o van Dėtenas greičiausiai 
slapstosi kažkur Pietų Afrikoje. Sara Gabor vis dar neatsirado, bet 
tikriausiai jau sugebėjo parduoti turimus deimantus. Jaunoji mo- 
teris dabar labai turtinga, bet jai taip pat iškilo pavojus. Žudikai, 
be abejo, šiuo metu seka jos pėdomis. Visoje deimantų byloje ji 
buvo vienintelis likęs pėdsakas, nes sparnuotųjų kurjerių tinklas 
suiro galutinai. 

Beliko tik „Afrikos daktaras“, žmogus, kuris sukūrė visą planą. 

Mažiausiai penkiolika metų jis plėšdavo širdis ir operuodavo 
visiškai nekaltas aukas be nuskausminamųjų visame pasauly- 
je. Organų kontrabandos versija buvo akivaizdi, bet kai kurios 
smulkmenos rodė, kad tikrovė dar sudėtingesnė. Kodėl chirurgas 
elgėsi taip sadistiškai? Kodėl taip tiksliai rinkosi „pacientus“ visa- 
me pasaulyje, nors organų kontrabanda galėjo apsiriboti bet kuria 
viena šalimi? Ar jam rūpėjo tik vienas ypatingas audinių tipas? 

Šiuo metu turėjau tik dvi patikimas nuorodas. 

Pirmoji: „daktaras“ ir Maksas Bėmas susitiko kažkur pusiaujo 
miškuose tarp 1972 ir 1977 metų, per pastarojo ekspedicijas. 
Taigi chirurgas tuo metu gyveno Konge arba Centrinės Afrikos 
Respublikoje - greičiausiai ne visada džiunglių glūdumoje. Būčiau 
galėjęs rasti jo pėdsaką per šių dviejų šalių muitines arba ligoni- 
nes. Bet kaip galėjau reikalauti tokios informacijos, neturėdamas 
jokių oficialių įgaliojimų? Taip pat būčiau galėjęs apklausti širdies 
chirurgijos specialistus Europoje. Chirurgas, sugebantis džiunglių 
viduryje atlikti Maksui Bėmui širdies persodinimo operaciją 
1977 metais, turėjo būti ypač talentingas. Tikriausiai buvo galima 
susekti tokį prancūziškai kalbantį virtuozą, ištremtą į patį Afri- 
kos vidurį. Tuoj pat pagalvojau apie daktarę Kateriną Varel, kuri 
skrodė Bėmo kūną, o paskui padėjo Diumazui tirti bylą. 

Antroji nuoroda: „Vienas pasaulis“, Žudikas gaudavo informa- 
ciją iš šios organizacijos tyrimų ir duomenų bazių sistemos be jos 
vadovų žinios, ieškodamas aukų visame pasaulyje. Veikdamas 

vietoje jis naudojosi sraigtasparniais, sterilizuotomis palapinėmis 
ir kitomis lauko ligoninių priemonėmis. Kad galėtų visa tai daryti, 
be abejo, turėjo užimti svarbų postą šioje organizacijoje. Taigi 
man reikėjo „Vieno pasaulio“ organizacijos schemos. Palyginus 
šią informaciją su tuo, ką radau Afrikoje, galbūt iškiltų vardas, 
atitinkantis visas aplinkybes. Bet šiuo atveju taip pat kliudė tai, 
kad neturėjau jokių oficialių pareigų. Neturėjau nei galių, nei 
jokios apibrėžtos užduoties. Diumazas buvo mane įspėjęs: ne- 
lengva užsipulti pasaulyje pagarsėjusią humanitarinės pagalbos 
organizaciją. 

Įsigilinęs turėjau pripažinti, kad mano tyrimas priėjo aklavietę. 
Buvau sumaltas į šipulius, suniokotas apgailestavimų ir įspraustas 
į kampą didesnės nei bet kada anksčiau vienatvės. Jei vis dar bu- 
vau gyvas - tai tik per kažkokį nepaaiškinamą stebuklą. Turėjau 
kuo skubiausiai kreiptis į policiją ir tikėtis jos pagalbos tiriant 
paskutinę kruvino tinklo paslaptį. 

Septintą valandą ryto paskambinau Ervė Diumazui į namus. 
Niekas neatsakė. Išsiviriau arbatos, paskui niūriai susimąstęs 
siuntų - kvietimų, pranešimų iš mokslo draugų, mokslinių žur- 
nalų ir laikraščių... Pakėliau kelis naujausius Le Monde numerius 
ir nerūpestingai pavarčiau. 

Po kelių akimirkų apstulbęs viename jų skaičiau straipsnį: 


ŽMOGŽUDYSTĖ DEIMANTŲ BIRŽOJE 


1991 metų rugsėjo 27 dieną žymios firmos „Beurs vor Diamant- 
handel“ būstinėje Antverpene įvyko žmogžudystė. Vienoje iš 
viršutinių deimantų biržos salių jauna izraelietė Sara Gabor iš 
Austrijoje pagaminto automatinio ginklo „Glock“ nušovė Šveica- 
rijos federalinės policijos inspektorių Ervė Diumazą. Jaunosios 
moters motyvai kol kas nežinomi, kaip nežinoma ir ypatingos 
kokybės deimantų, kuriuos ji rengėsi parduoti tą dieną, kilmė. 

1991 metų rugsėjo 27 dieną devintą valandą ryto „Beurs vor 
Diamanthandel“ biržoje viskas vyko kaip įprasta. Buvo atidary- 
tos kontoros, laikantis visų saugumo priemonių, ir pasirodė pir- 
mieji pardavėjai. Šioje ir kitose Antverpeno biržose parduodama 
ir perkama apie dvidešimt procentų visų pasaulyje išgaunamų 
deimantų, kurių nekontroliuoja „De Beers“ imperija iš Pietų 
Afrikos. 

Apie pusę vienuoliktos aukšta blondinė, nešina didele odine 
rankine, pakilo į antrą aukštą ir įėjo į pagrindinę salę. Ji kreipėsi 
į vieną maklerį ir pasiūlė pirkti baltą voką, kuriame buvo kelios 
dešimtys gana smulkių, bet visiškai skaidrių deimantų. Pirkė- 
jas, taip pat izraelietis (panorėjęs likti nežinomas), ją atpažino. 

- Pastarąją savaitę moteris kas antrą dieną pasirodydavo biržoje 
parduoti panašaus kiekio deimantų, kurie visi buvo tokios pat 
aukštos kokybės. 

Bet tą dieną įsikišo dar vienas žmogus. Maždaug trisdešimties 
metų vyriškis prisiartino prie moters ir kažką pašnabždėjo jai į 
ausį. Ji staiga atsisuko ir išsitraukė iš rankinės automatinį pis- 
toletą. Nė kiek nedvejodama iššovė. Vyras vietoje krito negyvas 
gavęs kulką į kaktą. 

Grasindama apsaugos darbuotojams, subėgusiems į patalpą, 
jaunoji moteris mėgino pabėgti. Ji traukėsi likdama nepapras- 
tai šaltakraujiška, tačiau nieko nežinojo apie sudėtingą biržos 
saugumo sistemą. Pasiekus liftų aikštelę antrame aukšte, aplink 
ją staiga iškilo neperšaunamo stiklo sienos, užtverdamos kelią. 
Patekusiai į spąstus moteriai buvo perskaitytas tradicinis reika- 
lavimas mesti ginklą ir pasiduoti. Taip ji ir padarė. Bematant 
Belgijos policininkai liftais pakilo į užkardytą plotą ir ją suėmė. 

Nuo to laiko „Beurs vor Diamanthandel“ apsaugos tarnyba 
ir Belgijos policijos specialaus padalinio, užsiimančio deimantų 
kontrabanda, pareigūnai analizuoja žmogžudystės sceną, įra- 
šytą vaizdo kamerų. Niekas nesupranta, dėl kokių priežasčių 

kilo šis keistas konfliktas. Abiejų veikėjų asmenybės sukėlė dar 
daugiau abejonių policijai. Auka - Šveicarijos federalinės polici- 
jos inspektorius Ervė Diumazas. Šis jaunas, trisdešimt ketverių 
metų amžiaus pareigūnas dirbo Montrė komisariate. Ką jis veikė 
Antverpene, jei buvo pasiėmęs dvi savaites atostogų? Ir kodėl, 
jei ruošėsi areštuoti jaunąją moterį, nepranešė apie tai biržos 
apsaugos tarnybai? 

Moters asmenybė dar mįslingesnė. Jauna dvidešimt aštuone- 
rių metų kibucininkė Sara Gabor atvyko iš Beit Šeano, esančio 
Galilėjoje, greta sienos su Jordanija. Kol kas niekas nežino, kokiu 
būdu jauna moteris, dirbusi žuvivaisos ūkyje, sukaupė tokius 
deimantų lobius... 


Apimtas įniršio suglamžiau laikraštį. Taigi vėl kilo prievartos 
banga. Vėl srūva kraujas. Nepaisydamas mano įspėjimo, Diu- 
mazas nusprendė žaisti savaip. Kaip koks nevėkšla policininkas 
mėgino grasinti Sarai. Ji, nė akimirkos nedvejodama, nušovė jį. 
Diumazas miręs, o Sara kalėjime. Sužinojus šį šiurpų epilogą vie- 
nintelė paguoda man buvo tai, kad dabar mano jaunoji meilužė 
saugi. 

Atsistojau ir nuėjau į kabinetą. Nejučiomis prisiartinau prie 
lango ir atitraukiau užuolaidas. Greta esančio Amerikos centro 
sodai buvo sulyginti su žeme. Vietoj gėlynų ir krūmokšnių juo- 
davo buldozerių paliktos provėžos. Pasigailėta tik kelių medžių. 
Būtinai turėjau vėl pasimatyti su Sara. Tik taip galėjau pirmą sykį 
susisiekti su tarptautine policija. 

Rytas buvo karštas kaip gaisras savanoje. Skambinau visais tele- 
fonais - tarptautinės telefonų informacijos, ambasadų, teismų; 

paskui siunčiau faksus, kad pasiekčiau norimą tikslą: gaučiau 
oficialų leidimą pasimatyti su Sara Gabor Briuselio priemiestyje 
esančiame Ganshoreno moterų kalėjime. Ligi vidurdienio pa- 
dariau viską, kas įmanoma. Užsiminiau, kad turiu informacijos, 
kuri galėtų naujai nušviesti visą reikalą. Kaip pokeryje: dvigubink 
statymus arba mesk kortas - jie arba patikės manimi, ir tada mano 
sprendimo pasekmės jau nebepriklausys nuo manęs; arba palaikys 
mane bepročiu ir atsisakys priimti mano statymus. 

Vienuoliktą valandą vėl išbandžiau tarptautinę telefonų infor- 
maciją. Po kelių sekundžių rinkau dvylikaženklį Montrė ligoninės, 
kurioje rugpjūčio 20 dieną buvo skrostas Makso Bėmo kūnas, 
numerį. Paprašiau sujungti su daktare Katerina Varel. Po kokios 
minutės išgirdau energingą „alio“. 

— Daktare Varel, kalba Luji Antiochas. Galbūt dar prisimenate 
mane? 

- Ne, - atsakė ji. 

- Daugiau kaip prieš mėnesį buvome susitikę jūsų ligoninėje. 
Aš - tas, kuris atrado Makso Bėmo kūną. 

— A, taip, ornitologas. 

Nesupratau, ar ji kalba apie mane, ar apie Bėmą. 

— Iš tikrųjų. Daktare Varel, man skubiai reikia daugiau infor- 
macijos apie tą mirtį. 

Išgirdau žiebtuvėlio spragtelėjimą. 

— Klausau jūsų. Jei galiu būti naudinga... 

Jau buvau pasirengęs viską iškloti telefonu, bet supratau, kad 
mano kalbos atrodytų visiškai absurdiškos. 

- Negaliu kalbėti telefonu. Norėčiau su jumis susitikti, ir kaip 
galima greičiau. 

Katerina Varel buvo šaltakraujė moteris. Atsakė nedvejodama: 

- Gerai, jei galite atvykite šiandien popiet. Truputį po vidur- 
dienio iš Orli yra lėktuvas į Lozaną. Lauksiu jūsų klinikoje apie 
trečią valandą. 

— Būsiu. Ačiū, daktare. 

"Prieš išvykdamas paskambinau daktarui Džiuričiui į Sofiją. 
Penkiolika minučių veltui rinkau numerį, kol išgirdau signalą. 
Po septyniolikto signalo išgirdau užmiegotą balsą: 

- Alio. 

Atsiliepė pats Milanas Džiuričius. Matyt, po pietų buvo pri- 
snūdęs. 

- Kalba Luji Antiochas, daktare. Gandrais užsiimantis žmogus. 

Po kelių sekundžių tylos rimtas balsas atsakė: 

— Antiochai? Nuo pirmojo susitikimo daug apie jus galvojau. 
Ar vis dar tiriate Radžko mirtį? 

— Dar atkakliau. Manau, kad aptikau žudiką. 

- Jūs aptikote... 

— Taip, bent jau jo pėdsakus. Radžkas tapo tobulai organizuotos 
sistemos auka, bet kol kas nesuprantu giluminių viso to priežas- 
čių. Dėl vieno esu tikras - šis tinklas užmestas ant visos planetos. 
Panašios žmogžudystės vyko ir kitose šalyse. Kad sustabdyčiau 
žudynes, man reikia jūsų pagalbos. 

— Kalbėkite. 

- Man reikia sužinoti Radžko ŽLA grupę. 

- Nieko nėra lengvesnio. Tebeturiu jo skrodimo ataskaitą. 
Luktelėkitę. 

Girdėjau, kaip traukomi stalčiai ir vartomi popieriai. 

- Štai ji. Pagal tarptautinę kodavimo sistemą jo ŽLA yra 
Aw19,3-B37,5. 

Man sugniaužė širdį. Grupė ta pati, kaip Gomunės. Be abejo, 
sutapimo būti negalėjo. Išlemenau: 

— Ar tai reta grupė, o gal turi kokių ypatingų savybių? 

- Neturiu supratimo. Ne mano sritis. Šiaip ar taip, audinių 
grupių yra begalė, ir nesuprantu, kaip... 

— Ar galite surasti faksą? 

- Taip. Pažįstu sveikatingumo centro direktorių, ir... 

- Ar galite faksu man šiandien atsiųsti savo skrodimo ataskaitą? 

— Žinoma. Kas atsitiko? 

- Pirmiausia užsirašykite mano numerį, daktare. 

Padiktavau jam savo namų telefono ir fakso numerius, o po to 
tęsiau pokalbį: 

- Paklausykite, Džiuričiau. Vienas chirurgas visame pasaulyje 
vagia žmonių širdis. Afrikos glūdumoje aš pats stebėjau mergai- 
tės, kurios kūnas buvo sužalotas taip pat, kaip Radžko, skrodimą. 
Kalbu apie žmogų pabaisą, Džiuričiau. Jis - laukinis žvėris, bet 
manau, kad vadovaujasi slapta logika. Ar suprantate? 

Ragelyje nuaidėjo sodrus balsas: 

— Ar žinote, kas jis? 

- Kol kas ne. Bet jūs buvote teisus - tai nuostabus chirurgas. 

— Kokios tautybės? 

- Galbūt prancūzas. Bent jau prancūzakalbis. 

Atrodė, kad neūžauga akimirką mąstė. Paskui paklausė: 

— Ką ruošiatės daryti? 

- Toliau tęsiu tyrimą. Bet kuriuo momentu tikiuosi gauti svar- 
bios informacijos. 

— Ar pranešėte policijai? 

— Kol kas ne. 

- Norėčiau jūsų kai ko paklausti, Antiochai. 

— Ko? 

Telefono linijoje pasigirdo trukdžiai. Liliputas pakėlė balsą. 

— Kai aplankėte mane Sofijoje, sakiau, kad jūsų veidą kažkur 
esu matęs. | 

Neatsakiau, todėl Džiuričius kalbėjo toliau: 

— Apie tą panašumą ilgokai mąsčiau. Manau, kad esate panašus 
į gydytoją, kurį pažinojau Paryžiuje. Ar jūsų šeimoje kada nors 
buvo praktikuojančių gydytojų? 

— Mano tėvas buvo gydytojas. 

- Ar jo pavardė irgi Antiochas? 


300 


— Taip, be abejo. Atsiprašau, Džiuričiau, bet aš labai skubu. 
„ Neūžauga neatstojo: 

- Arjis dirbo Paryžiuje septintajame dešimtmetyje? 

Širdis ėmė plakti mano gerklėje. Dar kartą išgirdęs minint 
mano tėvą pajutau keistą nerimą. 

— Ne. Mano tėvas visą laiką darbavosi Afrikoje. 

Nutolęs Džiuričiaus balsas sugaudė: 

- Arjis dar gyvas? Ar jūsų tėvas dar gyvas? 

Ragelyje vėl pasigirdo traškesiai. Baigiau šį pokalbį trumpais 
kapotais sakiniais: 

— Jis žuvo paskutinę 1965 metų dieną. Gaisro liepsnose. Kartu 
su mano motina ir broliu. Mirė. Visi trys. Iš karto. 

— Tai tada ugnis ir nusvilino jūsų delnus? 

Uždengiau delnu telefoną ir išjungiau ryšį. Kalbos apie tėvus 
visada man sukeldavo nekontroliuojamą baimę ir išgąstį. Be to, 
nesupratau, kur link jis suka. Kaip galėjo pažinoti mano tėvą 
Paryžiuje? Gal Džiuričius ir studijavo Šventųjų Tėvų gatvėje, bet 
septintajame dešimtmetyje jis dar buvo vaikas. 

Pusę dvyliktos pasigavau taksi ir nuvažiavau į oro uostą. Skris- 
damas perskaičiau kitus dienraščius. Daugumoje radau trumpų 
žinučių apie deimantų bylą, bet jose nebuvo nieko naujo. Laikraš- 
čius labiausiai domino diplomatinė painiava: izraelietė Belgijoje 
nušovė šveicarų policininką. Juose buvo cituojami Šveicarijos ir 
Izraelio ambasadoriai Briuselyje, kurie reiškė „nepaprastą nuos- 
tabą“ ir „viltį, kad šio dramatiško įvykio priežastys bus kuo grei- 
čiausiai išaiškintos“. 

Lozanoje išsinuomojau automobilį ir išvažiavau į Montrė. Vis 
dar buvau suirzęs dėl Džiuričiaus klausimų. Padėties neaiškumas 
mane slėgė, bet kartu prisibijojau drastiškų tiesmukų veiksmų, 
kurių netrukus būsiu priverstas imtis. Dar labiau trikdė neblės- 
tantys prisiminimai iš Afrikos. Kibirkščiuojanti naktis, praleista. 
su Tina, Bajangos takelių raizgalynė, lietaus blizgesys, o greta 

to - Gomunės lavonas, Oto Kytferio veidas, susipynusių Makso 
Bėmo ir jo sūnaus likimų siaubas, sesuo Paskalė. Ir dar tas nuolat 
tamsybėse tūnantis chirurgas. Beveidis ir bevardis. 

Daktarė Varel laukė manęs ligoninėje. Vėl pamačiau ją raus- 
vomis dėmėmis išmuštu veidu ir rūkančią stiprias prancūziškas 
cigaretes. Pradėjau be užuolankų: 

— Daktare, po Makso Bėmo mirties jūs padėjote inspektoriui 
Diumazui tiriant kai kurias aplinkybes. 

— Teisybė. 

- Aš irgi dirbau kartu su inspektoriumi. Dabar man reikia 
papildomos informacijos. 

Moteris nervingai virptelėjo. Užsidegė cigaretę, užsitraukė ir 
tik po to paklausė: 

— Nesate policijos pareigūnas, tai kodėl manote turįs teisę už- 
davinėti klausimus? 

Atsakiau neatsikvėpdamas: 

— Maksas Bėmas buvo mano draugas. Dabar jis miręs. Noriu 
sužinoti apie jo praeitį. Kai kurios smulkmenos yra gyvybiškai 
svarbios. 

— O kodėl inspektorius Diumazas pats man nepaskambina? 

— Daktare, Ervė Diumazas žuvo. Nušautas tokiomis aplinkybė- 
mis, kurios tikriausiai susijusios su Makso Bėmo mirtimi. 

— Ką čia kalbate? 

— Daktare, nusipirkite šios dienos laikraštį. Suprasite, kad sakau 
tiesą. | 

Katerina Varel akimirką dvejojo. Po kelių sekundžių jau ne taip 
pasitikėdama savimi paklausė: 

— O koks jūsų vaidmuo šioje istorijoje? 

— Veikiu vienišas. Anksčiau ar vėliau bylą perims policija. Ar 
padėsite man? 

Dūmų debesis nuvilnijo iš daktarės Varel lūpų. Pagaliau ji 
atsakė: 

— Ką norite sužinoti? 

- Tikrai prisimenate, kad Maksui Bėmui buvo persodinta širdis. 
Atrodo, operacija buvo atlikta daugiau kaip prieš trejus metus. Bet 
nei Šveicarijoje, nei niekur kitur neradote jokių įrašų. Ir neradote 
ornitologą operavusio gydytojo. 

- Teisybė. 

— Manau, kad radau operaciją atlikusio chirurgo pėdsaką. Tai 
nepaprastas žmogus. Tiesą pasakius, siaubingas. 

- Ką tuo norite pasakyti? 

— Jis širdies operacijų virtuozas, bet kartu ir pavojingas nusi- 
kaltėlis. 

- Klausykite, pone Antiochai, nesuprantu, kodėl turėčiau gaišti 
laiką kalbėdama su jumis. Ar turite kokių nors įrodymų? 

— Taip, keletą. Po mūsų susitikimo keliavau po pasaulį, mė- 
gindamas atkurti Bėmo gyvenimo vaizdą. Pavyzdžiui, sužinojau, 
kokiomis aplinkybėmis jam buvo persodinta širdis. 

— Kur ir kaip? 

— Centrinėje Afrikoje 1977 metais. Jam buvo persodinta jo 
paties sūnaus širdis. Dėl to paauglys buvo nužudytas. 

— Dieve mano... ar jūs rimtai kalbate? 

— Gal atsimenate, daktare, kaip nepaprastai atitiko recipiento 
ir persodinto organo imuninės charakteristikos? Gal atsimenate 
ir titano plokštelę? Tuo metalo gabalėliu chirurgas tyčia „pasira- 
šė“ po operacija. Tokiu būdu jis privertė Maksą Bėmą vykdyti jo 
nurodymus. 

Katerina Varel prisidegė dar vieną cigaretę. Vis dar išliko šal- 
takraujiška. Paklausė: 

— Ar žinote, kas jis? 

— Ne. Bet jis vis dar darbuojasi visame pasaulyje. Dėl kažkokių 
man nesuprantamų priežasčių jis ir toliau vagia širdis iš gyvų kūnų 
visame Žemės rutulyje. Tam jis turi neišsemiamas galimybes. 

— Kalbate apie organų kontrabandą? 

— Nežinau. Intuicija sako man, kad yra kita priežastis. Tas 
žmogus - beprotis. Ir neįtikėtinai žiaurus. 

Varel išpūtė dūmus. 

— Ką norite pasakyti? 

— Savo aukas operuoja be nuskausminimo. 

Daktarė nuleido galvą. Cigaretė keliavo iš vieno sugniaužto 
kumščio į kitą. Galiausiai iš savo balto chalato kišenės Varel išsi- 
traukė užrašų knygelę ir paklausė: 

- Kuo... kuo galėčiau padėti? 

- 1977 metų rugpjūčio mėnesį šis chirurgas dirbo Centrinės 
Afrikos Respublikos ir Kongo pasienyje. Tuo metu jis turėjo 
kažkokią ligoninę pusiaujo miškų tankmėje. Manau, kad tada jis 
jau slapstėsi - tačiau neišvengiamai turėjo išlikti jo pėdsakų. Jam 
"reikėjo įrangos, vaistų ir taip toliau... Esu tikras, kad sugebėsite 
rasti jo paliktų ženklų. Atsiminkite, kad jis ekspertas, žmogus, 
sugebėjęs persodinti širdį džiunglių glūdumoje tais laikais, kai, 
kaip pati pasakėte, sėkmingų operacijų nebuvo pernelyg daug. 

Katerina Varel viską pasižymėjo. Paskui paklausė: 

— Kokia jo tautybė? 

— Gimtoji kalba - prancūzų. 

— Ar žinote, kada jis atvyko į Afriką? 

- Ne. 

— Ar manote, kad jis vis dar ten? 

— Ne, nemanau. 

— Ar bent nutuokiate, kur jis gali būti dabar? 

— Manau, kad bendradarbiauja su „Vienu pasauliui“. 

— Humanitarine organizacija? 

— Atrodo, kad jis naudojasi organizacijos struktūromis, atlik- 
damas savo siaubingus eksperimentus. Patikėkite, daktare Varel, 
sakau jums tiesą. Kiekviena diena - tai naujas košmaras. Tas 
žmogus nesiilsi, ar suprantate? Gal net dabar, mums besikalbant, 
kažkur pasaulyje jis kankina nekaltą vaiką. 

Varel atsakė kimiu balsu: 

— Nėra reikalo aiškinti. Tuoj imsiu skambinti. Gal iki vakaro 
gausiu kokios naudingos informacijos. Vėliausiai - rytoj. Tačiau 
nieko nepažadu. 

— Ar galėtumėte gauti „Vieno pasaulio“ gydytojų sąrašą? 

— Būtų sunku. „Vienas pasaulis“ uždara organizacija. Bet pa- 
žiūrėsiu, ką galima padaryti. 

- Jei esu teisus, daktare, - ir jeigu žudikas nepakeitė pavar- 
dės, - abu informacijos rinkiniai turės sutapimų. Veikite kuo 
skubiau. 

Varel staiga įdėmiai pažvelgė į mane tamsiomis akimis. Sto- 
vėjome mažo koridoriaus, iškloto blizgančiu linoleumu, kampe. 
Atsakydamas pasižiūrėjau į ją įtemptu, bet pasitikėjimo kupinu 
žvilgsniu. Buvau tikras, kad policijai ji nepraneš. 

Į Paryžių grįžau apie dešimtą valandą vakaro. Nei iš ambasadų, nei 
iš teismų jokių atsakymų nebuvo, negavau jokios žinios iš daktarės 
Varel. Tik Džiuričius faksu atsiuntė Radžko skrodimo ataskaitą. 
Palindau po vos ne verdančio vandens dušu, paskui išsikepiau 
plaktos kiaušinienės su lašiša ir bulvėmis. Pasidariau rudos dūmų 
skonio rusiškos arbatos ir tikėdamasis užmigti susirangiau lovoje, 
po ranka pasidėjęs pistoletą. Apie vienuoliktą suskambo telefonas. 
Tai buvo Katerina Varel. 

— Ir kaip? - paklausiau. 

— Kol kas nieko. Ryt iš ryto turėčiau gauti išsamų sąrašą visų 
prancūzų ar prancūzakalbių gydytojų, kurie praktikavo Cent- 
rinėje Afrikoje tarp 1960 ir 1980 metų. Taip pat susisiekiau su 
keliais senais draugais, kurie galėtų suteikti tikslesnės informa- | 
cijos. Deja, iš „Vieno pasaulio“ jiems dirbančių gydytojų sąrašo 

gauti neįmanoma. Bet dar neprarandu vilties. Pažįstu vieną jauną 
oftalmologą, kurį jie neseniai priėmė. Jis žadėjo padėti. 

Visiška nesėkmė. O laikas tirpo. Neparodžiau esąs nusivylęs. 

— Puiku, daktare. Ačiū, kad patikėjote manimi. 

— Nėra ko kalbėti. Žinote, esu šio to mačiusi. Bet niekada anks- 
čiau nesu girdėjusi tokių dalykų, kokius pasakojote jūs. 

— Pasakysiu jums viską, kas galėtų užvesti ant kelio... kai tik 
pats sužinosiu. 

— Pasisaugokite. Paskambinsiu rytoj. 

Nusiminęs padėjau ragelį. Teks laukti. 

Dar neišaušus vėl suskambėjo telefonas. Pakėliau ragelį ir pa- 
žvelgiau į kvarcinį laikrodį. Jis rodė 5.24. 

- Klausau, - suniurzgiau. 

- Ar kalbu su Luji Antiochu? 

Labai žemas balsas su ryškiu rytietišku akcentu. 

— Su kuo kalbu? 

- Esu Icchakas Delteris, Saros Gabor advokatas. 

Staiga atsisėdau. 

- Kuo galiu jums padėti? - guviai paklausiau. 

- Skambinu jums iš Briuselio. Žinau, kad vakar skambinote į 
ambasadą. Norite susitikti su Sara Gabor, ar ne? 

— Tikrai taip. 

Vyriškis atsikrenkštė. Jo balsas aidėjo tarsi kontraboso garsai. 

— Supraskite, kad, turint galvoje visą istoriją, tai bus sunkoka. 

— Privalau ją pamatyti. | 

— Ar galėčiau paklausti, kas jus sieja su panele Gabor? 

- Asmeniniai ryšiai. 

— Arjūs žydas? 

— Ne. 

— Kiek laiko esate pažįstami? 

— Maždaug mėnesį. 

— Sutikote ją Izraelyje? 

— Beit Šeane. 

— Ir manote, kad turite mums svarbios informacijos? 

— Taip, manau. 

Pauzė rodė, kad jis mąsto. Tada bosu išdudeno ilgą rimtą tiradą: 

— Labai painus reikalas, pone Antiochai. Ir mums visiems labai 
nemalonus. Turiu galvoje Izraelio valstybę ir su ja susijusių šalių 
vyriausybes. Mūsų manymu, staigūs Saros Gabor veiksmai tėra 
ledkalnio viršūnė. Tik matomoji didesnio tarptautinio kontra- 
bandos tinklo dalis. 

Tie „staigūs veiksmai“ - tai „Glocko“ kulka, paleista tiesiai į 
kaktą. Delteris mokėjo vartoti eufemizmus. Advokatas kalbėjo 
toliau: 

- Visų šalių policija tiria šią bylą. Dabartiniu metu visa infor- 
macija konfidenciali. Negaliu pažadėti, kad galėsite aplankyti Sarą 
Gabor. Antra vertus, būtų visiškai neblogai, jei apsilankytumėte 
Briuselyje ir šnektelėtumėte su manimi. Nėra reikalo visa tai 
aptarinėti telefonu. 

Pagriebiau užrašų knygelę. 

— Kur jus rasti? 

— Esu Izraelio ambasadoje, Juozapo Antrojo gatvė, numeris 71. 

-— Ar galite pakartoti savo pavardę? 

— Icchakas Delteris. 

— Ponas Delteri, susitarkime dėl vieno dalyko. Jei galėsiu, pa- 
dėsiu jums nedvejodamas. Bet su viena sąlyga: turiu pasimatyti 
su Sara Gabor. 

— Ne nuo mūsų tai priklauso. Padarysime viską, ką galime, 
kad gautume jums leidimą. Jei tyrėjai supras, kad šis susitikimas 
palengvins jų darbą, problemų nebus. Mano manymu, viskas 
priklausys nuo to, kiek jūs sutiksite A: ir ką galėsite 
mums pasakyti... 

— Ne, advokate, to nebus. Ranka ranką... Visų pirma Sara, o po | 
to mano parodymai. Briuselyje būsiu apie pusiaudienį. 

Delteris atsiduso kaip atominis reaktorius. 

— Lauksime jūsų. 

Po kelių minučių buvau nusimaudęs po dušu, nusiskutęs ir 
apsirengęs. Apsivilkau pilko šilko „Hackett“ švarką su perlamut- 
rinėmis sagomis, kurį laikiau ypatingiems atvejams. Užsisakiau 
nuomojamą automobilį ir išsikviečiau taksi, kad nuvežtų mane 
prie agentūros. 

Dar turėjau trisdešimt tūkstančių frankų, kuriuos paliko Bė- 
mas. Pridėjau prie to dviejų mėnesių rentos išmokas po dvide- 
šimt tūkstančių frankų, kurias gavau rugpjūtį ir rugsėjį. Iš viso 
septyniasdešimt tūkstančių frankų, su kuriais galėjau keliauti kur 
tik panorėjęs, kad pričiupčiau „daktarą“. Be to, turėjau pluoštą 
automobilių nuomos kvitų bei pirmosios klasės lėktuvo bilietų, 
kuriuos lengvai galėjau pakeisti. 

Uždarius buto duris, mane užplūdo adrenalino banga. 

Devintą valandą ryto jau važiavau į šiaurę autostrada, vedančia 
Briuselio link. Dangų visomis kryptimis kirto tamsūs ruožai - ne- 
lyginant nelaimę pranašaujančios elektros linijų pynės. Kilomet- 
rams skriejant pro šalį keitėsi kraštovaizdis. Kaip laukuose išsimėtę 
kraujo krešuliai pasirodė raudonų plytų pastatai. Atrodė, kad vis 
giliau negrįžtamai skverbiuosi į rusvo liūdesio gelmes. Sakytum, 
tarp šių piktžolių ir geležinkelio bėgių vešėjo neviltis. Vidurdienį 
kirtau sieną. Po valandos jau važiavau Briuselio gatvėmis. 

Belgijos sostinė buvo persmelkta nuobodžio ir blausumos. 
Paniurusio dailininko nutapyta sumažinta Paryžiaus kopija. Am- 
basadą suradau be vargo. Tipiškas moderniosios architektūros 
pavyzdys - pilkas betonas ir tiesiomis linijomis išdėstyti balkonai. 
Icchakas Delteris laukė manęs vestibiulyje. 

Jo išvaizda atitiko balsą - metro devyniasdešimties milžinas, 
sunkiai telpantis į nepriekaištingo kirpimo kostiumą. Stambaus 
veido, išsišovusių žandikaulių, trumpai kirptais šviesiais plaukais, 
šis žmogus buvo panašesnis į civiliu persirengusį kariškį, o ne į 
suktą advokatą, gebantį išnarplioti sudėtingas diplomatines bylas. 
Tuo geriau. Buvau patenkintas susitikęs su veiksmo žmogumi. Nė 
vienas nesirengėme tuščiažodžiauti. 

Pasibaigus įprastinei apieškai, Delteris nusivedė mane į mažą 
niekuo neišskiriantį kabinetą. Pasiūlė atsisėsti. Atsisakiau. Stovė- 
dami vienas prieš kitą šnekėjome kelias minutes. Teisininkas buvo 
visa galva už mane aukštesnis, bet apimtas įsiūčio ir žinodamas 
daugelį paslapčių pasitikėjau savimi. Delteris pasakė, kad gavo 
leidimą man aplankyti Sarą Gabor. Savo ruožtu išdėsčiau, kad 
turiu keletą įrodymų, kurie leistų išaiškinti deimantų reikalą ir iš- 
teisinti jaunąją moterį kaip tiesioginę kontrabandos bendrininkę. 

Delteris buvo nusiteikęs skeptiškai ir norėjo apklausti mane 
prieš vykstant į kalėjimą. Nesutikau. Jis sugniaužė kumščius, o 
suspausti žandikauliai sujudėjo po oda. Bet po kelių sekundžių 
Delteris apsiramino ir nusišypsojo: 

— Esate kietas riešutėlis, Antiochai. Eime. Apačioje stovi mano 
mašina. Antrą valandą mums paskirtas pasimatymas Ganshoreno 
kalėjime. | 

Pakeliui Delteris atvirai paklausė, ar esu Saros meilužis. Ven- 
giau atsakyti tiesiai. Dar kartą paklausė, ar esu žydas. Papurčiau 
galvą. Matyt, tas klausimas jam nedavė ramybės. Po to Delteris 
nustojo kvosti mane. Pasakė, kad Sara Gabor yra ypač sunki 
„klientė“. Atsisako kalbėti su bet kuo, net su savo advokatu. Po 
to pridūrė, kad sužinojusi, jog atvykstu į Briuselį, pareiškė norą 
pasimatyti su manimi. Sutramdžiau virpulį. Vadinasi, nepaisant 
visko, mūsų meilė dar nebuvo praeityje. 

Vakarinius Briuselio priemiesčius drąsiai galima pavadinti 
De Profundis. Važiavome per pačią liūdesio ir nuobodulio šerdį. 

Rudi namai sudarė keistą tamsių, švytinčių kūno organų virtinę, 
lyg sukepusią jų pačių kraujyje. 

— Atvykome, - pasakė Delteris stabdydamas automobilį prieš 
didžiulį pastatą, kurio vartus rėmino keturkampės granito kolo- 
nos. Juos saugojo dvi moterys su rankiniais kulkosvaidžiais. Virš 
vartų akmenyje buvo iškalta: „Moterų teismas“. 

Apie mus jau buvo pranešta. Po kelių akimirkų kokių pen- 
kiasdešimt metų moteris atėjo mūsų pasitikti. Jos veidą bjaurino 
įtarumo grimasėlė. Prisistatė: Odetė Vilesen, kalėjimo viršininkė. 
Gręždama mane pikta lemiančio paukščio žvilgsniu, su ryškiu 
flamandišku akcentu pakartojo: 

— Sara Gabor sutiko pasimatyti su jumis. Tiesą sakant, ji iki 
tolesnių nurodymų sėdi izoliuota vienutėje, bet ponas Delteris 
ir bylą tiriantis pareigūnas mano, kad bus naudinga, jei ją ap- 
lankysite. Pone Antiochai, ji neklusni kalinė. O aš nenoriu turėti 
papildomų nemalonumų. Prašau nepamiršti, kur esate. 

Įžengėme pro vartus ir atsidūrėme nedideliame sode. 

- Palaukite manęs čia, - įsakė Odetė Vilesen ir dingo. 

Laukėme prie akmeninio fontano. Tyli ir ssnamadiška atmos- 
fera labiau priminė vienuolyną. Niekas nė iš tolo nerodė, kad 
esame kalėjime. Mus supo pilki klasikinio stiliaus pastatai be grotų 
languose. Viršininkė sugrįžo lydima dviejų mėlynai apsirengusių 
prižiūrėtojų. Abi buvo gerais dešimčia centimetrų aukštesnės už 
ją. Odetė Vilesen paprašė mus eiti iš paskos. Žingsniavome me- 
džiais apsodintu taku, paskui atsidarė durys. 

Ilgo koridoriaus gale, pastato viduje, stūksojo aukštas stiklo 
portalas. Pro storą purviną stiklą švietė dangaus mėlynumo pla- 
čios plokščios grotos. Dabar jau supratau, kodėl kalėjimo nesimatė 
iš lauko. Tai buvo pastatas pastate. Geležies ir skląsčių aptvaras 
akmeninio namo viduje. Prisiartinome. Viršininkė mostelėjo 
moteriai, sėdinčiai kitoje pusėje, ir šioji, pasukusi raktą spynoje, 

atidarė mums duris. Tada patekome į balsvą uždarą erdvę, kurią 
kiaurai vėrė akinančios neono šviesos. 

Koridorius ėjo tolyn. Dangaus mėlynumo spalva buvo išdažyta 
viskas - siaurus langus dengiančios grotos, sienos ligi pusės aukš- 
čio, užraktai ir metalinės saugiklių dėžės... Dienos šviesa kažin ar 
čia prasiskverbdavo, o tos neono šviesos, matyt, spigino kiaurus 
metus, dieną ir naktį. Sekėme paskui prižiūrėtojas. Viešpatavo 
slegianti gūdi tyla, lyg vandenyno gelmėse. 

Koridoriaus gale reikėjo pasukti į dešinę, įkišti dar vieną raktą ir 
atverti dar vienas duris. Įėjau pro duris, kurių viršutinė dalis buvo 
iš stiklo. Pasirodė moterų veidai. Jos buvo palinkusios ties nedi- 
delėmis siuvimo mašinomis. Visų žvilgsniai nukrypo į mane. Aš 
irgi kelias sekundes jas stebėjau, o paskui žengiau tolyn nulenkęs 
galvą. Pats nesuprasdamas kažkodėl stabtelėjau pasižiūrėti į tas 
įkalintas būtybes, norėdamas išskaityti jų padarytų nusikaltimų 
žymes, nelyginant apgamus, ženklinančius veidus. 

Už kiekvienų durų, kurias atidarydavome, vyko vis kitokia 
veikla: kompiuterijos mokymasis, puodininkystė, odos išdirbimas 
ir panašiai. 

Ėjome vis toliau. Tarp apsilaupiusių plokščių virbų pamačiau 
pilko bauginančio dangaus lopinius. Tamsios sienos rėmino suei- 
žėjusio asfalto aikštelę, kurioje per vidurį kabojo tinklinio tinklas. 
Švininis dangus atstojo ketvirtąją sieną. Ten vaikščiojo rūkančios 
cigaretes moterys, poromis susikibusios už rankų. Vėl pajutau į 
mane nukreiptus žvilgsnius. Įžeistų, įskaudintų, pažemintų sielų 
žvilgsnius. Tamsiose giliose akyse atsispindėjo įkyrus neapykantos 
atmieštas geismas. „Eime“, - pasakė viena prižiūrėtoja. Icchakas 
Delteris truktelėjo man už rankovės. Po to rakinome dar kelias 
spynas ir klausėmės, kaip skimbčioja metalas. 

Pagaliau priėjome pasimatymų kambarį. Jis buvo dar tamsesnis 
ir dar nešvaresnis. Plotas išilgai padalintas pusiau stiklo langelių 

užtvara. Jų mediniai rėmai ir lentynos iš abiejų pusių taip pat 
išdažyti bauginančia šviesiai mėlyna spalva. Matyt, kalėjimo ar- 
chitektas delikačiai nusprendė suteikti tą skiriamąjį bruožą visam 
interjerui. Visi sustojome prie kambario slenksčio. Odetė Vilesen 
atsisuko į mane: 

- Tai išskirtinis vizitas, pone Antiochai. Dar kartą kartoju - 
Sara Gabor yra pavojinga moteris. Neaudrinkite jos, nieku gyvu 
neaudrinkite. 

Odetė Vilesen smakru parodė man kelią išilgai kabinų. Ėjau 
vienas pro tuščius boksus. Kuo toliau žengiau pro stiklines per- 
tvaras, tuo smarkiau plakė širdis. Staiga pastebėjau, kad praėjau 
pro šešėlį. Sugrįžau ir pajutau, kaip pakirto kojas. Sudribau ant 
kėdės tiesiai prieš stiklą. Iš kitos pusės į mane žvelgė Sara - rūsti 
ir abejinga. 

Dabar kibucininkė buvo trumpai kirptais plaukais. Iš pašiaušto 
šviesaus kuodo liko tik paprasta glotni šukuosena, švelninanti 
jos bruožus. Dienos šviesos lempų apšviesta įdegusi oda atrodė 
blyški. Bet aukšti skruostikauliai ir toliau buvo lyg postamentai 
švelnioms akims. Tai buvo ta pati nepalaužiama laukinė gražuolė, 
kurią sutikau tarp gandrų. Ji pakėlė ragelį. 

- Atrodai bjaurokai, Luji. 

— O tu atrodai nuostabiai, Sara. 

- Iš kur gavai tą randą pasmakrėje? 

— Suvenyras iš Izraelio. 

Sara trūktelėjo pečiais. 

— Vis per tą nosies kaišiojimą, kur nereikia. 

Ji vilkėjo plačią mėlyną palaidinę trumpomis rankovėmis. 
Norėjau ją išbučiuoti, paklaidinti lūpas jos kūno vingiuose, 

nulaižyti mažytes neryškias raukšleles. Minutėlę patylėjome. 
Paklausiau: 
 — Kaip einasi, Sara? 

- Šiaip ne taip. 

- Džiaugiuosi su tavimi pasimatęs. 

- Šitai tu vadini pasimatymu? Niekada neturėjai realybės 
jausmo... 

Pagrabaliojau ranka po lentyna norėdamas įsitikinti, kad nėra 
paslėptų mikrofonų. 

— Papasakok man viską, Sara. Nuo pat to laiko, kai dingai iš 
Beit Šeano. 

— Ar atėjai čia visko iššniukštinėti jiems? 

— Ne, Sara. Nieko panašaus. Jie leido pasimatyti su tavimi tik 
tada, kai pažadėjau suteikti jiems informacijos, kuri įrodytų tavo 
nekaltumą. 

— Ką ruošiesi jiems pasakyti? 

- Viską, kas įrodys, kad tu nevaidinai jokio vaidmens deimantų 
kontrabandoje. 

Ji vėl trūktelėjo pečiais. 

— Sara, atėjau pamatyti tavęs. Bet kartu sužinoti. Tu privalai 
pasakyti man tiesą. Tai galėtų išgelbėti mus abu. 

Ji prapliupo juoktis ir šaltai mane nužvelgė. Lėtai išsitraukė 
pakelį, prisidegė cigaretę ir pradėjo pasakoti: 

— Dėl visko kaltas tu, Luji. Įsikalk sau į galvą. Viskas per tave, ar 
supranti? Paskutinį vakarą Beit Šeane pasakojai man apie gandrų 
žiedus. Prisiminiau kelias smulkmenas, į kurias anksčiau nekrei- 
piau dėmesio. Po Ido mirties sutvarkiau visus jo daiktus. Jo mie- 
gamąjį, o kartu ir „laboratoriją“, kaip jis vadino tą lūšną, kurioje 
slaugė gandrus. Kilnodama daiktus po vienu narvu pastebėjau 
dureles grindyse. Po jomis buvo paslėpta šimtai sukruvintų žie- 
dų. Tą akimirką neatkreipiau dėmesio į tuos šleikštulį keliančius | 
daikčiukus. Bet gerbdama jo atminimą ir aistrą ornitologijai 

palikau drobinį krepšį kur radusi, po grindimis. Vėliau jį visiškai 
pamiršau. 

Gerokai vėliau, kai papasakojai apie savo įtarimą, kad žieduose 
gali būti siunčiamos kokios nors žinutės, man toptelėjo mintis. 
Prisiminiau Ido krepšį ir staiga viską supratau. Idas atrado tai, ko 
ieškojai tu. Dėl to vaikščiojo ginkluotas ir pradingdavo kiauras 
dienas. Jis šaudė gandrus ir rinko žiedus. 

Tą vakarą nusprendžiau tau nieko nesakyti. Kantriai laukiau 
iki aušros, kad nesukelčiau tau įtarimų. Paskui, kai išvykai į Ben 
Gurijono oro uostą, sugrįžau į lūšnelę ir ištraukiau tuos metalo 
gabalus. Replėmis atlenkiau vieną žiedą. Staiga man į delną įkrito 
deimantas. Negalėjau tuo patikėti. Skubiai atidariau antrą žiedą. 
Jame buvo keli mažesni akmenėliai. Dar dešimt kartų lanksčiau 
žiedus. Kiekvieną kartą rasdavau deimantų. Stebuklas tęsėsi iki 
begalybės. Apverčiau krepšį ir suklikau iš džiaugsmo: jame buvo 
mažiausiai tūkstantis žiedų. 

— Taigi? 

- Taigi tapau turtinga, Luji. Turėjau galimybę pabėgti, užmiršti 
žuvis, purvą ir kibucą. Bet visų pirma norėjau įsitikinti. Susikro- 
viau nedidelį krepšį, išsirinkau kelis ginklus ir sėdau į autobusą, 
važiuojantį į Netaniją, deimantų sostinę. 

— Nusekiau tave iki ten. 

— Kaip matai, nieko gero iš to neišėjo. 

Neatsakiau, ir Sara kalbėjo toliau: 

— Ten radau deimantų šlifuotoją, jis nupirko vieną deimantą. 
Aišku, apgavo mane, bet nesugebėjo nuslėpti, kad deimanto ko- 
kybė nepaprasta. Vargšas seniokas! Veide aiškiai matėsi visos jo 
emocijos. Taigi turėjau lobį. Tuo metu buvau tokia beprotiškai 
laiminga, kad nė nesupratau situacijos, nesusimąsčiau apie tuos 
bepročius, kurie kontrabanda siuntė deimantus su migruojančiais 
gandrais. Žinojau tik tiek, kad jie nužudė mano brolį ir toliau ieško 
deimantų. Nusisamdžiau mašiną ir nuvažiavau į Ben Gurijono oro 

uostą. Iš ten pirmuoju reisu išskridau į Europą. Tada kurį laiką 
keliavau mėtydama pėdas ir saugiai paslėpiau deimantus. 
 - O paskui? 

— Praėjo savaitė. Nepriklausomi deimantų pirkliai dažniausiai 
juos parduoda Antverpene. Taigi privalėjau vykti tenai ir veikti 
labai apdairiai. Diskretiškai ir greitai. 

— Ar tu vis dar... turėjai ginklą? 

Sara negalėjo sulaikyti šypsenos. Nutaikė į mane smilių ir 
nykščiu nuspaudė įsivaizduojamą gaiduką. 

— Ponas „Glockas“ mane visur ištikimai lydėjo. 

Trumpą akimirką pagalvojau: „Sara - pamišėlė.“ 

— Nutariau viską iškišti Antverpene, - pasakojo ji, - voke- 
liuose po dešimt-penkiolika akmenėlių kasdien. Pirmą dieną 
pasirinkau seną žydą, šiek tiek panašų į šlifuotoją iš Netanijos. 
Per kelias minutes gavau penkiasdešimt tūkstančių dolerių. Po 
dviejų dienų sugrįžau ir kreipiausi į kitą prekeivį. Dar trisdešimt 
tūkstančių dolerių. Trečią kartą, jau atverdama vokelį, pajutau 
ranką ant peties ir išgirdau žodžius: „Nė iš vietos. Jūs areštuoja- 
ma.“ Pajutau į nugarą įremtą vamzdį. Netekau nuovokos, Luji. 
Akimirksniu pajutau, kaip dūžta visos mano viltys. Mačiau, kaip 
dingsta mano pinigai, laimė, laisvė. Atsisukau su „Glocku“ ranko- 
je. Nenorėjau jo nušauti. Viso labo norėjau apsiginti nuo to mažo 
sušikto faro, kuris manė galįs man užtverti kelius. Bet tas idiotas 
stovėjo atstatęs į mane devynių milimetrų „Berettą“ su išjungtu 
saugikliu. Pasirinkimo nebuvo. Šoviau iš karto, tiesiai į kaktą. 
Bernas susmuko ant grindų, šūvis nunešė pusę kiaušo. - Sara 
liūdnai nusijuokė. - Jis nė nespėjo paliesti gaiduko. Sugriebiau 
savo akmenis atstačiusi ginklą į deimantų maklerius. Jie buvo 
persigandę. Tikriausiai manė, kad ruošiuosi juos apiplėšti. Atbula 
išėjau iš salės. Akimirką maniau, kad pavyks pasprukti. O tada 
nusileido stiklo sienos. Pakliuvau lyg į kokį sušnerkštą akvariumą. 

— Apie tai skaičiau laikraščiuose. 

- Bet tai dar ne pabaiga, Luji. 

Sara nervingai užgesino cigaretę, valdingesnė negu visada. 

- Vyras, kuris norėjo mane suimti, buvo Šveicarijos federalinės 
policijos agentas, vardu Ervė Diumazas. Tai gerokai apsunkino 
Belgijos valdžios padėtį. Šveicarų pareigūnas, izraelietės nužudy- 
tas Belgijoje. Be to, dar ir neaiškios kilmės deimantų lobis. Belgai 
pradėjo mane kvosti. Tada įsikišo Delteris, mano advokatas. Pas- 
kui pasirodė šveicarų delegacija. Žinoma, nieko jiems nepasako- 
jau. Niekam. Bet ėmiau mąstyti. Kaip galėjo nežymus inspektorius 
iš Montrė atsekti mane ligi Antverpeno, jei niekas nežinojo, kad aš 
Belgijoje? Tuomet prisiminiau, jog minėjai „keistą policininką, ir 
supratau, jog tai tu pasiuntei Diumazą mano pėdsakais, kol pats 
toliau sekei savo gandrus ir kontrabandininkus. Supratau, kad tai 
tu, šunsnuki, pasiuntei šitą vyruką tiesiai man į nagus. 

Pabalau ir išstenėjau: 

- Juk tau buvo iškilęs pavojus. Tikėjausi, kad Diumazas apsau- 
gos tave, kol sugrįšiu. 

— Apsaugos mane? 

Saros juokas buvo toks skardus, kad viena sargybinė prisiartino 
su ginklu rankoje. Daviau jai ženklą pasitraukti. 

— Apsaugos mane? - pakartojo Sara. - Taip ir nesupratai, kas 
buvo Diumazas? Kad jis dirbo kontrabandininkams, kuriuos 
persekiojai? 

Šie žodžiai susmigo man į širdį tarsi durklai. Kraujas sustingo. 
Kol atgavau žadą, Sara kalbėjo toliau: | 

- Nuo tardymo pradžios sužinojau apie tuos deimantus gerokai 
daugiau. Daugiau, negu pati būčiau galėjusi jiems papasakoti. 
Kartą Delteris čia lankėsi su vienu austru, Interpolo pareigūnu, 
vardu Simonas Rikylis. Jie bandė įkalbėti mane bendradarbiauti, 
pasakodami visokias nepaprastai įdomias istorijas. Ypač daug 
pasakojo apie Ervė Diumazą, korumpuotą policininką, kuris 
nemažai užsidirbdavo iš šalies, rūpindamasis labai įtartinais dar 

įtartinesnių bendrovių saugumo reikalais. Po to, kai aš jį nudėjau, 
keli liudininkai Diumazą atpažino. Jie pareiškė, kad Diumazas 
kiekvieną pavasarį atvykdavo su Bėmu į Antverpeną, kur tas 
pardavinėdavo deimantus - tokius pačius, kaip maniškiai, mažus, 
bet neįtikėtinai kokybiškus. Ar tau prašviesėjo galvoje? - Sara vėl 
nusijuokė ir prisidegė kitą cigaretę. - Per savo gyvenimą pažinojau 
įvairiausių avigalvių, bet nė vieno tokio, kaip tu. 

Mano širdis vos nesprogo. Viskas staiga tapo aišku: itin trumpas 
laikas, per kurį Diumazas sužinojo visą senojo Makso praeitį; jo 
įsitikinimas, kad reikalas susijęs su deimantų kontrabanda; atkak- 
lios pastangos išsiųsti mane į Centrinės Afrikos Respubliką. Ervė 
Diumazas pažinojo Maksą Bėmą, bet neturėjo supratimo, kaip 
veikia visa sistema. Taigi jis naudojosi manimi kaip neišmanėliu 
pagalbininku, kad rastų pradingusius deimantus ir atskleistų visą 
tinklo veiklą. Pasijutau taip silpnai, kad vos galėjau prakalbėti: 

- Sara, noriu tau padėti. 

- Tavo pagalbos man nereikia. Advokatas padės man išsilais- 
vinti. - Ji nusijuokė. - Nebijau nei belgų, nei šveicarų. Niekad 
nepamiršk, kad mes tvirtesni, Luji. 

Dar kartą stojo tyla. Po kelių sekundžių Sara sušnabždėjo: 

— Luji, niekada apie tai nekalbėjome... 

- Apie ką? 

Jos balsas buvo duslokas. 

— Ar tavo tėvynėje gandrai atneša vaikus? 

Iš pradžių klausimo nesupratau. Galiausiai atsakiau: 

— Taip... Sara. 

- Ar žinai, kodėl liaudyje taip sakoma? 

Pasirangiau kėdėje ir atsikrenkščiau. Kaip tik prieš du mėne- 
sius, prieš leisdamasis į kelionę, domėjausi šiuo klausimu. Papa- 
sakojau Sarai senovinę germanų legendą apte deivę Holdą, kuri 
pasirinko gandrus savo pasiuntiniais. Tamsioje drėgnoje vietoje. 
ši deivė saugodavo mirusiųjų žmonių sielas, su lietum krentančias 

iš dangaus. Paskui jas reinkarnuodavo į kūdikių kūnus ir liepdavo 
gandrams nunešti juos naujiesiems tėvams. 

Taip pat paaiškinau, kad šis paukštis oranžiniu snapu tokia 
dorybe pasižymėjo visoje Europoje ir visuose Artimuosiuose Ry- 
tuose. Net ir Sudane buvo tikima, kad jie atneša vaikus. Tačiau toje 
šalyje buvo garbinami juodieji gandrai, paliekantys juodaodžius 
vaikučius ant tėvų trobelių stogų. Papasakojau dar kelias legendas, 
apipindamas jas žavingomis ir jaudinančiomis detalėmis. Visa 
tai siejosi su tyra, trumpalaike ir amžina meile. Kai baigiau savo 
pasakojimą, Sara sumurmėjo: 

— Gandrai atnešė mums prievartą ir mirtį. Gaila, ta mintis būtų 
man patikusi. 

-- Kokia mintis? 

— Turėti vaikų. Su tavimi. 

Jausmai išsiveržė iš širdies tarsi ugnies pliūpsnis. Pašokau ir 
prispaudžiau nudegusius delnus prie stiklo užtvaros. 

- Sara! - sušukau. 

Mano laukinukė moteris prisimerkė ir šnarpštelėjo. Staiga 
atsistojusi sušnabždėjo: 

— Dink, Luji. Tuoj pat dink iš čia. 

Tačiau pirmoji pabėgo ji, net neatsigręždama. Kaip šiuolaikinė 
Euridikė mėlyname kaip dangus mediniame pragare. 


() 

— Noriu pasimatyti su Simonu Rikyliu. 

Icchakas Delteris suraukė antakius. Sunkūs žandikauliai pra- 
sivėrė: 

- Rikyliu? Žmogumi iš Interpolo? 

- Taip, - atsakiau. - Noriu su juo pakalbėti. 

Delteris trūktelėjo pečiais. Girdėjau, kaip sutraškėjo jo švarkas. 
Buvome Ganshoreno kalėjimo sode. 

— Taip nebuvo tartasi. Turėtumėte kalbėti su manimi. Aš tas 
žmogus, kurį tiesiogiai domina jūsų parodymai. Turiu nuspręsti, 
ar tai bus naudinga mano klientės gynybai. 

- Jūs nesupratote manęs, Delteri. Nesistengiu jūsų apgauti. 
Aiškindamasis reikalą siekiu tik to, kad Sara gautų kuo švelnesnę 
bausmę. Bet ši byla yra tarptautinio masto. Mano pareiškimą turi 
išgirsti Interpolo žmogus, suprantantis situaciją. 

Šypsena pabrėžiau paskutinius žodžius. Delteris susiraukė. Iš 
tiesų mano reikalavimas atėmė iš jo bet kokią galimybę mani- 
puliuoti. Iš to, ką man pasakojo Sara, buvo aišku, kad tas Rikylis 
tikrai žino daug. Gandrai ar ne gandrai, Bėmas jau gana ilgą lai- 
ką buvo tarptautinės policijos akiratyje. Kalbėdamas pareigūno 
akivaizdoje, sakysiu pamokslą jau atsivertusiam žmogui. Delteris 
sugriaudėjo savo žemu balsu: 

— Jūs šaipotės iš manęs, Antiochai. Nepatartina juokauti su 
tokio kalibro advokatu, kaip aš. 

— Pakaks gąsdinimų, skambinkite Rikyliui. Papasakosiu viską 
jums abiem. 

Delteris pirmasis pasuko link granito vartų. Įlipome į jo mašiną 
ir per dulksną važiavome priemiesčiais, kol pasiekėme Briuselio 
centrą. Per visą kelionę teisininkas neištarė nė žodžio. Galiausiai 
sustojome priešais didžiulį juodą pastatą, statytą praeitame am- 
žiuje, įspraustą tarp dviejų bokštų su laikrodžiais. Fasadas nu- 
sagstytas aukštais langais, kurie jau švietė. Ginkluoti sargybiniai 
su neperšaunamomis liemenėmis nekrustelėdami stovėjo lietuje. 

Užlipome plačiais laiptais. Trečiame aukšte Delteris pasuko į 
begalinį koridorių labirintą, išklotą pakaitomis tai girgždančiu 
parketu, tai nušiurusiais kiliminiais takais. Atrodė, kad jis čia 
jaučiasi kaip namie. Galiausiai patekome į mažą standartinio 
apstatymo policijos kabinetą: murzinos sietos, blausi lempa, 
metaliniai baldai ir prieškarinės rašomosios mašinėlės. Delteris | 
kelias minutes pašnekėjo su dviem vyrais, vilkinčiais marški- 

nius trumpomis rankovėmis. Jie buvo beveik tokie pat stambūs, 
kaip jis; per petį užsikabinę dėklus su trisdešimt aštunto kalibro 
„Magnum“ pistoletais. Nusistebėjau, kokių reikia švarkų, kad 
užmaskuotų tokius gremėzdus. 

Vyrai nužvelgė mane rūškanais žvilgsniais. Vienas iš jų atsisėdo 
prie stalo ir uždavė įprastus klausimus: vardas, pavardė, gimimo 
data, vedęs ar ne, ir taip toliau. Tada norėjo paimti mano pirštų 
atspaudus. Iššaukiamai ištiesiau savo delnus su rožine, lygia, nieko 
nesakančia oda. Šis vaizdas jį suglumino. Pralemeno atsiprašymą 
ir išskubėjo iš kambario. Tuo metu pradingo ir Delteris. 

Laukiau ilgai. Niekas man nesiteikė paaiškinti, ko tiksliai turė- 
čiau laukti. Sėdėjau graužiamas sąžinės priekaištų. Pasimatymas 
su Sara sukrėtė mane. Mano klaidos ir jų pasekmės sukosi galvoje, 
o aš negalėjau sugalvoti nė vieno pasiteisinimo. Nusikaltimas yra 
profesija, nesvarbu ar jį darai, ar tiri, ir reikalauja daugiau negu 
tik intuicijos bei kantrybės. Kad veiktum efektyviai, nebūtinas 
polinkis į savižudybę. 

Pasirodė Delteris. Su juo buvo keistas tipas, neaukštas vyras 
suglamžytu veidu, kurio viršutinę dalį dengė akiniai su neįtikė- 
tinai storais stiklais. Gležnas kūnas skendo megztinyje aukšta 
apykakle su užtrauktuku ir apdribusiose velvetinėse kelnėse. Bet 
geriausi buvo batai. Jis avėjo milžiniškus sportbačius storu padu 
ir styrančiais liežuvėliais. Modelis tikram reperiui. Galiausiai ties 
juosmeniu per megztinio raukšles ryškėjo automatinis pistoletas - 
„Glock 17“, devynių milimetrų parabelis, visai toks pat, kaip Saros. 

Delteris linktelėjo ir mus supažindino. 

— Tai Simonas Rikylis, Luji. Interpolo pareigūnas. Mūsų byloje 
jis pagrindinis tyrėjas. - Jis pasisuko į žemaūgį: - Simonai, noriu 
pristatyti Luji Antiochą, liudytoją, kurį minėjau. 

Tai, kad advokatas pristatė mane pavarde, rodė, kad jis nuspren- 
dė žaisti žaidimą. Atsistojau ir atsakydamas linktelėjau, sudėjęs 
rankas už nugaros. Rikylis man šyptelėjo. Jo veidas tapo nelygi- 

nant dviejų dalių: lūpų kampučiai pakilo aukštyn, o viršutinė dalis 
liko nejudri, lyg būtų įkalinta stiklo inde. Nė neįsivaizdavau, kad 
tarptautinės policijos pareigūnai gali taip atrodyti. 

- Sekite paskui mane, - pasakė austras. 

Jo kabinetas nebuvo panašus į kitus. Ant sienų nė dėmelės, 
parketas tamsus ir išblizgintas. Viduryje stovėjo didžiulis stalas 
su naujausia kompiuterine įranga. Pastebėjau „Reuter“ agentūros 
terminalą - jis realiu laiku rodo žinias iš viso pasaulio - ir antrą 
ekraną, kuriame buvo skelbiamos kažkokios kitos naujienos - 
matyt, susijusios su Interpolu. 

- Sėskitės, - nurodė Rikylis, pats įsitaisydamas už stalo. 

Taip ir padariau. Delteris atsisėdo kiek atokiau nuo mūsų. Ne- 
gaišdamas laiko, austras trumpai apibūdino situaciją. 

- Taigi Delteris man pranešė, kad laisva valia norite duoti paro- 
dymus. Atrodo, kad turite informacijos, kuri gali padėti išaiškinti 
šią bylą ir galbūt atmesti kaltinimus Sarai Gabor. Ar tai tiesa? 

Rikylis kalbėjo prancūziškai be mažiausio akcento. 

— Tikra tiesa, - atsakiau. 

Policininkas padarė pauzę. Sėdėjo susikūprinęs, rankas sunė- 
ręs ant stalo. Kompiuterio ekranai atsispindėjo jo akiniuose kaip 
balsvi langeliai. Jis vėl prabilo: 
tinė. Sakote esąs našlaitis. Nesate vedęs, gyvenate vienas. Jums 
trisdešimt dveji, bet niekada nesate dirbęs. Nepaisant to, gyvenate 
prabangiai ir turite butą Raspajo bulvare Paryžiuje. Šią patogią 
būtį aiškinate savo įtėvių, Žoržo ir Nelės Bresler - turtingų žem- 
valdžių iš Piuji de Domo regiono, - rodomu nepaprastu rūpesčiu. 
Taip pat sakote, kad gyvenate sėslų atsiskyrėlio gyvenimą. Visgi 
neseniai grįžote iš kelionės aplink pasaulį, ir atrodo, kad patyrėte 
visokių nuotykių. Pasitikslinau kai kurias detales. Jūsų gana ne- 
įprasti pėdsakai aptinkami Izraelyje ir Centrinės Afrikos Respub- 
likoje. Dar vienas paradoksas: esate apsirengęs kaip dendis, o ant 


321 


veido matosi dar šviežias randas - jau neminėsiu jūsų plaštakų. 
Tai kas jūs esate iš tikrųjų, pone Antiochai? 

— Košmare pasiklydęs keliautojas. 

— Ką žinote apie visą šį reikalą? 

— Viską arba beveik viską. 

Rikylis sukikeno. 

- Skamba daug žadančiai. Ar galite, pavyzdžiui, pasakyti, iš kur 
atsirado pas Sarą Gabor rasti deimantai? Ir kodėl Ervė Diumazas 
bandė ją suimti, prieš tai neįspėjęs „Beurs vor Diamanthandel“ 
apsaugos tarnybos? 

— Be vargo. 

— Labai gerai. Klausome jūsų... 

— Palaukit, - pertraukiau jį. - Aš kalbėsiu be advokato, be ap- 
saugos, negana to - svečioje šalyje. Kokias garantijas galite man 
suteikti? 

Rikylis vėl nusijuokė. Tarp visos tos blyksinčios įrangos jo akys 
buvo šaltos ir ramios. 

— Kalbate, lyg būtumėte kaltas, pone Antiochai. Viskas pri- 
klausys nuo to, kiek esate įsivėlęs į visą šį reikalą. Bet galiu jus 
užtikrinti, kad kaip liudytojas nepatirsite jokių administracinių 
rūpesčių ar suvaržymų. Interpolas pratęs dirbti su tarptautinėmis 
bylomis, kuriose nepaisoma sienų ir kultūrų. Reikalai susikomp- 
likuoja tik vėliau, kai įsikiša dalyvaujančios šalys. Kalbėkite, 
Antiochai, mes pasirūpinsime, kad neturėtumėte nemalonu- 
mų. Šiuo metu kalbėsimės su jumis visiškai neformaliai. Niekas 
neužrašinės ir neįrašinės to, ką pasakysite. Jūsų vardas nebus 
įtrauktas į jokią bylą. O tada, priklausomai nuo jūsų informacijos 
svarbos, paprašysiu jus pakartoti tai, ką sakėte, kitiems mūsų sky- 
riaus žmonėms. Tuomet tapsite „oficialiu liudytoju“. Bet kuriuo 
atveju galiu garantuoti, kad jei nieko nenužudėte ar nepavogėte, 
galėsite be kliūčių išvykti iš Belgijos kaip laisvas žmogus. Ar tai 
jums tinka? 

Nurijau seilę ir mintyse užblokavau paties padarytus nusikal- 
timus. Trumpai išdėsčiau paskutiniųjų dviejų mėnesių įvykius. 
Papasakojau viską, vieną po kito traukdamas iš savo krepšio 
įvairius daiktus, patvirtinančius mano žodžius: Makso Bėmo 
kartotekos korteles, Radžko užrašų knygelę, Džiuričiaus skro- 
dimo ataskaitą, deimantą, kurį Vilmas man įteikė Ben Gurijono 
oro uoste, Filipo Bėmo mirties liudijimą, sesers Paskalės liudi- 
jimą, įrašytą Oto Kyferio prisipažinimą... Pabaigoje pateikiau 
pirmuosius įrodymus, kuriuos surinkau dar Šveicarijoje: Makso 
Bėmo turėtas fotografijas ir jo širdies su titano plokštele rent- 
genogramą. 

Mano parodymai truko ilgiau kaip valandą. Kaip įmanyda- 
mas bandžiau paaiškinti dvigubą - „deimantų vagių“ ir „širdžių 
vagių“ - intrigą ir kaip šie du tinklai persipina tarpusavyje. Taip 
pat kuo tiksliau stengiausi apibūdinti kiekvieno iš mūsų vaidme- 
nis, ypač Saros, kuri į šią istoriją buvo įtraukta ne savo noru, 
ir Ervė Diumazo, nesąžiningo policininko, kuris pasinaudojo 
mano patiklumu ir, be abejo, vos atgavęs deimantus, būtų Sarą 
nušovęs. 

Baigiau pasakoti ir įsižiūrėjau, laukdamas klausytojų reakcijos. 
Stiklinis Rikylio žvilgsnis tyrinėjo ant stalo sudėtus įrodymus. 
Jis įsitempęs šypsojosi. O Delteriui tiesiog įštįso veidas. Po mano 
žodžių stojo tyla. Pagaliau Rikylis ištarė: 

— Nuostabu. Jūsų pasakojimas tiesiog nuostabus. 

Išraudau. 

- Jūs netikite manimi? 

— Na, kokiais aštuoniasdešimčia procentų. Tačiau daug ką iš to, 
ką pasakojote, dar reikės patikrinti, o gal ir iš naujo įrodyti. Jūsų 
vadinamieji „įrodymai“ gana sąlyginiai. Čigono keverzonės, vie- 
nuolės, kuri nėra gydytoja, išvados ir vienas vienintelis deimantas 
yra greičiau neryškios užuominos, o ne tvirti įrodymai. O kasetę 
mes išklausysime, bet jūs ir pats gerai žinote, kad toks įrašas teisme 

negali būti panaudotas. Taigi belieka tikėtis, kad parodymus duos 
jūsų minėtas Nilsas van Dėtenas, geologas iš Pietų Afrikos. 

Pajutau nenugalimą norą ištaškyti mažojo policininko akinius. 
Tačiau širdies gilumoje žavėjausi austro šaltakraujiškumu. Mano 
nuotykiai galėjo apstulbinti bet ką kitą, o Rikylis ramiai sėdėjo, 
vertino, tyrė kiekvieną pasakojimo aspektą. Pareigūnas pasakė: 

- Šiaip ar taip, dėkoju, Antiochai. Padėjote išsiaiškinti kelis da- 
lykus, kurie iki šiol mums nedavė ramybės. Diumazo nužudymas 
iš tiesų nebuvo staigmena mūsų skyriui, nes mažiausiai dvejus 
paskutinius metus įtarėme, kad vyksta ši deimantų kontrabanda, 
ir turėjome nemažai netiesioginių įrodymų. Vardus žinojome: 
Maksas Bėmas, Ervė Diumazas, Otas Kyferis ir Nilsas van Dėte- 
nas. Žinojome ir pervežimo maršrutus: trikampį Europa-Centri- 
nės Afrikos Respublika-Pietų Afrikos Respublika. Mums trūko 
esminio dalyko: pagauti kurjerius, o tai svarbiausias įrodymas. 
Pagrindinius šios sistemos dalyvius stebėjome dvejus metus. Nė 
vienas iš jų nekeliavo tais maršrutais, kuriais judėjo deiman- 
tai. Šiandien iš jūsų sužinojome, kad jie naudojo paukščius. Gal 
skamba neįtikėtinai, bet esu ir ne to matęs, patikėkite manimi. 
Sveikinu, Antiochai. Jums netrūksta nei atkaklumo, nei drąsos. Jei 
jums kada nors įgris gandrai, ateikite pas mus. Rasiu jums darbo. 

Pokalbio posūkis atėmė man amą. 

— Ar... ar tai viskas? 

- Ne, anaiptol. Tai buvo viso labo mūsų pirmasis pokalbis. Rytoj 
daugumą jūsų parodymų užrašysime. Vietos tyrėjas taip pat turės 
jus išklausyti. Jūsų parodymai tikriausiai leis išsiųsti Sarą Gabor 
atgal į Izraelį iki teismo proceso pradžios. Negalite patikėti, kiek 
daug nusikaltėlių nori atlikti bausmes savo šalyse. Kone visą laiką 
praleidžiame pervežinėdami kalinius. Tai deimantų byla... O dėl 
paslaptingojo jūsų daktaro esu nusiteikęs gerokai skeptiškiau. 

Atsistojau liepsnojančiu veidu. 

- Argijūs nesuprantate, Rikyli? Deimantų kontrabanda baigta. 
Viskas sugriuvo. O pamišęs chirurgas toliau vagia organus visame 
pasaulyje. Beprotis nesustodamas siekia savo slaptų, nesuvokia- 
mų, baisių tikslų. Ir tai visiška teisybė. Jis turi visas reikiamas prie- 
mones. Todėl dabar svarbiausia įvilioti tą niekšą į spąstus. Suimti, 
kad toliau tęsdamas savo eksperimentus nežudytų vis iš naujo. 

— Leiskite man spręsti, kas ir kiek svarbu, - atšovė Rikylis. — 
Pailsėkite šį vakarą Briuselyje. Mano žmonės užsakė jums kambarį 
„Wepler“ viešbutyje. Ne ištaigingiausias, bet pakankamai patogus. 
Pasimatysime rytoj. 

Trenkiau kumščiu į stalą. Delteris pašoko, bet Rikylis nė ne- 
krustelėjo. Surikau: 

- Rikyli, po Žemę klaidžioja pabaisa! Jis žudo ir kankina vaikus. 
Galėtumėte išduoti paieškos orderį, patikrinti savo duomenų ba- 
zes, išanalizuoti tūkstančius įvairiausių nusikaltimų, susisiekti su 
viso pasaulio policijomis. Dėl Dievo, darykite ką nors! 

— Rytoj, Antiochai, - sumurmėjo policininkas, bet jo lūpos 
drebėjo. - Rytoj. Nereikalaukite neįmanomo. 

Išeidamas trenkiau durimis. 

Po kelių valandų vis dar gromuliavau nuoskaudas savo viešbučio 
kambaryje. Daugeliu atžvilgiu mane pergudravo. Pateikiau dau- 
gybę informacijos TKPO - Interpolui, - o mainais gavau, galima 
sakyti, šnipštą, bent jau dėl savo pradėtų tyrimų. Vienintelė pa- 
guoda buvo ta, kad mano parodymai byloje padės Sarai. 

Antra vertus, tą vakarą viskas, ką bandžiau, vedė į akligatvius. 
Patikrinau atsakiklį: nieko. Paskambinau daktarei Varel: jokių 
rezultatų. 

Pusę devynių suskambo telefonas. Pagriebiau ragelį. Išgirstas 
balsas mane nustebino: 

- Antiochai? Čia Rikylis. Norėčiau šnektelėti su jumis. 

— Kada? 

— Dabar. Esu apačioje, jūsų viešbučio bare. 

„Wepler“ viešbučio baras, išklotas tamsiai rožiniu kilimu, grei- 
čiau buvo panašus į nuošalią vietelę, skirtą intymiems pasimaty- 
mams. Pamačiau Simoną Rikylį odiniame krėsle, apsivilkusį tuo 
pačiu apsmukusiu megztiniu. Pasidėjęs stiklą viskio priešais, jis 
pamažėle kramsnojo alyvuoges. Pagalvojau, ar vis dar tebeturi 
savo „Glocką“, ir ar spės jį išsitraukti greičiau negu aš. 

— Sėskite, Antiochai. Ir baikite vaidinti kietą vyruką. Jūs jau 
tą įrodėte. 

Prisitraukiau kėdę ir užsisakiau kiniškos arbatos. Kelias sekun- 
des stebėjau Rikylį. Jo veidą vis dar bjaurojo išgaubti akinių stiklai, 
lyg matytum atvaizdą aprasojusiame veidrodyje. 

- Atėjau dar kartą jūsų pasveikinti. 

- Pasveikinti manęs? 

- Žinote, esu pakankamai patyręs nusikaltimų tyrėjas. Galiu 
spręsti, kiek vertinga jūsų informacija. Nuveikėte didžiulį darbą, 
Antiochai. Iš tiesų didžiulį. Visai ne juokais siūliau dirbti mums, 
kai tik užsimanysite. 

- Nemanau, kad tai vienintelė priežastis, dėl kurios čia atėjote. 

- Tiesa. Suprantu, koks nusivylęs buvote šią popietę. Manėte, 
kad neatkreipiau reikiamo dėmesio į chirurgą žudiką. 

— Iš tiesų. 

- Negalėjau elgtis kitaip. Bent jau tol, kol šalia buvo Delteris. 

— Kodėl gi ne? 

- Todėl, kad ši bylos dalis su juo neturi nieko bendra. 

Priėjo padavėjas su mano arbata. Stiprus, aitrus jos aromatas 
staiga priminė man džiunglių dirvos kvapą. 

- Tai jūs tikite tuo, ką pasakojau? 

- Taip. - Rikylis visą laiką baksnojo alyvuoges dantų krapštu- 
ku. - Bet, kaip jau jums sakiau, šią bylos dalį reikia nuodugniai 
ištirti. Negana to, jums teks būti su manim visiškai atviram. 

— Ką turite galvoje? 

— Papasakojote ne viską. Neįmanoma padaryti tokių atradimų 
nesukėlus bangų. 

Gurkštelėjęs arbatos nuslėpiau savo susirūpinimą. Nuspren- 
džiau apsimesti kvaileliu. 

— Nesuprantu, apie ką kalbate, Rikyli. 

- Puiku. Šiandien po pietų buvo paminėti Maksas Bėmas, Otas 
Kyferis ir Nilsas van Dėtenas. Tai tikri nusikaltėliai, bet visiems 
jau per penkiasdešimt, ir jie tikrai nebuvo pavojingi, juk su tuo 
sutinkate? Bet visi šie vyrai buvo gerai saugomi. Buvo Diumazas, 
bet buvo ir kitų. Daug svarbesnių. Laikau saujoje keletą vardų. 
Gal jie jums ką nors primins? 

Rikylis ironiškai nusišypsojo ir prarijo alyvuogę. 

- Miklošas Sikovas. 

Smūgis tiesiai į paširdžius. Šiaip taip išspaudžiau: 

— Niekad apie tokį negirdėjau. 

— Milanas Kalevas. 

Be abejo, Sikovo bendrininkas. Išlemenau: 

— Kas jie tokie? 

— Keliauninkai. Kaip ir jūs, tačiau jiems gerokai mažiau pasi- 
sekė. Jie žuvo. Abu. 

— Kurė 

— Kalevo kūnas buvo rastas Bulgarijoje, Sofijos priemiestyje, 
rugpjūčio 31 dieną, jam buvo perrėžta gerklė stiklo šuke. Sikovas 
žuvo Izraelyje rugsėjo 6 dieną, okupuotoje teritorijoje. Šešiolika 
kulkų tiesiai į veidą. Abi bylos buvo nutrauktos. Pirmoji žmogžu- 
dystė buvo įvykdyta, kai jūs buvote Sofijoje, Aritiochai. O antroji - 
kai buvote Izraelyje, būtent toje pačioje vietoje - Balatakampe. . 
Keistoki sutapimai, argi ne? 

Pakartojau: 

- Tikrai nieko apie juos nežinau. 

Rikylis vėl ėmė baksnoti alyvuoges. Į barą įvirto keli vokiečių 
verslininkai. Pasigirdo negarsus pokalbis ir skardaus juoko pliūps- 
niai. Kai policininkas prabilo, jo lūpos blizgėjo. 

- Žinau dar kelis vardus, Antiochai. Ką žinote apie Marselį 
Minajusą, Jetą Jakovič ir Ivaną Tornojų? 

Žudynių Sofijos geležinkelio stotyje aukos. Kiek pakėlęs balsą 
pareiškiau: 

— Man šie vardai iš tiesų nieko nesako. 

— Kaip keista, - ištarė austras. Tada siurbtelėjo viskio ir vėl 
prakalbo: - Ar žinote, kodėl nuėjau dirbti į Interpolą, Antiochai? 
Ne dėl to, kad mėgstu rizikuoti. Ir ne dėl teisingumo troškimo. 
Tik dėl aistros kalboms. Nuo pat vaikystės jos mane domino. 
Tikriausiai nė neįsivaizduojate, koks svarbus kriminalistikos 
pasaulyje kalbų mokėjimas. Kaip tik dabar FTB agentai Jung- 
tinėse Valstijose dieną naktį kala įvairias kinų kalbos tarmes. 
Tai vienintelis būdas įrodyti Triadų gaujų nusikaltimus. Taip 
jau atsitiko, kad puikiai moku bulgarų kalbą. - Dar viena šyp- 
sena. - Todėl su didžiausiu susidomėjimu perskaičiau daktaro 
Milano Džiuričiaus pasirašytą ataskaitą. Labai pamokanti, netgi 
bauginanti. Taip pat įdėmiai perskaičiau bulgarų policijos rapor- 
tą apie tikriausias skerdynes, kurios įvyko Sofijos geležinkelio 
stotyje rugpjūčio 30 dienos vakarą. Profesionalus darbas. Per 
tas žudynes Žuvo trys nekalti žmonės, tie patys, kuriuos ką tik 
paminėjau: Marselis Minajusas, Jeta Jakovič ir Ivanas Tornojus. 
Ivano motina liudijo, Antiochai. Ji buvo įsitikinusi, kad žudikai 
taikėsi į ketvirtą žmogų, baltaodį, o jo aprašymas atitinka jūsų 
išvaizdą. O po kelių valandų Milanas Kalevas žuvo sandėlyje, 
paskerstas kaip kiaulė. 

Nustojau gurkšnoti kinišką „Lapsang“ arbatą. 

— Vis dar nesuprantu, apie ką kalbate, - sumurmėjau. 

Rikylis paliko ramybėje savo alyvuoges ir įdėmiai pažvelgė 
į mane. Jo viskio taurelė kaip raudonos žiežirbos atsispindėjo 
akinių stikluose. 

- Apie Kalevą ir Sikovą mums buvo žinoma. Kalevas buvo bul- 
garas samdinys - kažkoks šundaktaris, kuris mėgo kankinti savo 
aukas elektriniu aukštų dažnių lancetu. Nei kraujo, nei pėdsakų, 
tik siaubingos, kruopščiai išraižytos kančių linijos. Sikovas buvo 
karinis ekspertas. Aštuntajame dešimtmetyje jis mokė Idžio Ami- 
no Dados karines pajėgas Ugandoje. Jo specialybė - automatiniai 
ginklai. Pviese jie sudarė nepaprastai pavojingą porelę. 

Rikylis akimirką patylėjo, paskui metė savo bombą: 

- Juodu dirbo „Vienam pasauliui“. 

Suvaidinau, kad be galo nustebau: 

— Ką? Samdiniai dirba humanitarinei organizacijai? 

- Tokie žmonės gali būti naudingi. Apsaugoti tiekiamus kro- 
vinius ir personalą. 

— Kur visa tai mus veda, Rikyli? 

— Prie „Vieno pasaulio“. Ir prie įvairiapusės jūsų hipotezės. 

— Ir kas? 

— Jūs manote, kad Maksas Bėmas buvo patekęs į vieno žmo- 
gaus įtaką, to stebuklingo chirurgo, kuris jį išgelbėjo nuo pačios 
tikriausios mirties 1977 metų rugpjūtį, ar ne taip? 

— Būtent taip. 

- Jūsų nuomone, tas daktaras naudojosi Bėmu per „Vieno 
pasaulio“ organizaciją. Taip galima paaiškinti, kodėl visas senio 
palikimas atiteko jai, ar aš neteisus? 

- Jūs teisus. 

Rikylis pakišo ranką po savo palaidų megztiniu ir, ištraukęs 
plonytį aplanką, išėmė iš jo mašinėle spausdintą popieriaus lapą. 

- Tuo atveju norėčiau pateikti jums kelis faktus, kurie patvirtina 
jūsų versiją. 

Buvau tiek apstulbęs, kad netekau žado. 

— Aš taip pat domėjausi šia organizacija. „Vienas pasaulis“ ge- 
rai saugo savo paslaptis. Sunku gauti bet kokių duomenų apie jų 
veiklos apimtis, jai dirbančių gydytojų skaičių ar rėmėjus. Bet apie 
Maksą Bėmą iškapsčiau keletą nerimą keliančių faktų. Didžiumą 
savo neteisėtai gautų pajamų Maksas Bėmas atiduodavo VP or- 
ganizacijai. Kiekvienais metais jis jai pervesdavo po kelis šimtus 
tūkstančių šveicariškų frankų. Tačiau, mano nuomone, tai dar ne 
viskas. Bėmas naudojosi keliais bankais, kuriuose, be abejo, turėjo 
ir slaptų šifruotų sąskaitų. Todėl sunku net numanyti, kokios su- 
mos iš tikrųjų buvo pervestos. Bet aišku viena: jis priklausė „Klubui 
1001“. Manau, ši sistema jums žinoma. Tačiau jūs nežinote, jog kai 
klubas buvo steigiamas, Bėmas prisidėjo vienu milijonu Šveicarijos 
frankų - beveik milijonu Amerikos dolerių. Tai buvo 1980 metais - 
praėjus dvejiems metams nuo deimantų kontrabandos pradžios. 

Buvau nustebęs. Staiga viskas paaiškėjo. Mintys ėmė suktis. 
Vadinasi, senasis Maksas savo pelną atiduodavo ne tiesiogiai 
„daktarui“, bet „Vieno pasaulio“ organizacijai. Taigi arba organi- 
zacija vėliau mokėdavo Pabaisai, arba pati savo vardu finansavo 
chirurgo „eksperimentus“. Rikylis kalbėjo toliau: 

- Jūs man sakėte, kad Diumazui nepavyko aptikti, kur Bėmas 
buvo gydomas. Jokiose Šveicarijos, Prancūzijos ar Vokietijos 
klinikose nebuvo aptikta jokių ornitologo pėdsakų. Manau, kad 
žinau, kur jam slapčiomis buvo daromi persodintos širdies ty- 
rimai. Tai vykdavo „Vieno pasaulio“ Ženevos centre, kuriame 
sukaupta pati pažangiausia medicinos aparatūra. Taigi Bėmas 
brangiai mokėdavo už darbą ir organizacija negalėjo atsakyti jam 
nedidelės „paslaugos“. 

Pamėginau vėl gurkštelėti arbatos. Pirštai drebėjo. Abejonių 
neliko, Rikylis buvo teisus. 

- Ir ką visa tai, jūsų nuomone, įrodo? 

— Kad „Vienas pasaulis“ turi ką slėpti. Jūsų „daktaras“ toje or- 
ganizacijoje užima pakankamai aukštą padėtį, kad galėtų samdyti 

tokius žmones, kaip Kalevas ir Sikovas, ir kad galėtų finansuoti 
savo eksperimentus ir pardavinėti savo paslaugas visų turtingiau- 
siam širdininkui pasaulyje - žmogui, kuris prisijaukino gandrus. 

Rikylis neatskleidė savo kortų iškart. Dar prieš mūsų popietinį 
susitikimą apie „Vieną pasaulį jis jau žinojo daugiau negu apie 
deimantų kontrabandą. Lyg skaitydamas mano mintis, jis pasakė: 

— Dar prieš susitikdamas su jumis, Antiochai, žinojau, kad keisti 
ryšiai sieja Maksą Bėmą su „Vienu pasauliu“, - bet nežinojau, jog 
tai rišasi ir su tuo ypatingu širdžių pėdsaku. Radžko ir Gomunės 
žmogžudystės - tik gerokai ilgesnės žmogžudysčių serijos da- 
lis. Po mūsų pokalbio pasirausiau kompiuteryje. Naudodamasis 
duomenų bazėmis atlikau paiešką, kiek žmogžudysčių ir žiaurių 
katastrofų, po kurių dingo aukos širdis, buvo įvykdyta ar įvyko 
per pastaruosius dešimt metų. Galite įsivaizduoti, kokia galybė 
informacijos sukaupta visų Tarptautinės kriminalinės policijos 
organizacijos šalių dalyvių duomenų bazėse. Tačiau dėl išskirtinės 
aplinkybės - išimtos širdies - paieška gerokai pagreitėjo. Sąrašą 
gavau šiandien aštuntą valandą vakaro. Jis anaiptol nėra išsamus, 
jei tarsime, kad jūsų „vagis“ dažniausiai veikia neturtingose arba 
besivystančiose šalyse, iš kurių dažnai negauname visų žinių. 
Tačiau pakaks ir šio sąrašo. Nuo jo man nugara eina pagaugais. 
Pažvelkite. 

Puodelis subiro į šukes. Karšta arbata apliejo mano nejautrius 
delnus. Išplėšiau sąrašą iš Rikylio rankų. Tai buvo anglų kalba 
parengtas širdžių vagies piktadarybių sąrašas: 


1991 09 21. Pavardė: Gomunė. Pigmėjė. Lytis mot. Gimė maž- 
daug 1976 m. birželio mėn. Mirė 1991 09 21 netoli Zoko, Loba- 
jės provincija, Centrinės Afrikos Respublika. Mirties priežastis: 
nelaimingas atsitikimas - gorilos užpuolimas. Ypatingos aplin- 
kybės: daugybė sužalojimų, dingusi širdis. Kraujo grupė: B Rh+ 
ŽLA tipas: Aw19,3 - B37,5. 


1991 04 22. Pavardė: Radžkas Nikoličius. Čigonas. Lytis vyr. 
Gimė maždaug 1963 m. Iskenderune, Turkija. Mirė 1991 04 22 
paupio miške netoli Sliveno, Bulgarija. Mirties priežastis: žmog- 
žudystė, byla nutraukta. Ypatingos aplinkybės: daugybė sužalo- 
jimų, dingusi širdis. Kraujo grupė: O Rh+. ŽLA tipas: Aw19,3 - 
B37,5. 

1990 11 03. Pavardė: Tasminas Džonsonas. Hotentotas. Lytis 
vyr. Gimė 1990 m. sausio 16 d. netoli Maseru, Pietų Afrika. 
Mirė 1990 11 03 netoli Vakaos kasyklų, Pietų Afrikos Respubli- 
ka. Mirties priežastis: laukinio gyvūno užpuolimas. Ypatingos 
aplinkybės: daugybė sužalojimų, dingusi širdis. Kraujo grupė: 
A Rh+. ŽLA tipas: Aw19,3 - B37,5. 

1990 03 16. Pavardė: Hasanas al Begasenas. Lytis vyr. Gimė 
apie 1970 m. netoli Džebel al Fau, Sudanas. Mirė 1990 03 16 
iriguotose kaimo Nr. 16 plantacijose. Mirties priežastis: laukinio 
gyvūno užpuolimas. Ypatingos aplinkybės: sužalojimai, dingusi 
širdis. Kraujo grupė: AB Rh+. ŽLA tipas: Aw19,3 - B37,5. 

1988 09 04. Pavardė: Ahmedas Iskamas. Lytis vyr. Gimė 
1962 m. gruodžio 5 d. Betliejuje, okupuotose teritorijose, Izra- 
elis. Mirė 1988 09 04 Beit Dželahe. Mirties priežastis: politinė 
žmogžudystė. Byla nutraukta. Ypatingos aplinkybės: sužalojimai, 
dingusi širdis. Kraujo grupė: O Rh+. ŽLA tipas: Aw19,3 - B37,5. 


Taip sąrašas tęsėsi per kelis lapus, ligi pat 1981 metų, kai įrašai 
buvo pradėti daryti kompiuteriu. Buvo galima drąsiai tvirtinti, 
kad iš tiesų sąrašas turėjo būti gerokai ilgesnis. Kelios dešimtys 
vaikų ir paauglių, berniukų ir mergaičių, buvo kankinami visa- 
me pasaulyje, ir vienintelis dalykas, kuris juos siejo, buvo ŽLA 
tipas: Aw19,3 - B37,5. Sistemos preciziškumas gniaužė kvapą. 
Mano įtarimas, kilęs atskleidus Gomunės ir Radžko ŽLA tipų 
panašumą, buvo vis iš naujo patvirtinamas. Rikylis garsiai išsakė 
mano mintis: 

— Matote? Jūsų žvėris nėra organų kontrabandininkas. Ir jo 
nedomina pavojingi eksperimentai. Jo uždavinys kur kas tiksles- 
nis. Visame pasaulyje jis ieško širdžių, priklausančių tai pačiai 
audinių grupei. 

— Ar tai... ar tai viskas? 

— Ne, atnešiau jums dar kai ką. 

Rikylis pasirausė savo megztinio klostėse ir ištraukė juodą plas- 
tikinį maišelį. Tuomet supratau, kam jam reikalingas tas apdribęs 
megztinis. Jame galėjai paslėpti beveik viską, ko galėtų prireikti. 
Jis padėjo daiktą ant stalo. Vėl apstulbino mane. Maišelyje buvo 
kelios pistoleto „Glock“ keturiasdešimt penkto kalibro apkabos, 
apvyniotos sidabro spalvos lipnia juosta. Klausiamai pažvelgiau 
į Interpolo pareigūną. 

- Pamaniau, kad gali prireikti naujų atsargų. Šis paketas apvy- 
niotas švinu padengta lipnia juosta, todėl rentgeno prietaisai oro 
uostuose jo neaptiks. Jūsų ginklas man nėra paslaptis, Antiochai. 
Iš polimerų pagaminti ginklai - naujausia keliauninkų, ypač te- 
roristų, ginkluotė. Sara Gabor irgi naudojosi „Glocku“, devynių 
milimetrų parabeliu. Ir prisiminkite Sikovo „incidentą“: šešiolika 
keturiasdešimt penkto kalibro kulkų į veidą. 

Spoksojau į apkabas. Mažiausiai šimtas penkiasdešimt ketu- 
riasdešimt penkto kalibro kulkų - tiek pat mirties ir smurto 
galimybių. Bejausmiu balsu Simonas Rikylis užbaigė: 

— Kaip jau sakiau, TKPO - Interpolas pratęs tirti sudėtingas 
bylas. Be kita ko, prireikus galime suteikti įgaliojimus, kad laimė- 
tume laiko. Esu tikras, kad sugebėsite demaskuoti širdžių vagį. 
Ir gerokai greičiau už mus. Nepamirškite, kad privalome baigti 
deimantų vagysčių tyrimą, patikrinti jūsų parodymus, surasti 
van Dėteną ir taip toliau. Melavau jums anksčiau. Jūsų parody- 
mai šiandien po pietų buvo įrašyti skaitmeniniu būdu ir iš karto 
perkelti į kompiuterį. Turiu juos čia, kišenėje. Pasirašykite juos 
ir išnykite. Liekate vienas, Antiochai. Tai ir yra jūsų pranašumas. 

Galite įsibrauti į „Vieną pasaulį“ ir rasti tą niekšą. Sugaukite jį, 
iškapstykite iš po žemių tą šunsnukį, kuris taip siaubingai nukan- 
kino Radžką, Gomunę ir visas kitas aukas. Raskite jį ir darykite 
su juo ką tik panorėjęs. 

Grįžęs į savo numerį pastebėjau blyksinčią raudoną telefono lem- 
putę. Sugriebiau ragelį ir susijungiau su registratūra. | 

- Čia Luji Antiochas. 232 kambarys. Ar man palikta žinučių? 

Atsakė balsas su sodriu belgišku akcentu: 

— Ponas Antiochas... Antiochas... Tuoj pažiūrėsiu. 

Išgirdau tyliai klaksinčią kompiuterio klaviatūrą. Sulenktoje 
alkūnėje lyg ėmusios gyventi atskirą gyvenimą pulsavo venos. 

— Dvidešimt pirmą trisdešimt jums skambino daktarė Katerina 
Varel. Jūsų numeryje nebuvo. 

Įpykau. 

- Juk buvau prašęs, kad visi skambučiai man būtų peradresuoti 
į barą. 

— Pamaina keičiasi devintą ir pirmą valandą. Atsiprašau, bet 
jūsų prašymas nebuvo perduotas. 

- Arji paliko numerį, kuriuo galėčiau paskambinti? 

Balsas padiktavo asmeninį Katerinos Varel numerį. Iš karto 
surinkau dešimtženklį skaičių. Skambutis suskambėjo du kartus, 
ir išgirdau žemą daktarės balsą: 

-- Alio. 

- Čia Antiochas. Kas naujo? 

- Gavau informaciją, kurios prašėte. Neįtikėtina. Jūs visą lai- 
ką buvote teisus. Gavau visų prancūzakalbių gydytojų, dirbusių 
Centrinės Afrikos Respublikoje arba Konge per pastaruosius tris- 
dešimt metų, sąrašą. Vienas galėtų būti jūsų ieškomas žmogus. Ir 
kas per įžymybė! Tai Pjeras Senisjė, tikrasis širdies persodinimo 

metodikos pradininkas. Prancūzų chirurgas, kuris pirmą kartą 
persodino beždžionės širdį žmogui 1960 metais. 

“Visas mano kūnas ėmė karštligiškai drebėti. Senisjė. Pjeras 
Senisjė. Kone prieš akis mačiau juodu ant balto parašytas encik- 
lopedijos, kurią skaičiau Bangyje, eilutes: „...1960 metų sausio 
mėnesį prancūzų chirurgas Pjeras Senisjė persodino šimpanzės 
širdį šešiasdešimt aštuonerių metų pacientui, kuris turėjo neiš- 
gydomą paskutinės stadijos širdies nepakankamumą. Operacija 
buvo sėkminga. Bet nauja širdis plakė tik kelias valandas.“ 

Katerina Varel kalbėjo toliau: 

- Šio iš tiesų genialaus žmogaus vardas medikų. pasaulyje gerai 
žinomas. Tuo metu apie jo persodinimo operaciją buvo plačiai 
kalbama, bet paskui Senisjė kažkur visiškai pradingo. Buvo šne- 
kama, kad jis turėjo keblumų su medikų asociacija. Jį įtarė da- 
rius uždraustus eksperimentus ir neteisėtas machinacijas. Senisjė 
su savo šeima rado prieglobstį Centrinės Afrikos Respublikoje. 
Manoma, kad ten jis tapo geradariu. Juodaodžių gelbėtoju. Jeigu 
norite, savotišku Albertu Šveiceriu. Taigi Senisjė galėtų būti jūsų 
ieškomas žmogus. Tačiau vienas dalykas nesutampa... 

— Kas? - sušvokščiau. 

- Jūs sakėte, kad Maksas Bėmas buvo operuotas 1977 metų 
rugpjūtį? 

- Tai tiesa. 

- Esate tikras dėl datos? 

— Visiškai tikras. 

— Tuomet Senisjė negalėjo atlikti tos operacijos. 

— Kodėl? 

— 1977 metais jis jau buvo miręs. 1965 metų pabaigoje, Naujųjų 
metų išvakarėse, jį su šeima užpuolė keli nusikaltėliai, kuriuos iš 
kalėjimo valstybės perversmo metu paleido Bokasa. Žuvo visi - 
Pjeras Senisjė, jo žmona ir du vaikai - per gaisrą, kuris sunaikino 
jų vilą. Aš ir pati to nežinojau, ir... Ar girdite, Luji?.. Luji?.. Luji? 


335 


53 


Kai į Arkties sritį ateina vasara, ledai nori nenori sueižėja ir atsi- 
veria tamsios Beringo jūros vandenų gelmės. 

Taip ir aš jaučiausi tą akimirką. Pritrenkiantis Katerinos Varel 
atradimas uždarė mano pragariškų nuotykių ratą. Dabar tik vie- 
nintelis žmogus galėjo nušviesti mano šiurpios praeities paslaptį: 
Nelė Bresler, mano įmotė. 

Nuspaudęs greičio pedalą iki pat galo, dūmiau į vidurio Pran- 
cūziją. Po šešių valandų, prieš aušrą, pravažiavau Klermoną- 
Feraną ir stebėjau rodykles ieškodamas posūkio į Viljė, esantį 
už kelių kilometrų į rytus. Laikrodis automobilio skydelyje rodė 
pusę šeštos. Galiausiai žibintų šviesoje pasirodė mažas kaimelis. 
Sukiojausi po jį, kol pagaliau privažiavau Breslerių namus, tada 
sustojau palei juos supančią mūrinę tvorą. 

Aušo. Kraštovaizdis, nurausvintas rudens, atrodė kaip liepsnų 
apimtas suakmenėjęs miškas. Visur viešpatavo neišpasakyta tyla. 
Tamsiuose kanaluose vešėjo aukštos žolės, o apnuogintos medžių 
šakos tiesėsi į glotnų pilką dangų. 

Įėjau į dvaro kiemą, akmenimis grįstą „U“ raidės pavidalo 
pusratį. Kairėje pastebėjau Žoržą Breslerį. Jis jau buvo atsikėlęs 
ir šlepsėjo tarp narvų, kuriuose klegėjo pelenų pilkumo paukš- 
čiai. Buvo nusisukęs, todėl negalėjo manęs matyti. Tyliai perėjau. 
pievelę ir įsmukau į namą. 

Viduje viskas buvo iš akmens ir medžio. Didžiuliai langai, iš- 
kirsti akmenyje, žvelgė į sodus. Viskas buvo apstatyta ąžuoliniais 
baldais, nuo kurių sklido stiprus vaško kvapas. Kaldintos geležies 
kandeliabrai metė kampuotus šešėlius ant akmens plokštėmis iš- 
grįstų grindų. Galėjau justi viduramžių griežtumą, aklai žiaurios 
aristokratijos kvapą. Patekau į prieglobstį, kuriame laikas sustojęs. 
Į žmogėdrų, kibte įsikibusių į savo privilegijas, irštvą. 

— Kas jūs toks? 

Atsisukau ir pamačiau liesą Nelės figūrą, siaurus pečius ir kaip 
kreida išbalusį veidą, išpurtusį nuo gėrimo. Senoji moteriškė iš 
karto mane atpažino ir turėjo atsiremti į sieną, lemendama: 

— Luji... Ką jūs čia veikiate? 

— Noriu pakalbėti su tavimi apie Pjerą Senisjė. 

Nelė svirduliuodama priėjo prie manęs. Pastebėjau, kad jos 
baltas su melsvu atspalviu perukas kiek nusmukęs. Be abejo, mano 
įmotė visą naktį nė akimirką nebuvo sudėjusi akių ir jau dabar 
buvo girta. Ji atkartojo: 

— Pjerą... Pjerą Senisjė? 

— Taip, - atsakiau nerūpestingai. - Manau, kad jau atėjau į 
protą. Subrendau žinioms ir teisybei. 

Senoji moteris prisimerkė. Pastebėjau, kaip lėtai suvirpėjo jos 
akių vokai, o paskui lūpose netikėtai nušvito šypsena. Ji sumurmė- 
jo: „Teisybei...“, paskui ryžtingesniu žingsniu žengė prie apskrito 
vienakojo staliuko, nustatyto įvairiausiais grafinais. Pripylė dvi 
taures stipraus gėrimo ir atkišo man. 

- Žinai, kad aš negeriu, Nele. Be to, dar per anksti. 

Ji pasakė primygtinai: 

- Atsisėkite ir išgerkite, Luji. To tikrai prireiks. 

Paklusau nesiginčydamas. Pasirinkau krėslą prie židinio, nes 
mane vėl pradėjo krėsti drebulys. Nugėriau gurkšnį viskio. Nuo 
alkoholio šilumos man pasidarė geriau. Nelė atsisėdo priešais 
mane, kad saulė nešviestų į veidą. Padėjo viskio grafiną ant grindų 
greta savęs, paskui vienu mauku ištuštino taurę. Iš karto vėl pri- 
sipylė dar vieną. Grįžo jos veido spalva ir ryžtas. Ji pradėjo savo 
pasakojimą, dabar jau kreipdamasi į mane „tu“: 

— Kai kurių dalykų neįmanoma pamiršti, Luji. Dalykų, kurie 
įsirėžė mūsų širdyse kaip įrašai marmuriniuose antkapiuose. Ne- 
turiu supratimo, kur išgirdai Pjero Senisjė vardą. Neturiu supra- 
timo, ką tiksliai apie jį sužinojai. Ir neturiu supratimo, kaip mig- | 
ruojantys gandrai atvedė tave čionai, kad atskleistum geriausiai 

saugomą paslaptį pasaulyje. Bet visa tai dabar nebesvarbu. Išmušė 
teisybės valanda, Luji - o galbūt atėjo ir mano išsivadavimo laikas. 

Pjeras Senisjė buvo kilęs iš turtingų Paryžiaus buržua šeimos. 
Jo tėvas Polis Senisjė buvo vienas garsiausių savo meto teisėjų ir 
sėkmingai prasmukdavo pro visų režimų pinkles. Jis buvo rūstus, 
tylus ir žiaurus žmogus, kurio reikia bijoti, žmogus, kuris pasaulį 
regėjo kaip trapų daiktą po savo galingu kumščiu. Amžių san- 
dūroje žmona per trumpą laiką padovanojo jam tris sūnus, tris 
berniukus, kuriems buvo skirta kuo nuostabiausia ateitis, tačiau 
jie pasirodė esą tuščiagalviai nuogaišos. Tėvas įpyko, bet turtai 
leido jam rasti garbingą išeitį. Anri, vyriausiasis sūnus, kuprius ir 
pusprotis, buvo išsiųstas prižiūrėti „pilių : trijų nugyventų dvarų 
Normandijoje. Dominikas, fiziškai stipriausias, tapo kariškiu ir 
lipo karjeros laiptais padedamas tėvo įtakos. Jauniausias Rafaelis, 
mažiausiai pažeistomis smegenimis, bet pats sukčiausias, tapo 
kunigu. Gavo parapiją kažkokioje nuošalioje vyskupijoje, netoli 
nuo Anri valdomų dvarų, o vėliau irgi buvo visų užmirštas. 

Tuo metu Polis Senisjė visiškai nustojo domėtis savo pirmųjų 
trijų vaikų likimais. Visą rūpestį skyrė ketvirtajam sūnui Pjerui, 
gimusiam 1933-iaisiais. Tuo metu Poliui Senisjė buvo penkias- 
dešimt metų. Žmona, kuri nebuvo daug už jį jaunesnė, pagimdė 
vaiką in extremis ir numirė, tarytum būtų atlikusi savo paskutinę 
pareigą. . 

Visais atžvilgiais Pjeras buvo tikra paguoda. Atrodė, kad tas 
nepaprastas vaikas susėmė viską, ką dar galėjo duoti ta degenera- 
vusi giminė, - visus jos talentus ir galias. Senstantis tėvas atsidėjo 
vien sūnaus lavinimui. Pats mokė skaityti, rašyti ir labai atidžiai 
sekė, kaip vystosi jo protiniai gabumai. Kai Pjeras sulaukė brandos 
amžiaus, Polis Senisjė tikėjosi, kad jis paseks jo pėdomis ir taps 
teisininku. Tačiau sūnus norėjo siekti mediko karjeros. Tėvas 
nusileido. Jis manė, kad vaiko ryžtas rodo jo tikrąjį pašaukimą. 
Ir jis neklydo. Sulaukęs dvidešimt trejų metų, jaunasis Senisjė 

jau tapo garsiu chirurgu, kurio specializacija buvo kardiologinės 
operacijos. 

Tuo metu aš ir sutikau Pjerą. Apie jį buvo daug kalbama mūsų 
turtingų, tingių ir arogantiškų šeimų išlepintų vaikų rate. Buvo 
aukštas, gražus ir rūstus. Iš visos jo povyzos sklido paslaptinga 
ramybė. Prisimenu, kaip rengdavome „pokylius“: pretenzingus 
vakarėlius, kuriuose tarsi laukiniai žvėreliai užsisklęsdavome 
kiekvienas savo kiaute, tarsi vienatvė būtų iščiulpusi mūsų gyvy- 
binius syvus. Merginos vilkėdavo motinų sukneles, o vaikinai - 
senus kietai iškrakmolytus smokingus. Per tuos vakarėlius visos 
merginos trokšdavo tik vieno žmogaus, Pjero Senisjė, dėmesio. 
Jis jau gyveno suaugusiųjų atsakomybės pasaulyje. Bet kai jis 
dalyvaudavo, vakarėliai visiškai pasikeisdavo. Atrodė, kad viskas - 
šviesos, rūbai, gėrimai - mirga ir švyti vien tik jam. 

Nelė nutilo ir vėl prisipylė stiklinę. 

— Tai aš supažindinau Pjerą Senisjė su Mari Ana de Montaljė. 
Mari Ana buvo gera mano draugė. Grakšti šviesiaplaukė su nuolat 
išsitaršiusiais plaukais, lyg būtų ką tik atsikėlusi iš lovos. Bet visų 
labiausiai stebino jos blyškumas: ji buvo baltutėlė, permatoma, 
nepanaši į nieką kitą ir su niekuo nepalyginama. Mari Ana buvo 
kilusi iš turtingos prancūzų kolonistų šeimos, įsikūrusios nuoša- 
liame Afrikos kampelyje devynioliktame amžiuje. Sklido kalbos, 
kad vengdami maišymosi su juodaodžiais šeimos nariai tuok- 
davosi tarp savęs, dėl to ilgainiui visi palikuonys tapo anemiški. 

Vos Mari Ana pamatė Pjerą, iš pirmo žvilgsnio įsimylėjo jį. 
Sutrikusi iš karto pasigailėjau, kad juos suvedžiau. Tačiau jų li- 
kimas jau buvo nulemtas. Netrukus Mari Anos aistra tapo ma- 
nija, slaptu rūpesčiu, kuris atskyrė ją nuo viso pasaulio. Laikui 
bėgant ji tarytum ėmė švytėti iš pačių sielos gelmių ir tapo dar 
nuostabesnė. Pjeras ir Mari Ana susituokė 1957 metų sausį. Per 
vestuvių pokylį ji sušnabždėjo man: „Pražuvau, Nele. Žinau tai. 
Bet apsisprendžiau pati.“ 

Tuo metu sutikau Žoržą Breslerį. Jis buvo už mane vyresnis, 
rašė eiles ir pjeses. Norėjo būti diplomatas ir keliauti, pasak jo, 
„kaip Klodelis arba Malro“. Tuo metu buvau gana daili, nerūpes- 
tinga ir lengvabūdė. Vis rečiau mačiausi su senais pažįstamais, 
ryšį palaikiau tik su Mari Ana, kuri man reguliariai rašydavo. 
Iš jos sužinojau apie tikrąjį Pjero Senisjė, kuriam ką tik buvo 
pagimdžiusi sūnų, veidą. 

1958 metais Senisjė ėjo svarbias pareigas La Pitiė-Salpėtriėre 
ligoninės širdies chirurgijos skyriuje. Jam buvo dvidešimt penkeri. 
Prieš jį atsivėrė įspūdinga karjera, tačiau jis buvo nepataisomai ap- 
sėstas Blogio. Mari Ana išpasakojo tai savo laiškuose. Ji pasirausė 
jo praeityje ir atrado kelias tamsias, siaubą keliančias paslaptis. 
Dar būdamas studentas Senisjė buvo pagautas pjaustantis gyvus 
kačiukus. Baisūs klyksmai, aidintys po visą fakultetą, ir iš skaus- 
mo besiraitančių kūnelių vaizdas taip sukrėtė liudininkus, kad 
jie manė, jog mato haliucinacijas. Vėliau jis buvo įtariamas daręs 
siaubingus bandymus su protiškai atsilikusiais vaikais viešojoje 
Vilžiuifo ligoninėje. Ant jų kūnų buvo rasta nepaaiškinamų žaiz- 
dų, nudegimo žymių ir pjūvių. 

Medikų asociacija rengėsi išmesti iš savo gretų Senisjė, bet tuo- 
met, 1960 metais, atsitiko žymus įvykis. Pjeras Senisjė pirmasis 
pasaulyje sugebėjo persodinti šimpanzės širdį žmogui. Pacientas 
išgyveno vos kelias valandas, bet chirurginiu požiūriu operacija: 
pavyko. Visi baisūs įtarimai buvo pamiršti. Senisjė tapo“ tautos 
„ didvyriu, šlovinamu visame medicinos pasaulyje. Būdamas dvi- 
dešimt septynerių metų, jis netgi gavo Garbės legiono ordiną iš 
paties Šarlio de Golio rankų. 

Po metų mirė senasis Senisjė. Testamentu didžiąją dalį savo 
nuosavybės jis paliko Pjerui, ir šis už tuos pinigus įsteigė priva- 
čią kliniką Neji prie Senos, Paryžiaus priemiestyje. Vos po kelių 
mėnesių jo Pastero klinika tapo madinga vieta, į kurią gydytis 
suvažiuodavo įžymybės iš visos Europos. Pjeras Senisjė atsidūrė 

šlovės viršūnėje. Tada jis ėmėsi ir humanitarinės veiklos. Kli- 
nikos parke pastatė našlaičių prieglaudą. Čia buvo apgyvendi- 
nami mažamečiai našlaičiai arba suteikiama galimybė mokytis 
vargingiems vaikams, ypač čigonams. Neseniai įgyta šlovė leido 
jam gauti tiek valstybės, tiek privačių asmenų, tiek labdaros or- 
ganizacijų paramą. 

Išgirdau, kaip grafino stiklas skimbteli į taurę, o paskui sukliuk- 
si pilamas gėrimas. Po kelių sekundžių tylos Nelė pliaukštelėjo 
liežuviu. Mano smegenyse visi tie įvykiai jau buvo beįgauną pa- 
vidalą, išnirdami ant tamsos keteros. 

— Ir tada viskas sugriuvo. Mari Anos laiškų tonas pasikeitė. 
Baigėsi draugiški liežuvavimai, ji ėmė rašyti bauginančiai padri- 
komis tiradomis. - Nelė nusišiepė. - Iš pradžių pamaniau, kad 
mano jaunystės draugė išprotėjo. Negalėjau patikėti tuo, ką ji 
man pasakojo. Anot jos, Senisjė įstaiga buvo neįtikėtinų Žiauru- 
mų centras. Rūsyje jos vyras įrengė rakinamą operacinę, kurioje 
darydavo siaubingiausius eksperimentus su vaikais: neįsivaiz- 
duojamus persodinimus, organų transplantacijas be anestezijos, 
kankindamas juos įvairiausiais būdais. 

Šalia to kaupėsi čigonų šeimų skundai. Policija nusprendė 
padaryti kratą Pastero klinikoje. Dar vieną ir paskutinį kartą 
Senisjė išgelbėjo ryšiai ir pažintys. Jis buvo iš anksto įspėtas apie 
policijos reidą ir padegė savo pastatus. Buvo išgelbėti tik vaikai 
iš viršutinių aukštų ir klinikos pacientai. Blogiausio jis išvengė. 
Bent jau oficialiai. Nes iš jo požeminės slaptosios laboratorijos 
neišsigelbėjo niekas. Senisjė užbarikadavo savo siaubų kambario 
duris ir paliko sužalotus vaikus liepsnose. | 

Po trumpo tyrimo buvo nustatyta, kad gaisras kilo atsitikti- 
nai. Likę gyvi vaikai buvo grąžinti šeimoms arba išsiųsti į kitas 
prieglaudas. Byla buvo nutraukta. Mari Ana parašė man vėl ir 
pranešė - kaip ironiška, ar ne? - kad jos vyras „pasitaisė“ ir kadjie 
rengiasi vykti į Afriką gydyti juodaodžių ir jais rūpintis. Tuo pat 

metu Žoržas gavo diplomato postą Pietryčių Azijoje. Jis įkalbėjo 
mane vykti kartu. Ėjo 1963 metų lapkritis. Man buvo trisdešimt 
dveji. 

Staiga koridoriuje užsidegė šviesos. Pasirodė vyriškis, apsivilkęs 
susegamu vilnoniu megztiniu. Žoržas Bresleris. Rankose jis laikė 
didelį sunkų paukštį purvinomis plunksnomis. Pilkos plunksnos 
byrėjo ant grindų. Žengė tolyn, lyg norėtų eiti į savo kambarį, bet 
Nelė jį sustabdė: 

- Eik laukan, Žoržai. 

Atrodė, kad jam nedaro jokio įspūdžio nei jos įsakmus tonas, 
nei tai, kad čia esu aš. Nelė sušuko: 

— Eik lauk! 

"Senis apsisuko ir išėjo. Nelė išgėrė dar gurkšnį ir atsiraugė- 
jo. Stiprus viskio kvapas pasklido kambaryje, į kurį jau ėmė 
skverbtis dienos šviesa. Dabar pamačiau, koks susiraukšlėjęs 
Nelės veidas. 

- Taigi 1964-aisiais, po metų, praleistų Tailande, Žoržas gavo 
kitą paskyrimą. Jo artimas draugas Malro tuo metu buvo kultūros 
ministras. Malro puikiai pažinojo Afriką ir nusiuntė mus į Cent- 
rinės Afrikos Respubliką. Jis sakė mums, kad tai „neįtikėtina, 
fantastiška šalis“. La Voie royale autorius buvo visiškai teisus, 
bet nežinojo vienos esminės smulkmenos. Būtent ten tuo metu 
apsigyveno Pjeras ir Mari Ana Senisjė su dviem vaikais. 

Gana keista buvo vėl su jais susitikti. Bet dar kartą tapome ge- 
rais bičiuliais. Pirmieji pietūs praėjo puikiai. Pjeras kiek paseno, 
bet atrodė ramus ir atsipalaidavęs. Grįžo jo senoji švelni ir atsaini 
elgsena. Jis kalbėjo apie ligų persekiojamus afrikiečių vaikus ir 
kad daro viską, stengdamasis juos išgelbėti. Atrodė per milijonus 
kilometrų nutolęs nuo praeities baisybių, ir aš vėl ėmiau abejoti 
Mari Anos pasakojimais. 

Tačiau po truputį ėmiau suprasti, kad Senisjė tebėra visiškai 
išprotėjęs. Jis siuto dėl to, kad atsidūrė Afrikoje. Negalėjo pa- 

kęsti minties, kad jo karjera baigėsi. Kad jis, atlikęs negirdėtus 
žygdarbius, tapo paprasčiausiu bendrosios praktikos gydytoju, 
operuojančiu žibalinėmis lempomis apšviestose operacinėse, ku- 
rių koridoriai atsiduoda manijokų kvapu. Senisjė tiesiog negalėjo 
su tuo susitaikyti. Jo pyktis peraugo į užslėptą kerštą, nukreiptą 
prieš save patį ir visą savo šeimą. 

Pavyzdžiui, Senisjė manė, kad tyrimo objektais gali paversti 
abu savo sūnus. Kiekvienam ypač kruopščiai nustatė biotipus: 
ištyrė jų kraujo grupes, audinių tipus, paėmė pirštų atspaudus ir 
taip toliau. Darydavo su jais žiaurius psichologinius bandymus. 
Kartais mums kartu vakarieniaujant stebėdavau traumuojančius 
vaizdus, kurių niekada nepamiršiu. Kai į stalą buvo patiekiamas 
valgis, Senisjė pasilenkdavo prie dviejų savo sūnų ir šnabždėda- 
vo: „Gerai įsižiūrėkite į savo lėkštes, vaikai. Kaip manote, ką jūs 
valgote?“ Padaže plūduriuodavo rusvi mėsgaliai. Senisjė imdavo 
baksnoti juos šakute. Jis kartodavo klausimą: „Kaip manote, koks 
čia gyvūnas? Jauniklė gazelė? Paršelis? Beždžionėlė?" Visą laiką 
makaluodavo mažus mėsos gabalėlius, švytinčius silpnoje elektros 
šviesoje, kol iš abiejų persigandusių berniukų akių skruostais pra- 
dėdavo plūsti ašaros. Senisjė nesiliaudavo: „O gal tai ir kas nors 
kita. Niekas negali žinoti, ką tie nigeriai čia valgo. Galbūt šiandien 
valgysime...“ Apimti panikos vaikai pabėgdavo. Mari Ana likdavo 
sustingusi tarsi marmuro statula. Senisjė šaipydavosi. Jis mėgino 
savo vaikus įtikinti, kad jie yra kanibalai - kad kiekvieną vakarą 
valgo žmogieną. 

Tai tokiose kančiose augo vaikai. Vyresnysis tapo tikru neuro- 
tiku. 1965 metais, būdamas aštuonerių, jis aiškiai suprato, koks 
pabaisa yra jo tėvas. Jis visiškai susikaustė, tapo tylus, bejausmis, 
bet, kad ir kaip būtų keista, buvo mylimiausias sūnus. Pjeras Se- 
nisjė rūpinosi tik šituo vaiku, mylėjo jį su visu įkarščiu ir su visu 
žiaurumu. Ta iškreipta logika reiškė, kad mažasis berniukas turės 
vis labiau ir labiau kentėti, kol bus galutinai palaužtas. Ko siekė 

Senisjė? Niekada nesupratau. Bet sūnui pradėjo reikštis afazija, 
jis prarado gebėjimą nuosekliai veikti. 

Tais metais, praėjus kelioms dienoms po Kalėdų, berniukas 
nusprendė imtis veiksmų. Jis bandė nusižudyti Afrikoje įprastu 
būdu - išgerti daug nivakino tablečių, kurios dideliais kiekiais su- 
kelia nepataisomus padarinius žmogaus kūne, ypač širdyje. Dabar 
berniuko gyvybę galėjo išgelbėti vienintelis dalykas - nauja širdis. 
Arjau supranti slaptąją Pjero Senisjė veiksmų logiką? Pastūmėjęs 
savižudybėn savo mylimą sūnų, jis, nuostabus chirurgas, tapo vie- 
ninteliu žmogumi, galinčiu jį išgelbėti. Senisjė iš karto nusprendė 
daryti širdies persodinimo operaciją - tokią, kokią prieš penke- 
rius metus buvo padaręs šešiasdešimt aštuonerių metų amžiaus 
vyriškiui. Jis sugebėjo įrengti palyginti sterilią operacinę savo 
namuose Bangyje. Tačiau jam dar reikėjo esminio dalyko - pui- 
kiai funkcionuojančios širdies, kuri būtų suderinama su sūnaus 
organizmu. Toli ieškoti nereikėjo: abu sūnūs turėjo beveik tobulai 
suderinamus audinius. Apimtas beprotybės chirurgas nusprendė 
paaukoti mažėlį tam, kad išsaugotų vyresnįjį. Tai buvo 1965 metų 
pabaigoje, Naujųjų metų išvakarėse. Senisjė viską paruošė ir pa- 
rengė savo operacinę. Bangyje buvo pats šventės įkarštis. Visur 
mieste buvo geriama ir šokama. Mudu su Žoržu surengėme pri- 
ėmimą Prancūzijos ambasadoje. Į jį pakvietėme visus europiečius. 

Kaip tik tuo metu, kai chirurgas ruošėsi operacijai, Istorija 
pakeitė jo likimą. Būtent tą naktį Žanas Bedelis Bokasa įvykdė 
valstybės perversmą ir kartu su savo kareiviais užėmė miestą. Įvy- 
ko kėletas susirėmimų, apiplėšimų, padegimų ir žmogžudysčių. 
Švęsdamas pergalę, Bokasa išlaisvino iš Bangio kalėjimo visus 
kalinius. Naujieji metai tapo košmaru. Per visuotinę sumaištį 
atsitiko kai kas nepaprasta. 

Tarp išlaisvintų kalinių buvo keletas neseniai Senisjė nužudytų 
vaikų tėvų, nes kažkuriuo metu jis vėl ėmėsi savo kraupių ban- 
dymų. Baimindamasis keršto, daktaras sugebėjo pasiekti, kad tie 


344 


žmonės būtų įkalinti dėl visokių išgalvotų priežasčių. Todėl šie 
išlaisvinti tėvai patraukė tiesiai į daktaro Senisjė namus atkeršyti. 
Vidurnaktį Senisjė baigė ruošti paskutines operacijos detales. Abu 
vaikai jau buvo anestezuoti. Veikė elektrokardiografai. Buvo stebi- 
mi jų kraujotakos ir temperatūros duomenys, kateteriai parengti 
įleidimui. Kaip tik tuo metu įsiveržė kaliniai. Jie išlaužė tvoras 
ir pateko į namo teritoriją. Visų pirma jie nužudė Mohamedą, 
žmoną Azorą ir vaikus. 

Senisjė išgirdo riksmus ir triukšmą. Jis grįžo viršun ir užtaisė 
mauzerį, kuriuo naudojosi medžiodamas. Nepaisant užpuolikų 
skaičiaus, jie buvo bejėgiai prieš Senisjė. Jis iššaudė juos vieną po 
kito. Bet svarbiausia vyko ne ten. Mari Ana matė, kaip jos jau- 
nėlį sūnų išsinešė tėvas. Pasinaudodama sumaištimi, ji įsibrovė į 
operacinę. Išplėšė vamzdelius bei laidus, kuriais buvo supančioti 
vaikai, ir suvyniojo jaunėlį į chirurginę paklodę. Glausdama jį, 
bėgo per visą miestą, skendintį kraujyje ir liepsnose. Atbėgo ligi 
Prancūzijos ambasados, kurioje tuo metu jau buvo kilusi didžiau- 
sia panika. Visi baltaodžiai slėpėsi joje, nesuvokdami, kas dedasi. 
Atsitiktinės kulkos sužeidė kelis iš mūsų, o krūmai sode lieps- 
nojo. Kaip tik tada pro ambasados langus pamačiau Mari Aną. 
Ji tiesiog išniro iš liepsnų vilkėdama mėlynai dryžuota suknele, 
ištepta molžemiu. Rankose laikė mažytį suvyniotą kūnelį. Išbėgau 
laukan manydama, kad kūdikį bus sužeidę kareiviai. Buvau visiškai 
prisigėrusi, todėl Mari Anos vaizdas šokinėjo man prieš akis. Ji 
sušuko: „Nele, jis nori jį nužudyti! Jis nori paimti jo širdį, ar su- 
pranti?“ Užteko kelių sekundžių, kad ji išpasakotų man viską: apie 
nepavykusią vyresniojo sūnaus savižudybę, širdies persodinimo 
būtinybę ir jos vyro planą. Mari Ana sunkiai kvėpavo, glausdama 
miegantį kūnelį. „Jis vienintelis, kuris gali išgėlbėti brolį. Reikia, 
kad jis pradingtų. Visiškai.“ Tai sakydama ji ištraukė nieko nejau- 
čiančio vaiko delniukus ir sukišo juos į liepsnojantį krūmokšnį. 

jokio vardo, nieko! Lipk į lėktuvą, Nele. Pradink su juo. Jo turi ne- 
bebūti. Amžinai. Niekam.“ Paliko tą kančios ir nervų gumulėlį ant 
raudono molžemio prie mano kojų. Niekada neužmiršiu, kaip ji 
nusvyravo į tamsą, Luji. Žinojau, kad jau niekada jos nepamatysiu. 

Nelė nutilo. Pakėliau savo apdegusias rankas, kad apžiūrėčiau 
jas ašarotomis akimis. Pralemenau: 

— Dieve, negali būti... 

— Taip, tas vaikas buvai tu, Luji. Tavo tėvas - Pjeras Senisjė. Per 
tas pragariškas 1965 metų išvakares užgimei antrą kartą. Laimė, 
kad nieko neatmeni. Tą naktį buvo pranešta, kad visa Senisjė šei- 
ma žuvo per gaisrą savo viloje. Tai visiškas melas. Šeima paspruko, 
bet nežinau kur. Mari Ana įtikino savo vyrą, kad tu žuvai lieps- 
nose. Pjeras sugebėjo išgelbėti savo kitą sūnų ir persodinti jam 
širdį - greičiausiai Konge įkurtoje ligoninėje. Vaiko organizmas 
po kurio laiko atmetė transplantuotą organą, bet chirurgui pavyko 
padaryti pirmąją širdies persodinimo operaciją savo įpėdiniui. Po 
to ėjo kitos operacijos. Nuo to laiko Senisjė vagia širdis ir persodi- 
na jas savo išlikusiam sūnui, kuris jau trisdešimt metų guli mirties 
patale. Senisjė vis dar ieško, Luji. Ieško širdžių po visą pasaulį. 
Ieško tavo širdies, absoliučiai suderinamos su Frederiko kūnu. 

Susiėmiau veidą rankomis, mane smaugė ašaros. 

- Ne, ne, ne... 

Nelė prakalbo dusliu balsu: 

- Tą naktį padariau taip, kaip liepė Mari Ana. Mudu su Žoržu 
nusisamdėme lėktuvą ir pabėgome. Kai atsidūrėme Paryžiuje, gy- 
džiau tave. Išradau tau naują tapatybę. - Nelė prapliupo juoktis. - 
Mes buvome pasiųsti į Turkiją, į Antakiją. Pamaniau, kad būtų 
smagu - sakyčiau, liūdnai smagu - praminti tave Antiochu, pagal 
miesto, kuriame ruošėmės apsigyventi, senovinį vardą. Tvarkant 
tavo naujus asmens dokumentus problemų nekilo. Žoržas pažino- 
jo pakankamai žmonių, užimančių aukštus postus vyriausybėje. 

Taip tu tapai Luji Antiochu. Pirštų atspaudų neturėjai. Į tavo 
tapatybės kortelę buvo įspausti mažo nuskendusio berniuko at- 
spaudai, kuriuos Žoržas paėmė vieną šaltą vasario naktį Paryžiaus 
lavoninėje. Mudu perrašėme tavo biografiją, Luji. Tu tapai sūnumi 
gydytojų, kurie priklausė Afrikoje veikusiai labdaros organizacijai 
ir žuvo per gaisrą. Gyvas likai tik tu vienintelis. Taip „sukūrėme“ 
tave nuo pat pradžių. 

Tada susiradau auklę, kuri augino mane. Mokėjome jai už tai, 
kad tave auklėtų. Ji irgi niekada nesužinojo tiesos. O mes išnyko- 
me. Kitaip būtų buvę per daug pavojinga. Tu nė nenutuoki, koks 
protingas, atkaklus ir išmoningas yra tavo tėvas. Toli nuo mūsų, 
toli nuo praeities Luji Antiochas neturėjo ko baimintis. Man teliko 
vaidinti fėjos krikštamotės vaidmenį ir kiek įmanoma palengvinti 
tavo gyvenimą. Per visą tą laiką padariau tik vieną klaidą: nusiun- 
čiau tave pas Maksą Bėmą. Nes jis žinojo tavo gyvenimo istoriją. 
Kartą, kai man reikėjo paramos, išsipasakojau jam. Maniau, kad 
jis draugas, senas „afrikietis“, kaip ir mudu su Žoržu. Dabar 
suprantu, jog Maksas irgi buvo pažįstamas su Senisjė ir dėl man 
nesuprantamos priežasties pasiuntė tave į šią kelionę tik tam, kad 
atkeršytum savo tėvui. 

Verkdamas išrėkiau: 

— O kuo dabar tapo Senisjė? Kas jis, vardan Dievo? Sakyk, Nele. 
Maldauju tavęs. Kokiu vardu jis slapstosi? 

Vienu gurkšniu Nelė pribaigė savo stiklinę. 

— Dabar jis Pjeras Duano, „Vieno pasaulio“ steigėjas. 

VI 
Kalkuta, tęsinys ir pabaiga 

1991 metų spalio 4 diena, 22.10 val. vietos laiku. 

Tobula, neatšaukiama ir logiška buvo tai, kad mano lemtis išsi- 
spręs būtent Kalkutoje. Tik tame pragariškai juodame užpelkėju- 
sio Indijos miesto fone galėjo vykti mano žiaurios ir nuotykingos 
kelionės atomazga. 

Vos išlipęs iš „Air India“ lėktuvo užuodžiau drėgme dvelkian- 
čius ir šleikštulį keliančius paskutiniųjų musono atodūsių kvapus. 
Dar kartą prieš mane atsivėrė liepsnojantys atogrąžų vartai. 

Sekiau paskui kitus keliauninkus: moteris, išsipuošusias ryškiais 
sariais, sudžiūvusius mažo ūgio Žmogučius tamsiais kostiumais. 
Dakoje, galutiniame tarpiniame punkte, pagaliau atsiskyriau nuo 
turistų, vykstančių apsižvalgyti po Katmandu, ir dabar mane supo 
keleiviai bengalai. Ir vėl pasijutau vienišas tarp indų, grįžtančių 
namo, tarp misionierių ir gailestingųjų seserų, atsidėjusių nepa- 
siekiamiems tikslams. Fauna, prie kurios jau beveik pripratau. 

Įėjome į oro uosto pastatą, kurio palubėje lėtai sukosi ventilia- 
toriai. Visur buvo pilka. Visur buvo drėgna. Viename salės kampe 
liesas žmogelis kirtikliu rausėsi į žemės gelmes. Greta jo keli 
vaikai slėpė veidus, apnuogindami raupuotas krūtines. Kalkuta, 
laidotuvių miestas, pasitiko mane nesimaivydama. 

Prieš tris dienas palikau Breslerių namus nusišluostęs ašaras 
ir atsikratęs baimių. Sėdau į mašiną ir vingriais kaimo keliais su- 
grįžau į Paryžių. Tą pačią dieną nuėjau į Indijos konsulatą prašyti 
vizos į Bengaliją, esančią Indijos rytuose. 

— Turistinę vizą? - nepatikliai nužvelgė mane neaukšta mergi- 
na. Galvos linktelėjimu atsakiau „taip“. 

- Ir vykstate į Kalkutą? 

Vėl linktelėjau netardamas nė žodžio. Moteris paėmė mano 
pasą ir pasakė: 

— Ateikite rytoj tuo pačiu laiku. 

Tą dieną sėdint kabinete mano galvoje nekilo jokių minčių, 
jokių idėjų. Paprasčiausiai laukiau, kol prabėgs valandos, ir sė- 
dėdamas ant parketo žvelgiau į savo nedidelį kelioninį krepšį ir 
užtaisytą ginklą. Kitą rytą pusę devynių atgavau savo pasą su 
atspausta Indijos viza ir nuvykau tiesiai į Ruasi oro uostą. Užsi- 
registravau į visų reisų, kurie galėtų priartinti mane prie kelionės 
tikslo, rezervinius laukiančiųjų sąrašus. Trečią valandą popiet 
išskridau į Stambulą, iš ten - į Bahreiną Persų įlankoje. Po to - į 
Daką Bangladeše, paskutinę tarpinę kelionės stotį. Po trisdešimt 
keturių valandų skrydžių ir begalinio laukimo pagaliau pasiekiau 
Kalkutą, komunistinę Bengalijos sostinę. 

Sėdau į taksi - nuo šeštojo dešimtmečio gaminamą „Hindustan 
Ambassador“, dažniausiai matomą Bengalijos keliuose. Pasakiau 
adresą viešbučio, kurį man rekomendavo oro uoste: „Parko“ vieš- 
butis Suderio gatvėje, europiečių gyvenamame rajone. Dešimt 
minučių važiavau pro žaliuojančias lankas, paskui mane staiga 
užgriuvo Bengalijos sostinės tvankuma. 

Net ir tokią vėlyvą valandą Kalkuta knibždėte knibždėjo žmo- 
nių. Dulkėtame nakties ore matėsi tūkstančiai siluetų: vyrai trum- 
parankoviais marškiniais, kurių veidus slėpė šešėlis, moterys spal- 
vingais sariais, kurių apnuoginti pilvai nyko tamsoje. Negalėjau 
įžiūrėti nė vieno veido, tik spalvingas dėmeles ant merginų kaktų 

ir kai kurių praeivių akis su baltymuose juoduojančiais vyzdžiais. 
Nieko negalėjau spręsti nei apie parduotuvių vitrinas, nei apie 
pastatų architektūrą. Važiavau kažkokiu tamsiu tuneliu, kuris 
atrodė iškirstas tarp rudų veidų ir liesų rankų bei kojų miško. Į 
visas puses plytėjo minios. Automobiliai vis atsitrenkdavo vienas 
į kitą, garsiai signalizavo, o pro jų knibždėlyną brovėsi tramvajai 
su grotuotais langais. Kartkartėmis pasirodydavo triukšminga 
procesija. Išsekusios būtybės, apsirengusios raudonai, geltonai 
ir mėlynai, mušančios būgnus ir grojančios įkyrias melodijas, 
lydimos akis graužiančių smilkalų dūmų. Mirtis. Budynės. Ir vėl 
užplūsta banguojanti minia. Raupsuotieji lenda artyn, spraudžia- 
si prie automobilio, barbena į langus. Toje chaotiškoje naktyje, 
skambančioje nuo varpelių, galėjau pamatyti ir pagrindinę Kal- 
kutos įdomybę: rikšas, vyrus-galvijus, traukiančius vežimėlius 
per visą miestą, greitai minančius gyslotomis kojomis, bėgančius 
per apirusį asfaltą ir traukiančius į plaučius išmetamąsias dujas. 

Tačiau žmonių nebuvo galima nė palyginti su nepakeliama 
smarve, su kvapais, kurie klajojo po miestą kaip smurtaujančios 
plėšrios ir žiaurios būtybės. Vėmalai, puvėsiai, smilkalai, priesko- 
niai... Naktis kvepėjo kaip milžiniškas pūvantis vaisius. 

Taksi įsuko į Suderio gatvę. 

„Parko“ viešbutyje prisistačiau pramanytu vardu ir iškeičiau du 
šimtus dolerių į rupijas. Mano numeris buvo antrame aukšte, gale 
laiptinės po atviru dangumi. Jis buvo mažas, nešvarus ir dvokian- 
tis. Atidariau langą, kuris vėrėsi į virtuvės kiemą. Nepakenčiama. 
Iš karto jį uždariau ir užrakinau duris. Kurį laiką be perstojo 
čiaudėjau ir kosėjau. Gerklėje ir šnervėse prikepo kažkokia tam- 
si substancija. Tų pačių dvokiančių nešvarumų buvo prisirinkę 
mano marškinių raukšlėse. Vos pusvalandis PE o jau esu 
apnuodytas iš vidaus. 

Nusiprausiau po dušu. Atrodė, kad vanduo toks pat nešvarus, 
kaip viskas aplinkui. Persirengiau. Po to surinkau dalimis išardytą 

„Glocką“. Lėtais ir užtikrintais judesiais vėl sudėjau ginklą. Į apka- 
bą įkišau šešiolika šovinių, paskui įstūmiau ją į uoksą. Prisitaisiau 
dėklą prie diržo ir pridengiau jį marškiniais. Apžiūrėjau save 
veidrodyje. Idealus ambasados sekretorius arba Pasaulio banko 
atstovas. Atidariau duris ir išėjau. 

Pasukau į pirmą pasitaikiusį skersgatvį, kuriame nebuvo nei 
šaligatvio, nei grindinio, tik ištrupėjęs asfaltas - jo pakraščiuose 
susibūrę elgetos žvelgė į mane maldaujančiomis akimis. Indai, 
nepaliečiai ir kinai siūlėsi iškeisti mano dolerius. Skurdžiose 
krautuvėlėse su skylėmis apgriuvusių namų sienose vietoj vitrinų 
pro angas matėsi pasibjaurėtinas vidus. Sklido arbatos, aliejuje 
keptų aštrių paplotėlių, kario kvapai. Tamsoje sklaidėsi dūmai. 
Galiausiai priėjau didelę aikštę su dengtu turgumi. 

Čia žaižaravo daugybė gorių. Virš jų sklandė auksinių atspin- 
džių nutvieksti veidai. Visoje aikštėje miegojo šimtai žmonių. 
Ant demblių gulėjo krūvos kūnų, nugrimzdusių į gilų snaudulį. 
Asfaltas buvo drėgnas ir šen bei ten raibuliavo šviesų atspindžiais. 
Nepaisant baisaus skurdo ir nenusakomo dvoko, vaizdas buvo 
didingas. Čia vėl pajutau savotišką atogrąžų nakties atmosferą. 
Juodos, mėlynos ir pilkos tamsybės, skrodžiamos auksinių ir 
oranžinių ugnių, virš kurių driekėsi dūmai ir aitrūs kvapai, - at- 
rodė, kad čia atsiskleidžia slaptoji tikrovės esmė. 

Žengiau dar giliau į naktį. 

Pasukau į atsišakojančią gatvę, nė kiek nesirūpiAdamas dėl 
krypties. Dabar klajojau po dengtą turgų su siauromis prastai 
grįstomis gatvelėmis, nuklotomis supuvusio ir sutrypto maisto 
likučių. Retkarčiais pro praviras duris pamatydavau didžiules pa- 
talpas, kuriose kaip skruzdėlės siuvo žmonės, nešdami ir stumda- 
mi milžiniškas dėžes akinančių elektros lempučių šviesoje. Tačiau 
šioje vietoje miesto sujudimas rimo. Sutūpę prie savo neapšviestų 
krautuvėlių bengalai klausėsi radijo imtuvų. Keli kirpėjai tingiai 

skuto galvas. Kiti žaidė keistą, į stalo tenisą panašų žaidimą salėje, 
kuri, sprendžiant iš krauju nutaškytų sienų, dienos metu virsdavo 
skerdykla. Visur šmirinėjo žiurkės. Didžiulės, galingos žiurkės, 
laisvai kaip šunys lakstančios aplink. Kartais indas pastebėdavo 
žiurkę, prie jo kojų graužiančią salotos lapą. Tada nuspirdavo ją 
į šoną, kaip kokį naminį gyvūnėlį. 

Tą naktį klaidžiojau valandų valandas, bandydamas prisipra- 
tinti miestą ir jo siaubus. Kelią atgal į viešbutį suradau apie trečią 
valandą ryto. Eidamas Suderio gatve, dar kartą įkvėpiau vargo 
kvapo ir išspjoviau burnoje susikaupusius suodžius. 

Mano veidu perbėgo šypsena. 

Taip, Kalkuta - iš tiesų ideali vieta. 

Žudyti arba būti nužudytam. 

Auštant dar kartą nusiprausiau po dušu ir persirengiau. Iš nu- 
merio išėjau pusę šešių ir apklausiau bengalą, kuris snūduriavo 
viešbučio vestibiulyje už medinio prekystalio, pastatyto ant pa- 
kylos palei skurdžias augalų lysves. Indas žinojo vienintelį „Vieno 
pasaulio centrą, netoli Haoros tilto. Aš tikrai nepraeisiąs pro šalį: 
prie jo nuolat nusitęsusi ilga laukiančiųjų eilė. „Bet vien tik elgetos 
ir nepagydomi ligoniai , - pridūrė jis, rodydamas pasišlykštėjimą. 
Padėkojau jam, pats sau manydamas, kad Kalkutoje panieka yra 
neįperkama prabanga. 

Diena brėško vis dar dvejodama. Suderio gatvė buvo pilka, 
apstatyta nušiurusiais viešbučiais ir riebaluotomis užkandinėmis, 
siūlančiomis angliškų pusryčių ir indiškoje molinėje krosnyje 
keptos vištienos derinius. Keletas rikšų snūduriavo savo vežimė- 
liuose, įsikibę signalo ragelių. Pusnuogis vienaakis žmogus pasiūlė 
man arbatos, pagardintos imbieru ir patiekiamos moliniuose 

puodeliuose. Išgėriau jos dvi porcijas - plikinančios ir pernelyg 
stiprios, paskui leidausi toliau ieškodamas taksi. 

Už penkių šimtų metrų priėjau kelis Viktorijos laikų rūmus, 
dabar sueižėjusius ir bespalvius, išsidėsčiusius abiejose gatvės 
pusėse. Jų papėdėje šaligatviai buvo nusėti šimtais kūnų, susi- 
rangiusių po skylėtais skarmalais. Keli netekę pirštų, subjaurotais 
veidais raupsuotieji pastebėjo mane ir ėmė slinkti artyn. Pasparti- 
nau žingsnį. Pagaliau pasiekiau Džavacharlalo Nehru kelią, platų 
prospektą, palei kurį stovėjo apgriuvę muziejai. Visu keliu elgetos 
rodė įvairius triukus. Vienas lotoso poza sėdėjo priešais asfalte 
išmuštą skylę. Į ją įkišo galvą, visiškai įmurkydamas į smėlį, tada 
pakėlė visą kūną statmenai, atkišdamas kelius į dangų. Jei kas 
įvertintų tokį vikrumą, tikrai nepagailėtų jam kelių rupijų. 

Sustabdžiau taksi ir pasukau tiesiai į šiaurę, link Haoros tilto. 
Virš miesto jau buvo pakilusi saulė. Tarp žole apaugusių grindinio 
akmenų spindėjo tramvajų bėgiai. Judėjimas dar nebuvo didelis. 
Tik tylūs vyrai bėgdami gatve traukė didžiulius vežimus. Ant ša- 
ligatvių tamsaus gymio gatvės vaikėzai prausėsi nutekamuosiuose 
grioviuose. Jie spjaudė skreplius, švariai šveitė liežuvius plieni- 
niais šepečiais, paskui apsipildavo nešvariu vandeniu. Dar toliau 
keli vaikai atsargiai skynėsi kelią tarp pusiau sudegusio šlamšto 
krūvų, kurių pelenus tolyn skraidino vėjas. Už krūmų tuštinosi 
senės, o gatvėse jau ėmė daugėti žmonių, spiečiais pasipilančių 
iš namų, metro traukinių ir tramvajų. Kylant karščiui, Kalkuta 
prakaitavo žmonėmis. Toliau važiavome gatvėmis ir prospektais, 
kur mačiau neišvengiamas šventyklas, liesas karves ir sadhus su 
dėmelėmis ant kaktos. Indija: siaubas apsikabina su absoliutu 
tamsos bučiniui. 

Taksi privažiavo Armėnų ghatą, nusidriekusį paupiu. „Vieno 
pasaulio“ centras buvo įsikūręs automobilių tilto šešėlyje. Tai buvo 
brezentinis tentas ant metalinių atramų, nutįsęs palei šaligatvį tarp 
per visą grindinį klajojančių prekeivių. Po juo blyškiaveidžiai eu- 

ropiečiai atidarinėjo vaistų dėžes, rideno geriamojo vandens sta- 
tines ir skirstė maisto paketus. Centras driekėsi kokius trisdešimt 
metrų - trisdešimt maitinimo, sveikatos ir pasišventimo metrų. 
To čia ir laukė begalinė ligonių, luošių ir išbadėjusių žmonių eilė. 

Nepastebimai įsitaisiau už ausų valytojo lūšnelės ir laukdamas 
įsispoksojau, kaip dirba šitie geresniojo pasaulio apaštalai. Taip 
pat stebėjau bengalus, einančius į darbą arba grimztančius į ne- 
išvengiamą vargą. Prieš pradėdami darbo dieną jie gal paaukojo 
ožį deivei Kali arba išsimaudė alyvuotame upės vandenyje. Nuo 
karščio ir kvapų man prasidėjo migrena. 

Galiausiai devintą ryto pasirodė jis. 

Ėjo vienas, ant riešo užsivyniojęs nudėvėtą odinį krepšį. Su- 
kaupiau visas jėgas, kad galėčiau atsistoti ir įdėmiai jį apžiūrėti. 
Pjeras Duano-Senisjė buvo aukštas ir liesas. Mūvėjo šviesiomis 
drobinėmis kelnėmis ir vilkėjo marškinius trumpomis ranko- 
vėmis. Veido bruožai buvo aštrūs tartum iš titnago. Iš po žilų 
garbanotų plaukų kyšojo aukšta kakta, o griežtą šypseną vietoje 
laikė agresyvūs žandikauliai, išsišovę po oda. Pjeras Duano. Pjeras 
Senisjė. Širdžių vagis. 

Ranka instinktyviai sugniaužė „Glocko“ rankeną. Neturėjau 
konkretaus plano, tiesiog rengiausi stebėti įvykius. Stebuklų dar 
pagausėjo. Dailutės blondinės su fluorescuojančiais šortais padėjo 
slaugytojoms indėms, su angelišku uolumu padavinėdamos joms 
tvarsčius ir vaistus. Raupsuotieji ir sunykusios motinos vorele 
žengė pro jas, priimdami vaistų ar maisto davinius, ir dėkingai 
linkčiojo galvas. 

Penkiolika po vienuolikos Pjeras Duano-Senisjė susiruošė iš- 
vykti. 

Jis uždarė savo krepšį, šyptelėjo visiems aplinkui ir pradingo 
minioje. Iš tolo sekiau jį. Toje žmonių jūroje jis jokiu būdu ne- 
galėjo manęs pastebėti. O aš jo aukštą figūrą galėjau matyti ir už 
penkiasdešimties metrų. Ėjome dvidešimt minučių. Atrodė, kad 

daktaras nesibijo jokių nemalonumų. O ir ko jis turėjo bijoti? 
Kalkutoje jis buvo tikras šventasis, žmogus, kurį visi garbino. O 
jį supanti minia buvo geriausia apsauga. 

Senisjė sulėtino žingsnį. Pasiekėme padoriau atrodantį rajoną. 
Gatvės platesnės, šaligatviai švaresni. Priėjęs kryžkelę pastebėjau 
„Vieno pasaulio“ centrą. Aš irgi sulėtinau žingsnį ir laikiausi per 
kokius du šimtus metrų nuo jo. 

Šiuo dienos metu tvyrojo varginantis karštis. Mano veidu žliau- 
gė prakaitas. Pasislėpiau pavėsyje, greta šeimynos, kuri, rodėsi, 
nuo amžių gyveno ant šio šaligatvio. Atsisėdau prie jų ir paprašiau 
arbatos, vaidindamas turistą, kuriam smalsu pasijusti vargšu. 

Praėjo dar valanda. Atidžiai sekiau kiekvieną Senisjė judesį, 
jam dirbant labdaros darbus. Užėmė kvapą, kai pamačiau, kad 
tas žmogus, kurį žinojau esant žudiką, vaidina gerąjį samarietį. 
Iki galo perpratau jo dvilypę prigimtį. Pasidarė aišku, kad ir 
kišdamas rankas į gyvo kūno vidurius, ir gydydamas raupsuotą 
moterį jis vienodai nuoširdus. Jį kankino beprotiška trauka prie 
kūno ir ligos. 

Šį kartą pakeičiau taktiką. Palaukiau, kol Senisjė pasišalins, ir 
pašnekinau kelias slaugytojas europietes. Per pusvalandį sužino- 
jau, kad Duano šeima gyvena Marmuro rūmuose, didžiuliame 
pastate, kurį jiems užleido turtingas brahmanas. Daktaras ketino 
ten įsirengti kliniką. 

Nuskubėjau tolyn. Man kilo idėja: sulaukti Senisjė Marmuro 
rūmuose ir jį nušauti jo paties teritorijoje. Jo operacinėje. Pa- 
sigavau taksi ir nuvažiavau link Salumamo turgaus. Po pusės 
valandos minioje, siaurose gatvelėse su nuolat spaudžiamu garso 
signalu, taksi įsirėžė į turgaus knibždėlyną. Judėdamas į priekį, 
jis vartė prekystalius arba kabino moterų sarius. Iš visų pusių 
pylėsi keiksmai, o saulė akino ryškiais blyksniais. Rajonas atrodė 
kuo toliau, tuo tirščiau apgyventas ir vis siaurėjo, kaip skruz- 
dėlyno tunelis. Staiga atsivėrė didžiulis parkas, kurio viduryje, 

apsupta palmių giraitės, stovėjo didinga rezidencija su baltomis 
kolonomis. 
"- Marmuro rūmai? - sušukau vairuotojui. 

Vyriškis atsisuko, linktelėjo ir nusišypsojo, parodydamas man 
visus savo plieninius dantis. 

Užmokėjau ir iššokau. Negalėjau patikėti savo akimis. Už aukš- 
tos virbų tvoros vaikštinėjo povai ir gazelės. Vartai į parką net 
nebuvo užrakinti. Nebuvo nei sargo, nei apsaugos, kad mane su- 
laikytų. Perėjau pievelę, užlipau laiptais ir įžengiau į tuos rūmus, 
pastatytus iš tūkstančių marmuro atmainų. 

Patekau į didelį erdvų pilką kambarį. Viskas padaryta iš mar- 
muro - įvairiausių spalvų ir tekstūrų, su rausvomis gyslelėmis 
ir mėlynais siūleliais; tamsaus marmuro plokštės kėlė sunkumo 
ir kartu ledinio grožio įspūdį. Bet visų svarbiausia - salę puošė 
šimtai baltų elegantiškų renesanso stiliaus vyrų ir moterų statulų, 
lyg būtų atgabentos tiesiai iš kokių nors Florencijos rūmų. 

Žengiau tuo figūrų mišku. Atrodė, kad mane seka jų šaltos vai- 
duokliškos akys. Kitame gale kelerios durys vedė į vidinį kiemelį, 
virš kurio kabojo akmeninis balkonas. Kiemelyje mane apsupo 
aukšti fasadai su dailiai iškalinėtais langais. Marmuro rūmai buvo 
kaip didžiulis aptvaras, saugantis šią vėsios ramybės salą. Kiemelis 
buvo jų širdis, tikroji priežastis, dėl kurios atsirado rūmai. Langai, 
akmeninės tvorelės ir kolonų puošyba neturėjo nieko bendra su 
Indijos architektūros tradicijomis nei su Viktorijos laikų stiliumi. 
Dar kartą pasijutau klaidžiojantis italų renesanso rūmuose. 

Sode aplink marmuru grįstus takelius augo atogrąžų auga- 
lai. Vėjelio pučiami šnarėjo fontanai. Ši neįtikėtina vieta skleidė 
slėpiningą atmosferą, vienišą ramybę - lyg saldų sapną, kurį 
sapnuoja apleistas haremas. Šen bei ten pasitaikydavo ir daugiau 
statulų, kurių išlinkius ir kūnus nušviesdavo retkarčiais prasi- 
skverbiantys saulės spinduliai. Ar tikrai buvau Kalkutoje, pačia- 
me neįsivaizduojamo chaoso centre? Pasigirdo švelnūs paukščių 

balsai. Pasukau į dengtą galeriją, juosiančią visą vidaus kiemelį. 
Iš karto pastebėjau didelius medinius narvus, kuriuose tupėjo 
balti paukščiai. 

- Tai varnos. Baltosios varnos. Unikalūs paukščiai. Veisiu juos 
čia daugelį metų. 

Atsisukau. Prieš mane stovėjo Mari Ana Senisjė, lygiai tokia, 
kokią visada įsivaizdavau: balti plaukai susukti į aukštą kuodą virš 
blyškaus veido. Veide ryškėjo tik purpurinės lūpos, kaip žiaurus 
kruvinas vaisius. Akis aptemdė ašaros, pakirto kojas. Bandžiau 
kažką pasakyti, bet susmukau ant laiptelių, o mano viduriai ap- 
sivertė. Ilgai kosėjau ir vėmiau tulžimi. Galiausiai skaudančia 
gerkle sumurmėjau: 

— Aš... aš atsiprašau... Aš... 

Mari Ana nutraukė mano kančias: 

- Žinau, kas esi, Luji. Nelė man paskambino. Keistai vėl su- 
sitinkame. - Tada švelniu balsu tarė: - Luji, mano mielasis Luji. 

Nusivaliau burną - kartu išspjoviau kraujus - ir pakėliau akis. 
Mano tikroji motina. Emocijos mane gniuždė, negalėjau kalbėti. 
Tada ji pasakė savo nutolusiu balsu: 

- Tavo brolis miega ten, sodo gale. Ar nori jį pamatyti? Išger- 
sime arbatos. 

Linktelėjau sutikdamas. Ji norėjo padėti man atsistoti. Atstū- 
miau jos ranką ir atsistojau neprilaikomas, tada prasisegiau marš- 
kinių apykaklę. Pasukau į kiemelio vidurį ir praskleidžiau augalus. 
Už jų pasirodė kelios sofos, pagalvėlės ir sidabrinis padėklas su 
garuojančiu variniu arbatinuku. Ant vienos sofos hiegojo vyras, 
apsivilkęs indišką tuniką. Jis buvo visiškai plikas, o veidas baltas 
it alebastras; raukšlės atrodė taip, lyg būtų išskaptuotos mažučiu 
kalteliu. Gulėjo vaikiška poza, bet atrodė senesnis netgi už mar- 
murą, kuris jį supo. Nepažįstamasis buvo panašus į mane. Toks pat 
išsigimimo bruožų turintis veidas, tokia pat aukšta kakta ir tokios 
pat pavargusios akys giliai akiduobėse. Bet kūnas visai nepana- 

šus į tvirtai sudėtą manąjį. Po tunika matėsi liesos kojos, ryškėjo 
laibas juosmuo. Galima buvo įžiūrėti, kad jo krūtinę dengia stori 
tvarsčiai, dalis marlės kyšojo iš po siuvinėtos apykaklės. Frederi- 
kas Senisjė, mano brolis, amžinas persodinamų širdžių pacientas. 

- Jis miega, - sušnabždėjo Mari Ana. - Ar pažadinsime jį? Pas- 
kutinė operacija pavyko labai gerai. Ją darė rugsėjį. 

Mintyse iškilo mažosios Gomunės veidas. Vidurius pradėjo 
tampyti spazmai. 

Mari Ana pridūrė taip, tarsi išorinio pasaulio nė nebūtų: 

- Jis vienintelis žmogus, galintis palaikyti Frederiko gyvybę. 
Ar supranti tai? 

Tyliai paklausiau: 

— Kur operacinė? 

— Kokia operacinė? 

— Kur jam daromos operacijos? 

Mari Ana neatsakė. Stovėjau taip arti, kad jaučiau senosios 
moters kvėpavimą. 

- Apačioje, rūsyje. Niekam neleidžiama ten įeiti. Tu nė nesu- 
pranti... 

— Kuriuo metu vakarais jis ten nusileidžia? 

- Luji... 

- Kuriuo metu“ 

— Apie vienuoliktą. 

Vis dar žiūrėjau į Frederiką, susenusį vaiką, kurio krūtinė 
nereguliariai kilnojosi. Negalėjau atitraukti akių nuo tvarsčių, 
pūpsančių po tunika. 

— Kaip galima patekti į jo laboratoriją? 

— Tu išprotėjai. 

Vėl apsiraminau. Jaučiau, kaip kraujas venose srūva ilgomis, 
ritmingomis bangomis. Atsisukau ir pažvelgiau į motiną. 

- Ar yra koks nors būdas patekti į jo velniškąją operacinę? 

Mano motina nuleido akis ir sušnabždėjo: 

- Palauk čia. 

Ji perėjo kiemelį ir po kelių minučių sugrįžo, rankoje spaus- 
dama raktų ryšulį. Iš ryšulio išrinko vieną, atkabino ir padavė jį 
palydėdama išsiblaškiusiu švelniu žvilgšniu. Pasičiupau metalo 
gabalėlį ir lyg niekur nieko pasakiau: 

- Grįšiu šį vakarą. Po vienuoliktos. 

Marmuro rūmai, vidurnaktis. Lipantį laiptais žemyn, mane pa- 
sitiko sunkus ir aštrus kvapas. Taip kvepėjo pati mirtis, išsunkta 
tamsybių esencija, tokia stipri, kad, nepaisant mano valios pa- 
stangų, atrodė, skverbiasi į visas odos poras. Kraujas. Kraujo 
upės. Įsivaizdavau šiurpius kraštovaizdžius. Tamsiai raudonu fonu 
slenkančias rausvų bangų keteras, atskleistą ugninę suspensiją, 
padengtą ruda pluta. 

Laiptų apačioje radau į šaldomą kambarį vedančias duris, užra- 
kintas metaline spyna. Pasinaudojau motinos duotu raktu. Lauke 
buvo visiškai tamsu. Bet laiptais besileidžiantis siluetas nepa- 
spruko nuo mano žvilgsnio. Žvėris grįžta į savo irštvą. Sunkios 
durys atsivėrė. Suspaudęs rankoje „Glocką', įžengiau į savo tėvo 
laboratoriją. 

Raminanti vėsa persmelkė kūną. Iš karto visa esybe suvokiau, 
kokiame košmare atsidūriau. Tarytum vaikščiočiau pas Maksą 
Bėmą rastose fotografijose. Plytelėmis išklotoje patalpoje, apšvies- 
toje dienos šviesos lempų, buvo suverstas ištisas kūnų sąvartynas. 
Nuo mėsininko kablių kabantys kūnai, metalo kiaurai perskrosti 
per skruostus, veido kremzles, akiduobes, taip, kad iš kitos pusės 
bauginančiai blizgėjo išaštrinti antgaliai. Tai buvo indų vaikų 
kūnai. Jie lengvai lingavo, girgždindami ašis, demonstruodami 
neįsivaizduojamas žaizdas: perskrostas krūtinės ląstas, zigzagais 

išrėžtus pjūvius ant kūno, tamsias sąnariuose išplėštas skyles, 
laukan išvirtusius kaulus. O dar kraujas. Kraujas visur. Išdžiūvę 
srautai, kurie padengė ir nulakavo jų kūnus. Sustingę upeliai, 
vingiuotais kontūrais žymintys kūno iškilumus. Rašalo dėmės, 
nutaškiusios veidus, krūtines ir papilves. 

Nuo šalčio ir siaubo man pasišiaušė plaukai. Jaučiau, kad mano 
ranka pati nesąmoningai paspaus ginklo gaiduką. Perkėliau smi- 
lių į kovinę padėtį, palei vamzdį, ir prisiverčiau eiti tolyn plačiai 
atmerkęs akis. 

Patalpos viduryje ant plytelėmis išklotos pakylos buvo su- 
verstos galvos. Liesučiai kančios iškreipti veideliai, suakmenėję 
mirties akivaizdoje. Po akiduobėmis odą tempė prikabinti ilgi 
melsvi žiedai, kurie didino kančias. Visos galvos buvo tvarkin- 
gai nupjautos ties kaklo pagrindu. Ėjau pro skerdiko lentyną. 
Jos gale atradau suverstą galūnių krūvą. Tamsiaodės rankutės ir 
plonytės kojelės buvo susipynusios į siaubingą raizginį. Viskas 
buvo padengta lengvu šerkšnu. Mano širdis plakė kaip sužeisto 
gyvūno. Staiga šioje žiaurioje raizgalynėje pastebėjau lyties or- 
ganus. Mažų berniukų lytinius organus, nupjautus iš pašaknų. 
Mergaičių genitalijas, žėrinčias tarsi išskrostos žuvys. Prikandau 
lūpą, kad nepradėčiau rėkti. Pajutau gerklėje tekančią šilumą. Tik 
ką atsivėrė mano randas. 

Įdėmiai klausiausi, įtempęs visus pojūčius, ir ėjau tolyn. Kiek- 
viename kambaryje vėrėsi naujos baisybės. Kruvinų organų ski- 
vytai sukimšti į mažus karstelius. Šaltyje lėtai švytuojantys kūnų 
gabalai. Pastebėjau iškabinėtas blizgančias fotografijas, vaizduo- 
jančias nesuprantamas baisybes. Dvi širdys, sulipintos kaip Sia- 
mo dvyniai, spontaniškai persipynusi virtinė kepenų ir inkstų, 
patalpinta viename kūne nelyginant bokalo dugne. Kuo toliau 
ėjau, tuo darėsi šalčiau. 

Galiausiai priėjau paskutines duris. Jos nebuvo užrakintos. Nuo 
širdies plakimo suskaudo krūtinę. Lėtai atidariau duris. Tai buvo 

operacinė, visiškai tuščia. Viduryje po gaubta lempa, skleidžian- 
čia baltą šviesą, stovėjo stalas, apsuptas stiklinių lentynų. Ant 
stalo taip pat nieko nebuvo. Šį vakarą niekas nebus kankinamas. 
Ištempiau kaklą ir pabandžiau apsižvalgyti. 

Staiga, išgirdęs drabužių šnaresį, atsisukau. Tuo pat metu pa- 
jutau stiprų deginantį skausmą sprande. Užgulęs mane, daktaras 
Pjeras Senisjė įbedė švirkštą man į raumenis. Riaumodamas at- 
šokau ir ištraukiau adatą. Per vėlai. Mano pojūčiai jau pradėjo 
drumstis. Nutaikiau ginklą. Mano tėvas pakėlė rankas lyg išsi- 
gandęs, bet ėjo artyn ir kalbėjo švelniu balsu: 

- Juk tu nešausi į savo tėvą, ar ne, Luji? 

Jis lėtai artėjo, versdamas mane trauktis. Mėginau pakelti 
„Glocką“, bet riešai nebeklausė. Atsitrenkiau į operacinį stalą ir 
staiga atsimerkiau. Vieną šimtąją sekundės dalį buvau užmigęs. 
Balta šviesa gramzdino mane į užmarštį. Chirurgas kalbėjo toliau: 

— Buvau visiškai nustojęs vilties vėl sulaukti šios akimirkos, 
sūnau. Pradėsime nuo ten, kur baigėme prieš daugelį metų, ir abu 
kartu išgelbėsime Frederiką. Tavo motina negalėjo sutramdyti 
jausmų. Juk žinai, kokios tos moterys... 

Tuo metu išgirdau duslų šaltosios kameros durų trinktelėjimą ir 
skubius žingsnius. Iš ledinio rūko pasirodė mano motina, tiesda- 
ma į mudu nagus. Veidas buvo prismaigstytas adatų ir skutimosi 
peiliukų. Susvyravau. Iš visų likusių jėgų nutaikiau „Glocką“ į 
tėvą ir paspaudžiau gaiduką. Pro motinos, stovinčios tik už kelių 
centimetrų, klyksmą išgirdau metalo žvangtelėjimą. Supratau, 
kad ginklas užsikirto. Mintyse vėl aiškiai pamačiau Sarą, mo- 
kančią mane šaudyti. Patraukiau atgal spyną ir išstūmiau šovinį. 
Užtaisydamas vėl išgirdau siaubingą riksmą: „Ne!“ Tai buvo ne 
motinos ir ne tėvo balsas. Tai buvo mano paties klyksmas matant, 
kaip siaubūnas nukerta galvą savo žmonai blizgančiais metaliniais 
dalgio ašmenimis. Antrasis „ne“ įstrigo gerklėje. Išmečiau „Gloc- 
ką“ ir nuvirtau aukštielninkas tarp žvangančių stiklų. Nuaidėjo 

šūviai. Mano tėvo kūnas ištiško į tūkstančius gabaliukų. Maniau, 
kad tai haliucinacija. Bet nugriuvęs ant žemės pamačiau apverstą 
vaizdą: daktaras Milanas Džiuričius, neūžauga čigonas su „Uzi“ 
kulkosvaidžiu rankose. Po ką tik iššautos gelbstinčios salvės iš 
ginklo vamzdžio dar rūko dūmai. 

Kai atsipeikėjau, kraujo kvapo nebebuvo. Gulėjau ant pintinės 
sofos rūmų vidiniame kiemelyje. Mačiau miglotą ankstyvo ryto 
šviesą ir iš tolo girdėjau kranksinčias varnas. Išskyrus tuos švel- 
nius garsus, aplink viešpatavo visiška tyla. Vis dar nesupratau, kas 
atsitiko, bet draugiška ranka padavė man arbatos puodelį. Milanas 
Džiuričius. Jis buvo su prakaitu permirkusia palaidine, ant peties 
užsimetęs „Uzi“. Atsisėdo greta manęs ir be įžangų žemu balsu 
papasakojo savo istoriją. Klausiausi gerdamas imbierinį gėrimą. 
Jo balsas mane ramino. Jis skambėjo kaip negailestingas, bet kartu 
ir drąsinantis mano paties likimo aidas. 

Milanas Džiuričius buvo viena iš mano tėvo aukų. 

Septintajame dešimtmetyje Džiuričius buvo tipiškas čigonų vai- 
kiūkštis, gyvenantis dykvietėse aplink Paryžių. Laisvas ir laimin- 
gas klajoklis. Vienintelė bėda ta, kad jis buvo našlaitis. 1963 metais 
jį nusiuntė į Pastero kliniką Neji. Tuomet Milanui buvo dešimt 
metų. Vos atvykus Senisjė įšvirkštė stafilokokų į jo kelių girne- 
les, kad sukeltų infekciją kojose. Dėl eksperimento. Operacija 
buvo atlikta kelios dienos prieš lemtingą gaisrą - chirurgo, kurį 
buvo ruošiamasi demaskuoti, „apsivalymą“. Nors ir suluošintam, 
Džiuričiui pavyko išvengti žūties liepsnose šliaužiant pieva. Jis 
vienintelis išsigelbėjo iš eksperimentinės laboratorijos. 

Kelias savaites jis buvo rūpestingai gydomas vienoje Paryžiaus 
ligoninėje. Galiausiai sužinojo, kad gyvens, bet dėl infekcijos 

sutriko normalus jo augimas. Džiuričius tapo nykštuku „per 
nelaimingą atsitikimą“. Tada jis suprato, kad dabar bus dar keis- 
tesnis ir dar labiau izoliuotas visuomenėje. Ir kaip čigonas, ir kaip 
neūžauga. | 

Tuomet berniukas gavo valstybės stipendiją. Jis uoliai mokėsi, 
daug skaitė, tobulino savo prancūzų kalbą, taip pat išmoko bul- 
garų, vengrų, albanų kalbas ir, suprantama, gilino romų kalbos 
žinias. Tyrinėjo savo tautos istoriją, atsekė jos indišką kilmę ir 
ilgas klajones, atvedusias į Europą. Džiuričius nusprendė tapti 
gydytoju ir verstis praktika Balkanuose, kur gyvena milijonai či- 
gonų. Buvo talentingas ir darbštus studentas. Būdamas dvidešimt 
ketverių baigė studijas ir sėkmingai išlaikė internatūros egzaminą. 
Taip pat įstojo į komunistų partiją, kad galėtų lengviau emigruoti 
už „geležinės uždangos“ ir susijungti su savo tauta. Niekada ne- 
bandė ieškoti jį sužalojusio daktaro sadisto. Priešingai, ryžtingai 
ištrynė iš atminties visus prisiminimus apie tą kliniką. Turėjo 
kūną, kuris prisimins už jį. 

Penkiolika metų Milanas Džiuričius kantriai ir entuziastingai 
rūpinosi romais, savo „Trabantu“ važinėdamas po Rytų Europos 
šalis. Kelis kartus buvo patekęs į kalėjimą. Jam buvo pateikta 
įvairiausių kaltinimų, bet jis visada apsigindavo. Kaip čigonų 
daktaras gydė savo tautos žmones, kurių nesiimdavo nė vienas 
kitas gydytojas, nebent jei iškildavo moterų sterilizavimo arba 
antropometrinių matavimų reikalas. 

Paskui vieną lietingą dieną į jo duris pasibeldžiau aš. Daugeliu 
atžvilgių buvau svečias iš pragaro. Visų pirma priverčiau jį dar 
kartą gilintis į Radžko nužudymo bylą. Be to, mano išvaizda mig- 
lotai jam priminė jau pamirštą siaubą. Tuo metu nebūtų galėjęs 
pasakyti, iš kur kilo tas dėjd-vu jausmas. Bet kelias savaites mano 
veidas vis iškildavo prieš akis. Po truputį viską prisiminė. Susiejo 
vardą ir aplinkybes su mano išvaizda. Suprato tai, ko aš tada dar 
nežinojau: kad mane ir daktarą Senisjė sieja kraujo ryšiai. 

Kai paskambinau jam grįžęs iš Afrikos, Džiuričius mėgino 
mane išklausinėti. Atsisakiau kalbėti. Tai jį dar labiau įtikino. Taip 
pat jis suprato, kad artėju prie tikslo: dvikovos su velniu. Atskrido 
į Paryžių. Ten spalio antros dienos rytą pastebėjo mane grįžtantį 
po apsilankymo pas Breslerius. Ėjo paskui mane iki Indijos am- 
basados, iš kažko sužinojo mano kelionės tikslą, paskui su savo 
prancūzišku pasu taip pat paprašė vizos į Bengaliją. 

Spalio penktos dienos rytą vis dar nebuvo išleidęs manęs iš 
akių. Prie „Vieno pasaulio“ centro atpažino Pjerą Duano-Senisjė 
ir nusekė paskui mane į Marmuro rūmus. Suprato, kad artėja 
metas susikauti. Man. Jam. Ir „daktarui“ Bet tą vakarą nespėjo 
laiku patekti į Marmuro rūmus. Kai ten atsidūrė, mano pėdsakai 
jau buvo ataušę. Praėjo kolonas, varnų narvus, iš vidinio kiemelio 
užlipo laiptais aukštyn, apieškojo kiekvieną kambarį ir galiausiai 
viename rado Mari Aną Senisjė, sužalotą ir užrakintą. Vyras ją 
kankino, kad sužinotų, kodėl ji tokia susijaudinusi. Džiuričius ją 
išlaisvino. Ji nieko nepasakė, nes subadyti žandai kraujavo, bet 
nubėgo link rūsio. Ji žinojo, kad patekau į spąstus. Kai ji pasiekė 
laboratoriją, Džiuričius dar lipo marmuriniais laiptais žemyn. 
Kas buvo paskui, amžinai liks mano atmintyje: kaip Pjeras Senisjė 
užpuola mane, kaip akinančiais ašmenimis perkerta mano moti- 
nai kaklą, kaip mano ginklas nepajėgia sunaikinti pabaisos. Kai 
pasirodė Džiuričius ir pradėjo šaudyti iš savojo „Uzi“, pamaniau, 
kad sapnuoju. Tačiau dar prieš prarasdamas sąmonę supratau, kad 
angelas sargas išplėšė mane iš tėvo nagų. Angelas, ne aukštesnis 
už vandens kolonėlę, bet jo keršto ugnis ant plytelėmis išklotų 
sienų padarė galą visai tai istorijai. 

Buvo šešta valanda ryto. Aš taip pat papasakojau savo istoriją. 
Kai baigiau, Džiuričius nieko nepasakė. Atsistojo ir prabilo apie 
artimiausius planus. Jis visą naktį dirbo laboratorijoje. Aneste- 
zavo kelis dar gyvus vaikus, paskui suleido jiems dideles dozes 
antiseptikų. Padėjo toms sužalotoms aukoms pabėgti tikėdamasis, 

kad šioje pasmerktųjų sostinėje jie atras savo vietą. Tada suieškojo 
mano brolį Frederiką. Šis numirė ant jo rankų šaukdamasis moti- 
nos. Galiausiai vėl nusileido į rūsį ir sukrovė kūnus pagrindinėje 
patalpoje, ketindamas juos sudeginti. Laukė manęs pabundant, 

— Ką darysime su Senisjė šeima? - paklausiau ilgokai paty- 
lėjęs. 

Džiuričius ramiai atsakė: 

— Arba sudeginame jų kūnus kartu su kitais, arba gabename 
juos į Kali ghato krantinę. Ten jie bus kremuoti pagal hinduistų 
tradicijas. 

— Kodėl juos, o ne vaikus? 

- Vaikų per daug, Luji. 

- Tada Pjerą Senisjė sudeginkime čia, o mano motiną ir brolį 
nugabenkime į Kali ghatą. 

Po to viskas buvo vien karštis ir ugnis. Žaizdre sproginėjo 
sienų plytelės, galva svaigo nuo degančios mėsos dvoko, kai tą 
pragarišką ugnį maitinome lavonais. Dėl nudegintų plaštakų aš 
galėjau darbuotis arčiau ugnies. Stumdamas išlendančias galūnes 
atgal į ugnį, negalvojau nieko. Pro oro ventiliacijos angas į vidinį 
kiemelį skverbėsi tiršti dūmai. Puikiai supratome, kad tai gali 
pastebėti tarnai ir kvartalo kaimynai. Jie puls gesinti gaisro ir 
vertinti padarytą žalą. Abejingai mąsčiau apie gaisrą klinikose, 
iš kurių pabėgo mažasis Milanas, nors nevaldė kojų. Prisiminiau 
Bangį, kur motina paaukojo mano rankas, kad išgelbėtų gyvybę. 
Ir Džiuričius, ir aš buvome ugnies vaikai. Dabar mudu deginome 
paskutinį ryšį su pragariška praeitimi. 

Tuoj po to iš garažo paėmėme didelį sedaną ir pro užpakalines 
duris įspraudėme Mari Anos ir Frederiko kūnus. Aš vairavau, o 
Džiuričius rodė kelią Kalkutos gatvių raizgalynėje. Po dešimties 
minučių pasiekėme Kali ghatą. Rajoną kirto siauras nesibaigiantis 
kelias, einantis palei upės atšakas, pilnas žalio stovinčio vandens. 

Viešnamius pakeitė religinių skulptūrų dirbtuvės. Atrodė, kad 
viskas miega. 

Vairavau automatiškai, žvelgdamas į nykų dangų tarp stogų ir 
elektros laidų. Staiga Džiuričius mane sustabdė. Parodė dešinėje 
stūksančią akmeninę tvirtovę. 

— Štai ten, - pasakė. 

Tvirtovę supančią sieną puošė keli cukraus galvos formos bokš- 
teliai, pagražinti iškaltais ornamentais ir skulptūromis. Džiuričius 
užėjo į vidų, o aš, pastatęs mašiną, iškart nusekiau paskui jį ir 
patekau į erdvų kiemą su nupjauta žole. 

Keturiuose kampuose iš žabų ryšulių kilo dūmai. Aplink triūsė 
į skeletus panašūs vyrai, prižiūrintys ugnį. Ilgomis lazdomis jie 
stūmė į krūvą nuodėgulius. Liepsnos buvo blyškios, kilo tiršti 
tamsūs dūmai. Atpažinau svylančios mėsos kvapą ir pastebėjau iš 
vieno laužo iškritusią žmogaus ranką. Vienas vyras šaltakraujiškai 
ją pakėlė ir įmetė atgal į ugnį. Lygiai kaip ir aš prieš kelias minutes. 
Pažvelgiau aukštyn. Pilkoje aušroje ryškėjo akmens bokšteliai. 
Prisiminiau, kad nemoku nė vienos maldos. 

Kiemo gale Džiuričius sklandžiai kalbėjo su pagyvenusiu vy- 
riškiu bengalų kalba. Įteikė jam storą pluoštą rupijų ir grįžo pas 
mane. 

- Brahmanas ateina, - paaiškino jis. - Ceremonija įvyks po 
valandos. Paskui jie išbarstys pelenus virš upės. Viskas bus atlikta 
taip pat, kaip ir tikriems indams, Luji. Nieko geresnio nesugal- 
vosime. 

Linktelėjau ir nieko neatsakiau. Stebėjau du bengalus, kurie ką 
tik padegė didelį rąstą, ant kurio gulėjo baltai aprengtas lavonas. 
Džiuričius pasekė mano žvilgsnį ir pasakė: 

- Tie žmonės - domai, žemiausia kasta Indijos hierarchijoje. 
Tik jiems leidžiama dirbti prie mirusiųjų. Prieš tūkstančius metų 
jie buvo dainininkai ir žonglieriai. Tai romų protėviai, Luji. Mano 
protėviai. 

Nunešėme Mari Anos Senisjė kūną ir galvą, taip pat Frederiko 
palaikus, suvyniotus į chirurgines paklodes. Niekas nepastebės, 
kad tai vakariečiai. Džiuričius dar kartą kreipėsi į senąjį vyrą. Šį 
kartą Džiuričius kalbėjo garsiau ir grasino kumščiu. Nieko nesu- 
pratau. Tuoj po to išvykome. Prieš lipdamas į mašiną Džiuričius 
dar kartą kažką suriko seniui, ir tas nulenkė galvą su neapykantos 
ir baimės išraiška veide. Mums nuvažiavus Džiuričius paaiškino: 

—- Domai linkę taupyti medieną. Kai kūnai jau būna pusiau 
sudegę, juos išmeta upės maitvanagiams, o likusius žabų ryšulius 
parduoda. Nenorėjau, kad taip atsitiktų Mari Anai ir Frederikui. 

Vis dar stebeilijausi į kelią priešais. Skruostais ritosi karčios 
ašaros. Vėliau, kai lėktuvu jau skridome į Daką, burnoje vis dar 
jaučiau deginamos mėsos prieskonį. 

Epilogas 


Po kelių dienų Kalkutoje daugelio tūkstančių žmonių procesija 
atidavė paskutinę pagarbą daktarui Pjerui Duano ir jo šeimai, 
tragiškai žuvusiems per gaisrą, kilusį jo laboratorijoje. Apie jų 
mirtį Europoje buvo kalbama nedaug. Pjeras Duano buvo legen- 
dinė asmenybė - bet tolima, nereali. Nors jis ir mirė, jo darbas 
tęsiamas. Kaip niekada anksčiau „Vienas pasaulis“ plečia savo 
veiklą ir daro gerus darbus. Žiniasklaidoje netgi buvo užsiminta, 
kad Pjeras Duano po mirties gali būti apdovanotas 1992 metų 
Nobelio taikos premija. 

Simonas Rikylis meistriškai išsprendė visus deimantų kon- 
trabandos bylos reikalus. 1991 metų spalio 24 dieną Keiptauno 
policija aptiko Nilsą van Dėteną, įsibaiminusį išlepusį senį, kuris 
slapstėsi viename iš priemiesčių. Būras, dabar jau, be abejonės, 
padrąsintas viena po kitos ėjusių jo sėbrų ir šeimininko mirčių, 
mielai davė parodymus apie visus savo nusikaltimus. Paaiškino 
tinklo struktūrą, nurodydamas pavardes, vietas ir datas. Simono 
Rikylio dėka aš.net galėjau savo akimis perskaityti jo prisipažini- 
mą ir pastebėjau, kad van Dėtenas neatskleidė nei Pjero Senisjė 
vaidmens, nei to, kad pastarasis šantažavo visus tris kontraban- 
dininkus. 

Sara Gabor dabar sėdi Izraelio kalėjime. Ji uždaryta stovykloje, 
kurios kaliniai dirba po atviru dangumi, visai kaip kibuce. Tam 
tikra prasme ji apsuko ratą ir grįžo, kur pradėjusi. Teismo dar 
nebuvo, bet atsižvelgiant į naujausius įrodymus jos byla atrodo 
visai neblogai. 

Parašiau jai kelis laiškus, bet atsakymo negavau. Jos tylėjime 
įžvelgiu tą patį išdidumą ir būdo tvirtybę, kurie mane taip žavėjo 
hebrajų žemėje. Niekas iki šiol nerado gražiosios kibucininkės 
pinigų ir deimantų. 

O pavogtos širdys niekada nebuvo paminėtos jokiame oficia- 
liame dokumente. Tik Simonas Rikylis, Milanas Džiuričius ir aš 
žinome tiesą. Ir nusinešime ją į kapus. 

Atsisveikindamas su manimi, Milanas Džiuričius pasakė tiesiai 
šviesiai: 

- Mums daugiau nereikia matytis, Luji. Niekada. Mūsų bend- 
ravimas tik atvertų senas žaizdas. 

Jis sugriebė man už rankos ir suspaudė ją kiek galėdamas 
tvirčiau. Šio šaunaus žmogaus rankos paspaudimas visam laikui 
išgydė mane nuo komplekso, kurį jaučiau dėl savo sužalojimų. 

